
context (0) 
MANIERA INNIS 


„Nu există nimic forțat sau arbitrar în modul de exprimare al 
lui Innis. Dacă ar fi să le traducem în proză perspectivistă, nu numai 
că am avea nevoie de un spaţiu uriaș, dar, totodată, am pierde viziu- 
nea asupra modurilor de interacțiune a formelor de organizare. In- 
nis a sacrificat punctul lui de vedere și prestigiul său concepției sale 
despre necesitatea stringentă de cercetare a lucrurilor dinăuntrul lor. 
Un punct de vedere poate fi un lux periculos când se substituie 
pătrunderii în esenţa lucrurilor și înțelegerii. Pe măsură ce a pătruns 
mai bine lucrurile, Innis a încetat să utilizeze simple puncte de ve- 
dere fixe în prezentarea subiectului său. Când leagă inventarea pre- 
sei cu aburi de «consolidarea limbilor naţionale» și creșterea 
naționalismului și a spiritului revoluţionar, el nu redă punctul de 
vedere al cuiva, și cu atât mai puțin al lui propriu, ci compune o 
configurație mozaicală sau o galaxie, pentru a pătrunde mecanismul 
în intimitatea lui... Innis nu face nici un efort pentru a «descifra» 
interrelaţiile elementelor galaxiei sale. El nu oferă pachetele gata 
preparate pentru consum, ci obiecte pentru a face totul singur... “ 


— Marshall McLuhan: Galaxia Gutenberg — 


context (1) 
IMI SCANEZ NUMELE 


Stocul de replici SONORE: Prezintă SCANNERUL, singularul 
studiu trizilnic al marii marii scene, de Engrelay Satelserv INprofun- 
zimea INdependența INmediata INterdependenţa dintre tine și pro- 
pria-ți lume! 

Stocul de replici VIZUALE: tăieturi, ecran spintecat, pachetul căr- 
tilor de bridge, Mr. & Mrs. Everywhere cu profunzimi de milioane 
(azi PMAM, Proiectări Miniere din Atlanticul de Mijloc), spațiu ae- 
rian (azi Zboruri Libere), tranzitare (azi Simplon Acceleratube), ex- 
cavare (azi ca imagine zilnică familială cu autostrigare). 

Replica autostrigării: Se produce se produce! SCANNER SCAN- 
NER SCANNER SCANNER SCANNER SCANNER... 

Stocul de replici VIZUALE: tăieturi, ecranul întreg, planeta Pă- 
mânt răsucindu-se hop-hop-hop, respectând meridianele pentru 
GMT, EST, ZICP, Zona Temporală de Conflict a Pacificului. 

Replica SONORĂ live: Și e papa-mama (post meridian) pentru 
oamenii care se țin tare de Amărâtul ăla Vechi de Meridian Green- 
wich al Între-Timpului — cât de lipsit de valoare poate ajunge timpul, 
poţi să-mi spui, hm? Zee de la zero, bee de la bază, continuând 
numărătoarea inversă până la unu după care ess ee iks — scuzzaați 
— ess OCHI iks! Noi știm ce se întâmplă întâmplă ÎNTÂMPLĂ, dar 
bucata aia din marea marea scenă depinde cu totul de voi, Mr. & 
Mrs. Everywhere — sau Mr. și Miss, sau Miss și Miss, sau Mister și 
Mister, alegeţi, ei! Continuând numărătoarea până la unu după unu 
papa-mama pentru bunul standard bombonistic din Est, unu după 10 
anti-materie (ante meridian) pentru Coasta Pacificului, și pentru toți 
aceia dintre voi care își duc pe mai departe buna lor luptă în singu- 
rătatea mijlocului de ocean unu după șapte Anti Materie - PIPS! 

Replica ceasului: 5 x 1 sec. numărătoarea inversă cade pe sol alto, 
ora exactă pe do alto. 

Replica prizei: Prezentul e cel mai bun timp pentru lucrurile care 
se vor întâmpla, nici un procedeu mai bun pentru a ţine timpul cu 
exactitate decât semnalul dat de ceasul cu critonium de la General 
Technics, care e așa de precis, încât vă oferă șansa de a vă măsura cu 
stelele. 

Replica textului VIZUAL: tăieturi, ecran spintecat, extrase din 
știrile zilei. 

Replica SONORĂ live: Și cea mai bună metodă să vă menţineţi 
în rând — pardon — cu cea a SCANNERULUI! 

Replica autostrigării retezate. (Dacă tot n-au reușit nici până acum 
să o producă, au fost decuplați.) 

Replica prizei: SCANNERUL este singurul, UNICUL studiu al 
ştirilor în profunzime care a fost produs de celebrul computer Shal- 
maneser al firmei General Technics, care le vede pe toate, le aude pe 
toate, știe tot și depozitează numai ceea ce DUMNEAVOASTRA, 
Mr. & Mrs. Everywhere, vreți să păstraţi pentru voi înșivă. 

Replica textului: lumea evenimenţială. 

lumea evenimențială (1) 
CITIŢI INSTRUCŢIUNILE 


Pentru astăZI a treia zi de MAI douăzeci — ZECE ManhatIEN 
anunţă o vreme blândă, tipică de primăvară sub domul Fuller. Idem 
și pentru General Technics Plaza. 


Dar Shalmaneser este un computer Micryogenic ® scăldat în 
heliu lichid și în firida lui e tare frig. 


(DEM Folosește-l! Procesul mental implicat este analog tehnicii 
utilizate pentru menţinerea lărgimii de bandă a telefonului vostru. 
Dacă aţi vizionat scena se cheamă că ați vizionat scena și atunci ar 
însemna o cantitate prea mare de informaţie nouă care v-ar face să 
vă irosiți timpul cu cititul și recititul ei. Folosiţi „idem“. Folosiţi-l! 

— Lexiconul Hipcrime de Chad C. Mulligan) — 


Semănând mai puțin cu o mașină, aducând mai mult cu o ființă 
umană, dar concentrând în făptura ei câte ceva din natura ambelor, 
Georgette Tallon Buckfast este în mare măsură sprijinită de proteze 
în cel de al nouăzeci și unulea an al ei. 


Când încordarea devine PREA MARE este pentru că Hitrip din Ca- 
lifornia a educat-o să aibă mai puţin pețiol per uncie, mai multă frunza-re- 
ginii curată. Întrebaţi „Bărbatul Căsătorit cu Mary Jane“! 


Eric Ellerman este genetician specialist în plante, care are trei 
fiice şi este înspăimântat de faptul că nevastă-sa și-a lăsat un burtoi 
permanenti. 


p +. Şi Puerto Rico a devenit ultimul stat care a ratificat hotărâ- 
rea controversată din legislaţia eugenică a SUA. Prin aceasta se lasă 
numai două refugii celor care doresc să aibă în grijă copii handica- 
pati: Nevada și Louisiana. Înfrângerea lobby-ului care milita pentru 
creșterea copiilor-problemă strămută stigmatul care păta de atâta 
vreme chipul bălai al Celui Mai Tânăr dintre State — un stigmat 
congenital, s-ar putea spune, de vreme ce acordul lui de a se alătura 
celorlalte state a coincis aproape cu ziua în care s-a dat prima legis- 
laţie eugenică privitoare la hemofilie și imbecilitate congenitală... “ 

Poppy Shelton a crezut ani de zile în miracole, dar acum chiar 
în propriul ei trup se plămădește unul și lumea reală a devenit de- 
pendentă de visul ei. 


DIFICILUL ÎL REZOLVĂM IMEDIAT, IMPOSIBILUL O SĂ 


DUREZE CEVA MAI MULT 
— Prima versiune a motoului de la General Technics — 


Norman Niblock House este al doilea vicepreședinte de la Ge- 
neral Technics și se ocupă de problemele de personal și angajări. 

„Numai o secundă, vă rog, intervine întreruperea produsă de 
participant. Reţineţi că numai întreruperile participantului de pe 
SCANNER vor fi prelucrate de Shalmaneser de la General Technics, 
ceea ce reprezintă reacţia cea mai promptă pe unitatea de timp... “ 


Numele adevărat al lui Guinevere Steel e Dwiggins, dar o învi- 
novăţiţi pentru așa ceva? 


Salopeta vă transmite suficientă energie — dintr-o singură privi- 
re? 

Dacă purtați MasQ-Line Corp, răspunsul este da. Plictisiti de jumă- 
tățile de măsură, am pus marca firmei la locul ei pentru a numi produsele 
nu kidder ci codder. 


Sheena și Frank Potter au bagajele gata pentru plecarea în Puer- 
to Rico pentru că o lumină roșie și una verde sunt pentru el doar 
niște lumini. 


„Două intervenţii ale participantului! Numărul unu: scuzee, 
amice, dar nu - nu greșim când spunem că hotărârea luată de 
Puerto Rico îl lasă pe disident cu doar două refugii. Isola se îm- 
pacă foarte bine cu suveranitatea statală, dar întreaga zonă a Pa- 
cificului ocupată de insulele statului în cauză se află sub legea 
matrimonială și un pașaport este eliberat doar în scop matrimo- 
nial. Îți multumesc de întrebare, deși cam așa merg lucrurile, tu 
ești vecinul meu și eu sunt al tău, de aceea lucrăm cu SCANNE- 
RUL ca un proces cu du-te-vino...” 


Arthur Golightly nu se simte deranjat de faptul că nu mai ţine 
minte pe unde-și pune lucrurile. În căutarea lor dă mereu peste alte 
lucruri de care uitase cu totul. 


„_ DIFICILUL L-AM REZOLVAT IERI, DE IMPOSIBIL NE OCU- 
PĂM ÎN CLIPA DE FAȚĂ 
— Versiunea curentă a motoului lui General Technics — 


Donald Hogan e spion. 


„Socoteala celuilalt: dicromatismul este ceea ce se cheamă în 
general a fi orb la culori și, de când lumea, e considerată o boală 
congenitală. Îţi mulțumesc, participant, fti mulțumesc.“ 


Stal (prescurtarea de la Stallion) Lucas e un rătăcitor, măsurat și 
cântărit și e pe drumuri toată ziua. 


(IMPOSIBIL Înseamnă: 1. Nu-mi place și, când așa ceva se în- 
tâmplă, nu sunt de acord; 2. Nu pot fi deranjat; 3. Dumnezeu nu 
poate fi deranjat. Poate că al treilea sens să fie real, dar celelalte sunt 
101% de tot rahatu. 

— Lexiconul Hipcrime de Chad C. Mulligan.) — 


Philip Peterson are douăzeci de ani. 


Vă simtiti subminat de un aparat cu autostrigare, unul din acelea care 
necesită o permanentă reprogramare manuală dacă nu trebuie să vă atragă 
atenția asupra unor chestiuni care au fost deprogramate săptămâna trecu- 
tă? 

Noul aparat cu autostrigare — o adevărată revoluție în materie — se 
reprogramează singur! 


Sasha Peterson e mama lui Philip. 


„Revenind la subiectul deja amintit, o mulțime turbulentă a 
năvălit într-o biserică din Malmö, Suedia, în timp ce se desfășura 
liturghia de dimineaţă. După evaluarea dezastrului cifra morţilor a 
ajuns la patruzeci, aici fiind incluși preotul și mulţi copii. Din palatul 
lui din Madrid, Papa Eglantine l-a acuzat pe rivalul său, Papa Tho- 
mas, de a fi instigat atât această explozie, cât și alte manifestări 
asemănătoare din ultima vreme, acuzaţie care a fost respinsă viguros 
de autoritățile de la Vatican.“ 


Victor și Mary Whatmough s-au născut în aceeași țară și sunt 
căsătoriți de douăzeci de ani — ea pentru a doua oară, el pentru a 
treia. 


x 


Ce vrei să faci când o vei vedea în costumu-i Forlon & Morler Maxess. 
Este ceea ce vrea ea să faci când o vei vedea în costumu-i 
Forlon & Morler Maxess. 

Dacă nu ar fi fost așa, nu l-ar fi îmbrăcat. 

Accesul total nu e nici o exagerare atunci când scrii MAXESS. 
Moda este „Courtesan“. 

Oricare ar fi ea. 


Elihu Masters este ambasadorul Statelor Unite în fosta colonie 
britanică Beninia. 


„Vorbind despre acustică, Dixierep Senator Lowell Kyte, acest 
om realmente încărcat cu antimaterie, a acuzat dictisurile de a se face 
vinovate pentru zecile de sinucideri comise per anum — scuze — per 
annum în statul lui Texas, arătând că eforturile lui Fed de a calma 
situația au fost sortite eșecului. Neoficial, oficialitățile de la Nark 
Force au fost surprinse în timp ce-și exprimau interesul pentru mo- 
dul în care produsul Triptine al firmei GT îi atrage pe fanii dictisu- 
rilor.“ 


Gerry Lindt este un tânăr care va recruta. 


Când spunem „general“ la GT înțelegem prin aceasta GENERAL. 
Oferim o carieră de o viată oricui este interesat de astronomie, biologie, 
chimie, dinamică, eugenie, feromagnetism, geologie, hidraulică, adminis- 
tratie industrială, propulsie cu reacție, cinetică, drept, metalurgie, nucleo- 
nică, optică, drepturi de autor, quarkologie, robotică, sinteză, 
telecomunicații, ultrasunete, tehnologia vidului, muncă, raze X, ylem, zoo- 
logie... 

4 Nu, nu am omis specialitatea dumneavoastră. Pur si simplu nu am 
mai avut loc pe listă. 


Profesor doctor Sugaiguntung este șeful Departamentului de 
Tectogenetică de la Dedication University din Guided Socialist De- 
mocracy Yatakang. 


„Incidenta anarhiștilor se menţine ridicată: unul a comis ieri, în 
Outer Brooklyn, douăzeci și unu de victime înainte ca niște polițai 
să-l fi lichefiat, iar un altul e încă liber în Evanston, Illinois, cu un total 
de unsprezece morți și trei răniţi. Peste ocean, în Londra, o anarhistă a 
terminat alți patru, printre care și propriu-i copil de trei luni, înainte ca un 
trecător precaut s-o fi ciomăgit bine de tot. Date venite din Rangoon, Lima 
și Auckland ridică numărul victimelor acestei zile la șaizeci și nouă.“ 

Grace Rowley are șaptezeci și șapte de ani și mintea a cam 
început s-o lase. 


Să fii azi aici și mâine cine mai știe pe unde nu-i un lucru tocmai bun 
pentru vremurile noastre moderne. 
Azi aici și azi cine mai stie pe unde asta-i treaba noastră. 


Mult-Prea-Cinstitul Zadkiel F. Obomi e președintele Beniniei. 


„Și acum știrile din Vest. În Washington a parvenit un protest 
vehement de la guvernul yatakangez, care pretinde că vase ce își 
vedeau de treaba lor în Isola au violat apele teritoriale ale Yatakan- 
gului. Oficialităţile vor aborda un ton politicos, dar e un fapt recu- 
noscut că suta de insule a Yatakangului oferă refugiu piraţilor 
chinezi care se strecoară din așa-numitele porturi neutre și atacă 
patrulele americane în largul oceanului... “ 


Olive Almerio are cea mai prosperă fermă de copii din Puerto 
Rico. 


Îi știți pe codderii care țin una, două sau trei shigi în șir. Stiti shigiile 
care o iau razna prin văzduh cu un alt codder. Sunt de invidiat? 

Nu e cazul. 

Ca oricare altă activitate umană și aceasta poate fi învătată. O predăm 
în cursuri potrivite preferințelor dumneavoastră. 

Mrs. Grundy Memorial Foundation (probabil că se răsucește în mor- 
mânt). 


Chad C. Mulligan a fost sociolog. A renunțat. 


„Incendiile de săptămâna trecută, care au mistuit sute de mile 
pătrate din State Forest de pe Coasta de Vest cu pădure destinată 
maselor plastice, hârtiei și chimiei organice, au fost atribuite în mod 
oficial unui sabotaj de către inspectorul forestier Wayne C. Charles. 
Până astăzi a rămas un mister cine se face vinovat: așa-zișii partizani 
trădători dintre ai noștri, sau comuniștii infiltrați.“ 


Jogajong, e un revoluționar. 


Cuvântul AMSIFICARE 

Nu-l căutați în dicționar, 

E prea nou pentru dictionar. 

Dar cel mai bine ar fi să aflaţi ce presupune. 

AMSIFICARE. 
Noi l-am confecționat pentru voi. 


Atât Pierre cât și Jeannine Clodard sunt copiii unor pieds-noirs, 
deci nici o surpriză că sunt frate și soră. 


„Au fost lansate avertismente despre tornado în următoarele 
state... “ 


Jeff Young, este „omul care merge“ pretutindeni la vest de Roc- 
kies pentru mărfurile specializate pe care le manevrează: detonator 
la distanță, explozivi, termit, acizi puternici și bacterii pentru sabo- 
taje. 


„Revenind la bârfe: se zvonește că micul teritoriu african inde- 
pendent al Beniniei ar fi un haos economic. Președintele Kouté al 
Dahomaliei a avertizat populaţia URNG într-o cuvântare ținută la 
Bamako că, dacă va încerca să exploateze situaţia, toate măsurile 
necesare de contracarare... “ 


Henry Butcher este un propagandist entuziast pentru panaceul 
în care crede. 


(ZVON Credeţi-vă urechilor. S-ar putea ca lumea voastră să nu 
fie mai bună decât cea în care trăiesc blocurile, dar imaginea va fi 
mult mai vie. 

— Lexiconul Hipcrime de Chad C. Mulligan) — 


Este clar că omul cunoscut sub numele de Begi nu trăiește. Pe 
de altă parte, în cel puţin un sens, încă n-a murit. 


„Se mai zvonește că Benton Dent ar sta iar într-un bivuac, în 
sensul că a fost văzut mânărind vechile resurse de combustibil Ed- 
gar Jewel pe scena specială a Anti-Materiei. Între timp, timpul Paci- 
ficului, se pare că Fenella Koch, soţia lui de trei ani, s-ar putea s-o 
dea din căsătorie în picanterie cu crema visurilor Zoë Laigh. Și după 
cum spune și lozinca — de ce nu egali, de ce să nu ne pese!“ 


Mr. & Mrs. Everywhere sunt identități perfecte, echivalentul 
pentru noul veac al Jones-ilor, afară doar de faptul că nu trebuie să 
ţineţi pasul cu ei. Vă cumpăraţi un televizor cu personalitate care să 
dea dovadă de atașament și care să vă asigure de faptul că Mr. & 
Mrs. Everywhere arată, vorbesc și se mișcă aidoma vouă. 

(HIPCRIME Aţi și comis o asemenea crimă când ați deschis 
cartea. Țineţi-o așa. E singura voastră șansă. 
— Lexiconul Hipcrime de Chad C. Mulligan) — 


Bennie Noakes stă în faţa unui aparat acordat pe un SCANNER 
care orbitează pe Triptine și repetă încontinuu: „Doamne ce imagi- 
nație am!“ 


Și pentru a încheia Departamentul Micilor Consolări. Niste 
năpăstuiţi au ajuns la concluzia că dacă se permite fiecărui codder și 
shigi și mărolfăie să ocupe un spațiu de un picior pe două, ne-ați 
putea primi pe toți pe cele 640 de mile pătrate ale insulei Zanzibar. 
AstăZI a treia zi din MAI douăzeci-ZECE vine dIN OU!“ 


urmărind detaliile (1) 
DOMNUL PREȘEDINTE 


Mult-Prea-Cinstitul Zadkiel F. Obomi simţea greutatea nopții 
presându-i capul năpădit de părul ca o sârmă cenușie precum tăce- 
rile apăsătoare ale unui rezervor senzorial de preaplin. Stătea în 
marele fotoliu oficial, ale cărui braţe sculptate reluau, fără să copie- 
ze, stilul secolului al XVI-lea realizat de maeștri aflaţi probabil prin- 
tre strămoșii săi... Dar în lungul timp care se scursese de atunci, 
nimeni n-a mai avut vreme să se intereseze de așa ceva. 

Mâinile îi atârnau moi pe marginea biroului din fața lui, lipsite 
de consistenţă, vegetale. Mâna stângă arăta tavanului palma-i roză 
ale cărei linii făcuseră pe o femeie de sorginte juma franceză, juma 
shango, să-i prezică, pe vremea când el era un băieţel foarte mic, că 
va ajunge un mare erou. Cealaltă era parcă orientată special pentru 
a-și etala dosul ca de mahon și încheieturile noduroase, într-o 
poziţie parcă anume pregătită ca să bată un ritm nervos cu dege- 
tele. 

Nu se clintea. 

Fruntea cu un aer profund intelectual și arcul nasului erau, 
probabil, berbere. Dar sub nas, de fiecare parte, se umflau nările, și 
buzele groase se asortau cu obrajii plinuţi și bărbia rotundă viu 
pigmentată. Era în întregime Shinka. Adesea spunea în glumă, 
când în viaţa lui exista și timp de glume, că faţa lui era o hartă a 
propriei lui ţări: invadatorii din creștet până la ochi, băștinașii de 
acolo în jos. 

Dar ochii înșiși, linia de demarcare, erau pur și simplu u- 
mani. 

Stângul era aproape ascuns de pleoapa adormită; rămăsese 
nefolositor încă din 1986, de când cu tentativa de asasinat, din 
care se alesese și cu o cicatrice lungă ce-i brăzda obrazul și tâm- 
pla. Cel drept era strălucitor, pătrunzător, îndrăzneţ — în momen- 
tul de față neconcentrat, pentru că nu îl privea pe celălalt ocupant 
al camerei. 

Noaptea plictisitoare îl sufoca, pe el: Zadkiel F. Obomi, șapte- 
zeci și patru de ani, primul și până în prezent unicul președinte al 
fostei colonii britanice a Beniniei. 

Fără să vadă, simţea. În spatele lui, uriașul gol al pustiului 
saharian — mai mult de o mie de mile, monstruos și dominant — se 
ițea în mintea lui ca un nor cumulus. Înaintea lui, dincolo de pereţi, 
dincolo de orașul agitat, dincolo de port, briza înserării din Bight, 
mirosul sărat al oceanului și mirodenii de la vasele acostate în port. 
De cealaltă parte, alcătuind brățara care-i fixa încheieturile mâinilor 
pe birou în ciuda dorinţei lui, pe jumătate iscată, de a le mișca, 
pentru a întoarce o nouă pagină din teancul de documente care-i 
fuseseră supuse atenţiei, daraua pământurilor prospere răsfăţate de 
surâsul norocului. 

Populaţia planetei Pământ se număra cu miliardele. 

Beninia, mulțumită granițelor-bine-reduse de guvernarea colo- 
nială, nu avea decât nouă sute de mii. 

Avuţia planetei Pământ nu putea fi imaginată. 

Din același motiv, Beninia avea cu foarte puţin sub limita nece- 
sară ca poporul ei să nu moară de foame. 

Mărimea planetei Pământ era... suficient de mare până în pre- 
zent. 

Beninia fusese jefuită și răvășită iar graniţele ei se îngustau tot 
mai mult. 

Auzea în memorie argumentele moi și lingușitoare. 

Cu accent franțuzesc: Geografia e de partea noastră; situarea terito- 
riului ne arată că, în mod logic, Beninia ar trebui să se alieze cu dahoma- 
lienii; văile râurilor, trecătorile din munți... 

Cu accent englezesc: Istoria e de partea noastră; avem aceeași limbă; 
în Beninia, Shinka se adresează Holainilor, Inko Kpalanilor, în aceeași limbă 
în care Yoruba se adresează Ashantilor; uniți-vă cu Uniunea Republicană 
a Nigeriei și Ghanei, și fiti un alt URNG... 

Dintr-o dată furia puse stăpânire pe el. Izbi vraful de hârtii cu 
mâna și sări în picioare. Celălalt om aflat în cameră sări și el în 
picioare, în timp ce faţa îi trăda panica. Dar nu apucă să spună nici 
un cuvânt înainte ca Domnul Președinte să fi dispărut pe ușă. 

La 


Într-unul din cele patru turnuri înalte din centrul ţării, de unde 
se putea zări vegetaţia luxuriantă a munţilor Monado și se simţea 
pustiul sumbru al Saharei, pulsând de la mari depărtări, exista o 
cameră a cărei cheie o avea doar Domnul Președinte. O santinelă 
aflată la intersecţia a două coridoare îl salută cu o mișcare rapidă a 
lăncii de paradă; răspunse cu un gest al capului și își văzu de drum. 

Ca de obicei, închise și încuie ușa înainte să aprindă lumina. 
Preţ de câteva secunde rămase într-o beznă deplină, apoi căută cu 
mâna întrerupătorul. În clipa următoare, ochiul sănătos clipi din 
cauza strălucirii bruște. 

În stânga lui se odihnea pe o măsuţă, aflată în imediata apro- 
piere a unei pernițe plate pentru rugăciuni, o copie a Coranului, 
legat în piele verde ornamentată cu litere de aur, scrise de mână, 
listând cele nouăzeci și nouă de cinstite nume ale Atotputernicului. 

În dreapta, un prie-dieu în stilul tradiţional beninian, din fildeș 
sculptat, sprijinit de peretele pe care atârna un crucifix. Victima țin- 
tuită în cuie era la fel de neagră ca lemnul însuși. 

Pe peretele din fața ușii, măști negre, sulițe încrucișate, două 
tobe și un vas de mangal pe care numai inițiații din Leopard Claw 
Brand l-ar fi putut descoperi sub deghizajul blănii de leopard. 

Domnul Președinte inspiră adânc. Se apropie de măsuţă, luă 
Coranul și, metodic, îi sfâșie fiecare pagină, transformând-o în con- 
feti. La sfârșit smulse și coperta din piele. 

Se răsuci pe călcâie și luă crucifixul din cuiul care îl fixa de 
perete. Apoi îl pocni de zid. Crucificatul se prăbuși pe podea și 
Domnul Președinte strivi păpușa sub călcâi. 

Trase apoi fiecare mască de pe perete. Smulse paiele colorate 
care le țineau loc de păr, le scoase ochii de diamante și le trase dinții 
de fildeș. Găuri ambele tobe cu o lance. 

Când termină treaba stinse lumina, părăsi încăperea pe care o 
încuie, după care aruncă singura cheie în primul canal care-i ieși în 
cale. 


context (2) 


EDITORIAL 


Stocul de replici VIZUALE: tăieturi, scena integrală, în aer liber, 
orchestra, primele imagini avantajoase din elicopter și Ambuteiajul 
de la Bariera de Intrare în New Jersey din 1977 (în această situație 
trebuie ca aproape un milion de mașini să fi fost distruse) intercalat 

accidente împușcături Fifth Ave. Oxford St. Red Sq; mai târziu favo- 
rizarea cretinilor, imbecililor. 

Replica SONORA live: „Azi felicităm Puerto Rico pentru lovitura 
dată lobby-ului care susține creșterea copiilor abandonaţi. Celor care 
și-au serbat douăzeci și unu de ani le vine greu să creadă că doar cu 
treizeci de ani în urmă șoselele și orașele erau strangulate cu mase 
de fierătănii care s-au amestecat reciproc așa de tare în cale, încât, în 
cele din urmă, am început să înțelegem. De ce să vă faceți probleme 
din pricina dispozitivului complicat, jucării de două tone din oţel, 
când tot ajungeţi unde ați pornit — asta nici nu vă va ajuta să ajungeţi 
acolo la timpul cuvenit? Și mai rău — care vă scurtează viaţa în mod 
vizibil prin cancer sau bronșită datorită gazelor pe care le emite! 

Ca și fiinţele vii, automobilele sucombă când spaţiul în care se 
află devine saturat de propriile lor excremente. Noi înșine suntem 
fiinţe vii. Și nu vrem să ni se întâmple așa ceva. De aceea și avem o 
legislaţie eugenică. Merită toate felicitările Cel Mai Tânăr Stat pentru 
că s-a alăturat celor mai mulți dintre noi care am văzut pericolul 
abătându-se asupră-ne și s-a hotărât să se împace cu inconvenientele 
inerente deciziei noastre de a controla elementele umane care popu- 
lează marea scenă pe care o ocupăm.“ 


— Acesta a fost Editorialul New York Times. — 


continuitate (1) 
SECURITATEA CU TAIȘ VINOVAT 


Tot ceea ce-l privea pe Norman Niblock House era măsurat: la 
fel de bine măsurat ca o riglă de 12 inci, la fel de bine măsurat ca 
timpul însuși. În aceeași măsură în care și-a permis să-și facă pielea 
strălucitoare și să-și îndrepte cârlionții din păr și barbă, așa încât să 
poată câștiga de pe urma reacției vinovate a colegilor lui, în timp ce 
încerca să se apropie de shigiile care au făcut cel mai mult pentru 
codul lui. Tot așa și pentru dramul de excentricitate manifest în 
comportamentul lui, suficient pentru a putea fi suportat ca vicepre- 
ședinte junior al unei mari corporaţii și cu mult peste limita de la 
care se putea afirma că nu era un om cu care să te joci. Idem volumul 
și natura lucrărilor pe care aranjase să-i fie trimise la birou, astfel 
selectate încât vizita zeckșilor să-l găsească angajat în mari și impor- 
tante tranzacţii. i 

A fost recrutat de companie datorită prevederilor Actului de 
Egalizarea Șanselor care obliga corporații ca General Technics să 
angajeze atâţia albi încât să se respecte proporția față de aframii! 
aflaţi în ţară, plus sau minus cinci la sută. Spre deosebire de alți 
angajaţi, el a fost primit cu un suspin de ușurare de vicepreședintele 
de atunci ce răspundea de personal, care aproape că își pierduse 
speranța de a mai găsi destui aframi care să accepte condițiile Socie- 
tății. (Un doctorat? Dar ce-i un doctorat? O bucată de hârtie higienică 
pentru un fund cu pretenții.) 

Norman N. House, D. Sc. a fost un adevărat noroc. Știind aceas- 
ta, a luat parte la întrecere pentru a câștiga detașat. 

Receptiv pentru a treia oară în viața lui (prima dată: când și-a 
ales părinţii; a doua oară: când și-a faultat rivalul în lupta pentru 
postul pe care îl deține acum), vicepreședintele a remarcat că noul 
subordonat avea un talent remarcabil în a-și impune personalitatea 
asupra unor oameni pe care nu-i mai văzuse până atunci și pe care 
putea fi sigur că nici nu-i va mai întâlni vreodată. Mai târziu s-a spus 
despre el că are stilul lui House. Asta însemna că dacă el putea să se 
împace cu ideea de a-i uita pe alții, i se părea insuportabil gândul ca 
el să fie uitat de ceilalți. 

Invidios pe acest talent, vicepreședintele începu să-l cultive pe 
Norman House în speranţa că o parte din calitățile lui vor trece 
asupra lui. Era însă o speranță nemotivată. Omul ori se naște cu un 
asemenea dar, ori și-l însușește printr-o activitate susținută și conști- 
entă timp de douăzeci de ani. Norman avea douăzeci și șase de ani 
și se antrena de douăzeci de ani. 

Dar vicepreședintelui îi fuseseră zvârlite câteva firimituri pline 
de sclipici, de care te puteai ajuta la nevoie. 

— Ce cred eu despre el? Păi, lucrările lui sunt bune, (vorbe pline 
de gelozie care se doreau, însă, o recunoaștere) dar, după părerea 
mea, bărbatul care trebuie să poarte MasQ-Lines nu este sigur pe 
posibilităţile lui. Se știe că au căptușit partea din față. 

Vicepresedintele, care avea șase perechi, nu le-a mai purtat ni- 
ciodată. 

- Ce cred despre ea? Păi, testul pe care l-a susținut o onorează, 
dar eu cred că orice fată care are deasupra pantalonilor bufanți un 
Forlon & Morler Maxess e genul care nu va reuși niciodată să ducă 
la bun sfârșit ce a început. 

Vicepreşedintele, care o invitase la masă și care se așteptase să 
fie plătit în moneda de circulaţie a timpului său, și-a cerut scuze 
invocând o boală închipuită și a plecat acasă capsat pentru a-și pe- 
trece noaptea în compania soției. 


! Afro-americani (n. tr.). 

— Ce cred despre raportul anual? Păi, grafia aparţine ultimului 
an, dar zgomotul produs de această operaţie sugerează că ar fi putut 
fi cu 15-18% mai mare. Așa că mă întreb dacă va rezista până la cap. 

Vicepreședintele, care suferea de parkinson, s-a hotărât să se 
pensioneze la cincizeci de ani cu Gradul Unu și pensia corespunză- 
toare, în loc să aștepte să capete Gradul Trei cu o pensie de două ori 
mai mare, dar care se oferea la vârsta de șaizeci de ani. Și-a vândut 
capitalul de cum a intrat în posesia lui, apoi și-a ros unghiile când a 
fost martor lună de lună la sporirea acestuia. În cele din urmă s-a 
împușcat. 

Creșterea valorii capitalului s-ar fi putut datora înlocuirii lui cu 
Norman, ceea ce l-a omorât. 


Norman se îndreptă brusc spre lift. Refuzase să-l folosească pe 
cel care îl ducea direct din stradă la birou: 

- E ridicol ca acela care lucrează cu oamenii să nu se afle printre 
ei, nu-i așa? 

Cel puţin unul dintre vicepreședinți a refuzat și el mai târziu 
să-și folosească liftul personal. 

Dar oricum, el urca. 

Acolo era una dintre shigiile companiei, care aștepta. Îi zâmbi, 
nu pentru că se cunoșteau — îi plăcea să dea de înțeles că acela care 
spera ca firma să-i facă rost de shigi nu era în nici un caz un bărbat 
de talia lui Norman House — dar pentru că timpul și efortul investite 
în nimicuri, ca nefolosirea unui lift personal, conduseseră la părerea 
generală că dintre cei douăzeci de vicepreședinți ai companiei, cel 
mai abordabil și sociabil era Mr. House. Băieții de la uzina electroni- 
că din West Virginia împărtășeau această opinie fără să-l fi văzut 
măcar o singură dată. 

Zâmbetul pe care îl întoarse, cu un gest automat, avea o notă 
forţată. Era surescitat. Invitația de a servi prânzul la etajul preziden- 
tial, în prezenţa superiorilor, putea fi interpretată în două feluri: fie 
că era vorba de o promovare în funcție, deși radioșanţul pe care îl 
cultiva cu asiduitate nu făcuse nici o aluzie cu privire la așa ceva; 
sau, ceea ce părea mult mai plauzibil, plănuiau o nouă reformă a 
personalului. De când fusese instalat în noua lui slujbă, suportase 
două astfel de acțiuni care se dovediseră adevărate blestemății și 
uneori nici nu se putea apropia de oamenii cărora vreme de luni de 
zile le netezise calea spre posturi influente. 

Drăcia dracului! Pot să colaborez cu gomoșii ăștia. Am mai făcut-o și 
înainte. 

Se ivi lumina coborâtoare a liftului urmată de un sunet melo- 
dios. Norman își concentră atenția asupra prezentului. Un ceas aflat 
deasupra ușii, potrivit ca toate celelalte din turnul GT după celebrul 

orologiu cu critonium, arăta 12-44 papa-mama. Dacă ar lăsa-o pe shigi 
să ia mașina, ar întârzia cu exact un minut la prânzul cu Cele Mai 
Importante Personaje. 

Și asa ar fi corect. 

Când liftul se opri, o lăsă pe fată să treacă înaintea lui. 

- Eu o să urc, îi spuse. 

Chiar dacă va fi promovat în funcție sau nu, păru el să spună. 


După cele câteva minute de întârziere, bine calculate, ajunse la 
etajul prezidențial. Iarba sintetică ofta tăcută sub tălpile lui în timp 
ce se îndrepta spre grupul adunat lângă piscină. Patru dintre cele 
mai trupeșe shigi, care îi acompaniaseră la bazin, se distrau complet 
goale în apă. Se gândi la întrebarea glumeaţă, în vogă pe atunci — 
„De ce nu deschide compania GT calea pentru codderi?“ — și se căzni 
să se amuze pe când era întâmpinat de însăși Bătrâna GT. 

O simplă privire aruncată Georgettei Tallon Buckfast nu te-ar fi 
ajutat să descoperi în ea atât o persoană extraordinară, cât și un 
artefact remarcabil. Trebuia să ți se spună că are nouăzeci de ani. În 
cel mai rău caz părea de șaizeci: plinuță, arătoasă, cu o coamă de păr 
castaniu, gata oricând să infirme vechea acuzație că ar fi fost mai 
curând bărbat decât femeie. O privire atentă a pieptului ei ar fi putut 
să trădeze prezența unui aparat cardiac, dar în zilele noastre multe 
persoane ajunse la șaptezeci de ani, sau chiar și mai tinere, poartă 
astfel de masinării. Numai studiul cu adevărat intens l-a ajutat pe 
Norman să descopere plămânul transplantat, venele din plastic, gre- 
fa rinichilor, oasele fixate cu tije, corzile vocale înlocuite din cauza 
cancerului. 

Potrivit unor estimări de încredere, era ceva mai bogată decât 
familia regală engleză. Cu o astfel de avere se putea cumpăra sănă- 
tatea, fie și în rate. 

Alături de ea era Hamilcar Waterford, trezorierul companiei, cu 
mult mai tânăr decât Bătrâna GT, dar părând cu mult mai în vârstă 
decât ea; Rex Foster-Stern, vicepreședinte pe probele de proiectare și 
planificare, un bărbat de talia lui Norman, cu obrajii încadrați de 
favoriţi ă la Dundreary și ceea ce Copiii X numeau mârâind „bronz 
nepartizan“; și un afram cu trăsături extrem de familiare, deși nu era 
dintre cei pe care Norman să-i fi văzut în Turnul GT până atunci — 
cam de cincizeci de ani, solid, chel, o barbă în genul Kenyatta, cu o 
înfățișare obosită. 

Norman găsi o altă motivaţie pentru care fusese invitat la acest 
prânz. Ultima dată întâlnise cu o astfel de ocazie un necunoscut de 
vârstă mijlocie, care era amiral în rezervă și pe care GT se gândea 
să-l ia la bord de dragul contactelor pe care le putea stabili. În cele 
din urmă, acesta se dusese la un fabricant de vehicule pe pernă de 

aer, așa că nu ieșise nimic din toată povestea aceea. Dar dacă asta era 
o altă chestie de aceeași natură, Norman avea de gând să fie cât se 
poate de insolent, fără a-și periclita cariera. Nici un Uncle Tom! 
tare-n daravela-i noduroasă nu avea să fie numit într-un scaun dea- 
supra lui Norman House. 

Apoi Bătrâna GT spuse: 

- Elihu, ţi-l prezint pe Norman House, care e vicepreședintele 
nostru pe probleme de personal și angajări, cel după care axa lumii 
își schimbă înclinarea. 

Elihu. Elihu Rodan Masters, de carieră diplomat, Ambasadorul State- 
lor Unite în Beninia. Dar la urma urmei ce-ar fi vrut GT de la o bucată de 
pământ ca o limbă de sarpe înfiptă asemenea unui ic în trupul Africii, care 
nu avea nici minți sclipitoare, nici resurse naturale? 

Însă nu mai era timp de speculații. Își întinse mâna, curmând 
cu un gest scurt explicaţiile lui GT. 

- Nu e absolut necesar să prezentaţi pe cineva domnului Mas- 
ters, doamnă, spuse el cu vioiciune. O persoană cu distincţia dom- 
niei sale e un exemplu pentru noi toți, și am senzația că îl cunosc 
foarte bine, deși până acum nu am avut niciodată șansa de a fi dat 
mâna cu el. 

Pe faţa Bătrânei GT — pentru o femeie care reușise cu propriile-i 
puteri să pună bazele unei corporații uriașe și, totodată să acumule- 
ze o avere uriașă, era surprinzător de vulnerabilă când trebuia să-si 
controleze expresia feței — Norman desluși enervarea cauzată de 
întrerupere, luptându-se cu plăcerea produsă de un compliment atât 
de elegant. 

- Ceva de băut? spuse ea în final, semn că al doilea câștigase. 

- Nu, mulțumesc, doamnă, răspunse Norman. Doar știți că e 
împotriva cuvântului Profetului. 

Beninia, da? Are vreo legătură cu deschiderea unei piete africane pen- 
tru PMAM? Mai bine de jumătate de miliard de dolari vârâti în povestea 
asta și nici un loc unde să vinzi produsele celei mai bogate descoperiri de 
minerale de când cu Siberia — așa nu se mai poate. Dar din câte am auzit, 
Beninia nu-și poate permite nici măcar să-și hrănească populația... 

Vădit stânjenită de faptul că uitase sau că nu știuse că unul 
dintre vicepreședinți era musulman, Bătrâna GT se refugie în pro- 
pria-i morocănoșenie. Mulțumit de turnura pe care o luase discuţia, 
cât se poate de conștient de ochii lui Master fixaţi pe el, Norman 
savură copios cele zece minute de conversație care au reprezentat 
preludiul mesei. De fapt, devenise atât de sigur pe sine, încât era 
convins că zbârnâitul telefonului, care izbucni la un minut sau două 
după ora unu, anunţa servirea mesei, așa că își continuă istorioara — 


! Uncle Tom, simbol al americanului alb (n. tr.). 

o glumiţă antiafram potrivită companiei mixte în care se afla, căreia 
îi adăugă sarea și piperul date de peiorativul „nas-mare“ — până 
când GT strigă a doua oară la el. 

— House! House! Avem probleme cu un grup de vizitatori con- 
duși la Shalmaneser! Sunt în sectorul tău, nu-i așa? 

Menţinându-și, din reflex, o mină calmă, Norman se ridică de 
la locul lui. 

Dacă asta-i doar o poveste ca să mă dea pe mine peste cap, o să le arăt 
eu prânz, o să... 

— Vă rog să mă scuzați, domnule Masters, spuse el pe un ton 
ușor plictisit. În cel mult un minut-două m-am întors, sunt sigur. 

Și se îndreptă spre lift, spumegând de nervi. 


urmărind detaliile (2) 
GAGIUL 


„Că veni vorba de rampele de lansare, ele echivalează cu niște 
budinci care au încurcat ițele lui Shalmaneser-zoofilul. La ce bun să 
pierzi atâta timp bătând drumul până la New York, vreme mai bună 
fără vreun dom conceput pentru a vă îngheţa aici ouăle shigi mai 
bune purtând mai puţină olărie și mai bună pentru a îmbrăca trupa 
opt azi aici deja nu e încă unu papa-mama și abia dacă ar fi vorba 
despre acul din carul cu fân.“ 


În interiorul voltei care-l găzduiește pe Shalmaneser: rece. Aş- 
teptând începerea vizitei, ceea ce e un eufemism pentru momentul 
când ghidul GT este gata să înceapă, fapt care i-a convins pe câțiva 
din mulţimea de o sută nouă haidamaci (dintre care unii sunt turiști, 
iar alții sunt posibili recruți autentici atrași de pomenile și reclamele 
TV ale corporației GT; dintre care unii s-au văzut pe ei înșiși atât de 
des în persoanele lui Mr. & Mrs. Everywhere, încât nici nu-ţi mai pot 
explica de ce s-au deranjat să facă vizita în realitate; dintre care alţii 
sunt chiar spionii lui GT matoșiţi să ia cuvântul la momentul opor- 
tun și să dea impresia lipsei oricărei regii) că n-au nici un chef să fie 
interesați de ce li se va arăta. Frig! În mai! Sub domul Fuller din 
Manhattan! Și echipați cu teniși Nydofoam, MasQ-Lines, cămășuţe 
și rochiţe Forlon & Morler; încinși cu lămpi monocrome licărinde 
Japind Holocams cu Biltin Norsik LazeeLaser și magnetofoane 
SeeyanEar, cu buzunare grele de Japind Jettiguns, SeKure Stunnems, 

mănuși Karatand!, care să fie ușor îmbrăcate, cu aceeași uşurinţă cu 
care bunicile voastre îsi trăgeau mănușile. 

Încordaţi, urmărindu-și vecinii întâmplători în acest tur cu 
ghid. 

Bine hrăniţi. 

Cu ochi prea șireți, strecurându-și uscățele între fălcile clămpă- 
nitoare. 

Al dracului de arătoși. 

Gândind că oricare dintre acești componenți ai gloatei ar putea 
fi un anarhist. 

Noul Sărman al lumii evenimenţiale. 


Lui Stal Lucas nu i-a plăcut felul în care ghidul și-a privit gru- 
pul atunci când, în fine, a catadicsit să-și facă apariția. Cineva care 
ar fi privit mulțimea aceea de oameni nu l-ar fi remarcat pe Stal 
Lucas: vârsta douăzeci de ani, înălțimea șase picioare, purtând Sir- 
Fer S-Pad-Drills, pantaloni largi Mogul și o geacă adevărată Blood 
Onix cu copci din aur. 

Mai curând ar fi văzut o masă eterogenă, lipsită de identitate, 
care se învârtea în cerc, vagabonzi și deghizați, dintre care puteau fi 
identificate unele grupuri. Ca și Stal și gagii din California, aflați în 
New York într-o drumeție cu firma Jettey Cursion, două-nopți-și-o- 
zi după niscaiva furtișaguri, fără să le iasă însă pasiența. Lumea se 
micșorase atât de mult încât ţi-o puteai trage peste pantofi, și totuși 
efectul distanţării dintre coaste... 

Între cei o sută și, se aflau patru shigi superb evidenţiate: una 
atât de drogată încât părea nu numai că nu știe în ce clădire se află, 
dar nici la ce etaj al ei era; două cu codderi de ale căror braţe atârnau; 
una care parcă tocmai picase din URNG, cu păr african și piele de 
afin, lângă care nu se făcea ca Stal să fie văzut în timpul numărătorii 
inverse. 

Celelalte erau atât de șui încât nici nu-ţi venea să crezi, culmea 
fiind atinsă de una într-un sac mare drept haină, lipsit de formă, la 
care se adăuga o geantă mare și grea, părul tuns perie, faţă nervoasă, 
strălucitoare cu excepția zonelor unde fusese cutată sau pătată — 
probabil că o Fată Divină. Nici cea mai cumplită erezie din lume n-ar 
fi putut să convingă o fată normală să arate atât de oribil. 

- Încotro, shigi? spuse Stal aproape în șoaptă. Mai mult ca sigur 
că sunt doamne de companie. Dintre toate megalopolisurile, New 
York-ul mânca cel mai mult și plătea cel mai bine. La fel și Ellayway, 
deși acolo cel care făcea angajările era guvernul, mânând recruţii 
spre Zona de Conflict a Pacificului. Dar cine e mai bogat decât guvernul? 


' Karatand — compus din Karate și hand — mână pentru karate (n. tr.) 

Deci omoară timpul. Așa că împăcați-vă cu această noțiune 
atotcuprinzătoare de a fi târât într-o grotă rece. Deci așteaptă până 
mâine anti-materie când avionul îl va lua pe Stal și pe ciracii lui 
înapoi. 

- Ascultă, unde o ţin pe Teresa? murmură Zink Hodes, amicul 
cel mai bun al lui Stal. Făcu aluzie la legendara prietenă a lui Shal- 
maneser, sursă inepuizabilă de glume porcoase. Stal nu catadicsi să 
răspundă. Noaptea trecută Zink a început să bântuie după cumpă- 
rături și purta un echipament Nytype. Stal era nemulțumit. 

În față mergea un cuplu, trăgând după ei nici mai mult nici mai 
puţin decât trei copile. Jenaţi de atenția care le era acordată de veci- 
nii invidioși ai grupului, explicau cu voce tare cum că cele trei nu 
erau întru totul ale lor, dar că ei luaseră și fetița unui văr la plimbare 
în ziua aceea, împreună cu cele două ale lor. În cele din urmă ghidul 
se adresă vizitatorilor. 

- Bună ziua și bun venit în turnul corporației General Technics. 
Cred că nu mai e cazul să vă spun cine e GT... 

- Atunci de ce nu-ți coși gura? șopti Zink. 

— „deoarece acesta este cadrul formativ pentru toți din această 
emisferă și chiar și de mai departe, de la Baza lunară Zero până la 
Prospecțiunile Miniere din Atlanticul de Mijloc, de pe fundul adânc 
al oceanului. Dar între toate activitățile noastre variate există un 
element care vă va fascina întotdeauna, Mr. & Mrs. Everywhere, și 
exact acest lucru vă va fi arătat. 

— Ar trebui să fascineze. Cum ar fi să ţi-o sudezi? spuse Zink. 

Stal își plesni degetele spre ceilalți doi amici aflați la un pas și 
indică printr-un gest că Zink ar fi trebuit încadrat de ei. 

- Te lăsăm aici, spuse Stal. Păgânule. Sau te urcăm în avionul 
din care te aruncăm de la treizeci de mii de picioare fără să-ți căptu- 
șim fundul cu vreo parașută. 

— Dar eu... 

— Fascinat, spuse Stal, și Zink se supuse cu ochii măriți de groază. 

— Vă rog să remarcați dalele din granit pe sub care treceţi, gra- 
vate cu litere prin exploziv, proces formativ de mare precizie al cor- 
poraţiei GT. Se spune că nimeni n-a reușit să prelucreze piatra 
naturală prin explozie, așa că noi ne-am pus ambiția și am mers 
înainte și am reușit, în felul acesta susținând motoul firmei. 

Un tip mai retras din apropierea lui Stal își mișcă buzele, scă- 
pând o șoaptă ce putu fi auzită în timp ce se chinuia să descifreze 
scrisul oblic. 

— Sunt listate exemple de primă mărime ale miopiei umane, așa 
veţi vedea că unui om îi este peste putinţă să respire la peste treizeci 
de mile pe oră și că un bondar nu poate să zboare, iar spaţiile inter- 

planetare reprezintă carantina lui Dumnezeu. Încearcă să le vorbesti 
celor de la Baza lunară Zero despre toate astea. 

Urmară câteva râsete slugarnice. Aflată în faţa lui Stal, Divina 
Fiică își făcu cruce la auzirea Numelui. 

— De ce e așa de frig aici? răcni cineva aflat în imediata apropie- 
re a ghidului. 

— Dacă ai fi purtat noua țesătură a lui GT, noul Polyclime, ca 
mine, nu i-ar mai fi fost frig, îi răspunse ghidul prompt. 

Și totuși a dracului mulțimea. Câţi din grămada asta fac parte din 
staff-ul lui GT, angajați de guvern și tinuti pe slujbe mărunte din lipsă de 
altceva mai bun? 

— Dar asta mă trimite la un alt exemplu despre cât de greșit poți 
fi. Acum șaptezeci sau optzeci de ani se vorbea despre construirea 
unui computer aidoma creierului uman, care să-și ia drept locuinţă 
un zgârie-nori pe care să-l răcorească ajutat de cascada Niagara. Ei 
bine, așa ceva nu-i de văzut pe peretele de acolo pentru că au greșit, 
dar numai pe jumătate, cu privire la răcire — de fapt cascada Niagara 
nu-i bună pentru așa ceva, nu e suficient de rece. Noi folosim heliu 
lichid. Dar s-au înșelat cu totul în privinţa zgârie-norului. Împrăș- 
tiați-vă prin balconul ăsta și vă voi arăta de ce. 

Pasivi, cei o sută nouă au umplut galeria în formă de potcoavă 
care domina grota rece de forma unei felii de ou. Dedesubt, la etajul 
principal, bărbați și femei identici ca înfățișare veneau și plecau, 
privind uneori în sus, cu un aer din care curiozitatea dispăruse cu 
desăvârșire. Plin de resentimente, un grup de doisprezece sau cam 
așa ceva din cei o sută nouă au hotărât să nu mai fie interesați de 
nimic. 

Stal rămase nehotărât. Ochii lui se îndreptară spre echipamen- 
tul expus acolo. Erau — cel puţin optzeci, sau nouăzeci de picioare 
din el — cabluri, ţevi, tablouri de comandă, încifratoare și decodoare, 
rafturi încărcate cu bucăţi din metal strălucitor. 

- E și așa destul de mare, chiar dacă nu ocupă un zgârie-nori în 
întregime, strigă cineva. Fără îndoială că-i vorba de vreo altă drăcie. 

Stal se abținu să zică ceva atunci când îl auzi pe Zink târșâin- 
du-și zgomotos picioarele. 

— Greșit, făcu ghidul și răsuci reflectorul de lângă el, proiectân- 
du-i lumina în sus. Raza de lumină sări peste aparatură și se opri pe 
un trunchi din metal de un alb mat, care nu impresiona prin nimic. 

— Acela, spuse el plin de solemnitate, e Shalmaneser. 

— Lucrul acela, exclamă spionul plin de admiraţie. 

— Lucrul acela. Optsprezece inci înălțime, diametrul la bază de 
unsprezece inci, și este cel mai mare computer din lume mulțumită 
sistemului unic de patentare și înregistrare cunoscut sub numele de 


24 


Micryogenics. De fapt, e primul computer care intră în seria mega- 
creierelor! 

- E o minciună sfruntată, spuse cineva din primul rând. 

Deturnat de pe orbita sa, ghidul avu un moment de ezitare. 

-Si atunci cum rămâne cu K'ung-fu-tse? continuă cineva-ul. 

- Cum? Mă tem că nu... Zâmbetul ghidului era lipsit de orice 
noimă. Întreruperea nu fusese provocată de vreun spion, ci repre- 
zenta concluzia lui Stal, care se ridică pe vârfuri pentru a vedea ce 
se întâmplă. 

- Confucius! Ai spus Confucius! La universitatea din Beijing au 
avut un megacreier pus în funcțiune din... 

- Închideţi-i gura! Trădătorule! Mincinos ordinar! Zvârliţi-l pes- 
te bord. 

Răcnetele au fost instantanee, reflexe, automate. Zink se împin- 
se și el în faţă și urlă cot la cot cu ceilalți. Ochii lui Stal se îngustară 
în timp ce scoase din buzunar un pachet de Bay Golds și își vâri o 
țigară în colțul gurii. Mai rămăseseră patru în pachet pe care le 
împănase cu rahatul ăla de drog Nytipe, din familia marijuanei, 
singurul pe care îl puteai găsi în locurile astea. Lovi cu putere buto- 
nul ventilatorului automat. 

În fond, ce importanță avea ce făcuseră chinezii, doar dacă nu 
ţi-o lua mintea cu sorcova? Nici un motiv să faci atâta gălăgie. 

Poliția corporației îl înșfăcă pe tovărășel, scoțându-l din grup 
înainte ca vreunul din ei să fi avut șansa de-a-i fi ars vreo scatoalcă, 
iar ghidul, ușurat, își reveni la parametrii normali de comportament. 

- Vedeţi unde am focalizat acum lumina? Acesta e input-ul 
SCANNERULUI. Toate știrile sunt preluate de la cele mai importan- 
te emițătoare prin intermediul centrelor de decodare. Prin interme- 
diul lui Shalmaneser, Engrelay Satelserv ne poate comunica dacă 
suntem în lumea evenimenţială. 

- Da, dar cu siguranţă că nu-l foloseşti pe Shalmaneser doar 
pentru așa ceva, spuse tare un alt spion, provocându-i lui Stal o 
nouă agitație. 

- Sigur că nu. Principala sarcină a lui Shalmaneser e să realizeze 
imposibilul, ceea ce a devenit o adevărată rutină aici, la GT. Ghidul 
făcu o pauză pentru a produce efectul scontat. S-a demonstrat teo- 
retic că atunci când ai un sistem logic atât de complex cum e Shal- 
maneser, se va ajunge în cele din urmă la auto-conștiinţă, dacă se 
alimentează suficientă informaţie. Și, cu întemeiată mândrie, putem 
afirma că deja ne-au sosit primele semne... 

Zarvă. Câţiva oameni se îmbulziră pentru a vedea ce se întâm- 
plă. Printre ei e și Zink. Stal își menţinu poziția cu un oftat. Urma o 
altă distracţie planificată. De ce or fi crezând aceste capete pătrate că 
oamenii nu pot relata nici cel mai palid eveniment al lumii reale? 

Dar... 

- Blasfemiatori! Vânduţii diavolului! Conștiinţa e darul Dom- 
nului și voi nu puteţi pune suflet într-o mașină! 

„un spion al lui GT nu va fi niciodată chemat să răcnească așa 
ceva. 
În calea sa se ivi o piedică: un codder ceva mai tânăr, mai scund 
cu câțiva inci și mai ușurel cu câteva grame decât Stal. Îl împinse 
într-o parte, plasându-l pe Zink între el și cei care îl criticau în timp 
ce se aplecă peste balustrada balconului. Trecându-și o mână peste 
alta, cobora pe stâlpul de susținere al balconului o shigi în costumu-i 
maro lipsit de un model anume. Făcu un salt, descoperindu-se per- 
sonalului alarmat care se și grăbi să o prindă. 

— E Teresa! strigă cineva, încercând să-și etaleze deșteptăciunea, 
și drept răspuns se auziră câteva chicote neconvingătoare. Dar cei 
mai mulți aflaţi în sală fuseseră cuprinși de teamă. Așa ceva nu se 
mai întâmplase niciodată în timpul vizitei lui Mr. & Mrs. Everywhe- 
re. Cei ce voiau să vadă mai bine începură să se înghesuie peste cei 
care voiau să scape de acolo, și imediat spiritele au început să se 
încingă și, o dată cu ele, vocile. 

Interesat, Stal analiză și respinse posibilităţile. Nici o Fiică Divi- 
nă n-ar fi adus cu ea ceva cu care să acționeze de la distanță în 
deplină siguranță - halebarde, arme de foc, sau grenade. Așa că 
tâmpiții care se înghesuiau spre ieșire sau care se aruncau pe podea 
își consumau în van energia. Pe de altă parte, în sacul care îi atârna 
de umăr era loc suficient pentru o... 

O secure telescopică a cărei lamă avea mărimea mânerului care 
se putea strânge. Hâm! 

Gemând: „Drăcia dracului! Nimicește-o și căiește-te înainte de 
a fi blestemat pe veci! Să nu care cumva să-ți îngădui a încălca a 
Domnului... “ 

Fata își trânti geanta în figura mecanicului și se aruncă asupra 
lui Shalmaneser. Un codder cu prezenţă de spirit zvârli în ea cu un 
manual de serviciu greu, care o izbi în picior cu atâta putere încât 
era aproape s-o trântească la pământ. În aceeași clipă garda se regrupă, 
înarmându-se cu biciuri fără mâner făcute din cabluri multicolore și 
bare smulse din rafturi care se transformaseră în bâte de șase picioare. 

Dar, ca niște lași, preferară să se învârtească în jurul ei fără să 
se apropie. Stal își strânse buzele plin de dispreţ. 

- Haide, shigi, zbieră Zink, iar Stal se abținu de la orice comen- 
tariu. Ar fi putut spune același lucru, dar nu se cuvenea. 

Bolta răsună de izbitura metalului pe metal când fata i-o întoar- 
se celui mai viteaz dintre atacanții ei, care mânuia bâta de fier. Băr- 
batul scheună și scăpă arma improvizată din mână, de parcă ar fi 
fost înțepat, în timp ce ea se avântă sălbatică mai departe cu securea. 

Mâna - Stal o văzu limpede pe când zbura prin aer — descrise 
un arc de cerc ca o minge de badminton, și lama securii se acoperi 
cu sânge. 

- Hei, hei, aproape că șopti el, aplecându-se cu încă doi inci 
peste balustrada balconului. 

Din spatele ei, un alt om din gardă își lansă biciul din cablu 
metalic, lăsându-i o dâră roșie pe gât și pe obraz. Fata tresări, dar 
fără să ia în seamă durerea, izbi cu securea într-una din mesele de 
decodare. Masa dispăru într-o ploaie de fragmente din plastic și 
componente strălucitoare electronice. 

— Hei, hei, făcu Stal, de astă dată cu ceva mai mult entuziasm. 
Cine urmează? 

— Să ieşim cu toții în seara asta și să mai zeândărim niţel raha- 
tu”, propuse Zink excitat. De atâta amar de vreme n-am mai văzut o 
shigi cu un asemenea fund! 

Fata evită un nou atac și înșfăcă ceva de pe un cărucior cu mâna 
stângă. Îl aruncă spre Shalmaneser și impactul fu marcat de o ploaie 
de scântei. 

Stal cântări propunerea lui Zink gânditor, înclinat să accepte. 
Sângele de pe secure pătase hainele maron ale fetei iar rănitul zăcea 
pe podea, urlând de durere. 

Trase din Bay Gold, simțind cum decizia începe să prindă con- 
tur în timp ce fumul diluat de cele patru părți de aer îi năvălea în 
plămâni. Continuă să-l ţină în el — putea să rețină fumul în el timp 
de nouăzeci de secunde fără nici o problemă — când membrana cu- 
liselor începu să se miște. 


context (3) 
TREBUIE SA-I DAI UN BRANCI 


„Nu-i nici o coincidență“ 
(COINCIDENȚĂ Nu erai atent la cealaltă jumătate a întâmplă- 
rii. 
— Lexiconul Hipcrime de Chad C. Mulligan) — 
„că avem anarhiști. Fundalul: «anarhist» e un anglicanism de- 
spre «cuprins de amoc». Să nu-i credeți pe cei care v-ar spune că e 


vorba de pronunția deformată a cuvântului «tâlhari». Unui tâlhar îi 
puteţi supraviețui, dar dacă vreți să se întâmple același lucru când e 


! Joc de cuvinte în orig. engl.: mucker/amok/mugger (n. tr.). 

vorba de un anarhist, cel mai bun lucru e să nu fiți de față când își 
face apariția. 

Înainte de secolul douăzeci cele mai mari aglomerații umane 
erau, aproape cu siguranţă, orașele asiatice. (Cu excepția Romei, 
asupra căreia voi reveni curând.) Și când prea mulți oameni îţi ies în 
cale, te înarmezi cu o panga sau un kris și te pregătești să tai câteva 
gâturi. N-are importanţă dacă ai fost antrenat să le folosești sau nu 
- oamenii care s-a întâmplat să-ţi taie calea erau într-o stare normală 
și au murit. Starea ta era demenţială. Cadrul: demenții și-au făcut 
apariţia în cadrul unor comunități care bună parte a anului nu-și 
strămutau fundurile din văile fiordurilor norvegiene, flancate de 
lanţuri muntoase inaccesibile, cu un capac oribil de nori deasupra, loc 
de unde n-ai putut evada pe mare nici din pricina furtunilor de iarnă. 

Printre nagunii din Africa de Sud circulă o vorbă cum că nu e 
suficient să omori un luptător zulu, dar mai trebuie să-i dai și un 
brânci ca să-l faci să cadă la pământ. Cadrul: Shaka Zulu’ și-a făcut 
o adevărată politică din a-și lua sulițașii de la părinți încă din frage- 
dă pruncie și a-i crește încazarmați, fără nici o altă proprietate afară 
de suliță, un scut și o teacă în care să-și vâre penisul, fără posibilita- 
tea vreunei intimități. Și așa, în mod independent, au ajuns și ei să 
descopere ce descoperiseră spartanii. 

La fel a fost când Roma devenise primul oraș din lume cu un 
milion de locuitori și s-au impus religiile fundamentate pe mister 
care practicau concomitent autoprivațiunea și automutilarea. Ai pi- 
cat exact în urma procesiunii care o cinstea pe Cybele, ai însfăcat un 
cuţit de la un preot, ţi-ai tăiat coaiele cu el și ai rupt-o la goană pe 
străzi fluturându-le în văzul tuturor până când ai ajuns în dreptul 
unei case cu ușa deschisă unde le-ai și aruncat. Ei ți-au dat haine 
femeiești și tu te-ai luat de preoție. Gândește-te la presiunea care te-a 
făcut să crezi că asta ar fi cea mai bună cale pentru tine!“ 


— Esti un Idiot Ignorant de Chad C. Mulligan — 


continuitate (2) 
MANA MOARTA A TRECUTULUI 


Norman ieși din lift gata să dea drumul uneia dintre rarele sale 
izbucniri temperamentale, întotdeauna bine calculate, care l-ar fi fä- 
cut pe oricare dintre subordonații lui să se ghemuiască vinovat. Abia 


' Shaka Zulu (1787-1828) fondator al Imperiului Zulus (n. tr.). 

dacă apucă să vadă interiorul boltei lui Shalmaneser când călcă pe 
ceva aflat pe podea. 

Aruncă o privire. 

Era mâna unui om, tăiată de la încheietură. 


- Păi, bunicul din partea mamei a avut o singură mână, spuse 
Ewald House. 

La vârsta de șase ani, Norman privi spre străbunicul lui cu ochii 
măriți, fără să fi priceput tot ce îi zicea bătrânul, dar conștient că i se 
spuneau lucruri la fel de importante ca a nu face în pat sau să nu se 
împrietenească prea mult cu băiatul lui Curtis Smith, care avea 
aceeași vârstă ca și el, dar era alb. 

— Nu-i o treabă așa de curată și îngrijită cum se poate vedea în 
zilele noastre, spuse Ewald House. Nu e vorba de o amputare. Nu e 
o operație făcută într-un spital. Vezi, s-a născut sclav, și... 

— Se vede că era stângaci. Ce a făcut el, el... el a ridicat pumnul 
furiei asupra șăfului lui. Lumbago-ul l-a făcut însă covrig. Așa că 
șăful a chemat cinci-șase țărani care l-au legat de un butuc aflat pe 
câmpul de patruzeci de acri și au luat, pur și simplu, un ferăstrău 
și... 

-Şi l-au tăiat. Cam așa ceva. 

Își pipăi propriu-i braț uscățiv ca o țeavă, la trei inci sub cot. 

- N-avea ce să-i facă. Se născuse sclav. 

Vremea era foarte liniștită, foarte calmă. Norman privi în inte- 
riorul boltei. Îl văzu pe proprietarul mâinii zvârcolindu-se și ge- 
mând pe podea, strângându-și încheietura, încercând să descopere 
punctele de presiune pe venele supurânde, învăluit în ceața unei 
agonii insuportabile. Văzu rămășițele mesei scrâșnind sub picioarele 
personalului panicat, cu mintea în dezordine. Văzu lumina din ochii 
fetei, care respira spasmodic, și care stătea în fața atacanților ei cu 
lama însângerată. 

Și mai văzu, pe balcon, peste o sută de idioţi. 

Nu luă în seamă ce se întâmpla în mijlocul încăperii și se în- 
dreptă spre panoul încastrat în zidul bolții. Două răsuciri rapide ale 
încuietorilor și acesta căzu dezvăluind o rețea de cabluri bine izolate, 
încolăcite aidoma cozilor unor șobolani uriași. 

Trase de o supapă; izbi cuplajul cu muchia palmei, mișcarea a 
fost prea iute ca răceala să-i fi pătruns pielea; și își puse unul dintre 
furtunuri sub braț așa încât să se poată sprijini de el și să-l poată 
trage. Era suficient de lung pentru a corespunde scopurilor lui. 

Se uită fix la fată pe măsură ce se apropia de ea. 

Divina Fiică. O chema, probabil, Dorcas, sau Tabitha, sau Mar- 
tha. Se gândea la lovitură. O reacţie tipic creștină. 

Ti-ai ucis Profetul. Al nostru s-a săvârșit bătrân și plin de onoare. Tu 
ti L-ai ucide pe al tău și a doua oară, și încă plin de încântare. Dacă al nostru 
ar reînvia, tas putea vorbi ca unui prieten. 

Se opri la șase picioare de ea, cu furtunul scrâșnind pe podea 
ca solzii unui șarpe cumplit. Nesigură de intențiile acestui bărbat cu 
pielea neagră, cu privirea rece ca a unui mort, fata ezită, pregătin- 
du-și securea pentru atac, apoi se gândi mai bine: trebuie să fie o 
diversiune, o capcană. 

Îi privi pe cei din jur cu ochi sălbatici, așteptându-se să fie ata- 
cată din spate. Dar oamenii din personal recunoscuseră ce adusese 
Norman, așa că se dădură speriați într-o parte. 

„N-avea ce-i face... “ 


Cu mișcări convulsive deschise supapa de la capătul furtunului 
și numără până la trei. 

Urmă un sâsâit, urmat de un jet de zăpadă, și ceva alb se așter- 
nu pe secure, și pe mâna care o ţinea, și pe brațul de deasupra 
mâinii. Urmă o clipă cât o eternitate când nimic nu se mai petrecu. 

Apoi greutatea securii smulse mâna fetei din braț. 

- Heliu lichid, spuse Norman pentru cei de faţă și lăsă furtunul 
să cadă pe podea. Vârâți-vă degetele în el și vor trosni ca niște beți- 
gase. Dar sfatul meu e să nu încercați. Și nici să nu credeți tot ce 
auziţi despre Teresa. 

Nu mai aruncă nici o privire fetei care zăcea răsturnată pe po- 
dea, leșinată sau poate chiar moartă din cauza șocului. Se uită doar 
la forma înghețată a mâinii care rămăsese încleștată pe coada securii. 
Ar fi trebuit să existe o reacţie, dacă nu cel puţin mândria pentru 
rapiditatea de care dăduse dovadă. Dar nu era nimic. Mintea lui, 
inima lui erau la fel de înghețate ca și obiectul de pe podea. 

Se întoarse la lift, conștient de uriașa dezamăgire. 


Zink se apropie și mai mult de Stal. 

- Hei-hei! spuse el. A meritat să vin, nu-i așa? Hai să ridicăm o 
baniţă de excrement de balenă de pe fundul oceanului. Chestia asta 
mă plasează la fix pe orbită! 

- Nu, făcu Stal cu ochii fixaţi pe ușa pe care dispăruse negro- 
teiul. Nu în acest oraș. Nu-mi place ce forță de represiune au aici. 

lumea evenimenţială (2) 
CELULA MOALE 


„A trecut mai bine de un deceniu de când volumele Bibliotecii 
Publice din New York se află chiar în New York. Locul exact unde 
se găsesc a fost deja lămurit, dar acest lucru nu a redus — ci dimpo- 
trivă, a mărit — numărul de cititori.“ 


Cel mai rapid sistem de copiere realizat vreodată de Eastman Kodak's 
Wholographic. Se dă drumul la mașină, se taie rândurile cu o foarfecă 
obișnuită, apoi se distribuie bucățile și fiecare din cele 24 de secțiuni vor 
conține până la 98% din informația de bază! 


Donald Hogan s-a aflat printre cei 1235 de oameni care pe rând 
sau toți o dată puteau consulta aceeași carte sau revistă în orice clipă 
ar fi vrut s-o facă. 

Era cât se poate de puţin probabil să mai existe și o altă persoa- 
nă care să vrea să consulte aceleași două articole consecutive alese 
de el. Domeniul lui de cercetare fusese ales de Shalmaneser și, ca o 
măsură de prevedere în plus, copia pe care o avea la el fusese reali- 
zată în limba yatakangă — un idiom foarte puţin cunoscut, care se- 
măna cu japoneza prin aceea că realizase un adevărat vălmășag 
compus din ideograme chinezești combinate cu două alfabete silabi- 
ce complete, dar nu artificial, cum era katakana japoneză, ci o neno- 
rocită de corcitură provenită din scrierea arabică, adusă în insulele 
din sud-estul Asiei cam pe vremea Renașterii de cei trecuți la maho- 
medanism. 


REZUMAT Autorul descrie câteva cazuri de genealogie discu- 
tabilă care s-au ivit în cazul Comisiei de aplicare a Legii Eugenice 
din statul New Jersey. O metodă cât se poate de bună în depistarea 
genei care provoacă scleroza dicromatismului este 


FRAGMENTE DIN STUDIUL DESPRE STRUCTURA CELULEI 

RECENZII ALE REVISTELOR DE BIOCHIMIE 

DEZBATERI INIȚIATE DE INSTITUTUL DE STUDII CERE- 
BROCHIMICE 


Dacă sunteți în căutarea unei bacterii artificiale în stare să transforme 
șlamul mort într-o sursă profitabilă de sulf, cereți o mostră de la Minnesota 

Mining din specia UQ-141. Pentru primul milion de organisme: 1000$, 
inclusiv taxele poștale. 


REZUMAT Testarea computerizată a unei formule pentru oul 
Nannus troglodytes. Evaluarea datelor indică 


Cea mai folositoare lucrare de referință într-un singur volum pentru 
studenții care manifestă înclinații și har este cea a lui Friberg și Mahler, 
intitulată DEFORMAREA PERCEPȚIILOR SUBIECTIVE. Se referă la 
opium și derivate; cânepa indiană și derivate; pituri, caapi etc. sinteze ale 
acidului lisergic din care se obține Yaginolul ® și Skulbustiumul ®. Conţi- 
ne și un adaos referitor la Triptină Q. O microbobină: 75$, numai pentru 
personalul medical. 


REVISTA DE ECOLOGIE SOMATICĂ 
RAPORTUL DESPRE SPORT ȘI MUTAȚII 
RECENZIA DESPRE EREDITATEA REPTILELOR 


REZUMAT Este prezentat un caz în vederea interpretării relații- 
lor economice mixte în cadrul unui sat de munte bolivian ca o ma- 
nifestare a sindromului Mergendahler cu factori energizanți 
împrospătaţi de elemente religioase, nutritive și 


Material genetic izolat se poate obține de la GT pentru Rana palustris 
ca și pentru Rattus norvegicus albus. Contaminarea intersexuală mai mică 
de 0,01%. 


REZUMAT Uneori când, învârtindu-se de colo colo, Bennie 
Noakes se conectează la o enciclopedie informatică prin telefonul 
său și se minunează de ce află, spunând, „Isuse ce imaginație!" 


SISTEME DE COMUNICARE 

DIGESTIE TECTOGENETICĂ 

CONSPECTE DIN REZUMATELE LUCRĂRILOR DE BIOCHI- 
MIE 


REZUMAT Susceptibilitatea la efectul cancerigen al nivelului 
comercial a tetraclorurii de carbon se dovedește a fi corelabilă cu 
bine cunoscuta abilitate moștenită, legată de sex, de a detecta prin 
gust, în soluții mai mici de 1 ppm, prezenţa 


Nimic nu poate fi mai chinuitor în lumea modernă decât faptul de a fi 
îndreptățit să ai un copil, dar să nu ai această capacitate. Noi suntem 
specializați în reimplantarea ovarelor fertilizate extern. 

BULETINUL SOCIETĂȚII PENTRU ORGASMUL ABSOLUT 

GRAUNCH: prosoversepix 

JURNALUL COMPORTAMENTULUI SOCIAL AL FURNICI- 
LOR, ALBINELOR ȘI TERMITELOR 


REZUMAT Când urâtul, frustratul abandonat HANK OGMAN 
și-a violat mama, lăsând-o însărcinată cu ceea ce era mai mult ca 
sigur un fetus focomelic din pricina pasiunii ei pentru Yaginol, per- 
spectivele s-au dovedit de-a dreptul sumbre pentru idiotul tată 
WALT ADLESHINE. Totuși, mulțumită intervenţiei de ultim mo- 
ment a minunatului și pasionatului chirurg IDA CAPELMONT tra- 
gedia a putut fi evitată. „Oare cum te-aș putea răsplăti?“ a vrut Walt 
să știe și a rostit un preţ care 


Căscând, Donald Hogan, eliberă scaunul. Niciodată nu-i lua 
mai mult de trei ceasuri pentru a-și rezolva problemele înscrise pe 
agendă. Își vâri în buzunar carneţelul în care ținea planul de cerce- 
tare și porni spre lift. 


context (4) 
TABLA DE MATERII 


Dezvoltate În curs de dezvoltare  Subdezvoltate 


SUA, Comunitatea China, Yatakang, Egipt, Ceylon, Beninia, Afgha- 
Europeană, URSS, Uniunea Republicană nistan, Mozambic 
Australia a Nigeriei, Ghana 


Guvernate de apatia Guvernate de „partide Guverne cu „spatele 
publică revoluţionare“ frânt“ 


Moneda devenită su- Întreținută artificial Subiect al fluctuații ar- 
biect a numeroase prin acţiuni oficiale — bitrare 

reevaluări datorate 

inflației 

Angajare în muncă pe Control de stat O chestiune de noroc 
bază de contract indi- 

vidual 

Agenţiile de știri și 
divertisment sprijină 
guvernul datorită pa- 
tronajului și a inerției 
politice 


Hrana variată, dar 


produsă industrial, 
necesitând adaosuri 
costisitoare 


Îngrijirea sănătății: în 
parte gratuită (mater- 
nitate, îngrijirea copii- 
lor, bătrâneţe), pentru 
celelalte situaţii plăti- 
tă, dar de un nivel 
înalt 


Serviciul militar prin 
înrolare; pe baze selec- 
tive; evaziune sporită; 
loialitatea recruților 
sporită prin tehnici 
psihologice 


Apartamentele sunt 
cele mai răspândite în 
zonele citadine, case 
în zone cu densitate 
redusă, dormitul pe 
stradă permis, deși 
descurajat 


Avioane expres, me- 
trou, transport urban 
rapid, elicoptere, ta- 
xiuri, autobuze etc. 


Telefoane eficiente, cu 
ecran 


Direct controlate de 
agențiile guvernamen- 
tale, punct de vedere 
monolitic. 


Mai puţin variată dar 
distribuită pe baza 
unui sistem eficient de 
rații care asigură cali- 
tatea 


Îngrijirea medicală 
gratuită, dar de slabă 
calitate 


Recrutare generală; 
evaziune neglijabilă, 
loialitate sporită prin 
climat social 


Numai apartamente, 
case doar pentru cei 
din guvern, dormitul 
în stradă pedepsit 


Avioane, autobuze, 
taxiuri, taxiuri-bicicle- 
tă, biciclete etc. 


Eficiente în oraș, dar 
nu și în afară, unele 
doar cu circuit sonor 

Conduse pe baze ama- 
toricești, suferind de pe 
urma lipsei de gust și a 
credibilităţii 


Sub nivelul de sub- 
zistență, raţionalizarea 
fiind prost administrată 


În întregime plătită dar 
de un standard inferior; 
unele state angajează 
vraci 


Armata și marina, sal- 
varea victimelor sără- 


ciei, subiectul  izbuc- 
nirilor revoluționare; în 
mare parte inde- 


pendente de guvern 


Case, colibe, cocioabe, 
nu există o legislație re- 
levantă, supraaglome- 
rare 


Autobuz, camion, bici- 
cletă, vehicule cu trac- 
tțiune animală 


Nu prezintă o bază 


Legislația eugenică 
împotriva idioției, fe- 
nilketonuriei, hemofi- 
liei, diabetului, dicro- 
matismului, constrân- 
gere severă 


Vestimentația ține de 
modă; sunt accesibile 
Și pentru cei cu veni- 
turi mici 


Homosexualitatea to- 
lerată;  ambivalența 
garantată 


Fumatul condamnat 
din cauza efectelor 
cancerigene 


Marijuana legalizată, 
chiar socializată 


Alcoolul devenit fe- 
nomen social indife- 


rent de legalitate 


Drogurile ilegale, to- 
lerate 


Resursele pe cale de 
epuizare 


Populaţie umană 


Idioțenia, fenilketonu- 
rie, hemofilie, etc; 
constrângerea limitată 
din cauza lipsei de 
fonduri 


Vestimentația dictată 
și făcută de stat; cele 
disponibile sunt privi- 
te ca obiect de lux 


Intoleranță extremă, 
considerată infracțiu- 
ne și descurajată social 
Tutunul e tratat ca 
fiind cancerigen 


Tolerată 


Legal în multe ţări, 
dar descurajat 


Ilegale, drastic interzi- 
se 


Exploatate din plin 


Populaţie umană 


Nu există nici o restric- 
ție 


De la robă până la 
zdrențe; o haină are de 
obicei mai mulți purtă- 
tori 

Atitudinea e dictată de 
tradiţii și obiceiuri 


Fumat 


Prin tradiţie, socializată 


Fabricat în casă 


Prea scumpe 


Vândute în străinătate 
sau incomplet exploata- 
te 


Populaţie umană 


FIINŢA UMANĂ Tu ești una. Dacă nu ești, știi cel puţin că ești 
marțian sau unul dintre delfinii special antrenați ai lui Shalmaneser. 


(Dacă vrei să-ţi spun și mai mult decât atât, n-ai noroc. Nimeni 
nu poate spune mai mult. 


— Lexiconul Hipcrime de Chad C. Mulligan) — 

urmărind detaliile (3) 
NU, TU NU! 


- Deci, ce facem? întrebă Sheena Potter pentru a enșpe mia 
oară. Și mai lasă paharul — a fost singura metodă prin care am reușit 
să-ţi prezint chestiunea așa cum e! 

- Vrei să mă scoţi din minţi, îi răspunse soțul ei, Frank. 

- Mincinos ordinar ce ești. 

— Atunci ai procedat fără pic de judecată, și asta înseamnă că nu 
poți fi lăsată liberă pe stradă, ca să nu mai vorbim de perpetuarea 
speciei. 

Frank îi vorbea de la cel mai înalt nivel al apatiei, aproape 
olimpian, mulțumită celor cinci pahare pe care le băuse deja în 
această dimineaţă. 

— Chiar crezi că mi-ar trebui să mă prăsesc? Asta-i altă placă pe 
care ai început s-o fredonezi, nu-i așa? Să te văd pe tine îmborţoșat 
cu nenorocitul de plod — acum se poate, te umplu cu hormoni de 
damă pe care ți-i implantează în cavitatea abdominală. 

- Te-ai uitat la Compendiul Spectatorului. Nu, n-ai făcut bine. Ar 
fi trebuit să vezi ce era pe SCANNER. E și mai senzațional. 

- Rahat! Mi-a spus Felicia când am fost ultima oară la cursul 
seral... 

-Ce să spun! Că mare serviciu îţi mai fac și colegii. Ești la fel 
de înţepenită ca Teresa! Când au de gând să te treacă la Kama Sutra? 

— Dacă ai fi fost doar puţintel mai bărbat, m-ai fi învățat chiar tu. 

- Lipsa răspunsului este în pacient, nu în agent, de aceea eu... 

— De-acum ai început să citezi ca din carte, și aici nu mai e vorba 
de un program nou, ci de vreo broșurică ieftină, scoasă de cine știe 
ce șmecheraș... 

— Ar fi trebuit să te gândești ceva mai bine înainte de a te fi 
căsătorit cu un cap pătrat care a terminat și el un nenorocit de liceu... 

— Ar fi trebuit să am mai multă minte și să nu mă fi măritat cu 
un bărbat care nu poate deosebi culorile... 

Urmă o pauză. Se uitară prin apartament. Pe peretele dintre 
ferestre era o pată de o nuanţă deschisă, având aceeași culoare ca 
atunci când se mutaseră aici. Tabloul care acoperise pata zăcea acum 
în coșul roșu din plastic de lângă ușă. Lângă coșul roșu din plastic 
se aflau alte cinci (multe umplute cu câlți); după ele urmau o duzină 
negre (multe fără câlți); și mai erau încă două albe care aveau o 

înălțime numai bună de stat pe ele, drept pentru care și fuseseră 
puse acolo de Frank și Sheena. 

În bar nu era nimic. Cu excepția unui strat subțirel de praf și a 
unor urme uscate de vin. 

Frigiderul era gol, cu excepția unui strat subțire] de gheață care 
căptușea congelatorul. Acesta s-ar fi dezghețat instantaneu dacă 
aparatul ar fi fost dat la „decongelare“. 

În șifonierul din dormitor nu existau haine. Spaţiul liber se mă- 
cina de unul singur, pe jumătate sufocat de o grămadă de haine din 
hârtie și de cele douăzeci de livre de alimente perisabile scoase din 
frigider. 

Autosigiliile clincăniră în priză; nici un copil nu s-a aflat vreo- 
dată acolo, dar ar fi fost împotriva regulamentului ca prizele să nu 
fi fost autosigilate, când dispozitivul conectat la ele era înlocuit. 

La picioarele lui Frank, pe podea, se afla un dosar cu documen- 
te. Cuprindea un bilet clasa a doua de două persoane pentru Puerto 
Rico; două buletine de identitate, dintre care unul era pe numele 
HEREDICHRO), iar celălalt SUSTOHEREDICHRO; cecuri de călăto- 
rie în valoare de douăzeci de mii de dolari; și un raport de la Comi- 
sia de Elaborare a Legii pentru Eugenie a Statului New York, care 
începea așa: „Dragă domnule Potter, regret să vă informez că înce- 
perea gravidității soției dumneavoastră, cu sau fără dumneavoastră 
drept tată, este pedepsită de Paragraful 12, Secţiunea V a Codului 
pentru Paternitate a Statului New York... “ 


- De unde era să știu că tocmai ei mi-o vor face? Lobby-ul pen- 
tru creșterea copiilor valorează vreo trei trilioane de dolari, și grăma- 
da asta de bani vorbește! 

Era un bărbat destul de bine, oarecum suplu, oarecum brunet, 
cu aerul și ținuta care te duceau cu gândul la o vârstă mai avansată 
decât cea care rezulta din fișa lui cronologică: treizeci de ani. 

- Mă rog, tot timpul am fost de acord să adopt un copil! Am 
putea face rost de o listă de adopțiuni și în mai puţin de cinci ani să 
avem un copil nedorit. Sunt absolut sigur! 

Ea era o blondă naturală cu adevărat excepțională, ceva mai 
plinuţă decât soţul ei, cu dimensiunile ajustate după ultimul răcnet, 
în vârstă de douăzeci și trei de ani. 

- Bun, nu mai putem sta aici! Am vândut ce mai aveam și am 
cheltuit o parte din bani! 

- N-am putea pleca în altă parte? 

- Sigur că nu putem pleca în altă parte! Doar ai auzit de cei 
împușcați săptămâna trecută pe când încercau să se furișeze în Loui- 
siana — și cât ne-ar ajunge douăzeci de mii de dolari în Nevada? 

- Am putea pleca acolo să rămân însărcinată și după aceea să 
mă întorc acasă... 

— Pentru ce? Nu pricepi că am vândut apartamentul? Și dacă mai 
stăm aici și după șase papa-mama, ne pot vâri în pușcărie. Se lovi 
peste coapsă cu palma deschisă. Nu, trebuie să salvăm situația. Va 
trebui să plecăm în Puerto Rico și acolo să economisim atât cât să 
putem ajunge în Nevada, sau poate să mituim pe cineva să obținem 
un pașaport pentru Chile, sau Peru, sau... 

_ Se auzi un zgomot de la ușa din faţă. O privi fără să se miște. 
În cele din urmă spuse: 

— Sheena, te iubesc. 

Ea dădu din cap și, în cele din urmă, reuși să zâmbească. 

— Te iubesc la nebunie, spuse ea. Și nu vreau să cresc eu copilul 
altuia. Chiar dacă n-ar avea picioare, tot l-aș iubi, pentru că ar fi al 
tău. 

-Şi eu l-aș iubi pentru că ar fi al tău. 

Urmă un alt zgomot. El se ridică în picioare. Când trecu pe 
lângă ea, ducându-se să deschidă ușa, o sărută ușor pe frunte. 


continuitate (3) 
DUPA UN DECENIU 


Ieșind din bibliotecă, Donald Hogan privi întâi spre nord, apoi 
spre sud de-a lungul lui Fifth Avenue, întrebându-se în care din cele 
șase restaurante din apropiere să intre pentru prânz. După câte se 
părea, deocamdată, nu putea să ia o hotărâre. De aproape zece ani 
deținea funcţia în care se afla acum. Mai devreme sau mai târziu tot 
va ajunge să fie un depășit. 

Poate că n-ar trebui să-ți împlinești cele mai mari ambiţii la vârsta de 
douăzeci și patru de ani... 

Probabil că mai avea vreo cincizeci de ani înaintea lui; cel puțin 
următorul deceniu nu constituia o problemă. Și atunci când a accep- 
tat oferta, au obţinut de la el să nu ridice problema pensionării, și 
nici chiar a demisiei. 

O, dar în cele din urmă tot vor trebui să-l pensioneze. Dar nu 
avea habar dacă putea demisiona. 

Mai târziu, cele câteva cunoștințe, — își făcuse o politică din a 
nu lega amiciţii — remarcaseră că părea mai bătrân decât vârsta pe 
care o avea de fapt și că se obișnuise să alunece în reverii. Și au 
început să se întrebe ce dracu i s-o fi întâmplat. Dar dacă cineva ar 
fi spus: „Donald se frământă în legătură cu posibilitatea de a-și da 

demisia“, până și cea mai intimă dintre acele cunoștințe pe care le 
avea, omul cu care împărţise un apartament și nenumărate shigi, ar 
fi fost năucit. 

Slujbă? Ce slujbă? Donald nu muncește. E doar un diletant care 
lucrează pe cont propriu! 

Cu aproximație, cinci oameni și un computer din Washington 
știau altceva. 


- Ia loc, Donald, spuse decanul făcând un gest cu mâna-i ele- 
gantă. Donald se execută, atenţia fiindu-i atrasă de necunoscuta care 
se afla acolo: o femeie aflată în pragul maturității, cu o siluetă deli- 
cată, îmbrăcată cu mult bun-gust, afișând un zâmbet delicat. 


Avea o ușoară stare de nervozitate. În ultimul număr al jurna- 
lului studenţesc publicase unele lucruri pe care, mai târziu, a regre- 
tat că le-a făcut publice, deși, în adâncul sufletului, stăruia 
convingerea că a crezut în cele afirmate, și încă mai credea în ele. 

- Ți-o prezint pe dr. Jean Foden, spuse decanul. Din Wa- 
shington. 

Teama de a se vedea cu subsidiile postuniversitare tăiate pe 
motiv că era un individ subversiv, incapabil de recunoștință, începu 
să i se înfiripe amenințător în minte. O gratulă pe vizitatoare cu un 
salut rezervat, destul de nesincer. 

- Bun, atunci eu vă las ca să vedeți despre ce e vorba, spuse 
decanul ridicându-se. 

Ceea ce-l zăpăci și mai tare pe Donald. Se așteptase ca ticălosul 
ăla bătrân să asiste la discuţie și să-și râdă în barbă — un alt elev 
intransigent pregătit pentru secure. De aceea nu reușea să priceapă 
motivele pentru care fusese chemat atunci când dr. Foden adusese 
jurnalul studenţesc în discuție. 

- Am fost șocată de articolul dumitale publicat aici, spuse ea 
fără nici o altă introducere. Ai impresia că ceva nu merge în sistemul 
nostru de învățământ, nu-i așa, Don? Te deranjează dacă îţi spun 
Don? 

- Doar dacă nu te deranjează să-ţi spun Jean, replică Donald 
mai mult în șoaptă. 

ÎI privi gânditoare. Patru cincimi din actuala populație a Ame- 
ricii de Nord trecea drept arătoasă. Ceea ce se datora unei alimen- 
taţii corecte și unei asistențe medicale accesibile. 

Și acum, când legislaţia eugenică începuse să-și arate colții, pro- 
porția trebuia să crească. Cu toate acestea, Donald Hogan ieșea în 
relief. Femeile lui obișnuiau să spună despre el că e un „caracter“. 
Un student englez îi spusese că e „al naibii de mintos“, și acceptase 
termenul ca pe un compliment. 

Părul și barba îi erau castanii; era cu puțin mai scund față de 
înălțimea medie, iar stilul vestimentației era tipic pentru începutul- 
de-veac. Deci, ca înfățișare, corespundea. Dar, undeva, în interior... 

— Aș vrea să-ți aud opinia, spuse dr. Foden. 

- Toate opiniile mele se află pe pagina pe care ai citit-o. 

- Reformulează-le pentru mine. Văzându-ţi cuvântele tipărite, 
poți face noi afirmaţii despre același lucru. 

Donald ezită. 

- Nu mi-am schimbat opiniile, dacă asta insinuezi, spuse el tă- 
răgănând cuvintele. Duhoarea și trosnetul lemnului din bărcile cu- 
prinse de flăcări îi rămăseseră vii în minte. 

— Nu asta îţi cer. Tot ceea ce vreau e maxima conciziune în loc 
de această plângere fără cap și fără coadă. 

— Perfect. Felul în care am fost instruit m-a transformat pe mine 
și, din câte știu, pe toți ceilalți, într-o mașinărie de dat examene. 
N-am știut cum să devin original în afara domeniului meu de pre- 
gătire și singurul motiv pe care l-aș putea invoca e că, aparent, cei 
mai mulţi dintre predecesorii mei au avut niște ochelari de cal încă 
mai mari ca ai mei. Știu cu cel puțin o mie de procente mai multe 
despre evoluţie decât Darwin, asta o pot garanta. Dar când va fi loc, 
până-n clipa în care voi muri, să fac și ceva ce-mi aparţine, nu numai 
să glosez cele făcute de alţii? Sigur, când îmi voi da doctoratul, tot 
șpilul va consta în a prezenta o teză învechită într-o formă originală, 
adică, vreau să spun că toate cuvintele vor fi așezate în altă ordine 
decât cea iniţială. 

- Ai o opinie cât se poate de favorabilă despre aptitudinile tale, 
spuse dr. Foden. 

— Vrei să spui că sunt un infatuat? Poate că ai dreptate. Dar ce 
vreau să spun e că nu doresc să-mi fac un merit din a fi de o igno- 
ranţă crasă. Așa că, vezi... 

— Ce carieră vrei să îmbrăţișezi? 

Deturnat de pe orbita pe care se înscrisese, Donald ezită. 

— Păi, cred că ceva care necesită un minim de timp. Așa că restul 
timpului l-aș putea folosi să-mi umplu golurile din cultură. 

— Aha. Te-ar interesa un salariu de cincizeci de mii pentru a nu 
face în esenţă nimic afară de completarea cunoștințelor? 

Donald Hogan era posesorul unei abilități de care foarte puțini 
oameni dispuneau: darul de a face aprecieri corecte. Cine știe ce 
mecanism ascuns în creierul lui părea să se miște neîncetat, rotin- 
du-se pe lângă elementele din lumea înconjurătoare în urmărirea 
șabloanelor din ele și, când un astfel de șablon era identificat, unde- 
va, în capul lui se aprindea un beculeţ. 

Elementele: Washington, absența decanului, oferta unui salariu 
comparabil cu ceea ce i-ar fi putut oferi doar un post în industrie, și 

asta numai pentru a studia, nu și pentru a munci... Erau oameni, 
oameni situați extrem de sus, la care specialiștii se refereau în ter- 
meni plini de dispreţ catalogându-i drept diletanţi, dar care, plini de 
demnitate, se autointitulau „sinteziști“ și care își petreceau întreaga 
lor perioadă activă nefăcând altceva decât cercetări interdisciplinare 
asupra celor mai avansate domenii de cercetare. 

I se părea o speranţă mult prea îndrăzneață, cu mult deasupra 
așteptărilor lui, mai cu seamă că, doar cu câteva clipe în urmă, fusese 
convins că nu va mai avea nici o perspectivă. Trebui să-și împreune- 
ze mâinile pentru a le opri tremurul. 

— Te referi la sinteze, nu-i așa? 

— Da, sunt de la Departamentul pentru Diletanţi, sau în termeni 
mai oficiali, Oficiul pentru Coordonarea Cercetării. Dar mă îndoiesc 
că vei intui exact ce vreau să-ți propun. Am văzut diagrama activi- 
tății tale școlare și am impresia că ai putea deveni sintezist dacă ţi-o 
dorești din toată inima, cu sau fără doctorat. 

Dr. Foden se lăsă pe speteaza fotoliului. 

- Deci faptul că mai stai aici — chinuit, dar împăcându-te cu 
situația, mă face să cred că nu ţi-o dorești din toată inima. Am im- 
presia că e nevoie de un ciubuc gras ca să te conving să optezi 
pentru așa ceva. Totuși, cred că ești destul de onest ca să te lași 
mituit. Și acum spune-mi, dacă ți s-ar oferi posibilitatea, ce ai face 
pentru completarea educației de care vorbeai? 

Donald ezită cu răspunsul, înroșindu-se din cauza incapacității 
de a-și spune limpede gândurile. 

— Păi... ă... cred că... Istorie, în special istoria contemporană. Ni- 
meni nu m-a învăţat nimic cu privire la evenimentele contemporane 
de la Al Doilea Război încoace, fără să fi condimentat totul cu mult 
rahat părtinitor. Toate domeniile care sunt tangenţiale cu al meu, 
cum ar fi cristalografia și ecologia. Fără a omite ecologia umană. Și 
să mă documentez în ceea ce aș vrea să aprofundez — mărturiile 
scrise privitoare la specia noastră, ajunsă la opt mii de ani de istorie. 
Ar trebui să învăţ, cel puțin, o limbă ne-indo-europeană. Apoi... 

_ — Ajunge. Te-ai referit deja la o arie de cunoștințe mai mare 
decât poate fi acoperită de o ființă umană în timpul vieții. 

— Nu-i adevărat. Între timp Donald devenise mai stăpân pe sine. 
Sigur că nu se poate dacă ai fost educat în spiritul în care am fost eu, 
pe baza memorării faptelor. Dar ceea ce ar trebui să fim învățați e 
cum să extragem algoritmii! Nu mai e nevoie să te omori cu memo- 
ratul unei literaturi întregi — înveţi să citești și să memorezi un raft 
de cărți. Nu te mai îndopi cu logaritmi și tabele cu sinusuri; îţi 
cumperi o riglă de calcul, sau înveți să mânuiești un computer pu- 
blic! Făcu un gest neputincios. Nu trebuie să știi tot. Pur și simplu e 
suficient să știi unde să găsești atunci când ai nevoie. 


41 


Dr. Foden schiță un gest de aprobare. 

-Se pare că ai adoptat atitudinea cea mai potrivită, spuse ea 
drept încuviințare. Totuși, din această clipă va trebui să intru în pielea 
lui Mefistofel și să-ți explic care sunt condiţiile care însoțesc oferta noas- 
tră. În primul rând va trebui să citeşti și să scrii fluent în Yatakangă. 

Fața lui Donald deveni palidă. Un prieten al lui începuse să 
înveţe limba asta, apoi a trecut la chineză — ca o variantă mai ușoară. 
Totuși... 

Ridică din umeri. 

- Aș face-o pentru o asemenea ofertă, spuse el. 

— Cât despre celelalte condiţii, ți le voi putea spune după ce 
vom fi mers împreună la Washington. 

Unde un tip căruia i se spunea Colonelul — Donald n-a aflat 
dacă tipul poseda și vreun nume al lui personal — i-a zis: 

- Ridică-ţi mâna dreaptă și repetă după mine: „Eu Donald Or- 
ville... declar solemn și confirm... “ 


Donald oftă. Pe atunci totul îi părea împlinirea celor mai ireali- 
zabile idealuri. Cinci dimineți pe săptămână să nu facă nimic altceva 
decât să citească, fără obligația de a da vreun rezultat — doar câteo- 
dată să anunţe prin poștă orice asociere de idei sau conexiune remar- 
cată de el, despre care ar fi avut motive să creadă că i-ar fi putut fi 
de ajutor — de exemplu, să anunţe un astronom că un institut de 
marketing folosește o nouă metodă de analiză statistică a datelor, 
sau să sugereze că un entomolog ar trebui înștiințat cu privire la o 
nouă problemă legată de poluarea aerului. I se părea că se află în 
paradis, cu atât mai mult cu cât pe patroni nu-i interesa cum își 
petrecea restul timpului, ba chiar mai mult, îi sugeraseră ca existența 
lui să fie cât mai variată, pentru a fi tot timpul în formă. 

Și în mai puţin de zece ani — trebuia să privească adevărul în 
faţă — se plictisise. Aproape că și-ar fi dorit să se apese pe al doilea 
buton prevăzut în angajamentul lui, acela care-i provocase atâtea 
mustrări de cuget. 

Locotenent Donald Hogan, în felul acesta ești activat și ți se ordonă 
să raportezi imediat, repet IMEDIAT, lui... 

-O, nu! 

-Ți s-a întâmplat ceva, cap sec? răsună o voce aspră ca un 
rașpel doar la câțiva centimetri de urechea lui. 

- Ce? A, nu. Mă simt perfect. 

- Atunci nu te mai comporta de parcă i-ai fi pierdut busola. 
Cască ochii încotro mergi! 

Furiosul de care se lovise își văzu de drum. Cu gesturi mecani- 
ce, Donald continuă să-și pună un picior înaintea celuilalt, până 
când ameți de tot. După câteva minute decise că sfatul fusese numai 

bun. Probabil că în parte necazurile lui se datorau și faptului că 
devenise sclavul rutinei, astfel încât pierduse apetența și interesul 
pentru lumea din jur, exact ceea ce atrăsese atenția dr. Foden asupra 
lui cu zece ani în urmă — și ceea ce acum îl făcea incapabil să-și dea 
demisia. Dar și mai probabil era că suferinţele îi erau stârnite de 
spaima pe care o resimţise la țipătul trompetelor și bubuitul tobelor 
care nu mai făceau un secret din existența lui Shalmaneser, de unde 
și convingerea lui că automatizarea va face desuetă până și sinteza. 

Și dacă tot avea să-și dea demisia, dorea ca acest lucru să fie 
rezultatul propriei lui voințe, nu să fie concediat pentru incompe- 
tenţă. 

Învălui cu privirea întregul bulevard, cuprins de un ușor tre- 
mur. Strada era flancată de zidurile blocurilor înalte cât pereții ca- 
nioanelor, dirijând traficul uman pe sub bolta de o strălucire difuză 
a lui Fuller Dome. Desigur, asta nu asigura protecția întregului Mare 
New York, ci numai a Manhattan-ului, căruia i-a redat vechea forță 
de seducţie, îngăduindu-i să-și recâștige chiar mai mulți locatari de- 
cât fuseseră alungaţi spre sfârșitul secolului douăzeci în suburbii. 
Nici nu se putea pune problema acoperirii întregului oraș cu o cu- 
polă, din cauza costului exorbitant, deși studiile inginerilor dovedi- 
seră fezabilitatea proiectului. 

Și totuși, New York-ul, cu cei treisprezece milioane de locuitori, 
își pierdea tot mai mult poziția pe care o deținuse cândva, de cel mai 
mare oraș al lumii. Nu putea fi comparat cu monstruoașele caraca- 
tite care se întindeau de la San Francisco până la Ellay!, sau de la 
Tokio la Osaka, fără să mai vorbim despre adevărații giganți între 
megalopolisurile moderne, Delhi și Calcutta, fiecare cu câte cincizeci 
de milioane de locuitori care crăpau de foame; care nu erau orașe în 
adevăratul și vechiul sens al cuvântului, grupuri de locuințe, ocupa- 
te de familii, ci furnicare care se prăbușeau pradă mizeriei sub lovi- 
turile nemiloase ale dezordinii, jafurilor manu militari și a 
vandalismului care nu avea nici o altă intenție decât aceea de a 
distruge. 

Și totuși, deși se restrânsese până la un oraș de mărime mijlocie, 
având în vedere standardele contemporane, New York-ul rămăsese 
un oraș mare, pe care Donald simţea că-l poate suporta, care mai 
avea încă forță de atracţie. Cel mai mare patron dintre toți, Statul, 
domina Coasta de Vest; aici se aflau următorii ca mărime și impor- 
tanță, supercorporațiile, țări în ţară. În faţă se profila ameninţător 
colosalul Turn zigurat al lui General Technics, care cuprindea trei 
cvartale întregi, și care lui îi inspira un aer sumbru. Dacă și-ar fi dat 
demisia — dacă ar fi putut să demisioneze după ce au pompat în el 

trei sferturi de milion de dolari din banii publici — viitorul i s-ar fi 
derulat numai într-un astfel de mausoleu. 

Și uite ce s-a ales de Norman House! 

De-a lungul trotuarelor lărgite până la dimensiuni hiperbolice, 
mulţimea se îmbulzea aidoma unor insecte, înghesuindu-se spre căi- 
le de acces care duceau la pasajele subterane sau metrou. Pe banda 
centrală, rezervată doar oficialităților, treceau în viteză automobile, 
sau, uneori, erau trase pe dreapta pentru a face loc ambulanţelor sau 
pompierilor. Pe ambele benzi laterale, uriașele autobuze fără motor 
- care își trăgeau energia din volantele rotite la maxim când întor- 
ceau la capătul liniei — pline până la refuz cu cei două sute de pasa- 
geri, glisau în zonele special amenajate la bordură, în intervalul 
dintre două blocuri, făcând loc taximetrelor electrice. În oraș nu se 
mai permisese circulația nici unui vehicul cu ardere internă de când 
fusese înălțat domul. Sistemele de ventilație abia dacă puteau face 
față bioxidului de carbon și toxinelor umane, iar în zilele călduroase 
transpirația depășea capacitățile de aerisire, ceea ce determina un fel 
de burniţă sub cupola domului. 

Cum de o suportăm? 

Preferase să locuiască în New York pentru că aici se născuse și 
pentru că aici i se oferise lista preferenţială cu locuințe din care să-și 
aleagă o reședință cât mai convenabilă. În plus, aici găsea și biblio- 
tecile de care avea nevoie în profesia lui. Dar acum era cu adevărat 
pentru prima oară când privea orașul, prima oară când se uita la el 
cu ambii ochi, acordându-i întreaga atenţie, o atenţie încordată cât 
pentru șapte ani, și peste tot pe unde își arunca privirea avea impresia 
că pe sărmanul oraș căzuse paiul care-i va rupe spinarea de cămilă. 

Încă de la întoarcerea de la facultate îi remarcase pe cei fără 
adăpost, care dormeau în stradă, dar nu observase că numărul lor 
ajunsese de ordinul sutelor, și că își plimbau micul lor avut pe căru- 
cioare improvizate, fiind tot timpul hăituiți de poliție. Nu observase 
felul în care oamenii, când erau îmbrânciţi, se răsuceau uneori, repe- 
zindu-și mâinile spre buzunarele umflate înainte ca să-și dea seama 
că pe urmele lor nu se afla un anarhist. 

Și apropo de anarhiști: nu vedea nici o legătură între aceștia și 
cel despre care presa relata că făcuse șapte victime, într-o sâmbătă 
seara agitată... 

Teama își înfipse ghearele în el, aceeași teamă pe care a simțit-o 
când s-a aventurat să ia Skulbustium, în sensul că nu exista un 
Donald Hogan, ci doar un oarecare printre milioanele de manechine, 
toți versiuni ale unui Eu fără început și fără sfârșit. Apoi a răcnit, și 
cel care i-a dat medicamentul l-a sfătuit să renunțe, spunându-i că el 
își este propria-i persona în lipsa căreia ar dispărea. 

Cu alte cuvinte: în interior nu se afla nimic. 

Chiar în fața lui două fete s-au oprit pentru a se uita la o vitrină. 
Erau amândouă îmbrăcate după ultimul răcnet, una purta o radio- 
rochiță, al cărei model era de fapt un circuit, asa încât, mutându-și 
catarama la dreapta sau la stânga, putea să audă postul preferat în 
casca fixată în urechea ascunsă sub părul purpuriu - 

Cealaltă era înveșmântată într-o țesătură dură, cu un aspect la 
fel de metalic ca o carcasă de aparat științific. Ambele aveau unghiile 
cromate ca bornele unei mașini. 

Atenţia le fusese atrasă de niște animale modelate genetic. Pro- 
cese care se experimentau acum frecvent pe viruși și bacterii fusese- 
ră aplicate și plasmei embrionare, dar la acest nivel mai complex 
efectele secundare erau imprevizibile. Pentru fiecare dintre animalele 
expuse alte cinci sute nu părăsiseră laboratorul. Cu toate acestea 
puiul de antilopă de pădure din vitrină, solemn și de dimensiuni 
hiperbolizate, arăta cât se poate de nefericit, în ciuda superbei lui 
blăni purpurii, iar puiul de Chihuahua, de un roșu strălucitor, se 
bâţâia încontinuu dedesubt de parcă ar fi fost în pragul unei crize de 
epilepsie. 

Dar singurul lucru de care fetele păreau să fie interesate era 
doar culoarea antilopei, care se potrivea de minune cu părul celei 
îmbrăcate în rochița-radio. 

La început folosește mașinile, apoi poartă mașini, și apoi... 

Cuprins de tremur, Donald se răzgândi cu privire la restaurant 
și intră orbește într-un bar să bea ceva în loc de masa de prânz. 
După-amiază îi făcu o vizită unei poetese pe care o cunoștea. Era cât 
se poate de înțelegătoare, nu-i puse nici o întrebare și îl lăsă să se 
trezească din beţie în patul ei. Lumea părea să arate ceva mai bine 
când își reveni. 

Dar și-ar fi dorit cu disperare ca acolo să fi fost altcineva, nu 
neapărat fata aceasta, de fapt nici o fată, doar o persoană căreia să-i 
explice de ce gemuse în somn. 


lumea evenimențială (3) 
DOMESTICA 


Afram cinstit cu pozitie socială bună caută cameră cu vedere de-a 
lungul Isei 5 camere luxoase Căsuţa Poştală NZL4 


„Da, chiar am trei camere, dar nu, nu poți chiar dacă ai fost 
evacuat. Ce să fac cu tot cârdul de rable pe care le târâi după tine? 
Și ce mă interesează pe mine că ești echilibrat? Nu mă încurc cu aceia 
care nu zboară pe orbita mea rectilinie!“ 

În Delhi, Calcutta, Tokio, New York, Londra, Berlin, Los Ange- 
les; în Paris, Roma, Milano, Cairo, Chicago... nu te mai pot închide 
pentru că dormi pe unde apuci, așa că nu mai are rost s-o ii toată 
ziua pe drumuri. 

De fapt nu prea mai sunt locuri prin pușcării. 


Fată afram caută gazdă. Versatilă. Căsuţa Poştală NRT5 


APARTAMENTELE LUXY IDEALE PENTRU FAMILII NU- 
MAI $ 100 000 MINIMUM 3 CAMERE TOATE DIVIZIBILE! 


Serviciul rapid de navetă vă oferă posibilitatea să munciţi în Los An- 
geles, să locuiți în atmosfera din Arizona cu aer proaspăt care vă dilată 
pieptul, timpul necesar navetei fiind de nouăzeci de minute! 

+ 


Aceasta este Laura. O blondă naturală, desigur — dragă, dă-i jos 
și demonstrează că... 

— Sper 

-Şi eu. 

Laura râse. 


Jettex e la fel de practic ca luxy — întrebați-i pe cei din Moutain States 
care pot avea servicii în centru datorită serviciului ultrarapid! 


„O simplă formalitate, dacă nu vă supăraţi. Tânără doamnă, 
întinde-ți mâna, te rog... Mulţumesc. Va dura cinci minute... Numai 
puţin... Scuze, dar nu vă putem oferi decât un pașaport de tranzit 
pentru acest stat. Felicitări, deși — sper că e un copil.“ 


CÂND PRESIUNEA VA AJUNGE LA LIMITA MAXIMĂ VEŢI 
FI RECUNOSCĂTORI PENTRU CHEIA GT PENTRU UN TRAI 
MAI LEJER. TRANCHILIZANTELE, PROFILACTICELE REPRE- 
ZINTĂ DOAR ÎNCEPUTUL ISTORIEI. ADJUVANTELE NOASTRE 
PENTRU FUNCȚIILE NORMALE ALE FEMEII SUNT ACCEPTA- 
TE DE CODURILE ÎN VIGOARE DIN TOATE STATELE. 


-Pe barba Profetului, Donald, dacă aș fi știut că ai ceva în 
legătură cu carnea neagră, aș fi avut și eu un pic de... 

— Atunci de ce nu încerci niciodată cu o brunetă, să zicem ceva 
în genul unei italience? Numai cine s-a hrănit cu feliuţe crocante albe 
în glazură poate să-și dorească făină integrală din când în când! 

Dar în orice gospodărie se pot ivi astfel de probleme. 

Agenţia Olive Almeiro vă oferă șansa vieții voastre. Avem cea mai 
largă gamă de adoptabili cu o ereditate excelentă. Nici o agenție din acest 
domeniu nu se poate compara cu noi. Ofertele nu sunt valabile în următoa- 
rele state: New York, Illinois, California... 


SĂ FIE LEGIFER AT: transportul genelor cuprinse în Appendix. 
Un dedesubt va fi ipso facto motiv pentru avort asupra prezen- 
tării mamei la orice Comitet de Elaborarea Eugeniei în următoarea... 


— Cu cine vrei s-o înlocuiești pe Lucille? 
- Habar n-am. Încă nu m-am gândit. 


POPULAȚIA AJUNGE LA LIMITA MAXIMĂ. Rapoartele sosi- 
te azi din surse oficiale arată că imigranții acestui stat cu statut de 
rezidenţi obținut după 30 martie trecut vor trebui fie să se lase ste- 
rilizaţi, fie să-și găsească un alt loc. 


L-am sărbătorit pe al douăzeci și unulea. Dar voi? Asociaţii liberale 
sunt în căutarea cuplurilor, triplurilor cu vederi largi pentru a-și lărgi 
sfera de activitate. Avem deja PAISPREZECE copii în grup! 


— Pe barba Profetului, Donald... ! 

— Regret. Am spus că regret! Dar nu pot să nu mă plictisesc cu 
cârdul tău de shigi. Laura a fost Scandahooviană, Bridget a fost 
Scandahooviană, Hortense a fost, Rita a fost, și Moppet a fost, și 
Corine a fost. Ca să-ţi spun sincer, cred că ai început să te plafonezi. 


Cupluri de încredere caută posibilități de îngrijire a copiilor, o zi sau 
mai multe pe săptămână. (Se pot obține certificate. Pieliţa dintre degete doar 
ca defect) Căsuța Poştală NPP2 


SĂ FIE LEGIFERAT: transportul genelor cuprinse în Appendix 
B de mai jos va fi ipso facto temei de sterilizare a oricărui băiat ajuns 
la pubertate după... 


- Ah, du-te dracului. 

-Iată o atitudine creștină cu adevărat remarcabilă, Donald. Pe 
cât de fără sens, pe atât de barbară. 

-N-o mai face pe lupul moralist. Uneori mă întreb cum te-ai 
descurca într-o societate cu adevărat nonrasială. 

— Așa ceva nu există. Îţi dau o altă generație și tu vei include pe 
listă genele pielii negre. 

Lee Branksome! Vino acasă! Faptul că ai fost sterilizat nu ne va face 
să te iubim mai puţin. Eşti băiatul nostru, unicul nostru fiu și fuga ta a 
fost o prostie! Și ține minte că n-ai decât paisprezece ani! Părinţii tăi care 
te adoră și sunt atât de nefericiți. 


„Treizeci și patru? Și ai un genotip curat? Doamne, ar trebui 
să-ți dau cu sticla asta-n cap! Tot ce avem e doar bănuiala, nu e vorba 
de o dovadă, ci numai de o bănuială, că mama lui Harold ar fi 
anemică, și eu mi-aș da mâna dreaptă pentru copii și tu, ticălos 
infatuat, poți sta aici și...“ 


urmărind detaliile (4) 
MASCA 


Conștientă că era o adevărată reclamă vie a propriului ei proces, 
conștientă că nici cele mai strălucitoare lumini ale tehnicienilor vi- 
deo nu-i vor trăda nici cel mai mic defect al vestimentaţiei, conști- 
entă cu o deosebită plăcere că femeia trimisă să-i ia interviul era în 
mod vădit sub nivelul ei, Guinevere Steel gânguri în microfon. 

- Succesul Beautique-urilor mele este rezultatul a doi factori: 
capacitatea clienților mei de a intui cine ţine capul de afiș în proble- 
me de modă, care e atât de trecătoare, și la fel de important, datorită 
capacităţii lor de a judeca ce anume oferă și ce nu oferă banilor 
adevărata lor valoare. 

Își revizui ţinuta. 

De o vârstă greu de precizat, purta o bluză de un galben sclipi- 
tor, pentru că tenul ei avea ceva din nuanțele de bronz ale lui Goya; 
îi punea bustul în evidenţă, subliniind unduirile curbelor perfecte, 
cu vârfuri proeminente asigurate de Nipicapurile telecomandate — 
activate în acel moment pentru că pozau excelent pe ecran. Erau 
întotdeauna la dispoziţia celui care le purta; dacă ar fi căpătat vreun 
interes special pentru bărbatul — sau femeia — căruia i se adresa, le 
putea dilata fără altă complicaţie decât presarea mâinilor de corp, și 
dimpotrivă, le putea dezumfla, și mai erau și alte lucruri distrugă- 
toare pentru moral pe care o femeie le putea face unui cap sec în 
afară de-al lăsa să vadă cu ochii lui cum țesuturile ei erotogene își 
pierd orice brumă de interes pentru el. d 

Purta o fustă doar puţin mai lungă decât o centură lată, pentru 
că avea picioare extrem de grațioase. Acestea intrau în pantofi as- 
cuțiţi, ornați cu pietre preţioase, pentru că avea glezne înalte și elas- 

tice, dar nu umbla cu ele goale pentru că acele glezne fuseseră re- 
construite și cicatricea de pe piciorul stâng era încă vizibilă. 

Părul îi era făcut în patru bucle paralele, de un argintiu mat; 
unghiile de la mâini și picioare erau mai strălucitoare decât oglinzi- 
le și reflectau lumina lampadarelor în lentilele aparatelor de fotogra- 
fiat. 

Aproape șaptezeci la sută din piele îi era expusă, dar nici o 
bucăţică din ea nu era goală, cu excepția, poate, a rădăcinii firelor de 
păr. În afară de masca perlată pe care o avea pe față, purta o pelerină 
care-i învelea trupul în întregime, trupul acoperit cu o mixtură folo- 
sitaă doar de ea, provenită din propriile-i Beautique-uri pentru colo- 
ranti corporali, cu totul, aproape treizeci de alte produse care îi lăsau 
un strat detectabil pe epidermă. Și ca un ultim efect decorativ, venele 
îi erau delicat trasate cu albastru. 

- Cum, dar eu cred că e cât se poate de modern, spuse ea în 
microfon. Noi nu mai trăim în lumea strămoșilor noștri, unde mize- 
ria, și boala, și ceea ce am putea numi voia întâmplării, să ne dicteze 
modul de viață. Nu, noi am devenit stăpânii întregului spaţiu în care 
trăim, și ceea ce preferăm în domeniul modei și cosmeticii reprezintă 
o încununare a acestei victorii. 

— Dar tendinţa generală spre o înfățișare cât mai... cât mai apro- 
piată de cea naturală, îndrăzni reportera. 

- Ceea ce contează este efectul produs asupra celui care te pri- 
vește, continuă Guinevere foarte mulțumită de sine. Și pe tine te 
afectează, indiscutabil — pentru a avea totală încredere în sine, mo- 
dul în care îţi câștigi clienţii în funcţie de impresia pe care o vei 
produce. Ăsta este singurul lucru care contează cu adevărat. 

— Vă mulțumesc, doamnă Steel, murmură reportera. 


În mod cu totul neobișnuit pentru ea, Guinevere se întoarse în 
biroul ei. Cu ușa bine închisă, se trânti în fotoliu și dădu frâu liber 
amărăciunii să i se reverse pe la colțurile gurii, cu ochii privind în 
gol. _ 

Își aprinse o Bay Gold și rămase cu ochii pe licăririle ei. 

O încredere totală în sine? Într-o lume în care amantul, sau 
prietena, oricare dintre ei, s-ar putea să-ţi devină dușman? Cu cât e 
mai elaborată și mai delicată munca în cosmetică, cu atât efectul e 
mai mare, și cu atât mai mare dezamăgirea când, după sărutări și 
mângâieri, se ajunge la război. Acum existau șaptesprezece Beauti- 
que-uri, unul pentru fiecare an de când se afla în branșă, fiecare dat 
pe mâna unui manager după o cântărire cât mai exactă a calităților 
acestora, manager care mai întâi a trebuit să lucreze trei luni sub 
directa îndrumare a lui Guinevere însăși, manager care fusese școlit 
conform celor mai înalte standarde și care se obligase să plătească 

un comision gras doar pentru privilegiul de a-i fi folosit numele. 
Fuseseră luate toate măsurile raţionale de prevenire și protecţie, dar 
cine să fi știut mai bine decât un cosmetician că oamenii făceau parte 
dintre fiinţele cele mai puţin raționale? 

Trebuie să mă deconectez. Trebuie să-mi vină idei noi. 

Rămase gânditoare. 

În cele din urmă mâzgăli o listă, apoi întinse mâna spre butonul 
telefonului, după ce în prealabil își aruncă o privire pentru a se 
convinge că imaginea care se va ivi pe ecran va corespunde. 

Un joc de gajuri. E un bun procedeu de a-i face pe oamenii din 
jur să pară mai mici. Și în capul listei falnicul Norman House cu 
nasul tuciuriu — ceea ce însemna că jalnicul lui amic era prin apro- 
piere. Plus toți ceilalți care rataseră eșecul și care s-au înclinat mai 
târziu. 

Gajuri, pentru ce? Secol douăzeci, ce părere ai? 

În Roma antică, sau în alt loc care s-ar fi putut dovedi mai 
interesant, ar fi fost mai bine, dar atunci te-ai fi putut pomeni în niște 
zone unde rahați de genul lui Donald Hogan știau mai multe decât 
organizatorii despre ce era corect sau nu în legătură cu perioada 
respectivă. Angajează un arbitru profesionist, un student tocilar care 
poate că tocmai se specializează în așa ceva? Nu. A încercat odată 
ceva de felul ăsta și n-a mers. Băiatul ăla stupid fusese șocat de unele 
dintre gajuri și în final s-a dat bătut — corecție, evitând pedeapsa: 
speriat — nu, nici asta. Afară? Folosește un dicționar al secolului 
douăzeci. 

Și dacă, să zicem, Mel Ladbroke ar putea fi convins să vină și să aducă 
ceva din substanța nouă și cu adevărat extraordinară pe care o experimen- 
tează acum la spital... 

Cu o plăcere sălbatică apăsă pe butonul telefonului. 

Spune tu un singur cuvânt, fă tu si un singur gest care să nu fie în 
context și o să te fac să-ți uzi nădragii, ticălos nenorocit și negru. 


continuitate (4) 
ROOMI NAȚIE 


Când Donald ajunse acasă la șase papa-mama, îl găsi pe Norman 
stând în fotoliul lui preferat, cu picioarele pe o perniţă, răsfoind 
corespondența. Își salută colegul de cameră cu un gest distrat. La ora 
aceasta Donald își revenise în bună parte din depresiunea pe care o 
suferise la prânz, așa că își putu da seama de starea de spirit a lui 
Norman, atât cât lăsa evidenţa să se vadă. Fiind mahomedan, Nor- 

man refuza să se atingă de alcool, dar marijuana fusese deja trans- 
formată în fenomen social în țările mahomedane din Africa, așa că 
își permitea să mai detensioneze din stresul acumulat peste zi cu o 
țigară din ierburi. În ciuda prețului excesiv — toate țările care legali- 
zaseră iarba practicau măsuri protecționiste faţă de culturile din 
străinătate prin taxe înspăimântătoare - fuma numai țigări de o ca- 
litate care corespundea statutului de vicepreședinte junior la GT: 
marca recunoscută ca lider în domeniu: Bay Gold. Una se afla chiar 
în scrumieră, dar își depăna firul subțire de fum nebăgată în seamă. 

Pe podea, la picioarele lui, de parcă ar fi fost zvârlit acolo într-un 
moment de enervare, se afla un tablou holografic, o curgere nesfâr- 
șită și ritmică de linii întunecate și luminoase. Lângă rama acestuia 
se afla, într-o casetă, semnul distinctiv al lui Genealogical Research 
Bureau. 

De mult timp Donald se învățase să considere drept ceva neîn- 
temeiat neîncrederea colegului de cameră față de fleacurile produse 
de aparatura lui Genealogical Research, într-o epocă bântuită de 
problema urmașilor, pentru cei care erau frământați de genotipul lor. 
Era pentru prima oară când sesizase că Norman nu-și adusese bloc- 
notesul monocrom pentru a vedea cu ce încercaseră să-i ademeneas- 
că. 

Concluzia: ceva îl tulburase foarte tare pe Norman, scoțându-l 
de pe orbita lui normală. 

Drept care nu făcu nici cel mai mic efort spre a începe o conver- 
saţie, ci își văzu mai departe de rutina care însoțea întoarcerea lui 
acasă: verificarea robotului telefonic pentru a vedea înregistrările 
făcute cât timp lipsise (nu era nici una), scoaterea din cutie a cores- 
pondenţei, care era întotdeauna un adevărat teanc, mai cu seamă de 
natură comercială, și turnarea unui păhărel de whisky din bar înain- 
te de a se fi trântit în fotoliu. 

Dar nu începu să-și citească scrisorile. În schimb se uită încordat 
de jur împrejur, de parcă ar fi așteptat ca tot acel decor familiar să 
capete notele atât de stranii pe care le resimțise la ora prânzului. 

Livingul, în care se pătrundea direct de la intrare, era singura 
încăpere a apartamentului pe care o foloseau în comun. Dar chiar 
acest lucru îl agasa pe Donald Hogan. Fusese decorat și în parte 
mobilat chiar înainte ca Norman să-l fi acceptat drept coleg; la mu- 
tarea lui aici și-a adus mica sa contribuție cu anumite piese, cum era 
și acest fotoliu, și câteva bibelouri pe care Norman le aprobase, și un 
bar nefiind băutor, Norman nu avusese până atunci nimic de genul 
acesta, cu excepția unei console pentru vinuri, impusă de convențiile 
sociale, printre care și primirea unor vizite din partea unor prieteni 
care nu erau musulmani. Toate aceste lucruri nu se potriveau, la o 
primă cercetare, tipului lui Donald Hogan. Mai mult, toate se aflau 

numai de o parte a încăperii, de parcă între cei doi ocupanțţi ai apar- 
tamentului s-ar fi aflat o graniţă invizibilă. 

Pe de altă parte ar fi fost foarte greu de recunoscut colțul din 
apartament care să fi trădat personalitatea lui Norman. Această des- 
coperire a reprezentat o surpriză minoră pentru Donald. Dar dintr-o 
dată constată că exista o caracteristică implicită în alegerea lui Nor- 
man, atât în ce privea mobila cât și culorile. Licărul roșiatic al pereți- 
lor, desenul William Morris în facsimil de pe covor, Picasso-ul, 
Pollock-ul și Moor-ul chiar și obositul fotoliu Hille, toate păreau să 
fi fost luate în calcul în așa fel încât dacă vreun mare mahăr din 
corporație ar fi intrat și ar fi aruncat o privire prin casă, să dea din 
cap, rumegând asupra impresiei lăsate de cele văzute, și să tragă 
concluzia că Norman House e un tip de toată pomina, numai bun 
pentru a fi promovat. 

Donald își înăbuși fiorul, întrebându-se dacă toată acea încerca- 
re de a crea un aer de soliditate și încredere ar putea fi înscenată 
doar pentru el sau și pentru unii vizitatori mult mai influenți. 

Un singur lucru făcea notă discordantă în toată camera — lucru- 
rile care-i aparțineau, și care fuseseră lăsate la vedere, erau mult prea 
neutre ca să mai conteze, probabil că tocmai de aceea Norman fusese 
de acord ca publicul să ia cunoștință de existenţa lor. Era vorba de 
multiorga care se afla în spatele fotoliului lui Norman, în colțul ca- 
merei, și care aparținea actualei shigi a lui Donald, Victoria. Era prea 
modernă, prea frapantă ca să se potrivească decorului. Dar, în mod 
inevitabil, această situaţie nu se putea prelungi. 

Poate că patul lui Norman era o reflectare mai cinstită a carac- 
terului său? Concluzia lui Donald se dovedi negativă. Al lui nu era, 
pentru că în teorie cel puțin, dacă nu în practică, în clipa aceea îl 
împărțea cu o shigi. În plus, fiecare dintre ei avea câte o cămăruță 
pentru intimitatea absolută. Donald nu trecuse niciodată pragul ce- 
lei care-i aparţinea lui Norman, deși o întrezărise întrucâtva prin ușa 
deschisă. Văzuse însă mult prea puţin pentru a-și fi dat seama dacă 
purta amprenta ocupantului. Cea care-i aparţinea lui — probabil că 
nu. Era mai curând o bibliotecă, și jumătate din cărți fuseseră alese 
în așa fel încât să nu corespundă gusturilor lui. 

Așadar, dacă faptul de a fi împărțit apartamentul avea urmări 
atât de neplăcute, se gândi cum ar motiva preferința lui și a lui 
Norman pentru această variantă și răspândirea pe scară largă a aces- 
tui obicei printre străinii dintr-o țară mai puţin sănătoasă — și în 
consecință mai puțin populată — sau printre bătrânii care își amin- 
teau că prima dorinţă a unui burlac plin de succese era un loc numai 
al lui? 

Păi... era un avantaj vădit, plus încă altele câteva mai mici. Cel 
mai ușor se putea vedea că această conviețuire le permitea amându- 

rora un nivel de viaţă care, având în vedere spaţiul generos și con- 
fortul, depășea binisor ceea ce și-ar fi putut permite fiecare de unul 
singur. Chiar cu leafa lui de la GT, lui Norman i-ar fi fost foarte greu 
s-o ducă la fel de bine în altă variantă, mai cu seamă dacă avea în 
vedere salturile preţurilor după construirea lui Fuller Dome. 

Câteva din celelalte motive erau aproape la fel de limpezi, cum 
era comerțul cu shigi, care devenise aproape un fapt banal. Altele 
erau mai subtile, cum ar fi avantajul de a-i putea face pe străini să 
creadă nu numai că ei locuiau împreună, dar că trăiau împreună. 
Devenise din ce în ce mai obositoare întrebarea care se repeta la 
nesfârșit: „Dar dacă ai obținut aprobarea să fii tată, de ce nu devii 
tată?“ 

+ 

Nu era nimic în corespondența acelei zile care să-i fi stârnit 
interesul; Donald le puse pe toate în ordine. Sorbindu-și băutura, 
observă că Norman îl privea și se sili să zâmbească. 

- Unde e Victoria? întrebă el din lipsă de orice alt subiect. 

— Face un duș. Miroase, ceea ce i-am și spus. 

Tonul lui Norman părea absent, dar în spatele acelor cuvinte 
Donald descoperi tot snobismul introvertit al aframului modern. 

Ticălos negru și murdar... 

Întrucât Norman nu părea tentat să continue discuția, atenţia i 
se îndreptă iar spre tabloul de pe podea. Își aminti de ultimul pro- 
dus asemănător pe care îl văzuse, cel pe care Norman îl lăsase în 
aceeași cameră; pretindea realizarea unei analize genetice temeinice, 
pornind de la o simplă unghie oferită de fiecare dintre părinții su- 
biectului. Era o minciună sfruntată pe care se gândise s-o reclame la 
Better Business Bureau. Chiar și în acest an de graţie nu aveai decât 
sanse minime să descoperi cine îţi era tatăl pe baza unor probe atât 
de firave, ca să nu mai vorbim de târârea înapoi spre latura cauca- 
ziană, care era moștenirea predominantă a unui afram. 

Dar renunţă la intenţia de a se adresa biroului de teama de a nu 
fi demascat. 

Doamne, dacă aș fi știut ce viața singuratică mă așteaptă, cred că aș... 


- Bună, Donald, zise Victoria apărând din baia lui Norman, 
învăluită în abur și Arpăge Secolul Douăzeci și unu. Trecu pe lângă el 
și, cu mișcări provocatoare, își aruncă un picior în poala lui Norman. 

— Și acum, miroase-mă! Okay? 

- Okay, făcu Norman fără să-și fi ridicat capul. Acum du-te și 
îmbracă-te. 

- Eşti un nenorocit. Ce mult aș fi vrut să nu-mi fi plăcut de tine. 

Dar se supuse. 

După ce auzi ușa de la baie închizându-se, Norman tuși ca să-și 
dreagă glasul. i j 

— Apropo, Donald. Tocmai vroiam să te întreb. Intenţionezi să 
faci ceva în legătură cu... ? 

- Numai când voi găsi persoana potrivită, murmură Donald. 

— Păi exact asta spun și eu de săptămâni întregi. Norman avu o 
ezitare. Ca să fiu sincer, m-am gândit că ar fi mai bine să-l iau pe 
Horace în locul tău. Știu că el caută un tatami de rezervă. 

Alarmat pe neașteptate, dar încercând să-și mascheze starea de 
spirit, Donald îi aruncă o privire directă colegului său de aparta- 
ment. Suprapuse pe întreaga imagine din jur chipul Victoriei în toată 
strălucirea lui, de parcă ea ar fi fost acolo: o Scandahooviană înaltă 
și foarte blondă, singurul gen de femeie pe care Norman îl adusese 
vreodată în casă. 

Chiar vorbește serios? 

Ultima lui amantă, Gennice, fusese cea care-i plăcuse cel mai 
mult: nu una dintre shigiile care lucra în circuitul executivului, aido- 
ma celor mai multe care le intraseră în apartament, ci o femeie cu o 
personalitate cât se poate de independentă, aproape de patruzeci de 
ani, născută în Trinidad. Motivul pentru care nu renunţase la ea era 
că, pe de o parte nu avea chef de așa ceva, iar pe de alta era convins 
că nu va reuși să-i găsească așa de repede un înlocuitor de aceeași 
talie. Í 

Se simți atât de confuz, încât era pe punctul de a i se face greață 
— ultimul lucru la care s-ar fi așteptat în propria lui locuință. Își 
imaginase că îl cântărise cât se poate de exact pe Norman, clasificân- 
du-l drept tipul de afram timid, strivit între dorinţa de a fi avut un 
coleg, de apartament alb și iritarea prost mascată, provocată de pre- 
ferința albului său coleg pentru fetele aframe. Dar Horace, la care 
făcuse referire cu un minut înainte, era și mai negru decât Norman. 

Se simți ușurat când sună telefonul. În timp ce răspundea, anun- 
țându-l peste umăr pe Norman că era Guinevere Steel care îl invita 
la o partidă de gajuri, își definitivă în minte, și numai pentru sine, 
concluzia la care ajunsese mai înainte. Norman trecuse astăzi printr-o 
experienţă traumatizantă. Dacă ar fi fost sincer și i-ar fi spus părerea 
direct, ar fi riscat să-l pună pe Norman în situația de a-și dezvălui 
aspectele cele mai amenințătoare ale personalității lui: aframul ura 
pe oricine care ar fi descoperit ce se ascundea dincolo de masca de 
calm pe care o purta în permanenţă. 

Și nici nu cred că m-as mai putea adapta cu un alt străin așa cum am 

făcut-o cu Norman. Chiar dacă nu pot afirma că suntem prieteni. 

— Apropo, care-i tema acestei partide de gajuri? 

— Hm? făcu Donald și-și întoarse capul în timp ce-și mai turna 
un strop de whisky. O, da, secolul douăzeci. 

— A discuta și a te comporta conform lui, cam asta ar fi? Donald 
dădu din cap. Exact genul de prostii la care te-ai fi putut aștepta din 
partea ei. Nu-i așa? 

- Sigur că-i o prostie, îl aprobă Donald fără să se gândească la 
ce spunea. E atât de obsedată de acum-și-aici, încât crede, probabil, 
că secolul douăzeci a fost o epocă sănătoasă, când gândul și compor- 
tamentul au cunoscut o formă adecvată. A uitat, pesemne, că numai 
în urmă cu un deceniu a fost ea însăși acolo. Așa că-i vom vedea pe 
oameni fâţâindu-se de colo-colo, spunând „douăzeci și trei, șterge- 
o!” și „tati, mai dă-mi o piele“, purtând fuste New Look, în timp ce 
totul va avea izul celei mai nefericite cârpeli. 

— Nu la asta mă gândeam, spuse Norman. Și tu ai o imagine cu 
mult mai rea decât cea pe care o aveam eu în minte. 

- Și ce aveai tu în minte? îl întrebă Donald. Ceva din străfundu- 
rile lui îi șoptise că era nevoie de continuarea dialogului — care nu 
trebuia să aibă nici o legătură cu acel ceva care îi provocase șocul. 
Era bună orice fel de discuţie, cu condiția ca el să-și deschidă sufletul 
și să nu simtă vreo reticență. Faptul de a nu fi reușit să stabilească o 
adevărată comunicare cu cineva începuse să-l calce pe nervi. 

Colţurile gurii lui Norman coborâră, dându-i o notă de amară 
dezamăgire. 

- Păi pot să pun pariu că sunt primul afram de pe lista ei de 
oaspeţi și, pentru că am acceptat invitația, voi rămâne singurul, și va 
mai fi programat cineva să facă la fel ca — să zicem - Bull Clark. Se 
va aduna acolo o gașcă întreagă din anturajul ei care va susține că 
sunt oaia neagră tocmai pentru că nu vreau s-o fac pe negrul supus 
albilor. 

- Chiar crezi ce spui? Și atunci de ce ai acceptat? 

- Ah, n-aş rata așa ceva pentru nimic în lume, spuse Norman 
cu o nuanţă de satisfacţie răutăcioasă. În secolul trecut s-au mai 
petrecut o grămadă de alte lucruri în afară de cele care îi fac lui 
Guinevere plăcere să și le amintescă, iar — și pentru mine va fi o 
adevărată bucurie să i le flutur niţel pe sub nasul ei aristocratic. 

Urmă un moment de tăcere. Amândoi îl simţiră ca nepermis de 
lung. Norman își fumase cam jumătate din Bay Gold, dar aceasta 
nu-și făcuse încă efectul. Întrucât depășise limita unui subiect pe 
care cei mai mulți preferau să-l evite, nu mai reuși să continue, ceea 
ce lui Donald îi fu ușor să constate. Referințele clasificate, privitoare 
la secolul douăzeci, au declanșat în mintea lui un șir de asociaţii care 

s-au tot diversificat, încât n-a mai fost în stare să spună ce era rele- 
vant pentru punctul de la care se plecase și ce nu. 


Poate că nu ar fi trebuit să fac nici o referire la scoaterea lui 
Donald și înlocuirea lui cu Horace. Ca să te simți bine în compania 
unui WASP’, mai cu seamă când e vorba de un tip păcătos de inte- 
lectual ca Donald: chestiunile noastre intime sunt și așa destul de 
speciale pentru a le alimenta cu altele noi. “Su 

Mă întrebam ce i se întâmplase azi lui Norman. Ceva l-a șocat, 
nu-i nici o îndoială în privinţa asta. Oare ce ai putea simți dacă te-ai 
putea strecura în sufletul lui? Copiii lui X nu-i pot accepta pe cod- 
deri așa cum face el, și nici obsesiile lui legate de blondele cu ochi 
albaștri. Probabil că anturajul soarbe toate poveștile astea pe nerăsu- 
flate; marea răsturnare produsă în anii optzeci și nouăzeci încă își 
aruncă umbrele. „Soţia ideală din zilele noastre este membra extrem 
de urâtă a unui alt grup rasial, fără tată cunoscut și cu două licenţe 
universitare!“ 

Dar cea care îţi ţine companie nu poate suplini și rolul de rube- 
denie. 

Mi-ar plăcea să-l întrebăm de ce o antipatizează chiar atât de 
tare pe Guinevere. Oricum aș lua-o, are întotdeauna oameni de toată 
isprava la chefurile ei, așa că nu dau nici un rahat de balenă pe toate 
prostiile astea. Notă de subsol: ar trebui să aflu când s-a strecurat 
această expresie în vorbirea comună; a fost un reziduu rămas de la 
topirea slăninii, dacă mi-amintesc eu bine. Probabil că devenise deja 
o vină publică atunci când s-a constatat că era prea târziu ca balenele 
să mai fie salvate. Ultima a fost văzută — când? Cred că în optzeci și 
nouă. 


Ceea ce invidiez eu la Donald e elementul de detașare din far- 
dul pe care și-l aplică. Cu toate astea nu voi îndrăzni niciodată să i-o 
spun. Poate și din cauză că văd care este al meu: o mască. Dar 
Guinevere e așa o... și el abia dacă observă. Ceea ce îl deranjează la 
petrecerea anunțată de ea este, exact așa cum a spus el, modalitatea 
anacronică de tratare a secolului douăzeci ca tot nediferențiat. Ceea 
nu era deloc așa. Cine ar putea-o ști mai bine decât noi? 

Sunt dincolo de timp. Pe barba Profetului, am ieșit cu totul din 
timp. Deci, sunt vicepreședinte la cea mai bogată corporație din 
lume — să însemne asta că, din punctul meu de vedere, am reușit în 
viață? Abia am reușit să-mi croiesc drum prin putregaiul molatec al 
sentimentului de vină ancestrală de care suferă acești WASP și să 
ajung la bârlogu-mi atât de tihnit și confortabil. Așa că, iată-mă. 

Apropo, cât mai e până la rugăciunea de seară? 


! American de rasă albă (n. tr.). 

Dar acele Guinevere din lumea noastră nu sunt nimic altceva 
decât spuma din vârful valului. Dă naştere unor forme spectaculoa- 
se, dar efemere, hula este aceea care modifică linia țărmului. De aici, 
de unde stau, pot să simt forța curentului. 

Imaginați-vă un vicepreședinte de mare corporație, care ar fi 
împărțit, acum patruzeci de ani, apartamentul cu un așa-zis diletant 
înstărit. Nu fusese niciodată promovat într-o funcție din prima linie. 
Erau doar în căutare de tipi cu soții prezentabile, fără să le pese de 
faptul că respectivul cuplu își făcea zile fripte în viața intimă, expe- 
diindu-și copiii la școli cu internat, sau în tabere de vară, sau oriun- 
de în altă parte, numai să nu le stea în cale. Acum nu mai dădeau 
doi bani pe faptul că dormim împreună. Nu mai dau naștere la 
urmași, ceea ce e un lucru bun. Toţi se laudă cu plozii lor, și se plâng 
că nu li se dă dreptul să mai aibă copii, dar legile eugenice n-ar fi 
putut trece dacă oamenii nu s-ar fi simţit, în secret, ușurați. Propriii 
noștri copii ne împing pe buza acelei prăpăstii unde trebuie să ne 
învingem semenii. Ne simțim în zilele acestea cu mult mai vinovați 
faţă de persecutarea copiilor altora, în comparație cu ce le facem 
acelora ale căror porniri nu implică procrearea speciilor. 

Gândiţi-vă, în reproducerea propriei noastre specii este implicat 
atât un factor psihologic cât și unul fizic. Și tendința a fost de a-l fi 
împins pe cel fizic tot mai departe de viața noastră. Și mulți dintre 
noi au renunţat cu totul la el. Datorăm inteligenței noastre — ce a mai 
rămas din ea — faptul de a fi împins perioada copilăriei, dominanța 
Lustprinzip-ului, dincolo de limitele rezonabile. Mă întreb dacă aces- 
ta nu este un alt procedeu menit să împingă limitele și mai departe. 
Asta ar explica dezvoltarea circuitului shigi, faptul că marile orașe 
ale lumii sunt pline cu femei care n-au avut niciodată o casă a lor, de 
fapt nici n-au nevoie de așa ceva, de vreme ce dorm o noapte, o 
săptămână, o jumătate de an cu un bărbat care își împarte casa cu 
ele. Trebuie să văd dacă Mergendahler n-a publicat ceva în sensul 
ăsta — din câte știu, ăsta-i domeniul lui. Mă rog Domnului ca Mulli- 
gan să nu se fi retras; avem nevoie de el să-i spunem unde suntem, 
avem nevoie de perspicacitatea lui ca de aer. 

Nu, nu pe Donald ar fi trebuit să-l dau afară, ci pe Victoria. De 
o mie de ori mi-a atras atenţia asupra acestei înclinații a mea pentru 
shigi, și niciodată nu l-am luat în serios, dar are dreptate. Pe barba 
Profetului, toată vorbăria asta despre emancipare! Dintre toate zecile 
de shigi care se perindaseră prin casă, una singură a fost de o fru- 
museţe izbitoare, de o sensibilitate delicată, minunată în pat, o per- 
soană complexă și echilibrată. Și aceea a fost Genice, pe care Donald 
a adus-o, nu eu, și pe care eu n-am putut-o aprecia la adevărata ei 

valoare pentru că nu avea pielea albă. Cred că m-am țicnit de tot, 
Cred că mi-am ieșit cu totul din țâțâni. 

Emancipare! Allah, fii drept cu mine, sunt un prizonier mai 
nefericit al circumstanțelor istorice decât fosta Gardă Roșie de la 
Beijing! 


Mă întreb dacă am fost suficient unul în preajma celuilalt pen- 
tru a-i fi oferit posibilitatea să gândească despre mine ca Donald- 
omul și nu Donald-WASP. Mă întreb dacă această impresie pe care 
o am corespunde realității? De dragul unei siguranțe absolute, ar 
trebui să-l fac să renunţe la ameninţarea pe care a proferat-o la adre- 
sa mea, și să trecem mai departe. Colonelul ar considera drept dis- 
tructiv contactul permanent și pe o perioadă atât de îndelungată cu 
o singură persoană. Ciudat cum singurul cuvânt folosit de el în 
legătură cu mine m-a putut urmări atâta vreme... Și totuși, fără în- 
doială continui să fiu sub observaţia lor. Tot ei îmi vor spune dacă 
se consideră că-mi pun în primejdie adăpostul. 

Dar dacă m-aș duce la Norman și i-aș spune pur și simplu: „Nu 
sunt o putoare care huzurește în cârca unei averi moștenite, și o fac 
pe sintezistul pentru că n-am nici un talent creativ. Sunt spion... “ 

Aș fi de-a dreptul idiot. 

Mă întreb dacă voi trece iar prin coșmaruri, ca într-un avion în 
care cine știe unde voi zbura mâine. Sigur că sunt zilele de început, 
când visez la un telefon în miez de noapte, dar care nu mă poate 
smulge din blocul de gheaţă în care m-am zidit. Au trecut zece ani, 
si m-am adaptat. Chiar dacă mai trec prin faze depresive, îmi plac 
lucrurile așa cum sunt. N-aș mai vrea să trebuiască să mă mai ajus- 
tez în functie de altcineva așa cum mi s-a întâmplat cu Norman. Am 
sperat că voi reuși și fără prieteni, dar ar fi fost o adevărată cruzime 
să persist într-o asemenea minciună. Nici nu cred că aș putea. Dar, 
cel puţin în cazul lui Norman, m-aș putea scuza pentru faptul de a 
nu-i fi spus adevărul pe motiv că și așa e prea târziu; am trecut deja 
prin prea multe. Dacă aș fi nevoit să mă apropii de altcineva la fel 
de mult, nu cred că mi-aș mai putea menține pretențiile. 

Doamne, sper să se fi înșelat cu privire la aprecierea propriilor 
lor nevoi atunci când au trimis-o pe Jean Foden să mă treacă pe listă! 

Simt că-mi scapă totul. Cineva mi-a zgândărit mintea cu un băț. 
Toţi ar crede că am îngurgitat Skulbustium în locul băuturii mele 
zilnice. Trebuie să trec cât se poate de rapid la altceva, altfel se va 
alege praful de mine. 

Niciodată nu m-am adresat, cum spui tu că m-aș fi adresat, cod- 
derului din fotoliul vecin. Mă întreb dacă aș putea. Pentru că dacă 
aş putea, asta ar însemna că evenimentul s-a produs cu adevărat 
astăzi, și că nu a fost doar un șoc de o clipă. 

Dar nu pot aborda tema cu calm. Trebuie să mă apropii de ea 
pe căi ocolite. t h 

Cel mai eficient mod de a afla ce gândește despre mine ar fi să 
mă duc la el și să-l întreb... ? 


- Donald... 

— Norman... 

Amândoi râseră puţin forțat. 

- Ce voiai să spui? 

- Nu, nu, spune tu primul. n 

— Bine, fie. Donald, ce ai putea să-mi spui pentru a-mi împros- 
păta amintirile despre Beninia? 


context (5) 
MARELE DOMENIU 


„Cu destul chin am reușit să înghițim evoluția darwiniană până 
în punctul în care atributele fizice au constituit momentul de începe- 
re a unor controverse care s-au extins pe durata unei jumătăți de 
veac. (Am spus «noi», dar dacă ești un fanatic al Bibliei, mă astept 
ca în această clipă să apuci cartea de un colț și cu cea mai aleasă 
ceremonie s-o depui acolo unde îți ţii cele mai dragi dintre idei, 
alături de toate celelalte lucruri a căror existență pretinzi că o cunoș- 
ti, cum este esențialmente rahatul.) 

Ceea ce n-am reușit încă să digerăm este adevărul că legile 
evoluției se aplică și la funcţiile mintale: un câine e un câine, un 
delfin e un delfin, are o conștiință și o noimă a propriei identități, 
care diferă de a noastră, fără a-i fi în mod necesar inferioară. Este un 
măr inferior unei portocale? 

Dar eu încerc să-ți explic ce ţi se întâmplă ție, nu lui Crepe 
Suzette, pudelul tău nevrotic. Poţi găsi, probabil, un psiholog vete- 
rinar bun, apelând la Informaţii. Nu-l vei crede dacă îţi va spune 
câte ai în comun cu jăvruţa ta și, în mod sigur, nici pe mine. Dar dacă 
tot te bat atâta la cap, te-ai putea deranja, cel puțin, să-mi demons- 
trezi cât de tare greșesc. 

Esenţialmente: aveţi două lucruri în comun. Ești un animal so- 
ciabil, care trăiește în turmă; la fel e și un câine. Ești un animal 
teritorial. La fel e și un câine. (Faptul că ne marcăm domeniile cu 
pereţi și nu cu urină nu este relevant.) 

Descrierea Omului drept Nobilul Sălbatic, stând departe de 
lupi, de unul singur la intrarea în peșteră, cu bâta în mână, în timp 

ce perechea lui și copilul lor stau ghemuiți undeva îndărăt, e un 
adevărat rahat. Când am fost pe punctul de a ne refugia în peșteri, 
obiceiul era în mod sigur acela de a ne strânge în turmă în felul în 
care procedează babuinii, și când babuinii intră, toți ceilalți — băgaţi 
bine de seamă că e vorba de toti ceilalți! — ies. Cam așa cum se 
întâmplă când leul intră în scenă, și leul nu e ceea ce s-ar numi o 
fiinţă lipsită de apărare. 

Leii sunt mai degrabă solitari, preferând să acţioneze în doi 
într-un areal care le oferă vânatul adecvat subzistenţei lor. (Încearcă 
să-ţi faci rost de un motan și vei fi martorul acestui proces în minia- 
tură.) Animalele care trăiesc în turmă au limita lor evolutivă — atunci 
când cele două tendinţe se combină, devin mortale. Leii descoperă 
acest lucru când sunt pui, dar mai târziu ignoră acest fapt, de aceea 
babuinii îi pot prinde. 

Nu-ţi vei recunoaște strămoșii drept oameni, dar asta au fost, și 
tot asta ești și tu. Strămoșii au fost niște ticăloși plini de aroganță — 
altfel cum ar fi putut să devină specia stăpână pe bulgărele ăsta de 
noroi? Ai moștenit de la ei toate acele elemente care te fac o ființă 
umană, mai puţin limba, care e o chestie mai târzie. Te-ai încadrat 
teritorial alături de toți ceilalți. Dacă cineva îţi încalcă frontierele, poți 
deveni și ucigas — deși, dacă îţi displace ideea, te poți sinucide, ceea ce 
reprezintă una dintre acele puţine trăsături ale unicității noastre. 

Teritorialitatea funcționează în felul acesta. Luaţi o specie de 
animale care se înmulțește rapid, cum ar fi șoarecii — sau chiar iepu- 
rii, deși ei sunt rozătoare și nu carnivore ca noi —, și lăsaţi-le să se 
înmulțească într-un spațiu închis, asigurându-vă că au destulă apă 
și hrană. Curând veți observa că se comportă în tradiționala modă 
șobolănească, atunci când izbucnesc conflictele. Cei ce se răfuiesc se 
vor pregăti, în primul rând, de înfruntare, vor simula atacuri, vor 
împunge, se vor arunca asupra inamicului, se vor retrage, iar victo- 
ria va fi cea mai pompoasă fanfaronadă. De asemenea mamele vor 
acorda cea mai atentă îngrijire — în moda șobolănească — celor mici. 

Când arcul nu va mai fi suficient dincolo de o anumită limită, 
luptele nu vor mai fi deloc simbolice. Vor apărea cadavrele. Și ma- 
mele își vor mânca puii. 

Lucrul e și mai spectaculos în cazul ființelor solitare. Puneţi o 
femelă gata de împerechere într-o cușcă prea strâmtă, în care se află 
un mascul sănătos, și veți vedea că acesta o va izgoni, mai curând 
decât să răspundă instinctului de perpetuare a speciei. Ar putea 
chiar să o omoare. 

În acest caz se produce un fapt cât se poate de rău: limitarea 
teritoriului, reducerea spaţiului în care poți să te miști și să-i vizitezi 
pe cei care îți aparţin, sau cărora le aparții, generează atacuri din 
partea celor din propria ta specie, care astfel sfidează până și norma- 

la solidaritate de grup manifestată de animalele din turmă. Mai târ- 
ziu te vei enerva pe oricine? AX ý 

Totuși, faptul de a aparține unei specii nu înseamnă nimic dacă 
nu ţi-ai prefigurat două sensuri ale teritorialității: unul este intimita- 
tea, celălalt proprietatea. 

Dintre cele două, primul este mai animalic și mai de încredere. 
Nevoia ta fundamentală e de a avea o casă cu un spațiu bine definit 
şi protejat împotriva propriilor tăi semeni, dar nu e nevoie să proce- 
dezi asemenea câinilor, cotoilor, sau unei mulțimi de alte specii — 
spaţiul trebuie marcat cu ceva cât se poate de material, apoi va trebui 
să patrulezi permanent în jurul proprietăţii pentru a o feri de intruși. 
Te poți retrage într-un spațiu restrâns, protejat, unde nimeni nu poa- 
te pătrunde fără permisiunea ta. În felul acesta vei putea opera cât 
se poate de logic. Una dintre primele consecințe va fi creșterea rapi- 
dă a standardelor intimităţii: cineva care are un venit relativ mic 
trebuie să accepte că întreaga-i copilărie se va consuma într-un 
spaţiu cât se poate de aglomerat — în termenii habitatului contempo- 
ran, o singură cameră de locuit (asta în cazul în care locuinţa are mai 
mult de o cameră) care va fi camera familiei și totodată centru de 
activitate. Cineva care provine dintr-un mediu mai înstărit va fi ab- 
solut sigur încă de la vremea când va deprinde cititul că există o 
cameră unde se poate retrage de unul singur și a cărei ușă o poate 
închide pentru toată lumea. 

De aceea: (a) oamenii care provin din medii mai înstărite devin 
tovarăși de drum mult mai buni în anumite condiții, cum ar fi un 
zbor pe Lună — pentru ei nu există senzația că mediul reprezintă o 
permanentă încălcare a dreptului lor la o casă, indiferent cât de mult 
acest spațiu ar fi fost micșorat față de suprafaţa iniţială de teren (b) 
drumul care duce afară din ghetou sau periferie e o crimă — cei egali 
cu tine te vor răzbuna împotriva membrilor aceleiași specii căreia îi 
aparţii și tu, dar care îţi tot încalcă proprietatea; (c) bandele și-au 
făcut iniţial apariţia în cadrul a două contexte diferite: primul, la 
periferii, sau în ghetouri, acolo unde intimitatea care întregește at- 
mosfera căminului nu poate exista, ceea ce determină o revenire la 
starea de sălbăticie; și al doilea, în armată, acolo unde bandei i se 
atribuie demnitate prin conferirea titlului de «regiment» sau este 
<înnobilată» cu cine mai știe ce alt cuvânt murdar, dar plin de ifose, 
dar unde revenirea la starea de sălbăticie se face deliberat prin anu- 
larea completă a intimităţii (încartiruirea în barăci) și deposedarea 
de proprietatea privată (nu mai porți hainele tale ci uniforma 
SUA!1). Lupta în rândurile armatei ține de o anumită stare psihică 
încurajată prin metode psihologice empirice descoperite individual 
de fiecare ticălos de cuceritor care și-a smuls poporul lui înapoiat din 
starea confortabilă și civilizată a lipsei conștiinței de sine (Shaka 

Zulu, Attila, Bismark) și l-a mânat să-și măcelărească vecinii. Nu pot 
fi de acord cu aceia care cultivă psihozele în ceilalți oameni. Probabil 
că tu o faci. În primul rând, vindecă-te tu de această psihoză. 

Ne înmulțim atât de repede, încât nu suntem în stare să asigu- 
răm condiţii civilizate de locuit populaţiei; ceea ce s-ar putea să nu 
fie fatal — de fapt nu a fost, atâta timp cât n-am descoperit, ca specie, 
că nevoia de bogăţie devine covârșitoare. Dar subminăm alternativa 
de delimitare a teritoriului și, în cele din urmă, lipsiți de ambele, 
vom ajunge la aceeași stare psihică pe care o are un soldat adevărat. 

Problema delimitării proprietății o constituie faptul că locuința 
reprezintă forma exterioară a identificării de sine. Puneţi un om 
într-o cameră de izolare totală. Va ieși de acolo urlând, sau tremu- 
rând, sau... Avem permanent nevoie de confirmarea propriului nos- 
tru mediu, că noi suntem aceia care credem că suntem. i starea pe 
care am descris-o cu câteva paragrafe mai sus, posibilitatea noastră 
de a ne retrage, evitând stresul la care suntem supuși de tovarășii 
noștri, permite o reevaluare periodică a identității noastre. Ne putem 
găsi sprijinul într-un grup de obiecte — un surogat inteligent pentru 
un petic de loc — dar numai dacă are (a) o conotație personală puter- 
nică și (b) continuitate. Mediul contemporan ni le refuză pe amân- 
două. Obiectele ale căror proprietari suntem nu sunt făcute de noi 
(doar dacă suntem suficient de norocoși de a fi fost dotați cu un 
talent creativ de marcă), ci de o fabrică automatizată, dar cel mai 
grav e faptul că suntem presaţi să le schimbăm permanent, să le 
înlocuim, să introducem nestatornicia exact în acea zonă a vieții 
noastre în care am avea cel mai mult nevoie de stabilitate. Dacă 
sunteţi suficient de bogaţi, puteţi să cumpăraţi antichități care vă vor 
plăcea doar pentru că vă asigură calea către trecut, nu pentru că ați 
fi niște connoisseuri. 

Societatea sclavagistă clasică a supraviețuit o lungă perioadă în 
ciuda discontinuității paradoxale a identității pan-umane care este 
implicită în orice model social. Sistemul sclavagist american se sfă- 
râmase aproape complet încă înaintea războiului civil. De ce? Răs- 
punsul se află în Codul lui Hammurabi — primul cod legal cu 
adevărat bine gândit din câte ne-au rămas. În el sunt stabilite amenzi 
și alte pedepse pentru ofense personale. Deși pedepsele aplicate 
pentru prejudicierea unui om liber sunt mai aspre decât cele care se 
referă la cazuri similare în care sunt implicați sclavii, sclavul este 
permanent prezent în amintitul cod. Pe vremea romanilor, un sclav 
avea un minim inalienabil de proprietate (NB!) și de drepturi civile, 
la care nici chiar proprietarul lui nu putea atenta. Era de imaginat ca 
un dator să se vândă pe sine însuși drept sclav pentru a-și achita 
datoriile, în speranța rațională — poate puţin cam exagerată, dar în 
nici un caz nebunească — de a-și reface averea. Primul bancher de 

succes despre care avem știință este un sclav grec pe nume Pasion, 
care a devenit milionar, și-a cumpărat libertatea și a devenit partener 
al fostilor lui stăpâni. 

În cazul negrului american, această posibilitate nu era cuprinsă 
în sistem. Sclavul avea aceleași drepturi pe care le avea vita — adică 
nici unul. Era de conceput ca un stăpân să-și fi eliberat unul dintre 
sclavi pentru vreun serviciu deosebit, sau ca la bătrâneţe să-l lase în 
libertate, așa cum și-ar fi lăsat calul favorit să pășuneze fără vreo altă 
îndatorire, până la sfârșitul zilelor lui. Dar un stăpân rău putea să-l 
mutileze, să-l însemne cu fierul roșu, sau să-l biciuiască până la 
moarte cu pisica cu nouă cozi, fără să i se fi cerut socoteală. 

Adevărat, tu nu ești sclav. Ești cu mult mai rău decât el. Ești o 
fiară de pradă închisă într-o cușcă ale cărei bare nu sunt fixate, dar 
pe care le poți mușca, sau îţi poți izbi capul de ele până când te 
prăbușești în cea mai desăvârșită stare de nesimţire și nu te mai 
frămânți. Nu, barele acelea sunt adversarii propriei tale specii, cel 
puţin la fel de șireți ca tine, foindu-se permanent în jurul tău, nedân- 
du-ți posibilitatea să le fixezi, gata oricând să-ți stea în cale fără nici 
un avertisment, răvășindu-ți mediul într-un asemenea hal, încât, în 
final, îţi vine să pui mâna pe o pușcă, sau pe o secure, și să faci totul 
praf. (De aceea procedează, în esență, oamenii în felul acesta.) 

Și față de trecut numărul lor a crescut — și tu ai fost crescut 
tocmai pentru a trăi în intimitate, așa că în fiecare clipă te poți elibera 
de stres, numai că această intimitate devine din ce în ce mai scumpă, 
astfel încât a ajuns un fapt aproape firesc ca până și cei mai bogaţi 
oameni de afaceri să-și împartă locuinţa cu alții, pentru a-și îngădui 
un lux pe care doar salariul lor nu li-l} poate asigura — cum ar fi 
încăperi suficient de spaţioase în care să-și țină lucrurile personale și 
în care să trăiască și ei; iar reclamele agresive de azi ţi-au inoculat 
dorința de a te descotorosi de lucrurile tale dragi pentru a le înlocui 
cu altele care îți sunt străine — și ţi se tot repetă zi și noapte de către 
autorităţi că oameni pe care tu nu-i cunoști, dar care au aderat la 
niște precepte misterioase, cvasireligioase, cunoscute drept dogma 
marxist-leninist-maoistă, și care comunică printr-o limbă necunoscu- 
tă ale cărei litere nici nu le-ai putea considera pământene, încearcă 
să se năpustească pe teritoriul tău național — și... 

În ultimul deceniu al secolului douăzeci, vânzarea drogurilor a 
cunoscut un salt spectaculos, cu o sută treisprezece la sută. Dacă nu 
erai cetățeanul unei țări mult prea sărace, erau șanse ca doi din cinci 
cunoscuţi de-ai tăi să fie consumatori de droguri — poate că era vorba 
de droguri acceptate la nivel social — cum ar fi alcoolul, dar la fel de 
bine putea fi vorba și despre dependenți de un drog care, datorită 
efectelor lui secundare, afecta potenţa, ceea ce îl obliga pe consuma- 
tor să recurgă la orgii pentru a-și reveni în formă, sau la un produs 

ca Skulbustium, care reprezintă momeala tentantă a unei experienţe 
unice și absolut personale, imposibil de a fi deconspirată, dar care 
provoacă dementa senilă cu mult mai sigur decât ar provoca fuma- 
tul cancerul pulmonar. 

În concluzie: de la naștere până la moarte, viața noastră seamă- 
nă cu evoluţia unui dansator pe sârmă, beţiv incurabil, a cărui pres- 
taţie a fost atât de proastă încât s-a ales, drept răsplată, cu o mulțime 
de ouă stricate și sticle sparte aruncate în el. 

Și dacă te prăbușești, iată ce-ţi vor face: te vor scoate din spațiul 
tău cu care te-ai obișnuit — nu-ți place foarte mult, dar cel puțin te-ai 
acomodat cu el — și te vor arunca undeva unde n-ai mai fost nicio- 
dată. Vei fi, în primul rând, deposedat de teritoriul personal; te vor 
arunca într-o celulă care nu-ți poate oferi absolut nimic pentru a te 
ajuta în autoidentificarea ta ca persoană. Te vor jefui, apoi, de acele 
elemente care conferă teritorialităţii consistenţa ei; îţi vor zvârli niște 
zdrenţe groaznice, iar în ce privește intimitatea, te vor jefui cu totul 
de ea și, respectând un program care va fi cu bună știință cât mai 
dezordonat, astfel încât să nu mai poți fi stăpân nici pe ceasul intim 
care te anunţă când ți s-a făcut foame, vor deschide ușa cu bruscheţe 
și se vor holba la tine, urmărindu-ţi fiecare gest. 

Și vei sfârși prin a-ţi inventa o limbă proprie, pentru că nu mai 
ai la îndemână nici o altă posibilitate de a te izola; și vei mânji pereții 
cu propriile tale excremente, pentru că nimic nu îţi mai aparține, cu 
excepția produselor propriului tău trup; iar ei te vor declara un caz 
incurabil și-ţi vor stabili «tratamentul» de care ai nevoie. 

Să nu-ți spui că așa ceva nu ți se poate întâmpla tocmai ție. 
Sansele de a te salva ţi s-au diminuat zilnic în ultima sută de ani. 
Cunoști cel puţin șase oameni care au fost internați în spitale psihia- 
trice, și dintre aceștia cel puţin despre unul ți s-a povestit cu lux de 
amănunte, chiar dacă nu-ți este decât văr. Și totuși, dacă nu e vorba 
de tine, e pentru că ai trăit într-o ţară atât de săracă, încât nu și-a 
putut permite să construiască spitale psihiatrice în care să-și interne- 
ze populaţia într-o proporție general acceptată. 

Îţi mulțumesc, Doamne, că mai există și astfel de țări! Ai putea 
face și mai rău decât să emigrezi într-o astfel de țară, dacă ceea ce 
ţi-am spus până acum te îngrijorează.“ 

— Tu: fiară, de Chad C. Mulligan — 


urmărind detaliile (5) 
CULISIERUL 


Puțin jenaţi din cauza ostilității oficiale față de asemenea su- 
perstiţii, studenţii aflați în drum spre frumoasa, înalta și moderna 
universitate Dedication, aveau posibilitatea de a se strecura într-un 
altar decorat cu serpentine de hârtie și frunze de aur, puse acolo 
pentru a ilumina un con în forma unui vulcan, plin cu tămâie, care 
avea puterea de a aduce împăcarea, ceea ce îi ajuta să se aplece cu și 
mai multă destoinicie asupra studiilor lor. 

Avuseseră loc multe schimbări în Yatakang, dar omul căruia i 
se datorau cele mai multe dintre ele evita publicitatea. Ba mai mult, 
rămăsese nealterat un element plin de semnificaţii: în Yatakang, mai 
mult decât în oricare alt loc de pe fața pământului, oamenii re- 
simțeau despotismul divin. Bogăția sutelor de insule cu care se lău- 
da țara era de-a dreptul incredibilă. Dintre toate națiile Asiei, avea 
un surplus de hrană care putea fi exportat, mai ales zahăr și făină de 
pește. Zăcămintele de care dispune sunt suficient de bogate în alu- 
miniu și petrol — folosit pentru masele plastice, nu și drept combus- 
tibil. (O bacterie creată de Sugaiguntung craca de una singură, la o 
milă sub pământ, gudroanele vâscoase inițiale în fracțiuni lichide.) 
A fost cea mai mare ţară din lume care nu a avut nici cel puțin o 
singură fabrică de cauciuc sintetic. (Plantaţiile îi fuseseră jefuite bar- 
bar pentru crearea stocurilor secolului douăzeci, dar ele i-au fost 
refăcute de Sugaiguntung, prin inventarea unei specii care să produ- 
că de două ori mai mult latex în fiecare anotimp.) 

Dar toate acestea ar fi putut fi făcute praf, fără vreun avertis- 
ment prealabil mai serios decât cele câteva tremurături ale unui ac 
pe o bucată de hârtie, de furia Străbunului Loa, care dormita pe 
lângă strâmtoarea Shonago. Acesta nu se potolise din 1941, și cu 
toate acestea economia înflorea chiar și în apropierea vulcanilor tur- 
bulenți. 

-Şi acum, ceea ce vreau eu să faci tu, îi spuse Sugaiguntung 
urangutanului, ar fi chestia asta: te duci în camera cu ușa vopsită în 
albastru — albastru? da -— și cauţi prin toate sertarele dulapului până 
dai de poza ta. Adu-mi-o. Și grăbește-te. 

Urangutanul începu să se scarpine. Nu era un specimen prea 
simpatic. Ca urmare a unui efect secundar nedeterminat, se îmbol- 
năvise de alopecie, așa că burta și jumătate din spate cheliseră. Dar, 
după ce mai medită asupra ordinului, o luă țopăind spre ușă. 

Cel mai important dintre cei patru vizitatori ai doctorului Su- 
gaiguntung, și singurul care luase loc pe un scaun, era un bărbat 
masiv, cu haină și pantaloni albi. Capul tuns perie era acoperit de 
tichia tradiţională. În speranţa unei aprecieri favorabile, Sugaigun- 
tung i se adresă direct. 

- Sunt sigur că veți aprecia această demonstrație a capacităţii de 
a înţelege comenzile orale, precum și abilitatea de a deosebi culorile, 
în mod normal neperceptibile pentru specia lui, ba mai mult, de a-și 
identifica propria-i imagine dintr-un număr mare de fotografii, ceea 
ce, având în vedere timpul scurt și complexitatea problemei, noi... 

Vizitatorul avea un baston scurt. Atunci când voia să schimbe 
subiectul, își lovea cizma cu el. Făcu și de astă dată la fel, cu un 
zgomot de cracă ruptă. Sugaiguntung rămase tăcut, împins parcă de 
reflexul pavlovian. 

Vizitatorul se ridică pentru a patra sau a cincea oară și făcu 
înconjurul laboratorului, cu privirea atrasă de cele două obiecte în- 
rămate care decorau peretele. Cândva mai fusese și un al treilea, și 
o pată de culoare care rămăsese încă vie îi trăda vechiul loc, dar era 
de notorietate că până și expunerea unei nominalizări pentru pre- 
miul Nobel în chimie era considerată un gest nepatriotic. Ceea ce 
mai rămăsese era o hartă a lumii și un portret al Mareșalului Solu- 
karta, Conducătorul Călăuzitei Democraţii Socialiste a Yatakangu- 
lui. 

Vizitatorul îl întrerupse cu bruschețe. 

- Te-ai mai uitat pe harta asta în ultima vreme? 

Sugaiguntung făcu un semn din cap. 

Bastonul se îndreptă în direcția hărții, transformându-se în in- 
dicator, și răpăi pe sticla care o acoperea. 

- A rămas ca un spin în trupul Yatakangului rana provocată de 
imperialismul american, această dovadă vie a lăcomiei lor nerușina- 
te! După cum văd, adăugă el ca un fel de aprobare mai mult pentru 
sine, harta ta nu păstrează numele de Isola. 

Era o hartă preisolaniană, dar Sugaiguntung nu considera să 
aibă vreo vină în povestea asta, așa că rămase tăcut. 

— Și — indicatorul se mută spre partea de nord-vest a hărții — cât 
de regretabil e, nu crezi, că în timp ce vecinii și prietenii noștri, 
chinezii, sunt la fel de asiatici ca și noi, au fost vreme atât de înde- 
lungată victimele ideologiei europene. 

Sugaiguntung își manifestă energic aprobarea. Aceasta nu era 
linia oficială, pentru că masa imensă de chinezi era mult prea aproa- 
pe și mult prea puternică pentru ca ei să-și fi permis să-i jignească, 
dar era o atitudine permisă în interiorul partidului. 

Bastonul vizitatorului descrise o buclă de forma unei banane 
care încercui insulele împrăștiate ale Yatakangului. 

— A început să fie acceptată ideea, murmură el, că a sosit vremea 
ca și această parte a Asiei să-și aducă o contribuție adevărată la 
viitorul omenirii. Două sute treizeci de milioane de oameni locuiesc 
în această țară, al căror nivel de trai, de educație și cultură politică 
nu sunt inferioare celor din alte ţări. Ce s-a întâmplat cu maimuța 
aia a ta? 

Cu senzaţia că se îneacă, Sugaiguntung își trimise unul dintre 
asistenți în căutarea urangutanului. Ar fi vrut să mai adauge că toate 
animalele pe care se făcuseră experiențe până atunci se sinuciseseră, 
și deci un exemplar în viață ajuns la acest nivel era o adevărată 
realizare. Dar vizitatorul își izbi iar cizma. Urmă o tăcere care nu 
prevestea nimic bun, până când tânărul reveni cu maimuța, pe care 
o tot certa. 

- Și-a găsit fotografia, explică el. Din nefericire, în același sertar 
se afla și fotografia femelei lui preferate și a zăbovit să o admire. 
După starea fizică a urangutanului — care era clar afectată de calviția 
burții — era evident că acesta își dezvoltase capacitatea de a recu- 
noaște imaginile bidimensionale, o aptitudine bine cultivată, inexis- 
tentă la multe grupuri umane ca boșimanii sau beduinii, care trebuie 
să fie educați în acest sens de străini. Dar Sugaiguntung găsi de 
cuviinţă că nu era cazul să încerce să-și impresioneze vizitatorul cu 
asemenea lucruri. 

Celălalt fornăi. Spuse: 

— De ce lucrezi cu un material care nu promite nimic? 

- Nu vă înţeleg, îndrăzni Sugaiguntung. 

-O maimuţă rămâne maimuţă oricât i-ai umbla la cromozomi. 
Și atunci de ce nu te-ar preocupa să pornești de la un nivel la care 
s-a făcut deja totul pentru tine? 

Sugaiguntung continua să-l privească uimit. 

Vizitatorul își reluă locul pe scaun. Spuse: 

— Ascultă-mă, profesor-doctor! Chiar așa, închis în acest labora- 
tor, știi tot ce se întâmplă în afara lui. Nu-i așa? 

— Mă achit de datoriile mele de cetăţean. În fiecare zi îmi dedic 
un anume timp pentru a mă pune la curent cu ce se întâmplă în 
lume, și iau parte cu regularitate la ședințele informative din cartie- 
rul în care locuiesc. 

- Bun, îl aprobă vizitatorul cu sarcasm. Ba, mai mult, te-ai de- 
dicat țelului nostru naţional — încorporarea insulelor Sulu, aflate sub 
dominație americană, în teritoriul țării noastre, căreia îi aparțin de 
drept și din punct de vedere istoric, și câștigarea de către Yatakang 
a statutului de deschizător de drumuri ale civilizației asiatice. 

- Firește, spuse Sugaiguntung împreunându-și mâinile. 
_ Si niciodată nu te-ai eschivat în fața acestor deziderate? 
-Cred că întreaga mea activitate e o dovadă a fidelității mele. 

Iritarea lui Sugaiguntung începu să crească, altfel nu s-ar fi apropiat 

atât de vertiginos de graniţa infatuării. 

_ În cazul acesta vei fi de acord cu sugestia pe care am de gând 
să ţi-o fac, mai cu seamă că însuși Conducătorul — schiță un gest de 
salut în direcția tabloului de pe perete - s-a oprit personal asupra ei, 
considerând-o calea cea mai sigură pentru ieșirea din dificultățile 
temporare cu care suntem confruntați. 

Mai târziu, uitându-și argumentele, Sugaiguntung se trezi do- 
rindu-și — ceea ce nu i se întâmpla pentru prima oară în ultimele luni 
— ca tradiţia prin care se putea alătura strămoșilor să nu fi fost scoasă 
în afara legii, considerată nepotrivită cu statutul unei ţări din secolul 
douăzeci și unu. 


context (6) 


a 


SE IESE PE UNDE... 


Beninia (ben-IN'-ya): țară din vestul Africii, la Nord de Golful 
Benin. 6330 mile pătrate. Populaţia (1999) 870 000. Port Mey 
(127 000) Pescuit, agricultură, ateliere meșteșugărești. 

Colonie și protectorat al coroanei britanice între 1883-1971. 

Republică independentă din 1971. 

85% Shinka, 10% Holaini, 3% Inoko, 2% Kpala, 30% Xian. 30% 
musulmani, 40% atei. 

„ „Și rămâne și astăzi una dintre cele mai cumplite moșteniri 
ale exploatării coloniale, o țară care își datorează surplusul de popu- 
laţie influxului de refugiați proveniți din conflictele tribale din teri- 
toriile învecinate, și care nu are aproape deloc resurse naturale cu 
care să-și întrețină populația. Destinatara nesfârșitelor ajutoare 
ONU, ţara a ajuns un fel de cerșetor printre celelalte națiuni, în ciuda 
respingerii pline de mândrie din partea președintelui Obomi a asis- 
tentei tehnice chineze. Deţinând informaţii despre soarta tragică a 
unor foste colonii franceze, poate că președintele a procedat corect, 
având în vedere strategia pe termen lung. Dar această strategie încă 
nu prezintă interes pentru țara lui, iar pe termen scurt foamea și 
ciuma, care îi ameninţă țara... “ 

(NEGRU Membru al unei subgrupe din rasa umană, care dă 
bineţe, sau ai căror strămoși ne-au salutat, de pe o felie uriașă de 
pământ numită — nu de cei care au populat-o — Africa. Negrii sunt 
superiori caucazienilor prin aceea că nu ei au inventat arma nuclea- 
ră, automobilul, creștinismul, gazele toxice, lagărele de concentrare 
sau megapolisurile. 


— Lexiconul Hipcrime de Chad C. Mulligan) — 


„Bătrânul Zad ocupă slujba asta de patruzeci de ani și mă tot 
întreb dacă nu cumva motivul pentru care nu renunță la ea e pentru 
că așa-i e vrerea, sau pentru că, pur și simplu, nu mai există în toată 
această țară troglodită nimeni altcineva care să-i ia locul!“ 


continuitate (5) 
BRAVO BRAVO 


Victoria ieși din dormitorul lui Norman purtând o ghirlandă de 
flori albe în jurul gâtului și pantaloni Maxess — două burlane de un 
auriu strălucitor care se opreau la genunchi, ornamentați la spate cu 
volănașe adunate într-o rozetă fâlfâitoare în dreptul fundului și 
ciucure greu din aur foarte groasă care atârna de un cordon prins 
strâns de șolduri. Era clar că nu îmbrăcatul îi luase atâta vreme ci 
ajustarea întregii ei înfățișări. Părul ei aproape alb era adunat în 
forma unei antene, ceea ce era foarte la modă, venele îi erau contu- 
rate cu albastru — asta se numea într-un argou inteligent „circu-loțiu- 
nea imprimată“ — unghiile, sfârcurile și lentilele de contact îi erau și 
ele colorate. 

După ce aruncă bărbaţilor o privire suficient de lungă pentru a 
observa că aceștia erau prinși într-o discuţie, traversă camera spre 
colțul în care se afla orga. Folosind căștile pentru a nu-i deranja în 
timp ce își relua exerciţiile, începu, pentru cine mai știe a câta oară, 
să repete un exercițiu simplu cu trei bătăi din mâna stângă și cinci 
din cea dreaptă. 


Ca de obicei, atunci când era întrebat despre ceva din afara 
specialității lui, Donald devenea în mod acut conștient de adevărata 
dimensiune a ignoranței lui. Totuși, după ce făcu efortul de a-și 
reaminti tot ce știa despre Beninia — mirându-se în sinea lui de ce 
Norman nu apelase pur și simplu la telefon pentru a cere o infor- 
maţie de natură enciclopedică — aframul păru sincer surprins. 

— Îţi mulțumesc. Mi-ai amintit câteva chestiuni de care uitasem. 

— De unde interesul ăsta atât de neașteptat pentru o țară atât de 
lipsită de importanţă? încercă Donald să afle. 

Norman ezită. Aruncă o privire spre Victoria și, spunându-și că 
sunetul neauzit al orgii, care răsuna doar în urechile ei, o va împie- 
dica să spioneze, zâmbi strâmb. 

-Doar nu ai pe cineva care să cunoască secretele companiei, 
nu-i așa? 

- Sigur că nu, spuse Donald cu o ușoară indispoziție, după care 
se pregăti să se ridice pentru a mai lua un pahar. 

Pe punctul de a izbucni — ai încredere într-un idiot ca să mă răstăl- 
măcești pe mine! — Norman reuși să-și păstreze controlul. 

- Îmi pare rău, dar despre altceva e vorba — își înghiţi un nod — 
adică, să nu te superi dacă voi spune ceva ce în mod categoric nu ar 
fi trebuit să spun. 

- Promit să mă opresc aici, îl asigură Donald, care își reluă locul 
în fotoliu. La ce ar fi putut duce toată povestea asta? Norman nu mai 
fusese niciodată atât de nervos și își tot răsucea mâinile de parcă ar 
fi vrut să stoarcă toată sudoarea care îi inunda palmele. 

- Spune-mi, de ce crezi că Bătrâna GT și vicepreședintele plin, 
al corporației, responsabil pentru proiecte și planificare, l-au invitat 

e Elihu Masters la prânz, mi-au supus atenției un fel de program 
de cabaret, după care n-au discutat nimic — repet: nimic altceva decât 
generalități? 

Rosti cuvintele cu o furie care demonstra ce ar fi putut să în- 
semne o importantă eliberare de sub tensiune. 

Donald era uimit de faptul că Norman îl făcuse confidentul lui 
după o perioadă atât de îndelungată de politețe mutuală, asezonată 
uneori cu un sarcasm evident. Având grijă să-și camufleze cât mai 
bine reacțiile, începu să cugete asupra numelui. 

— Elihu Masters?... A, cândva a fost ambasadorul nostru în Hai- 
ti, nu-i așa? Apoi a fost trimis în Beninia, după care au urmat o 
mulțime de zvonuri despre retrogradarea lui — ceva aluzii la un fel 
de scandal. 

Norman oftă. 

— Noi, aframii, suntem la fel de sensibili ca pielea biciuită, nu-i 
așa? Era acuzat și de furt și de niște mașinații sinistre. M-am îndoit 
în privința zvonurilor despre un scandal. l-am urmărit cariera cu 
foarte mare atenţie, și toți cei care l-au cunoscut mi-au vorbit cu cea 
mai mare admiraţie despre integritatea lui, dar în ceea ce privește 
restul... Ideea de a-l vedea trimis în cine mai știe ce colț de lume, 
pentru a cugeta la sine și faptele lui, nu mi s-a părut cea mai potri- 
vită. 

-Crezi că în spatele transferului se ascundea ceva mult mai 
grav? sugeră Donald. S-ar putea să aibă așa ceva vreo legătură cu 
GT? Privind lucrurile superficial, nu-mi dau seama cum ar putea fi 
posibil una ca asta, dar sigur că numai tu poţi să judeci lucrurile în 
adevărata lor lumină. 

După o clipă de ezitare, Norman spuse: 

- Primul meu gând a fost că totul s-ar fi putut să fie în legătură 
cu PMAM. 

— Proiectul din Atlanticul de Mijloc? Donald reflectă asupra 
acestui aspect și se cutremură. Pe posturile radioșanţului circulă 
zvonul că GT s-ar simţi tare nefericită pentru faptul de a fi descope- 
rit o comoară pe care nu poate să o exploateze — chiar așa să fie? 

— Chiar așa, confirmă Norman. Problema e că ar costa cam la fel 
de mult să scoţi minereu la suprafață din PMAM cât ar trebui să-l 
produci din surse cu mult mai convenţionale. Au tot încercat și, cel 
puţin până acum, n-au reușit să ajungă la o scădere a prețurilor de 
cost. Preţurile curente reprezintă un prag de necoborât pentru tot ce 
provine de la PMAM, dar concurenţa ar fi încântată să-și reducă din 
profituri, pentru a vedea mutra prostită a lui GT, care ar trebui să 
vândă sub preț. GT ar trebui să intre în competiţie fiind în pierdere. 
Ceea ce ar fi o adevărată nebunie pentru exploatarea unui filon 
bogat, nu-i așa? 

— Deci ce legătură să aibă Beninia cu PMAM? 

- Din câte văd eu, nici una. Nu e o piață. E prea săracă să poată 
cumpăra chiar și la preț redus. Ceea ce o scoate pe GT din scenă, dar 
în schimb aduce Statele Unite. 

Donald își frecă bărbia. 

— Cum? A, păi e un secret arhicunoscut că atât dahomalienii, cât 
și cei din URNG aleargă după Port Mey. Se pare că are unul dintre 
cele mai bune porturi la Golful Benin. Din câte știu, în clipa de față 
e doar un port pescăresc, dar dacă ar fi bine dragat... Hâm! Cred că 
SUA are un anume interes în a menține independenţa Beniniei. 
sai — Dar de ce ar fi SUA interesate de acel Port Mey ca bază nava- 

ă? 

— Avem republica noastră de buzunar — Liberia — în imediata 
apropiere. În orice caz, e prea vulnerabilă; o armată bine antrenată 
ar putea să ocupe orașul într-o jumătate de zi și restul țării în patru- 
zeci și opt de ore. ý i 

- Conform principiului universal valabil de a ține tara în afara 
pericolului expansionist al vecinilor? > 

— Mă îndoiesc că SUA s-ar amesteca în toată povestea asta, chiar 
așa de departe, chiar dacă președintele Obomi s-ar târî în genunchi. 
Uită-te ce s-a întâmplat în Isola! Totul a avut loc cu douăzeci de ani 

în urmă, și cu toate astea și acum se mai aud murmurele protestului, 
asta deși unirea s-a făcut pe baza plebiscitului. 

Faţa lui Norman se alungi brusc, de parcă ar fi fost cuprins de 
o inspiraţie neașteptată. Donald așteptă să vadă dacă celălalt va spu- 
ne despre ce e vorba, apoi încercă să descopere singur. 

-'Te surprinde faptul că Masters a abordat-o pe GT, deși ar fi 
fost cazul ca lucrurile să se petreacă invers? 

- Pe barba Profetului, Donald, ţi-ai descoperit vreo facultate 
psihică latentă? Exact la lucrul ăsta mă gândeam! Nu te-ai aștepta ca 
unuia ca Masters să-i treacă prin minte să-și părăsească postul diplo- 
matic pentru o activitate în cine știe ce birou luxos, dar care îi oferă 
mai mult prestigiu decât satisfacția muncii. E mult prea tânăr să se 
retragă, și mult prea plin de succes pentru a se lăsa ademenit într-un 
alt serviciu. În timpul prânzului nu s-a spus nimic care să sugereze 
că GT încerca să-l recruteze — deși, așa cum ţi-am mai zis, nu s-a 
vorbit aproape nimic în legătură cu ceva precis. 

Tăcerea se așternu iar. Donald își concentrase întreaga atenţie 
asupra celor spuse de Norman, și era decis să aștepte să audă și alte 
lucruri decât să abată sensul discuţiei printr-o remarcă personală. În 
același timp, Norman își fixă privirea asupra propriei sale palme, pe 
care o răsucea în sus și în jos de parcă ar fi văzut-o atunci pentru 
prima oară. 

Și chiar în clipa în care părea decis să deschidă gura, Victoria i-o 
luă înainte, scoțându-și căștile de pe urechi și întorcându-se cu fața 
spre el. 

— Norman, mai facem ceva în seara asta? 

Norman își privi ceasul. Sări în picioare. 

- Scuză-mă! Am întârziat la rugăciunea de seară. Mă întorc în- 
tr-o clipă, Donald. 

- Chiar n-ai de gând să-mi răspunzi? izbucni Victoria. 

- Cum? A, nu. N-am chef, întreabă-l pe Donald. 

Ceea ce și făcu, ținându-și foarte ridicat arcul uneia dintre 
sprâncene. El ezită o clipă înainte de a răspunde; neavând o shigi a 
lui proprie pe care s-o fi putut oferi lui Norman în clipa aceea, savu- 
rase prea puțin compania Victoriei în ultimele două săptămâni. Dar 
imaginea pe care i-o oferea ea, aceea a unei perfecțiuni artificiale, îl 
irita mai cu seamă pentru că îi amintea de Guinevere Steel și de 
celebrul ei Beautique. 

— Nu, mulţumesc, murmură el și se duse să-și ia băutura pe care 
și-o turnase cu câteva minute mai înainte. 

-În cazul ăsta sper să nu te deranjeze dacă o să ies de una 
singură, spuse Victoria alintându-se și deschise ușa. 

- Poţi să rămâi în oraș cât ai chef, îi aruncă Norman peste umăr, 
în timp ce se îndrepta spre baia unde covorașul de rugăciuni fusese 
orientat spre Mecca. 

Închise ușa trântind-o. 

Rămas singur, regretând deja faptul că respinsese oferta lui 
Norman, Donald începu să se plimbe prin livingul spaţios. Numai o 
parte a atenţiei sale era atrasă de ce se afla în jurul lui; în rest mintea 
îi era preocupată de comportarea nefirească și aproape buimăcitoare 
a lui Norman. 

Curând, pașii care rătăceau prin cameră fără vreo ţintă anume 
îl aduseră în fața orgii. N-o examinase niciodată mai îndeaproape de 
când Victoria se mutase acolo. Dintre modelele cele mai noi, avea un 
scaun rabatabil, și nu depășea cu totul mărimea unei valize, fiind 
atât de ușoară încât putea fi ridicată cu două degete. Îi admiră su- 
prafaţa cromată în a cărei grosime milimetrică lumina se refracta în 
componenții spectrali, făcând ca materialul să pară muiat în luminile 
curcubeului. Cu mișcări leneșe își puse casca și apăsă claviatura. 

Un zgomot infernal era cât pe ce să-i spargă timpanele. 

Își retrase mâna de parcă instrumentul ar fi fost incandescent și 
căută butonul de volum. Dar numai cu o clipă înainte de a-l fi ma- 
nevrat îi veni o idee. 

Victoria nu ar fi putut să cânte la un asemenea volum. Ar fi 
asurzit. Și atunci de ce să fi dat instrumentul la maximum? 

Din cauza lipsei de armonie din apartament — ba din același 
motiv care îi cauza insatisfacţiile datorate incapacității lui de a atrage 
Departamentul Amatorilor — se așeză în fața instrumentului și înce- 
pu să-i cerceteze comenzile. 

În mai puţin de cinci minute descoperi comutatorul acționat 
printr-o apăsare ceva mai intensă prin care se intervenea asupra 
levierului pentru vibrato de la nivelul genunchiului drept. 


Întrebându-se ce ar trebui să facă, se așeză liniștit și-l așteptă pe 
Norman să iasă din baie. Ca de obicei, cele câteva minute cât executa 
închinăciunile rituale fuseseră suficiente pentru a-i restabili calmul 
și buna dispoziție. 

- Nu știi să cânți la drăcia aia, nu-i așa? îl întrebă el cu aerul că 
era pregătit să descopere faptul că Donald își ascunsese talentele 
muzicale din clipa în care sosise în apartament. 

Donald luase o hotărâre. Era evidentă dorința manifestată mai 
înainte de Norman, pe care n-o mai observase niciodată până atunci 
la el, de a se confesa colegului de apartament. Doar un mic brânci ar 
fi fost suficient să-i înfrângă rezistența, determinându-l să se deschi- 
dă complet. 

- Ia vino să asculți la chestia asta, spuse el. 

Surprins, Norman acceptă să ia căștile pe care i le întinse Do- 
nald. 

— Chiar vrei să le pun? 

- Nu, e suficient să le ţii lângă urechi. Și acum ascultă. 

Donald apăsă o clapă și se auzi un sunet muzical pur. 

— Mi se pare că e... 

- Așteaptă o clipă. Donald apăsă puternic cu genunchiul în le- 
vierul de vibrato. Tonul pur începu să vibreze cu o forță fantastică, 
până când se transformă într-un semiton care cobora și urca față de 
valoarea iniţială. Din ce în ce mai tare până când... 

Tonul muzical încetă. Se auzi o voce destul de încet, dar foarte 
clar „...exact la lucrul ăsta mă gândeam. Nu te-ai aștepta ca unui om 
ca Masters să-i treacă prin minte să... “ 

Donald eliberă comanda secretă și tonul care vibra reveni, con- 
tinuând până în clipa în care își luă degetul de pe clapă. 

Pentru un lung răstimp Norman rămase neclintit ca o statuie. 
Apoi, începând cu mâinile, tot trupul începu să-i tremure atât de 
puternic, încât abia se mai putu ţine pe picioare. Donald salvă căștile 
din strânsoarea lui inconștientă cu o clipă înainte de a le fi trântit de 
pământ, apoi îl conduse cu grijă prietenească până la fotoliu. 

- Îmi pare rău, murmură el. Dar am considerat că e cazul să afli 
imediat. Vrei să-ți dau un calmant? 

Cu privirea fixată în gol, Norman reuși să schiţeze un semn de 
acceptare. 

Donald se duse după o pastilă, apoi să clătească o ceașcă. Ră- 
mase alături de el până când încetarea tremurului îi spuse că pastila 
își făcuse efectul. Apoi spuse: 

-Nu le vor folosi ca probă împotriva ta în faţa lui GT. Poţi fi 
sigur! Se știe că oricine ocupă un post ca al tău e ţinta spionilor, și 
peste o drăcie atât de subtilă ca asta poți să dai doar dacă îţi sare în 
ajutor întâmplarea, ca în cazul meu. 

- Nu GT mă îngrijorează, spuse Norman îngheţat. GT e sufi- 
cient de mare și de ticăloasă pentru a o interesa doar propria-i per- 
soană bine blindată. Și acum te rog să mă lași singur. Te superi? 

Donald se retrase îngrijorat, dar continuă să-l urmărească pe 
Norman cu atenția încordată. Apoi îndrăzni: 

- Două lovituri grele în aceeași zi... 

— Nu te interesează pe tine! 

Norman sări în picioare. Făcuse deja trei pași mari spre ușă 
înainte ca Donald să fi apucat să spună ceva. 

- Norman, pentru numele lui Dumnezeu, să nu care cumva să 
te duci după Victoria! N-are nici un rost. 

— Mai taci o dată, îi strigă Norman peste umăr. Sigur că n-o să 
mă duc după bestia aia de shigi. Și dacă mai are curajul să se arate 

pe aici, pot s-o torn pentru spionaj industrial, nu-i așa? Și crede-mă 
că mi-ar pica tare bine la suflet. 

-Şi atunci unde te duci? 

Norman se răsuci pe prag și-l privi pe Donald în ochi. 

— Da' tu ce treabă ai? Tu nu ești altceva decât un zombi lipsit de 
orice picătură de sânge, slab ca un ţâr și mai rece decât oxigenul 
lichid! Nu ţi-ai câștigat dreptul să afli ce fac eu — nici cu detașarea ta 
diletantă și nici cu politețea ta contrafăcută! 

Respira năvalnic, în ciuda tranchilizantului pe care tocmai îl 
luase. 

- Și cu toate astea uite că-ţi spun: voi încerca să dau de urma lui 
Masters ca să îndrept o parte din ce-am stricat azi! 

După care plecă. 


În cele din urmă Donald descoperi că durerea pe care o resimți- 
se în palmă se datora unghiilor pe care și le înfipsese în carne. Iși 
îndreptă degetele cu o încetineală studiată. 

Nenorocitul ăla de escroc — cu ce drept... ? 

Furia îi păli ca un foc ce se stinge, și resimți doar sentimentul 
amar al autodispreţului. Își înghiţi băutura dintr-o sorbitură. Aproa- 
pe că nici nu-i simți gustul. 

Nu putea fi doar descoperirea trădării lui GT care-l scosese pe 
Norman din minţi cu o asemenea violență. Probabil că știa că moda 
asta de a aduce trei sau patru shigi pe an în casă — și toate cam după 
același tipic — îl făcea vulnerabil în fața spionajului industrial. Era 
riscant pentru o shigi să accepte o asemenea misiune, dar când 
obiectivul era un vicepreședinte de la General Technics, prețul nu 
putea fi decât tentant. ; 

Mă întreb ce corporatie o fi angajat-o. 

Dar nu asta avea importanță. De fapt totul părea lipsit de im- 
portanță cu excepția unui element central, care însă nu se potrivea 
cu nimic: Norman fusese pe punctul de a-și fi făcut, pentru prima 
oară, un confident din colegul lui de apartament; dar în loc ca acest 
eveniment să fi avut loc, se înfuriase la culme și plecase furtunos în 
căutarea amicilor lui aframi. 

Donald rămase de unul singur în camera goală, gândindu-se la 
cei treisprezece milioane de oameni care se foiau în jurul lui, popu- 
laţia Marelui New York. Ideea îl făcu să se simtă cumplit și nepermis 
de singur. 

lumea evenimentială (4) 


VORBIND CA UN BARBAT 


Confidenţial: Cazurile au fost raportate sub titlul „micuțul frate 
roşu“, folosit de trupele din forțele marinei desfășurate în zona Isola. 
Ofițerii au fost instruiți să le amintescă soldaţilor că termenii apro- 
baţi oficial sunt „chi-chi“, „sfert-de-ochi“, „burtă-galbenă“ și „lăcus- 
tă“. Folosirea termenilor civili, mult mai slabi, va fi aspru pedepsită. 


„Ceea ce n-au reușit să păstreze prin forța armelor încearcă să 
recâștige prin forța banilor lor străini! Trebuie să stârpim acești pa- 
raziti, acești vampiri atât de imorali, care ne-au corupt femeile, bat- 
jocoresc tradițiile noastre sacre și își bat joc de moștenirea noastră 
naţională!“ 


FERIȚI-VĂ 


Către toate vasele ultraurgent către toate vasele ultraurgent după 
furtuna de joi noaptea mine pierdute, aflate în derivă, sunt purtate 
spre Bordeaux Roads până la zi se așteaptă semnalul de pornire de 
la Common Europe Navy. 


„Ceea ce vreau să știu este cât timp va mai înghiţi nenorocitul 
ăsta de guvern al nostru o asemenea minciună?“ 


PERSONAL! 


„Dușmanii noștri se ascund cât pot ei de bine, și stau la pândă 
în speranța că vigilența noastră va adormi. Dar noi nu le vom oferi 
ocazia pe care ei o tot așteaptă, de a ne prăbuși, și de a ne lăsa 
devorați de ei. Vom rămâne fermi, iar națiunea noastră se va purifica 
prin focul sacru al sacrificiului de sine.“ 


CONTRAVENIENȚII VOR FI JUDECAȚI 
Către toate secțiile de Partid: Revizionismul și devierea de la pre- 


ceptele noastre au fost consemnate cu multă îngrijorare de următoa- 
rele departamente... 

„Da, dar ceea ce vreau eu să spun e că, chiar dacă are un geno- 
tip pur, un individ care are o imagine clară a responsabilităţilor lui 
sociale pur și simplu nu poate avea cinci copii în aceste vremuri și 
la vârsta lui! Nu mă interesează că primește prin poștă Populimit 
Bulletin — ceea ce ar putea reprezenta chiar și o acoperire, nu credeţi? 
ni eu cred că e unul dintre acei escroci catolici. Și vreau să dispa- 
ră! 


ATENȚIE, CÂINE RĂU 


„Ceea ce de drept, legal și istoric ne aparţine zace gemând cu 
grumazul sub cizma tiranului!“ 


ACESTE PREMIZE SUNT APĂRATE PRIN SISTEMUL SAFE- 
GARD INC. 


„Nu e suficient ca noi să ne bucurăm de libertate. Nu vom fi cu 
adevărat liberi până în clipa când toate ființele planetei nu vor putea 


afirma același lucru cu toată sinceritatea și onestitatea.“ 
a ; 


NICI UN DREPT 


„Nu e suficient că noi ne vom bucura de libertate. Printre noi 
sunt și dintre aceia care preamăresc virtuţiile unui gen de viață alie- 
nată despre care știm că e rea, abjectă și pe deplin greșită!“ 


NEGRII SUNT ACEIA CARE NU LASĂ SOARELE SĂ STRĂ- 
LUCEASCĂ DEASUPRA VOASTRĂ 


„Roșii împuţiți... 

Tara mea e a voastră 
BĂȘTINAȘII LA DREAPTA STRĂINII LA STÂNGA 
„Hiene capitaliste... “ 
Întotdeauna va exista o Anglie 
PUSTIURI NEPUSTIURI 
„Negroteii la Calais... “ 

Vive la France! 
FLAMANDUL VALON 
„Negrotei afurisiţi...“ 
Deutschland iiber Alles 
YORUBA IBO 

„Blestemaţii de vizavi... “ 
Nikosi Sikelele Afrika 

AL VOSTRU AL MEU Pa 

„Suntem cu toţii nebuni, și tu și eu, numai că tu ești puţin mai 
ciudat... “ 

AL MEU! 

AL MEU!! 

AL MEU!!! 


PATRIOTISM Un mare scriitor britanic a spus cândva că dacă 
ar fi pus în situaţia de a alege între a-și trăda țara și a-și trăda un 
prieten, speră să aibă bunul simț de a-și trăda țara. 

(Amin tovarăși și tovarășe! Amin! 

— Lexiconul Hipcrime de Chad C. Mulligan —) 


urmărind detaliile (6) 
DE PARTEA CUI SUNI? 


Când ajungea în New York, Elihu Masters prefera să nu stea la 
un hotel, nici măcar la vreunul dintre numeroșii lui prieteni, deși știa 
că refuzurile lui repetate îi îndurerau efectiv pe unii din ei. În schimb 
lua o cameră la Căminul Naţiunilor Unite, și chiar dacă — așa cum 
i se întâmplase cu această ocazie — pensiunea era atât de aglomerată 
încât tot ceea ce-i puteau oferi consta dintr-o debara strâmtă și ticsi- 
tă, în care patul se rabata din perete, iar ca să ajungi la baie trebuia 
să treci pe sub el, faptul îl lăsa rece. Se temea să nu se îndrăgostească 
de propria lui țară, așa cum i se întâmplase prietenului său, Zadkiel 
Obomi, până la acel punct în care atașamentul lui față de speța 
umană, cultivat într-un mod cam riscant și ales deliberat, s-ar fi 
năruit sub presiunea stării în care se aflau americanii. Astăzi se apro- 
piase periculos de mult de acel punct. Spectacolul oferit de tânărul 
vicepreședinte de la General Technics îi provocase o stare de tristețe 
iremediabilă... 

Încă nu făcuse cunoscut motivul care îl determinase să aborde- 
ze General Technics, dar era convins că vor supune datele analizei 
lui Shalmaneser, iar aprecierea acestuia va fi cât mai apropiată de 
realitate. Prea mult din ceea ce reprezenta viața lui devenise de no- 
torietate publică: așa fusese, de exemplu, cererea lui de transfer în 
Beninia, când firesc ar fi fost ca el să devină noul ambasador la 
Delhi, după care ar fi putut să tragă lozul cel mare, la Paris, sau 
poate chiar la Moscova. Se făcuseră auzite zvonuri despre plecarea 
lui în Beninia, mai cu seamă de la Copiii lui X... 

Așezat pe singurul scaun din cameră, privea, fără să vadă, pe- 
retele-ecran TV pe care se derulau minunate imagini holografice 
care păreau solide, dar care își schimbau forma și perspectiva dacă 
îți mutai poziţia dintr-o parte în cealaltă a ecranului. Văzuse de 
curând un program de SCANARE și detaliile privitoare la vandalis- 
mele comise în Pacific de răzmeriţele îndreptate împotriva celor 
Drepţi întru Catolicism și de anarhiști dezlănțuiţi i-au provocat o 
stare depresivă. 

Ținea într-o mână o carte care-i fusese recomandată de un prie- 
ten și care apăruse la câteva luni după plecarea lui din Beninia. Mai 
auzise de numele autorului; fusese considerat, de cei care cunoșteau 
o mulțime de vulgarisateurs sociali, în tradiţia lui Packard și Riesman. 

Dar acesta își anunţase cartea drept cântecul lui de lebădă, și ca 
să-și țină promisiunea, după publicarea ei autorul dispăruse fără 
urmă. Se zvonea că și-ar fi făcut singur de petrecanie. Într-adevăr, 
cartea respira atâta disperare, încât nimic nu-i amintea lui Elihu mai 
mult decât definițiile ei sarcastice de romanul lui Wells Mintea la 
capătul puterilor ei, acel epitaf sumbru al aspirațiilor umane. Așadar 
începu să creadă că zvonurile erau adevărate. 

Se clinti din loc și își aruncă din nou ochii asupra cărții. Pe 
copertă era un butoi de pulbere și un tren care trecea în goană. Mai 
mult ca sigur desenul fusese ales de editor, și nu de Chad Mulligan 
— acesta cunoștea prea bine secolul douăzeci și unu, și dacă ar fi fost 
informat despre ce se întâmplă, n-ar fi fost de acord cu ceva atât de 
arhaic. 

De fapt, Mulligan... 

Elihu făcu un gest moale din cap. 

Trebuia să recunoască faptul că era impresionat, așa cum ar fi 
cineva impresionat de un medic care ar declara că-și înșeală pacienții 
cu speranţe deșarte. Mulligan ar fi înțeles motivele care ar fi putut 
să împingă o adevărată vedetă a diplomaţiei americane spre perife- 
riile dărăpănate ale lui Port Mey, în loc de modernitatea curată a 
Moscovei. Ar fi putut chiar să înțeleagă, deși el însuși caucazian, 
alegerea cu care un asemenea om se vedea confruntat: fie să renunțe 
la el în favoarea nevoilor stringente ale poporului său, ai cărui oa- 
meni continuau să fie și în acest nou și brav secol cei înșelaţi, cei ai 
căror urmași îngroșau rândurile lumii a treia (deși, din rațiuni poli- 
tice, buletinele de știri nu făceau nici o menţiune cu privire la culoa- 
rea pielii lor) și tot ei continuau să fie majoritatea pălmașilor (deși 
cei mai mulți nu-și puteau permite Skulbustium sau Triptine și se 
otrăveau cu Yaginolul fiert în bucătărie, sau striveau cu lama cuțite- 
lor lor murdare semințele de mac strecurate prin răriturile sacilor, 
pentru a stoarce câteva picături de suc), cei care își spuneau „Nu va 
trebui să intru în ghetou acolo unde mă duc pentru că m-am născut 

aici!“ — fie să-și dedice întreaga dragoste doar prietenilor și loialita- 
tea omenirii întregi. 

Pe acest om, negru sau nu, Elihu Masters nu putea să-l identi- 
fice decât cu lacomii șefi din Bamako sau Accra, care pendulau între 
avansurile lingușitoare din Beninia și certurile pigmentate cu urlete 
furioase, menite să distragă atenţia propriilor lor popoare de la cion- 
dănelile lor intertribale, ceea ce lui nu-i reușea cu administraţia de 
la General Technics. Dar dahomalienii și cei din URNG n-aveau 
decât să-și continue războiul lor cu umbrele și să se întreacă și pe 
mai departe în laude despre care din țările lor e cea mai industriali- 
zată, cea mai puternică, și care din ele e prima să sară în apărarea 
integrității ei naţionale. Pentru el, faptul că Zadkiel Obomi putea 
jongla cu patru grupuri lingvistice, dintre care două erau oricum 
întruse, descendenți ai celor ce reușiseră să se salveze din masacrele 
tribale ale secolului douăzeci din teritoriile adiacente, pe care le pu- 
tea ține sub control, ceea ce în caz contrar ar fi dus la război civil, era 
cea mai mare realizare din întreaga Africă. 

Și probabil... din întreaga lume 

utea să audă în minte melodia născându-se din tam-tamul 
pisăloagelor bătute în piulițele de făină, fiindcă nu mai rămăsese nici 
o resursă pentru un lux cum ar fi fost pielea de tobă. 

„Problema e că nu se poate trăi în mizerie!“ exclamă el și își lovi 
cartea de palma deschisă. „Problema e că nu i-a învăţat nimeni felul 
în care noi, oamenii mai sofisticați, știm să ne urâm reciproc!“ 

Știuse că era o prostie încă din clipa în care o spusese. Oamenii 
se autoînșelau atunci când credeau că trebuie să fie învățați cum să 
se urască. Ura faţă de adversar, faţă de cei care îți încalcă proprieta- 
tea, față de masculul cel mai puternic, sau femela cea mai fertilă, este 
ceva implicit structurii psihologice a omenirii. Și totuși, faptul în sine 
rămânea: îi fusese dat să sesizeze în Beninia un fel de fericire în fața 
sărăciei pe care n-o mai putuse observa nicăieri în altă parte a lumii. 

Să fie din cauza lui Zad? Nu, e o tâmpenie. Nici însuși Isus, sau 
Mahomed, și nici chiar Buddha nu și-ar fi putut însuși un asemenea merit. 
Și totuși sunt sigur că este vorba despre un fenomen obiectiv. Poate că 
“tunci când GT se va muta aici, vor pune toate pe seama lui Shalmaneser 
și-i vor da și explicațiile de rigoare. 

Dar asta i se părea cea mai mare prostie, un fel de a încerca să 
se scuze. Singurul lucru care putea fi introdus într-un computer erau 
cunoștințele publice: Beninia era o țară mică, asaltată de foamete, 
condusă de un președinte și o mână de subordonați, toți oameni 
plini de aptitudini, care au reușit să depășească acel punct dincolo 
de care au renunţat vecinii cu mult mai mari, federalizându-se pe 
grupuri lingvistice. Pe fundal se conturau, totuși, probleme de natu- 
Tă istorică destul de curioase, cum ar fi: de ce îi ignoraseră arabii pe 

shinkasi atunci când organizau partide de vânzare cumpărătorilor 
europeni; de ce, în ciuda tradiţiei pașnice a acestui trib, nu fusese 
niciodată subjugat de vecini; de ce atunci când s-au aflat sub ocu- 
papa britanică, n-au organizat niciodată un partid revoluționar? de 
ce... ? 

„Şi, fir-ar să fie, ce rost are să-mi bat capul <u toate astea?“ spuse 
Elihu, adresându-se mai curând pereților. „Iubesc locul, și când ei 
reduc toată dragostea la câțiva factori pe care îi poți analiza cu un 
ei Aa nu mai rămâne nimic din ceea ce îi asigură valorile uma- 
ne! 


context (7) 
CORIDA 


Scena: o catedrală în timpul serviciului de dimineață. 

Distributia: episcop şi enoriași. 

Detaliu: o dâră de-a lungul ramei amvonului. A fost aplicată cu 
o perie și constă dintr-un vezicant (formula e a iperitei, dar ceva mai 
eficientă) și un halucinogen (în catalogul GT apare AKZ-21205 trans- 
format prin fierbere cu acid sulfuric diluat în produsul supranumit 
„Adevăr sau Consecințe“) 

Precizare: când episcopul își strânge mâna, așa cum face întot- 
deauna, pe marginea amvonului... i 

Adevăr: „Mi-am luat textul din Cartea Revelaţiei de Sfântul Ion 
cel Divin, din capitolul șaptesprezece și din primul vers al acelui 
capitol. Hr-km! Te voi iniţia în gândirea marii târfe care stăpânește 
deasupra multor ape.” i 

„Acum nu am nici o îndoială că unii dintre voi — (o! Ce, în 
numele... ?) — vor fi oarecum șocați (oare de ce m-o fi durând mâna în 
halul ăsta) de alegerea textului făcută de mine — cu scopul, vă asigur 
(poate că-mi va trece dacă n-o bag în seamă) de a dramatiza în tradiția 
cea mai violentă a adevărului, faţă de care unii, creștini declarați ca 
și noi, au preferat să-și închidă ochii. (Mă arde ca dracul)“ 

„Observaţia pe care vreau s-o fac, și de care sper să vă conving 
că trebuie făcută, e una simplă: Deoarece Cartea din care mi-am ales 
textul este cea mai importantă dintre toate pentru experiența noastră 
de zi cu zi, ea nu ocolește nici aspectele cele mai picante ale vieții 
noastre. Cartea nu își manifestă aprobarea, e și firesc, dar nici nu 
cenzurează adevărul despre noi, pe care trebuie să-l înfruntăm des- 
chis dacă vrem să trăim acea viață creștinească spre care ne mână 

îndatoririle noastre. (Ah, e ceva mai bine, totul s-a transformat într-un 
fel de căldură plăcută, de parcă aș avea o mănușă). 

„o, cum Omul are o scânteie divină în natura lui, fondatorii 
Bisericii noastre nu s-au dat înapoi de la a folosi analogii umane — 
ba chiar neprelucrat umane — în învățăturile lor. 

Analogia cu prostituata care își vinde trupul pentru bani este 
cea pe care un mare număr de oameni de acum câteva generaţii ar 
fi considerat-o dezgustătoare. Faptul că societatea noastră a creat 
astfel de oameni a fost în sine o rușine — o adevărată dizgrație, s-ar 
putea spune, folosind cu stricteţe aspectul tehnic al cuvântului 
«grație». Din fericire am ajuns să recunoaștem câteva aspecte conco- 
mitente ale responsabilităţii cu care am fost încărcaţi atunci când ni 
s-a dat un trup material, și printre acestea e și recunoașterea faptului 
că alegerea simbolului căsătoriei dintre Domnul nostru și mireasa Sa 
Biserica n-a fost un simplu accident, că, mai pe scurt, căsătoria dintre 
bărbat și nevasta lui este o expresie a dragostei, o expresie a dragos- 
tei, cu alte cuvinte — ah — o expresie a dragostei. (Sper să nu observe 
dacă mă voi sprijini de stâlpul din spate!) 

Sigur că astăzi e din ce în ce mai greu să găsești o prostituată. 
Pe când eram tânăr, am avut printre noi și câțiva care — ah — recur- 
geau la astfel de persoane, și atunci am considerat că erau de com- 
pătimit, pentru că era evident că nu ajunseseră la nici o înţelegere cu 
facultatea încorporată, așa cum e ea în noi înșine, de a ne manifesta 
afecțiunea, și care e implicată în actul care are drept scop nu numai 
perpetuarea speciei, ci și acela de a oferi plăcere altei — sau altor — 
persoane. 

(2) 

Când am spus «altor», am avut, desigur, în minte faptul regre- 
tabil că noi, ființele umane, suntem departe de a fi perfecte și, într-un 
fel, această facultate dumnezeiască de a ne satisface partenerul de 
viață este, ca și alte activități umane, dintre acelea care are nevoie de 
testări și antrenament înainte de a ajunge la o tehnică desăvârșită, și 
tocmai de aceea și găsim oameni care regretă sincer alegerea parte- 
nerului de viață de care e legat prin căsnicie, considerându-l total 
nepotrivit și de care ne despărțim plini de regret, pentru că... 

Bun, oricum. (Nu mi-am dat seama niciodată până acum cât de grele 
și înăbușitoare pot deveni robele astea tâmpite.) 

După cum știți, mulți oameni nu pot înțelege așa ceva. Vreau să 
spun că, începând cu marea schismă de la sfârșitul secolului două- 
zeci, am tot fost trataţi cu spectacolele dezgustătoare oferite de bigoți 
care au adoptat politica struțului, care în Madrid i-au bombardat pe 
cei care sunt presupuși a fi colegii lor catolici cu o serie de edicte și 
enciclice și câte și mai câte, pentru că e cu totul altceva să faci dra- 
goste, decât să manufacturezi o serie de bebeluși care pot fi stropiți 

cu apă sfințită și apoi expediați în cer pentru a ține companie puri- 
tanilor care au descoperit rostul pilulelor contraceptive. Dar iată-l pe 
Papa Eglantine, care îi dă înainte cu felul în care nu trebuie să te 
amesteci în ordonanţele divine și cum trebuie să oferi celorlalți copii 
ai tăi șansa de a deveni personalități umane armonios dezvoltate, o 
nu, nu mai trebuie niciodată să-ţi găsești o plăcere în a-ți petrece 
timpul și altfel decât procreând, ca și cum n-ar fi destui printre noi 
care se calcă pe picioare, care ni se vâră tot timpul printre picioare, 
luându-ne pâinea de la gură doar pentru că sunt atât de lacomi și 
egoiști și Cristos e destul să te facă să-ți dorești să te convertești la 
mahomedanism, zău așa, pentru că lor li s-a promis un rând întreg 
de virgine fermecătoare atunci când mor și ce altceva e o pastilă 
anticoncepțională decât o imitație de moment a ceea ce nu-i de glu- 
mă când nevastă-ta e cu burta la gură și noapte de noapte zace de 
una singură suferind de insomnie din pricina durerilor și știi literal- 
mente că va fi vorba de o durere după un timp, și toți imbecilii ăia 
puri, ca Augustin, de pildă, care în copilărie se distrase din plin cu 
femeile de stradă, după care s-a răsucit cu totul și a interzis întregii 
lumi să creadă că a avut un sifilis care i-a pătruns în măduva spină- 
rii, și de aici a ajuns la GPI, și dacă n-ar fi fost impotent, toată lumea 
ar fi crezut, probabil, că același lucru i s-a întâmplat și Papei Eglan- 
tine și bandei lui de Drepţi Catolici. De ce nu taci o dată și nu 
încetezi să-ţi tot îndopi urechile cu prostii, când, de fapt ar trebui să 
îndopi până la refuz organul altcuiva.” 
Consecinţă: enoriașii s-au simțit extrem de tulburați. 


continuitate (6) 
LICITAȚIE 


- Domnule House. Tonul era absolut neutru. — Ne-am întâlnit azi 
ceva mai devreme. Luaţi loc, vă rog. Mă tem că va trebui să staţi pe pat, 
sau poate doriți să coborâţi la șezlongurile publice de la parter? 

- Nu, aici e cât se poate de bine, spuse Norman distrat lăsân- 
du-se pe marginea patului strâmt. Ochii lui rătăciră la întâmplare 
prin camera mică. 

- Doriţi să vă ofer ceva răcoritor? Din câte știu nu beți alcool, 
dar poate o cafea, sau... 

- Nu, mulțumesc. Totuși aș fuma, dacă nu vă deranjează. 

— A, Bay Golds! Asta era ţigara pe care o preferam și eu — a, nu, 
mulțumesc. M-am lăsat de fumat. O foloseam doar ca un refugiu 

împotriva prea marii limpezimi a minții, drept care o dată, sau de 
două ori, am fost la un pas de catastrofă. 

Hărţuială. Pe neașteptate Norman își găsi cuvintele care să-i 
exprime gândurile. Cu ţigara de marijuana încă neaprinsă, zise: 

- Domnule Masters, lăsaţi-mă să vă spun de ce sunt aici, apoi 
voi pleca și n-am să vă mai deranjez. În principal e vorba de faptul 
că știu că nu v-am făcut o impresie prea grozavă la prânz. 

Elihu se lăsă cu spatele pe speteaza scaunului, își puse piciorul 
drept peste cel stâng, își împreună vârfurile degetelor și așteptă. 

— Nu mă refer la acel gen de impresie pe care GT și toți ceilalți 
ștabi m-au silit să v-o creez. Asta n-are nici o legătură cu mine ca om. 
E de fapt vorba de imaginea întregii corporații, un patron luminat și 
vicepreședinți de culoare, și noutăţile ei prăfuite. Marile companii o 
fac de vreo cincizeci sau șaizeci de ani și singura realizare a fost 
diminuarea vinei pe care o au. Eu îmi cer scuze pentru impresia pe 
care am putut eu s-o las. 

ÎI privi pe Elihu pentru prima oară drept în ochi. 

- Spuneţi-mi, dar cât se poate de onest, ce credeți despre mine? 

- Ce cred despre dumneata? răsună vocea lui Elihu ca un ecou, 
după care urmă un hohot trist. Încă nu am avut ocazia să-mi fi 
format o părere despre dumneata. În schimb, pot să-ți spun ce am 
crezut despre felul în care te-ai comportat, dacă asta îţi face vreo 
plăcere. 

— Exact ce v-am rugat. 

— l-ai demonstrat distinsului oaspete că poți fi un escroc și mai 
mare decât șefii executivi ai lui GT. 

Urmă o pauză. În cele din urmă Elihu își lăsă mâinile în poală. 

- Bun, ţi-am răspuns la întrebare, și din tăcerea ta îmi dau sea- 
ma că nu ţi-a făcut bine deloc. Și acum, răspunde-mi mie la o între- 
bare. Ce ţi s-a întâmplat când ai fost chemat la alarma declanșată în 
bolta lui Shalmaneser? 

Norman înghiți un nod uriaș și mărul lui Adam îi jucă violent. 

- Nimic important, murmură el. 

-Nu te cred. Când ai revenit, trecuseși pe pilotul automat. În 
tot ceea ce ai făcut sau ai spus la masă n-a existat nici cel mai mic 
licăr din propria-ți personalitate, doar un set de reflexe condiţionate 
care acționau suficient de bine pentru a păcăli pe oricine, cu excep- 
tia, poate, a unui psiholog, sau diplomat. Am învăţat, doar intrând 
în cameră, să descopăr diferenţa dintre un negociator cinstit și un 
delegat care a fost instruit să repete cu insistența unui papagal punc- 
tul de vedere oficial al guvernului. Îi poţi minţi pe WASP-ii pentru 
care lucrezi, numai că eu am îmbătrânit tot studiind metodele uma- 
ne de înșelăciune, așa că știu. 

Se aplecă și prinse mâna stângă a lui Norman. Îi cercetă atent 
zona cuprinsă între tendoane cu vârfurile degetelor. În prima clipă, 
Norman fu prea uimit să poată reacţiona; apoi își smulse mâna de 
parcă ar fi fost înțepat de ceva. 

- Cum ai ghicit? îl întrebă el. 

-Nu e vorba de ghicit. Un bărbat — cred că aș putea să-i spun 
și vraci — m-a învăţat arta cititului în mușchi pe străzile dosnice din 
Port-au-Prince, pe când eram ambasador în Haiti. Un moment am 
crezut că ai suferit un accident grav la mâna aceea, dar n-am simțit 
nimic. De fapt a cui a fost mâna? 

— A celui de al treilea stră-străbunic. 

— Se întâmpla pe vremea sclaviei? 

— Da. 

— Tăiată? 

- Cu ferăstrăul. Pentru că și-a lovit stăpânul pe care l-a trântit 
într-un pârâiaș. 

Elihu dădu din cap. 

— Probabil că erai foarte tânăr când ai aflat povestea asta, îi 
spuse el. 

— Cred că aveam șase ani. 

-E o poveste urâtă pentru un copil atât de mic. 

- Cum puteți spune așa ceva? Era unul dintre acele lucruri im- 
portante care trebuia să fie spuse unui copil de vârsta mea! Șase ani 
nu a fost o vârstă prea fragedă să descopăr că băiatul de care îmi 
plăcea cel mai mult din blocul meu, cel despre care credeam că-mi 
era cel mai bun prieten, a fost gata într-o singură clipă să se alăture 
celorlalţi copii de care nu-mi plăcea și să-mi strige că sunt un negru 
ticălos. 

— Ai remarcat că azi așa ceva nu se mai aude — mă refer la 
această insultă? Probabil că nu, dar eu am sesizat schimbările în 
folosirea ei pentru că am petrecut ani întregi în afara ţării. Transfor- 
marea de care îţi vorbesc a cunoscut un proces destul de îndelungat 
de când m-am întors. Astăzi, în loc să mai foloseşti cuvântul „tică- 
los“ poţi folosi „escroc!“ — fără ca prin asta să se înțeleagă „suferind 
de hemoptizie”. 

Norman își scutură capul surprins. 

— Cum? 

— Dacă nu ţi-e clar, voi încerca să te lămuresc imediat. Cum te-a 
afectat povestea cu strămoșul tău? 

- Uneori mă durea braţul. Norman își întinse mâna. l-au spus 
reumatism. Dar nu e așa. E de natură psihosomatică. Visam că eram 

! Bleeder- lit.: „cel care sângerează“, dar în argou poate avea sensul de „es- 
croc” (n. tr.). 

țintuit la pământ și mi se tăia mâna cu un ferăstrău. Mă trezeam 
urlând și din camera cealaltă o auzeam pe mama cum țipa la mine 
să tac și să o las să doarmă. 

- T-ai spus că aveai coşmaruri? 

Norman privi spre podea. Scutură din cap. 

— Mi-era teamă că-l va certa pe străbunicul și-i va interzice să 
mai stea de vorbă cu mine. 

- Si tu de ce voiai să mai vină? Mă rog, n-are nici o importanță, 
nu trebuie să-mi spui. Ce legătură este între ce s-a petrecut azi și 
șocul pe care l-ai avut la șase ani? 

— Una dintre Fiicele Divine a încercat să-l distrugă pe Shalma- 
neser cu o secure. l-a tăiat mâna unuia dintre tehnicienii noștri. 

- Înţeleg. Și pot să i-o pună la loc? 

— Da. Dar chirurgul a spus că s-ar putea să-și piardă unele din 
funcţiile motrice. 

-Şi ai intrat în toată povestea asta din cauza frigului? 

- Pe barba Profetului — frig. N-am știut că nu e vorba doar de 
una din demonstrațiile lor, cu scandări de lozinci și fluturări de 
steaguri! 

— De ce n-ai dat ordin poliției să se ocupe de toată povestea asta 
înainte de venirea ta? 

— Ar fi fost și mai rău. Ar fi spus că nu au curajul să tragă de 
teamă să nu-l atingă pe Shalmaneser și apoi, când au ajuns ei la 
parter, eu rezolvasem deja problema. Reușisem s-o imobilizez. 

- Deci ai imobilizat-o. Cum? 

Norman își închise ochii, apoi și-i masă cu palmele. Abia dacă i 
se mai auzea vocea dintre mâini. Spuse: 

- Am avut, o dată, ocazia să văd heliu lichid țâșnind dintr-un 
furtun. Asta mi-a dat ideea. Am apucat un furtun și i-am stropit 
mâna. I-a îngheţat-o într-o clipă. I-a cristalizat-o. Greutatea securii i-a 
smuls mâna din încheietură. 

- În cazul acesta, presupun că nu-i vor mai putea pune mâna la 
loc. 

— Pe barba Profetului, nu. Cred că s-a distrus instantaneu — ca 
un măr îngheţat! 

-Şi vei avea de înfruntat niște consecințe grave din cauza aces- 
tui incident? Vei fi dat în judecată pentru mutilarea ei? 

-Sigur că nu. Cuvintele aveau o acută notă de dispreț. GT are 
grijă de ale ei, în care scop la și făcut pe Shalmaneser... În ţara asta 
ne-a interesat întotdeauna mai mult dreptul de proprietate decât 
drepturile omului. Asta ar fi trebuit s-o știți. 

- Bun, dacă nu e vorba de consecinţe, atunci rămâne actul în 
sine. Ce efect a avut asupra ta? 

Norman își lăsă mâna să-i cadă. Spuse plin de amărăciune: 

-Ţi-ai greșit vocaţia, nu-i așa? Ar fi trebuit să te faci psihiatru. 

— Nevrozele mele n-au nimic comun cu cele pe care le acuză în 
mod obișnuit cei care suferă de așa ceva. Te-am întrebat ceva și, dacă 
nu m-am înșelat prea tare, exact pentru asta ai venit aici să discutăm, 
așa că de ce n-am trece peste povestea asta? 

Țigara uitată porni spre buzele lui Norman. O aprinse și trase 
primul fum. După o jumătate de minut spuse: 

— Ce părere am despre mine însumi? Simt că am fost înșelat. Mă 
simt rușinat. În cele din urmă am echilibrat situația. Am obținut un 
trofeu — am smuls mâna unui troglodit. Și cum de am reușit să obțin 
acest succes? Respectând legile pe care Omul le-a stabilit. Legi care 
nu sunt bune! Pentru că în fond, la ce-i mai folosește mâna asta 
stră-străbunicului meu? Doar e mort! 

Trase din nou din ţigară, dar de data asta reținu fumul un mi- 
nut încheiat. 

- Da, cel puţin așa cred și eu, că a murit, spuse Elihu după 
câteva momente, în semn de aprobare. Și crezi că mai trebuie jelit 
azi? 

Norman scutură grăbit din cap. 

— Corect. 

Elihu reveni la poziţia lui iniţială, cu brațele sprijinite de brațele 
scaunului și cu vârful degetelor unite. Continuă: 

— Acum câteva minute ţi-am vorbit despre ceva care aparent ți 
se poate părea lipsit de importanță — faptul că nu-i prea mai auzi pe 
oameni „gratulându-se“ reciproc cu epitetul de „ticălos“. De fapt e 
un lucru important. Faptul de a te naște în afara unei căsătorii legale 
nu mai are azi semnificația pe care o avea pe vremea când strămoșii 
noștri trăiau în sclavie și când între ei nu existau căsătorii — pur și 
simplu se prăseau. Ceea ce auzi drept o insultă este un cuvânt care 
înseamnă probabil „hemoptizic“. Se potrivește perfect preocupărilor 
societăţii noastre. Devine un fapt detestabil, antisocial să fii purtăto- 
rul unei gene vătămătoare ca aceea și totuși să faci copii. M-ai înţeles 
acum? 

— Lucrurile se schimbă, spuse Norman. 

- Exact. Nu mai ai șase ani. Un șef nu mai poate face azi unui 
subordonat ceea ce de mult un stăpân alb i-a făcut unui strămoș de 
al tău aflat cu trei generații în urmă. Dar să fi devenit această lume 
un paradis din cauza unor asemenea truisme? 

— Paradis? 

! Bastard (engl.) — termen argotic pentru „ticălos“, „nemernic“; sensul literal 
coincide cu cel al cuvântului românesc identic (n. tr.). 

-Sigur că nu. Nu sunt suficiente probleme cu care ne confrun- 
tăm azi, ca să ne mai batem capul și cu acelea ale trecutului? 

- Da, dar... Norman făcu un gest neajutorat. Nici nu știi în ce 
fundătură am fost atras! De ani de zile, de decenii întregi lucrez la 
propria-mi versiune! Ce să mă fac? 

-E treaba ta să decizi. 

-Ce ușor e să spui „decide“! Tu însuţi ai spus că ai fost 
plecat din țara asta ani întregi. Habar n-ai cum este Omul, 
chiar în zilele noastre — habar n-ai cum se sprijină de tine, cum 
te îmboldește și cum te mână înainte. Tu n-ai trecut prin ce am 
trecut eu. 

— Cred că ai perfectă dreptate. 

- De exemplu... și Norman își fixă privirea pe peretele din spa- 
tele lui Elihu fără să-l vadă. Ai auzit de o femeie numită Guinevere 
Steel? 

- Bănuiesc că ea e de vină pentru comportamentul de păpușă 
mecanică al femeilor de aici, de parcă ar fi fost confecționate într-o 
fabrică și nu născute de o mamă. 

- Corect. Își face planuri pentru o petrecere. Va fi un adevărat 
microcosmos al acestei lumi, toţi adunați într-un singur apartament, 
fierbând de zor în suc propriu, în sensul cel mai propriu al cuvântu- 
lui. Te-aș lua cu mine și atunci, cine știe, poate că... 

Se opri în mijlocul propoziției, îngrozit de ce spunea și cui spu- 
nea. 

- Domnule Masters, îmi pare teribil de rău! N-am dreptul să 
vorbesc așa cu dumneavoastră. Se ridică în picioare, teribil de jenat. 
Ar trebui să-ți mulțumesc pentru înţelegerea și toleranța de care ai 
dat dovadă și, când colo, eu te insult și... 

- Stai jos, spuse Elihu. 

— Cum? 

- Ți-am spus să te așezi. Eu, cel puţin, n-am terminat, chiar dacă 
tu nu mai ai nimic de spus. Ai senzația că-mi datorezi ceva? 

- Sigur. Dacă nu aș fi reușit să discut în seara asta cu cineva, 
cred că aș fi înnebunit. 

-Cât de bine poți să exprimi ceea ce simt, spuse Elihu cu o 
ironie ponderată. Și atunci înțeleg eu bine că prea puţin te interesea- 
ză dacă secretele companiei GT rămân neviolate? 

- Știu al naibii de bine că sunt violate. 

-— Poftim? făcu Elihu clipind. 

— O chestiune personală... De ce ar încerca să le ascundă? Acea 
shigi pe care am ţinut-o la mine în ultimul timp s-a dovedit în seara 
asta a fi o spioană industrială; vecinul meu de cameră a descoperit 
un sistem de ascultare ascuns într-o orgă pe care o adusese cu ea, 

râse Norman cu amărăciune. Dacă vrei să afli ceva, poți să întrebi 
pur și simplu — aș putea spune că ea este aceea care a fugit întot- 
deauna cu secretele. 

— Dacă tot ai început să te confesezi, aș prefera s-o faci în mod 
deschis. 

- Da, nu ar fi trebuit să spun așa ceva. Dă-i drumul. 

— De ce cred oamenii de la GT că vreau să intru în relaţii cu ei? 

- Nu știu. Nimeni nu mi-a spus nimic. 

— Tu ţi-ai făcut vreo idee? 

— Nu chiar. Tocmai am discutat problema asta la începutul serii 
cu persoana care stă la mine. Dar n-am ajuns la nici o concluzie 
definitivă. 

— Bun, și dacă, să zicem, aș intenționa să-l vând ca sclav Omului 
pe cel mai bun prieten al meu, și asta pentru că eu cred că ar fi spre 
binele lui — ce ai zice? 

Gura lui Norman se rotunji. Plesni din degete. 

- Președintele Obomi? întrebă el. 

- Eşti un om foarte inteligent, domnule House. Deci, care ţi-e 
verdictul? 

— Dar care e acel ceva pe care și l-ar putea dori GT? 

- Nu e vorba de GT, sau de altcineva. E vorba despre SUA. 

- Doar nu vor să riște o altă criză de tipul Isola? 

- Incepi să mă uimești, și nu glumesc deloc. 

Norman făcu o figură jenată. 

-Ca să fiu sincer, a fost ideea colegului meu de apartament, pe 
care eu am respins-o. Și dacă n-aș fi auzit-o de la tine, n-aș fi crezut-o 
niciodată. 

-De ce nu? Venitul anual al lui GT e de cincizeci de ori mai 
mare decât produsul național al Beniniei; ar putea să cumpere și să 
vândă multe din țările subdezvoltate. 

- Bun, și chiar dacă luăm de bună posibilitatea lor de a o face, 
de care nu mă îndoiesc, întrebarea rămâne: ce are Beninia pe care GT 
și l-ar putea dori? 

- Un plan pe douăzeci de ani pentru refacere, care va crea în 
Africa de vest un avanpost industrial puternic, deservit de cel mai 
bun port din Golful Benin, capabil să-i concureze pe propriul lor 
pământ și în propriile lor condiţii pe dahomalieni și pe cei din 
URNG. SUA au realizat o analiză computerizată care indică faptul 
că intervenţia unei a treia puteri e singurul mod prin care poate fi 
evitat un război în Beninia, atunci când bunul meu prieten Zad va 
muri — și ziua aceea, din păcate, nu e prea departe. El singur își 
grăbește drumul spre groapă. 

— Și țara îi va aparține lui GT? 

— Va fi amanetată lui GT, ca să zicem așa. 

— Atunci n-o face. 

— Dar dacă alternativa va fi un război? 

— Din interior, de pe poziția de vicepreședinte junior al corpo- 
raţiei, aș spune că războiul în sine nu este cea mai gravă atingere pe 
care GT o poate aduce demnității cuiva. Ascultă! Norman se aplecă 
înainte cu un gest plin de sinceritate. Știi în ce am fost atras prin 
înșelăciune? Să subscriu la proiectul de Cercetare Genealogică, acea 
afacere nebunească după care trebuie să-ți descrii descendența pe 
baza genotipului tău. N-am trecut pe nimeni care ar fi putut să-mi 
trădeze descendența africană. Habar n-am de unde au poposit stră- 
moșii mei pe o rază de două mii de mile! 

-Şi să presupunem că un văr de-al tău — și al meu — dă ordin 
armatei să-și înceapă marșul spre Beninia! Ce se mai alege din țară? 
Cel ce va pierde va pârjoli totul în urma lui în timpul retragerii, și 
nu vor rămâne decât ruine și cadavre! 

Hotărârea lui Norman începu să cedeze. Ridică din umeri, apoi 
încuviinţă din cap. 

-Cred că ai dreptate. La urma urmei nu suntem decât niște 
fiinţe umane. 

— Să-ţi spun eu care e planul. GT va avansa un împrumut pen- 
tru finanțarea operaţiei, iar Guvernul va cumpăra cincizeci și unu la 
sută din acţiuni prin agenții la vedere — mai cu seamă băncile africa- 
ne. GT va garanta cinci la sută pe o perioadă de douăzeci de ani, cât 
e prevăzut planul, și va pune la dispoziţie estimări pentru un profit 
de opt la sută. Și totul are o bază cât se poate de solidă, pentru că se 
face pe cheltuiala Guvernului; când îi vor da datele lui Shalmaneser, 
sunt siguri că totul va fi confirmat. Apoi vor recruta corpul profeso- 
ral, mai cu seamă din foștii administratori coloniali, care sunt obiș- 
nuiţi cu condiţiile din Africa de Vest. Primii trei ani vor fi dedicați 
alimentaţiei, serviciilor sanitare și construcţiilor. Următorul deceniu 
va fi consacrat educației, mai întâi instrucției umaniste, apoi edu- 
caţiei tehnologice, care va avea drept scop ca optzeci la sută din 
populația Beniniei să se califice. Își citesc scepticismul, dar eu cred 
că acest proiect va avea sorţi de izbândă. Poate că în nici una dintre 
celelalte țări așa ceva nu ar fi posibil, dar în Beninia, da. Ultimii șapte 
ani vor fi consacraţi ridicării de fabrici, instalării mașinilor, extinderii 
rețelelor electrice, construcției de drumuri — și toate celelalte, așa 
încât Beninia să devină cea mai avansată țară de pe continent, așa 
cum Africa de Sud nu s-ar fi așteptat niciodată. 

- Ai milă, Allah, spuse Norman abia auzit. Dar de unde vei lua 
toată energia necesară pentru susținerea proiectului? 

- Va fi obținută de la mare, soare și mai ales din zonele termale 
aflate la adâncime în mare. Diferența de temperatură dintre supra- 

faţa și fundul mării ar putea să susțină o ţară mult mai mare ca 
Beninia. 

Norman avu un moment de ezitare. 

— În acest caz, se aventură el, materialele necesare vor veni de 
la PMAM? 

Surpriza plăcută care marcase atitudinea lui Elihu se accentuă. 

- După cum am mai spus, domnule House, mă uimești. La 
prima noastră întâlnire de azi, care a avut loc ceva mai devreme, 
impresia de — cum să-i zic? — superficialitate pe care o lăsai era așa 
de perfectă, încât masca în întregime această remarcabilă perspicaci- 
tate. Da, acesta va fi morcovul pe care-l vom folosi drept momeală 
pentru a-l convinge pe măgarul lui GT să accepte propunerea: mult- 
promisa piaţă internă care le va permite să pună pe picioare exploa- 
tările de minereuri ale PMAM. 

- Din câte îmi spui, interveni Norman, îmi dau seama că le-a 
venit și lor ideea asta. 

— Eşti prima persoană din anturajul lui GT care cunoaște aceste 
detalii. 

— Cum așa? 

Întrebarea lui Norman fu aproape un țipăt. 

- Nu știu. Elihu păru dintr-o dată cuprins de neliniște. Cred că 
din cauză că am ţinut acest secret prea mult și, din întâmplare, tu te 
aflai aici când n-am mai putut să-l păstrez. Să o chem pe doamna 
Buckfast și să-i spun că doresc să te trimit la Port Mey pentru a 
începe negocierile? 

- Eu — numai o clipă! Ce te face să crezi că va fi de acord, când 
nu i-ai prezentat încă nici cele mai vagi detalii ale proiectului? 

- M-am văzut cu ea, spuse Elihu. Nu mai e nevoie decât să mă 
întâlnesc cu cineva care să-mi spună dacă ea e persoana căreia i-ar 
plăcea să aibă nouă sute de mii de sclavi. 


lumea evenimentială (5) 
BACILUL CETAȚEAN 


Si monumentum requiris, circumspice 


Să-ţi faci bilanţul, bacile cetățean, 

Acum, când sunteţi atâtea milioane, 
Sângerând prin venele-ți deschise 

În baia-ţi, sau poate în Pacific, 

Un gest prin care-n amintire să rămâneți. 

Pietre de mormânt, bacile cetățean? 
„Întru Domnul hodinește-aici al Mariei 
iubit soţ, tatăl lui Jim și Jane”? 

Dar cimitiru-a fost închis 

Și peste el un bloc au înălțat. 


Idei, bacile cetățean? 
Literatură au băgat în tine și te-au educat 
Și pentru inițiativă tot ei te-au instruit. 
ar societatea noastră tehnologică 
Vrea să te comporți ca o statistică. 


Produse, bacile cetățean? 

Nu e cu totul imposibil 

Să fii îndemânatic și de talente plin. 
Dar în mașina de frezat este o bandă 
Cu diametrul precis molecular. 


Un fiu, bacile cetățean? 

Să te-adresezi la Comitetul Eugenic, 
Dar pregătit să fii de un refuz 

Și nu te plânge de te bârfesc vecinii. 


Nu, nu, bacile cetățean. 

lată-ţi monumentul și ce “nalt el e! 

Mașinile pe care le-ai uzat, și hainele ce le-ai tocit, 
Și tot rahatul cu care ai înfundat canalul. 


Si monumentum requiris, circumspice... 


urmărind detaliile (7) 


PREA MULŢI URMAȘI 


Până foarte de curând, Eric Ellerman obișnuia să-și spună că 
perioada cea mai proastă a zilei este cea dintre sculare și momentul 
când ajunge la serviciu, timp în care se pregătea sufletește să dea cu 
ochii de colegii de muncă. După câte se pare însă, nu se mai putea 
vorbi de „cea mai proastă”. 

Era pur și simplu un iad. 

Din nișa rezervată micului dejun, unde acum își înghițea ca- 
feaua sintetică — taxa pentru cel de al treilea copil îi răpise posibili- 


92 


tatea unei cafele naturale — putea să vadă soarele dimineții sclipind 
pe mile întregi de acoperișuri verzi, înălțându-se din partea cea mai 
depărtată a văii, cățărându-se pe deal, pentru a-și revărsa strălucirea 
în următoarea vale. Deasupra lor prindea contur un panou uriaș de 
culoare portocalie: PENTRU MINE DOAR HITRIP OF CALIFOR- 
NIA, SPUNE: „OMUL CARE ESTE CĂSĂTORIT CU MARY JANE“! 

Cât timp o să mai pot trăi doar pentru slujba mea? 

Prin peretele subţire care îl despărțea de camera copiilor, se auzi 
furtuna stârnită de gemenii scăpaţi de sub observaţie în timpul în 
care Ariadna o îmbrăca pe Penelope pentru școală. Și ea începuse să 
plângă din nou. Cât va mai dura până se vor auzi bubuiturile din 
apartamentul vecin? Își privi iritat ceasul și constată că era timpul 
să-și termine cafeaua. 

— Arry! Nu poți să-i potolești? strigă el 

— Fac tot ce pot, veni răspunsul plin de furie. Mai bine mi-ai da 
o mână de ajutor cu Penny! 

În aceeași clipă, din apartamentul vecin începură să răsune bu- 
buiturile, ca și cum aceste cuvinte ar fi fost un semnal. 

Ariadna își făcu apariţia cu părul vâlvoi și halatul desfăcut, 
dezvăluindu-i burta care îi atârna. O împingea pe Penelopa de la 
spate, pentru că fetiţa își freca ochii înecați în lacrimi cu ambele 
mâini, refuzând să se uite pe unde calcă. 

-E toată a ta, i-o trânti Ariadna. Și sper să-ți facă cea mai mare 
plăcere! 

Cu o mișcare bruscă, Penny o zbughi înainte, smulgându-i-se 
din braţe. O mână mică izbi ceașca pe care o ținea Eric. Conţinutul 
sări pe pervazul geamului, de unde începu să picure pe jos. 

- Ticăloasă mică ce ești! explodă Eric și o izbi cu palma. 

— Uită-te ce a făcut! Eric sări, încercând să evite lichidul întune- 
cat care acum se prelingea peste marginea mesei rabatabile. Și mai 
tacă-ți gura! îi mai strigă el fetei. 

-Nu ai nici un drept s-o împroști cu tot felul de porcării! îl 
avertiză Ariadna. 

- Bine. Îmi pare rău — acum te simți mai bine? Eric își înșfăcă 
pachetul cu mâncare. Dar acum du-te și fă-i pe gemenii ăia să tacă. 
Asta înainte să apară cineva la ușă în semn de protest, și să te vadă 
în halul ăsta! Pentru numele lui Dumnezeu, să nu care cumva să te 
vadă cineva fără costumul cel nou. Poate în felul acesta s-ar mai 
domoli zvonurile care tot circulă pe seama ta. 

- Nu pot face mai mult decât atât! Continui să-mi iau pilule de 
la farmacia de cartier pentru ca nimeni să nu bănuiască ce mi s-a 
întâmplat. Nu ies fără Buletinul Populimitării, indiferent unde m-aș 
duce... 

- Da, știu, știu! N-are nici un rost să-mi spui mie toate poveștile 
astea. Mai bine ai încerca la idioții ăștia de vecini. Dar acum, fe rog, 
du-te și amuţește-i pe gemeni! 

Ariadna ieși furioasă să-și încerce norocul, și Eric o trase de 
mână pe cea mai mare dintre fete. 

- Vino, scrâșni el, trăgând-o spre ușa de la intrare. 

Sunt atât de buni încât ar fi în stare să mi-o spună deschis că ar trebui 
să divorțez. Și poate că au dreptate. Știu al naibii de bine că aș merita o 
primă pentru activitatea pe care o depun pentru dezvoltarea lui Prea Mulţi 
Urmași — numai Dumnezeu știe câtă nevoie aș avea de ea (n-ar trebui să 
spun așa ceva, n-ar trebui, ei ar fi convinși că asta înseamnă că într-adevăr 
sunt exact ceea ce cred ei că sunt) — și poate că ar trebui să am exact cât își 
imaginează ei despre Arry... 

Deschise ușa, o împinse pe Penelopa pe coridor, și abia atunci 
descoperi ce se afla sub numărul apartamentului. Fixată cu bandă 
adezivă, în forma unei cruci rudimentare, spânzura de ușă o figuri- 
nă mexicană din plastic, pe care o puteai găsi la fiecare dugheană, 
reprezentând-o pe Fecioara Maria cu o pastilă anticoncepțională vâ- 
râtă în gura întredeschisă. 

Dedesubt, o mână grăbită scrisese cu cretă: „Ceea ce e destul 
pentru ea e destul și pentru tine!“ 

- O păpușică! exclamă Penelopa, care uitase de hotărârea ei de 
a plânge până la epuizare. Pot s-o iau? 

— Nu, urlă Eric. 

O smulse de pe ușă și o strivi cu picioarele până când se trans- 
formă într-o grămăjoară de bucățele colorate, apoi frecă literele de 
cretă cu mâna, până când nu se mai înțelese nimic. Penelopa începu 
să plângă din nou. 

Din capătul coridorului îl sfredeli hohotul ascuțit al unui băiețel 
de zece-doisprezece ani. Eric se răsuci, dar mai apucă să vadă doar 
un picior care dispare. 

Băiatul ăsta al lui Gadsden. Bestie mică. 

Dar n-avea rost să acuze pe cineva. Știind că nu va avea nicio- 
dată mai mult decât acest băiat, suficient de șmecher pentru tot felul 
de intrigării pentru a fi fost ales și a treia oară șef de bloc, Dennis 
Gadsden nu s-ar mai fi simțit nici măcar obligat să respingă acuzații- 
le aduse fiului său. 

Cu ce sunt eu de vină că a doua oară s-a întâmplat să fie gemeni? Am 
putut eu să-mi planific ca toate blestematele astea trei să fie fete? Determi- 
narea sexului e prea scumpă! Și totuși n-am comis nici o ilegalitate — avem 
genotipuri sănătoase, nici diabet, nici hemofilie, nimic! 

Nimic împotriva legii, e clar. Dar asta e cu totul altceva. Nu ar 
fi existat — n-ar fi putut să existe — o legislație eugenică dacă opinia 
publică n-ar fi ajuns la concluzia că e o adevărată nedreptate față de 

ceilalți să ai trei sau mai mulți copii. Pentru o ţară cu patru sute de 
milioane de locuitori, educați în spiritul spaţiilor deschise, acolo 
unde un om putea face ceea ce-i plăcea, lucrul acesta era destul de 
logic. 

Nu mai putem trăi aici. 

Dar atunci unde? Din cauza taxelor impuse acelora care depă- 
șeau numărul permis de copii, ajunseseră în pragul falimentului. 
Oriunde în California, costul deplasării la un serviciu aflat prea de- 
parte i-ar fi fost prohibit — și ar fi trebuit să bată drum lung ca să 
scape de faima tristă care îi urmărea, chiar dacă ar fi renunțat la una 
din gemene lăsând-o pentru adopție. Și chiar dacă vor evita taxa, 
trecând în Nevada, cu siguranță că acolo preţul unei case e de două, 
sau chiar de trei ori mai mare decât în California, tocmai pentru că 
acel stat rebel a refuzat impozitarea pe numărul de copii. Cât despre 
legea eugenică, a adoptat din ea doar câteva articole. 

Și totuși — chiar vreau să mai păstrez serviciul ăsta? 

Printr-o minune, liftul era gol, cu excepția lui și a Penelopei. În 
timpul scurtei coborâri se gândise să demisioneze, dar a ajuns la 
vechea concluzie: dacă nu va pleca undeva cât mai departe, dacă nu 
va divorța de Arry — o fertilitate care depășea normalul nu era ad- 
misă decât în Nevada, nu și în California, sau oricare alt stat al 
uniunii — și dacă nu va rupe orice legătură cu familia lui, nu va avea 
nici o șansă de a-și găsi o altă slujbă mai bună ca aceasta. 

Oricum, singurele lucruri la care se pricepea erau selecția gene- 
tică și manipularea diferitelor soiuri de marijuana; la așa ceva se 
pricepea cel mai bine. Cât despre Hitrip of California, ar fi putut să-i 
trântească o suspendare de zece ani conform Legii de Protecţia Se- 
cretelor Industriale, ceea ce i-ar fi interzis să lucreze pentru oricine 
care activa în acest domeniu. 

Prins în cursă. 

Ușa liftului se deschise și el o trase pe Penelopa, care protesta 
ca de obicei, de-a lungul coridorului spre școala din cartier. Fi liniști 
conștiința încărcată de faptul că o lăsa în voia toanelor celorlalți, 
spunându-și, ca de obicei, că trebuie să învețe să supraviețuiască, 
după care se grăbi spre stația-terminală a transportorului ultrarapid. 

Bine măcar că cei patru tipi, care îl tot urmăriseră în ultima 
vreme, nu-și făcuseră apariţia nici ieri, nici alaltăieri. Probabil că se 
plictisiseră; sau poate că nu el era cel care-i interesa. 

Își prezentă biletul controlorului automat, după care se duse la 
peron pentru a aștepta vagonul monoșină care torcea încet. 

Când, iată-i pe toți patru, sprijiniți de un stâlp. 

În dimineaţa aceea peronul era și mai aglomerat ca de obicei. 
Asta însemna că trenurile nu-și respectaseră programul — probabil că 
linia fusese iar sabotată. Sistemul de transport ultrarapid era prima 

ţintă a „partizanilor“ pro-Beijing. Oricât s-ar fi patrulat, era imposibil 
să se împiedice aruncarea unei sticle ce părea să aibă un conţinut cât 
se poate de inofensiv, ceva în genul unei răcoritoare, care în realitate 
era condimentată cu niște bacterii capabile să transforme oţelul sau 
betonul într-un burete lipsit de consistenţă. 

În mod normal, acest lucru ar fi trebuit să-l enerveze pe Eric, ca 
pe toți ceilalți călători, numai că azi mulțimea înfuriată îl putea ajuta 
să scape de urmărirea celor patru. 

O luă tiptil spre partea din spate a peronului, încercând să lase 
cât mai mulţi pasageri între el și cei patru tineri îmbrăcaţi țipător. La 
început fu tentat să creadă că a reușit. Apoi, pe măsură ce vagonul 
intra în staţie, simți forfota din spatele lui și, când privi înapoi, des- 
coperi că urmăritorii lui își croiau drum până la el și acum îl flanca- 
seră câte doi. 

Cu un zâmbet lipsit de sinceritate, cel care le era șef îl făcu să 
intre primul, și el se supuse, tremurând. 

Vagonul era aglomerat. Nici vorbă de locuri. Numai norocoșii 
care se urcaseră de la prima staţie se puteau bucura de scaune până 
la capătul călătoriei. Dar dacă cineva ţi-ar fi șoptit ceva la ureche îl 
puteai auzi, ceea ce făcură și cei patru. 

- Tu ești Eric Ellerman, spuse unul dintre ei, în timp ce bărbia i 
se umezi de saliva care-i însoțise cuvintele. 

- Lucrezi la Hitrip. 

- Locuiești în apartamentul 2704, din blocul de acolo. 

- Eşti căsătorit cu o femeie pe care o cheamă Ariadna. 

-Şi ai al dracului de mulţi plozi. 

Plozi? Mintea terorizat-uluită al lui Eric începu să caute o des- 
lușire termenului, și dintr-o dată se lumină. De la slavul „plodu“. 
Adică „sămânță“, „copii“. 

- Eu sunt Stal Lucas. 

O droaie de oameni îl știu pe Stal. Oameni care au învăţat să 
facă ceea ce le cere el, și care acum sunt — în siguranță. 

- Și ele omul meu, Zink. E un nenorocit de codder. El e cel rău. 

- Așa că, ascultă-ne cu multă atenție, Eric, dragule. Tu o să ne 
aduci nouă ceva. 

— Dacă nu vrei, vom face în așa fel încât toată lumea să știe ce e 
cu tine. 

-Cum ar fi de exemplu faptul că mai ai și alți plozi acolo de 
unde ai venit, în Pacific Palisades, făcuţi cu o altă shigi. 

- Și nu ești tatăl a trei copii, ci tatăl a cinci sau șase. 

-Te vor iubi grozav pe chestia asta, drăguțule. Te vor iubi cu 
toată căldura! 

- Și să-i vezi ce încântați vor fi când vor afla că te duci pe șest 
la Adevăraţii Catolici. Ce zici? 

-Şi că ai o dispensă specială din partea Papei Eglantine din 
Madrid să cumperi Buletinul Populimitării... 

- Sau să vezi cum or să rămână aflând că nici genotipul nu ţi-e 
așa curat cum susții, și că un Adevărat Catolic, strecurat la Oficiul 
Eugenic, ţi-a falsificat fişele. 

-Şi că atunci când vor ajunge mari, toți puișorii tăi vor fi schi- 
zofrenici... 

— Sau că puișorii lor vor fi... 

- Ce vreţi? reuși Eric cu greu să articuleze vorbele. Lăsaţi-mă-n 
pace! Lăsaţi-mă-n pace! 

- Sigur, sigur, spuse Stal plin de simpatie. Faci ce-ţi spunem noi 
și te lăsăm în pace. E o promisiune. Dar, of, lucrezi la Hitrip, și Hitrip 
are ceva ce ne trebuie nouă. 

— Are Prea Mult, spuse Zink din cealaltă parte. 

- Un mic pachețel cu seminţe, spuse Stal. Să pară ca un pachețel 
lipsit de importanță. Asta-i tot. 

— Dar... dar e absolut ridicol! 

— A, nici vorbă de așa ceva. 

— Dar nu crește de-a dreptul din sămânță! În plus are nevoie tot 
timpul de chimicale speciale, și... și nu-l puteţi crește într-un ghiveci, 
pentru numele lui Dumnezeu! 

-E prietenul tău, nu-i așa... Dumnezeu... ? Că doar Îl alimentezi 
tot timpul cu membri pentru corul ceresc. Te înmulțești așa cum ne-o 
cere El. Adevărat... Catolic? 

- Tai-o, Zink. Și atunci din ce crește, din... lăstari? 

- D-da. 

- Atunci, fie și lăstari. Prea Mult e prea mult la trei dolari juma- 
te un pachet cu zece mahoarce. Da’ e o afacere bună, pot să garantez. 
Așa că ăsta-i programul, dragule: un pachețel ieftin de lăstari buni 
și fertili și ar fi bine să ne faci rost și de o listă cu tot ce le trebuie să 
crească bine. Și noi vom fi generoși şi-i vom păstra secretul cu pri- 
vire la copilașii din Pacific Palisades. 

Trenul începuse să încetinească pentru o nouă staţie. Eric spuse 
ca un nebun: 

- Dar e imposibil! Securitatea, gardienii sunt cu ochi-n patru! 

~- Dacă n-o să-i lase pe geneticienii care au născocit toată poves- 
tea să arunce o privire mai de aproape, atunci pe cine? spuse Stal pe 

când cei patru își făcură loc spre ușă printre pasagerii care, recunos- 
cându-le hainele, începură să țipe dându-se într-o parte. 

- Staţi, n-aş putea să...! 

Dar ușile se deschiseră și indivizii dispărură pe peronul aglo- 
merat. 


context (8) 


dn did d a A 


IZOLARE 


„În esenţă, specia umană găsește idealismul drept o ipostază 
incomodă. O primă dovadă ne este oferită de modul în care nici unul 
din cele două grupuri din zona Pacificului, încleștate într-un conflict 

ireductibil, nu a fost în stare să-și atingă țelul declarat — și chiar dacă 

s-ar face o expunere lucidă, clară și, bineînţeles, atrăgătoare a idea- 
lurilor lor, un observator imparțial tot n-ar putea înțelege de ce ade- 
rarea la ele nu poate fi la fel de firească precum ziua care urmează 
nopții. 

«Daţi bogăţia celor care au creat-o!» Iată un ideal care ar putea 
genera o adevărată cruciadă printre cei care îl pot interpreta ca pe o 
expropriere a latifundiarilor lacomi, ceea ce ar însemna împărțirea 
pământului în așa fel încât fiecare familie să dispună de posibilitatea 
unei hrane decente, și să scape de obligațiile față de cămătarii care 
percep dobânzi uriașe. Sub acest aspect, chinezii s-au avântat până 
când și-au depășit puterile. Au fost incapabili să mai deosebească 
răul contra căruia militau de acele influenţe tradiționale care, literal 
vorbind, constituiau modul de viață al celor pe care căutau să-i atra- 
gă de partea lor. Pe scurt, au comis aceeași greșeală ca și adversarii 
lor, care decenii întregi au ignorat faptul atât de simplu și evident că 
pentru un flămând «libertate» înseamnă un castron plin cu orez — 
sau, dacă se bucura de o imaginaţie ieșită din comun, un bou sănă- 
tos care să-i tragă plugul. Ceea ce n-are nici o legătură cu a-ți vota 
reprezentantul. 

Așa cum soldații țarului au dezertat en masse în timpul primului 
război mondial, nu din cauza influenței bolșevicilor asupra oștenilor, 
ci pentru că se săturaseră să tot lupte și doreau să meargă pe la 
gospodăriile lor pentru a vedea ce se alesese de ele, tot așa tinerii 
nerăbdători recrutați sub flamura roșie au descoperit că, în timp ce 
ei mureau departe de ţară, tocmai acele lucruri pe care le doreau 
puse sub pază erau subminate de forțe ostile. Așa că au dezertat. 
China, ca și Rusia înaintea ei, a descoperit că e înconjurată de un 

cârd gălăgios al moștenitorilor mantiei defunctului mareșal Tito, 
dintre care nu puțini se aflau chiar în China. 

Totuși, la acea vreme, datorită prostiei, a prejudecăților rasiale, 
a războaielor drepte purtate cu armele cele mai nepotrivite și a sti- 
lului dezastruos în care le erau conduse afacerile, cei aflați în opo- 
ziţie (sau, dacă preferaţi, ceea ce nu e cazul meu, pentru că nu vreau 
să fiu inclus într-o asemenea adunătură de incompetenți, «ai noștri») 
au ajuns la un asemenea faliment, încât singurul câștig teritorial care 
a marcat un război ce are toate șansele să-l depășească pe cel de O 
Sută de Ani atât din punctul de vedere al duratei, dar și al lipsei de 
concludenţă, abia dacă a reușit să reechilibreze cât de cât balanța, 
fără însă să o facă în nici un fel să se încline în favoarea lor. 

N-am putea nici cel puțin susține că a fost rezultatul anticipării 
și planificării — doar că atunci când ne-a fost bine să înșfăcăm, am 
înșfăcat. Să nu-i credeţi pe cei care încearcă să susțină că existența 
Isolei e o dovadă a superiorității sistemului vestic. Chinezii nu s-au 
putut impune. Nu au fost în stare să exploateze nici o nemulțumire. 
Cum să inciți ura împotriva unor latifundiari care nu mai există, sau 
a unor corupți, care-și umpleau buzunarele cu banii proveniți din 
mită, la fel de inexistenţi ca latifundiarii, când cea mai mare ambiție 
a oamenilor era fie să ia locul primilor, fie să ajungă la fel ca ultimii? 

Viaţa în Filipine ajunsese insuportabilă cu mult înaintea răz- 
boiului din anii '80. Starea de lucruri în care se ajunsese (pe care unii 
o numiseră în mod eronat anarhie, pe care însă nici un dicționar de 
bun-simt n-ar fi catalogat-o ca atare, ci ca liberă iniţiativă capitalistă 
care o luase razna) împinsese țara pe marginea prăpastiei. Crimele 
anuale neelucidate ajunseseră la aproximativ treizeci de mii la o 
populaţie de mai puţin de cincizeci de milioane. Pentru locuitorii din 
arhipelagul Sulu, acolo unde erau comise cele mai multe din crime, 
jignirea care îi determinase să se răscoale împotriva președintelui 
Sayha, pe care în final l-au și omorât, a fost faptul că acesta interve- 
nise împotriva dreptului tradițional de a ucide și fura. Așa ceva era 
de neiertat. 

O, desigur că au existat și dintre aceia care au dat faimosul 
procent de optzeci și opt la sută la plebiscitul privind secesiunea. Ei 
sperau că, fiind guvernaţi de Marele Frate din Washington, vor duce 
o viață mai liniștită, care îi va scuti de grija de a-și mai instala obloa- 
ne antiglont, sau să întindă capcane prin grădină. Se pare, însă, că 
mult mai mulți au sperat că momeala pusă în cârlig (toate drepturile 
cetățenești ale americanilor și un ajutor de un miliard de dolari) va 
asigura un tort cu mult mai mare, din care fiecare își va lua felia lui. 

Dar care dintre toate aceste partide și-a văzut visul împlinit? 
Dragă cititorule, probabil că îți arde de glumă. Mult trâmbițatul mi- 
liard de dolari nu s-a apropiat niciodată de buzunarul localnicilor. A 

fost cheltuit pentru construcția de drumuri, aerodromuri, construcții 
portuare și fortificații. Și pentru a scăpa de invazia traficanţilor, care 
de atunci au năpădit fără nici un obstacol în viața economică, ascun- 
zându-și scopurile în modul cel mai sofisticat cu putinţă, noii pro- 
prietari au dat legea marţială, care n-a fost ridicată din 1991. 

Numită «Isola» pe motiv că Montana era un teritoriu muntos, 
iar noua achiziție era o insulă, Noul Stat a căzut din lac în puț. Totuși 
americanii aveau o nevoie disperată de baze mai apropiate de con- 
tinentul asiatic, așa că s-au declarat satisfăcuți. 

Pe de altă parte, atunci când chinezii au încercat să facă curte 
Yatakangului au fost dezamăgiți. Yatakangii sunt descendenții pri- 
mei populaţii care a dominat zona de sud-est a Asiei și cred neabătut 
în dictonul militar care spune că primul lucru care trebuie făcut 
după stabilirea unei alianţe este să te pregătești pentru ziua în care 
aliatul va încerca să te ducă cu preșul. Simplul fapt că sunt asiatici 
nu înseamnă că sunt gata să-și invite amicii galbeni în paturile lor. 
Cum nici faptul că nu au practicat obiceiul chinezesc de a-și lovi 
fruntea de pământ în semn de respect față de superiori nu înseamnă 
(asa cum am auzit să fi susținut unele capete pătrate din Washing- 
ton) că sunt gata să devină o a doua Isola. Și în fond de ce ar face-o? 
Lucrurile stau cât se poate de bine în Yatakang; se numără printre 
marile națiuni ale omenirii, conform standardelor asiatice este fabu- 
los de bogată, și își poate permite luxul de a-i opune pe americani 
chinezilor până-n ziua de apoi. Până-n ziua de apoi? Poate că sună 
niţel cam exagerat. Există un singur punct luminos în tabloul atât de 
sumbru cunoscut sub numele de Zona de Conflict a Pacificului. 
Conform calculelor mele, în anul 2500, sau cam pe aici, îi vom fi 
omorât pe toți membrii speciei noastre suficient de tâmpiţi să fi luat 
parte la o distracţie atât de lipsită de sens cum este acest război între 
«idealuri» și, cu puțin noroc, nu-și vor fi lăsat nici genele în urmă — 
pentru că și urmașii vor fi fost uciși, conform tipicului, la o vârstă la 
care sunt considerați de societate prea tineri să-și asume responsabi- 
litatea copilăriei... Și abia atunci ne vom putea bucura de pace și 
liniște ca de o binemeritată schimbare.“ 


— Mai bine? Decât? de Chad C. Mulligan — 


continuitate (7) 
ARME ȘI TRÂNDĂVIE 


Donald se simţea ca ciupit de vărsat și se plimba de colo-colo 
prin apartamentul gol. Aproape că ar fi fost în stare să se bucure de 
revenirea Victoriei și să se comporte de parcă nu s-ar fi întâmplat 
nimic de când Norman programase legea pentru arestarea ei. 

Comandă prânzul la bucătăria blocului, dar de la lansarea co- 
menzii și până la venirea ei, foamea îi dispăru, gonită de lipsa totală 
de chef. Își puse discul pe care îl cumpărase de curând și se așeză să 
urmărească jocul de culori de pe ecran, în ton cu muzica. Dar, numai 
după câteva clipe se ridică din nou, reluându-și plimbarea agitată. 
Nici unul din programele de televiziune pe care le trecu în revistă 
nu-i oferi ceva care să-l intereseze. Cu o zi sau două înainte, cineva 
îl convinsese să-și ia un aparat de holosculptură. Îl deschise și înce- 
pu să copieze „Sărutul“ lui Rodin. Își opri însă mâna la mijlocul 
drumului și lăsă capacul să cadă la locul lui cu un zgomot. 

Furios pe sine însuși, începu să se uite pe fereastră. Strălucirea 
Manhattan-ului era maximă în acest moment al înserării — o adevă- 
rată peșteră a lui Aladdin, plină de lumini multicolore, la fel de 
superbe ca stelele din inima galaxiei. 

Afară: toate milioanele alea de oameni... Îți vine să te uiti la cer și să 
te întrebi care din toți acei sori încălzesc ființe ca noi. Doamne, oare când 
mi-am ridicat ultima oară privirea spre bolta înstelată? 

Și dintr-o dată se îngrozi. În zilele acestea cei mai mulți dintre 
oameni nu-și părăseau casele noaptea decât în cazuri excepționale și 
atunci preferau să cheme un taxi la poartă, sau să nu se expună mai 
mult străzii decât presupunea traversatul până la celălalt trotuar. Nu 
era deloc periculos să hoinărești noaptea prin oraș — sutele de mii 
care mai făceau așa ceva erau o dovadă suficientă. Într-o ţară cu o 
populaţie de pâtru sute de milioane se înregistrau două sau trei 
incidente pe zi, și totuși, erau destui care se comportau ca și cum nu 
ar fi putut să dea colțul fără să fie atacați. Exista vagabondaj, precum 
și acte antisociale, scandaluri și chiar răzmerițe. 

Dar mai era loc și pentru oamenii normali care își vedeau de 
treburile lor? 

Obiceiul pusese stăpânire pe Donald pe neobservate, precum 
ceața care se îngroașă. Încetase să mai iasă după șase sau șapte seara 
doar din plăcerea de a ieși din casă. De cele mai multe ori, la sfârșitul 
săptămânii avea loc o petrecere; între timp, prietenii lui Norman îi 
vizitau, sau erau ei invitaţi la cină, sau la un concert. lar taxiul care 
venea să-i ia era condus de un bărbat sau o femeie protejați de sticlă 
antiglont, portierele mașinii putând fi deschise doar de la comanda 
de pe bord, iar lângă duza pentru aer condiționat era un bilețel care 
anunţa că instalarea cilindrilor cu gaz paralizant fusese aprobată de 
Primărie. Din cauza mișcării line și a liniștii absolute din interior 
semăna cu un tanc și îţi alimenta sentimentul că pleci pe un câmp 
de luptă. 

Ce mai știu eu, de fapt, despre oameni? 

Se simți iar încolțit de spaima din timpul prânzului și îl încercă 
o nevoie disperată de a vorbi cu cineva căruia să-i dovedească faptul 

că în lume mai existau și oameni adevăraţi, nu numai marionete 
acţionate de sfori. Se apropie de telefon. Dar faptul de a fi discutat 
cu o imagine pe un ecran nu-i putea fi de ajutor. Voia să vadă și să 
audă oameni străini, și să fie sigur că aceștia nu depind cu nimic de 
el. 

Se îndreptă cu respirația grea spre ușa apartamentului. Se opri 
în prag și se întoarse în dormitor, unde deschise un sertar aflat la 
fundul unui dulap încastrat în zid. Sub un teanc de cămăși din hârtie 
găsi ceea ce căuta: un Jettigun, pistol care putea fi încărcat cu gaz, 
produs de GT sub licenţă Japanese Industries din Tokio, și un Kara- 
tand. 

Se întrebă dacă să-l ia, examinându-l plin de curiozitate înainte 
de a se fi hotărât, pentru că nu se uitase niciodată la el din ziua în 
care și-l cumpărase. Avea forma unei mănuși fără degete, făcută 
dintr-un material plastic sensibil, cu o grosime de un sfert de inci. 
Strâns, tras pe, sau de pe mână, continua să fie flexibil și la fel de 
moale ca pielea de mănușă. Lovit de o suprafață dură, totul suferea 
o transformare miraculoasă, și în timp ce în interior rămânea moale 
ca o pernă care preîntâmpină vânătăile, partea din afară devenea 
rigidă ca metalul. 

Și-l trase pe mână, după care izbi cu pumnul în perete. Urmă o 
bufnitură puternică, dublată de durerea din braţ și umăr, dar Kara- 
tandul se comportă așa cum era prevăzut. Trecură câteva secunde 
până reuși să-și întindă degetele, învingând rezistența materialului. 

În cutia în care îl cumpărase se afla o listă cu toate posibilitățile 
de folosire: la modul dur, așa cum procedase el prin plasarea unui 
pumn, sau mult mai delicat, folosind muchia palmei. Citi indicaţiile 
de folosire cu o atenție concentrată, până când descoperi că se com- 
porta exact cum nu și-ar fi dorit — de parcă ar fi plecat în misiune în 
teritoriul inamic. Își scoase Karatandul de pe mână și îl puse în 
buzunar, alături de Jettigun. 

Mă simt exact ca și cum chiar în clipa asta ar suna telefonul și pe 
ecran ar apărea chipul Colonelului care mi-ar cere să-i raportez. 

Dar așa ceva nu se poate. Pentru că dacă o simplă ieșire la ora asta 
îmi poate da asemenea bătăi de cap, faptul de a fi activat m-ar rupe în mii 
de bucățele. 

Încuie ușa cu cea mai mare atenție și se îndreptă spre lift. 

lumea evenimenţială (6) 
PEISAJUL STRAZII 


Nu pot cerul să-l văd, dar cred în iadul ce arde 
Stau în New York și-l știu ca la carte. 

Când cu Domnul Fuller cerul l-au oprit 
Domnu-a renunţat și spre casă s-a pornit. 


SENS UNIC SPRE NORD 


„Trebuia să scap de pasager — am scos arma cu arc și l-am 
adormit pe ticălos. Un fraier, desigur. L-am recunoscut dintr-o ochi- 
re, dar dacă îi voi refuza pe toți ăștia care vor să facă o cursă, n-o să 
mai am nici un client până după șapte papa-mama... Așa că, oricum: 
rămân fără comenzi până depun plângerea.“ 


PASAJ SUBTERAN 

Camere cu trei dolari ora. 

„Ai auzit-o p-aia nouă despre Teresa?“ 
SENS UNIC SPRE SUD 


Cersetor autorizat, City of Greater New York, Muldoon Bernard A. 
Nr PH2 428 226 


ACCESUL PERMIS NUMAI PIETONILOR 


„„Așa că i-am spus uite bă cap pătrat am zis eu mi-am sărbătorit 
douăzeci și unu, chiar dacă tu n-ai încă atâţia. Am spus nu ţi-am 
tratat fata ca pe o curvă pentru că toată viața mea n-am dat peste o 
curvă trăsnită pentru că ele sunt la fel de ieșite din uz ca și ideea ta 
de a face o căsătorie cât ai bate din palme. Și când am ajuns aici am 
zis că dacă nu e mai bine ca mine decât cu trăsnita aia de maică-sa 
vitregă. Habar n-am avut. Și-a scos benzina din jiglere, pot să depun 
mărturie!“ 

SENS UNIC SPRE SUD 
Meniu: 8,50 dolari, 12,50 dolari, 17,50 dolari 


„Mr. & Mrs. Everywhere au ajuns în Times Square ieri — va fi 
aglomerație.“ 


OBLIGATORIU LA DREAPTA 
Spectacol de cabaret — SPECTACOL îți spun! 
SENS UNIC SPRE EST 


„Ascultă, eu, ăăă... știu drumul spre casă mult mai bine ca mulți 
alţii. Te supără dacă îți fac un mic serviciu? În clipa asta am luat o 
idee mai mult Yaginol decât de obicei, și... “ 


STOP 


Discursuri publice în fiecare zi, manifestații joi și vineri. Auparishta- 
ka, Sanghataka, Gauvyuthika etc. Pregătirea asigurată numai de experti. 
Înscrierile se pot face oricând. Mrs. Grundy Memorial Foundation (câinii 
îi pot lua oasele). 

E 4 


„L-au programat pe Shalmaneser cu formula pentru acest al- 
cool, vezi, și... “ 


LIBER 


Afaceri colosale de necrezut imposibile! Un depozit de milioane 
de miracole! Crucișătoarele au primit bine dovada banilor gheață 
sau a creditelor. 


NU ÎNCETINIȚI 


„Atenţiune, atenţiune! Avem informații că un fals taxi care face 
curse în zona East Side îi narcotizează pe pasageri, abandonându-i 
pe stradă. Opriţi și verificaţi toate taxiurile din zona lui Sixth Street 
Avenue B.” 


INTERZIS SCUIPATUL 


Spaţii de închiriat pentru birouri, sau transformabile în locuințe 
pe cheltuiala clientului. 

CÂINII CARE MURDĂRESC TROTUARUL VOR FI DISTRUȘI 


Psihometrist, clarvăzător, poate arăta drumul celor aflați în di- 
lemă. 


FERIȚI-VĂ DE HOȚII DE BUZUNARE 


„E ca și cum universul a fost un hău, mă urmărești? Și eu am 
devenit învelișul lui subțire, mă urmărești? Alteori am impresia că 
această cameră să răsucește pe dos și eu sunt cele șase puncte de pe 
zar. Sau... dar de ce m-aș deranja să-i explic unui cap pătrat ca tine? 


TRANSPORT RAPID 


Ordonanţa municipală nr 1214/2001. Persoanele care nu au domiciliu 
stabil trebuie să se înregistreze la cea mai apropiată circă de politie pentru 
obținerea permisului înainte de a dormi pe unde apucă. 


„Te poate duce mai repede și mai departe decât o pot face cei 
doi Everywhere!“ 


INSTALAȚII SANITARE 


Articulațiile lui Joe — mărci NY, 3 dolari pentru 10, mărci din 
import 5 dolari, 6 dolari. 


RĂSUCIȚI MAHOARCA! ATENȚIE LA FOC! 
„Hei, codderi! Dispăreţi — pe strada următoare e o patrulă!“ 


NU ARUNCAŢI REZIDUURI NOCIVE ÎN CUTII FĂRĂ CA- 
PAC 


Ce-i de făcut cu orașul nostru cel frumos 
Murdar și periculos, de putoare plin și căcăcios 
Dacă prieten cu New York-ul ești 

Găsi-vei un ciocan cu care să-l izbești. 

urmărind detaliile (8) 
VÂNT DUȘMĂNOS 


Dacă aș fi bănuit unde se va ajunge, își spuse Gerry Lindt furios, 
mai bine m-aș fi lipsit. 

Atmosfera din apartament semăna cu aceea dintr-un birou de 
pompe funebre, numai șoapte și mers pe vârfuri, ca și cum formu- 
larul oficial care-ţi îngheţa vorbele, aruncat lângă patul lui, era simp- 
tomul unei boli incurabile. 

Era doar un ordin de încorporare. Zilnic erau, probabil, produ- 
se mii de asemenea hârtii, ceea ce însemna că era ceva obisnuit. Dar 
nu și inevitabil — se putea eschiva în multe feluri, unele legale, altele 
lipsite de scrupule. Dar nici una din formele onorabile nu-i era acce- 
sibilă lui Gerry: în vârstă de nouăsprezece ani, destul de chipeș, cu 
părul cârlionţat și blond, și de o sănătate perfectă. Deși cunoștea 
totul despre metodele alternative — era imposibil să ai nouăsprezece 
ani, să fii și bărbat și să nu le știi — reușiseră să-l sperie mai rău decât 
ideea de a fi dat peste frăţiorii roșii. 

Prietenii lui pe care îi cunoștea de când începuse să vorbească 
le adoptaseră cu mare grijă: se înmuiau în parfum și se giugiuleau 
la vedere în locuri publice pentru a-și dovedi homosexualitatea (deși 
acesta era un procedeu riscant și ar fi putut să aibă drept rezultat 
înrolarea chiar și în aceste condiții, recrutarea urmată de o terapie 
dură de îndată ce s-ar fi aflat sub incidenţa legii militare); au parti- 
cipat și la tâlhării, unde se purtaseră prostește cu bună știință, doar 
pentru a fi condamnaţi cu mult râvnita specificaţie: „Antisocial“; şi- 
au „uitat“ manifestele pro-China acolo unde administrația școlilor 
sau liceelor va da cu siguranţă peste ele; s-au automutilat sau chiar 
— și asta îl speria cel mai mult pe Gerry — se dedaseră la narcotice 
tari, preferând riscul de a ajunge într-un ospiciu decât să fie încor- 
porați. 

Deci, de mâine, va fi soldatul Lindt. 

Privi prin cameră. Pentru că fusese a lui aproape toată viaţa, se 
obișnuise cu spaţiul ei restrâns; de fapt fusese una din camerele 
apartamentului împărțită în două atunci când se născuse sora lui. 
Acum el avea peste doi metri și avea presimțţirea că, atunci când va 
reveni în permisie, va fi dezolat de îngustimea încăperii. 

În acel moment camera era mai aglomerată ca de obicei, pentru 
că își alesese lucrurile din dulap, respectând indicaţiile de pe foaia 
de recrutare: recruții trebuie să-și aducă... 

Dar, deși terminase cu sortatul și împachetatul, abia dacă înce- 
puse să se însereze. Atenţia îi fu atrasă de zgomotele din casă. Putu 
să distingă cu ușurință pașii tatălui său, ai mamei și surorii lui, cum 
se mișcau prin bucătărie, strângând după cină, reașezând mobilele 
în poziția lor inițială. 

Nu suport ideea de a-mi petrece întreaga seară cu ei. Înseamnă că sunt 
un fiu denaturat? Dar soră-mea, care se tot holbează la mine de parcă ar 
vrea să-mi ia măsura pentru coșciug, și asta pentru că a ajuns să creadă că 
idiotul de Jamie e un Dumnezeu zilele astea pentru că zice că numai oame- 
nii cu tendinţe sinucigase refuză să trișeze ordinul de încorporare, și mama, 
care abia-și mai stăpânește lacrimile cu atâta curaj că-mi vine și mie să cred 
că o să încep să mă smiorcăi — și taică-meu... Ei bine, dacă-l mai aud că-mi 
spune doar o singură dată „Fiule, sunt mândru de tine!“, cred că-i rup 
gâtul. 

Trase aer în piept și se pregăti să treacă prin furcile caudine. 

— Unde te duci? Doar n-ai de gând să pleci de acasă chiar în 
ultima ta seară? 

Ultima seară! Condamnatul are dreptul la o cină de consolare. 

— Vreau să dau o tură prin cartier, să-mi iau la revedere de la 
prieteni. N-o să întârzii. 

Ceea ce am și făcut. Cu mult mai puțină bătaie de cap decât m-aș fi 
așteptat. 

Se simţi atât de ușurat, încât abia când ieși din clădire își dădu 
seama că nu știa încă încotro merge. Se opri și privi în jur, savurând 
prospețimea adierii care răcorea noaptea, promițând să împrăștie 
norii care împânziseră cerul. 

Erau prea multe lucruri care nu se potriveau cu imaginea con- 
struită de subconstientul lui. Părăsea casa pentru prima oară în viața 
lui ca să trăiască pe propriile-i picioare și, din frânturile de romane 
și piese de teatru TV care-i reveneau vag în memorie, își dădea 
seama că ar fi trebuit să se simtă brusc atras de casa copilăriei, și ar 
fi trebuit să simtă cum amănunte de mult uitate îi năvăleau în me- 
morie. Dar numai cu o clipă înainte era convins că la prima revenire 
acasă va fi dezamăgit de îngustimea camerei, pentru ca acum, când 
era pe stradă, să-și dea seama că nimic nu se schimbase în modul lui 
de a gândi: că cineva ar trebui să facă puţină curățenie și să adune 
tot gunoiul din drum: hârtii, pungi de plastic, frunze, cutii, pachete 
și pacheţele; că trebuia făcut mai mult decât simpla reparare a vitri- 
nei sparte a magazinului cu materiale sportive din intersecție, pe 
care „partizanii“ îl prădaseră pentru a-și suplimenta arsenalul de 
arme. Din punctul ăsta de vedere casa pe care o părăsea lăsa mult 
de dorit. 

La fel de cețoasă i se înfipse în creier și ideea de a fi însoțit de 
o fată în aceea ultimă seară dinaintea înrolării. Nu simţise nevoia 

vreunei încurcături sentimentale până când, la cinsprezece ani, a dat 
peste o shigi. Dar părinţii lui aparțineau unei generații mai vechi — 
ca de altfel mai toți părinţii — și deși nu aveau nimic de obiectat ca 
el să fi lipsit nopţile, nu avusese curajul să-și aducă o fată cu care să 
se culce acasă. Și totuși, iată-l pe propriile lui picioare. Toate fetele 
care-i plăcuseră îl părăsiseră când aflaseră că se va supune ordinului 
de încorporare. Gestul lor îl șocase atât de tare, încât nu reușise încă 
să le înlocuiască. 

Sigur că erau atâtea locuri unde putea fi sigur că va găsi o shigi, 
dar nu lucrul acesta i se părea cel mai potrivit. Dacă ce auzise era 
adevărat, în armată avea să facă asta cu prisosință, fără să-și bată 
capul să aleagă. 

Nu: simţea nevoia să viziteze pe cineva pe care îl cunoștea de 
multă vreme. Se gândi la toți prietenii lui și la trista concluzie că nici 
unul din ei nu-i va spune altceva decât prostiile pe care le auzise de 
la ai lui. 

Poate cu excepția lui... 

Își strânse pumnii. Exista un singur om de la care era sigur că! 
nu va auzi platitudinile revoltătoare de până atunci și pe care nu-l 
văzuse de când se hotărâse să răspundă ordinului de chemare sub 
arme, tocmai pentru că nu era sigur că va reuși să reziste contraar- 
gumentelor convingătoare ale acestuia. Dar cum era deja prea târziu 
să mai poată reveni asupra deciziei, l-ar fi interesat cel puţin să vadă 
reacţia lui Arthur Golightly. 


Arthur nu locuia într-un bloc cu apartamente, ci într-o casă de 
la începutul secolului douăzeci, care fusese cu mult timp în urmă 
renovată de așa manieră încât să poată asigura adăpost atâtor oa- 
meni câte camere avea. Fusese botezată „locuinţe pentru nefami- 
liști“, fiind în realitate o dărăpănătură nenorocită. i 

Cu un gest nervos, Gerry apăsă soneria străveche și se anunță 
în interfon. 

— Gerry! Haide, îl invită o voce care avea ceva de automat și ușa 
se deschise. 

Il întâlni pe Arthur la primul etaj: un omule de culoare cu 
înfățișare dezordonată, bătând spre patruzeci, în șort și mocasini. 
Barba, care nu avea un contur precis, se topea în încâlcitura de păr 
care-i inunda pieptul. Lui Gerry i-ar fi plăcut ca părul să fi coborât 
în continuare spre plexul solar. Începuse să-și lase o burtică tresăl- 
tătoare, care încă putea fi mascată fără urme de o îmbrăcăminte 
corespunzătoare. Expunerea ei ostentativă făcea totuși parte din pro- 
gramul lui de nonconformism, și dacă ai fi avut vreo obiecţie în 
acest sens, însemna să-i negi întreaga existență. 

Avea o farfurie cu ceva alb și prăfos în care stătea înfiptă o 
lingură, pe care trebui s-o mute de la dreapta la stânga ca să poată 
da mâna cu Gerry. 

— Nu durează decât o secundă, se scuză el. Dar se pare că Ben- 
nie n-a mâncat absolut nimic azi, și cred că s-ar cădea să-i dau niște 
zahăr pentru energie, dacă nu altceva. 

Deschise una din ușile care dădeau spre palier și Gerry reuși să 
zărească un tânăr de vreo douăzeci de ani, așezat pe un scaun, îm- 
brăcat încă și mai sumar ca Arthur. Ridică din umeri și trecu de 
cealaltă parte a palierului, hotărât să aștepte în fața ușii lui Arthur și 
să nu audă cuvintele cu care acesta încerca să devină convingător. 

Porcărie. Exact o porcărie. Ce fel de viaţă e asta? 

Apoi încuietoarea Watch-&-Ward Inc. de la ușa de jos se deschi- 
se și văzu o fată care urca scările: avea o față frumoasă și corpul îi 
era înfășurat într-o pelerină care-i ajungea până la călcâie. Ducea o 
sacoșă cu articole de băcănie. Când îl văzu, îi zâmbi cu un gest 
mecanic și puse mâna pe clanţa ușii lui Bennie. 

Se opri în timp ce el mai rumega aerul de locatară pe care-l 
respira fata. 

- E cineva la Bennie? întrebă ea. 

- A... a intrat Arthur. I-a adus zahăr, răspunse Gerry după ce-și 
înghiţi cu greu un nod. 

- E-n regulă, spuse fata și își desfăcu pelerina. Respirația lui 
Gerry se opri cu totul. Sub pelerină se ivi un costum Forlon & Morler 
asemănător cu acela pe care sora lui încercase să-l poarte pe lângă 
casă, numai ca să-și îngrozească părinţii. Se compunea din două 
cizme lungi, din plasă roșie, legate cu o centură roșie și moale de 
șolduri, și atât. 

“Ușa camerei lui Bennie se deschise și Arthur își făcu apariția. 

— A, Neek! spuse el părând ușurat. p 

- Mulţumesc, zise shigi. Dar nu era nevoie. Îl fac eu să mănân- 
ce, îi place cum gătesc eu. 

— Atunci e al tău în întregime, îi spuse Arthur care se înclină cu 
un gest comic. Nu-l cunoști pe Gerry, nu-i așa? Gerry Lindt - Moni- 
que Delorne! 

Fata îi aruncă un salut grăbit și dispăru în camera lui Bennie. 
Arthur își scutură mâinile de zahărul pudră și trecu pe lângă Gerry 
pentru a-i face loc în camera lui. 

- Totul e sub control, spuse el satisfăcut. Hai înăuntru, vino! 

Gerry încercă să surprindă ce se petrecea dincolo, dar ușa ca- 
merei lui Bennie se închise rapid. 

Nu avusese loc nici o schimbare esenţială de la ultima lui vizită 
în spaţiul strâmt căruia Arthur îi spunea casă. Harababura continua 
să fie de nedescris, iar mirosul evoca descompunerea, de parcă pie- 

sele de anticariat ar fi alcătuit un morman de gunoi. Dar și asta făcea 
parte din personalitatea lui Arthur; cu greu ți l-ai fi putut imagina 
într-un alt loc. 

Pentru o clipă resimţi regretul amarnic al hotărârii de a fi venit 
aici. Nu te puteai aștepta din partea unuia ca Arthur să-l aprecieze 
pe cel care s-ar fi apucat să pledeze în favoarea modului său de 
viaţă. Și totuși era ceva atât de respingător în acei indivizi care își 
manifestau aprobarea... 

— Am auzit că nu mai scapi de încorporare, spuse Arthur. E 
adevărat? 

Gerry încuviinţă din cap și înghiți cu greu. 

— Trebuie să mă prezint mâine dimineaţă la Ellay. 

— Atunci, pa! zise Arthur tăios. Bun, cu chestia asta am terminat. 
Ce-aș mai putea să-ți ofer? 

— Adică? 

— Ți-am zis pa, nu pentru asta-i venit? Și cum cu chestia asta am 
terminat, mă întreb cam ce altceva aș mai putea să-ți ofer. Păi, cred 
că am niște vodcă și niște pahare și mai am și ceva din chestia aia 
căreia îi zice Triptine pe care GT a scos-o pe piaţă, una dintre pu- 
ţinele chestii pentru care merită să trăiască. Cel puţin așa mi-a spus 
Bennie. N-am încercat-o, întrucât cei care au aceeași grupă de sânge 
cu mine sunt ultrasensibili și aș zace în transă timp de trei sau patru 
zile. Așa că va trebui să mă rezerv pentru un week-end liber. Ei? 

— A, da, o băutură poate. 

- Eliberează-ți un scaun și-ți dau ceva de băut. 

Gerry găsi un alt loc pentru o cutie cu benzi neetichetate și două 
farfurii murdare, și se așeză. Privi prin cameră cu o curiozitate avi- 
dă, pentru a memora tot ce era acolo. Camera era un adevărat bala- 
muc, pentru că aflau acolo îngrămădite vrute și nevrute, iar Arthur 
era mereu mult prea grăbit ca să facă ordine, așa că găsea mereu alt 
loc pentru obiectele care alcătuiau harababura. 

Dar lucrurile care-i tot ieșeau în cale aveau un farmec infinit. 
Cele mai multe erau de origine asiatică: figurine, ornamente, brode- 
rii, manuscrise într-o caligrafie superbă, tipărituri și tablouri clasice. 
Dar mai era și o roată de căruță, o tobă indiană, un flaut de argint, 
nenumărate cărți, și... 

— Gerry! 

Acceptă cu un gest paharul care-i era fluturat pe sub pas. 

De pe scaunul pe care ședea, Arthur îi aruncă o privire contem- 
plativă. 

- Hmmm! M-am înșelat, nu-i așa? N-am epuizat povestea cu 
plecarea ta, schimbând doar niște „la revedere“. Dacă mă uit mai 
bine, văd că ţi-a cam ajuns cuțitul la os. 

Gerry încuviinţă cu o mișcare a capului. 

- Uneori mă uimești, spuse Arthur ridicând din umeri. Nu faci 
parte din categoria celor aventuroși și totuși te lași smuls din culcu- 
şul tău călduţ de unii ale căror hotărâri sunt arbitrare pentru că sunt 
iraționale. 

- Cred că n-ai înţeles exact. 

— Nu? Toţi generalii sunt niște psihopați. Nici un soldat nu-i în 
toate minţile lui. E o chestiune care ţine de psihologie, nu mai pot 
reface teritorialitatea care le-a fost distrusă. Cred că de asta cel puțin 
și-au dat seama. Până și Bennie a sesizat-o, iar tu ești mult mai 
deștept decât el. 

— Ai vrea ca și eu să fiu ca Bennie? se strâmbă Gerry. Bun - el 
a reușit să fenteze armata, dar la ce-i vor servi cei doi ani pe care a 
reușit să-i salveze? Va muri înainte de treizeci de ani din cauza 
porcăriei pe care și-o toarnă pe gât. 

- Cu propria-i mână, spuse Arthur. Numai tu ai dreptul să-ţi iei 
viaţa. Nimeni altcineva. 

-Şi eu care credeam că ești pentru eutanasie. 

- Faptul de a-ţi semna eliberarea de suferinţele vieţii e o lovitu- 
ră pe care o poți da cu propriile tale puteri. Restul e o mecanică 
destul de simplă, care ar fi cam același lucru cu a aștepta ca baia să 
se umple cu sânge din venele pe care tocmai ți le-ai tăiat. 

— Comparaţia nu mi se pare prea fericită, spuse Gerry încăpăţâ- 
nat. Simţea nevoia să se justifice față de cineva pentru hotărârea lui, 
și voia să-l convingă pe Arthur că punctul lui de vedere era expresia 
vu hei mari victorii. În sine lucrurile sunt cam așa: sunt oameni cărora 
le datorez ceva, și sunt alți oameni care doresc să-ți ia totul, inclusiv 
viața. Nimicul! Chiar acum zece minute am văzut un exemplu, când 
am trecut pe lângă ruina prăvăliei lui Ackleman - o știi, magazinul 
cu articole de sport de vizavi de mine. 

Arthur zâmbi. 

— Probabil că te aștepți să mă vezi clocotind de o mânie îndrep- 
tățită? Cred că armele și muniţia furate de la Ackleman stau mult 
mai bine în mâna unor oameni care își au idealurile lor, decât dacă 
s-ar fi aflat în posesia burjuilor umflați de prin cartierul tău, care 
n-au nimic de apărat, și care n-ar fi făcut altceva decât să tragă cu 
ele la întâmplare. 

— La întâmplare! Doamne, doar tu însuți mi-ai povestit despre 
acești oameni care și-au făcut un obicei din a sabota la întâmplare. 

- Te rog să nu încurci lucrurile, așa li se întâmplă celor mai 
mulți. Un codder care și-a făcut un obicei din a sabota nu poate fi 
pus pe picior de egalitate cu cineva care dă o spargere la un magazin 
cu puști pentru a face rost de arme. El dă lovituri la întâmplare 
pentru că nu știe ce-l roade. Partizanii, cel puțin, au teoria lor despre 
rău și un plan despre cum să-l îndrepte. 

— Si cam cât crezi că ai rezista sub un guvern pe care ar vrea să 
ni-l impună? îl întrebă Gerry. 

- A, m-ar descoperi și m-ar împușca în chiar prima zi când ar 
prelua puterea. Unul ca mine este nepermis de subversiv față de 
orice regim autoritar, pentru că pe mine nu mă interesează să-mi 
impun altora propriile mele idei cu forţa. 

— Dar numai acum o clipă spuneai că nimeni nu are dreptul de 
a lua viaţa altuia. Și dacă nu au acest drept, atunci ce poate fi rău în 
încercarea de a-i opri? 

- Două lucruri ar fi rele, oftă Arthur, părând că-și pierde dintr-o 
dată interesul pentru discuție. Apropo, aș vrea să știu ce se va alege 
de tine. 

=O 

Arthur se aplecă ridicând cartea de lângă scaun. Scutură praful 
de pe ea. 

— Bătrânul meu prieten, spuse el cu multă afecțiune în glas. Nu 
te-am mai folosit în ultima vreme la fel de mult cât s-ar fi cuvenit, 
nu-i așa? Obișnuiai să te uiţi prin Cartea Schimbărilori, nu-i așa? îl 
întrebă el pe Garry. 

- Mi-ai arătat-o atunci când ne-am întâlnit prima oară, îi răs- 
punse Gerry, după care goli paharul și-l puse la o parte. Pe atunci 
credeam că e un rahat cât se poate de mare. 

-Iar eu ţi-am răspuns că e valabilă din același motiv pentru 
care pe lume e supremă arta. I-am citat pe balinezi care n-au un 
cuvânt care s-o desemneze, dar care vor să facă totul cât mai aproape 
de perfecţiune. Viaţa este un continuum. Probabil că așa ţi-am spus, 
pentru că asta o spun tuturor. Te-am învățat cum se folosește coada 
șoricelului? 

- Nu. 

- Atunci scoate trei monede, potrivite dacă se poate. Te-aș îm- 
prumuta eu, dar habar n-am pe unde-mi sunt taelii? în toată nebunia 
de aici. Dacă m-ar fi chemat Maria, mi-aș fi mânat mieii aici și ei ar 
fi scos taelii. 

— Arthur, ai intrat pe orbită? 

- Cobor, cobor. Acest Prea Mult, creat de Hitrip, este printr-un 
adevărat miracol exact așa cum îl prezintă reclama. Ca un pachet pe 
care să-l iei dimineața? 

-Nu cred că mi se va permite așa ceva, scria pe ordinul de 
încorporare. 


l Cartea a Cincea a Înțelepciunii, atribuită lui Confucius — oracol taoist denu- 
mit și I Ching sau Cartea schimbărilor (n. tr.). 
2 Tael- monedă de argint chinezească (n. tr.). 

— Exact ce spuneam. Unul dintre procedeele standard pentru a 
transforma un om în soldat este de a-l frustra de bucuriile care-l fac 
să creadă că viața merită să fie trăită chiar și de către omul aflat la 
capătul țevii armei lui. Ai monedele alea? 

În timp ce alegea trei monede din buzunar, Gerry își spuse: Am 
avut dreptate să-l evit pe Arthur până a fost prea târziu să mă mai răzgân- 
desc. E atât de sigur pe ideile lui cinice, în timp ce eu nu sunt sigur de 
nimic — nici măcar de faptul că oracolul ăla este o grămadă de rahat. 

Moneda își răsuci în aer hexagrama desenată și Arthur privi fix 
rezultatul. 

- Pi, spuse el fără să mai consulte cartea. Cu o linie mobilă în 
planul al doilea. Ceea ce trebuie să facem e să o unim cu celelalte, 
așa încât toate să se poată completa reciproc și să se poată ajuta între 
ele, să se susţină — vrei să citești versiunea completă despre tine 
însuţi? 

Gerry râse, scuturându-și capul. 

- Doar știi ce cred despre ghicitul viitorului! 

- Da, știu, și e un mare păcat că nu vrei s-o iei în serios. Pentru 
că nu-mi place cum arată linia mobilă a hexagramei. O transformă 
într-un K'an, dublat — „repetarea pericolului“. Cu alte cuvinte, ami- 
ce, dacă nu vei fi foarte atent, te va paște un mare pericol. 

— Te-ai gândit la riscuri. N-am nevoie de o carte despre magie 
ca să știu că tot ce se întâmplă în armată înseamnă primejdie. 

Arthur păru să nu bage în seamă cuvintele lui Gerry. 

— Ştii ce cred? Cred că efectele liniei mobile vor fi vizibile mâine, 
când vei ieși din rândurile celor mulți pentru a te expune pericolelor. 

-Dar „intru în rând“ cu ceilalți. Poți găsi în toată cartea aia un 
mod mai limpede pentru a spune „intri în armată“? 

— Da. Dar nu și un alt mod mai limpede de a spune: „rămâi cu 
familia și prietenii tăi“. 

Gerry se ridică încordat. 

— Îmi pare rău, Arthur, spuse el. Am sperat să-ţi fi dat seama că 
hotărârea pe care am luat-o e definitivă, și că nu mai avea nici un 
rost să încerci s-o schimbi. 

— A, mi-am dat seama de asta. Încercam să-ţi arăt ce faci. Lucrul 
ăsta te poate convinge să te așezi la loc și să continuăm discuția? 

— Mă tem că nu. Trecusem doar să-mi iau la revedere. Mai am 
de făcut niște vizite înainte de a mă duce acasă. 

— Cum vrei. Dar fă-mi o favoare. Arthur începu să răscolească 
prin vraful de cărți. la-o pe asta cu tine și citeste-o când ai timp și 
dacă ți se dă voie. Nu te mai omori să mi-o dai înapoi. O cam știu 
pe dinafară. 

— Mulţumesc. Gerry luă cartea și o puse distrat în buzunar, fără 
să se fi uitat măcar la titlul ei. 

- Ştii ceva? continuă Arthur. De fapt cred că ai nevoie de expe- 
riența din armată, la urma urmelor. Tot ce-ţi doresc e ca șansele 
minime de a te întoarce în viaţă să fie totuși mari pentru tine. 

— După cum stau lucrurile acum, pierderile omenești sunt foar- 
te reduse. 

— Sunt unii oameni, îl întrerupse Arthur, care, mai mult ca alţii, 
sunt în stare de orice, chiar și să reușească în neșansă. Tu ești din 
soiul celor care refuză să fie dezamăgiți. Tu faci parte dintre cei care 
caută ceva — glorie, sau nu știu ce — care-i face pe oameni să-și riște 
viața pe câmpul de luptă. Și dacă nu o vei întâlni, te vei angaja în 
cine știe ce misiune nebunească, răsturnând șansele la o sută contra 
unu împotriva ta și... 

Își răsuci mâna de parcă ar fi turnat un pumn de nisip peste 
cealaltă palmă. 

Gerry rămase încremenit, apoi cu un gest brusc deschise ușa și ieși. 

În timp ce trecea pe lângă camera lui Bennie Noakes, auzi niște 
sunete slabe, o scârţâitură, un oftat, un hohot de râs. 

Se ruinează cu toate rahaturile alea pe care le înghite. O să moară. Și-a 
găsit o shigi, o shigi atât de frumoasă, și eu... 

În clipa aceea își dădu seama că nu putea să facă abstracție de 
profețiile lui Arthur în ce privea soarta lui. 

Nu putea fi Boot Camp. Trebuia să fie Boot Camp. Era plasată 
pe pontoane și despărțită de țărm de o milă de apă. Ceea ce nu 
împiedica dezertările, numai că reușeau doar cei mai buni înotători. 

În fața meselor lungi, trebuia ca recruții să se dezbrace în pielea 
goală și să arate conţinutul buzunarelor. Un căpitan, însoțit de un 
sergent, trecea încet prin dreptul fiecărei mese, privind cu atenţie la 
lucrurile expuse pe ea, în timp ce alt sergent urmărea dacă recruții 
care dârdâiau stăteau liniștiți sau altfel. Căpitanul se opri în dreptul 
lui Gerry și răsuci cartea dată de Arthur, în așa fel încât să-i poată 
vedea titlul. 

— Lexiconul Hipcrime, spuse căpitanul. Arestează-l sergent, are 
literatură subversivă. 

- Dar... ! explodă Gerry. 

— Executarea, sergent, sau va mai fi un arestat pe lângă el. 

Gerry își stăpâni furia. 

— Îmi permiteţi, domnule? spuse el apelând la o adresare forma- 
lä. 

— Desigur. 

-Eu n-am deschis această carte, domnule. Mi-a dat-o cineva 
aseară și am uitat-o în buzunar și... 

— A fost citită și răscitită până când i s-au desprins paginile, 
răspunse căpitanul. Sergent, mai adaugă și faptul că minte un ofiţer. 
Pedeapsa i-a fost redusă la numai patruzeci și opt de ore. 

Așa după cum a binevoit căpitanul să remarce, fusese doar o 
primă greșeală. 


continuitate (8) 
SPINAREA CAMILEI 


Donald a fost aproape șocat de aspectul normal al orașului pe 
timpul nopții. Era mai puţin aglomerat ca în timpul zilei din pricina 
fobiei a cărei victimă el însuși devenise, era însă plin de o viață care 
îi producea plăcere și îl făcea să se simtă iar tânăr, în primul lui an 
de facultate, când erau cu un milion mai puțini indivizi de care să te 
lovești pe stradă. 

Chiar nu m-am așteptat să regăsesc aceleași magazine ca în vremurile 
de demult? 

Îi veni să râdă în hohote de presimțirile lui. Și totuși ceva i se 
părea ciudat. Întreaga lui minte fu cu încetul cuprinsă de febra des- 
coperirii a ceea ce nu i se părea tocmai normal. Era exact genul de 
problemă la care se pricepea cel mai bine — să meargă de la indiciu 
pînă la rezolvare, fără să acorde chestiunii întreaga lui atenție. 

Era o noapte zgomotoasă. De pretutindeni se auzea muzică, 
mai cu seamă de top. O adevărată interferență sonoră în care două, 
dacă nu chiar trei ritmuri se încleștau la întâmplare pe acorduri 
minore — doar pe o sută de iarzi îi recunoscu pe Beethoven, Berg, 
Oyaka. Lucrul era, totuși, valabil și în timpul zilei, mai cu seamă 
de când fabricanţii de carcase de radio începuseră să instaleze în 
aparate difuzoare în loc de căști. 

Ceea ce-l izbise ca nefiresc fusese tonul discuţiilor. Pretutindeni 
îi auzeau pe oameni stând la taifas, un lux pe care ziua nu și-l 
permiteau. 

Indiciu: acești oameni se cunosc între ei, se salută. 

Cunoscuţii, pe care el nu-i știa, se adunau în grupuri mici de 
patru sau cinci de-a lungul întregului trotuar. Fusese pe jumătate 
convins că era vorba de oameni fără adăpost, apoi însă își spusese 
că având în vedere chiar și standardele moderne, erau mult prea 
mulţi, așa că începu să vâneze elementele distinctive pentru acea 
categorie de indivizi: femei și bărbaţi cu ochi înecaţi de tristețe — 
copii de asemenea — atârnați de genţile în care își vârâseră tot ce 

aveau, așteptând noaptea și permisiunea oficială de a se trânti pe 
unde apucau. 

O femeie-preot se adresa trecătorilor printr-o portavoce de pe 
treptele din fața unei biserici. 

- Te simţi obosit, te simți apăsat? Hai la Isus, hai și te odihnește 
la sânul lui! 

- Nu, mulțumesc, madam, eu m-am înscris pe orbita unei relaţii 
firești, urlă un fante, și amicii lui îl bătură pe spate, râzând în hohote. 
Fantele era un afram, ca și preoteasa, de altfel. Numărul de aframi 

„care puteau fi văzuţi acum era de cinci sau șase ori mai mare decât 
în timpul zilei. 

Se uită la mine plini de curiozitate. Să fie culoarea un indiciu? 

Ţ7 Era însă pe o pistă falsă. Treptat reuși să stabilească adevărul. 
Îmbrăcămintea lui avea ceva conservator în ea, ușor în afara modei. 
Marea majoritatea a celor pe lângă care trecea erau fie niște zdrențu- 
roși, ca aceia lipsiți de adăpost, care cel mai adesea se îmbrăcau cu 
lucruri destinate unei singure purtări, pe care ei le foloseau de cel 
puțin zece ori; fie unii dintre aceia care vedeau în căderea nopţii un 
semnal pentru a-și lăsa fantezia vestimentară cât mai slobodă. Nu 
numai fanţii în bluzele lor fantastice, umflate pentru a da impresia 
unor mușchi formidabili, dar și cei mai în vârstă erau țipători ca 
niște fazani în stacojiu și turcoaz, negru și argintiu. Erau îmbrăcați 
cu de toate, de la robe de tipul URNG, până la un strat de vopsea 
căruia îi adăugaseră câteva pene strategice. 

Răspuns: parcă aș fi într-o tară străină. 

Clătină gânditor din cap. Era ceva caracteristic în modul cum 
foloseau acești oameni strada ca pe o prelungire a propriei case. Era 
probabil o consecinţă a construirii Domului, edificiu care amplificase 
stilul estival pe toată durata anului. 

Locul în care ajunsese nu mai semăna cu cel dinainte. Începu- 
seră să-l acosteze mici negustori. 

- Concert de zgomote albe, smechere! Doar o băncuţă. 

— Citate din Coran în engleză, servite pe cale orală, care vor 
stârni cu siguranţă interesul unei persoane inteligente ca dumneata! 

— Ascultă adevărul pe care guvernul încearcă să i-l ascundă! E 
înregistrat direct de la Beijing și sunt date toate amănuntele. 

După o milă de mers, descoperi, după râsul și gesturile celor pe 
lângă care trecea, că avea un poster fosforescent atârnat de spate. Și-l 
smulse cu un gest iritat și se retrase să-l citească. 

Acest codder nu știe încotro. Cu Triptină ar fi ajuns aici înainte de a 
fi înteles ce se întâmplă. 

Reclamă GT? Greu de crezut. Era de notorietate faptul că gu- 
vernul descuraja zelul excesiv al Brigăzii de Narcotice, pentru că 
narcomanii descoperiseră nenumărate căi de subversiune, cu toate 

că — în mod oficial — în cele mai multe state continuă să existe legi. 
ÎI făcu ghem și-l aruncă la un coș de gunoi. 

Un afram zvelt, oarecum cu o înfățișare de intelectual, răsări în 
prejma lui, privindu-l cu insistență din profil. După ce făcură îm- 
preună vreo douăzeci de pași, își limpezi gâtul cu intenţia de a 
spune ceva. 

- Nu erai tu la... ? 

- Nu, răspunse Donald. Dă-i drumul la ce ai de spus și te anunț 
eu dacă mă interesează. Îți va economisi o grămadă de timp. 

Aframul clipi surprins. Mai făcu niște pași și ridică din umeri. 

— Și zici că nu te deranjează, tăticu? 

- Nu. 

— Vrei să-ți citesc genotipul? Arată-mi palma. Cu o băncuţă intri 
în posesia unui comentariu cât se poate de științific — am și certificat. 

- Mulţumesc, îmi pot permite o genaliză. 

— Dar n-ai urmași, nu? Poate că ai necazuri cu Comitetul pentru 
Eugenie — nu, să nu-mi spui nimic. Oricât de rea ar fi situația, se 
poate găsi o soluţie. Am eu niște pile, și dacă îţi poți permite o 
genaliză, înseamnă că-ţi poti permite să apelezi și la serviciile lor. 

— Sunt curat, făcu Donald cu un oftat. 

Afranul se opri, Donald făcu același lucru cu un gest involuntar, 
apoi se întoarse, astfel încât cei doi se aflau acum față în față. 

- Eşti un ticălos, spuse aframul. Uite, singurul lucru de care 
sufăr este o anemie, ceea ce în centura malarică este chiar un avantaj. 
Cu toate astea nu vor să mă lase, deși am fost căsătorit de trei ori. 

-Şi atunci de ce nu încerci în ţările malarice? i-o trânti Donald, 
strecurându-și mâna în buzunarul în care se afla arma. 

— Constatarea tipică a unui idiot! mârâi aframul. Atunci de ce 
nu te întorci tu în Europa? 

Iritarea lui Donald dispăru brusc. Spuse: 

— Ascultă, amice, ar trebui să te întâlnești cu omul cu care lo- 
cuiesc. Ai avea ce să înveți de la el. Și el e tot afram. 

- Nu-i treaba ta, îi răspunse aframul. Cu cât sunteți voi mai 
puțini, ăștia cu relaţii normale, cu atât mai bine. Dar faptul că ai un 
tip de culoare coleg de apartament mă face să plâng. Peste o gene- 
raţie cei cu pielea negră vor fi trecuţi pe lista genelor interzise. 

Scuipă la un centimetru de picioarele lui Donald și se răsuci pe 
călcâie. 

Donald își văzu de drum, deprimat de acest incident. Nu-și 
dădu seama cât a mai mers. Din când în când anumite lucruri îi 
atrăgeau atenţia — urletul ameninţător al sirenei unei patrule, copii 
care se băteau din cauza unei înjurături, muzica atotprezentă — dar 
el rămânea adâncit în gânduri. 

Referirea aframului la ţările malarice îi readuse în minte ceea ce 
îi spusese Norman despre Beninia. Ca de obicei, computerul din 
subconștient îi aranja informația în noi tipare. 

Guvernul ar trebui să afle de ce Elihu Masters s-a adresat corporației 
GT. Supoziţie: Guvernul nu știe de ce. Dacă dehomalienii sau cei din 
URNG vor convinge Beninia să se alăture federației, partidul care nu se va 
împăca deloc cu această idee va trebui să lupte. Singurii factori care pot 
preveni războiul sunt: a) președintele Obomi, care nu e nemuritor, și b) 
intervenția unei forte străine. În care caz... ! 

Îi veni dintr-o dată. Trei ore de lectură, cinci zile libere pe săp- 
tămână, timp de zece ani, îi încărcaseră memoria cu toate datele 
necesare pentru a iniția un plan așa cum trebuie să fie. 

Dar chiar în clipa în care îi veni, toată știința lui i se refugie în 
fundul creierului. Se opri și se întrebă unde se afla. 

Ținând seama de însemnele stradale, ajunsese în zona cea mai 
periferică din East Side, aflată la capătul ciclului morţii și renașterii, 
care făcea ca uneori orașul să semene cu un organism. La sfârșitul 
secolului trecut, zona cunoscuse momentul ei de glorie: deceniu 
după deceniu așa-zișii conectori i-au însoțit pe intelectuali și pe 
pseudointelectuali, spre est, din Village în zona distrusă de lângă 
râu, și până prin 1990, sau cam așa ceva, locul acesta avusese un preț 
foarte ridicat. Numai că roata și-a urmat cursul ei și cei bogați și 
plictisiți s-au mutat. Acum, frumusețea clădirilor elegante era fărâ- 
miţată pe sub fațada strălucitoare a reclamelor. Potengel vă asigură 
vigoarea. MasQ-Line străbate lumea dintr-un singur pas, întrebați-l pe cel 
căsătorit cu Mary Jane... Vizavi, fără nici o legătură cu reclamele, se 
ridicau în diagonală scările de incendiu, sub care se adunaseră gră- 
mezi de gunoi ca ciupercile din pădure. 

Donald se răsuci încet. Aici erau mult mai puţini oameni pe 
stradă. Simţeai și în aer starea de prăbușire. Doar la câteva minute 
de aici te întâmpina febra unei vieți pe care o sesizase și fără să-și 
încordeze atenţia, așa că nu era de mirare că localnicii preferau să-și 
petreacă timpul în altă parte. Magazinele erau închise, cu excepția 
celor ale căror proprietari își puteau permite să țină un vânzător, dar 
chiar și acelea erau complet lipsite de clienți. Nu era liniște — nu 
există nici un loc liniștit în tot orașul — dar fiecare sunet îi părea că 
vine de foarte departe: nu de la această clădire, ci de la cea înveci- 
nată, nu din această stradă, ci din următoarea. 

Acum se afla în faţa unei mândrii arhitectonice realizată cu vreo 
douăzeci de ani în urmă - un teren de joacă avangardist, realizat în 
spaţul dintre două clădiri înalte, un adevărat araucaria tridimensio- 
nal, calculat în așa fel încât dacă un copil neatent ar fi căzut, să se 
întâmple de la o înălțime foarte mică. În prima clipă, mintea lui 
refuză să creadă că există vreo legătură între liniile și formele pe care 

le vedea, pentru că totul părea lipsit de legături ferme. Apoi, când 
perspectiva a departajat ceea ce era în primul plan de ce se afla în 
planul depărtat, și-a dat seama că imaginea pe care o vedea era o 
scară a lui Riemann din oțel și sticlă, a cărei siluetă era profilată de 
ultimele felinare rămase întregi. 

Ceva se mișcă printre înspăimântătoarele ramuri artificiale. Ne- 
dându-și seama dacă era vorba de vreun om, Donald își băgă mâna 
în buzunar, pipăind arma cu vârful degetelor. 

Creatura monstruoasă se ivi, incredibil de flexibilă, pe buza 
unei prăpăstii miniaturale, și prinse viaţă sub forma unei umbre 
aruncate de un copil care trecea prin dreptul felinarului salvat. 

Donald scăpă un oftat adânc de ușurare. Prima dată crezu că a 
dat peste vreun drogat, dar când își dădu seama că nu era cazul, se 
întrebă dacă nu cumva aerul fusese infestat cu un halucinogen care-i 
afecta simţurile. 

Strângându-și cu un gest mecanic arma, se întoarse hotărât să 
pornească spre casă. 

Pe neașteptate, pentru că se afla într-o zonă unde nu se putea 
angaja un taxi, zări unul care rula încet cam la vreo sută de metri în 
faţa lui. Făcu un gest șoferului. 

Torcând încet, mașina ajunse în dreptul lui. Se pregăti să intre 
în timp ce șoferul activa sistemul hidraulic de deschidere a ușilor. 

Nu chiar așa de repede. 

Cuvintele îi sunară limpede, de parcă ar fi fost rostite de cineva 
aflat în compartimentul pasagerilor. Își retrase mâna de pe clanţa 
portierei, încercând să descopere acel ceva care îl alarmase. 

Probabil că mi s-a părut. Sunt și așa destul de stresat. 

Dar nu. La mufele de aer condiționat fusese atașat un sistem 
care transmitea automat un semnal radio la secţia de poliție dacă 
șoferul ar fi adormit un pasager. Acesta fusese însă aranjat; sigilul 
de plastic, care ar fi trebuit să aibă pe el viza anuală, se decolorase 
căpătând o tentă roșiatică transformată într-un adevărat semnal de 
alarmă. Oprise un fals taxi, unul dintre acelea al căror șofer își nar- 
cotizează victimele pe care apoi le pradă și le abandonează în bezna 
nopții. 

Ușa se închise cu zgomot. Dar nu complet. În ciuda acționării 
hidraulice, ușa nu reușise să înfrângă sensibilitatea la lovituri a Ka- 
ratandului pe care Donald îl plasase în calea portierei. Urmă o lovi- 
tură ca de ciocan și un scrâșnet care îi cutremurară cotul, dar își 
păstră prezenţa de spirit ca să nu-și tragă mâna. Prin lege aceste 
mașini care foloseau drept taxiuri erau de așa manieră făcute încât 
nu porneau dacă ușa nu era complet închisă. Dar Donald nu avea 
suficientă putere pentru a ieși de acolo cu forța. 

Impas. 

Din spatele geamului incasabil care îl separa de restul vehicu- 
lului, șoferul lovi în mod repetat butonul care acționa închiderea 
automată a ușii. Portiera se deschidea și se închidea cu pocnet sec 
dar Karatandul rezista. Dintr-o dată, Donald îl privi pe șofer cu un 
calm desăvârșit; dar omul era foarte preocupat să-și ascundă figura, 
în așa fel încât să nu-i poată fi văzută nici prin oglinda retrovizoare. 
Fusese răsucită complet într-o parte, acoperind fotografia taximetris- 
tului, funcţia ei fiind preluată de o minicameră TV. 

Și acum ce trebuie să fac? 

= În regulă, Shalmaneser! 

Vocea, care izbucnise din difuzorul montat în plafon, îl făcu să 
tresară. 

— Eu îţi deschid ușa, tu o iei la picior pe trotuar, și cu asta basta. 
Ce părere ai? 

— Nu, replică Donald, surprins de propria lui dârzenie. 

- Nu poți ieși decât dacă te las eu. 

- Nu poți să pornești decât dacă te las eu. 

-Speri să apară vreo patrulă, nu-i așa? Soldaţii nu trec pe aici 
dacă pot evita locul! 

— Până la urmă, cineva tot va observa că un taxi care are aprins 
semnalul de ocupat stă în mijlocul drumului fără să plece. 

— Dar cine ţi-a spus că semnalul e aprins? 

- Nu-l poţi stinge dacă nu se închide ușa! 

— Așa crezi? Am desfiinţat sistemul de alarmare a poliției, nu-i 
așa? 

” — Asta se vede. Sigiliul tău a devenit roșu. 

- Esti primul care a observat chestia asta în ultimele două săp- 
tămâni. Ultimului care s-a prins de chestie, i-am tăiat degetele. 

Donald își umezi buzele cu vârful limbii și aruncă o privire spre 
trotuarul alăturat. Deși cartierul era foarte slab populat, nu era cu 
desăvârșire pustiu. Tocmai se apropia o bătrână aframă. Se aplecă 
spre crăpătura lăsată de ușa imperfect închisă și strigă: 

- Doamnă! Chemaţi poliția. Acesta e un taxi fals! 

Bătrâna se holbă la el, își făcu cruce și trecu mai departe. 

Şoferul începu să râdă acru. 

- Nu prea știi cum stau lucrurile pe aici, nu-i așa, Shalmaneser? 
Va trebui să renunti la programul pe care ți l-ai făcut. 

Curajul lui Donald dispăru. Era gata să se recunoască învins și 
să accepte ideea de a o lua la sănătoasa, când agitația stârnită la 
colţul străzii îi atrase atenția. 

— Spuneai că patrulele nu se prea abat pe aici, exclamă el. 

— Exact. 

— Atunci ce părere ai de cea care vine din spate? 

Șoferul își privi televizorul îngrozit. 

Oare crede că îl păcălesc? Nu-i nici o păcăleală — e sută la sută o 
mașină a poliției! 

Blindată, asigurată cu aruncătoare de flăcări, patrula se apropie 
ca o felină de taxi. Șoferul dădu drumul sirenei. 

— la-ţi mâna de pe ușă, spuse șoferul. Pot să te fac om. Am 
relaţiile mele - Skulbustium, Yaginol, shigi, spune ce vrei și se face. 

- Nu, spuse Donald, de data asta pe un ton triumfător. 

Acum se puteau distinge siluetele celor din mașina de patrula- 
re. În plus, pe trotuar își făcuseră apariţia vreo șase oameni. Dintre 
aceștia doi erau adolescenți aframi, care strigară ceva polițiștilor și 
izbucniră în râs. 

Ușa mașinii de poliţie se deschise și Donald se simţi ușurat. Era 
o chestiune de secunde. 

Exact când polițistul se afla în mijlocul străzii, fu izbit din senin 
de o grămadă de gunoi. Trânti o înjurătură, își scoase pistolul și trase 
în direcţia terenului de joacă. Se auzi un țipăt. Trecătorii se trântiră 
la pământ. Șoferul părăsi taxiul în mare grabă și polițistul trase din 
nou asupra lui, dar rată. O ladă întreagă de gunoi se rostogoli acum 
de la înălțime mai mare, la început conținutul, apoi lada care se făcu 
praf. Un alt poliţist ieși din mașină și trase în direcția din care fusese 
lansat atacul. 

Dându-și seama cu întârziere că mâna nu-i mai era presată de 
ușa, Donald țâșni afară, strigând poliţistului să nu-și mai irosească 
gloanţele și să pornească în căutarea șoferului. Cel care îl privea din 
mașină îl percepu doar ca pe o siluetă umană. Șuieratul glonțului 
care trecu pe lângă mașină îl făcu să se ghemuiască lângă rigolă. 

De după un stâlp se întinse o mână care îl prinse de gleznă. 
Gestul putea fi și cel al unui prieten, dar Donald nu își putu da 
seama. Scoase Jettigun-ul din buzunar și trase în fața celui care îl 
apucase de picior. 

Un geamăt. Vocea unei fete. Glasul unei fete. 

— Să-mi faci mie una ca asta! 

Ferestrele se deschiseră de ambele părți ale străzii. Copiii țipau 
ivindu-se din umbrele terenului de joacă, încântați de aventură, și 
aruncau cu ce le venea la mână — bucăţi desprinse din zid, cutii și 
pachete, ghivece. O față frumoasă, întunecată, schimonosită de furie. 
Focurile dezordonate ale armelor polițiștilor, o voce care trânti un 
blestem spaniol: „Dar-ar sifilisul în el de țap în călduri!“ 

O izbi pe fata care încercase să-l înșface de obraz și își aminti de 
Karatand prea târziu. Mănușa rigidă de metal o lovi în gură și o 
expedie plină de sânge și gemete în mijlocul străzii, în lumina orbi- 
toare a farurilor de la mașina poliției. Firicelul roșu care i se prelin- 
gea pe bărbie strălucea ca focul. 

— Ucideţi-i pe ticăloși! 

De unde or fi apărut cu toții? 

Dintr-o dată strada se umplu de lume ca un furnicar răscolit. 
Ușile și pasajele subterane vărsau necontenit oameni. 

Răngile din metal aveau sclipiri stinse, din gâturi țâșneau urlete 
furioase, geamurile se spărgeau, revărsându-se peste capul celor de 
dedesubt. Sirena poliţiei se adăuga zarvei generale și cei doi polițiști, 
care se aventuraseră să iasă din mașină, se urcaseră zoriţi la locul lor 
pentru a evita un al doilea atac cu gunoi. Între mașina poliţiei și taxi 
se răsucea pe călcâie fata lovită, gemea cu sângele picurându-i din 
buza despicată pe rochia de un verde strălucitor. Donald se retrase 
în nișa din zidul clădirii învecinate, neobservat de mulțimea convin- 
să că suferințele fetei fuseseră provocate de polițiști. 

Mașina poliției încercă să bată în retragere. Prin geamurile încă 
deschise, Donald îi auzea cum strigau în microfon, cerând ajutoare 
de la secţie. O armă cu laser trase la baza unui stâlp de lumină și 
metalul se topi ca untul într-o tigaie pusă pe foc. Stâlpul căzu pe 
spatele mașinii polițiștilor, blocându-le retragerea. Țipând fericită, o 
mulțime întreagă se repezi să transforme acel început de baricadă în 
ceva mult mai substanţial. Cineva aruncă o cutie cu gaz și arma cu 
laser o aprinse. Țopăind ca niște dervişi, băieţi și fete începură să-și 
bată joc de polițiști. Cineva ţinti cu o piatră farul din stânga mașinii, 
care se sparse în mii de bucățele. Șoferul își aminti prea târziu să 
deruleze plasele de sârmă. Urmă un alt urlet de bucurie și o piatră 
căzu pe acoperișul mașinii, făcând-o să răsune ca o tobă de fier. 
Vopseaua explodă într-o puzderie de firimituri. Unele pătrunseră în 
ochii unui spectator, care își cuprinse fața cu ambele mâini, țipând 
că lau orbit. d 

Și doar atât a mai trebuit. 

- O, Doamne, exclamă Donald, cuvintele lui fiind mai mult ca 
o rugă pe care o rostise pe vremea când mergea la școală. Totul 
amenință să se transforme într-o insurecție. Va fi, este, o insurecţie...! 


context (9) 
TUNCRET 


Oamenii care simt nevoia să-și distorsioneze simţurile cu heroi- 
nă, Yaginol sau Skulbustium nu reușesc să ajungă la adevărul esen- 
tial conform căruia lumea reală are la bază doar o singură 
caracteristică: ea, și numai ea ne poate lua prin surprindere. 

Luaţi două bare din metal cenușiu și uniți-le. Rezultatul: un 
oraș transformat în ruine. 

S-ar fi putut prevedea sau imagina așa ceva până când nu s-au 
știut suficient de multe lucruri despre lumea reală, încât să poată fi 
calculate proprietățile unei substanțe numită Uraniu-235? 

Oamenii se tot minunează de faptul că chiromanția are o solidă 
bază științifică. Orice om cu un grăunte de inteligență ar fi putut 
spune, de îndată ce s-a descoperit codul genetic, că nu există nici un 
motiv aprioric pentru care liniile palmei să nu fie corelate cu tempe- 
ramentul unei persoane prin intermediul asocierii genelor care au 
același cromozom. Într-adevăr, existau toate motivele pentru a crede 
că așa ceva e adevărat, căci nu suntem cu totul tâmpiţi — lucru pe 
care l-am demonstrat deja — și dacă n-ar fi existat în chiromanţie un 
element revelator pentru experiența în cauză, am fi abandonat-o 
pornind în goană după vreo altă fata morgana. Că doar nu sunt 
puține. 

Dar au fost necesari patruzeci de ani de studiu intens și riguros 
al acestei probleme pentru a se demonstra că suspiciunile care se 
iviseră erau întemeiate. Chestia asta o găsesc remarcabilă — sau mai 
curând descurajatoare. 

Perfect: ce ne-ar mai putea mira azi? 

Faptul că după ce am aflat atât de multe despre noi înșine — 
desenul din palmă este doar un exemplu de cum ne-am analizat 
până la moleculele din care suntem constituiți, așa încât putem afir- 
ma că întrezărim ziua când nu numai că vom putea decide sexul 
copiilor noștri (dacă ne vom permite să achităm nota de plată), dar 
să și hotărâm dacă vom avea în familie un geniu într-ale matemati- 
cii, sau un muzician, sau un cretin (cred că unora le-ar plăcea să 
crească un cretin pe post de animal de casă... ). Ajungând aici, știm 
mai puţin despre felul cum am reacţiona într-un grup de oameni 
decât despre felul în care se comportă lucrurile neînsuflețite, cum ar 
fi, de exemplu, o bară de U-235. 

Sau poate că nici nu e chiar atât de uimitor. Fără a fi cu totul 
idioţi, manifestăm o remarcabilă tendinţă în acest sens. 

— Tu: Cel mai bun de Chad C. Mulligan. — 


(ISTORIE: Papa Hegel spune că tot ce aflăm de la istorie e că de 
la istorie nu aflăm nimic. Cunosc oameni incapabili să înveţe ceva 
din ce s-a petrecut chiar în cursul acestei dimineți. Hegel trebuie să 
fi văzut până departe. 

— Lexiconul Hipcrime de Chad C. Mulligan —) 

urmărind detaliile (9) 
SĂMÂNȚA LUI POPPY 


Să fi fost acesta într-adevăr un colț de lume trist, sau să fi fost 
doar în aparență trist numai pentru că ea revenise de pe orbită? 
Într-un loc ca acesta trebuia să vii pe niște picioare foarte sigure în 
cazul în care s-ar fi făcut analizele și verificările. Dar după opinia 
celor care știau că produsul finit va fi obținut după o abstinență de 
treizeci și șase de ore, era o adevărată cădere liberă. 

Însă chestia asta te putea plictisi foarte ușor. 

Toate amănuntele: pereți din plastic de un galben pal; ferestrele 
în parte întunecate din cauză că razele soarelui erau reflectate de 
suprafața exterioară, posterurile înrămate, creând un mozaic de re- 
guli pe care trebuia să le accepţi, bănci aparent destinate să-i facă pe 
aceia care le foloseau să se simtă cât mai inconfortabil, încât persoa- 
nele fără locuinţă să fie scutite de obligaţia unor vizite lipsite de 
orice scop, doar din dorinţa de a sta puțin la căldură; și peste tot 
stăruia un aer stătut: iz de praf, hârtie învechită și încălțări uzate. 

Singurul element care sugera ceva natural în încăpere era po- 
deaua, acoperită cu plăci pe care fusese gravat desenul unei frunze 
moarte, pusă sub un plastic transparent. Dar chiar și acesta era un 
eșec, pentru că, dacă te uitai direct la plăci vedeai repetarea modelu- 
lui, și dacă priveai dintr-o parte, modelul dispărea sub un maldăr de 
zgârieturi și crăpături produse de numărul imens de picioare care 
traversaseră camera și totul avea culoarea maronie a unei baligi. 

— Ajunge. 

— Mai bine nici că se putea. 

Celelalte femei care așteptau își ridicară privirea, faptul de a 
vorbi fiind singura distracţie și unicul stimul. Toate erau femei între 
douăzeci și cincizeci de ani, și toate cu sarcini mult mai avansate 
decât Poppy, unele al căror pântece se revărsa din plin; al altora, 
ceva mai modest, abia dacă ajunsese să se împlinească aidoma unei 
mingii. Probabil că acestea din urmă auziseră despre rezultatul 
cariotipurilor lor. Poppy se cutremură la gândul că i se va extrage 
lichid cu un ac direct din abdomen și se întrebă câte din cele de acolo 
vor fi golite oficial de sămânţa din ele. 


1 Poppyseed - Ambiguitate intenționată: Poppy este numele unui personaj, 
dar în engleză are și sensul comun „mac“ (poppyseed — sămânță de mac) (n. tr.). 

Ca și cum ar fi dorit să străpungă aura protectoare a feminității 
ei, fiind singurul bărbat de faţă, Roger se apropie de ea și-i cuprinse 
umerii cu braţul. Ea îl mângâie pe mână și-i zâmbi. 

Era izbitor de drăguță, chiar așa cum era îmbrăcată, în panta- 
loni bufanţi, trei sferturi, care ar fi trebuit spălați, și o bluză care ar 
fi fost bună pentru o femeie mult mai voinică. Ovalul feței ușor 
osoasă era perfect conturat, figura fiindu-i luminată de ochii mari, 
căprui, și încadrată de cosiţe negre, și cu un ten suficient de bronzat 
ca să-i dea o notă de sălbăticie. Cât despre sarcină, aceasta nu avu- 
sese nici un alt efect asupra ei decât că îi punea și mai mult în 
evidenţă bustul. 

Ea chicoti gândindu-se la ceva foarte personal, și Roger o strân- 
se și mai tare cu bratul. 

— Miss Shelton, spuse o voce fără trup. Și — ah, da — Mr. Gawen! 

— Noi suntem, spuse Roger și se ridică În picioare. s 

Prin ușa care se deschise la apropierea lor putură vedea un 
bărbat de vârstă mijlocie cu înfățișare obosită stând la o masă sub 
tabloul Regelui şi Reginei și a celor doi — puteți fi siguri, garantăm 
cifra - doi copii. În fața lui erau ordonate teancuri de formulare și un 
număr de recipiente sterilizate și sigilate, cu un spațiu special pe 
capac pentru nume și numere. 

- Luaţi loc, îi invită el fără să-i privească. Sunteţi doamna Pop- 
py Shelton? 

Poppy încuvinţă cu o mișcare a capului. 

- Si, ăă, de când? 

= Da A 

— De când ești însărcinată? 

— Doctorul mi-a spus că de șase săptămâni. M-am dus la el când 
nu mi-a mai venit ciclul și mi-a spus să mă prezint aici dacă nu e 
vorba de ceva accidental. 

— Mda. Individul aflat de cealaltă parte a mesei scrise ceva în- 
tr-un formular. Și dumneata ești tatăl, nu-i așa, domnule Gawen? 

— Dacă Poppy o spune, atunci așa e. 

Individul îi aruncă lui Roger o privire tăioasă, ca și cum cineva 
și-ar fi bătut joc de el. 

- Aha. Oricum e bine să-l avem consemnat și pe presupusul 
tată. În zilele noastre nimeni nu poate fi sigur pe nimic. Și vrei să-ţi 
duci sarcina până la capăt, doamnă Shelton? 

— Ce? 

— Vrei să ai copilul? 

- Sigur că da! 

-Nu există nici un „sigur că da“ în această privință. Cele mai 
multe dintre cele care vin aici au în cap toate tertipurile prin care să 
obțină un avort — liste întregi cu bolile pe care le-au avut în copilărie, 

felul în care bunica lor s-a senilizat imediat după cea de a o suta 
aniversare, sau cine știe ce legătură aparentă cu vreun copil de la 
cealaltă scară a blocului care are pojar. Ești căsătorită? 

- E obligatoriu? i-o trânti Poppy. 

- Din păcate, nu. Și nu-mi place nici tonul dumitale. Lucrurile 
- așa cum pui problema — fac parte „obligatoriu“ din cea mai simplă 
formă de ecologie umană. Cu aproape o sută de milioane de oameni 
pe insula asta a noastră, nici n-ar mai avea rost să ne irosim resursele 
materiale și umane pentru întreprinderi lipsite de orice noimă, cum 
ar fi instruirea phocomelilor, sau să curățăm după idioţi. Toate țările 
civilizate și avansate din lume au ajuns la această concluzie și dacă 
vrei să te strecori printre prevederile legii care îngrădește numărul 
de copii ai unei familii, va trebui să te duci într-o țară care nu-și 
poate permite să-ţi asigure o asistență medicală cumsecade. Aici, cel 
puțin, ești sigură că acest copil al tău va fi ferit de probleme de 
natură ereditară, pe de o parte, iar pe de alta i se va acorda protecția 
necesară față de riscurile pre- și postnatale. Ce vei face cu copilul 
după ce se va fi născut, te privește. 

Poppy izbucni iar în râs și Roger o strânse de mână ca să o facă 
să tacă. 

— Dacă mai aveţi ceva să ne spuneți?... zise el. 

Bărbatul ridică umeri. 

- Bun, ţi-a spus doctorul ce trebuie să-mi aduci? 

Roger își goli conţinutul buzunarelor umflate ale hainei. 

— Probe de urină de la mine și de la ea. Probe seminale în pun- 
guliță de plastic. Unghii, fire de păr, salivă și mucus nazal, sunt toate 
aici. 

- Bun. Dar vocea individului nu părea deloc mulțumită. Întin- 
deți mâna, doamnă Shelton. 

— Doare? 

i Da. 

Îi înfipse un ac în vârful degetului, stoarse un strop de sânge și 
îl lăsă să picure pe o hârtie de filtru pe care o puse într-un plic 
etichetat. 

-Şi dumneata, domnule Gawen. 

Repetă operaţia, apoi se așeză pe scaun, lăsându-se greu pe 
spetează. 

- Cam asta ar fi totul pentru astăzi. Dacă nu apar probleme de 
natură ereditară, ți se va permite să duci sarcina mai departe până 
în a treisprezecea săptămână, când va trebui să te prezinți la spital 
pentru realizarea cariotipului. Vei fi anunțată cu trei zile înainte. La 
revedere. 

Poppy avu o ezitare. 

-Şi dacă nu va fi admis? întrebă ea după o clipă. 

- Depinde. Dacă e din cauza ta, chiuretajul și sterilizarea. Dacă 
e din cauza lui, vreo manifestare faţă de care tu ești imună, chiure- 
tajul și interdicția de a mai convieţui împreună. 

-Şi dacă nu vin pentru chiuretaj? 

— Atunci ești trecută pe lista persoanelor căutate, arestată și în- 
chisă. În orice caz, nici un spital nu va accepta să te interneze în 
maternitatea lui, nu te va asista nici o moasă și, în cazul în care 
copilul se va naște cu o diformitate, va fi preluat de o instituţie 
specializată. Probabil că sună cam aspru, nu-i așa? Dar cred că face 
parte din îndatoririle pe care le avem față de generația viitoare, 
obligaţii pe care trebuie să le acceptăm. 

Poppy chicoti din nou și Roger, roșu la faţă de jenă, o conduse 
afară. 

Ajunși în stradă, ea îl cuprinse cu brațul și începu să țopăie. 

— Roger, o să reușim, o să reușim! 

- Și eu sper, răspunse el cu un entuziasm domolit. 

— Ah, ești așa de pesimist. Probabil că ți s-au înecat corăbiile. Fi 
s-a întâmplat ceva? 

- Am niște gumă Skulbustium. Dar nu cumva e chiar una din 
chestiile pe care trebuie să le eviți? 

- Nu, doctorul a spus că numai Yaginolul poate face rău copi- 
lului. 

— Eşti sigură? 

— Absolut. Doar l-am întrebat în mod special și ţi-am spus care 
i-a fost răspunsul. 

— Atunci e în regulă. 

Scoase un pacheţel din buzunar și, în așteptarea mașinii, își 
împărțiră bomboanele-gumă care emanau o ușoară aromă de ana- 
son. Se uitară în jurul lor încercând să-și dea seama unde se aflau. 
În capătul opus al cenușiei London Street fuseseră instalate bariere 
cu semne mari care atenţionau că strada era închisă pentru reparații; 
ca în multe alte locuri ale metropolei, exista planul de a construi pe 
carosabil, lăsând loc numai pentru circulația pietonală. 

Încetul cu încetul stâlpii albi și roșii ai barierei începură să se- 
mene cu tulpinile unor plante exotice, mai cu seamă roșul, care stră- 
lucea ca o flacără. Amintirea tristului salon de așteptare, a 
antipaticului funcționar care-i chestionase, începu să se estompeze 
aidoma unui vis dintr-un trecut îndepărtat. Poppy, cu o mână pe 
pântece pentru a binecuvânta miracolul care se împlinea acolo ca 
urmare a unei legături dorite, avea ochii măriți de uimire înfiorată. 

-El o să vadă această lume, nu-i așa? șopti ea. 

-Nu aceasta, nu rahatul ăsta, ci locul acela superb care nu în- 
cetează nici o clipă să te uluiască. 

- Roger, ce drog ţi se pare a fi cel mai bun? Trebuie să fiu sigură 
că nu va cunoaște niciodată urâţenia lumii. 

— Va trebui să-l întrebăm pe doctor, răspunse Roger. Pe faţă i se 
citea o certitudine calmă. Doctorul i-a mai ajutat pe foarte mulți, așa 
că trebuie să știe despre ce e vorba. 

O luă de mână și porniră, singurii doi oameni adevărați din tot 
universul, pășind pe o stradă pavată cu nestemate spre un tărâm al 
iubirii. 


context (10) 
COPILUL ȘI APA DIN SCALDATOARE 


„Vă garantez că e o adevărată prostie să pierzi ani întregi cu 
pregătirea unui personal medical cu o înaltă specializare și a psiho- 
logilor și a așa mai departe, ca apoi să-i pui la o muncă de la care 
n-ai ce rezultate să aștepți, de vreme ce materialul pe care lucrează 
e lipsit de la bun început de orice speranță, așa cum sunt imbecilii. 
Sunt chiar gata să admit oarecum și ideea că acești indivizi ar avea 
un blestemat complex al puterii și că le place să domine zarzavatu- 
rile umane neputincioase, deși va trebui să mi se ofere argumente 
solide în acest sens înainte de a înghiţi toată povestea asta. Dar nici 
nu voi contesta faptul că suntem prea mulți — știrile despre foametea 
din Asia, ciuma care seceră în America Latină, precum și amploarea 
nomadismului sezonier din Africa, fiindcă jumătate de an pământul 
nu poate oferi strictul necesar celor care trăiesc acolo. Pentru așa 
ceva nici nu mai e nevoie de dovezi. 

Dar oare am adoptat măsurile cele mai potrivite pentru a face 
faţă situației? Luaţi, de exemplu, hemofilia; nu a putut fi oprită fără 
să facă victime printre capetele încoronate ale Europei, și mulți din- 
tre ei au arătat chiar foarte bine în comparaţie cu adevărații hemofili 
și chiar și-au păstrat tronul până când gena i-a trădat. Doar n-o să-mi 
spuneţi ca Henric al VIII-lea al Angliei sau Ivan cel Groaznic sunt 
descendenţi din regina Victoria. Sau uitaţi-vă la modul în care o 
parte dintre state i-au condamnat pe cei cu degetele palmate; veți 
găsi o mulțime de medici care susțin că acest fapt nu este decât o 
adaptare la mediu care a început încă de pe vremea când omul era 
o ființă semiacvatică și trăia prin mlaștini și vaduri puțin adânci, 
hrănindu-se cu ierburi și crustacee. 

Dar schizofrenia? Încă se mai fac cercetări pentru a determina 
dacă simptomele chimice se datoresc reacției provocate de stres, sau 
dacă sunt înnăscute și există oameni care pur și simplu au o predis- 

poziție pentru așa ceva, dar boala poate fi ținută foarte bine în frâu 
într-un anumit mediu. De fapt, nici nu cred că ar fi vorba de eredi- 
tate, putem discuta, mai curând, despre un mimetism comporta- 
mental la nivelul familiei, fiind vorba de un răspuns amplu în cadrul 
acestor grupuri, așa cum ar fi, de pildă, infanticidul mai accentuat 
printre copiii și nepoții care provin din acele familii rele, lipsite com- 
plet de afecțiune, indiferent de genotipul lor. Aveţi părinți cu încli- 
nații spre un comportament schizofrenic? Îi învăţaţi modelul 
comportamental și asta-i tot. 

Dar diabetul? După cum se știe, e mortal și trebuie să recurgi la 
tratament chimic. Bun — dar numele meu este Drinkwater (Băutorul 
de apă), ceea ce reprezintă o certitudine pentru faptul că unii dintre 
strămoșii mei, cum ar fi francezul numit Boileau, și neamțul cu 
numele de Trinkwasser, au fost diabetici polidipsomatici, diabetici 
ereditari. 

Și dacă pe vremea când oamenii își luau porecle ar fi existat o 
legislaţie eugenică, atunci li s-ar fi interzis să aibă copii și eu n-aș mai 
fi fost azi aici. 

Nu înţelegeți? N-as mai fi fost aici!“ 


continuitate (9) 
RUPT DE SINE INSUȘI 


Aidoma unui monstruos piston de presă explozivă, universul 
se prăvăli asupra lui Donald Hogan, așa cum o mână ar fi presat un 
bot de chit, lăsând imprimată în el forma degetelor. Își simți ființa 
pulverizată în beznă, cu puterile de a înțelege ce se întâmplă și de a 
lua o hotărâre mult diminuate, redus la condiţia unei biete păstăi a 
cărei soartă atârna de voia întâmplării. 

O parte din analiștii sociologi trăseseră concluzia că orășeanul 
ajunsese în faza unui echilibru total instabil; o singură picătură pu- 
tea provoca dezastrul. Porcul din Gadara, pe culmea dealului care 
se înălța deasupra mării, porc care râma grohăind, oamenii își dă- 
deau seama de lucrul ăsta, susțineau teoreticienii, și deci atunci când 
puteau să opteze pentru altceva nu se mai înghesuiau să ajungă în 
orașe, și așa supraaglomerate. Dar în ţări ca India nu mai exista nici 
o altă alternativă; foametea nu era așa de intensă în centrele urbane, 
unde oamenii se aflau în apropierea punctelor de distribuire a hra- 
nei și unde starea de letargie produsă de foame reducea izbucnirile 
violente doar la fapte izolate. Cu totul alta era situația populației 
bine hrănite din America și Europa, care putea fi împinsă în prăpas- 

tie fără nici un alt avertisment cu excepţia acelei stări de iritare îm- 
potriva căreia era suficient un pacheţel cu tranchilizante. 

Ultimul gând coerent pe care Donald a mai fost în stare să-l 
formuleze a fost că una era să ai cunoștință de acest pericol, și cu 
totul alta să fii pus în fața lui. 

Apoi lumea se învârti haotic și se simți pierdut. 

ÎN CENTRU: mașina de patrulă a poliţiei. Un vehicul de culoa- 
re albă, trapezoidal, lung de treisprezece picioare și lat de șapte, cu 
roțile ascunse sub blindajul care proteja și motorul și rezervorul. 
Cabina era pentru patru persoane, prevâzută cu geamuri incasabile 
și un parbriz pe care se putea desfășura o rețea de sârmă protectoa- 
re, în timp ce partea din spate era destinată transportului arestaţilor 
sau răniților, fiind dotată cu o portieră grea din metal, cu tărgi pe 
rotile și cu un sistem de aer condiţionat și gaz soporific. Pe botul 
mașinii se aflau două lumini de un alb strălucitor care acopereau o 
deschidere de 150 grade, dintre care una dispăruse pentru că șoferul 
ezitase să desfășoare plasa protectoare; la fiecare colț al plafonului 
mașinii se afla câte o lumină cu intensitate reglabilă; tot pe plafon se 
afla un mic tun mobil, pneumatic, care putea să lanseze grenade din 
sticlă până la o distanță de șaizeci de iarzi; sub blindaj și folosite 
numai în caz de extremă necesitate se aflau aruncătoare de flăcări 
care puteau să inunde strada cu foc pentru a-i împiedica pe atacanți 
să se apropie, timp în care cei aflați în mașină așteptau ajutoarele, 
respirând cu niște măști alimentate de la sistemul de aer condițio- 
nat. Mașina nu putea rezista minelor, sau la trei împușcături succe- 
sive în același punct al blindajului, sau prăbușirii unei clădiri peste 
ea, în rest nimic altceva din ce s-ar fi putut întâmpla în timpul unei 
răzmerițe nu o putea afecta. Cu toate acestea, motorul nu era în stare 
să o facă să împingă din drum taxiul ale cărui frâne erau acționate 
automat prin deschiderea ușilor și nici stâlpul de lumină căzut peste 
ea, și care fusese de acum vârât cu multă sudoare și potop de înju- 
rături la locul lui, și nici o cutie poștală bine fixată la locul ei. 

PRIM-PLAN: făcuți parcă din aer, înghesuindu-se pe trotuar, 
zeci — sute — de oameni, cei mai mulți aframi, unii portoricani, alții 
WASP. O fată cu un acordeon electronic dat la maximum, producând 
un zgomot fantastic, care făcea ferestrele să tremure și timpanele să 
bubuie, urla un cântec printr-un megafon, în timp ce ascultătorii 
începuseră să bată ritmul la: Ce ne facem cu frumosul nostru oraș, 
murdar și periculos, parfumat și căcăcios? 

În mașina poliției se arunca orice — pietre, gunoaie, sticle, cutii. 
Cât va mai dura până când tunul și aruncătoarele de flăcări vor intra 
în acţiune? 

CADRU: fațadele uniforme ale clădirilor cu douăsprezece etaje, 
fiecare ocupând un bloc, sau o jumătate de bloc, aveau o liniaritate 


130 


care abia dacă era întreruptă de străzile gen canion, pentru că par- 
carea automobilelor în interiorul orașului însemna că benzile cu sens 
unic pentru mașinile oficiale și taxiuri erau suficiente. Autobuzele 
mergeau doar până la primul colț la stânga și încă alte două colţuri 
la dreapta. Trotuarele erau flancate de bariere din beton înalte de 
patru inci, suficient de mici pentru a fi sărite, suficient de înalte 
pentru a împiedica mașinile să dea peste pietoni. Aproape că nu era 
faţadă pe care să nu se afle reclame, așa încât cei aflaţi la etajele 
superioare dădeau cu ochii de noianul de mizerie prin mijlocul unui 
O sau printre picioarele unei fete amabile. O singură excepție în 
unitatea de monolit a fațadelor străzii o constituia terenul de joacă, 
aidoma amestecului lui Finstein în lumea ordonată a lui Euclid. 

DETALIU: faţada clădirii unde se ghemuise, aflată vizavi de 
terenul de joacă, era ceva mai ornamentată decât a celorlalte blocuri, 
având o verandă lată deasupra nivelului străzii pentru accesul în 
interior și stâlpi de susținere integrați în fațadă, laţi, așezați în pe- 
rechi cu un spaţiu de aproape două picioare între ei, de formă coni- 
că, având la bază o grosime de două picioare și terminându-se cu un 
vârf ascuţit în dreptul celui de al patrulea nivel. Se refugiase în 
spatele unui asemenea stâlp, care îl ferea de lumină, punându-l la 
adăpost de insurgenții care mișunau și de proiectilele improvizate 
care trosneau în jurul lui. Un zgomot de metal care se rostogolea 
deasupra lui îl făcu să privească în sus. Cineva încerca să schimbe 
poziţia verticală a scării de incendiu, așezând-o într-un unghi drept, 
care să-i permită să arunce de acolo cu orice asupra mașinii poliției, 
prinsă în capcană. 


Vâz-Poc. Vâz-poc. Fâs-vâz-poc. 

Tunul de gaze. 

Grenade care se izbeau de zidurile clădirilor, lansând fiecare 
câte un litru de gaz, ce se târa spre rigola îngustă a străzii. Primele 
victime, care inhalaseră din plin gazul, începură să tușească, să urle 
și să se lase în genunchi, rostogolindu-se pe caldarâm, iar aceia care 
avuseseră norocul să se afle în afara razei de acțiune a gazelor toxice 
se aruncară la pământ, încercând să iasă din zonă târându-se. 

Vâz-poc. Fâs-vâz-poc. 

Fata căreia îi rupsese mutra o porni cu pași clătinaţi din mijlocul 
drumului, venind spre el. Animat de un vag impuls de a-i sări în 
ajutor, Donald își părăsi adăpostul lui dintre stâlpi și o strigă. Fata 
se îndreptă spre el numai pentru că îi auzise vocea prietenoasă, fără 
însă să fi văzut despre cine era vorba, și în aceeași clipă o bâtă îl izbi 
peste umărul stâng. Apucă să observe că mâna care-l pocnise aparţi- 
nea unui afram. Se clătină și căzu în genunchi. Tunul de gaze înce- 
puse să expedieze proiectile în direcţia lui și primele revărsări de 

otravă făcură respiraţia insuportabilă. Cei care reușiseră până atunci 
să evite gazele se atârnau de ramurile metalice ale terenului de joacă, 
aidoma primului om care încerca să se salveze de haita de lupi. Fata 
îsi văzu fratele care-l izbise pe Donald și, împreună, alergară spre 
colțul străzii, abandonându-l. Se luă după ei, pentru că toată lumea 
alerga ori într-o direcţie ori în cealaltă. 

La colț: cei de pe urmă sosiți se alăturară unui grup înarmat cu 
bâte și cutii goale din care făcuseră tobe și care începuseră să chiuie 
de bucurie la vederea mașinii de poliție avariate. 

— Gaze! N 

Strigătul deveni șovăitor. Vizavi era un magazin conectat la sis- 
temul de alarmă automată; patronul, sau directorul, își făcuse apa- 
riția izbind grăbit grilajul metalic care acoperea vitrina și ușa, 
prinzând astfel în capcană trei clienți ce păreau mai curând ușurați 
decât speriaţi. O mână nevăzută aruncă o piatră în ultima vitri- 
nă, dincolo de care se aflau sticle de băutură. Cutii și sticle se pră- 
văliră într-un morman care se înghesuia în grilaj, blocându-l. O parte 
din mulțime hotărî că magazinul era o ţintă mai interesantă decât 
mașina poliției. 

Un duduit de motor acoperi întreaga explozie sonoră. Unul 
dintre elicopterele micuţe, de o singură persoană, care patrula dea- 
supra clădirilor înalte până la Domul Fuller, cu căptușeala roșie a 
acoperișului său care forma cerul Manhattan-ului, urmărea întreaga 
scenă pentru a ţine la curent Cartierul General al poliţiei cu privire 
la extinderea răzmeriţei. Dintr-un luminator aflat înspre dreapta 
veni o bubuitură — o armă veche de vânătoare. Elicopterul se clătină 
și începu să coboare spre mijlocul străzii, în timp ce elicea mugea 
forţată de pilot pentru a câștiga înălțime. Înnebunită de plăcerea de 
a-l avea expediat pe caraliu chiar în mâinile ei, mulțimea năvăli să-l 
întâmpine cu bâtele. | 

Donald o luă la fugă. La colțul următoarei străzi descoperi că 
măsurile de înăbușire a rebeliunii erau în plină desfășurare. Mașinile 
pompierilor împingeau oamenii cu jeturi de apă, de pe stradă în 
zidurile caselor. Se întoarse, încercând s-o apuce în direcția opusă, 
dar imediat dădu peste mașini de gunoi și dube de poliţie la care 
fuseseră atașate lame asemănătoare celor pentru dezăpezire, dar 
care acum erau folosite în același scop ca furtunurile, dar cu mult 
mai puţine menajamente. 

Fiind ţinută cu forța în permanentă mișcare, mulțimea nu putea 
să se organizeze în vederea unei rezistenţe bine gândite. $ 

Îsi făcu apariția un alt minielicopter, care cobori amenințător, 
lansând grenade cu gaze toxice. 

Donald era unul dintre cei vreo cincizeci de oameni bruscaţi și 
împinși de poliţie, fiindcă nu locuiau în acel cartier și nu aveau unde 

să se refugieze. Își croi drum spre zidul clădirii pentru că îi văzuse 
pe câțiva dispărând prin pasajele dintre blocuri. Dar la prima ușă, 
unde ar fi avut șansa să intre, fu întâmpinat de doi aframi înarmaţi 
cu bâte, care îi spuseră: 

- Tu nu locuiești aici, WASP, dispari înainte s-o iei pe coajă. 

Cele două mașini ale pompierilor și camionul gunoierilor, de 
care încerca să scape, se întâlniră în mijlocul unei intersecții. Masa 
de oameni care se revărsase pe toate cele trei străzi era împinsă în 
cea de a patra și aruncată iar în mijlocul confruntărilor. Se înghe- 
suiau unul în altul, călcându-se pe picioare și urlând. 

Mașina patrulei de poliție rămase înțepenită la locul ei. 

Șoferul claxonă în semn de salut la apariția colegilor lui din 
camionul de gunoi. Gazul se dispersase în întregime, lăsându-și vic- 
timele tușind și vomitând, dar nu exista nici un semn că răzmerița 
s-ar fi stins. Pe barele din beton ale terenului de joacă bărbaţi și femei 
continuau să cânte melodia pe care o urla fata cu acordeonul elec- 
tronic: Găsește-ți un ciocan și SFARAMA! Aproape toate geamurile 
fuseseră sparte și sticla scârțâia sub picioare. Fiinţele umane fuseseră 
îngrămădite împreună cu gunoiul într-o movilă uriașă, nu numai 
din direcţia din care venea Donald, ci și din celălalt sens. Planul 
iniţial fusese îndeplinit integral: închiderea zonei, menţinerea rebe- 
lilor în permanentă mișcare, adunarea într-un singur loc și împache- 
tarea. Tineri curajoși săreau pe braţele mașinii de gunoi în timp ce 
aceasta trecea prin dreptul terenului de joacă și de acolo mai depar- 
te, la adăpostul zidurilor de beton. Donald întârziase prea mult ca 
să-i mai imite; exact când se gândea că ar trebui s-o facă fu obligat 
să mergă mai departe. 

Fără nici o judecată începu și el să împingă și să urle, la fel ca 
toți ceilalți, fără să-l mai intereseze dacă cel în care se înghesuia era 
bărbat sau femeie, afram sau WASP. Tunul de gaze arunca grenade 
deasupra capului său și muzica bubuitoare începu să se stingă. 
Miasmele gazului ajunseră în nările lui Donald, înăbușind și ultime- 
le rămășițe de rațiune. Agitându-și ambele mâini, fără să-i pese cine 
îl pocnea, pentru a întoarce loviturile, începu să se lupte cu oamenii 
veniți din direcția opusă, războindu-se cu grupul cu care căzuse în 
aceeași plasă. Pe acoperișuri se așezaseră în urlet de turbină elicop- 
terele poliției, cu plase uriașe pentru a curăța locul de scandalagii, 
pe care îi vor căra în felul acesta la secţiile de poliţie. Elicopterele 
semănau cu niște făpturi oribile ce păreau să se fi ivit din împere- 
cherea unui păianjen cu un vultur. 

Iar el împingea, izbea și răcnea fără să simtă loviturile care se 
abăteau asupră-i. În dreapta ochilor lui se ivi o față neagră care i se 
părea cunoscută și singurul lucru la care se putu gândi era că îl 
reîntâlnise pe băiatul asupra căruia trăsese, acela a cărui soră îl ata- 

case răzbunătoare, așa că o izbi peste gură, făcând-o să sângereze. 
Îngrozit, începu să-l lovească pe omul care i se opunea. 

- Donald! Oprește-te, Donald, oprește-te! dude 

Din grenadele explodate se scurgea tot mai mult gaz. Își pierdu 
energia necesară pentru a mai lovi cu pumnii și o geană de lumină 
i se strecură în creier înainte de a leșina. 

Spuse: 

— Norman. O, Doamne. Norman. Sunt așa de... 

Scuza, cel căruia îi era adresată, cel care o formulase, totul se 
prăbuși într-un ocean de întuneric. 


lumea evenimențială (7) 
SITUAȚIA ARTEI 


Am văzut mâzgălit pe colțul zidului mâzgăzgăzgălit pe un zi- 
zizid colțul pisicii miorlăind pe zizid ceea ce am văzut mâzbălit pe 
zizât am uitat asa că nu e chiar atât de important SĂ CUNOȘII 
AVÂND ÎN MÂINI UN DISPOZITIV POLIFORMANT. SENZATII- 
LE LUI MICHELANGELO ȘI ÎNCĂ ȘI MAI MULTE DIN CELE ALE 
LUI RODIN ȘI ROUAULT să vă analizăm metabolismul și să vă realizăm 
un amestec care să fie numai și numai al dumneavoastră garantat să vă 
poarte cu mult mai sus și mai mult timp realizând un hibrid prin 
încrucișarea caleidoscopului cu computerul cu care am creat Colli- 
derscopul care vă transformă locul dumneavoastră cenușiu într-un 
minunat mister EL CARE ARE PĂMÂNTUL SĂ-L ASCULTE TO- 
TUL SE AFLĂ ÎN SUNETELE ÎNTÂMPLĂTOARE ALE UNUI GEN- 
ERATOR DE SUNET ALB arhitectura viitorului va ține de spațiu 
volum introvertire și contracție CONCERTUL DE VIOARĂ AL LUI 
BEETHOVEN SOLIST ERICH MUNK-GREEN când zugrăviți din nou 
nu uitaţi să ne consultați pentru opere de artă originale create pe computer 
pentru completarea nuanței coloristice arome rare orientale de la hrana 
cea mai banală dacă o dregeți cu puţin „Ass-salt“ înainte de a găti 
ULTIMA COLIZIUNE PLANETARĂ DE PROPORȚII A LUI EM 
THIRTY-ONES ESTE PE BOBINA EG 92745 dacă nu ați citit-o înseam- 
nă că nu v-ati aniversat cea de a douăzeci și una zi de naștere „oferă un cu 
totul alt înteles cuvântului roman“! NETSUKE NU A FOST NICIODA- 
TĂ AȘA ÎNAINTE DE TEXTURI FORMELE ABSORB NECONTE- 
NIT PRIN STRUCTURA INSTABILĂ (G' STATA) unuia dintre cei 
mai creativi artiști ai generaţiei noastre i se datorează hainele de la 
„Gondola“ MACBETH DE LA BAZA LUNARĂ ZERO DE WIL- 

LIAM SHAKESPEARE ȘI HANK SOLDLEY scăpări necontrolate azi 
seară pirotehnice și o mare ocazie pentru autoexprimare vă aduce propriile 
uri vreți să spuneți că nu aţi cumpărat încă una din cutiuțele ceas ale 
lui Ed Ferlingham? să faci din casa ta cadrul cel mai adecvat personalității 
tale NOI MARIONETELE UN NOU BALET DE SHAUN cea mai 
fascinantă preocupare a secolului este studierea potențialului stocativ al 
englezei „Karezza verbală deoarece pare a fi mereu acolo fără însă să fie așa“ 
CEA MAI MARE DINTRE ARTE E CEA MAI NEGLIJATĂ CÂND 
TE-AI EXTAZIAT ULTIMA DATĂ ÎN PAT? la cea de a 22-a Galerie a 
Secolului să-ți porți hainele cele mai vechi sau cumpără-ţi exemplarele noas- 
tre unice sau vino în pielea goală la „dusul cu rahat“ de Alan Zelgin în 
cele din urmă parfumul a ajuns la statutul de artă în flacoanele 
delicate ale secolului Douăzeci și unu prin intermediul lui Arpege 
ASTĂ-SEARĂ PE CANALUL CINCIZECI ÎN PERFECȚIUNEA SO- 
LIDARITĂȚII HOLOGRAFICE enigma policromă de The Triple la Sho- 
place  Shoplace  Shoplace PREȚUIEȘTE-ȚI TENDINŢELE 
DEZINTEGRATOARE CHEAMĂ-NE PENTRU A ȚI LE CULTIVA 
n-ai mai văzut niciodată antichități pentru că noi le-am inventat iar 
acum s-au adunat grămezi despre cum un capac de roată Balinese 
sau o imitație nouă a unui aparat hi-fi? studiază zockul la studiourile 
noastre cu acea înnăscută dexteritate a căderii libere TEATRUL ÎN GAU- 
RĂ PREZINTĂ OPERA LUI WAGNER LOW END GRIN autostri- 
gătul pentru intelectuali scutit de taxe la aparatul dumneavoastră 
EXPERIENȚA „PUTE“ DE QUATROMANE TOATE INSTRUCȚIU- 
NILE DISPONIBILE să nu vă plictisiti niciodată de popparade Tonvaria 
le prelucrează conform gusturilor dumneavoastră de la Bach la Beiderbecke 
la Bronstein și la oricine CÂND ZICEM SENZAŢIONAL ÎNȚELE- 
GEM PRIN ACEASTA CA VA INALȚA TOATE FACULTAȚILE 
PERCEPTIVE PRIN BLÂNDE NE-NOCIVE plictisiți de toate să ne 
trimiteţi exemplu 1000$ pentru invadarea apartamentului de trei 
camere cu vopsea și căldări de rahat 1500$ pentru hold-up manu 
militari și hoţia a tot ce mobil cu dialog și maxima distrugere a 
dispozitivelor citate la 3000$ în cele din urmă gastronomia își cucerește 
statutul de adevărată artă datorită lui Noël Noël CUTIILE NOASTRE 
SUNT CONCEPUTE INDIVIDUAL DE UNII DINTRE CEI MAI 
MARI ARTIȘTI și tu îți poți exploata potențialul artistic cu unul din 
cursurile noastre personalizate FII SINGURA PERSOANA DIN 
BLOCUL TĂU CARE SĂ CITEASCĂ ACESTE POVESTIRI PE PER- 
GAMENT FĂCUT MANUAL CU O CALIGRAFIE FRUMOASĂ în 
cele din urmă neglijatul simt al tactilului se poate bucura de fructele crea- 
tivității marilor artişti „single“ AI PICTAT „ISUS OPRIT LA EM- 
MAUS"? aruncă odată camera aia veche la gunoi și aliniază-te 

curentului holografic O EDIȚIE LIMITATĂ DE UN MILION DE 
EXEMPLARE îți putem re-programa viaţa pentru a face din ea un 
întreg cât se poate de artistic CÂND SE SPUNE BOTTICELLI TE 
GÂNDEȘTI LA UN PUTINEI DE BRÂNZĂ AȘA CĂ AZI RECU- 
NOSCUT DE GASTRONOMI CARE SE ÎNCLINĂ ÎN FAȚA SUC- 
CESELOR NOASTRE Școala de televiziune liberă prezintă o călătorie pe 
orbește oriunde există tema liberei pătrunderi mâine Muzeul ultimei 
săptămâni de expoziție se schimbă zilnic ARTA CURSULUI DESPRE 
FILMUL ALBASTRU CU FILMUL REAL NU REPRODUCERI PE 
BANDĂ. în cele din urmă potenţialul televiziunii a ajuns să fie pe 
deplin exploatat de marii artiști care ti-au fost visele din ultima vreme 
și nu e psihiatrul tău cel care te întreabă ci oamenii care au văzut în 
înductorul de somn următorul pas logic în cele din urmă îmbrăcămintea 
ajunge la statutul adevăratei arte datorită UN ARTIST CU ADEVA- 
RAT CREATOR ÎN DOMENIUL CHIRURGIEI COSMETICE ESTE 
DR nu irosi ocazia de a face din familia ta o operă de ARTA SUCCE- 
SULUI CHEAMĂ ȘI CERCETEAZĂ vei aprecia și nu vei uri ceea ce-ţi 
oferă lumea când TE ANGAJEZI VOLUNTAR PENTRU O IEȘIRE 
LIBERĂ CU O INTERFERENȚA SENZORIALA DE 24 DE ORE re- 
licvele unor cochilii decorative ROMANUL VIAȚA SE ÎNTÂLN EȘ- 
TE ȘI SE ÎNTREPĂTRUNDE CU AUTORUL despărţirea este un alt 
aspect al întregului care e nici artă nici viață ci experiență educă-ți 
animalul de casă conform personalității genotipului tău — animalele astfel 
formate conform tuturor descrierilor ÎN CELE DIN URMĂ STATUTUL 
ADEVĂRATEI ARTE CREATIVE SE DATOREAZĂ aranjamentului 
experienţei tale personale într-un model simetric ȘI FELUL TĂU 
POATE FI O OPERĂ DE ARTĂ PERCEPUTĂ DE TINE ÎN TOATE 
FORMELE TRADIȚIONALE DE EXECUȚIE CE POT FI OBȚINUTE 
PRINTR-O EXPLOZIE RIGUROS ISTORICĂ ȘI PRECISĂ PROVO- 
CÂND PERCEPȚIA DE LA CELE MAI SOFISTICATE ARME AUTO 
— SAU ALTFEL DIRECȚIONATE ÎN TERMENI REZONABILI DE 
LA TERMINATION INC. COMPANIA CARE FACE DIN ȚELURI- 
LE TALE O ARTĂ (ilegal în următoarele state... ) 


(ARTA Un prieten al meu din Tulsa, Okla., când aveam vreo 
unsprezece ani. Aș vrea să mai aflu despre el. Sunt atât de multe 
pseudonime care-i iau numele în van. 

— Lexiconul Hipcrime de Chad C. Mulligan -) 

urmărind detaliile (10) 
DRAGOSTE SUFOCANTA 


Întinsă pe sofa, goală, cu părul vopsit într-o tentă de bronz la 
modă despre care toată lumea susținea că o prinde foarte bine, cu 
un ecran care îi ascundea cea mai mare parte a trupului de ochiul 
iscoditor al camerei video montată pe telefon, dar scăldată în lumina 
alb-albăstrie a lămpilor solare, Sasha Peterson nu-și arăta cei patru- 
zeci și patru de ani. Suficient de plinuţă pentru a face pielea să stea 
bine pe tot corpul, pe umeri, pe sânii ornamentați cu sfârcuri de car- 
neol, pe pântecele al cărui păr era vopsit pentru a se asorta cu po- 
doaba capului (nimic nu era lăsat la voia întâmplării, niciodată nu 
se scăpa din vedere nici cel mai mărunt amănunt, niciodată nu se 
uita vreun artificiu) cântărea cu puțin peste limita admisă, dar nu 
într-atât încât să se observe. 

- Nu este tocmai potrivit, spuse ea. Philip a fost, desigur, deza- 
măgit când m-a auzit spunând așa ceva, dar eu personal nu cred în 
secretele dintre mamă și fiu, între care se stabilesc, fără discuție, 
relațiile cele mai intime, nu-i așa? Dacă mă apasă ceva în mod deo- 
sebit, îi dau drumul fără nici o problemă și mă aștept ca și Philip să 
facă același lucru. Scuză-mă o clipă, Alice, scumpo! 

Imbrăcat cu haine a căror linie dovedea o rezistență conserva- 
toare, moda aceea fiind foarte populară printre tinerii de acum zece 
ani, Philip privi din fotoliul în care stătea, în cealaltă parte a camerei. 
Era un tânăr solid, de douăzeci de ani, năpădit de coșuri pe care nici 
cele mai moderne tratamente dermatologice nu reușiseră să le dove- 
dească. 

— Încă un rând, te rog. 

Mâna înfășurată în albeaţa desăvârșită a mănușii întinse paha- 
rul gol, ai cărui pereți de cristal sorbeau lumina lămpii solare, deser- 
tând-o apoi într-o ploaie de diamante. í 

- Te deranjează dacă mai îmi pun și eu unul? 

- Nu cred, scumpo. Ai băut deja unul și nu ești, ah, un caz dificil, 
ca bătrâna ta mamă, nu-i așa? Și în timp ce lua paharul: Așadar, mă 
aștept să n-o mai vedem deloc pe Lucy. Ce păcat, pentru că într-un 
fel e o fată tare drăguță, și apoi nu se poate spune despre ea că n-ar 
fi inteligentă. Dar e — ca să evit dulcegăriile — puțin cam banală, nu 
crezi? Și e cu trei ani mai mare ca Philip, ceea ce mi se pare că ar crea 
o disproporţie enormă între vârstele lor, nu crezi? Adică, vreau să 


137 


spun că eu consider lucrurile din punctul de vedere al procentajului. 
A, scumpo, îți mulțumesc nespus! 

Își ridică mâna și își jucă degetele prin părul fiului ei, în timp 
ce acesta se apleca pentru a pune paharul lângă ea. 

— Și dacă tot ești în picioare, dulceaţă mică, aprinde-mi și mie o 
Bay Gold. Dar ai grijă să nu tragi în piept, da? 

Philip traversă camera, deschise tabachera cu țigări de marijua- 
na, aprinse una din vârful căreia jertfi o optime dintr-un inci, evi- 
tând, plin de supunere, aerul infestat. 

— Seara aceasta mi-o voi petrece, oricum, singură — el se duce 
să-l vadă pe băiatul ăla drăguţ, Aaron, cu care a fost coleg, când... 
Doamne, s-a făcut ora să pleci, nu-i așa budincuţa mea cu stafide? 

— Dacă nu te superi. 

— Nu, iubire. Desigur că nu mă supăr! Dar o să te întorci cât poți 
de repede, nu-i așa? Atunci sărut-o pe bătrâna ta mamă de pa-pa și 
transmite-i salutările mele lui Aaron. 

Ţoc-ţoc 

- Ah, doar ești fiul mamei, nu-i așa, Philip? Atunci ne vedem 
mai târziu. O, apropo, Alice, mi-am amintit motivul: cred că mi-am 
adus aminte când ai spus că știi pe cineva din secție care făcea 
ordine când a venit o notiță pentru frații Wilkins. Și, în cele din urmă 
tot am intrat în necazul ăla inevitabil. Și deși e clar că nu are absolut 
nici o noimă, tocmai mă întrebam dacă... 

- Da, Sasha, răspunse Philip întrebării pe care ea o uitase de 
multă vreme. 


continuitate (10) 
EVOLUȚIE FIREASCA 


O râpă adâncă a nimicniciei omenești, braţe pântece picioare ca 
niște galerii pulsând în ritmul dezgustător al greţei. Puțin câte puţin 
adunate în strânsoarea dureroasă a pânzei de păianjen și asamblate 
în forma... 

Personaj. Donald Hogan frânt din mijloc ca și cum ar fi vomat, 
plin de vânătăi și dureri. Ar fi vrut să se refugieze într-un nicăieri al 
inconștienței, dar gazul paralizant al poliţiei crea o graniță fermă 
între cele două stări ale creierului; efectele secundare se limitau strict 
la starea de greață și slăbiciune. 

Se răsuci într-o parte și descoperi că obiectul pe care stătea se 
termina acolo. Teama de a nu se prăbuși îl făcu să-și revină în simțiri. 
Privi și se agăță în același timp, mâna prinzându-i-se de o bară 

metalică, în vreme ce ochii percepeau o imagine misterioasă de con- 
tururi și linii. 

Aproape că era pe punctul de a cădea de pe acel ceva care 
semăna mai mult a raft decât a pat, dar dacă s-ar fi întâmplat așa 
ceva, ar fi aterizat de la o înălțime de doar câțiva centimetri; era la 
nivelul cel mai de jos. Văzu printre barele de fier un șir de cuști puse 
în poziție orizontală, fiecare având înăuntru o ființă omenească și, ca 
prin ceață, își dădu seama că și de cealaltă parte a barelor trebuia să 
se înalțe un șir asemănător de custi, el însuși aflându-se într-una din 
ele. Un bărbat și o femeie în uniforme de polițiști activară rola pen- 
tru a retrage grilajul care separa un șir de prizonieri de un altul, și 
zidul metalic scârțâi în timp ce se retrăgea. Mergeau ţinând în mână 
un magnetofon pentru a înregistra replicile pe care le schimbau cu 
deținuții, bărbați sau femei, până când ajunseră în punctul din care 
îi putea vedea. După care începură să studieze un prizonier incon- 
știent. Observă că aceea care se afla la același nivel cu el era o fată 
ce zăcea într-o baltă provenită din propria-i vomă. 

- Dă-i drumul, spuse polițistul. E suficient ca unul singur din 
toți ăștia să tragă un singur damf, că dau toți în bâlbâială. 

— Bun. Asta-i ăla despre care ID spune că... 

Cu eforturi prostești, Donald încercă să se ridice în capul oase- 
lor și descoperi că între el și cel de deasupra nu era o distanță mai 
mare de nouă inci. Se izbi cu fruritea de patul aflat peste el și zgo- 
motul atrase atenţia celorlalți. 

— Ai văzut? spuse femeia și se întoarse cu un oftat ca să vorbeas- 
că prin despărțitura din rețeaua metalică. Stai liniștit. O să-ţi vină și 
ție rândul. 

Donald se forță și reuși să-și pună ambele picioare și o mână pe 
podea. Apoi, spre surprinderea lui, își așeză întreaga greutate incre- 
dibilă a trupului în poziție șezând, cu cealaltă mână fixată pe al 
patrulea pat pentru a se putea susține. Reuși să spună: 

— Ce se întâmplă? Unde mă aflu? 

Descoperi în ambele direcţii, atât cât îi permitea lumina săracă 
a lămpilor cu glob, trupuri omenești zăcând ca într-o morgă. 

~ Of, leagă-l, spuse femeia și se întoarse. 

— Ascultă! Voi i-ați cules pe toți scandalagii ăștia, dar șoferul 
taxiului fals a... 

— Of, căcat! Polițistul izbi cu piciorul în podea, un gest cazon cu 
totul nepotrivit, pentru că era înalt de peste șase picioare, oacheș, cu 
nasul turtit, dar în zilele noastre... În regulă, vorbărețule, despre ce 
e vorba? Y 

— De felul în care a izbucnit toată povestea! L-ați găsit pe șoferul 
taxiului? 

— Care taxi? 

- M-am urcat într-un taxi capcană, dar am reușit să-l împiedic 
să închidă ușa pentru că aveam Karatandul pe mână, și... 

— Stii ceva despre vreun taxi fals? o întrebă bărbatul pe polițistă, 
care ridică din umeri. 

— Am timp să aflu de ce i-au adus aici? 

-Taci și așteaptă, gură bogată, îi spuse polițistul lui Donald. 
Sau te voi gaza din nou. Și acum tu. 

Se întoarse spre femeie, ridicând microfonul pentru a-i înregis- 
tra vorbele. 

Uimit, Donald îl văzu și recunoscu pe bărbatul ale cărui buzu- 
nare erau scotocite de poliţist. 

— Un vicepreședinte de la General Technics, și o să ai ocazia să 
afli mai multe despre chestia asta. 

— Ce? 

- E Norman House de la GT! 

Zăcea întins ca o bucată de ceară, cu ochii obosiţi închiși, cu 
mâinile încrucișate peste piept de cei care îl aduseseră acolo. 

— Corect, făcu polițistul inspectând actele de identitate pe care 
le găsise. De unde știai? 

- E colegul meu de apartament. 

Cei doi polițiști schimbară o privire. 

— Dovedește-ne, spuse polițistul cu mâna întinsă. 

Donald își căută prin buzunare, descoperind că, așa cum era de 
așteptat, Karatandul și arma dispăruseră, și în cele din urmă dădu 
peste actele de identitate. Le strecură cu gesturi stângace prin grila- 
jul metalic. 

— Adresa corespunde, zise polițistul fără prea multă voioșie. Cel 
mai bine ar fi să-i scoatem de aici. Nu-mi pot permite s-o asmut pe 
GT. 

Femeia îi aruncă lui Donald o privire plină de silă și închise 
microfonul aparatului. 

- Rahatul ăsta ticălos, făcu ea. De parcă nu am avea și așa un 
program suficient de încărcat. 

— Acum așteaptă, îi spuse bărbatul. Nu putem să venim la tine 
înainte de a ne fi terminat interviurile. 

-Şi cu ăsta ce facem? întrebă femeia arătând cu degetul spre 
Norman. 

— Ar trebui niște brancardieri. Poate se mai trezesc unii dintre ei 
și începe scandalul. 

Reţeaua metalică scrâșni surd în timp ce își reluară plimbarea, 
completând cu un scârțâit îngrozitor zgomotul pașilor care se în- 
dreptau spre capătul culoarului plin cu celule. Abia acum își dădu 
seama Donald în ce se afla, deși modelul original fusese acoperit cu 
un alt decor până când se ajunsese la limită, astfel încât nu mai 

rămăsese nici un pic de spaţiu — doar dacă cei arestați ar fi fost puși 
în sertare ca niște sicrie și i-ai fi tras ca pe niște fișe dintr-o cartotecă. 

În cele din urmă se întoarseră la el. Îi însoți clătinându-se pe 
picioare până la un coridor în pantă, unde îl luă în primire o altă 
femeie, care îl conduse într-un birou în care nu se afla nimeni. 

— Așteaptă aici, îi spuse ea. Într-o clipă va veni cineva să te 
vadă. 

Clipa se lungi. Donald se așeză pe un scaun tare și își cuprinse 
capul cu braţele, întrebându-se dacă nu va începe să vomeze. 

În spatele pleoapelor coborâte întrevăzu trupuri omenești aco- 
perite cu o rețea de sârmă. 

-Te numești Hogan? 

Donald tresări. În birou intrase un bărbat pe ai cărui epoleţi era 
gradul de căpitan. Ofițerul ocoli colțul mesei pentru a se așeza de 
cealaltă parte a ei. Ținea un dosar plin cu hârtii. 

- D-da. 

— Se pare că știi ceva despre felul în care a izbucnit tot scandalul 
din seara trecută. 

Trase unul dintre sertarele mesei și scoase microfonul unui 
magnetofon pe care îl declanșă: să auzim. 

— Am intrat într-un taxi capcană și... 

Urmă o înșiruire monotonă a detaliilor. 

Căpitanul dădu din cap. 

— Mda. Am fost înștiințați că e un bandit dintr-ăștia care operea- 
ză în zonă — Dumnezeu știe de ce. Ai fi tentat să crezi că operează 
mai curând în cartierele mărginașe, unde taxiurile sunt folosite mult 
mai mult, și unde oamenii au asupra lor mai mulţi bani lichizi și 
cărți de credit decât în cartierul în care locuiești dumneata. 

— Nu e cartierul meu. 

— Atunci ce dracu făceai acolo? 

— Păi, cum să zic, mă plimbam. 

— Ce făceai? Căpitanul îl privi fără să-și poată ascunde uimirea 
și neîncrederea. Faci frecvent chestia asta? 

- N-nu. Am descoperit așa, dintr-o dată, că am pierdut obiș- 
nuința de a mai ieși din casă, doar dacă nu mi se întâmpla să mă duc 
undeva anume, de exemplu într-o vizită. Așa că... 

— Doamne! Să nu-ţi reiei obiceiul ăsta, da? Avem destule neca- 
zuri și fără tine. 

— Uitaţi care-i treaba! Donald î începuse să-și revină; indignarea 
îl făcea să-și recapete puterile. Nu e vina mea că un fals... 

- Nu? Atunci uită-te puţin la tine! 

Derutat, Donald își privi hainele murdărite de gunoiul în care 
fusese târât și dintr-o dată greaţa îl cuprinse cu toată puterea. Spuse 
cu o voce slabă: 

— Arăt într-un hal... Dar... 

— Halul în care arăţi n-are nici o legătură cu toată povestea asta. 
Cam câţi oameni îmbrăcaţi în felul ăsta ai văzut pe acolo? S-a văzut 
dintr-o dată că nu ești de prin partea locului. Nici n-ar fi fost nevoie 
de un taxi fals care să facă din tine fitilul unei adevărate explozii. Era 
suficient și un gigolo afram cu amicii lui, sau vreun tâlhar care să 
creadă că ești un mare bogătan. Ai făcut o tâmpenie uriașă, în urma 
căreia în clădirea asta se află mai mult de două sute de oameni, deși 
ea nu a fost prevăzută nici pentru jumătate din acest număr. 

-Nu văd ce drept aveţi să-mi vorbiţi în felul ăsta! Donald se 
înroși. L-aţi prins pe șoferul taxiului printre cei două sute de nevi- 
novaţi pe care i-ați cules de pe stradă? 

- Faci întotdeauna exces de figuri de stil, nu-i așa? spuse căpi- 
tanul calm. Două sute de nevinovaţi? Mă îndoiesc. S-ar putea ca 
șoferul să fie printre ei dacă are fuga slabă, ceea ce ar însemna unul 
tăiat de pe listă, trebuie să recunoașteți și dumneavoastră. Apoi mai 
avem, cel puţin așa mă aştept — și își ridică degetele de la mână 
pentru a enumera pe ele — vandalii și hoţii care au spart vitrina 
magazinului și care au dispărut cu cea mai mare parte din băutură 
și țigările de marijuana, plus cei care au pus la pământ un stâlp de 
felinar, plus cei care mi-au făcut praf o mașină, și cine știe câți dintre 
cei care au umplut strada cu gunoi, punând sănătatea cetăţenilor în 
pericol, și alte câteva zeci pregătiți cu arme, cum a fost pușca de care 
s-au folosit pentru a-mi dobori un elicopter, și... bâtele cu care l-au 
omorât pe pilot. Spuneai că... ? 

- L-au omorât? spuse Donald abia auzit. 

— Nu prea poți face mare lucru pentru a readuce la viață un om 
al cărui cap a fost atât de spart, încât creierii i s-au împrăștiat pe 
caldarâm. Nu-i așa? 

- O Doamne, exclamă Donald. 

- Nu cred în Dumnezeu, spuse căpitanul. Nu pot crede în ni- 
meni care ar fi în stare să creeze o specie atât de ticăloasă și scârboa- 
să ca cea căreia îi aparții. Și cară-te odată de aici, până nu te acuz de 
incitare la revoltă. 

Opri magnetofonul și trânti microfonul în sertarul pe care îl 
închise cu un brânci puternic. 

- Și cred că dacă aș avea timp, încheie el, n-aș sta o clipă pe 
gânduri să o fac! 

Donald făcu un efort să se ridice în picioare. Tremura. Spuse: 

— Vreţi să spuneți că i se poate interzice unui om să se plimbe 
prin propriul lui oraș doar pentru că i s-ar putea întâmpla ceva, așa 
cum mi s-a întâmplat mie? 

— Calculează șansele, îi răspunse căpitanul. Din câte informații 
am strâns până acum, putem fi siguri sută la sută că exact asta 

trebuie să se întâmple. Șterge-o până nu mă răzgândesc — și te rog, 
ia-l cu tine pe maroniul care ţi-e coleg. Încă nu e în stare să meargă 
acasă de unul singur, dar prin plecarea lui s-ar crea un surplus de 
spaţiu pentru care ţi-aș fi recunoscător. 


context (11) 
IEȘI ȘI SPUNE-O 


„După mine, cea mai înspăimântătoare carte care s-a publicat 
vreodată este «Statistica disputelor mortale» de F. Richardson. Poate 
că n-aţi auzit niciodată de ea, deși referirile pe care le face la mizeria 
în care vă aflaţi sunt cel puţin la fel de evidente ca acelea din «Ori- 
ginea speciilor» a lui Darwin, despre care ați auzit în anul patru. Și 
asta doar pentru că i-a îngrozit pe «experții» care sunt înarmați cu 
idei adverse preconcepute, care le îngăduie să desconsidere complet 
opera lui Richardson înainte chiar de a o fi studiat. 

Subiectul este, desigur, cel în care vă credeţi expert — exact ca în 
cazul lui Darwin, care a început să agite lucrurile. Oamenii știau că 
sunt ființe inteligente, înzestrate cu conștiință și, cel puţin în aparen- 
tä, dacă au admis asemănarea dintre ei și animale a fost pentru că 
au atribuit acest fapt lipsei de imaginaţie a Creatorului — sau poate 
chiar că i-au lăudat cumpătarea puritană în dorinţa Sa de a nu irosi 
un proiect excelent după ce îl testase cum se cuvine pe maimute. 

Așa încât îţi închipui că e în interesul familiei, prietenilor și 
compatrioților când te împopoţonezi cu uniforma, îţi iei arma la care 
ai fost instruit și te duci spre o moarte nenorocită în cine știe ce 
mlaștini ale planetei, pe unde nu ai călcat niciodată, chiar dacă ai o 
sută de ani și ai vizitat toate locurile cu excepţia celor de pe Marte. 

Ceea ce a demonstrat Richardson în esenţă (ceea ce de altfel a 
fost susținut și de mâna de oameni care i-au continuat opera de-a 
lungul unei jumătăţi de veac) este că războiul are o distribuţie supu- 
să unui hazard aparent: asta ar însemna că nu e nici absolut la voia 
întâmplării, dar nici nu urmează un traiect care poate fi perfect sis- 
tematizat; e mai curând vorba de o cale de mijloc. Modelul se află 
acolo, dar nu putem atribui o relație cauzală de unu la unu care să 
se potrivească tuturor cazurilor particulare. 

Cu alte cuvinte, incidența războiului este independentă de ele- 
mentul volitiv. N-are absolut nici o importanţă dacă a fost luată o 
decizie raţională, războiul, întocmai ca o anumită stare meteorologi- 
că, pur și simplu survine. 

Cu mult înaintea lui Richardson, înainte de primul război mon- 
dial, Norman Angell arătase că ideea de a face un război în scopul 
obținerii de profituri era cu totul ieșită din uz. Învingătorii aveau de 
plătit un preț cu mult mai greu decât învinșii. A avut dreptate, lucru 
demonstrat de primul război mondial. Cel de al doilea a distrus cu 
tot ce se putea distruge, inclusiv cu arma nucleară. Dacă ar fi fost 
vorba de o inițiativă particulară ar fi fost considerată o adevărată 
nebunie să vezi cum cineva se angajează în inițiative care duc în 
mod constant la pierderea a ceea ce el susținea că vrea să câștige; nu 
e o nebunie mai mică atunci când așa ceva se întâmplă pe plan 
internaţional, dar dacă ai descoperit acest lucru mai de curând, îţi 
vei fi dat seama că așa ceva se întâmplă mai mult ca oricând. Chine- 
zii se plâng tot timpul de slăbirea puterii statului și nu încetează nici 
un moment să-și lanseze atacurile de hărțuire împotriva statelor ve- 
cine, ceea ce le aduce un surplus de marxism, fără de care populații- 
le respective n-ar putea fi înregimentate. 

Americanii și aliaţii lor, atâția câți au mai rămas — se tot laudă 
cu nivelul fără precedent al libertăţii individuale și își supun suve- 
ranitatea unui computer din Washington, cunoscut drept selectorul 
de recrutare, care condamnă zilnic câteva sute dintre ei să moară 
fără nici un scop precis, la fel ca gladiatorii Romei. Putem lua lucru- 
rile așa: să presupunem că în cartier e un idiot lipsit de orice brumă 
de minte (și până când GT va aduce dovezile că Shalmaneser poate 
fi cu adevărat inteligent, voi considera computerele, indiferent de 
specia căreia îi aparțin, drept savanți idioţi) și o dată pe săptămână 
starea lui mintală ajunge, datorită ciclului ei de desfășurare, în punc- 
tul în care el simte nevoia să sfâșie pe cineva cu ghearele și colții — 
iar înțelegerea dintre vecini e ca fiecare familie, atunci când îi vine 
rândul, să-și desemneze un membru care să bată drumul până la 
locul unde locuiește idiotul cu pricina și să se întindă pe jos pentru 
a fi măcelărit... 

Iată: ţi-am spus că ești expert în această chestiune. Este exact 
ceea ce face recrutarea, cu excepția faptului că nu-ți ia exact acel 
membru de care familia s-ar putea dispensa — bunica în vârstă de o 
sută șapte ani, care e senilă de mult timp, de exemplu, sau acel 
copilaș care a reușit să se strecoare prin filtrul legislației eugenice și 
suferă de fenylketonurie. Îl ia pe cel mai frumos, sănătos, viguros, 
pe nimeni altcineva. 

Vă aduce aminte de ceva? Așa ar trebui. Imaginaţia populară 
are uneori viziuni ciudate și una dintre ele s-a tot repetat de-a lungul 
nenumăratelor milenii. De la Andromeda înlănțuită pe o stâncă, 
până la domniţele oferite balaurului ucis de Sfântul Gheorghe, tema 
uciderii a ceea ce e mai valoros, mai de preţ, mai de neînlocuit, se 
tot repetă în legende. Ni se spune, cu o înţelepciune pe care nu o 


144 


avem ca entități individuale, dar care apare doar la nivelul colectivi- 
tății, că atunci când mergem la război ne autodistrugem. 

Dar ești expert în astfel de chestiuni, nu-i așa? Știi foarte bine că 
numai mulțumită confederaţiilor, sau victimelor de la Long March, 
sau eroicilor piloți din bătălia pentru Anglia, sau autosacrificaţilor 
kamikaze, te afli aici azi și te bucuri de minunata ta viață de zi cu zi, 
atât de plină de plăceri, recompense, iubire, veselie și minunate 
emoții. 

De fapt aș paria că e mai degrabă plină de anxietate, probleme, 
dificultăți de natură economică, certuri, insatisfacții, dar dacă ești 
atât de tare legat de această viaţă n-am cum să te conving. Iubirea și 
buna dispoziţie creează o extraordinară dependență; de regulă o 
singură intrare în contact cu ele poate crea o stare de dependență 
definitivă. Dar sunt convins că faci totul pentru a te feri ca de dracul 
de așa ceva.“ 


— Esti un idiot ignorant de Chad C. Mulligan — 


urmărind detaliile (11) 
TRENUL BLINDAT 


- Închide acum, spuse navigatorul. 

Tot el era și pilotul, deoarece exista un pilot uman. Stabilitatea 
cursului și controlul lui era treaba computerelor, dar dacă mecanis- 
mele lor delicate ar fi fost defectate de — să spunem - explozia în 
apropiere a unei torpile lansată din adâncuri, un om ar fi putut să 
continue funcționarea navei, după ce sursa de distrugere și-ar fi 
epuizat resursele. 

Ofiţerul de contrainformaţii se cutremură ușor, întrebându-se 
dacă în situaţii de urgență omul cu care împărțea compartimentul- 
forță al submarinului va fi chiar așa de încredere pe cât pretindea el. 
Oricum, până în prezent nu avusese loc nici un contact cu inamicul. 

Deasupra, sub un cer senin și o adiere abia simțită, suprafaţa 
strâmtorii Shomago trebuie să fi fost ca o oglindă, unduită doar de 
maree și curenți. Nici submarinul, care înainta foarte încet de-a lun- 
gul porțiunii celei mai adânci a canalului, nu tulbura cu nimic linis- 
tea apelor. i 

-Mai sunt doar câţiva iarzi, spuse navigatorul. Și acum voi 
cupla ascultătoarele. Mai bine te-ai duce să avertizezi încărcătura. 

Ofiţerul de la contrainformaţii privi de-a lungul tunelului cen- 
tral al vasului. Suficient de mare pentru a permite unui om să se 

strecoare prin el, arunca asupra capului lui Jogajong un inel de lu- 
mină. 
Trenul blindat... Lenin... 

Era însă dificil să poți gândi în asemenea termeni. Asiaticul care 
parcă uitase să mai îmbătrânească avea, de fapt, patruzeci de ani, 
dar puteai să-i dai cu zece ani mai puţin; cu părul lui negru, îngrijit 
pieptănat, și pielea gălbuie, nu avea nimic din charisma unui om ca 
Lenin. 

Poate că revoluționarii care îţi țin partea nu par niciodată așa de 
impresionanți? Și atunci cum rămâne cu Părinții Fondatori? 

Agasat fără vreun motiv anume, ofițerul de contrainformaţii 
spuse: 

— Nu-mi pasă că-i spuneți „încărcătură“. E totuși un om. Și încă 
unul important. 

- Pe de o parte, spuse navigatorul pe un ton ușor plictisit, prefer 
să nu gândesc despre oamenii pe care îi livrez aici ca fund oameni. E 
mult mai bine să-i consideri ca fiind o marfă oarecare. lar pe de altă 
parte nu-i decât un galben, aidoma tuturor celorlalți de pe aici. E 
treaba ta să-i privești cum îţi place, dar pentru mine seamănă toți cu 
niște maimuțe. 

În timp ce vorbea, manipulă comenzile, eliberând sonarele care 
ieșiră încet la suprtafață. Apoi le activă și carcasa se umplu de zvo- 
nul nopții de deasupra: murmurul valurilor, țipătul papagalilor de- 
ranjaţi de pe crăcile lor și enormul bolborosit a ceva ce se afla foarte 
aproape. 

- Broască țestoasă, spuse navigatorul, amuzat de tresărirea 
bruscă a celuilalt. E prietenoasă. Cel puţin așa sper. De fapt tu ar 
trebui să știi dacă ăștia cu ochii oblici au început să le treacă pe lista 
lor de simpatizanți. 

Ofițerul se înroși, dar încercă să-și ascundă reacția întorcân- 
du-se pentru a o porni prin tunel. Navigatorul chicoti destul de tare. 
Căcăciosu”, sper să nu se mai întoarcă din următoarea misiune. 

Zgomotele provenite de la sonare îl și alertaseră pe Jogajong. 
Atunci când ofițerul de contrainformaţii ajunsese la capătul tunelu- 
lui, el era deja pregătit, mai puțin casca. Era îmbrăcat într-un costum 
de scafandru autonom dintr-un plastic sensibil la presiune, făcut să 
reziste până ce va ieși la suprafață, după care îi va permite să înoate 
până la țărm. Gol, costumul putea fi infectat cu o cultură de bacterii 
aflate într-o fiolă, ceea ce l-ar fi redus la o masă amorfă care, aruncată 
pe plajă, ar fi trecut neobservată. 

Probabil că l-au pregătit foarte bine... Nu, fără discuție: a mai făcut 
chestia asta de câteva ori, și în condiții reale. Repetă același lucru pe care 
l-a făcut când l-au scos din tara asta. Pe el și Dumnezeu mai știe pe câți 
alții la fel ca el. 

- Oricând îţi convine, strigă navigatorul. Să nu profiți prea mult 
de noroc. E clar? 

Ofițerul de contrainformaţii își înghiţi nodul dureros din gât. 
Examină cu atenţie costumul în vreme ce Jogajong se răsucea tăcut 
pentru a se supune controlului. În cele din urmă apucă și ultima 
piesă a costumului, casca, pe care o așeză la locul ei întrebându-se 
ce se petrecea în spatele acelui chip atât de calm. 

Dacă au vrut ca eu să fac ceea ce... să apar în mijlocul oceanului, 
riscând să fiu descoperit de patrule până voi ajunge la mal... Oare voi 
putea?... Nu știu. Dar pare atât de calm. 

Își întinse mâna pentru a i-o strânge pe a lui Jogajong, dar își 
dădu seama prea târziu că stratul de aer sub presiune transformase 
mănușa într-o chestie scârboasă, amorfă. Văzu buzele lui Jogajong 
schițând un zâmbet în faţa dezamăgirii lui, și se simţi dintr-o dată 
furios pe sine însuși. 

Oare nu-și dă seama, căcăciosu'... ? 

Nu, probabil că nu. Computerele îi dădeau acestui om patru- 
zeci la sută șanse de a ajunge cel de al doilea conducător al Yatakan- 
gului, dacă evaluările inteligenţei lui, făcute de oamenii cu care 
avusese contacte, erau demne de crezare. Ofiţerul de contrainfor- 
maţii putea să opereze cu o asemenea forță doar ca un element 
abstract; nu putea să perceapă cu propriile lui simţuri ce ar fi însem- 
nat să dai ordine la două sute de milioane de oameni. 

- Vino aici! strigă navigatorul. Desprinde-te o dată, pentru nu- 
mele lui Dumnezeu! 

Jogajong se trase înapoi și aşteptă ca apa să inunde complet 
compartimentul lui. Ofiţerul o zbughi pe tunel, trânti ușa în urma 
lui și ascultă apa care fierbea în spate. 

Trebuie să invidiați un om ca el. De fapt sunteți gelosi pe încrederea 
în sine pe care o are. Patruzeci la sută șanse de reușită... Eu nu m-aș fi 
angajat la această plimbare spre o prăbușire în gol, cum îi spune navigato- 
rul, dacă mi s-ar fi spus ce voi avea de întâmpinat la întoarcere. Mă întreb 
dacă aș mai fi întrebat și când trebuie să mă întorc? Cred că nu. Prefer să 
mă gândesc la reușită ca la ceva foarte îndepărtat. 

Când Jogajong, se lansă din compartiment, tot submarinul se 
cutremură ușor. 

— Aha! exclamă navigatorul. 

-Nu încă. Am prins în raza de bătaie a sonarelor o șalupă de 
patrulare a gălbejiţilor. 

— Vrei să spui că îl vor surprinde în timp ce înoată spre mal? 

— Pe el? Nu... Costumul pe care îl are nu va produce nici cel mai 
mic plescăit. În schimb noi va trebui să 4şteptăm până când ei se vor 
retrage din zonă. 

Ofiţerul de contrainformaţii făcu un gest afirmativ din cap, apoi 
începu să-și frece palmele transpirate de coapse și continuă mișcarea 
încă mult timp după ce materialul pantalonilor absorbise umezeala. 

Oare cum trebuie să se fi simţit Lenin în trenul lui blindat, după ce 
devenise conducătorul de necontestat al întregii Rusii? Oare mai ținea 
minte că și acel tren avea un conducător? 

Când simţi că nu mai face față încordării, spuse o glumă: 

— Oare cum trebuie să-ţi fie când știi că schimbi cursul istoriei? 

- Nu știu la ce te referi, îi răspunse navigatorul. După mintea 
mea, atunci când istoria își va fi schimbat cursul, eu nu voi mai fi. 


continuitate (11) 
ZGOMOTUL BOLOVANULUI CARE SE PRAVALEȘTE 


Donald nu se gândise să vadă ce oră era. Pe stradă, sub Domul 
Fuller ciclul care făcea ca ziua să urmeze nopții părea suspendat. I 
se părea că în curând vor miji zorile. Poliția avusese destulă bătaie 
de cap cu investigarea scandalagiilor pe măsură ce erau aduși la 
secţie. Orașul părea mort, secătuit de vlagă, drumurile ca niște vene 
golite de sânge, mașinile de spălat străzile înaintând încet, ca niște 
leucocite rătăcite care luptau deznădăjduit pentru a împiedica inva- 
zia unei boli. 

Norman se trânti lângă el pe perna din spatele taxiului, deschi- 
zându-și ochi în răstimpuri. Gazul toxic se dovedise însă mult mai 
puternic, așa încât cea mai mare parte a timpului trebui să se lupte 
cu greața și moleșeala, nemaiacordând nici o atenţie locurilor pe 
unde treceau. Când ajunseră la blocul în care se afla apartamentul 
lor, Donald trebui mai mult să-l care pe Norman la lift și de acolo 
până în living. 

Când păși pe covor, călcă pe ceva tare și, după ce îl depuse pe 
Norman în fotoliul lui favorit, vechiul Hille, se întoarse să vadă 
despre ce era vorba. Descoperi o cheie Watch-&-Ward. O compară 
cu a lui și descoperi că erau identice. Apoi observă și modificările 
care avuseseră loc. Orga dispăruse. Ușa de la dormitorul lui Nor- 
man, care fusese închisă la plecarea lui, era acum întredeschisă și o 
privire aruncată prin ea îi dovedi că lucrurile Victoriei dispăruseră. 

Dusă. 

Coincidenţă? Sau fusese prevenită? Iată o problemă pentru a 
cărei rezolvare nu mai avea nici un fel de resurse. Se servi cu una 
din Bay Gold-urile lui Norman, pe care o luă din cutia specială care 
le ferea de umezeală. 

Deși nu fuma niciodată droguri, acum simţea în mod acut ne- 
voia unui întăritor, și să fi apelat la alcool după ce înghiţise atâta gaz 
toxic prin bunăvoința poliției ar fi însemnat să-și stârnească greaţa. 

— Vrei și tu? îl întrebă el pe Norman când observă că aframul 
începuse să se foiască. Norman respinse oferta cu o mișcare a capu- 
lui. 

— Ce dracu s-a-ntâmplat? Ce făceai tu tocmai pe acolo? 

Donald așteptă ca aframul să-și termine stocul de aer înainte de 
a-i răspunde, prin pânza subțire de fum. Apoi îi spuse: 

— Îţi... îți datorez o mare scuză. Cred că am înnebunit. Cred că 
toți eram la fel. Poate că și din cauza gazului. 

Aruncându-și privirea peste locul acela atât de familiar, îi reve- 
niră imagini ale străzii. Vânzoleala trupurilor. Faţa de nerecunoscut 
a lui Norman care îi apăruse înaintea ochilor. Se cutremură. 

r Tu ce căutai acolo? adăugă el. 

-O călătorie sentimentală, spuse Norman. L-am întâlnit pe Eli- 
hu Masters la Hotelul ONU si, când am plecat de la el, mi-a venit 
așa, dintr-o dată, că doar mă aflam în partea cea mai estică a insulei, 
unde nu mai fusesem de luni de zile, să mă plimb pe unde au locuit 
ai mei. 

— Mai trăiesc? întrebă Donald. 

— Nu știu. 

— Ce? 

-Nu știu. Norman își trecu o mână moale peste frunte și-și 
închise ochii pe jumătate. S-au despărțit când eu eram copil. De la 
optsprezece ani trăiesc pe picioarele mele. Cred că mama e prin 
Bahamas, dar nu știu exact. Am crezut că nu-mi pasă. Of, ce situație! 

Făcu o pauză și-și umezi buzele. 

-Şi dintr-o dată mă trezesc în mijlocul acelei nebunii, ce coș- 
mar! Tocmai mă plimbam încercând să-mi reamintesc toate locurile, 
când mă trezesc în mijlocul ălora, care m-au tras pur și simplu după 
ei, camionul de gunoi care a apărut de după colț și ne-a înghesuit pe 
toţi ca pe niște șobolani prinși în cursă. De fapt frică nu mi-a fost 
până te-am văzut, și când am încercat să mă apropii de tine. Când 
m-am apropiat, ai început să izbești cu ambii pumni și nu te-ai oprit 
nici după ce te-am strigat pe nume. 

Vorbește despre mine? Parcă ar fi vorba despre altcineva. 

Donald trăgea necontenit din țigară, reducând efectul protector 
al filtrului, ceea ce făcea ca fumul să ajungă în gât fierbinte și aspru, 
ca o pedeapsă. După ce trase din plin ultimul fum spuse: 

- Eram înfricoșat. Eram înnebunit de frică. Înțelegi? Totul a iz- 
bucnit din cauza mea. 

— Eşti nebun. 

- Nu... nu. Așa cum ai auzit. Totul a început din pricina mea. Și 
tocmai asta mă îngrozește. 

Donald își împreună mâinile cu atâta forță încât unghiile îi pă- 
trunseră adânc în carne. Un fior rece i se strecură de-a lungul șirei 
spinării făcând să i se cutremure întreaga ființă. Abia acum simți 
efectul acelei teribile răceli, încât mâinile și picioarele îi amorțiră. 

— Ce fel de om sunt? Nu știu ce fel de om sunt. N-aș fi crezut să 
fiu dintre aceia care nu sunt în stare să-și recunoască un prieten, ba 
mai mult, să încerce să-l lovească cu ambii pumni. N-aș fi crezut că 
nu prezint suficientă siguranță pentru a fi lăsat de unul singur pe 
stradă. 

Norman părea să fi uitat de situaţia critică în care se afla și îl 
privea cu ochi măriți, afișând o expresie uluită. 

— Ai văzut când au doborât elicopterul poliţiei? 

- Nu. 

— Au făcut-o. L-a doborât cineva cu o armă de vânătoare. Și 
după ce s-a prăbușit, l-au bătut măr pe pilot cu bâtele până l-au 
omorât. Îți spun sincer Norman — vocea îi cedă — nu-mi pot aminti 
totul îndeajuns de limpede pentru a fi sigur că nu am fost acolo cu 
ei! 

Simt că mă prăbușesc. O parte din mintea lui rămânea totuși 
suficient de detașată pentru a-și da seama cum se adunau norii unei 
furtuni. Nu trebuie să arunc makorca pe covor. Intenţionă să o stingă în 
scrumieră și gestul bine strunit se transformă brusc în ceva ce tre- 
buia făcut chiar atunci, în chiar acea fracțiune de secundă, așa încât 
mâna începu să i se miște normal și gestul i se încheie îndesând 
orbește mucul în scrumieră, după care se îndreptă spasmodic, aco- 
perindu-și fața cu cealaltă mână în timp ce se prăbușea năruindu-se 
printre suspine. 

Norman se ridică, făcu o jumătate de pas înainte, se răzgândi, 
se răzgândi iar și se apropie. li spuse: 

- Donald, în parte e din pricina țigării, dar și gazele poliției, și 
oboseala... 

Scuza subțire se destrămă ca un abur. Rămase privind în jos la 
Donald. 

A început? Da? Ce o fi, ce ar fi putut să facă? E doar un codder lipsit 
de culoare, inofensiv, incapabil să se revolte, chiar și atunci când i-am spus 
că singurul lucru de care e în stare e să aducă acasă doar fete aframe. 
Blând. Dedesubt: temperament? 

Recunoașterea avu efectul unui șoc îngrozitor: Nu știu. De ani 
de zile împărțim aceeași casă, negociem shigiile, trăncănim nimicuri doa 
din politete, și pur și simplu nu știu. ¢ 

Se pare că și Elihu Masters gândește la fel. Îmi voi asuma răspunderea 
fată de o ţară mică și neajutorată și mă voi impune asupra ei așa cum 

Guinevere se impune asupra clienților ei, făcându-i să abordeze stilul cel 
mai modern. Unul dintre noi e cu totul nebun. Eu? 

Îl bătu pe Donald pe umăr cu un gest încurcat. 

- Hei! spune el. Să te ajut să te urci în pat. Mai avem timp să 
ne odihnim câteva ore până mergem la serviciu. Și nu trebuie să te 
deranjez. 

Fără nici un gest de împotrivire, Donald se lăsă dus până la 
dormitor. Se trânti pe cuvertură. 

— Să-ţi pun inductorul? întrebă Norman, întinzându-și mâna 
spre cordonul micului dispozitiv rusesc ascuns în pernă, care garan- 
ta o odihnă bună până și celui mai lovit de insomnie, prin inducerea 
unei frecvenţe liniștitoare în măduva spinării. 

- Nu, mulțumesc, murmură Donald. Apoi îl strigă chiar în clipa 
în care Norman se pregătea să plece. 

- Apropo! Când am spus că face Guinevere cheful? 

— A... păi cred că în seara asta. 

— Așa credeam și eu. Dar sunt atât de amețit... Au ciugulit-o pe 
Victoria cât se poate de iute, nu-i așa? 

— Cum? 

— Am spus că au recuperat-o cât se poate de rapid. Sesizând 
unda de uimire din glasul lui Norman, Donald se ridică într-un cot. 
N-ai băgat-o la răcoare? Când am văzut că i-au dispărut lucrurile, 
am... 
După care căzu la loc. Norman se întoarse din ușă pentru a 
privi de-a lungul livingului. Fără să mai facă vreo altă mișcare, putu 
să vadă, prin ușa deschisă a dormitorului său, ușa întredeschisă a 
dulapului în care shigia își ţinuse lucrurile. Era aproape gol. 

- Nu, n-am vârât-o-n pușcărie, spuse el fără nici o urmă de 
emoție. Ea a hotărât să dispară câtă vreme informaţiile culese mai 
erau încă fierbinți. Să-i fie de cap. Dar, ca să fiu sincer, nu-mi pasă. 
Așa după cum ai văzut, nici n-am observat că i-au dispărut lucrurile 
până când mi-ai atras tu atenţia. Avu un moment de ezitare. Cred că 
ar trebui să-ţi spun chiar acum, ca să-ţi dau o temă de reflecţie în caz 
că nu ne vedem mâine dimineaţă. Eu... ah... eu nu mai pot sta în 
New York mult timp. 

Brusc își aminti de premoniţia pe care o avusese ceva mai de- 
vreme în seara aceea, dar care se refugiase aproape instantaneu în 
străfundul conștiinței la ivirea falsului taxi. Și totuși oboseala îi înă- 
buși până și mândria de a fi întrezărit adevărul. Trebui să-și lase 
capul să cadă la loc în moliciunea pernei. 

- Şi eu am bănuit chestia asta, spuse el. 

— Cum? De ce? 

— Eram convins că mai devreme sau mai târziu tot te vor trimite 
în Beninia. Și s-a întâmplat mai curând. 

— Dar cum de ai știut? Norman își încleștă mâna cu un gest 
furios pe clanţa ușii. 

— Am descoperit, spuse Donald cu o voce înăbușită. Doar sunt 
bun la așa ceva. De asta m-au și ales. 

— Pentru ce te-au ales? Doar nu ai... Norman își înghiţi vorbele, 
apoi ascultă liniștea și în cele din urmă spuse: Înţeleg. Ca și Victoria, 
hî? 

Întrebarea mustea de furie. 

- Nu, nu ca Victoria. Doamne, n-aş fi vrut s-o spun, dar nu 
m-am putut abține. Donald reuși să-și reia poziția sprijinită. Nu, te 
rog, nu ca Victoria. Și toată treaba n-are nici o legătură cu tine. 

— Atunci cum? 

-Te rog, n-am voie să discut despre așa ceva. Dar — Doamne, 
au fost zece ani de groază și... Înghiți convulsiv. Guvernul, spuse el 
cu o voce obosită. Departamentul personalului civil. Dacă află că am 
vorbit despre așa ceva, voi fi activat cu un grad militar și voi fi 
judecat de curtea-marțială în secret. M-au avertizat. E un fel de a mă 
pune la mila ta, nu-i așa? încheie el cu un zâmbet. 

-Şi atunci de ce îmi spui mie? îl întrebă Norman după o pauză. 

-Nu știu. Poate și pentru că, dacă vrei, meriţi o șansă să-ți iei 
revanșa pentru ce ţi-am făcut azi. Poţi, deci, să-i dai drumul. Așa 
cum mă simt acum, nu mi-ar păsa nici dacă mi-ar cădea o avalanșă 
în cap. 

Se prăbuși iar pe pat și-și închise ochii. 

În mintea lui Norman explodă zgomotul unui bolovan care se 
rostogolea din vârful unui munte. Un junghi ascuțit ca o lovitură de 
topor, care-i traversă brațul de la cot până în vârful degetelor; tresă- 
rind, își prinse mâna pentru a se asigura că mai era întreagă. 

— Sunt chit cu atât de mulți oameni, încât mi-ar putea ajunge 
pentru toată viața, spuse el. Și toate revanșele nu mi-au făcut nici un 
bine. Nici un dram de bine. Du-te la culcare, Donald. Te vei simţi 
mai bine. Sunt sigur. 

Închise ușa încetișor cu mâna stângă, ignorând durerea, care era 
atât de violentă de parcă ar fi fost reală. 

context (12) 
CONEX CCC 
REPLICA SOCIALA LA RESPIRAȚIA CHEYNE-STOKES 


„Dacă vreţi să știți pe scurt de ce se leagă ghilotina, căutaţi 
atunci cel mai evident dintre simptome; extremismul. Există un in- 
diciu aproape infailibil — un fel de horcăit de moarte — când o insti- 
tuţie a oamenilor este obligată de membrii ei să pună accentul pe 
acei și numai pe acei factori identificatori pe care și-i dispută cu 
instituţiile concurente, deoarece subiecții umani aparțin deopotrivă 
tuturor acestor instituţii. Din punct de vedere biologic, o comparaţie 
cât se poate de reușită ar fi cu creșterea colților felinelor într-o ase- 
menea măsură, încât fiara să nu-și mai poată apropia botul de prada 
ei, sau cu creșterea greutăţii unei armuri, care ar fi impenetrabilă, 
într-un asemenea grad, încât ea n-ar mai putea fi suportată de cel 
care o poartă. 

Bazaţi pe asemenea fapte, putem afirma că creștinismul nu va 
rezista până în secolul douăzeci și unu. Pentru a lua doar două 
exemple: desprinderea de Roma a așa-zișilor Drepţi Catolici, și apa- 
riția Fiicelor Sfinte ca un grup de presiune influent. Primii la care 
m-am referit manifestă o remarcabilă deviere de la atitudinea tra- 
dițională a Bisericii Catolice ca instituție care pune mai presus de 
toate interesul pentru viaţa de famile, conform modelului vestic; 
Adevăraţii Catolici au devenit atât de obsedați de sex, încât se pare 
că nu mai au timp pentru alte aspecte ale relațiilor interumane, deși 
au făcut declaraţii publice berechet în această privinţă. 

Nimic din toate acestea nu are nici cea mai vagă legătură cu 
realitatea contemporană, pe care un ochi indulgent (nu al meu) ar 
putea-o descoperi emanând de la Vatican. Cel de al doilea grup, care 
a declarat în mod deschis că s-a inspirat din modelul oferit de ordi- 
nele călugărițelor din Evul Mediu, dar care a adoptat cele mai multe 
din principiile lor — antimecanizarea, refuzul plăcerilor trupești etc. 
— de la grupurile respectabile și bine integrate, cum ar fi Amișii, pe 
care apoi le-au înăcrit cu un amestec bine calculat de ură oțetită, își 
face capital din exploatarea uneia dintre cele mai autoinhibitive ten- 


l Cheyne-stokes respiration: formă de respiraţie marcată de o accelerare a 
respirației urmată de diminuarea ritmului acesteia până la încetarea ei completă 
între 5 și 50 de secunde. Se poate observa în special în cazul comelor sau al afecţiu- 
nilor cardiace și cerebrale (n. tr.). 

dințe moderne: repulsia pe care o resimţim când e vorba de a ne 
suprasolicita resursele prin mărirea famililor. Ele exploatează apre- 
cierea noastră mandatată asupra oamenilor, mai cu seamă a femeilor 
care refuză orice fel de urmaș, despovărându-ne în felul acesta de 
sentimentul responsabilității personale pe care o avem față de toată 
masa asta nenorocită. 

Dar nu vor avea viaţă lungă. 

N-aș putea spune că prevăd vremuri mai bune nici pentru mu- 
sulmani; deși în cea de a doua jumătate a secolului trecut islamul a 
devenit o mare minoritate religioasă în partea cea mai vestică a ves- 
tului, capul de lance al înaintării lui este descendentul unei schisme 
ca și aceea a Drepților Catolici. Desigur că îi am în vedere pe Copiii 
lui X care au clădit nici mai mult nici mai puţin decât o analogie a 
creștinismului, folosindu-se în acest scop de ucisul lor patron în chip 
de Osiris-Attis-Isus. O vor apuca pe același drum al religiilor-miste- 
re, din vremurile străvechi, din același motiv; sunt exclusiviști, și nu 
poti fi primit printre ei decât dacă satisfaci anumite condiții de naș- 
tere, în primul rând să ai o culoare a pielii recognoscibilă. (Apropo, 
resimt ca mult mai slabe discriminările rasiale în organizaţiile la care 
nu vreau să ader. Semn că până la urmă vor dispărea.) 

Din păcate, acest semn al leprei extremismului nu se rezumă 
doar la religie. Luaţi sexul, de exemplu. Tot mai mulți oameni își 
petrec din ce în ce mai mult timp preocupați de această chestiune, 
recurgând la căi care de care mai ocolite pentru a-și menţine entu- 
ziasmul la cele mai înalte cote, cum ar fi afrodisiacele care se comer- 
cializează la un preț accesibil și petreceri care sunt considerate un 
adevărat eșec dacă nu degenerează într-o orgie. O sută de shigi pe 
an, cifră la care un tânăr poate accede fără a face alt efort decât să se 
dezbrace, nu satisfac nici una dintre necesitățile biologice ale nevoii 
sexuale; ceea ce nu asigură un mediu stabil pentru urmașii viitoarei 
generaţii și nici tipul de relaţii dintre cupluri (sau grupuri — căsătoria 
funcționează pe tot felul de baze, nu neapărat monogame), ceea ce 
ajută la evitarea crizei de posesiune a celorlalți membri ai aceleiași 
specii. Dimpotrivă, duce la un fel de nebunie, pentru că, în loc să 
asigure partenerilor plăcerea unei continue liniștiri reciproce a mas- 
culinității /feminităţii lor, ei sunt împinși întru obținerea acelei poto- 
liri o dată la fiecare câteva zile. 

În concluzie, dacă aplicăm etalonul extremismului, ajungem la 
convingerea că specia umană însăși nu prea are multe șanse să du- 
reze mult.“ 

— Eşti un idiot ignorant de Chad C. Mulligan — 

continuitate (12) 
SE CREDE CA E AUTOMAT, DAR 
DE FAPT TREBUIE SA APEȘI PE ACEST BUTON 


Țârâitul ascuţit străpunse urechile lui Donald ca un harpon, 
târându-l, în ciuda zvârcolirilor lui, din apele adânci ale somnului. 
Blestemând, își aruncă ochii spre pendula de pe perete și descoperi 
că nu era decât nouă anti-materie. Un timp încercă să se convingă că 
ceea ce îl deranjase nu fusese altceva decât plecarea lui Norman la 
serviciu cu un sfert de oră mai târziu decât în mod obișnuit. Dar 
ţârâitul se repetă. 

Aproape că se prăbuși de pe marginea patului, după care își 
vâri mâinile pe mânecile halatului. Erau destui care nu mai posedau 
astfel de articole de îmbrăcăminte; dacă se întâmpla să aibă vizitatori 
înainte de a se fi îmbrăcat, se prezentau la ușă exact așa cum erau; 
iar dacă vizitatorul avea un șoc, asta era numai treaba lui. Cel puţin 
jumătate din shigiile care trecuseră temporar pe acolo nu posedau 
nimic altceva decât hainele de oraș, și acelea atât de puţine, încât 
intrau toate într-un singur bagaj. Dar el era de modă veche. 

Se îndreptă spre ușă destul de agale și, când privi pe vizor 
pentru a vedea cine se afla de cealaltă parte a ușii, remarcă pe lângă 
număr — erau patru — faptul că vizitatorii nu erau din oras. Faptul 
era dovedit de hainele care le atârnau pe braț. 

Deschise ușa înăbușindu-și un căscat. 

Aparent, toți erau tineri, deși la o examinare mai atentă ai fi 
putut observa că cel care stătea mai aproape de ușă putea fi mai în 
vârstă decât Donald. Toţi erau îmbrăcați convenţional: pulovere și 
pantaloni largi în nuanţe de gri, verde, bleumarin și bej. Efectul 
acestui echipament era că toți purtau o singură uniformă. Toți pă- 
reau să aibă părul natural, nevopsit și necoafat. Mult mai târziu îi 
dădu lui Donald prin minte că, dacă un grup de răufăcători ar fi vrut 
să intre în casa cuiva, ar fi putut apela exact la acest mod de deghi- 
zaj, renunțând la gecile lor cu musculatură butaforică și la pantalonii 
strâmțţi. 

Cel care conducea grupul spuse: 

- "Neaţa, domnule Hogan. Nu prea aveţi nici o shigi p-aici deo- 
camdată, nu-i așa? 

— Păi, ăăă, ce vă privește chestia asta? Cine sunteți? 

-O clipă, vă rog. Bărbatul făcu un gest celorlalți și se apropie, 
urmat de ei; Donald, care încă nu se trezise de-a binelea, se dădu un 
pas înapoi, simțindu-se foarte vulnerabil, neavând asupra lui nimic 
altceva decât halatul subțire și strâns pe corp. 

- Nu te-ai așteptat să ne întoarcem așa de curând, spuse priete- 
nos purtătorul de cuvânt, închizând ușa. În regulă, executați un 
control rapid! 

Ceilalţi trei își aruncară hainele pe mobilele din apropiere. Fie- 
care avusese ascuns ceva în mâna acoperită. Doi aveau niște aparate 
mici pe care le îndreptau spre pereţi, tavan și podea, urmărindu-le 
cu atenţie. Cel de al treilea avea o armă și trecu rapid dintr-o cameră 
într-alta, privind suspicios în jur. 

Inima lui Donald începu să bată cu putere, părând că-i apasă pe 
intestine, amenințând să scoată voma din el ca pasta de dinţi din- 
tr-un tub. Spuse cu o voce stinsă: 

-Să ne întoarcem așa de curând... ? Dar nu v-am mai văzut 
niciodată până acum! 

—Nu mă interesează decât marfa noastră, spuse unul dintre 
vizitatori, lăsându-și în jos micuțul aparat. 

Cel de al doilea dădu din cap în semn de aprobare. Cel de al 
treilea se întoarse din turul de inspecţie, vârându-și arma într-un toc 
ascuns sub brațul stâng. 

— Mulţumesc, spuse purtătorul de cuvânt cu blândețe. Ah, 
șagrin, domnule Hogan. Cred că asta e suficient să lămurească sco- 
pul vizitei noastre... ? 

Nu descoperi nimic amenințător în tonul, s-ar putea spune ci- 
vilizat, pe care fusese pusă întrebarea, dar inima lui Donald deveni 
brusc atât de grea încât i se păru că a încetat să mai bată, și își 
imagină cumplita greutate trântindu-l la pământ. 

Șagrin. O, Doamne. Nu! 

Auzise acest cuvânt pentru prima oară în urmă cu zece ani, 
când, în biroul din Washington, un colonel l-a avertizat cum va fi 
activat în caz de necesitate. Și referirea la „întoarcere“ și „propriul 
nostru material”... ! 

I-am spus lui Norman. Noaptea trecută mi-a fost rău sub influenta 
drogurilor și nu m-am putut controla. I-am spus adevărul. Sunt un trădă- 
tor. Nu doar un simplu spion, nu doar un simplu idiot care e în stare să 
stârnească un scandal fără voia lui. Mai sunt și trădător pe deasupra. 

Își umezi buzele, incapabil să reacționeze în vreun fel sau măcar 
să-și manifeste spaima. Purtătorul de cuvânt îi dădea înainte și cu 
siguranţă că nu avea figura unuia trimis să aresteze un oficial. 

- Sunt maior Delahanty. Deși nu ne-am mai văzut niciodată 
până acum, am impresia că te cunosc mai bine decât toți prietenii tăi. 
Te-am preluat de la colonelul Braddock, care s-a pensionat anul tre- 

cut. Iar ei sunt ajutoarele mele, sergent French, sergent Awden, ser- 
gent Schritt. 

Ceilalți dădură din cap în semn de salut, dar Donald era prea 
uluit să se mai poată gândi și la altceva decât că, în sfârșit, aflase că 
numele colonelului care îi preluase jurământul era Braddock. 

— Aţi venit să mă activați, nu-i așa? spuse el. 

Delahanty îl privi aproape cu simpatie. 

-N-am nimerit momentul cel mai bun, nu-i așa? Din cauza 
acelei shigi care s-a dovedit o intrusă, și apoi scandalul enorm de azi 
noapte... Schritty, de ce nu faci o cafea pentru domnul locotenent și, 
de ce nu, și pentru noi? 

Cuvintele celuilalt se proptiră bine în mintea lui Donald: „pen- 
tru domnul locotenent“. Probabil că își alesese bine și cu o anumită 
intenţie cuvintele. Care continuau să-i zbârnâie în creier ca o gheară 
de oțel care bate într-o tablă. 

- Eu... eu trebuie să mă duc la baie, șopti el. Luaţi loc și simți- 
ți-vă ca acasă. 

După ce își goli vezica, deschise ușița dulapului de prim ajutor 
și se holbă; în primul rând la propria-i imagine, cu ochii urduroși, și 
obrazul nebărbierit, apoi la sticluțele, pacheţelele și fiolele așezate pe 
rafturi. Își întinse mâna după pastilele Wakeup, dar degetele i se 
loviră de borcănelul învecinat. Citi eticheta din obișnuință: OTRA- 
VĂ. A NU SE LUA. 

Și dintr-o dată se simţi la fel de îngrozit acum, când era treaz, 
ca și atunci când trăia în vis acele coşmaruri cumplite. Se apucă de 
chiuvetă pentru a nu se prăbuși. Dinţii îi clănțăneau în timp ce ochii 
își reduseră câmpul vizual la o singură porțiune de un alb strălucitor 
— eticheta pe care ardeau cuvintele de foc. 

Faust s-a simțit la fel. Stelele își continuă drumul, timpul fuge, orolo- 
giul bate orele, diavolul vine și Faust trebuie damnat... Cât timp să-și fi 
cumpărat cu valuta forte a sufletului său — zece ani? 

Ce au de gând să mă oblige să fac? Eu, cel puțin, mai am o speranță 
care i-a fost refuzată lui Faust... Poate că nu-i mare lucru, dar imaginân- 
du-și că-mi fac treaba mare, nu pe cea mică, să mai îmi dea cinci minute. 
Cu totul ar fi suficient. 

Apucă borcănelul și îi smulse capacul. Pe fundul recipientului 
opac se afla o brumă de pudră alburie care părea să-și râdă de el. 

I se făcu dintr-o dată frig. Dar de data asta, cel puţin, tremuratul 
provocat de groază fu înlocuit de fiorii care îl chinuiau acum. Trânti 
borcănelul și apoi capacul la locul lor și înghiţi pastilele Wakeup pe 
care voise să le ia de la bun început. 

După alte două minute se întoarse și ieși din baie cu pași atenți 
și liniștiți. 

O altă lovitură a fost să constate că, în loc să fi sunat pentru 
cafea la bucătăria blocului, așa cum ar fi fost normal pentru orice 
străin, sergentul Schritt se folosea de mașina lui Donald, pe care o 
ţinea în dormitor împreună cu o cutie din marca preferată de cafea, 

Doamne, oare câte lucruri or fi știind oamenii ăștia despre mine? Mai 
devreme, când i-am vorbit lui Norman atât de necugeiat... 

Și totuși, reuși să-și stăpânească foarte bine vocea când spuse: 

2 Nu mi-am dat seama că m-aţi urmărit atât de îndeaproape. 

-Mă tem că e vorba de rutină, zise Delahanty, ridicând din 
umeri. În general preferăm ca ofițerii noștri operativi să stea singuri, 
ceea ce însă, în condiţiile actuale, când problema locuinţelor a deve- 
nit atât de acută, ar fi cam bătător la ochi. Domnul House e cât se 
poate de cinstit și curat, cum îi stă bine unui colindător de moschei, 
care mai deține și o poziție socială respectabilă, dar faptul că amân- 
doi aţi frecventat circuitul shigi ne-a cam dat bătăi de cap, ca să fiu 
sincer. Mai cu seamă aseară, când am descoperit drăcovenia aia in- 
genioasă din orgă. Încă n-am mai dat peste așa ceva și trebuie să 
recunosc că e excelent prevăzută contra oricăror erori de manevrare, 
dracu s-o ia. 

Donald se așeză ținându-și ceașca de cafea cu cea mai mare 
atenţie, pentru a nu lăsa nici un singur strop să-i cadă din ea. Apoi 
spuse: 

-Şi cum ați descoperit-o? 

— Am primit ordinul de intervenție ieri după-amiază, dar pur și 
simplu nu ne-am grăbit să intrăm în acțiune. În primul rând a trebuit 
să facem o verificare preliminară, că nu s-a schimbat nimic de la 
ultima cercetare, și totuși, era evident că o schimbare intervenise. 
Am pătruns exact în clipa în care shigi trăgea cu urechea. 

— Aţi instalat microfoane. 

— În casa asta există mai multe microfoane decât are un aparta- 
ment de la periferie ţigări de marijuana, spuse Dalahanty cu un 
surâs șters. Sigur că nu toate ne aparțin, nu-i așa, Schritty? 

Sergentul Schritt se aplecă peste fotoliul preferat al lui Norman 
și făcu un gest pe care Donald nu-l înțelese. Când își retrase mâna, 
ținea între degete un mic vârf metalic ascuțit care licărea în lumina 
camerei. 

- Cred că asta se cheamă o plăntuţă Frigidaire, spuse Delahan- 
ty. Sau, mai curând, corpul ei. Antena e a noastră. Exact cum se 
spune: insectele mici au insecte și mai mici. N-a ieșit nimic de aici 
care să nu fi fost înregistrat; n-am vrut să-l implicăm pe domnul 
House în acțiuni de spionaj. Cineva i-ar fi putut atrage atenția asu- 
pra ta și atunci ar fi putut pune lucrurile cap la cap. Eram doar la un 
pas de a fi ratat aseară, deși am avut un noroc extraordinar că am 
prins-o pe fată exact când a trebuit. 

— Voi ați luat-o? 

— Da. Ca prin urechile acului. A trebuit să-i pun pe toţi în urmă- 
rirea ei și s-o țin sub observație permanentă, dar am reușit s-o di- 
buim înainte de a-și fi vândut marfa. 

— Vreţi să spuneţi că cineva m-a urmărit pas cu pas pentru a 
vedea și auzi tot ceea ce am făcut și am spus în acești zece ani? 
întrebă Donald pe un ton tăios. 

- Nu. A trebuit să ne mulțumim cu observaţii întâmplătoare, 
comparând totul cu ceea ce ne ofereau agenţii pasivi. Totul e înregis- 
trat, iar jumătate din material e SCANAT pentru găsirea unor cuvin- 
te-cheie. Pentru tine s-a stabilit un vocabular de o mie de cuvinte. 
Noi nu facem altceva decât să urmărim apariția lor în discuţiile pe 
care le ai. Dar, ca să fiu sincer, n-am acordat atenţie la mai mult de 
douăzeci-douăzeci și cinci de ore din activitatea ta din ultimii ani. 
Pari teribil de tulburat, adăugă el. E cât se poate de firesc, în această 
lume supraaglomerată a noastră, intimitatea e singura apărare care 
ne-a mai rămas. Poţi însă să fii sigur că amestecul nostru s-a limitat 
absolut la strictul necesar. 

- M-aţi urmărit necontenit din momentul în care s-a dat ordinul 
de activare? 

Sprânceana lui Delahanty se ridică. 

- Nu, doar ţi-am spus. A trebuit să-ți iau toate „cozile“ pentru 
a putea să văd ce se întâmplă cu shigi. 

Ia-o încet. Dacă am putin noroc nu-și vor bate capul să cerceteze 
benzile cu ce s-a întâmplat în primele ore ale dimineții. Aș putea scăpa. Dar 
cel mai teribil din tot ce poate fi mai groaznic e că aș putea fi trimis în faţa 
curții marțiale pentru că mi-am trădat identitatea. S-ar putea să mă caute 
pentru ceva cu totul lipsit de importanță; poate că au nevoie de mine pentru 
analiza materialului informativ... 

- Sper că nu sunt prea curios, se aventură Donald. Dar, ei bine, 
în ultimii zece ani lucrurile mi s-au părut tot mai puţin verosimile. 
Până de curând mi-a venit foarte greu să cred că activarea ar mai fi 
încă posibilă. 

-Iată o mărturisire sinceră, spuse în semn de aprobare Dela- 
hanty. Tot le spun celor de la Washington că ar trebui să riște decon- 
spirări ale identității tocmai pentru a-și menţine activii în stare de 
alertă, chiar dacă nu e vorba decât de niște concentrări pe timpul 
concediilor. Mai vrei cafea? 

-Încă n-am terminat prima ceașcă. 

— Te deranjează dacă eu mai iau puţină? Perfect! Hai să trecem 
la fondul chestiunii, da? Delahanty se lăsă pe spate și își încrucișă 
picioarele. Debarcader, Ellay, șase papa-mama mâine. Avem pregătite 
documentele tale pentru călătorie, mandatul de liberă trecere și toate 

celelalte, sergentul French ți le va da imediat. Și acum, cam ce întâl- 
niri ai mai avea? 

— Mâine? 

- Știu, suspendarea lor îţi va face viața grea, dar cam așa se 
rotește planeta. Întâlniri? 

Donald își duse o mână la frunte. 

-Cred că nimic. A! O petrecere, diseară. La Guinevere Steel. 

- Du-te neapărat, dar nu lăsa pe nimeni să-ţi strecoare nimic. Ai 
auzit ce s-a întâmplat mai zilele trecute, când cineva a mânjit balus- 
trada amvonului cu ceea ce se numește „Adevăr sau Consecințe“ și 
un episcop cât se poate de respectabil a spus niște lucruri cât se 
poate de neclericale la adresa enoriașilor lui? 

— Nu cred. 

- Probabil că știrea n-a putut ajunge pe canalele tradiţionale. 
Îmi închipui că a fost bine păstrată de grupurile de presiune. Dar 
lucrurile stau exact cum ţi-am spus, și după cât se pare a fost un circ 
întreg. Să fii foarte atent să nu ți se întâmple și ție. Restul instrucțiu- 
nilor sunt în pachetul pe care ţi-l va da French. Dimineaţa vei primi 
un telefon care te va anunţa că ai niște necazuri financiare cu o 
companie în care ai băgate foarte multe acţiuni, ceea ce va constitui 
motivul plecării tale; motivul rămânerii tale îl va constitui o shigi cu 
adevărat încântătoare, dar la care, trebuie să o spun cu regret, nu ai 
fost încă programat, dar care va constitui un alibi cât se poate de 
consistent pentru oricine care are relații normale. 

Sergentul Awden îi adresă un zâmbet plin de înţelesuri. 

- Vrei să spui că voi pleca pentru o perioadă mai mare de timp? 
îl întrebă Donald. 

- Nu știu. Delahanty își înghiți ultimul strop de cafea și se ridi- 
că. Oricum, ăsta-i programul, și nu l-am conceput eu. Probabil că 
totul e pe baza datelor furnizate de computerul de la Washington. 

- N-ai putea cel puțin să-mi spui... fraza aproape uitată îi ajunse 
pe buze, așa cum bula de aer a buruienii de pe fundul bălții se ridică 
la suprafaţă. Va fi o muncă de teren? 

- Da, exclamă Delahanty părând surprins. Credeam că terme- 
nul face implicit parte din specialitatea ta lingvistică. Cred că e vorba 
de limba yatakangi, nu-i așa? 

— Mă vor trimite în Yatakang? Donald sări în picioare fără să-și 
fi dat seama, cu mâinile încleștate pentru a le împiedica tremuratul. 
Dar e absurd! Vreau să spun că mi-am petrecut cea mai mare parte 
a ultimilor zece ani cu studii teoretice și... 

— Domnule locotenent, spuse Delahanty apăsând cuvântul pe un 
ton ameninţător, nu trebuie să te îngrijoreze capacitatea dumitale de 
a-ți îndeplini misiunea. Vei fi ajutat în acest sens. 

— Cum? 

- Vei fi ajutat. Îmi închipui că ai dat peste o reclamă referitoare 
la un proces numit amsificare. 

- Da... da. 

- Iar rezultatul, îmi închipui, a fost un fals. 

— Cred că da. Dar ce legătură are cu... 

— Noi amsificăm oamenii. Şi merge. Dacă nu avem pe nimeni 
pregătit pentru așa ceva, atunci îl pregătim noi până va fi complet 
înarmat în vederea misiunii. Nu-ţi face griji, vei reuși. Asumarea 
acestei misiuni e în limitele capacităților umane. Gândește-te la asta 
și calmează-te. Dar poate că ar fi mai bine să iei și un tranchilizant. 

Delahanty făcu semn oamenilor lui. French îi înmână lui Do- 
nald un pacheţel cu sigiliul oficialităților, pe care acesta îl luă cu 
mâini amorţite, în timp ce ei plecau, murmurând un „bună dimi- 
neaţa“. ÎI părăseau în timp ce el se simţea mic și înspăimântat, regre- 
tând că nu reușise să moară. 

După un timp se simţi destul de remontat pentru a se gândi să 
aranjeze cu cineva la petrecere să-i strecoare drogul de care fusese 
prevenit de Delahanty. 


urmărind detaliile (12) 
DACA NU-I POȚI INVINGE, INFRUMUSEȚEAZA-I 


BEAUTIQUE spuneau literele atârnate în aer, sub care apărea 
cu atâta discreţie numele lui Guinevere Steel. Sub litere, ca o mărtu- 
rie a atenţiei generoase de care oricine putea fi sigur că se va revărsa 
asupră-i, o blondă, o brunetă și o roșcată așteptându-te cu o expresie 
de nerăbdare, fiecare dovedindu-se un produs perfect al artei Beau- 
tique, șlefuită până la ultimul amănunt, sclipitoare, strălucitoare, 
prelucrată nu ca un diamant, ci aidoma părților componente ale lui 
Shalmaneser, unde nici cea mai neînsemnată bucăţică nu putea avea 
un defect. Costumaţia nu le acoperea decât acele părți ale trupului 
unde materia primă folosită de cosmeticieni lăsase de dorit. 

De asemenea, cât se poate de expus vederii era și un tânăr 
pedant, îmbrăcat după moda artiștilor din Quartier Latin în jurul 
anului 1890, o bască moale lăsată pe urechea stângă, o bluză de lucru 
cu un papion uriaș la gât, pantaloni conici în carouri vârâți în cizme 
cu carâmbi înalți. În adaos faţă de imaginea originală, și pentru a-l 
diferenţia de aceasta, pe tivul bluzei fuseseră aplicate la întâmplare 
trei sau patru dungi de culoare cu scopul de a sugera petele de 
vopsea, dungi care, de altfel, erau doar simbolice. Era la fel de steri- 
lizat și artificial ca și fetele de lângă el. 

Din stradă nu se putea vedea în clădire decât peretele interior 
în faţa căruia stăteau modelele, o suprafaţă ale cărei nuanţe se 
schimbau permanent din cauza culorilor care se prelingeau cu inter- 
mitenţă, astfel gândite încât să pună cât mai mult în valoare costu- 
mul fetelor. 

Intră, întrebându-se amuzat cât timp va trece până când nerăb- 
dătoarele și îmbietoarele expresii de bun-venit se vor veșteji. 


Guinevere intui că ceva nu e în ordine, înainte să o fi anunţat 
cineva. În mod obișnuit atmosfera era dominată de zumzetul tihnit 
care răzbătea din magazin, un fel de susur a cărui intensitate varia, 
dar fără să dispară vreodată, și care acompania muzica relaxantă ce 
se revărsa din zecile de difuzoare abil camuflate. În toată acea at- 
mosferă se strecurase o notă falsă și ea își ridică privirea de pe lista 
de ultime pregătiri pentru petrecerea din seara aceea, ținându-și 
capul într-o parte. 

Convinsă pe jumătate că se înșelase, activă scannerul din inte- 
rior și aruncă o privire prin salon. Ascunși după draperii de imper- 
viflex, care ajungeau din tavan până în podea, clienții ședeau, sau 
zăceau întinși, gustând din plin atmosfera luxoasă, în vreme ce im- 
perfecțiunile lor erau asanate, sau plombate, sau fardate. Doamna 
Djabalah din cabina 38 îi cerea maseuzei ei să-i ofere și alte servicii 
decât cele convenționale, lucru observat de Guinevere cu resemnare. 
Mâzgăli cu propria-i mână un aviz prin care cerea o încărcare a notei 
de plată cu sută la sută. Atâta vreme cât fata nu se plângea — iar în 
statura de ebonită a doamnei Djabalah era ceva extraordinar. 

Aruncă o privire insistentă pe coridorul central care separa ca- 
binele și surprinse fermentul agitației de la intrare. Alarmată brusc 
— dacă așa ceva se putea vedea din stradă, atunci trebuia oprit acum 
- comută imaginea la vitrină. 

În aceeași clipă, o voce nervoasă răsună în interfon: 

- Gwinie, aici este cel mai îngrozitor om din lume, care urlă la 
noi. Cred că e beat. Și pute ca un butoi cu rahat. Ţi-ai putea face vânt 
până aici, poate te înţelegi cu el? 

— Am pornit, îi răspunse Guinevere grăbită. 

Mai avu însă timp să arunce o privire în oglindă pentru o ulti- 
mă inspecţie a ținutei ei. 

ÎI găsi pe nepoftit angajat într-o dispută cu Danny, principalul 
ei cavaler, cel care o făcea pe artistul parizian, urlând războinic. Din 
fericire ceea ce ea interpretase drept „urlet“ era o exagerare, așa încât 
chiar și clienţii aflaţi în cabinele cele mai apropiate n-au sesizat ni- 
mic. Mai mult, blonda din echipa de sex appeal, care atrăgea clienţii, 
avusese prezenţa de spirit să schimbe poziția paravanului multico- 
lor, astfel încât oribilul vizitator nu mai putea fi văzut din afară. 

Era o matahală de vreo șase picioare și probabil un tip puternic, 
în ciuda aspectului său jalnic. Părul îi atârna în șuviţe care se împrăș- 
tiaseră pe tot gulerul, dispărând în barbă și mustață, care nu fusese- 
ră nici ele aranjate vreodată, dar care funcționaseră perfect ca filtru 
de supă și babeţică pentru toate firimiturile și resturile de mâncare. 
Colţul din dreapta al mustăţii era parcă pârlit de chiștocul unei ma- 
hoarce învârtită cu mâna. Puloverul îi fusese cândva roșu, dar acum 
era cârpit și pătat parcă de alte culori, și dacă pantalonii i se potrivi- 
seră cândva, asta trebuie să se fi întâmplat cu ani în urmă; acum 
betelia fusese înfrântă în lupta cu burta în continuă creștere. Labele 
picioarelor, care ocupau o suprafață enormă din dragul ei parchet 
montat manual, erau vârâte în niște chestii care ar fi putut semăna 
cândva cu niște mocasini, dar care acum deveniseră o adevărată 
încarnare a mizeriei care acoperea în întregime materialul ce ar fi 
putut separa jegul de piele. 

Când o văzu pe Guinevere, își întrerupse tirada. 

— Ah! exclamă el, tu trebuie că ești Steely Gwin din Port-of-Sin 
(Portul-Păcatului) — am auzit atâtea despre tine! Am scris chiar și o 
poezie despre tine. Un moment... Ah, da: „Fetele fabricate de Steel 
sunt grozave la Privit dar sunt oribile la Pipăit. Carnea care-a fost 
drăguță într-o fructă plastic — o preface cu sucurile-ncuiate-n pieliță“ 
Una din shigiile astea te-a strigat „Danny-boy“, nu-i așa? spuse el 
aruncând o privire cavalerului care tremura. Păi chestia asta înseam- 
nă că te prea simți ca acasă. Și limerickurile! sunt irlandeze, nu-i așa? 

Omul se scutură de râs, trepidând pe călcâie. 

— Mai vrei unu'? „Dacă iubita ta o shigi e și-n braţe o cuprinzi 
/ Și afli că-i rece ca Tereza / Nu e un monstru / E doar din cauza 
Beautique-ului.“ 

Guinevere îi replică plină de demnitate și cu toată stăpânirea de 
sine: 

— Ce cauţi aici? 

— Ce dracu crezi că vreau? Vreuna din păpușicile pe care le-ai 
expus la vedere? Arătă cu vârful degetelor înnegrite spre fetele ghe- 
muite. Mulţumesc, dar dacă aș avea nevoie de o masturbație gonfla- 
bilă, mi-aș cumpăra una. Of, de ce dracu crezi că vrea cineva 
neapărat să intre într-un loc ca ăsta? 

— Ești beat, sau te-ai înscris într-un tur al cârciumilor, i-o trânti 
Guinevere. Nu prea cred că știi unde te afli. Aruncă o privire ner- 
voasă pendulei din perete. Se apropia terminarea programului, și 
dacă la ieșire clienţii se vor lovi de acest specimen revoltător... Dan- 
ny-boy, va trebui să chemi poliția. Nu văd nici o altă soluție. 


l Limerick — poezie absurdă din cinci versuri (n. tr.). 

— Pentru ce? vru să știe străinul pe un ton agresiv. Parcă ce fac? 
Singurul lucru pe care îl doresc e să fiu înfrumusețat. 

— Să fii ce? izbucni Guinevere. Simţi că rămâne fără aer după 
ultimul cuvânt. Ești nebun! Oricum, nu admitem clienți bărbați, ca 
să nu mai vorbim... ca să nu mai vorbim de obiecte ca tine! 

— Nu? Nepoftitul făcu un pas ameninţător spre ea. Sistemul le- 
gislativ al Statului New York spune că orice întreprindere cu caracter 
comercial asigură servicii publicului fără nici o discriminare rasială, 
lingvistică, religioasă, sau sexuală, contravenienților ridicându-li-se 
licenţa de funcționare! 

Guinevere sesiză cu întârziere că omul nu vorbea și nici nu se 
comporta așa cum te-ai fi așteptat de la unul de teapa lui. 

— Oricum, știu precis că nu faci discriminări. Cu excepția lui 
Danny-boy — și doar n-o să-mi spui mie că nu-ţi cere o mână de 
ajutor pentru faţada aia sclivisită a lui — bunul meu amic Doll Clark 
vine aici de ani de zile și tot își mai are coaiele. Ce ai fi vrut să fac? 
Să vin în fustă, dând din șolduri? 

Guinevere spuse, cu o ușoară senzaţie că tot ce se întâmplă era 
ireal, ca și cum cineva i-ar fi strecurat o înghiţitură de Yaginol: 

-Cel puţin vreau să văd că ai cu ce să plătești. Și dacă poți 
s-acoperi onorariul, poţi să te plimbi pe aici cu toată putoarea care 
se deșiră din tine, încât s-ar putea crede că ești un butoi cu rahat! 

— Ah, dacă tot ce te roade sunt banii... ! Necunoscutul se strâm- 
bă expresiv. Poftim! 

Își băgă mâna sub pulover și scoase de acolo un teanc de docu- 
mente. Răsfoind prin ele ca jucătorul care face cărțile, alese o hârtie 
și i-o întinse. 

— Ajunge? 

- Ține-l în așa fel încât să-l pot citi, îi spuse Guinevere. Nu 
vreau să-ți ating hârtiile, și nici pe tine. 

Se uită. Era un credit bancar în valoare de o mie de dolari la 
vedere. Dar nu asta a cutremurat-o până-n temelie. Ci numele, tipă- 
rit foarte îngrijit în josul documentului, sub fotografia unui om cu 
mult mai tânăr, cu mustaţa și barba potrivite conform codului de 
eleganţă al lui Ludovic-Napoleon. 

— Dar e mort, spuse ea abia auzit. Danny-boy! Fără discuție că 
Chad C. Mulligan a murit! 

- Cinee? Preţ de o clipă Danny-boy păru lipsit de viaţă. Ați spus 
Chad Mulligan? 

— Mort? se zborși stăinul cel răpănos. Doamne, nu. Și dacă mă 
faci să mai.pierd multă vreme pe aici, îți voi demonstra contrariul. 
Haide! Haide! 

Limbile ceasului se apropiau de ultimele cinci minute ale ședin- 
tei de tratament. În fiecare clipă se putea ivi un client. Guinevere 

înghiți un nod dureros. Pe care din asistentele ei ar fi putut-o con- 
vinge să facă treaba pentru o sută de dolari? 

- Danny-boy, șopti ea, ia-l în grijă pe domnul Mulligan și fă tot 
ce-și dorește. 

— Dar, Gwinnie!... 

— Fă așa cum îţi spun. 

Izbi cu piciorul în parchet. 

La urma urmei, e cât se poate de faimos... 

Făcând un efort pentru a-și învinge sila, spuse: 

— Mă scuzi, domnule Mulligan, dar, cum să spun, e vorba de o 
deghizare sub care îmi era imposibil să vă descopăr! 

- După cum imposibilă e și văgăuna insalubră în care stau, 
mormăi Chad Mulligan. E același lucru pe care îl caut de doi ani și 
mai bine. Dar ce mi se pare cel mai imposibil e să-mi dau seama cum 
voi arăta după ce mecanicii tăi îmi vor face o revizie generală. Dar 
renunţ. Plec. Inerţia absolută a acestei specii de măgari m-a învins. 
Nu pot atrage atenţia oamenilor asupra mea indiferent dacă m-aș 
certa, aș urla, sau m-aș mânji cu căcat. Așa că mi-am propus să mă 
înfrumuseţez și să mă alătur vouă, porci gadarieni, pentru a mă 
destrăbăla în chipul cel mai magnific până la moarte. Perfect, unde 
vrei să mă ascunzi înainte ca ceilalți clienți să vadă în ce hal sunt? 

Apoi adăugă peste umăr, în timp ce Danny-boy se îndepărta: 

-Să trimiţi pe cineva după o sticlă de băutură, da? Am nevoie 
de un întăritor. 


lumea evenimenţțială (8) 
FIŢI BUNI CU PRIETENII VOȘTRI NAPASTUIȚI 


SCENA: deoarece o ordonanţă a primăriei îi interzicea să ocupe 
un spaţiu așa de mare, Guinevere a făcut o donație soţului ei, de care 
divorța în primul rând pentru că îl chema Dwiggins, și în felul acesta 
la obligat să-și cumpere apartamentul liber aflat sub propriul ei 
apartament de lux pe care să i-l închirieze ei pe o perioadă de timp 
nedeterminată, pe o sumă de nimic, ceea ce nu era o ilegalitate, 
constituind în același timp principala metodă la îndemâna acelora 
din metropolele supraaglomerate care fiind ostentativ de bogați pu- 
teau accede la ceea ce constituie simbolul cel mai rafinat în materie 
de locuinţe, adică două camere, dispuse una peste cealaltă, patruzeci 
și opt de picioare pe treizeci și două, două (identice) treizeci pe 
optsprezece, două (identice) douăzeci și unu pe optsprezece, patru 
băi en suite și alte două, dar nu la fel, patru toalete de serviciu, două 

bucătării cu sufragerie, o grădină instalată pe acoperișul casei pe 
care Guinevere o comandase unui arhitect ingenios care o transfor- 
mase într-o boltă al cărei nivel principal corespundea apartamentu- 
lui de jos, iar cel de sus conţinea sistemul de irigare automată, 
spray-urile-îngrășământ, alături de lămpile solare de care era nevoie 
pentru păstrarea sănătății plantelor și florilor. 

CUPRINS (PERMANENT): cel mai mare set de mobilă multi- 
funcţională realizată vreodată pentru un client particular, incluzând 
mese mari care puteau fi transformate în pupitre sau ecrane și mese 
mici, transformabile la rândul lor în rafturi de cărți sau mese rulante 
și scaune verticale convertibile în balansoare și balansoare conver- 
tibile în sezlonguri și sezlonguri transformabile în sofale și sofale 
convertibile în paturi și paturi care puteau fi adaptate pentru unul, 
doi sau mai mulți ocupanți și așa mai departe. Teoretic, apartamen- 
tul putea fi adaptat pentru orice ocazie, de la o întâlnire politică ai 
cărei participanţi de vază stau cu atenţia încordată la subiectul în 
discuţie, până la o petrecere ca aceea de acum, când toți participanţii 
acordă cea mai serioasă atenţie subiectului despre care se speră că 
va fi pus pe tapet în cele din urmă. 

Cuprins (Imobile trecătoare neperisabile): ultimul răcnet în ma- 
terie de decorații și poze și ornamente și modele de telefoane și 
televizoare și aparate pentru reproducerea holografică și proiector 
cosmoramic și chiar și cărți — deși asupra acestora din urmă plana 
îndoiala că ar mai fi fost la modă. 

CUPRINS (IMOBILE TRECĂTOARE PERISABILE): șapte du- 
zini de sortimente de mâncare pentru care compania furnizoare ga- 
rantase că au conţinutul și aspectul celor din secolul douăzeci, dar 
nu garantase și pentru aromă — anumite componente de bază ca puii 
crescuți natural, șunca afumată pe-ndelete fiind imposibil de repro- 
dus în actualele condiţii de fabricaţie — plus sticle și lăzi și butoaie și 
cutii și borcane și pachete cu băuturi și tămâie și vin și marijuana și 
bere și chiar tutun pentru a da oaspeților decadenta senzaţie tare a 
unei vieți luate pe cont propriu, ceea ce se și potrivea momentului. 

CONŢINUT (MOBILE TRECĂTOARE DAR ÎNTR-UN FEL LA 
FEL DE PERISABILE): o sută cincizeci de oameni, inclusiv oaspeţii 
și gazdele, precum și mult personal din partea firmei furnizoare, 
care avea o reputație bună printre noii săraci ai lumii evenimenţiale 
pentru faptul că ascundea notele de plată de chelneri și debarasori, 
umflând în același timp notele de plată pentru cumpărarea de bu- 
nuri, oferindu-le astfel ocazia de a se eschiva de la taxa pe lumina 
lunii care ar trebui să anuleze profitul pe care fântâna bine alimen- 
tată a bunăstării îl poate stoarce din munci ocazionale ca acestea. 

SCUZĂ ȘI MOTIV: să-și oblige oaspeții la amenzi pe care, dacă 
ar vrea, le-ar putea face atât de piperate încât victimele nu și-ar mai 
dori să o vadă vreodată. 

COSTUL: aproximativ trei mii de dolari. 

VALOAREA ÎNCASATĂ: ar trebui așteptat până la terminarea 
petrecerii pentru a putea fi evaluată. 


Cu clic și clac lifturile alergau, cu hleap și cranţ începu de-a 
binelea îndoparea. 


AUDIO: cele mai suportabile reimprimări din ultima parte a 
secolului trecut, nu cele mai recente (materialul din secolul nouăs- 
prezece era un inadmisibil vizux-jeu). Nu, trebuia să fie din anii șap- 
tezeci, înzestrată cu un farmec straniu și, mai presus de toate, trebuia 
să fie acel de gen de muzică aptă să conducă direct la ceea ce era 
acceptat acum în mod curent în lumea reală drept chants sans parole 
în ritmurile lente de cinci pe patru și șapte pe opt. Calitatea înregis- 
trării era infectă și ritmurile divizibile prin doi păreau banale și plic- 
ticoase după subtilități de genul cinci pe unsprezece. Dar după cum 
se pretinde, fiecare disc a avut o vânzare de un milion. 

Dacă apare cineva îmbrăcat în Arpăge Secolul Douăzeci și unu sau 
ceva asemănător, ce să o — sau să îl pun să facă? 

COSMORAMA: în special culorile la modă ale anilor nouăzeci, 
pentru că erau suportabile — verde-măr, galben-acru de lămâie, și 
inevitabilele nuanţe de albastru pal — dar schimbarea cromatică era 
mai nouă decât secolul și un moar plasat pe proiector ar fi fost admis 
doar în ultimă instanţă. Astfel încât era vorba de culori primare, cam 
triste și monotone. 

la gândește-te, produsul lui Mel Ladbroke e nou, așa că dacă vreun 
smecher pretinde că i-ar fi fost furat pentru a-l face cunoscut? Ei drăcie: e 
cheful meu și voi spune numai ce e permis. 

DEGUSTAREA: se pare că va fi cel mai mare succes al petrece- 
rii, nici fluierași, nici sucul lunii și nici un alt gen de băutură-din- 
chiar-clipa-asta, ci straniul cocktail cartat încă din 1928 și depus în 
console — chestii numite „De modă veche“ și „Dezmierdarea pieptu- 
lui“ care ar fi trebuit să câștige interesul chiar și numai pentru nu- 
mele lor idioate. La fel și mâncarea exotică. Demodate, dar 
imposibil de scos din meniu, provizii serioase de antalc și alte reme- 
dii pentru cele mai cunoscute droguri, Yaginol, Skulbustium și Trip- 
tine. Nu erau admise la petrecere, toate prea noi, prea de la 
întorsătura veacului, dar cu siguranţă că invitaţii vor gravita în jurul 
uneia din ele, sau a două, sau poate chiar în jurul tuturor. 

Sniff... ? Ăla-i Dior Catafalque. Pot să jur că el e! De unde dracu l-o 
fi scos? Nu mai e pe piață de vreo douăzeci de ani. Va trebui s-o întreb ce 
e cu el; asta în cazul în care-mi va fixa o întâlnire. 

TOALETE: cel mai incredibil, cel mai fenomenal talmeș-balmeș 
adunat sub același acoperiș de reprezentanții aceleiași generații, de- 
pășit poate doar de adunarea generală a ONU. 

Fata asta poartă Nipicaps. Știu eu, că doar cine poate știi mai bine. E 
cam devreme s-o începem cu gajurile, dar ar fi un început cât se poate de 
drăgălaș. Ceva ponderat, de fapt ele sunt principalul meu produs, și totuși 
ceva suficient de tare ca lumea să priceapă că vorbesc serios. Un moment: 
fată? Dar asta nu-i o shigi. Gajul ăsta se autodefinește. Nu-i așa? Yum! 


1969: gazda într-un echipament de PVC care era cu atât mai 
modern cu cât se apropia de stilul lucios și țeapăn al curentelor 
contemporane, care, din păcate, necesita să fie fixat pe dedesubt cu 
un sutien prost conceput și incomod și o centură adecvată — ceea ce 
descoperise prea târziu fiindcă făcuse rost de costum și-l probase 
mult prea aproape de începutul petrecerii ca să se mai poată răzgân- 
di. Dar, cel puţin, suprafaţa lui lucioasă prefigura anul 2010; nu-i 
plăceau blănurile sau catifeaua și nici țesăturile țipătoare în care 
preferau femeile să se vâre. 

— Dragă, nu te-am mai văzut de ani lumină! Văd că ești înţolită 
la marele fix. Erau ale bunică-ti? 

1977: Norman House într-un costum de seară negru ca smoala, 
cu o cămașă bine scrobită și chiar pantofi făcuți din acel material 
revoltător numit „piele de lac“ — sută la sută originali dacă era să se 
ţină cont de crăpăturile fine. Guinevere îi dărui un zâmbet otrăvit 
pentru a-și înfrâna atacul, dorindu-și în același timp ca el să nu fi 
arătat cu adevărat magnific în costumul lui sobru. 

— Vrei să spui că ăsta e tutun adevărat? Țigări din acel tutun 
despre care se spune că ar fi provocat atât de mult cancer? Dar 
dragă, trebuie să le încerc și eu — părinţii mei nu le-au fumat nicio- 
dată și nici eu nu prea cred să fi văzut din ele până acum! 

1924: Sasha Peterson într-o rochie de casă ușor drapată, din 
şifon, ajungându-i până aproape de călcâie, dar al cărei șliț pornea 
chiar de sub talie, abordând un aer de modă veche numit „eleganță“. 
Guinevere se gândi la ce spuneau maeștrii modei despre revenirea 
shigiilor la o îmbrăcăminte cât mai firească și regretă că organizase 
petrecerea asta cu un asemenea ștaif. 

— Păi dacă n-am ceva tare, atunci ce aș putea lua? O, dă-mi un 
bourbon cu gheaţă, e voie? Adică, vreau să spun că dacă existau 
băuturi reci la curtea lui Nero, le-au avut și în secolul trecut? 

1975: o foarte tânără shigi cu un minisarongl. Pentru așa ceva 
nu există legislaţie — orice fată care a descoperit că trupul ei repre- 

zintă o atracție pentru bărbaţi și-l va expune până la limita admisi- 
bilă. 

— Şi chiar nu vom discuta despre scena reală? Adică, vreau să 
spun că nu știu ce se discuta la petreceri în secolul trecut, nu eram 
suficient de mare ca să le frecventez. 

1999 și doar căzând sub limită din cauza unui accident crono- 
logic. Donald Hogan într-un costum ciudat, cu aparenţă străveche în 
nuanţe de maro și verde, cu un fermoar spiralat, care îl înconjura de 
două ori de la glezna dreaptă până la umărul stâng, cu fața îmbujo- 
rată, lăsând impresia că e îngrijorat de ceva, dar care era de fapt o 
poză ce trebuia să slujească intereselor oficiale, pentru că dacă Nor- 
man nu uitase să-i rezerve tot ce se putea de la agenția de închirieri, 
atunci trebuia să revină la unicul costum universal acceptat: pro- 
pria-i piele. 

— Dar dragă, nici nu sper prea multe. Tot ceea ce mi-a oferit mie 
tutunul a fost starea de vomă. Nu prea înţeleg la ce le folosește 
oamenilor. Nu, dragă, nu-l poti trage ca fumul normal dintr-o țigară. 
Trebuie să-l pufăi direct, după care trebuie să te obișnuiești să-l in- 
halezi fără să-l diluezi. 

1982 sau cam așa ceva: un travesti bun, literal vorbind, e unul 
din acele echipamente teribile cu cinci sau șase rânduri de reţele în 
culori contrastante care atârnă de șold și umeri și pantofi uriași care 
să-si facă apariţia de dedesubt. 

- Unul dintre motivele pentru care vin la chefurile lui Gwinnie 
e că nu se simte cu nimic obligată să-i întrețină pe toți scrobiții ăștia 
cu nasurile pe sus de care te lovești peste tot. Dar în seara asta sunt 
totuși mult prea mulți. 


Exact. Află cine sunt și de ce. 


- Sigur că toată povestea e o nebunie curată. Ăsta a fost cel mai 
grozav montagnes-russes al veacului pe care l-a văzut vreodată ome- 
nirea în întreaga-i existență, dacă și asta se poate numi existenţă. 
Hei, ai observat formula asta calofilă, atât de la modă, pe care am 
folosit-o? 

ORICÂND: Elihu Masters în mantaua regală a Beniniei, cu o 
haină largă în alb și roșu deasupra pantalonilor bufanţi și sandale 
decupate, capul pleșuv fiindu-i înrămat cu un fel de coroană din 
pene vopsite în maro, stându-i țepene în jurul bonetei de catifea. 

- Da, dar ce fel de petrecere din veacul douăzeci mai e și asta? 
Una din acele serate scorțoase despre care ai citit în revistele de pe 


3 Bucată de stofă purtată în jurul coapselor de bărbaţi și femei în Malaezia 
(n. tr.). 

la 1901, sau poate că e vorba de ceva mult mai apropiat în timp de 
noi, cum ar fi una din întâlnirile Ligii pentru Libertatea Sexuală? 
Într-un singur cuvânt, nu prea știu ce am de făcut și în ochii lui 
Gwinnie pot citi acea lumină amenințătoare. Poate că ar fi mai bine 
să mă țin codiță după ea și să fac parte din grupul de sprijin când o 
fi să-i cășune pe cineva. 

1960: Chad Mulligan asudând de zor într-un costum în carouri, 
singurul pe care agenţia de închirieri i-l putuse oferi pe măsură. 
Ridică din umeri și se lăsă convins de Guinevere să o însoțească. 

— Da, bineînţeles că sunt supărat. Nu vreau să pierd nici una din 
petrecerile lui Gwinnie pentru că mă simt excelent și nu s-a supărat 
niciodată pe mine, dar de data asta am încălcat condiţiile atât de 
flagrant — adică, acesta nu-i un costum de la sfârșitul secolului, nu- 
mai așa ceva am reușit să mai descopăr în garderoba tatălui — chiar 
scrie și pe etichetă „Colecţia de vară 2000“. Dar altceva mai vechi 
n-am găsit. 

1899: un costum incredibil, strâns inutil în jurul taliei mari și o 
fustă ajungând până în pământ și deasupra tuturor o bonetă carag- 
hioasă și scuza dinainte pregătită că nu exista nici un motiv ca o 
rochie să fie purtată în acele timpuri vreme de doi ani sau chiar mai 
mult. 

- Când Gwinnie devine cu adevărat scârboasă, îmi iau zborul. 
Mai știu eu un chef care până atunci va fi în plină desfășurare. 

ORICAND: Gennice, care-i fusese cândva shigi lui Donald, în- 
tr-un mic moment de genială inspiraţie, purta un chimonou japonez, 
imposibil de spus cărei perioade îi aparținea, și papucii tradiţionali, 
care se asortau perfect costumului. 

— Trebuie că a fost tare nostim să fi trăit în vremurile acelea. Știu 
eu pe cineva care drept hobby recondiţionează și conduce mașini, 
dar tot ce a putut face în privința — cum se cheamă? Gaze de eșapa- 
ment? — este că put mai rău ca un butoi cu rahat. Mă face să lăcrimez 
numai dacă mă apropii de o mașină de asta care tocmai se pregătește 
să pornească! 

1978: Horace, unul dintre prietenii lui Norman, într-un hanorac 
bine ventilat cu o glugă contrastantă peste pantalonul de călărie, 
constituind o dovadă excelentă pentru modul în care moda bărbă- 
tească a luat-o razna, trecând în schizofrenia cea mai pură în acea 
epocă isterică. 


SCENA: o mulțime de oameni, tălăzuind în toate direcţiile, pri- 
vindu-se pe furiș, sau uneori deschis, cunoștințele mai vechi adu- 
nându-se în grupuri despărțite de șiruri de oameni care nu se mai 
văzuseră până atunci și care nu reușiseră să-și ajusteze încă propria 
conștiință până la acel punct din care să se poată integra colectivului. 


170 


Pe scurt, așa cum era probabil cazul în Egiptul faraonic, acolo unde 
a apărut pentru prima oară obiceiul de a da petreceri, un chef care 
nu s-a omogenizat. 


- Te-ai dat cu parfum tare ciudat, dragă. 

Urmă un râs nervos. 

— Fără discuţie că ești expert în materie, nu-i așa? E o chestie 
care se cheamă Dior Catafalque, pe care mi-a dat-o mama când m-a 
auzit că merg la o petrecere. 

— Catafalc? Serios? Nu e chestia aia pe care pun cadavrele când 
sunt expuse public? 

- Da, cred că ai dreptate. Dar e vorba de ceva desuet, pe cale de 
dispariție. Ridică din umeri. De fapt e de-a dreptul oribil, dar face 
parte din epocă, nu-i așa? 

— Doamne, ar fi trebuit să știu. Dar te cred pe cuvânt! 


SCENA: aceeași. 


- Don! Don! 

- O, hello, Gennice! Îmi pare bine să te văd. 

- Don, ţi-l prezint pe Walter, prietenul meu, Don Hogan, cu care 
am trăit înainte. Don, am impresia că nu-ţi place nimic din ce e aici. 

Chiar așa de bine se vede? Dar cum s-a spus, vezi-ți de viața ta de zi 
cu zi până pleci, așa că... Ce mult aș fi vrut să am curajul să mă retrag. 
Mi-e frică. 

- Am nevoie de un sprijin. Dar nu cred că Guinevere va fi de 
acord cu așa ceva. 

— E băutură cu caru’. Și cineva a spus că acel codder, cred că-l 
cheamă Ladbroke, e din Bellevue. Poate are el ceva. 


SCENA: aceeași. 


— Tu ești Chad Mulligan? Dar pe barba Profetului, credeam că ai 
murit! 

— Se putea și așa. Am de gând s-o fac. Ia gândește-te. Deși la fel 
de bine m-aș putea apuca și de băut. Mai adu-mi un rând. 

- Elihu, iată un om pe care trebuie să-l cunoști! Am văzut una 
din cărțile lui la tine în cameră când te-am vizitat aseară! 


SCENA: aceeași. 


— Ascultă, cineva mi-a spus că ești din Bellevue și... 

- Da. Așa e. Mă cheamă Schritt, Domnul Helmut Schritt. Urmă 
o privire iute aruncată împrejur și un zâmbet lipsit de sinceritate. O 
precauţie de rutină. Există și posibilitatea ca un cine știe cine să-ţi 
încurce afacerile așa cum de altfel ţi-am mai spus și la ultima noastră 
întâlnire. Comportă-te normal și evită orice încurcătură care te-ar 
obliga să pleci mai devreme decât ceilalți, bine? 

-Să mă comport normal?! 

— Exact așa am spus. Cam tot așa, să zicem, cum ai vorbi mai în 
șoaptă când e ‘vorba de o chestiune importantă. Urmă un alt zâmbet 
la fel de nesincer. 


SCENA: aceeași. 


— Ce ţoale grozave ai, dragă! 
- Gwinnie, nici nu-ți dai seama cât sunt de fericit că-i plac! 
- Dar nu sunt cam demodate Nipicapurile alea?... 


O încordare bruscă. O tăcere ofensatoare față de gemetele revăr- 
sate de înregistrările care se auzeau din fundal. Mișcarea câtorva 
dintre oamenii cei mai apropiaţi ai lui Guinevere pentru a încercui 
victima și a savura astfel gajul inaugural al serii. 

- Eu... ah... Eu... 

- Bun, dragă, ar trebui să știu și eu, de vreme ce le-am făcut 
special pentru Beautique și le-am vândut, exact cum auzi, cu miile! 
Și au făcut furori cu numai doi ani în urmă. 

-— Gaj! strigă cineva hotărât și se auziră râsete. 

— D-da, așa cred. Și e genul care se impune de la sine, nu-i așa? 
Ia-o de aici, dragule — umăr — până aici — talie. 

Cât se poate de jenat, dar manifestându-și acordul: rezultatul, 
ciudatul hermafrodit. Scalpul până la gât, o coafură complicată, o 
față fardată impecabil cu sprâncenele arcuite și genele lungite, buze- 
le de un roșu limpede și cercei susurători; poalele hainei până-n 
podea, fusta și ciorapii și cizme împodobite cu bijuterii după moda 
anului 1988; între ele acel piept bărbătesc și dezgolit, incompatibil cu 
restul, dominat de mușchii masivi și părul în cercuri concentrice care 
se aduna în jurul sfârcurilor. 

— Aș zice că a ieșit cât se poate de bine, spuse Guinevere plină 
de satisfacţie, și toți cei din jur chicotiră și o atinseră cu un gest 
amical pe spate și chiar cei care nu-i putuseră auzi decizia se destin- 
seră, reluându-și sporovăiala cu glas tare. 

SCENA: aceeași, dar cu un adaos de râs nervos. 


- Dragule, sigur că sunt expertă în probleme de modă feminină, 
dar am impresia că descopăr un foarte mic amănunt în dezacord cu 
îmbrăcămintea pe care o ai... ? 

- Păi, înghiţi el un nod dureros. De fapt... 

— Dragule, te rog să nu ocolești adevărul. Doar știi cât de mult 
urăsc falsitatea. 

- Pedeapsă! Pedeapsă! 

— Dragă Gwinnie, e cel mai vechi pe care l-am găsit, zău asa. 

ără îndoială, dragule, dar ai fost la o mulțime din petrecerile 
o și te-ai distrat grozav văzându-i pe alții plătind amenzi pentru 
ceea ce au făcut. Uite că acum ţi-a venit și ție rândul. la să vedem. 
Cam ce ți s-ar potrivi cel mai bine? Pentru că e încă destul de devre- 
me și pentru că ţin la tine cât se poate de mult, ne vom gândi la ceva 
ușor, da? 


SCENA: râs mai puţin, încordare mai multă. 


-O căţea sadică, nu-i așa? 

— Ar trebui s-o vezi cum face când dă peste un afram, domnule 
Mulligan. 

— Dacă îmi mai spui doar o singură dată „domnule Mulligan“, 
o să întind conţinutul paharului ăstuia pe costumul tău de epocă. 
Dușcă. Renunţă, sau voi sparge paharul în căpățâna asta a ta care 
trebuie-să-fie-creaţă. Oricum, n-are dreptate. 

— Cum? 

— N-are dreptate. Dar asta n-are nici o importanţă, cel puțin așa 
cred. Dacă oaspeților ei le face plăcere modul în care știe să-și orga- 
nizeze chefurile, nu-mi rămâne decât să mă retrag într-un colţișor 
liniștit și să mulțumesc tuturor zeităților în vigoare că mi-au dat 
sansa de a întâlni o societate atât de inteligentă. Elihu, aș vrea să aflu 
mai multe lucruri despre locul ăsta care se cheamă Beninia. Sunt 
câteva anomalii mari de tot în ceea ce mi-ai povestit. 

- Chad, scuză-mă, te rog. Cum adică nu are dreptate? 

— Norman, doar ai și tu ochi, nu-i așa? Și ai mai fost binecuvân- 
tat și cu o memorie excelentă. Păi atunci, la dracu! Ce purtai în vara 
lui 2000? Pariez că ceva în genul ăsta. 

— În vara lui... ? Pe barba Profetului, sigur că da! Sunt un idiot. 

— Ții de o specie idioată. Am scris chiar o carte pentru a atrage 
atenţia asupra acestei chestiuni. A fost o idioțenie din partea mea să 
cred că va folosi la ceva. 

Se întoarse din nou cu faţa spre Elihu și dădu din mâna în care 
ţinea paharul gol, fără să mai privească spre dreapta, sperând că un 

chelner va trece pe acolo pentru a-i lua paharul, pentru a-l schimba 
cu unul plin. 

Norman își croi drum cu brațele prin mulțimea care devenise 
mai numeroasă în jurul lui Guinevere și a victimei ei. Putu să-i audă 
sugestiile: 

- Scoate-o și pune-o cu fața-n spate! Scoate tot ce e mai nou 
decât secolul. Fă-le să pară mai vechi, să zicem, aplicând niște găuri 
în ele la locul cel mai potrivit! 

- O clipă Gwinnie, făcu el plictisit și triumfător totodată. 

— Ce vrei să faci, Norman? Să arbitrezi? 

- Ca să fiu sincer, da. Mie îmi face impresia că hainele astea 
aparțin anului 2000. Ce părere ai, amice? 

— Păi scrie chiar pe etichetă din ce an sunt, dar... 

- Atunci e vorba de secolul douăzeci. 

— Cum? Norman, Norman, mănânci căcat. Cară-te. Cred că tre- 
buie să... 

— Secolul douăzeci și unu n-a început nici măcar cu o clipă 
înainte de exact miezul nopții lui întâi ianuarie 2001. 

Urmă o pauză jenantă. Cineva: 

— La dracu, cred că are dreptate. 

— Rahat. Îmi amintesc perfect de revelionul anului 2000. Noi... 

— Acum îmi amintesc de faptul că și comentatorii au spus că nu 
a fost corect. 

- La dracu, atunci să-l obligăm să se supună, indiferent care-i 
situația. 

- Ba nu, trebuie să ne ţinem de regulament așa cum a fost el 
stabilit de la început. 

Se așternu tăcerea. 

— Gwinnie, tare mă tem că are dreptate. Doar știi că așa e. 

Mișcări afirmative din cap. 

-— Ca să vezi, cât de nostim! Norocul lui că ai apărut tu, nu-i așa, 
Norman? Dar nu-i nimic, prieteni, cu siguranţă că va apărea altci- 
neva. Deocamdată să lăsăm lucrurile așa cum sunt. 

Și, în timp ce se strecura pe lângă Norman, mai mult frecân- 
du-se de el, pentru a ajunge la un chelner care trecea prin apropiere: 

— Lasă că te aranjez eu, deșteptule! Abia aştept! 


SCENA: pe neașteptate și spre regretul enorm al lui Guinevere 
petrecerea își întinse aripile, liberă în cel mai pur stil al unei adevă- 
rate petreceri. 


— Chad Mulligan? N-aș fi crezut nici într-un milion de ani! 
— Pot să jur. 
- Nu e aframul ăla gras? 

- Nu, ăla cu barbă. 

- Aframul ăla zvelt? 

— Ei, pe dracu! Nu! WASP-ul care vorbește cu amândoi. 
- Doamne, dar toată lumea știe că a murit! 


— Mel, cred că ceva mai târziu am putea să ne facem de cap cu 
drogul pe care te-am rugat să-l aduci. E aici un ticălos care o face pe 
deșteptul și vreau să-l dau niţel jos de pe soclu. 


- Bună, Don. Elihu, ţi-l prezint pe colegul meu de apartament, 
Donald Hogan - Chad Mulligan, Don. 

— Bună. Deci, după cum spuneam, ceea ce nu a reușit să între- 
vadă McLuhan, deși s-a apropiat al naibii de chestiune, e... 

— Sunt încântat să vă cunosc, domnule Masters, dar, ca să fiu 
sincer, ăsta e ultimul loc unde mă așteptam să vă întâlnesc. 

- Aseară, când Norman a trecut pe la mine, a pomenit și de 
petrecerea asta și mi-a spus că ar trebui să vin dacă vreau să cunosc 
problemele cu care se confruntă aframii în țara asta, așa că am reflec- 
tat asupra propunerii și am ajuns la concluzia că s-ar putea să aibă 
dreptate. 

- N-o să cunoaşteţi adevărata dimensiune a spiritului inventiv 
al Guineverei dacă vă retrageţi într-un colț de unde să observați ce 
se întâmplă, domnule. 

— Ar trebui să fiți un om ca Norman, care e cam la același nivel 
cu ea, nu o autoritate în materie, ca dumneavoastră. 

— De ce? 

— Dacă ați fi apărut aici cu hainele dumneavoastră de fiecare zi, 
v-ar fi supus unui fel de pedeapsă — să staţi în cap zece secunde, sau 
să cântaţi un cântec, sau să vă scoateţi pantofii. Adică ar fi făcut ceva 
care să vă strice cheful pe tot restul timpului. 

- Păi cam la așa ceva te aștepți când te duci la o petrecere cu 
gajuri. 

— Au intervenit unele schimbări de când aţi plecat în străinătate, 
domnule. De ce o fi nevoie de atâta „domnule“? Probabil că e o reacție a 
subconstientului la faptul că de azi dimineață am devenit oficial Domnul 
locotenent Hogan! Asta era valabil acum câţiva ani. Nu și acum. 

- Înţeleg. Dar dă-mi niște exemple. 

— ... Păi, am văzut-o obligându-și oaspeții să se mânjească cu 
ketchup pe tot corpul, și să-și radă capul, și să se târască pe coate și 
genunchi timp de o oră până când a obosit să-i tot mâne de la spate 
- și, dacă mă obligi să-ţi mai dau și alte amănunte, să urineze pe ei. 
Dar povești de astea se petrec mai târziu și victimele sunt aceia pe 
care ea nu-i dorește să mai rămână atunci când începe orgia. 

- Nici nu mai era nevoie să menţionezi așa ceva. 

- Sigur că da. 

-Şi de aceea suportă oamenii un asemenea tratament? 

Chad Mulligan interveni; de câtva timp, fără ca cineva să fi 
observat, renunţase la conversaţia pe care o avea cu Norman, în- 
dreptându-și atenția spre Donald și Elihu. 

— Pe toţi dracii, nu. Pot să pun pariu că nu ăsta e motivul pentru 
care Norman continuă să vină aici, doar dacă nu aveţi vreun motiv 
masochistic cât se poate de bine ținut sub cheie. Cum e, Norman? 

- Sunt și oameni care descind din masochism, fără discuție, zise 
Norman ridicând din umeri. Au o plăcere deosebită când sunt umi- 
liți în public. În general pot fi recunoscuți; încalcă absolut toate re- 
gulile seratei, dar fac eforturi evidente de a se sustrage atenției 
Guineverei până în clipa când s-a făcut suficient de târziu și au 
fumat, sau au consumat exact ceea ce aveau nevoie pentru a le da 
suficient curaj să-și scoată masca. Și apoi ajung să se târască în ge- 
nunchi și să implore să fie certați ș și în timp ce toată lumea își bate 
joc de ei pentru că le-a stricat cheful — știți și voi cum e tot rahatul 
ăsta — variază în timp ce li se oferă acest tratament. Ceea ce le va 
asigura în final o cădere cât se poate de liberă, drept pentru care au 
și acceptat această invitație. De cele mai multe, inofensivă. 

— Tocmai discutam despre tine, nu despre ei, spuse Chad nerăb- 
dător. 

— Despre mine? Continui să vin aici pentru că, ei bine, voi fi cât 
se poate de sincer. Pentru mine e o provocare continuă. E o căţea 
josnică, dar n-a reușit până acum să-mi aplice nici cel puţin o singură 
pedeapsă, și au fost situații când treizeci sau chiar patruzeci din 
animăluțele ei favorite zbierau de zor să plătesc și eu un gaj. De asta 
îi și accept invitațiile în continuare. Și ca să fiu sincer găsesc că e un 
motiv cât se poate de prostesc. Dar asta e ultima oară când mai vin, 
iar dacă tu n-ai fi fost aici, și dacă nu l-aș fi păcălit și pe Elihu să vină, 
as fi întins-o deja. 

Donald se uită la Chad Mulligan. Încă îi venea greu să creadă 
că era vorba despre cel adevărat, dar asemănarea cu fotografiile de 
pe coperţile cărților lui nu-l putea înșela — ochii pătrunzători arun- 
cându-și privirile iscoditoare de sub sprâncenele stufoase, părul 
pieptănat peste cap, mustața aranjată cu cea mai mare grijă și barba 
care sublinia linia cinică a gurii. Ochii lui nu mai aveau fixitatea cu 
care priveau din pozele publicitare, dar probabil că asta se datora 
mai curând vârstei decât locului în care se afla acum. 

Cel puţin așa spera. 


- Dragule, dansezi zockul minunat. Ai un simţ veritabil al că- 
derii libere. 
— Vai, Gwinnie, ești atât de drăguță. 

— Un singur lucru, dragule. Zockul este în modul cel mai strict 
un dans al momentului, nu-i așa? 

- Pedeapsă! Pedeapsă! 

— Mă tem că au dreptate, dragule, cu toate că mă doare nespus 
s-o recunosc. Nu cunosti nici unul dintre dansurile vechi? Ce-ai zice 
de un șaitan? S-ar potrivi perfect ritmului. 

- Sigur că da, Gwinnie. Îmi pare așa de rău. Ar fi trebuit să-mi 
dau seama. Vrei să dansez șaitanul drept pedeapsă? 

- Exact. Dar cine mi-a dat farfurioara asta cu miere? Îți multu- 
mesc, iubito. S-o ţii între coate în timp ce-ţi faci demonstrația. 

— Dar - Gwinnie! O să se întindă peste tot! 

— Exact asta și vreau, scumpule. Hai, și dă-ți toată osteneala, 
Vreau să văd cum atingi podeaua cu ceafa. 


— Am impresia că nu mă simt chiar atât de bine. Vedeţi, acum 
urmez acest tratament recomandat de clinica orbitală pentru cei care 
sunt imuni la Triptină - probabil că ați auzit de ea. Are o singură 
meteahnă, din cauza căreia am devenit sensibil la frig, așa că m-am 
blindat cu agenţi care să contracareze fenomenul și, ba cu una, ba cu 
alta, hormonii și enzimele mele sunt gata să treacă Niagara într-un 
butoi. Ia ascultă, suntem în secolul douăzeci, sau nouăsprezece? 

- Sigur, doar e de notorietate că dacă forțelor antidrog li s-ar da 
fondurile și sprijinul necesar pentru a apăra legislația așa cum se 
cuvine, guvernul ar ieși chiar mâine la pepeni. Dar nemulțumirile 
care ar putea naște o revoltă sunt bine canalizate, ceea ce convine de 
minune Washingtonului. 

— Aşa că i-au adus pe voluntarii ăștia doi, codderul și această 
shigi, pe care-i doare-n pix dac-o fac în văzul tuturor, așa că au lăsat 
în seama lui Shalmaneser această demonstrație a reproducerii uma- 
ne. 

- Orice s-ar zice, nu pot tolera ca aderenţii să ajungă până acolo 
încât să nu respecte drepturile celor care nu sunt membri. Ăsta e 
bigotism indiferent în câtă ceață ai vrea să ambalezi totul. Și acești 
Drepţi Catolici care insistă atât pe nașterile necontrolate calcă în 
picioare drepturile umane ale copiilor celorlalți. Ar trebui să fie in- 
terziși. 

- Chiar peste drum de locul unde locuiește cumnatul meu. Și e 
un codder atât de manierat, spuse el. Numai ce-a luat satârul de 
măcelar și a și tăiat capul copiilor pe care-i căuta, apoi s-a urcat pe 
acoperiș cu un coș cu sticle goale pe care le-a aruncat în oamenii de 
pe stradă. A omorât unul, l-a lăsat orb pe altul și a trebuit ridicat de 
acolo cu elicopterul poliţiei. Putea fi oricine, și fără un portret robot 
universal de unde putem ști cine va deveni criminal? 

- Păi, după cum vezi, suntem de-a dreptul norocoși. Am reușit 
să intrăm într-un club, cam cincisprezece cupluri, toți își serbau cea 
de a douăzeci și una aniversare, oameni foarte drăguţi, și cum se 
stătea în cerc, am început să ne uităm după membrii cu genotipul 
curat. Sunt aproape doisprezece cu totul și se pare că una dintre 
shigi e însărcinată cu doi gemeni. Minunat. Dacă facem un calcul 
reiese că am putea avea progenituri cam una pe săptămână. Nu e 
vorba să ne aparțină, dar se pare că nu prea avem ce-i face. Există 
schizofrenia atât la mamă cât și la tată, de aceea riscul e foarte mare. 

-Nici vorbă. Philip e mult prea tânăr să vină la o asemenea 
petrecere. Are destul timp să devină sofisticat, cinic și destrăbălat ca 
noi, ăștia mai vârstnicii, asta-i ce-i spun tot timpul. Sigur că nu-i 
place, mereu îmi spune ce le permit alţi părinți progeniturilor lor la 
vârsta asta, dar eu nu vreau să văd cum floarea inocenţei se vește- 
jește așa de devreme. La urma urmei, tânăr nu ești decât o singură 
dată. 

- Frank și Sheena. A! Au plecat în Puerto Rico. N-au avut înco- 
tro. Au vândut totul, și-au cumpărat bilete, și-au găsit de lucru aco- 
lo... Dar erau furioși! Spuneau că vor pleca din State cu prima ocazie, 
așa că vor putea avea propriii lor copii. Dar numai Domnul știe unde 
ar putea pleca. Nu mi-i pot imagina încercând să supraviețuiască în 
cine știe ce mizerie de ţară de la capătul lumii, ca să nu mai spun că 
nu li s-ar permite să se mai întoarcă dacă și-ar întemeia o familie 
după ce li s-a interzis acest lucru aici. 

— Ai auzit ce s-a întâmplat? Credeau că sunt deștepți. Au găsit 
pe cineva la Biroul Eugenic care manifesta deschidere față de — cum 
să-i zic — posibilitatea de a fi convins să le falsifice genanalizele. S-au 
dus la o clinică privată și Kariotipul le-a arătat că vor avea un idiot 
mongoloid. Douăzeci și cinci de mii de verzișori i-a costat să obțină 
acel certificat genetic, după care ea a trebuit să avorteze! 

— Pe al nostru l-am obţinut prin intermediul lui Olive Almeiro 
Agency. A fost o operaţie deosebită. Sigur că nu poate trece drept al 
nostru, soţia mea e încă mai blondă decât mine, iar copilul e cât se 
poate de brunet — ochii, părul, pielea, totul —, dar am fi putut aștepta 
încă cinci, șase ani pentru un copil care să corespundă genotipului 
nostru, și să nu avem bani să ni-l luăm. 

- Deci, când au terminat ăștia doi, Shalmaneser a spus: unde e 
copilul? Și ei au spus: trebuia să mai aștepți nouă luni. 

— Uite ce e, pe mine nu mă deranjează cersitul, ba cred că e o 
idee excelentă autorizarea lor pentru că așa, cel puţin, poți să hotă- 
răști de unul singur dacă vrei să ajuţi pe cineva anume în loc să 
contribui cu o taxă care se varsă într-o alocaţie pentru toți vagabon- 
zii și pierde-vară. Dar felul în care sindicatul a pus stăpânire pe 

cartiere întregi ale orașului, cerând bani și alungându-i pe cei care 
nu sunt membri. E mai mult decât pot eu să înghit. 

- O! Alea sunt cumva țigările Prea Mult? Poţi să-mi dai și mie 
una? Am auzit lucruri grozave despre ele. Mulţumesc. Sper ca 
Gwinnie să nu le recunoască, altfel vom fi amendaţi din cauza lor și 
nu-mi place să o privesc în ochi. Cred că pune la cale ceva tare urât. 

- Recrutul și-a prins ouăle. Și pârâie cât se poate de tare. A făcut 
tot ce i-a stat în putere. A venit la centrul de recrutare cu maică-sa 
în lanț, purtând una din rochiile ei în care făcea ca toți dracii și tot 
l-au luat. Acum e într-unul din acele lazareturi militare oribile din 
St. Faith, unde i se administrează o terapie contra aversiunii față de 
sentimentele contradictorii nutrite față de cine mai știe cine sau ce, 
de care se împiedică simultan. E absolut inuman și dacă va da rezul- 
tate, când se va întoarce acasă nu va mai vrea să știe de nici unul 
dintre vechii lui prieteni, va fi doar un fel de robot, un adevărat 
cetățean, demn de tot respectul. Nu-ţi vine să plângi? 

-O chestie nemaipomenită la cheful ăsta — niciodată n-as fi 
crezut să văd atât de multe shigi la Guinevere care să arate ca niște 
shigi în loc de mașini bine sterilizate. Crezi că vrea să ia pulsul 
pentru a vedea dacă e cazul să-și mute Beautique-urile în circuitul 
natural? 

— Totul s-a petrecut într-o clipă. În prima secundă, o mână de 
oameni care mergeau pe stradă fără o direcţie anume, și în următoa- 
rea, șmecherii ăștia colorați, zdrăngănind cu bețe în niște cutii mari, 
ca niște toboșari care conduceau o armată și tot felul de rahaturi care 
zburau prin aer și geamurile făcute țăndări și toate urletele și isteria 
și duhoarea aia groasă a spaimei. Știai că poți simţi mirosul groazei 
când oamenii încep să se revolte? 

— Doar știi că Louisiana nu va rezista mai mult. Pentru sesiunea 
următoare s-a propus o lege prin care se interzice oricui să procreeze 
dacă nu poate dovedi prin acte că trăiește acolo de cel puțin trei 
generaţii. Dar cel mai rău e că se pare că vor fi cinci contra doi ca 
legea să treacă. Guvernatorul are deja doi copii. Înţelegi? 

- Am fost săptămâna trecută în Detroit, cel mai straniu loc pe 
unde am trecut vreodată. Parcă e un oraș bântuit de fantome. Toate 
fabricile alea abandonate. Și mișună pe acolo puzderie de indivizi 
stabiliți ilegal. Ba am fost și la o petrecere cu ei. Ar fi trebuit să auzi 
o trupă de zock cântând sub un acoperiș din tablă lung de cinci sute 
de picioare! Nu era nevoie să te mai droghezi, trebuia să le lași pur 
și simplu purtat de sunet. 

— E mai mult decât un hobby, e o necesitate fundamentală pen- 
tru omul modern. Satisface o nevoie psihologică elementară. Dacă 
nu știi că, dacă trebuie, poți să omori chiar cu mâinile goale pe cel 

care îți stă în cale, presiunea exercitată de toți acești oameni te va 
dobori. 

- Mi-am luat titlul de maestru în aruncarea cuţitelor și un alt 
titlu în lupte. Am obținut deja și un certificat pentru mânuirea arcu- 
lui și acum intenţionez să-mi scot un altul pentru arme cu proiectil 
— puști, pistoale și arbalete. 

— Sigur că poţi să vii, dar să nu te aștepți la prea multe. Trăiesc 
într-un grup, înţelegi, și suntem cu totul opt, așa că nu prea simt 
nevoia de schimbare. Mai am și doi copii despre care psihiatrul 
spune că au o stabilitate pozitivă de tip polinezian. Așa că ultimul 
lucru la care m-aș gândi ar fi să mă amestec într-o afacere care plă- 
tește asemenea dividende. E vorba de familia lărgită, desigur. 

— Nevada e din nou rebelă, ai auzit? Pentru sesiunea următoare 
se va propune recunoașterea poligamiei și legi care să instituie căsă- 
toria și divorțul în adevăratul sens al cuvântului. Până la grupuri de 
zece. Parcă așa se spune în proiect. 

-Să nu mă minți, dragule. Am văzut pe ecran cum ţi-a sărit 
impulsul în clipa când codderul te-a invitat la dans. Ti-am mai spus 
și înainte, ţi-o mai spun și acum, prea puţin îmi pasă de cum îţi faci 
de cap în intimitate, dar nu voi admite ca așa ceva să se întâmple în 
public. Deci, sunt o individă demodată, deci, mai sunt încă soția ta, 
și dacă mai vrei să mai fiu, trebuie să ai grijă cum te comporţi în 
societate. E clar? 

— Deci Shalmaneser a avut dreptate, dacă tot durează nouă luni, 
de ce te-ai mai grăbit așa de tare la sfârșit? Ha-ha-ha! 

- Speram că voi putea să schimb câteva cuvinte cu Chad Mul- 
ligan, dar nu-l pot smulge de lângă cei doi aframi cu care tot discută 
de când a venit. Aș fi vrut să-l întreb de ce naiba dacă toate visele 
noastre sunt legate de spaţii larg deschise, și loc cât mai neîngrădit 
pentru a ne mișca și respira, atunci de ce ne place să ne îngrămădim 
la petrecerile astea până când aproape că nu mai putem traversa 
camera decât dacă ne înghiontim cu încă alți douăzeci? 

— Uite ce e, iubiţel, te descurci grozav, dar eu sunt dintre aceia 
care întreţin relaţii cât se poate de normale, unde mai pui că sunt și 
căsătorit, așa că de ce nu încerci să-ți găsești pe altcineva cu care să 
te hârjonești? 

- Mi-am luat și unul din acele super-dispozitive, pentru că gu- 
noiul din faţa blocului meu nu a mai fost ridicat de cinci săptămâni 
— ai priceput, cinci! Și chiar în ziua când am încercat să-l folosesc, mă 
trezesc cu pacostea asta care mă anunţă că violez legea aerului curat. 
Ce să zic, mare rahat — aer curat! În cartierul nostru nu a mai fost aer 
curat de săptămâni întregi din cauza rahatului ăstuia de gunoi care 
putrezește pe străzi și care acum a început să inunde și pasajele de 
trecere! 


180 


— Da, dar ce rost are să discutăm despre politică în zilele noas- 
tre? Nu există un asemenea lucru ca politica. Singurul lucru despre 
care se poate vorbi este opţiunea ta pentru modul în care vei depune 
armele forțat de împrejurări. Uitaţi-vă la Europa Comună, uitați-vă 
la Rusia, uitați-vă la China, uitați-vă la Africa. Modelul este cam 
același peste tot, cu excepţia acelor locuri unde a luat-o niţel mai 
înainte. 

— Atenţie, Schritt, perfect! Atenţie, Helmut! Dacă nu ieșiți de pe 
orbita mea, și nu mă lăsaţi să mă simt puţin liber, mă voi duce acolo 
unde mă pot auzi toți și voi face uz de influența mea, aţi înţeles? 
Prea puțin mă interesează că Chad Mulligan vi se pare subversiv, 
chiar acum discută cu ambasadorul nostru în Beninia și vreau să știu 
ce-și zic. Mi s-a spus să-mi văd de treabă cu activitățile mele curente 
și dacă mi-aţi fi citit notele personale ar fi trebuit să știți că mă 
interesează în egală măsură tot ce e relevant și irelevant. Și acum 
săpați-vă o gaură și ascundeți-vă în ea! 

— Se pare că lucrurile merg iar rău în India. Din cauza proteinei 
care s-a pierdut atunci când galbenii au otrăvit Oceanul Indian. Și 
apropo, am auzit că programul de curăţire a rămas în urmă, curentul 
a trecut peste baraj, cărând peștele contaminat până în Angola. 

- Am acest nou dispozitiv de la GT care se autoprogramează 
prin semnalul emis de satelit. De trei săptămâni n-am mai pierdut 
nici un spectacol datorită reprogramării. Ar trebui să-ți iei și tu unul. 

- Eu nu folosesc decât Kodak Wholopon R. Rata de început e 
de 2 400, ceea ce înseamnă că nu poți rata nimic, și procentul de 
refacere e de nouăzeci și cinci la sută la un divizor de douăzeci, ceea 
ce înseamnă că nu ai nevoie decât de un singur imprimat și o foar- 
fecă. 

— Nu, tocmai ăsta-i lucrul extraordinar. Libera potrivire este un 
exercițiu teribil, un fel de metodă dinamică pentru că toți mușchii 
sunt implicaţi într-un efort antagonic. Sigur că trebuie să-ţi urmărești 
nivelul calciului cu ochi de spion, dar cu tratamentele care există 
acum totul poate intra în normal. 

— Metroul accelerat face naveta cât se poate de posibilă. Nu pot 
ajunge la serviciu mai repede din Buffalo, decât ajungeam când lo- 
cuiam în Elizabeth. 

— Cred că va trebui să învăţ să pilotez un elicopter. 

— Ştii blocul ăla superb din Delaware, pe care l-am observat din 
avion și despre care am spus că ar fi un loc minunat unde să stăm? 
Tocmai m-am întâlnit cu cineva care mi-a spus căror scopuri i-a fost 
destinat și că dacă nu simţi nevoia să te duci să împuști un polițist, 
putem spune adio visului nostru. E o pușcărie, asta e, o nouă puș- 
cărie cu mexecuritate! 

— Va trebui să facem așa cum s-a procedat în Londra și Frank- 
furt. Va trebui să învăţăm să folosim mai bine spațiul deja circum- 
scris de orașe. În Londra au început deja să renunțe la ideea de a mai 
face străzi, cu excepția arterelor principale. Au început să construias- 
că exact pe mijlocul străzilor, lăsând drept căi de acces numai me- 
troul. 

-E un fel de burduf care seamănă al dracului de bine cu un 
acordeon, așa sunt toate cele treizeci de etaje. Grinzile au cedat, 
tavanele s-au prăbușit unul peste altul și i-au strivit pe toți care 
locuiau acolo — mi se pare că se vorbea de nouă sute — care au fost 
transformați într-un fel de sandvici cu sardine. Se pare că atunci 
când au programat computerul care a proiectat clădirea, au uitat de 
structura de rezistenţă. 

- Excepţională manifestarea de aseară. A fost practic de nede- 
scris, pentru că a fost prea abstractă. Încă n-am reușit să mă gândesc 
cum trebuie la ea. 

— Ceea ce face e un fel de inversare a răspunsurilor — eu, de 
exemplu, nu pot să găsesc ceva mai amuzant decât Messa în Si 
minor. Și hai să recunoaștem că, la o ultimă analiză, am ajunge la 
concluzia că ăsta e răspunsul potrivit în epoca noastră. 

- Da, știu pe cineva care a recurs la ele. Fie că vreți să mă credeți 
sau nu, a vrut să fie împuns de coarnele unui taur în fața unei 
asistenţe cât se poate de vesele. Așa că au pus totul la cale, au adus 
animalul din Mexic, au stors toţi verzișorii din el și costul nu a fost 
tocmai neglijabil, după care sigur că a avut un atac de cord din cauza 
emoțiilor înainte să se fi dat drumul taurului, așa că hai cu el la spital 
pentru a fi readus la viață, așa că până să-și revină a terminat și cu 
finanţele. La sfârșit a semnat deci o simplă chitanţă și ei i-au retras 
sprijinul. Un dezastru în stil mare, totuși un dezastru! 

-El și soră-sa au devenit membri ai fundației Mrs. Grundy 
Memorial, numai că un șmecheraș a scos la iveală o ordonanţă uitată 
de toți, astfel încât cazul va fi discutat săptămâna viitoare. În joc e 
un principiu major. 

— Schiul în Patagonia, cred. Am fi vrut să stăm în Caraibe, dar 
Mr. & Mrs. Everywhere merg cu un asemenea grup, încât mă tem că 
va fi foarte aglomerat. 

-E minunată. N-am făcut altceva decât să-i dau o buclă din 
părul mamei, după care mi-a povestit cele mai extraordinare lucruri 
— vreau să spun că nu mi-aş fi imaginat ca mama să fi avut atâtea 
aventuri, una după alta, și cele mai multe cu negrotei! Știam că 
avusesem dreptate să nu am încredere în ea cu ce lăsase tata! 

- Sigur că Vedanţii vor spune cu totul altceva. 

— Probabil că e vorba de una din călătoriile astea antarctice. Nu 
pot să sufăr zăpada, dar arată-mi un singur loc pe unde să nu fi fost 

Mr. & Mrs. Everywhere. Nu pot să-i sufăr pe oamenii ăștia fără 
personalitate! 

— Viitorul este cât se poate de predictibil. Orice facultate ne-am 
dezvolta este cel mai bun exerciţiu pentru meditație. 

-Din ce-mi spuneți aș putea să cred că v-aţi îndrăgostit de 
Beninia la prima vedere. Asta pentru că îl știați și admirați pe Zad- 
kiel Obomi, sau a fost un alt motiv? i 

— E drumul ăsta la Khajuraho, care pare a fi o distracție copioa- 
să, cu toate chefurile alea care s-au anunţat printre sculpturile erotice 
din vechile temple, numai că se pare că turiștii trebuie să fie păziți 
de gardieni înarmați din cauza hoților și, ca să fiu sincer, nu văd cum 
aș putea gusta tot ce va fi acolo cu un cordon de oameni înarmați în 
jurul meu. 

- Această superbă înregistrare a Simfoniei a Noua, care te pla- 
sează exact în mijlocul corului, în timp ce Oda Bucuriei izbucnește 
ca un cutremur! 

— Am făcut câteva reproduceri după Jackson Pollock cu poli- 
formerul și mi-au amorțit braţele că le simțeam ca niște proptele de 
gard. 

-Baza lunară Zero seamănă mai curând cu un submarin. Îi 
admir în modul cel mai deschis pe oamenii care stau acolo o tură 
întreagă. Unii rămân acolo și șase luni, îţi dai seama? 

— Psihiatrul ne-a recomandat s-o trimitem pe Shirley la școala 
asta nouă din Great Bend și eu zic că e o idee minunată. Dar Olaf 
are ideile astea atât de învechite despre erotismul juvenil și susține 
că se pune prea mult accent pe senzualitate, așa că voi cere divorțul, 
după care o voi scoate de acolo împreună cu Wendy. 

— Te și miri cum de au reușit strămoșii noștri să dea naștere unei 
asemenea hoarde de ființe omenești când de fiecare dată tot simți 
nevoia să mai scoţi de pe tine un rând de haine. 

— Cred c-o să-i dau în judecată, chiar dacă nu mi-au dat nici o 
garanţie. Vreau să spun că opt mii nu sunt de lepădat ca un pachet 
de mahoarce, nu-i așa? Și cățelușul n-a făcut nimic altceva de când 
l-am adus acasă decât să-și lase balele și pișatul pe podea din jumate 
în jumate de oră. Plozii erau tare nefericiţi, pentru că și-au dorit atâta 
un căţel verde, așa că au plâns tot timpul. Acum sunt sigur că a fost 
un adevărat șoc pentru ei. Edna spune că ar fi cazul să mă duc la 
altă companie care a reușit să înlăture efectele secundare, dar n-am 
nici un chef să mai dau peste un alt animăluţ cu genele date peste 
cap. Ar putea încerca și cu o pisică data viitoare. 

— Dacă n-ai probleme cu genotipul, de ce nu vrei să rămâi gra- 
vidă cu cineva care are și el genotipul curat? Cu mine, de exemplu. 
Ca să vezi ce chestie! Am buletinul de analize cu mine. 

— Charlie, ai întăritorul la tine? Tocmai ce am avut-o pe această 
shigi în grădina de pe acoperiș și i-am promis-o și Louisei și nu 
vreau să rămân țuț când va avea loc marea scenă. 

— Acest cactus modificat, cu florile lui portocalii enorme care țin 
săptămâni întregi după ce au fost tăiate, dar trebuie păstrate sub un 
clopot de sticlă pentru că răspândesc o duhoare ce aduce a carne 
stricată. 

- Nu m-am apucat niciodată de poliformare. Am preferat ve- 
chiul meu hobby de a asculta muzică. Oricât de prostește ar părea, 
nu am talentul să merg până la capăt cu o partitură și așa îmi place 
să simt că nasc sunete cu propriile mele degete. 

— Nenorocitul i-a strecurat o pastilă de Yaginol în timp ce era 
gravidă, așa că a trebuit să avorteze. Acum îl dă în judecată. 

— Mă gândesc să plec și să intru într-una din comunitățile din 
Arizona. 

- Ţine morțiș să intre în serviciul spațial, dar am impresia că se 
va răzgândi când o să dea de shigi. 

- Mi-am vândut acţiunile de la Hitrip ca un idiot și, când două 
luni mai târziu au anunţat apariţia lui Prea Mult, mi-am dat seama 
că pierdusem cam cincizeci de mii de verzișori în afacerea asta. 

-Deci l-au programat pe Shalmaneser cu formula Tiiptinei, 
după care glumeții ăștia i-au pus întrebarea: „Cât de înalt e un chi- 
nez?“ 

— Cred că în loc să ajungă la patru săptămâni de concediu, mai 
bine ar introduce două schimburi care să se rotească lunar. Sigur că 
ar costa, dar nivelul la care ar spori sentimentul demnității personale 
în fiecare dintre angajaţi ar avea rezultate excepționale. 

— Mulţi par să opteze pentru grădina de pe acoperiș. Vor să 
meargă acolo și să se uite. Vor să prindă puteri pentru mai târziu? 

— Cred că țigările astea sunt groaznice. Mă doare gâtul groaznic 
din pricina lor. Simt că mi s-au scufundat toate corăbiile. Sunt și unii 
care fumează câte douăzeci pe zi? 

-Fi îi spun, desigur, raţionalizare, dar de fapt îmi subminează 
responsabilitatea pe care o am la firmă, numai că eu mă voi lupta cu 
ghearele și dinții pentru a păstra ce am. Și dacă voi juca murdar, vina 
e în întregime a lor, nu a mea. 

— Face posibilă, pentru prima oară în istorie, poezia tridimensio- 
nală. Chiar acum face experienţe cu mișcarea adăugată, și sunt lu- 
cruri realizate de el care-ţi fac părul măciucă. 

— Trebuie să ţii cuțitul așa, vezi? 

— Au refuzat să-și înveţe copiii să scrie și să citească, motivând 
că i-ar handicapa pentru era post-Gutenberg. 

- N-au sesizat prea mulți, dar în legea eugenică din Maryland 
există o portiţă. 

- Un poliformer foarte nou pentru sculptura în apă. 

-Sigur că nu-l iubesc pe Henry așa cum te iubesc pe tine, dar 
psihiatrul mi-a recomandat s-o mai fac din când în când. 

-Chiar acum îmi pregătesc o rugăciune sau două, dar mă voi 
întoarce, nu mă încurc cu nimeni. 

-Cu ăsta înseamnă că am încercat șaptesprezece amestecuri 
diferite, dar cel mai bine ar fi să mai iau un antalc. 

-Cred că a fost o porcărie că nu i s-a spus lui Miriam că era 
carne de porc. 

— Au încercat să le cultive pe cele portocalii în Kenia, se pare 
însă că numai cele pal-albastre vor crește în țara aia sălbatică. 

-Cred că voi lichida tot ce mai am în PMAM. La urma urmei 
au trecut atâţia ani și mă întreb dacă de data asta zvonurile despre 
marea grevă sunt doar simplă propagandă. 

- Ai avut ocazia să vorbeşti cu Chad Mulligan? Nici eu. Mă 
întrebam dacă sunt echipat ca pentru secolul douăzeci și să merg să-i 
cer un autograf. 

- Se poartă acum o campanie întreagă pentru recrearea balene- 
lor, pe care să le obținem din mamifere acvatice mai mici, dar prețul 
e astronomic! 

— Au aruncat în aer trei poduri, până să-i prindă poliția, și unul 
din ei era în aceeași clasă cu fiul meu Hugh. 

-Îmi pare rău că mă smiorcăi așa, dar e atât de nedrept ca 
primul să fi fost ucis într-un accident așa de stupid, pentru ca acum 
să fie căsătorită cu cineva care nu are voie să aibă urmași. Și nu avea 
decât șase ani, nici nu știa încă să citească! 

- Fii atent la Guinevere, cred că pune la cale ceva în stil mare. 
Eu urc puţin până la etaj. Când e în starea asta face unele chestii care 
nu mă amuză deloc. 

— Am făcut una bună cu Don și, ca să fiu sinceră, am sperat că 
mă va ruga s-o permanentizăm. Dar nu l-am suferit pe colegul lui 
de apartament. Sigur că nu pot fi chinezii cei care le asigură mate- 
rialul pentru sabotaje. Explozibil și termit poate, dar nu bacteriile pe 
care le-au folosit să dărâme blocul din Santa Monica. 

-Şi a spus Shalmaneser cât de înalt era chinezul? Nu știu, dar 
dacă e mai înalt ca mine, ne putem lăsa păgubași pentru că ne-au 
bătut. 

— Au fost acuzaţi de reînvierea practicilor banditești ale unei 
secte criminale din India — știi tu, cultul Kali — și mulțimea a exercitat 
presiuni asupra curții să-i elibereze. 

- Mi-am petrecut vacanța asistând la cursul despre schizofrenia 
indusă, ținut la Leary Clinic. Cred că-mi va lărgi orizontul. 

— A vrut să-și dea foc de viu în semn de protest față de proiect, 
dar directorii companiei au hotărât că gestul lui intra în politic, ceea 
ce nu era conform statutului corporației, așa încât a încercat s-o ducă 
la capăt de unul singur, dar l-au stins înainte de a fi ajuns la arsuri 
de gradul trei. Acum o să intre-n pușcărie pentru zece ani, așa cred. 
Evaziune. 

— O poliţie total coruptă e preferabilă uneia cinstită din cap 
până-n picioare. A noastră e destul de acceptabilă. Și bagă de seamă 
că îţi trebuie ceva timp să descoperi cine e împotriva ta, dar într-o 
societate mică, așa cum e a noastră, posibilitățile sunt destul de re- 
strânse. 

- Deci, când l-am auzit spunând că are un genotip curat, dar tot 
se duce să se sterilizeze, m-au apucat dracii. Sunt de condamnat? 

— Pe secolul douăzeci sunt eu gelos, nu-i așa? Las-o-n pace pe 
nevastă-mea, sau o pun pe Gwinnie să te amendeze pentru că abor- 
dezi manierele secolului douăzeci și unu! 

— Va trebui să aflu mai multe despre Beninia, Elihu. Pur și sim- 
plu nu pot să cred că ceea ce-mi spui este adevărat. 

— Am făcut rost de două pahare de vin Château Lafite '98, chiar 
înainte să se termine, și crede-mă că a fost o experiență unică. 

— Ai încercat s-o faci intravenos? Poţi să faci rost de un dispozi- 
tiv de injectare rapidă pentru patruzeci, sau cincizeci de parai, iar 
diferența e galactică. 

- Apropo de curățirea vechii fabrici Renault, să știi că va fi un 
adevărat război civil, sunt șaizeci de mii de indivizi care s-au stabilit 
acolo ilegal și se pare că unii au și arme, plus că locul e plin de arme 
vechi de foc, pentru că atunci când au închis fabricau puști de vână- 
toare și tir. 

— Povestește-mi despre execuţia publică pentru care s-a dus în 
Algeria și care mi-a stârnit curiozitatea într-un asemenea hal încât 
nu mă mai pot abţine. De ce nu-l întrebi cum a fost? 

— Deci i-a spus să-și ungă burta cu magiun de mere și apoi să-și 
lase amica s-o lingă. A devenit de-a dreptul scârboasă, dragă. Data 
viitoare n-o va mai linge, o va mușca. Vrei să plecăm acasă? 

— Atenţie, are un cuțit. 

— Dar întreaga problemă a esteticii televiziunii holografice a fost 
tratată în cartea lui Eldred. 

— Am preluat programul de selectare pentru Museum of Last 
Week, ai auzit? Ce-ar fi să-mi dai și ceva din materialul tău? 

„Piedică „Apropo, Norman, ţi-am 
„Muncă“ spus, nu-i așa, că m-au dat 


„Religie“ afară de unde stăteam și 
„Psihologie“ acum caut o rogojină liberă?“ 
„Eugenie“ „Cum îţi faci rost de băutu- 
„Societate“ ră?” „Mel Ladbroke, nu-i așa? 


„Război și pace” Nu cumva... ? Oh, fir-ar al dra- 
„Sex“ cului să fie! Las-o baltă.“ „Esti 
„Mâncare și băutură“ singur, iubițel?“ „Ar fi o dife- 


„Politică“ rență dacă și-ar putea permi- 
„Hobbyuri“ te să cumpere porumb cu 
„Artă“ mutații genetice, dar nu pot.“ 
„Distracţii“ „Gwinnie te ţine în rezervă, 
„Gospodărie“ ştii!” „Oamenii sunt prosti, in- 
„Călătorii“ clusiv eu.“ 


„Guinevere a făcut praf pe cineva până acum?” 


DIAGRAMA GUINEVERE: o culme urmată de o linie joasă și 
plată marcată chiar de la început de corecţia făcută de Norman rațio- 
namentului ei privitor la îmbrăcămintea omului din anul 2000. De 
atunci o stare de mânie înăbușită, marcată doar de pedepse minore 
pentru a-i mulțumi pe durii din anturajul ei. Salvarea a ceea ce a mai 
rămas — totul controlat cu cea mai mare atenție și dublu verificat 
mintal pentru evitarea unei a doua gafe similare — pentru o serie 
neobișnuit de mare de pedepse în ultima parte a serii. Incluși cu 
semne de întrebare, indivizi ca ambasadorul, care-și prăpădise com- 
plet cașeta lui și pe a lui Chad Mulligan, cu care vorbise necontenit 
toată seara, în ciuda celor câteva încercări de a-i face să circule... Poți 
fi sigur că un negrotei va da totul peste cap, fie el ambasador sau nu. 

DIAGRAMA DONALD HOGAN: o linie neregulată oscilând 
între o groază bolnavă, mascată de politeţe și câteodată de discuţii 
de-a dreptul interesante cu Elihu, Chad, Gennice și alte cunoștințe, 
și o furie nestăvilită pentru că era urmărit de sergentul Schritt. 

Patru încercări separate pentru a-l încolți pe omul din Bellevue 
și pentru a-l face să comită gestul, aproape sinucigaș, de a obține de 
la el vreun drog sau orice altceva ce i-ar permite să-l demaște sub 
pretextul că cineva necunoscut i-a strecurat o doză. Pe scurt, poves- 
tea ar fi trebuit să clădească viitorul necunoscut și măreț al spionului 
reactivat. 

DIAGRAMA GENNICE: o curbă înaltă cu o mulțime de vârfuri 
produse de amuzament și bună dispoziţie, pentru că e topită după 
noul ei om, dar și cu ocazionale depresiuni nostalgice cauzate de 

întrebarea dacă nu cumva plecarea ei l-a făcut pe drăguțul Don 
Hogan să se simtă atât de deprimat. 

DIAGRAMA CHAD ȘI ELIHU: la început un platou foarte 
coborât, după care venea un suiș simultan și o paralelă foarte lungă 
care nu trecea prin locurile obișnuite ale diagramei, ci le ocolea, 
având un unghi propriu, trecând de la unul la celălalt și continuând 
să urce. 

DIAGRAMA NORMAN: chiar de la început un vârf provocat 
de punctele marcate lui Guinevere, urmat de o coborâre ușoară care 
pe alocuri cunoștea și ascensiuni provocate de hotărârea de a o ve- 
dea afișând o mină la fel de prostească dacă ar fi încercat să-l implice 
într-o pedeapsă bine ticluită sau să-l împingă spre starea de dezgust 
față de sine pentru că apreciază o realizare atât de faină. 

DIAGRAMA PETRECERII: o reprezentare plană care se înalță 
peste grădina acoperișului, unde cei interesați mai cu seamă în sex 
s-au adunat devreme și s-au îmbucat din greu în apropierea lui 
Donald, Norman, Guinevere însăși și a încă unuia sau doi, altfel 
având un nivel destul de ridicat, deși multor oameni plăcerea le-a 
fost știrbită din cauza aurei Guineverei care acum se sfătuia în șoap- 
tă cu câțiva inși bine aleși din anturajul ei, care puteau fi siguri de 
nefericirea, de dizarmonia, la care deja am făcut referire, pe care i-o 
puteau produce o operă de artă de la începutul noului secol, provo- 
când-o pentru o altă pedeapsă bine ţintită? 


- Dacă Guinevere se oprește la mine, îi voi face un cadou. De la 
firma care își trimite oamenii să-ți invadeze apartamentul și să-ți 
distrugă mobila! 

Acum pot să le am pe cele două shigi, pe cea grasă și pe cea slabă, să 
le schimb hainele, ceea ce ar fi tocmai potrivit pentru cinci minute si câteva 
hohote de râs, și în vremea asta să-i strecor lui Norman o doză de... 

— Asta ce-a mai fost? 

— Cred că era fata cu costumul ăla oribil cu șapcă, chiar acum 
am văzut-o pe Gwinnie studiind o istorie a costumelor în cealaltă 
cameră. 

- Dacă nu vă supăraţi, aţi vrea să repetați? 


Ca o briză răcoroasă foșnind prin cameră: ca o undă de interes 
și curiozitate. 


— Nu, codderul ăla straniu, Lazarus, nu s-a confruntat niciodată 
cu adevăratele greutăți și nici nu-l știu să fi pierdut vreodată. Îi place 
să fie umilit, îi produce o satisfacție cât se poate de ciudată, cel puțin 
în aparenţă. 

— Eşti sigur? Cine ţi-a spus? 

- Am făcut un pariu cu mine însumi că o va alege pe Renée - o 
știi, acea shigi grasă cu boala ei de glandă pe care nu i-o pot vindeca, 
aia care arată ca o gelatină tremurătoare. Nu se lasă niciodată. 

Și ce-i voi face lui Norman va intra în istorie. De data asta șmecherul 
de negrotei nu mai scapă așa ușor! Codderul ăla cu centura neagră în cazul 
în care încearcă s-o șteargă. Pe unde-o fi? Doar nu s-o fi încurcat cu vreo 
altă shigi! i 

- Și totuși nu poate fi decât propagandă! Vreau să spun că până 
acum nici chiar câinii și pisicile și copiii de babuini din care au făcut 
niște animăluţe de ținut în poală nu sunt... 

— Se întâmplă ceva acolo? 

— Să vedem despre ce e vorba. 

— Dragă, cât de bine îmi prinde să vă fi surprins discutând unul 
cu celălalt! Vezi, mă tem teribil că... 

— Dacă SCANNERUL a adus vestea, înseamnă că a fost proce- 
sată de Shalmaneser, așa că s-ar putea să fie reală. Doar dacă n-au 
răspândit-o ca pe un zvon în rețea. 


Guinevere începu treptat să-și dea seama că, pentru prima oară 
de când începuse să dea petreceri cu pedepse, apariţia trupei ei de 
amici bine aleși în preajma victimei desemnate pentru aplicarea celor 


“mai mari pedepse, printre care dialogul și apogeul în actele de ma- 


ximă umilire în scopul descotorosirii de cei de care se săturase, nu 
provocase tăcere, sau hohote de râs și nici lungirea gâturilor sau 
cocoțarea pe mobile pentru a avea o cuprindere cât mai amplă a 
încăperii. În schimb, în partea cea mai îndepărtată a camerei, un 
mare număr de invitați stăteau de vorbă, afișând o mină serioasă, 
aparent sceptică, fără însă să-și bată joc. Așteptă o clipă. Câţiva oa- 
meni reușiră să se sustragă focarului neidentificat al atenției și ime- 
diat li se alăturară alții. Cineva ieși din cameră și reveni curând cu 
vreo șase amici pentru a li se spune și lor vestea, indiferent care ar 
fi fost ea. 

- Helo, spuse Norman încet. Ce se întâmplă? Guinevere nu se 
mai bucură de atenţia pe care conta. 

- Crezi că a izbucnit războiul? murmură Chad în timp ce înșfă- 
ca un pahar de pe o tavă care tocmai trecea pe lângă el. 

Panica îl traversă pe Donald ca un fulger. Modul atât de hazar- 
dat în care fusese activat în dimineaţa aceleiași zile, imposibil de 
explicat în termenii vehiculați de canalele de informații, îl făcu să 
creadă pentru un moment că s-ar fi putut foarte bine să fie și război. 

— Chad, ce ai spus despre cei care strigau ca Petrică „Vine lu- 
pul!“ în „Lexiconul Hipcrime“? 

— Cum dracu vrei să mai țin minte? Nu vezi că sunt beat? 

- Nu era ceva despre...? 

- Ei, drăcia dracului! Spuneam că e vorba de un reflex pavlo- 
vian care s-a dezvoltat la cei lacomi de putere pentru a-i împiedica 
pe cei ce urmau să fie măcelăriți în viitorul război să dea cu ei de 
pământ. E bine? 

— De ce o urăști așa de mult pe doamna Steel? îl întrebă Elihu 
pe Norman în șoaptă. 

— De fapt n-o urăsc pe ea personal, deși cred că dacă ar fi fost o 
persoană care să merite un sentiment atât de puternic, aș fi reușit s-o 
fac. În fond urăsc ceea ce reprezintă ea: dorinţa ființelor umane de a 
fi reduse la un ambalaj strălucitor, cum ar fi un televizor ultramo- 
dern — un conţinut vechi într-un ambalaj nou-nouț. 

— Sper să nu pot crede așa ceva, spuse Elihu nefericit. 

— De ce? 

— Oamenii care urăsc în termeni foarte concreți sunt periculoși. 
Oamenii care reușesc să urască în termenii cei mai abstracți sunt 
singurii care merită să se numere printre prietenii tăi. 

— Plagiator, îi aruncă Chad. 

- Tu ai spus asta? 

— Doamne, da. Am pus-o într-o carte. 

— Cineva mi-a citit-o cândva. Pe faţa lui Elihu se citi uimirea. De 
fapt e vorba de Zad Obomi. 

-În țara mea se poate profita de așa ceva, dar nu e o onoare, 
mormăi Chad. 

-Ce va face acum? întrebă Norman, privind ţintă spre Guine- 
vere. Toţi se întoarseră să privească; se aflau într-un loc foarte bun 
pentru a vedea ce se întâmpla, într-un soi de alee care traversa gru- 
pul adunat să asiste la umilirea celor două shigi, una grasă, cealaltă 
slabă, și celălalt grup care comenta îngrijorat ceea ce mai era încă 
vestea misterioasă. 

— Shelley, iubitule! se adresă Guinevere unui om aflat în mijlo- 
cul celui de al doilea grup. Dacă știrea pe care ai adus-o e atât de 
importantă, nu crezi că ar fi cazul să ne-o împărtășești nouă, tuturor, 
decât s-o lași să sufere procesul de folclorizare? Ce s-a întâmplat? Au 
legat chinezii California cu un odgon de mijlocul mării, sau s-a 
anunţat cea de A Doua Venire? 

— A doua! șopti cineva imposibil de identificat în urechea lui 
Don. Pe barba Profetului, ar trebui să încerci și tu întăritorul pe care 
mi l-a dat Ralph! 

Guinevere îl căută cu o privire feroce dar nu reuși să-l desco- 
pere. 

-E vorba de ceva care a apărut pe SCANNER ceva mai devre- 
me, Gwinnie, spuse pe un ton apologetic cel pe care ea îl numise 
Shelley. Se pare că guvernul din Yatakang a anunţat un program pe 
două generaţii pe baza unei noi breșe în genetică. Prima fază va fi 

optimizarea populaţiei prin asigurarea că se vor naște numai copiii 
cu cea mai bună ereditate și, după ce acest lucru se va fi realizat, vor 
trece la îmbunătățirea analizei genetice — și deci, ca să tragem con- 
cluzia, doresc să realizeze supraomul. 


Urmă o pauză produsă de consternare. Femeia al cărei fiu de 
șase ani fusese ucis într-un accident, după care se recăsătorise cu un 
bărbat care nu avea voie să devină tatăl propriului său copil, rupse 
tăcerea cu un geamăt. În aceeași clipă toată lumea începu să vorbeas- 
că, pedepsele fiind uitate, cu excepția Guineverei, care rămăsese pe 
un pătrat curat al pardoseli, cu fața mai albă decât creta și cu un- 
ghiile ei lungi și ascuţite înfipte adânc în propriile-i palme. Privind-o, 
Norman îi observă tendoanele încordate ca niște cabluri groase și 
noduroase, alimentând mașinăria cu energie. 3 

- Tu! făcu Chad. Tu de colo, cum te cheamă? Don Hogan! Asta 
e domeniul tău, nu-i așa? E de tot rahatul sau nu? 

La început Donald nu reuși să răspundă. Probabil că din cauza 
asta l-au activat. Cu zece ani în urmă, cineva — sau poate mai mulți, 
de vreme ce a fost nevoie de analiza unui computer în care au avut 
încredere pentru a face previziuni legate de un subiect atât de im- 
portant — a prevăzut posibilitatea dezvoltării ulterioare a acestor do- 
menii. Și și-au luat măsuri de protecție în fața unui risc atât de 
îndepărtat; au ales și au crescut un om care... 

- Ai asurzit, codder? 

— Cum? O, îmi pare rău, Chad, îmi zburase mintea. Ce ai spus? 

În timp ce asculta întrebarea lui Chad, pe care acum o înțelegea 
în întregime, Donald îl căută cu priviri nervoase pe sergentul Schritt 
— și iată-l, la o oarecare distanţă în mulțime. Dar atitudinea de cocoș 
sigur pe sine de mai înainte dispăruse. Acum arăta de parcă în clipa 
următoare avea să izbucnească în plâns. 

Buzele i se mișcară. Nu văzuse că Donald era în faţa lui, deși își 
ridicase capul, privirea lui măturând locul unde se aflau ceilalți. 
Acum Donald citea de pe buzele care se mișcau nervoase cuvintele 
rostite prea încet pentru a mai putea fi auzite în forfota care creștea 
în intensitate. Era, cu o oarecare aproximație: „Drăcia dracului, dră- 
cia dracului, și nu-mi dau voie și unde e ea acum cine o are cine o 
lasă gravidă?“ 

Continuă. Jenat, Donald își mută ochii. Își dădu seama că toc- 
mai intrase în iadul vieții altui om. 

Dar, în starea în care se afla, Schritt nu și-ar fi făcut probleme 
cu informaţii ce puteau fi livrate unui sabotor potențial ca Chad 
Mulligan. În tot cazul, ce știa Donald în materie se datora cursurilor 
universitare și bibliotecii publice din New York. 

— Nu trebuie să fie o porcărie, spuse el obosit. SCANNERUL 
înregistrează atât bârfele cât și datele riguros verificate de computer, 
iar tipul nu a spus că ar fi fost vorba de sectorul zvonuri. 

— Pe cine au acolo care poate lucra cu un asemenea program? 
Chad stătea aplecat în față cu coatele sprijinite pe genunchi, cu ochii 
foarte treji și încordați și beţia uitată în mod miraculos. Elihu și 
Norman ascultau cât se poate de atent la ce spuneau Donald și el. 

- Prima parte, simpla optimizare a embrionului, a fost posibilă 
încă din anii '60, remarcă Donald. Reimplantarea ovarelor fecundate 
extern a intrat în seria serviciilor pentru populaţie în țara asta, deși 
nu a fost niciodată suficient de populară pentru a-i scădea prețul. Un 
decret guvernamental poate că ar... 

Se opri brusc, plesnind din degete. 

- Sigur! explodă el. Chad, m-ai impresionat până la ultima fi- 
bră, știi? Doar tu ai întrebat: „Pe cine au acolo?“ 

Chad dădu din cap. 

- lată deci întrebarea potrivită. Pentru cel de al doilea stadiu — 
trecerea dincolo de simpla purificare a genelor personale și îmbună- 
tățirea întregului stoc — este nevoie de un geniu cu o mare capacitate 
pentru a depăși nivelele actuale. Și ei au un asemenea om, cineva de 
care nu s-a mai auzit de vreo zece ani, afară doar de faptul că e 
profesor la Dedication University. 

- Sugaiguntung, spuse Chad. 

— Exact. 

Elihu îi privi uimit, mai întâi pe Chad, apoi pe Don, punând o 
întrebare cu sprâncenele ridicate. 

- Sugaiguntung e omul care a adus Yatakangul pe piața bacte- 
riilor artificiale și asta pe vremea când mai avea douăzeci de ani, 
spuse Donald. Strălucitor, original, considerat unul dintre cele mai 
mari genii în materie de tectogenetică. Apoi tot el... 

- Ceva despre cauciuc, îl întrerupse Chad. Am început să-mi 
amintesc.. 

— Exact. A creat o nouă specie de arbori de cauciuc care a înlo- 
cuit-o pe cea naturală în toate plantațiile din Yatakang, și rezultatul 
a fost că este ultima ţară de pe glob unde cauciucul artificial nu 
poate concura cu latexul produs de arborii naturali. N-am știut că a 
lucrat și pe animale, dar... 

— Are pe ce să experimenteze? De ce ar fi nevoie, de maimuțe 
antropoide? 

— E cazul ideal, dar cred că s-ar putea obține rezultate notabile 
şi pe porci. 

— Porci? răsună vocea lui Norman ca un ecou, trădându-i uimi- 
rea. 

- Exact. Embrionul de porc e adesea folosit ca material didactic, 
asemănarea e uimitoare până doar cu puţin înainte de naștere. 

- Dar noi nu discutăm despre embrioni, interveni Chad. E vor- 
ba de materie aflată la temelia procesului, mai exact, în interiorul 
plasmei germinale. Urangutani? 

— O, Doamne, exclamă Donald. 

— Ce e? 

— Până acum n-am văzut legătura. Guvernul din Yatakang a 
păstrat și crescut în mod discret urangutani în ultimii cinci sau șase 
ani. Pur și simplu din senin a dat pedeapsa cu moartea în cazul 
uciderii lor și a oferit o recompensă echivalentă cu cincizeci de mii 
de dolari pentru capturarea și aducerea lor vii. 

— Hai să plecăm, spuse Chad hotărât, trântindu-și paharul pe 
masă și sărind în picioare. 

- De acord, făcu și Norman. Dar... 

— Asta nu înseamnă că am încheiat și discuţia, îl avertiză Chad. 
Staţi împreună, nu-i așa? Mergem la voi. Vii și tu, Elihu? Și după ce 
vom fu epuizat chestiunea, mai sunt și alte întrebări pe care vreau 
să vi le pun despre Beninia. Okay? Perfect, haideţi să ne cărăbănim 
de la sindrofia asta oribilă ca să găsim un strop de odihnă și liniște! 

Nu au fost singurii care au avut aceeași idee. Aruncând pe furiș 
câte o privire pentru a prinde ocazia favorabilă să se poată strecura 
afară neobservaţi, Donald îl zări pe sergentul Schritt sprijinindu-se 
de perete cu o mână, în timp ce în cealaltă avea un pahar plin cu 
vodcă sau gin, din care trăgea sorbitură după sorbitură pentru a-și 
ostoi focul supărării. 

Și de mâine, câți alții ca sergentul Schritt? 


context (13) 
VECHIUL ZIAR 


„UN BĂIAT A ÎMPUȘCAT MORTAL CINCI OAMENI ÎN 
ȘCOALA DE ARTE. 

Mesa, Arizona, 12 noiembrie. 

Cinci oameni, printre care o mamă și fiica ei de trei ani, au fost 
împușcați mortal azi de un băiat care i-a obligat să se întindă pe 
podeaua școlii de artă. 

Alte două victime, una fiind copilul de trei luni al mamei ucise, 
sunt la spital. 

Este cel de al treilea masacru din Statele Unite din ultimele 
patru luni. În august, un franctiror a împușcat cincisprezece oameni 

în Austin, Texas, iar în iulie opt eleve de la liceul sanitar au fost 
strangulate sau tăiate cu cuțitul în Chicago.” 

„CEL MAI MARE PERICOL DIN SPAȚIU 

de la corespondentul nostru Științific. 

Cosmonautul Edwin «Buzz» Aldrin a deschis ieri trapa navei 
spaţiale Gemini-12 și a pornit prin spaţiu. Două ore și douăzeci și 
opt de minute mai târziu s-a retras, stabilind un nou record de ex- 
punere directă la pericolele din spațiu.“ 

„NOI EINSTEINI DIN «BUTAȘI» 

de JOHN DAVY, Corespondentul nostru Științific. 

În curând va fi posibil să obținem oameni cam în același fel în 
care obținem trandafirii — recurgând la echivalentele butașilor. 

Potrivit câștigătorului premiului Nobel, profesorul în genetică 
Joshua Lederberg, care și-a expus opiniile în Buletinul atomiștilor, e 
cazul să ne gândim foarte bine asupra implicațiilor acestui fenomen, 
întrucât ne va oferi curând posibilitatea de a crea zeci și sute de 
indivizi identici din punct de vedere genetic, aidoma unor gemeni 
multiplicați... 

Tehnicile vor fi probate chiar dacă nu există înțelegerea valori- 
lor umane, ca să nu mai vorbim de marile goluri din genetica uma- 
nă. Din cauza aceasta este absolut esenţial să se prevadă toate 
implicaţiile posibile, mai cu seamă că politica se va baza pe «acciden- 
tele primelor mostre cărora li s-a făcut reclamă». S-ar putea ca opinia 
publică să fie influenţată de naţionalitate sau de aprecierea publică 
a persoanei clonate, sau de «frumusețea progeniturii paraumane». 

Prevederea și modificarea naturii umane, afirmă profesorul, are 
neapărată nevoie de planificare și de «AAnticipare informată» pe care 
le aplicăm altor aspecte ale vieții.“ 


Trei știri de pe prima pagină din Observer, 
Londra, 13 noiembrie 1966. 


continuitate (13) 
INMULȚIT CU UN MILION 


Plecând de la Guinevere spre casă, Donald simţi cum veștile 
despre Yatakang îi apăsau creierul ca o saltea monstruoasă plină cu 
știri. Abia dacă mai adresă vreun cuvânt celorlalți aflați în taxi. Era 
mort de oboseală și abia dacă apucase să doarmă două ore înainte 
ca Delahanty să-i fi tulburat odihna. Oboseala și tranchilizantele pe 

care le luase îl făcuseră să nu mai simtă nimic tot restul zilei. Nu 
fusese în stare nici cel puțin să-și folosească ura faţă de Schritt spre 
a-l obliga să treacă la acţiune decisivă. 

Totuși, faptul că se lăsase manipulat în ultima lui zi ca agent în 
rezervă nu părea să-l tulbure fără motiv, ceea ce acum îi bătea tot 
mai insistent la porțile conștiinței. 

Ieri, la plecarea din Librăria Publică, după ce îi fuseseră reduse 
sarcinile pe care le avea, impresia care pusese stăpânire pe el era că 
toti oamenii sunt niște marionete și el una din ele. Hotărât să-și 
dovedească faptul că nu trăia cu adevărat într-o lume dușmănoasă, 
făcuse pasul de la iluzie la realitatea dură a unei răzmeriţe. A fost 
una mai mică, nu ca aceea care avusese loc în Detroit, unde au murit 
cu sutele, dar suficient de mare pentru pilotul elicopterului care a 
fost ucis cu bâtele. 

Și dintr-o dată se trezi că aceasta nu mai era lumea familiară în 
care trăise timp de zece ani, ci o altă faţetă a realității: una înspăi- 
mântătoare, aidoma unei jungle pe o planetă complet străină. Căpi- 
tanul de la poliție îi spusese, bazându-se pe informațiile pe care le 
avea, că, dacă va ieși la o plimbare cât se poate de pașnică în acea 
seară, va declanșa o nouă răscoală. Așa că nu numai lumea, dar el 
însuși era cu totul altfel decât își imaginase. 

Prins între rămășițele vechilor convingeri și betonul consolidat 
al celor noi, își dădu seama că șansele de reușită în cazul unei revolte 
față de decizia computerului de la Washington de a-l activa ar fi fost 
la fel de mari ca șansele de a-l readuce la viață pe pilotul elicopteru- 
lui. 

Indiferent la ce se petrecea în jurul lui, îl auzi pe Norman adre- 
sându-se lui Elihu, fără însă să perceapă și sensul cuvintelor. 

-I-ai prezentat planul lui GT, așa cum intenționai? 

- Da. 

-Şi...? 

- Shalmaneser mi-a oferit deja patru motive pentru care să-i 
abordez. Acesta a fost cel pe care el, vreau să spun calculatorul, l-a 
apreciat cel mai mult. Elihu se cutremură. Au planuri pentru situații 
de urgenţă, fonduri speciale pentru procese și chiar un program 
publicitar. Și le-a făcut o deosebită plăcere să-mi explice cum au 
reușit să-mi anticipeze gândurile. 

— Probabil că securitatea le-a funcţionat mai bine ca de obicei, 
spuse Norman. Mie nu mi-au suflat nici un cuvânt din toate astea. 

- Când te-ai referit la Shalmaneser, l-ai numit „el“, spuse Chad. 
De ce? 

— Așa fac toți cei de la GT, murmură Elihu. 

— Sună de parcă ar face deja parte din familie. Norman, e vreo 
fărâmă de adevăr în toată povestea asta cu transformarea lui Shal- 
maneser într-o făptură inteligentă? 

Norman făcu un gest cu mâna care voia să arate că nu știa prea 
multe. 

— Fiecare gest de-al lui, care după mine intră în categoria sim- 
plelor reflexe, naște discuții interminabile. Dar mă tem că astfel de 
lucruri nu fac parte din sfera mea de cunoștințe. 

— După părerea mea, mormăi Chad, chiar dacă a devenit inteli- 
gent, nimeni n-ar recunoaște-o. Pentru că noi înșine nu suntem inte- 
ligenţi. 

-Si când vor da știrea publicității? îl întrebă Norman pe Elihu. 

— Deocamdată nu se pune această chestiune. Eu am insistat. 
Mâine voi continua discuţiile în prezența cuiva din partea guvernu- 
lui. Probabil că va fi sintezistul Raphael Corning. Și bineînțeles că 
vei fi și tu, pentru că eu cred că tu vei lua primul contact cu Zadkiel 
din partea firmei. 

Încheie pe un ton amar: 

— Având în vedere ce le doresc, nu pot să nu mă întreb dacă 
beninienii mă vor putea ierta vreodată. 

Ar fi o adevărată ușurare să pot scăpa de aici, observă uimit Donald. 
Doamne, cred că as fi fost fericit dacă m-ar fi băgat la pușcărie azi dimi- 
neaţă. Mi-as lua o slujbă pe lună, sau la PMAM, orice, chiar și în Yata- 
kang, numai de dragul de a fi într-un loc unde cel puțin nu mă pot aștepta 
la surprize, decât să mai stau acasă, unde credeam că toate merg ca pe roate 
și când colo mi-au explodat chiar în față. 


După ce intrară în apartament, Chad s-a apucat să inspecteze 
locul fără să fi cerut permisiunea, uitându-se în fiecare cameră și 
dând mereu din cap, de parcă ar fi fost surprins de tot ce vedea. Le 
aruncă peste umăr: 

— E de parcă m-aș reîntoarce într-un vis. Parcă m-aș fi trezit, și 
aș fi adormit în seara următoare ca să descopăr că visul se desfășu- 
rase fără voi, iar voi vă faceți apariţia în el într-un moment ulterior. 

- Și atunci crezi că viaţa pe care ai dus-o în ultimii ani e mai 
adevărată decât acest vis? îl întrebă Elihu. Nu-l invitase nimeni să ia 
loc. Pentru că se afla cel mai aproape de scaunul favorit al lui Nor- 
man, îl luă, revărsându-se pe el, nu înainte de a-și fi potrivit cu cea 
mai mare grijă roba beniniană. Își scoase pălăria din catifea împodo- 
bită cu pene, masându-și cu degetele dunga pe care i-o lăsase pe 
frunte. 

— Mai adevărată? Fir-ar a dracului de întrebare! Dar așa-zisa 
existență civilizată e în totalitate o încercare de a nega realitatea. 
Când a mai privit ultima dată Don stelele, când a mai fost ultima 


196 


dată Norman muiat de ploaie? Stelele, în măsura în care-i interesea- 
ză pe acești oameni, sunt incluse în modelul Manhattan! Arătă cu 
degetul spre fereastra dincolo de care luminile colorate ale orașului 
străluceau ţipător. Pentru a mă cita pe mine însumi — ceea ce m-a și 
convins să renunţ să mai încerc să-i conving pe oameni pentru că 
altfel mi-aş fi epuizat noile mijloace de a-mi exprima ideile - unde 
rămăsesem? A, da. Lumea reală te poate lua prin surprindere, nu-i 
așa? Doar am văzut ce s-a întâmplat la cheful lui Gwinnie. Lumea 
reală a țâșnit dintr-o dată din mijlocul casei și a cutremurat până-n 
temelii ființa acelor oameni! 

Norman spuse serios: 

-Şi care va fi consecinţa faptului de a exista? Te-ai gândit? 

— Doamne, de ce trebuie să mă tratați ca pe un surogat al lui 
Shalmaneser? Asta-i marele necaz cu toată corporația voastră de 
zevzeci. Vă vindeţi capacitatea de a gândi liber pentru un săculeț de 
comprimate și un salariu gras. Vă supără dacă-mi torn un păhărel? 

Ochii lui Norman se opriră pe raftul cu băuturi, dar Chad se și 
afla în dreptul lui privind cu atenţie etichetele. 

— Am văzut cel puţin o parte din efect acolo la petrecere, spuse 
Donald. Simţi nevoia să tremure, dar mușchii spatelui refuzară să 
răspundă acestei necesități. Era acolo un om, n-are nici o importanţă 
cine. l-am citit buzele. Spunea ceva despre o fată pe care o pierduse 
pentru că nu i se dăduse dreptul de a fi tată. 

— Dintr-un început poți să-l înmulțești cu un milion, spuse Chad 
luând o sticlă din raft. Poate că sunt chiar mai mulți. Deși petrecerea 
de față n-a fost o mostră cinstită. Genul de oameni care iau parte la 
astfel de ţopăieli sunt prea egoiști pentru a se gândi să devină pă- 
rinți. 

Înghiţi conținutul paharului dintr-o singură sorbitură și dădu 
din cap drept răspuns la impactul pe care băutura o avusese asupra 
lui, după care își mai pregăti un rând. 

- O secundă, interveni Elihu. De cele mai multe ori, oamenii 
vorbesc ca și cum părinții ar fi cei egoiști. Este exact ceea ce mă 
alarmează. Înţeleg, vreau să spun, că faptul de a avea trei, patru, sau 
mai mulți copii poate fi considerat drept egoism. Dar doi, ceea ce de 
fapt menţine balanţa în echilibru... 

- Este o gelozie de natură pur economică, spuse Chad ridicând 
din umeri. Orice societate care aprobă de formă ideea egalității ṣan- 
selor va deștepta invidia celorlalți care au o situație mai bună ca a 
ta, chiar dacă lucrul a cărui lipsă e resimţită nu poate fi tăiat și 
împărțit fără a-l distruge. Când eram copil, la baza acestui resenti- 
ment stătea, într-o oarecare măsură, inteligenţa. Îmi amintesc că în 
Tulsa existau și dintre aceia care au început să colporteze tot felul de 
porcării despre părinţii mei, doar pentru că eu și soră-mea învățam 

mai bine ca alţi copii. Acum articolul ajuns în stare de penurie sunt 
chiar copiii. Așa că se produc două fenomene: cei cărora comisiile 
eugenice le-au interzis să mai aibă copii se simt nedreptățiți de de- 
cizie și spun că strugurii sunt acri abordând masca unei ipocrite 
sigurante de sine — și o mulțime de alţi oameni care nu pot face față 
responsabilităţii de a crește un copil și se agaţă de acest handicap al 
lor, folosindu-l drept pretext pentru a-i imita pe ceilalți. 

— Eu am un băiat mare, spuse Elihu după un moment. Cred că 
într-un an sau doi voi deveni bunic. Dar n-am simţit niciodată efec- 
tul despre care vorbești. 

- Nici eu, cel puţin la nivelul ăsta, dar asta se datorează în 
primul rând faptului că nu-mi place să-mi fac prieteni dintre cei care 
reacționează așa cum v-am spus. Fii atent, nu sunt deloc un tată 
grozav — cu excepția implicării biologice, căsătoria mea a eșuat. Și 
mai trebuie să ţii cont de faptul că la mine cărțile pe care le-am scris 
ţin locul copiilor. 

— Adică? îl somă Norman pe un ton în care se strecurase o undă 
de ostilitate. 

- Extensiunea temporală a influenţei personale asupra mediu- 
lui înconjurător. Copiii sunt conducta care duce în viitorul postum. 
Așa cum sunt cărțile, operele de artă, celebritatea și o sumedenie de 
altele asemănătoare. Dar e peste poate să ai un milion de părinți 
nemulțumiți care să-și folosească într-un fel sau altul calitatea de 
autori pentru a-și sublima problemele. Atunci cine le-ar mai fi publi- 
cul? 

-În ce mă privește, nu simt nici un chef să am copii, spuse 
Norman ca o provocare. Și asta în ciuda religiei mele! O mulțime de 
aframi au ajuns să simtă la fel pentru că urmașii noștri vor crește 
într-o lume străină și intolerantă! 4 

- O, unul ca tine își poate ţine loc de propriu-i copil, mormăi 
Chad. Ești prea preocupat de propria ta imagine ca să mai ai timp 
să te ocupi de ecuaţia unui copil. 

Cu o expresie de indignare, Norman se ridică pe jumătate de pe 
scaunul pe care ședea. Fără să fi dat glas protestului său, reuși să 
schimbe intenţia mișcării inițiale folosind-o pentru a-și lua o țigară 
din cutia de pe măsuța cea mai apropiată. 

Își spuse mai mult sieși decât celorlalți: 

— Pe barba Profetului dacă mai știu cine sunt, așa că... 

Donald abia reuși să-și înăbușe exclamația auzindu-și propria 
indispoziţie reluată ca un ecou. Înainte să fi apucat să spună ceva, 
Elihu îi puse o altă întrebare lui Chad. 

- Presupunând că ai dreptate, ce se va întâmpla dacă descope- 
rirea din Yatakang va face caducă scuza pentru interzicerea paterni- 
tății pe motive eugenice? Adică faptul că poți avea copii sănătoși și 

cât se poate de normali, chiar dacă genetic nu sunt ai tăi, ceea ce ar 
reprezenta o apropiere mai mare de procesul natural decât adopţia, 
și știu o mulțime de oameni care au adoptat și sunt foarte mulțumiți. 

— De ce nu-l întrebi pe Shalmaneser? Îmi cer scuze, Elihu, n-am 
vrut să te jignesc. La mijloc e doar faptul că m-am hotărât, în cele 
din urmă, să renunţ la ideea de a mai urmări cu asiduitate evoluţia 
speciei umane. Unele din comportamentele noastre sunt atât de 
iraționale încât... Chad își frecă ochii obosiţi cu încheieturile degete- 
lor. Scuzaţi-mă, continuă el. Pot face și un pariu. Vor urma frămân- 
tări. Gândiţi-vă că nu există decât o singură prorocire. Orice s-ar 
întâmpla în condiţiile actuale, tot la frământări va duce. Dar dacă 
vreţi să aflați ce părere are un specialist, de ce nu-l întrebaţi pe Don? 
Ai o diplomă în biologie, sau cam așa ceva, nu-i așa? trase el conclu- 
zia, întorcându-se spre Donald. 

— Exact. 

Donald își umezi buzele, regretând că se lăsase antrenat în dis- 
cuție, când tot ce-și dorea era să fie lăsat cu gândurile lui pentru a-și 
putea căina în liniște soarta. De dragul politeții, încercă să-și facă 
ordine în gânduri. 

— Păi... Păi, nu-i nimic cu adevărat nou în prima jumătate a 
programului din Yatakang, dacă e corect ceea ce a spus omul de la 
petrecere. Tehnicile de optimizare a populaţiei prin asigurarea nu- 
mai cu copii care au o ereditate bună au existat de mai multe decenii, 
ba aș putea spune de secole, pentru că dacă nu dorești altceva decât 
să faci o selecţie, lucrul e posibil pe baza unor metode tradiționale 
de naștere. Dar presupun că se făcea referire la ceva mult mai am- 
bițios. Dar chiar așa, se poate dona semen, se poate reimplanta un 
ovul fecundat în afară, dacă de vină e ereditatea mamei și nu a 
tatălui — la naiba, doar e la îndemână un adevărat serviciu comercial 
pentru așa ceva chiar în acest secol! Este scump și uneori sunt nece- 
sare mai multe tentative, pentru că ovulul e foarte fragil, dar se 
practică de ani întregi. Și dacă ești gata să suporţi costul ratării a 
vreo douăsprezece lamele de laborator până când tectogenetica va 
reuși să obţină un nucleu adevărat, poți avea un nucleu partenoge- 
netic, un clon, cum i se spune. Din cele aflate, rezultă că din Yata- 
kang nu ne-ar veni nimic nou. 

Urmă o pauză. Apoi Norman interveni vorbind rar: 

— Dar cel de al doilea stadiu, care prevede transformarea copii- 
lor în supraoameni? 

-Stai puţin, interveni Chad. Donald, n-ai dreptate. Am impre- 
sia că mai sunt implicați doi factori înainte de a ajunge la problema 
ridicată de Norman. În primul rând e vorba de faptul că un produs 
deficitar nu va mai fi o raritate. Nu poți să tai și să împarți porții 
egale de copii sănătoși, deși oamenii au încercat să facă exact acest 

lucru, creând cluburile de care dai acum peste tot și care dau copii 
pentru o zi sau două pe săptămână celor care nu sunt părinți tocmai 
pentru a avea grijă de urmașii altora. Ce mai contează populația din 
Yatakang, parcă peste două sute de milioane, nu-i așa? Nici nu se 
mai pune problema penuriei dacă guvernul vrea să-și îndeplinească 
promisiunile la o asemenea scară. lar cel de al doilea element nou, 
care are și mai multă importanţă, este: altcineva l-a obținut primul. 

Lăsă cuvintele să-i atârne grele prin aer preţ de câteva momente 
lungi, aidoma unei dâre de fum, după care înghiți ultimul strop din 
pahar și oftă. 

— Bun, cred că lucrul cel mai bun ar fi să-mi găsesc un hotel. 
Dacă mă întorc din mocirlă pentru a mă alătura societăţii vesele, 
chiar în ajun de Ragnarök', s-ar putea să-mi vină cheful să merg 
până la capăt. Mâine o să-mi găsesc un apartament și o să-l umplu 
cu toate bunătățile de care se bucură oamenii azi... Ştie cineva vreun 
zugrav pe care l-aș putea angaja și care să lucreze fără să mă deran- 
jeze? 

— Până acum unde ai stat? îl întrebă Norman. Ei, la dracu! N-am 
avut nici o intenţie să te supun unui interogatoriu. 

— N-am stat nicăieri. Am dormit pe stradă. Vrei să-ţi arăt permi- 
sul? Chad își vârî mâna în buzunarul interior al costumului său de 
lux și scoase de acolo portmoneul soios. Uite-l, mai spuse el, scoțând 
un fel de carte de vizită. Prin aceasta se certifică... etcaetera. Și ia mai 
dă-l dracului. 

Își vârî portmoneul înapoi în buzunar, după care rupse permi- 
sul în bucăți. 

Ceilalți se priviră reciproc. 

- N-aș fi crezut că vei recurge la așa ceva spre a-ți susține opțiu- 
nea pentru afară, spuse Elihu. 

- Pentru afară? Pentru așa ceva nu există decât o singură cale, 
aceea dintotdeauna: sinuciderea. Am crezut că m-aș putea izola de 
lume. Și dracu să mă ia dacă am reușit! Omul e un animal gregar, 
nu foarte social, dar al naibii de gregar, și masa nu-i permite indivi- 
dului să se rupă de ea, chiar dacă legăturile nu mai sunt reprezentate 
decât de un simplu permis pentru dormitul cu apucata. Așa că 
m-am întors, și iată-mă în costumul ăsta de-a dreptul idiot al buni- 
cului, și... 

Se încruntă și aruncă bucăţelele fostului permis eliberat de po- 
liție la coșul de gunoi. Una dintre ele nu nimeri ținta și căzu pe covor 
ca o molie moartă. 


1 Momentul apocaliptic în mitologia scandinavă (n. tr.). 

- Aș fi putut să-ţi aranjez o cameră la Hotelul ONU, îi spuse 
Elihu. Dotarea vizează doar strictul necesar, dar e confortabil și ief- 
tin. 

— Faptul că e ieftin nu mă interesează. Sunt multimilionar. 

— Ce? exclamă Norman. 

- Desigur, mulțumită idioților care mi-au cumpărat cărțile, dar 
au refuzat să facă așa cum propovăduiam în ele. Au devenit cursuri 
universitare, au fost traduse în patruzeci și patru de limbi... Așa că 
voi investi o parte din bani pentru o schimbare! 

— Păi, în cazul ăsta... 

Cuvintele lui Norman se stinseră înainte de a se materializa. 

-Ce voiai să spui? 

- Voiam să spun că ești invitat să-ţi întinzi rogojina aici, reveni 
Norman. Cu condiția ca Donald să n-aibă ceva de obiectat. Nu știu 
când mă vor trimite în Beninia, dar știu că voi sta acolo destul de 
mult. Și — ah, exact — voiam să spun că e o onoare pentru noi să te 
avem ca oaspete. 

Părea foarte jenat. 

-Chad se poate instala în camera mea chiar de mâine, spuse 
Donald, amintindu-și prea târziu de vârful strălucitor care îi fusese 
arătat și ascuns apoi sub scaunul Hille. 

S-o ia dracu de poveste. 

Norman căpătă o expresie neîncrezătoare. 

- Ce s-a întâmplat? Ce te-a făcut să te hotărăști să pleci? 

— Așa sună ordinul, spuse Donald. 

Şi ce-or să-mi facă acum? Nu știu. Nu-mi pasă. 

Își lăsă capul pe spate și adormi. 


urmărind detaliile (13) 
TUFA DE AGRIȘE 


Grasă, cu părul negru, cu o anumită paloare, cu gura mare și 
roșie și ochii negri și strălucitori, Olive Almeiro părea să fie prototi- 
pul unei adevărate mater familia de la ţară, cu excepția faptului că 
braţele îi erau împovărate de brățări cu smaralde și diamante. Im- 
presia maternă făcea parte din capitalul ei de bază. În realitate nu 
fusese niciodată căsătorită, cât despre copii — nici măcar nu se punea 
problema. 

Cu toate acestea pretindea angajaților ei să o numească „seño- 
ra“ mai curând decât „señorita“, și într-un fel era îndreptățită la aura 

ei maternă. Fusese, ca să zicem așa, mamă prin împuternicire pentru 
mai mult de două mii de adoptați. 

O dotaseră cu o casă plutitoare, iahtul Santa Virgen (nume care 
a provocat multe ironii nemeritate); cu blocul de birouri ajuns acum 
proprietatea ei și de unde își conducea afacerile; cu o reputație inter- 
națională; cu tot confortul pe care banii îl puteau îngădui și cu încă 
o avere de rezervă pentru a-și procura încă mai mult. 

Și totul părea să fi fost făcut abia ieri. 

iroul ei cu pereţi din sticlă era împodobit cu păpuși din toate 
epocile istorice: animale de lut din Egiptul antic, jucării amerindiene 
din paie colorate, păpuși din lemn sculptat din Pădurea Neagră, 
ursuleți din catifea, figurine chinezești confecționate din bucățele 
neprețuite de mătase... 

Toate ținute prizoniere în spatele vitrinelor, prea scumpe pentru 
a fi atinse de degetele copiilor. 

Spuse în receptorul telefonului, privind pierdută spre dimi- 
neața apelor albastre ale oceanului: 

- Și ce legătură are asta cu noi? 

O voce distantă îi răspunse că era prea devreme pentru a ști. 

— Păi atunci să afli, și asta cât mai repede! Ca și cum problemele 
pe care le avem cu dicromatismul nu erau suficiente, nenorociții 
ăștia din Yatakang... mă rog, n-are nici o importanţă. Cred că ne 
putem muta oricând în Brazilia! 

Încheie conversaţia cu un gest furios, după care se lăsă cu toată 
greutatea în fotoliul ei pe care îl răsuci în așa fel încât imaginea 
oceanului liniștit să fie înlocuită de furnicarul străzii. 

După un timp apăsă pe butonul interfonului. Spuse: 

-M-am hotărât, debarcaţi-i pe gemenii Lucayo și pe băiatul 
Rosso pe care mi i-au trimis din Port-au-Prince. Înainte de a scăpa 
de ei, vor mânca atât de mult încât vor anula profitul care s-ar putea 
scoate de pe urma lor. 

- Ce vreți să facem cu ei, señora? întrebă vocea din interfon. 

— Lăsaţi-i pe treptele catedralei, puneți-i într-un coș și daţi-le 
drumul în mare, de ce trebuie să vă spun eu ce să faceţi cu ei de 
vreme ce îi luaţi de la bordul vaporului? 

— Dar, señora... 

— Fă așa cum îţi spun sau tu vei lua calea mării într-un coș. 

— Foarte bine, señora. Singura problemă e că soții din Yanqui 
vor să vă vadă, și am crezut că poate... 

- A, da. Spune-mi ce știi despre ei. 

Îl ascultă cu atenţie și în aceeași clipă trase o concluzie. Cu 
siguranţă că dacă renunţaseră la tot ce aveau acasă — slujbă, aparta- 
ment, prieteni — doar de dragul de a face un copil în Puerto Rico, 
înseamnă că erau strânși cu ușa de ratificarea cu totul neașteptată a 

legii privind dicromatismul în acest stat, așa încât acum se vedeau 
siliți să se gândească la o adopție, ceea ce ar fi fost posibil și fără să-și 
fi părăsit căminul. i 

Sunt sătulă de ei. Negroteii ăștia sunt cei mai răi, o fac acum pe 
domnii cu noi, când strămoșii noștri au venit aici ca stăpâni și ai lor ca 
sclavi, tocmai de aia oricare din Yanqui îmi provoacă greaţa. 

Gluma îi îndulci suficient starea de spirit pentru a o face să 
spună: 

- Bine, invită-i la mine. Și cum spuneai că-i cheamă? 

— Potter, se auzi din interfon. 

Cei doi intrară ținându-se de mână, cu ochii ațintiți asupra ei în 
timp ce se așezau pe scaunele indicate. Aproape că li se puteau auzi 
gândurile: „Așadar, aceasta e celebra Olive Almeiro!“ După un timp, 
atenţia soției fu atrasă de păpușile expuse peste tot, în timp ce soțul 
își drese glasul. 

- Señora Almeiro, noi... 

— V-au luat pe nepusă masă, îl întrerupse Olive. 

Frank Potter clipi. 

— N-aș zice că... 

— Doar nu vă închipuiţi că sunteți singurii, da? Care e problema, 
imposibilitatea de a distinge culorile? 

— Exact. Și e mai mult ca sigur că soția mea o va transmite, așa 
că... 

— Așa că v-aţi hotărât să emigraţi și pentru că în Nevada e prea 
scump, iar Louisiana nu vrea să devină un fel de maternitate de 
refugiu, ați ales Puerto Rico, dar legile v-au dat planul peste cap. 
Deci, ce vreți de la mine? 

Surprins de conciziunea interlocutoarei, Frank schimbă o privi- 
re cu soția lui, care era foarte palidă. 

- Totul s-a datorat presiunii momentului, admise el. Am consi- 
derat că ați putea să ne ajutați. 

— Pentru o adopţie? Mă îndoiesc. Dacă aveţi în vedere adopția, 
nu era nevoie să vă fi deplasat mai departe decât de la New York la 
New Jersey. Olive își scărpină bărbia cu degetul. Probabil că doriți 
să vă deghizez propriul vostru copil într-unul adoptat, da? Totul e 
pregătit deja, nu-i aşa? 

Frank se înroși până da rădăcina părului. Spuse: 

— Cum aţi putea... ? 

-Doar v-am mai spus că nu sunteţi singuri. Asta e dorința 
voastră? _ 

- Da. Își fixă privirea în podea, luând o înfățișare distrusă. Am 
vrut să sărbătorim hotărârea npastră mutându-ne. Dar nu ne-am dat 
seama că totul s-a petrecut așa de repede. Am descoperit cum stă- 
teau lucrurile după ce am ajuns aici. 

— Nu și-au dat seama la Biroul de imigrare? Nu, ar trebui să ne 
gândim puţin, sunt verificate doar femeile care vin din străinătate și 
din țările cu nomazi. În cazul ăsta aţi cam încurcat-o. Fie că fătul a 
fost înregistrat în New York, unde nu ai voie să-l naști, sau a fost 
înregistrat aici, unde transmiterea informației voastre genetice la co- 
pil a devenit ilegală, sau sunteți exact la mijloc, ceea ce l-ar face un 
imigrant ilegal din clipa în care ar părăsi pântecele mamei. Deci... ? 

- Ne-am gândit că dacă am pleca de tot din ţară..., șopti Sheena. 

— După care eu să-l adopt și să vă înlesnesc reunirea? 

Chicotul Oliviei era lipsit de orice bună dispoziţie. Mda, mai fac 
și așa ceva. Pentru un onorariu de o sută de mii. 

Frank tresări. 

- Dar e cu mult mai mult decât!... 

— Decât costul unei adopţii obișnuite? Desigur. Adopția este un 
act legal, supus anumitor condiţii. Ceea ce îmi propuneţi nu mai este 
așa. 

Se așternu tăcerea. În cele din urmă Olivia spuse, gustând din 
plin jena lor. 

— Bun, domnule Potter, cred că singura soluţie care vă rămâne 
e s-o luaţi de la cap. Vă pot recomanda linia GT pentru avorturi, și 
mai știu și un doctor care nu insistă asupra verificărilor sarcinii pe 
care ar trebui să le facă înainte de a prescrie avortul. Apoi v-aș putea 
trece pe lista mea de înscrieri. Altceva nu mai pot face pentru voi. 

— Și totuși trebuie să mai existe și altceva! exclamă Frank sărind 
aproape de la locul lui. Vrem să avem propriul nostru copil, nu unul 
la mâna a doua! În Yatakang s-a anunțat că așa ceva este posibil. 

Faţa lui Olive deveni la fel de dură ca marmura. Spuse: 

- Mă obligi să vă abandonez, domnule Potter. 

— Cum? 

— Doar m-ai auzit. 

Mâna plinuţă lovi un buton de pe masă. 

Sheena își prinse soțul de braț. 

-E un expert, Frank, spuse ea cu voce stinsă. Trebuie să te 
încrezi în cuvântul ei. 

— Nu, e mult prea mult! Am venit să ne interesăm asupra unor 
proceduri civile și... 

- Ușa din spatele vostru e deschisă, spuse Olive. La revedere. 

Sheena se întoarse și se îndreptă spre ieșire. După o clipă, în 
care se simţise la un pas de o explozie nervoasă, Frank o urmă cu 
umerii prăbușiți. 


După plecarea lor, Olive observă că gâfâia din cauza efortului 
făcut pentru a se autocontrola. Blestemă guvernul din Watakang și se 
simți mai bine. 

Dar ura ei avea ceva nou și pur; o ardea ca o rană deschisă, în 
ciuda tuturor pomezilor. 

De-a lungul anilor își pusese la punct o uriașă rețea de relații, 
cheltuise milioane de dolari sub formă de mită, riscase de zeci de ori 
încălcarea legilor, fiind sigură că produsele tectogeneticii contempo- 
rane nu vor putea fi niciodată concurate de tradiționala „muncă 
necalificată”. fii începuse activitatea când numai două state, Califor- 
nia și New York, aveau legislații eugenice, iar Puerto Rico era supra- 
aglomerat de mame cu genotipuri acceptabile, gata să renunţe la cel 
de al cincilea, sau al șaselea copil pentru a fi adoptat de bogătașii din 
Yanqui. Atunci când legile eugenice s-au răspândit pe tot teritoriul, 
arătându-și colții, și sterilizarea voluntară după cel de al treilea copil 
a devenit o practică generală, a început să-și lărgească sfera de acti- 
vitate. 

Un genotip curat, ceea ce era cel mai de dorit, ridica mai puţine 
probleme, decât să fi dovedit că adoptatul era cetățean american, în 
cazul în care viitorul tată venea din Haiti, sau provenea din iancheii 
din Cuba sau Bolivia. 

Cu multă trudă reușise să pună la punct o companie care a 
făcut faţă tuturor dificultăților. Ca dintr-o dată, blestemaţii ăia din 
Yatakang să arunce umbra neagră a dezastrului peste mai mult de 
jumătate de lume. Nu numai că ofereau pe gratis o șansă refuzată 
până atunci tuturor, cu excepția celor bogaţi, dar și mai mult, voiau 
să convingă lumea să o facă. Copilul născut de fiecare pântece paza 
fi un geniu, o Venus, un Adonis... 

Și dacă ceea ce susțineau în continuare era adevărat, cine și-ar 
mai fi dorit un copil mediocru, când se puteau obţine versiuni îm- 
bunătăţite, posesoare ale unor talente de neimaginat? 

Ridică de pe birou unicul ornament aflat acolo, cochilia unei 
scoici cu niște culori extrem de vii, pe care o aruncă spre geamul care 
dădea în strada aglomerată. Se sparse, transformându-se în fărâme 
care au căzut pe podea. Sticla rămase fără nici o urmă, și lumea de 
afară își continuă neabătut existența. 


continuitate (14) 
OMUL POTRIVIT PENTRU MISIUNE 


Lumea reală nu mai exista. ÎI părăsise ca imaginile fulgurante 
ale unui vis: rezumat al principiului nesiguranţei, sfâșiat de efortul 
de a le prinde>Când ajunsese în acceleratul East River se lăsase deja 
ceața, ale cărei ultime dâre se destrămau în urma avionului care-l 

ridica deasupra continentului până în vecinătatea spațiului vid, 
acolo unde dacă ar fi putut fi văzute, stelele ar fi avut înfățișarea 
unor ace de un alb incandescent. 

Numai că erau de nevăzut, cu siguranţă. Lumina lor nu putea 
pătrunde până la ochii lui Donald Hogan prin ecranul contra ra- 
diațiilor și nici prin protecţia antișoc și nici prin straturile de izolare 
termică a căror licărire era la reintrare de un roșu mat. 

Se gândi la Chad Mulligan, care îl întrebase când a văzut el 
stelele ultima oară — cel care îl întrebase și pe Norman când fusese 
udat de ploaie —, progenitură închipuită și decăzută a drogului. Pe 
locul învecinat o femeie râdea tot timpul, părând foarte fericită, 
dând călătoriei ei o notă cât se poate de personală. Uneori prindea 
aroma dulceagă care venea din sticluța închisă cu un dop de vată. 
La un moment dat crezu că i-o va oferi, dar femeia se răzgândi. 

De ce să omori un om pe care nu l-ai mai văzut niciodată? 
Pilotul elicopterului prăbușit, al cărui scalp fusese smuls de mul- 
time, i se părea mult mai real decât Norman, decât Chad, sau decât 
oricine altcineva. Adevărul abstract al morţii pilotului căpătă concre- 
teţe în mintea lui, îndreptându-i gândul spre argumentul lui Halda- 
ne că o albină inteligentă ar percepe o idee ca „datorie“ ca pe ceva 
material. 

Dacă asta ar dori, ar putea să-i pună o armă în mână, cât se 
poate de legal, și să-l trimită în Zona de Conflict a Pacificului, unde 
să omoare străini. Doar o făceau zilnic cu ajutorul a sute de tineri 
prinși de un computer anonim. Și răsculații newyorkezi fuseseră 
înarmați, și asta se numea crimă. Între cele două situații trecea linia 
subțiratică numită ordin. 

De la cine? Mai putea veni în zilele astea de la un om? Probabil 
că nu. Deci iluzia pe care o avusese pe Fifth Avenue în afara librăriei 
nu fusese o iluzie. La început folosesti mașinile, apoi te pliezi după dorin- 
tele lor, apoi... ? 

Apoi ajungi servitorul lor. Asta era clar. Era atât de logic, încât 
i se părea o ușurare. Și Guinevere avea perfectă dreptate să-și trans- 
forme clienţii Beautique-urilor ei în produse finite ale unei uzine 
cosmetice. 

Acum era limpede de ce oamenii, printre care și Donald Hogan, 
erau gata să accepte ordinele unei mașini. Mulți alții pe lângă el 
trebuie să fi descoperit că a se fi pus în slujba unei ființe umane era 
un fel de trădare, ca și cum te-ai fi vândut inamicului. Inamicul era 
fiecare bărbat și femeie. Așteptându-și momentul potivit, mascân- 
du-și intențiile cu vorbe bine rostite, ca în final să te ucidă pe tine, 
un străin, cu bâtele, când te prind pe strada lor. 

Deschiseră ușa avionului și lansară pasagerii ca pe niște sarde- 
le în soarele cald și șovăielnic al începutului de vară californiană. 
Expresportul nu avea o linie arhitectonică anume, semănând cu un 
portavion, terminalul pentru pasageri și magaziile fiind protejate de 
biute de pământ împotriva exploziilor. Prin urmare, ceea ce văzuse 
din strălucirea soarelui fusese filtrat prin geamul incasabil, și nici nu 
avusese parte să adulmece aerul sărat al mării, ci respirația aromată 
a sistemului de aer condiţionat. Pasagerii cu aer de locuitori ai hru- 
belor îl făceau să se simtă rupt de ultimele vestigii ale lumii pe care 
o lăsase pe cealaltă coastă, și păreau că îl obligă și pe el să gândească 
aidoma lor în limitele aceluiași pătrat ferm cu unghiuri perfect drep- 
te. Totul i se părea nou și ireal, ca și cum ar fi fost sub efectul unui 
drog, care îi altera percepțiile. Spectacolul oferit de atâtea femei și 
atâția bărbaţi în uniforme era o sursă de nesfârșită uimire: măsliniul 
maroniu al armatei, bleumarinul marinei, azurul forțelor aerului, 
negrul și albul forțelor spațiale. Sistemul PA emitea ordine criptice 
sub forma unor coduri pline de cifre și litere până când confuziei 
vizuale i se adăugă și cea auditivă, funcţie asupra căreia își pierduse 
controlul, încât ajunsese să se creadă într-o țară pe care nu o mai 
văzuse niciodată până atunci, unde oamenii vorbeau staccato-ul 
unei limbi a mașinilor: 01101000101. 

Un ceas îl anunţă cât e ora și propriul lui ceas îl avertiză că 
orologiul celălalt e un mincinos. Afișe îl avertizau cu privire la peri- 
colul prezentat de spioni și începu să i se facă frică pentru că el însuși 
era un spion. Un gard de funii atârna de niște stâlpi metalici des- 
criind un culoar plin cu semne făcute cu mangal și dungi străluci- 
toare sugerând explozii. O mână neștiută scrisese pe un zid 
COMUNIȘTI CĂCĂCIOȘI. Un om trecu ţinându-și capul cu mân- 
drie în sus: ochii oblici, pielea galbenă, o insignă japoneză prinsă pe 
salopeta având aerul unei armuri. Mai multe uniforme, de data 
aceasta albastrul și negrul poliției, privind cu cea mai mare atenție 
la noii veniţi. Pe galerii se aflau camere TV și o echipă de patru 
oameni colecta toate amprentele de pe balustrada escalatorului pe 
care le aduceau apoi la computer pentru a fi comparate cu acelea 
aflate în dosarele poliţiei. ROAGĂ-L PE BĂRBATUL CĂSĂTORIT 
SĂ SE CĂSĂTOREASCĂ CU JANE. 

Dar CALCĂ LIBARCA. 

- Locotenent Hogan? spuse o voce. PRINDE POSTUL ȘI ADU 
ÎNTREAGA LUME ÎNTR-UN APARAT DE RADIO. 

Dar ŢINE LUMEA ÎN ȘAH PRIN SAFE-T-GARD INC. 

- Locotenent Hogan? AZI AICI ȘI AZI TRIMIS DE AICI ASTA-I 
TREABA NOASTRĂ. 

Dar S-O VEZI PRIN OCHII FAMILIEI EVERYWHERE... 

Se întrebă dacă în avion fusese și sergentul Schritt, se întrebă 
dacă omul reușise să se îmbete pe cât și-ar fi dorit; se întrebă dacă 
uitarea îi adusese alinarea. Era ultimul semn de respect pe care îl 
mai arăta față de lumea decăzută și moartă a ultimelor decenii. De- 
venise de neajuns, depărtându-se de-a lungul celei de a patra di- 
mensiuni cu viteza luminii. Era a lui, numai a lui, aidoma iluziilor 
unui hitripper. Și, așa cum îi promisese Chad, lumea adevărată își 
păstrase puterea de a-l mai surprinde. 

Răspunse, ascultând cu interes neîncrederea din vocea lui: 

- Da, sunt Hogan. Ai fost trimis să mă iei pe Boat Camp? 


O bărcuţă ridicol de mică, ridicol de strălucitoare, ridicol de 
zgomotoasă, Îl transbordă pe el și pe necunoscutul lui însoțitor, stre- 
curându-se printre epavele navelor militare care îmbâcsiseră plaja, 
cândva excelentă, săltând pe valurile care se spărgeau de țărm, spre 
baza Boat Camp de pe Devils Island care se profila la orizont. Căță- 
rându-se pe stâlpii care susțineau marea platformă principală, ca și 
cum s-ar fi pregătit să facă saltul înapoi spre universul mai simplu 
și mai ferit de pericole al maimuţei străbune, recruți în echipament 
complet de luptă se străduiau din răsputeri să dispară din raza de 
acțiune a furiei sergenților. 


— Am cerut Washington-ului să te reevalueze, îi spuse colonelul 
în fața căruia fusese dus. Am gândit că vor vrea să se asigure de 
faptul că ai apreciat cum se cuvine, înainte de a fi fost recrutat, ca să 
nu mai vorbim de activare, faptul că nici un individ nu are o viziune 
completă ba nici chiar suficientă pentru a face judecăți valabile cu 
privire la propriile lui hotărâri. Dar, după cum văd eu, aptitudinile 
tale merg pe linia dedindargului!, așa că ai șanse foarte slabe de a fi 
mai bun ca alţii. Să n-o mai faci niciodată. 

- Care sunt aptitudinile mele speciale, domnule? 

- Dedindargul! E tiparul generaţiei voastre de a tot găsi argu- 
mente deductive și inductive! Colonelul își trecu mâna prin păr cu 
o mișcare combinată. 

Și așa mai apăru o barieră între Donald și omul care se credea. 
De fapt era cu totul lipsit de importanţă, la trecut nu se mai putea 
oricum întoarce. Dar întotdeauna nutrise speranţa că acea aptitudine 
să fie numai a lui, ca acum să descopere, nu fără să se fi simțit ușor 


! Orig.: pattiducking-cuvântinexistent în vocabularul real al limbii engleze, 
o invenţie lingvistică a autorului (n. tr.). 


208 


ofensat, că era vorba de ceva atât de bine cunoscut încât avea și o 
poreclă. 

— Ce anume nu mai trebuie să mai fac niciodată, domnule? 

- Să ajungi imediat la o concluzie, desigur, mitralie colonelul. 
Cred că ai fost convins că e vorba de o concluzie previzibilă, și 
anume că misiunea ta va fi legată de noul program genetic, ceea ce 
nu ţi-a dat nici un drept să prevezi hotărârea oficială de a deconspira 
acoperirea pe care ţi-o asigurase Delahanty. 

Deconspir?... O. Se referă la faptul că am vorbit cu Norman și cu 
ceilalți că primisem instructiuni să părăsesc New York-ul. 

Donald ridică din umeri și rămase tăcut. 

— Ai ordinele sigilate la tine? îl întrebă colonelul. 

— Da, domnule. 

— Dă-mi-le. 

Donald îi înmână pachetul. Colonelul răsfoi documentele pe 
care le conţinea, apoi le aruncă într-un jgheab fixat pe birou, pe care 
scria Material Secret de Distrus. Apăsă, oftând, pe un buton. 

- Încă nu am nici un detaliu cu privire la noua ta acoperire, 
spuse el. Din câte înţeleg eu, anunţul oficial din Yatakang confirmă 
că pot fi introduși, prin metodele obișnuite, mai mulți turiști ca de 
obicei. Vei constata că e mai simplu așa decât pe căile neoficiale. 
Ochii îi rătăciră pe singura fereastră din birou, care dădea pe un 
platou unde un grup de recruți neinstruiți alergau înainte și-napoi. 

- După câte se pare, vei fi trimis ca reporter științific acreditat 
de SCANNER și Engrelay Satelserv. Pare cât se poate de natural și, 
încă înainte de a-ți asculta obiecțiile, pot să afirm că lipsa ta de 
experienţă în domeniu nu va avea nici un fel de consecințe. Nu e 
nevoie decât să pui acele întrebări pe care le formulează jurnaliștii 
cu privire la programul de eugenie. Ți se vor da și o serie de infor- 
maţii adiționale. Dar cel mai important este că vei fi singurul ziarist 
din Yatakang căruia i se vor face înlesniri pentru a-l contacta pe 
Jogajong. 

Donald se încordă și-și simți trupul cuprins de furnicături. 

Habar n-am avut că s-a întors acolo. Dacă e într-adevăr ceea ce se 
pretinde că este, aș putea nimeri într-un război civil! 

Luând posomorârea lui Donald drept lipsă de înțelegere, colo- 
nelul hârâi: 

-Nu știi la cine mă refer? 

— Ba da, domnule, murmură Donald. Nici unul dintre cei care 
trebuie să înveţe idiomul yatakang nu ar fi putut trece mai departe 
fără să facă vreo referire la Jogajong. Închis de patru ori de guvernul 
Solukarta, deposedat de titlul de conducător al Partidului Libertăţii 
din Yatakang, conducătorul unei revolte împotriva avorturilor, după 

care a trebuit să părăsească țara, autor de cărți și pamflete care mai 
circulau încă în ciuda interdicțiilor politice și a autodafeurilor... 

— Întrebări? spuse colonelul părând dintr-o dată plictisit. 

— Da, domnule, am câteva. 

— Aha! Foarte bine, să le ascultăm. Dar te previn, ţi-am spus 
exact atât cât poți să afli la acest moment. 

Cu aceasta trebui să renunţe dintr-o dată la patru întrebări. 
Donald ezită. 

— Domnule, dacă voi fi trimis oficial în Yatakang, de ce mi s-a 
mai spus să vin în Boat Camp? Nu vor deveni suspicioși dacă vor 
afla că am trecut pe la o bază militară? 

Colonelul păru că îi ia în considerare întrebarea. După un timp 
răspunse tărăgănat: 

— Cred că la așa ceva se poate răspunde ţinând cont de condiții- 
le curente. În fond e o problemă de securitate. Boat Camp e sigură. 
Instalaţiile amplasate la sol nu prea sunt așa. la mai gândește-te. Își 
voi spune o poveste care te va mai dumiri cu privire la problemele 
cu care ești confruntat. O anumită bază de la țărmul mării era urmă- 
rită de pe un deal din apropiere numai bun pentru înălțarea zmeelor. 
Un băiat de vreo paisprezece sau cincisprezece ani obișnuia să se 
ducă acolo pentru a-și înălța zmeul lui special de forma unei cutii 
înalte de cinci picioare, construit de el însuși. Și a făcut asta zilnic 
timp de vreo două luni neîntrerupt, până când unul dintre ofițerii 
bazei s-a întrebat cum era posibil ca acesta să fie singurul mod în 
care băiatul își putea petrece vacanța. Așa că ofițerul s-a urcat până 
acolo și a găsit la capătul sforii de la zmeu un aparat de înregistrare 
și pe zmeu o cameră miniaturală TV. Și copilul, care, bagă de seamă, 
nu avea mai mult de cinșpe ani, a aruncat un cuţit, rănindu-l pe 
ofițer în coapsă, după care a încercat să-l stranguleze. Ai priceput? 

Donald îi dădu dreptate, cutremurându-se de cele auzite. 

- Și ar mai fi un motiv. Ăsta e cel mai bun loc spre a fi amsificat 
pentru misiunea care ți s-a încredinţat. 

— Maiorul Delahanty mi-a pomenit despre acest lucru, spuse 
Donald încet. Totuși, lucrurile nu-mi sunt foarte clare. 

— Cuvântul amsificare provine dintr-un acronim — AMS, ceea ce 
înseamnă antrenarea pentru misiuni speciale. Cei mai mulți dintre 
gomoși nu iau ideea asta în serios. Pentru ei nu-i vorba decât de un 
alt panaceu comercial, unul din multele pe care le folosesc escrocii. 
Ceea ce în parte și corespunde adevărului, pentru că folosirea corec- 
tă a tehnicii presupune experimentarea ei în primul rând pe tine 
însuţi, iar noi nu retrimitem în civilie pe mulți dintre cei care au fost 
inițiați. 

— Vreţi să spuneți că până la urmă voi?... 

- Nu vorbesc de tine în mod special, i-o tăie colonelul. Vreau 
numai să spun că așa ceva nu-și prea găsește aplicaţia în afara aces- 
tui serviciu! 

— Dar dacă mi se va cere să interpretez rolul unui reporter... 

-Şi ce are asta cu ce am discutat până acum? Eu nu trebuie 
decât să te alimentez cu fapte. Vor fi monitorizate și publicate în 
această țară. Engrelay Satelserv are un staff de specialiști care vor 
urmări traducerea în fapt a acestui țel. 

Donald spuse încurcat: 

— Am impresia că pe undeva mi-a scăpat esenţa. Când ați spus 
că lipsa de experienţă ca reporter nu contează, am crezut... 

Se opri. Colonelul îl privea cu un amestec de amuzament și 
dispreţ. 

— Mda, tu cam crezi o mulțime de lucruri, nu-i așa? Nu suntem 
aici pentru a furniza stele agențiilor de impresariat, deși dacă ai fi 
considerat lucrurile din punctul ăsta de vedere, nu ar mai fi fost 
nevoie să-ți baţi capul. 

-Şi atunci? 

- În numai patru zile, îi spuse colonelul, vei fi perfect antrenat 
pentru misiunile speciale. 


urmărind detaliile (14) 
APRINDE FITILUL ȘI FUGI 


Mai rămăseseră posibilități deschise și pentru cei care lucrau pe 
cont propriu, chiar în această eră a automatizării, a computerelor și 
a marelui cartel. Jeff Young le descoperise. 

Fluierând, bărbatul subțirel, în vârstă cam de patruzeci de ani, 
cu părul negru rărit și cearcăne grele care trădau obiceiul de-a drep- 
tul condamnabil de a consuma un drog ca Procrozolul, cu puternice 
efecte insomniace, o porni pe aleea flancată de mașinile-unelte auto- 
mate. Într-adevăr, dormea mult mai puţin decât ceilalți oameni; ba 
mai mult, se comporta ca și cum ar fi fost mereu într-o stare de 
apatie. Dar această stare nu se datora vreunui drog. 

Ducea un sac mic din plastic. Se opri în dreptul unui strung și 
vărsă conţinutul sacului în hopperul acestuia. Din sac ieși o jumătate 
de livră de praf și bucățele de magneziu. 

Apoi se îndreptă spre o mașină de șlefuit care lustruia cu o 
bucată de piele suprafața cenușie a unei bucăți de fontă, dându-i 
netezimea unei oglinzi, absorbind în același timp și pilitura de fier. 

Continuând să fluiere, ieși șchiopătând din secție și închise ușa. 
Lumina se stinse singură. Controlul automat se putea descurca și pe 
întuneric. 

Celălalt, și totodată unicul membru al echipei lui, o shigi pe care 
uneori clienții o considerau atât de proastă încât n-ar fi fost bună nici 
ca purtătoare de cuvânt a unei secţii de strunguri și freze, plecase 
înaintea lui spre casă. Totuși, el o strigă din ușă și așteptă cât ar fi 
putut să o audă răspunzându-i în timp ce se apropia de șirul de 
acvarii plasate lângă peretele din spate al camerei. Pești mici și stră- 
lucitori îl priveau cu indiferenţă în timp ce introducea câte un cârlig 
în fiecare dintre acvarii și trăgea din ascunzișul nisipului fin și alb 
globuri din material plastic pline pe jumătate cu o substanță vapo- 
roasă de culoare maro. 

Înlocui globurile satisfăcut, puse alarma antifurt și aprinse sem- 
nalul luminos care atenționa că sistemul era funcțional și pe care 
scria: Jeff Young Comenzi Execuţii Metalice — Execut Proiecte Funcționale 
și Artistice 

Cu sacul legănându-i-se în mână, încuie și se îndreptă spre tre- 
nul rapid. 


După ce mâncă un prânz ușor, în timp ce privise la noul și 
scumpul lui televizor holografic, plecă din nou de acasă la unspre- 
zece și zece'papa-mama, ducând sacul într-o servietă neagră. Luă 
trenul rapid și se opri la o staţie unde cobora foarte puțină lume, mai 
cu seamă amatorii de soare și surf, ferită de tentaculele acaparatoare 
ale orașului pentru că aici terenul era prea slab ca să poată rezista 
greutății clădirilor înalte. De câţiva ani își luase obiceiul unei plim- 
bări nocturne pe plajă. Era unul dintre acele lucruri care îi scurtau 
considerabil orele de somn. 

Se plimbă cu pași domoli până când stația trenului rapid se 
pierdu din vedere. Apoi, cu pași rapizi și bine direcţionați, se pierdu 
în umbra unor tufișuri și deschise ghiozdanul. Scoase din el o mască 
pe care și-o puse pe față. Apoi stropi sacul din plastic cu un spray 
care distrugea atât amprentele digitale cât și celulele epidermice care 
ar fi putut rămâne pe el. 

În cele din urmă scoase și o armă cu arc electric pe care o deți- 
nea în mod legal, legitimația fiindu-i dată de un polițai care consi- 
derase că așa ceva era firesc pentru un om care are un atelier 
mecanic, și o porni de-a lungul plajei. 

Sosi la locul de întâlnire și își consultă ceasul. Ajunsese cu două 
minute mai devreme. Se cutremură și rămase tăcut, așteptând. 

Dintr-o dată o voce i se adresă din întuneric: 

— Aici, vino pe aici. 

Se întoarse spre locul de unde venea vocea, care aparținea unui 
bărbat, dar despre care n-ar fi putut spune mai mult. Tratând cu 
partizanii, ăsta era stilul în care ei doreau să decurgă lucrurile. Era 
sigur că intrase în raza proiectorului cu lumină infraroșie, așa că se 
comportă ca și cum cel ce îl urmărea putea să-i vadă toate mișcările. 

Arătă cu arma spre un punct de lângă piciorul lui. Pacheţelul 
descrise un arc prin aer și căzu cu zgomot înfundat în nisip. Se lăsă 
în genunchi, puse ghiozdanul jos, dar nu și arma, pipăi pachețelul 
și făcu un semn din cap. Luă pacheţelul, lăsând sacul din plastic, se 
ridică și făcu doi pași în spate. Ochii i se obișnuiseră cu întunericul, 
așa că putu să observe că persoana care ieșise din umbră pentru a 
lua sacul nu era aceeași care i se adresase, ci o shigi tânără, care arăta 
probabil foarte bine. 

Se aplecă — încet, așa încât să nu-l alarmeze pe omul care aș- 
tepta în întuneric —, luă un băț și scrise ceva cu el pe nisip. 

PENTRU CE? 

Un hohot mut. 

— Va apărea mâine, la știri, spuse celălalt. 

CREZI CĂ TE VOI TRĂDA? 

- Sunt liber de optsprezece luni, spuse omul. Și n-am reușit asta 
pentru că mi-aș fi făcut publice acţiunile. 

EU — OPT ANI. 

Deja femeia se întorsese lângă bărbatul cu care venise. Sterse 
literele cu piciorul beteag și scrise: ALUMINOFAGUL LUI GT. 

- Îl ai? întrebă uimit partizanul. 

ACUM E CONCEPUT. 

— Cât? 

IEFTIN. SPUNE-MI LA CE ÎȚI FOLOSEȘTE TERMITUL? 

Apoi tăie și scrise SCUMP. 

— Am înţeles. Spune o cifră. 

Sterse din nou cele scrise. , 

150 DOLARI PENTRU 1 000. DE FABRICAT UN MILION - 6 
ZILE. d 

— Sunt așa de bune precum pretinde GT? 

MONOFILAMENT 12 HR 

- Doamne! Cu marfa asta voiau ei să înnebunească lumea! 

EXACT. 

Șterse iar cuvântul. Rămase într-o așteptare încordată. 

- Ne-ar putea fi de folos, spuse omul în cele din urmă. Okay, 
voi risca. Vom scoate din circuit rapidele de pe linia Bay Bridge. 

LINIA E BINE PAZITA. 

-~ Nu se va întâmpla pe linie. Există o porțiune în care metroul 
dublează monoșina. Dacă reușim să programăm totul cum trebuie, 
va produce topirea, scurtcircuitând cablurile electrice. 

DECLANȘATORUL CU FOSFOR? 

— Nu, avem un distribuitor de aprindere cu arc HT. 

NU E AL MEU. 

Un alt chicot, de astă dată cu inflexiuni răutăcioase. 

- Mulţumesc, atunci când îmi voi putea permite să ajung, la 
standardul tău, voi scrie în Elveţia. Okay. Te voi anunţa când voi 
avea nevoie de aluminofag. 

NOAPTE BUNĂ. 

— Noapte bună. 

Din direcţia vocii se auziră sunete înăbușite. Așteptă până când 
sunetele se stinseră cu totul, după care nivelă bine porțiunea de 
nisip pe care își scrisese conversaţia. 

Se întoarse acasă cu toată graba pe care i-o îngăduia piciorul 
mai scurt, lăsând în seama fluxului ștergerea urmelor pașilor lui. 


În loc să se fi culcat în patul din apartamentul lui, făcu ceea ce 
făcea de regulă în nopțile frumoase: își luă salteaua pneumatică pe 
care o duse pe acoperișul blocului. Își luă și binoclul, bine ascuns în 
husa saltelei. 

Un tânăr se distra copios cu o shigi când ajunse el acolo, dar așa 
ceva constituia o întâmplare cât se poate de banală. Putea fi absolut 
singur în zona unde erau amplasate ventilatoarele. Își întinse sal- 
teaua cu un aer satisfăcut, întrebându-se cât îi mai rămăsese până 
să-și înceapă supravegherea. Aprecie că era vorba de o oră, ceea ce 
era foarte aproape de adevăr. Era cu șaizeci și șase de minute mai 
înainte ca o lumină orbitoare să se înalțe brusc, pentru a se risipi cu 
aceeași iuţeală printre vagoanele goale ale metroului de la Bay Brid- 
ge, rupând o porţiune întreagă de cablu care făcea legătura cu mo- 
noșina. 

Aprecie cu o mișcare a capului profesionalismul cu care fusese 
îndeplinită acţiunea. Grupului de întreținere îi va trebui o noapte 
întreagă pentru a efectua reparațiile. Nu era rău pentru niște ama- 
tori, nu era rău deloc. Deși, atunci când se hotărâse să-și pună ser- 
viciile în slujba partizanilor sau a sabotorilor de duzină, se așteptase 
la acţiuni mult mai ambiţioase. În locul lor erau bine venite și aces- 
tea, dar... 

Nu o făcea pentru că ar fi împărtășit opiniile politice ale parti- 
zanilor. Nu era nici nihilist, nici vreun frățior roșu, care constituiau 
cele două facțiuni rivale prinse într-o nesfârșită ceartă una cu cealal- 
tă, în timp ce atacau societatea în care trăiau. Pur și simplu nu vedea 
o altă posibilitate de a-și fi exploatat marele lui talent. Armata îl 
antrenase pentru acțiunile de sabotaj și, după incidentul care-l lăsase 
cu un picior mai scurt pentru tot restul vieţii, refuzase să-l mai pri- 
mească în rândurile ei. 

Ce altceva îi mai rămâne unui flămând, decât să mănânce mâncarea 
pe care o găsește în fata lui. 

Nu avuseseră prezenţa de spirit de a întrerupe sursa de curent 
care alimenta scurtcircuitul produs de cablurile căzute pe pod și 
ploaia de scântei făcea ca traversele și grinzile să pară înșiși stâlpii 
iadului. Jeff Young simţi căldura degajată de bomba incendiară stră- 
pungându-i pântecele și împrăștiindu-i-se în tot corpul, așa încât 
începu să se maseze cu mâna care nu ținea binoclul, sperând ca 
astfel să se ferească de căldura tot mai ridicată. 


continuitate (15) 
NU-ȚI FACI RONDUL, NU-NCASEZI 


Mai erau încă unele corporaţii care mai păstrau tradiționalele 
mese pentru întâlnirile comitetului director. Nu și GT, care era un 
produs modern. Sala de consilii de la etajul prezidenţial al turnului 
era scăldată într-o lumină moale și perlată care curgea de sub tava- 
nul arcuit, spațiul fiind punctat cu tronuri de forma unor scaune 
comode, tapisate, având în jurul lor echipament electronic. În drep- 
tul fiecărui loc se afla un ecran holografic, un reportofon, un compu- 
ter, și căști care asigurau accesul direct la fiecare dintre cele 
patruzeci și opt de unități industriale subsidiare, și mai bine de nouă 
sute de oficii locale din cincisprezece ţări, în unele cazuri legătura 
fiind asigurată prin satelit. 

Tronurile înalţilor funcționari erau tapisate cu piele veritabilă, 
acelea ale vicepreședinților seniori cu mătase, iar cele ale vicepreșe- 
dinţilor juniori și ale specialiștilor invitaţi pentru consultări cu un 
plastic moale. Astăzi mai fuseseră aduse două tronuri îmbrăcate în 
piele, unul pentru Elihu Masters, nimeni nu și-ar fi permis altceva 
pentru un ambasador, iar celălalt pentru sperietoarea numai piele și 
os, sintezistul de la Guvern pe care Norman îl întâlnise în timpul 
discuțiilor preliminare, dr. Raphael Corning. Era pentru prima oară 
când Norman era pus în situația de a lucra direct cu un sintezist, iar 
volumul de cunoștințe de care dispunea avusese un efect deprimant 
asupra lui, dându-i impresia că-și pierduse toată viaţa în van. 

Dar nu numai acest lucru îl deprimase. Se simţea golit pe di- 
năuntru și gata parcă să cedeze unei mari presiuni din afară. În toate 
ocaziile anterioare, înainte de a fi fost promovat în consiliul director, 
îi făcuse o plăcere cu totul deosebită faptul că fusese singurul afram 
care asista la ședințele de aici și aștepta nerăbdător ziua când, la 

început, i se va oferi un tron tapisat cu mătase, apoi cel cu piele. 
Evenimentul îi dăduse planurile peste cap. Întreaga aventură beni- 
niană îl va transforma într-un fel de pivot, indiferent ce rang oficial 
i-ar fi fost atribuit. 

Își privi palmele ude și se întrebă cât de greu putea să atârne 
viitorul unei întregi ţări. 

Din când în când ofta amar. 


Bătrâna GT își făcu apariţia la ora fixată, însoțită, ca de obicei, 
de un secretar care era cu certitudine o ființă umană, dar așa de 
încărcat cu echipament încât părea un apendice al imenselor mijloa- 
ce de prelucrare a informației deținute de corporație, echipament 
care îl includea și pe Shalmaneser. În spatele lui se afla Hamilcar 
Waterford, trezorierul, și abia după el venea E. Prosper Rankin, se- 
cretarul companiei. Își ocupară locurile într-o tăcere apăsătoare. 

- Această ședință extraordinară a comitetului director, începu 
bătrâna GT fără nici o altă introducere, a fost convocată pentru a vă 
aduce la cunoștință și a vota un raport special al vicepreședintelui în 
funcțiune privitor la proiecte de perspectivă și planificare. Au fost 
invitaţi și doi membri care nu fac parte din comitet: Mr. Elihu Mas- 
ters, ambasadorul SUA în Beninia, și dr. Raphael Corning, de la 
Departamentul de Stat. Cine este de acord cu prezenţa lor la ședință? 

Norman își întinse mâna spre butonul „Da“ de pe tronul lui. 

Pe panoul din faţa bătrânei GT o serie de lumini, toate verzi, 
afișară rezultatul votului. 

— Vă mulțumesc. Rex, vrei să dai citire raportului? 

Bătrâna GT se lăsă pe spătarul tronului cu braţele încrucișate pe 
piept. Era pentru prima oară de când o știa, când lui Norman i se 
părea că GT afișa o poză plină de importanţă. Apoi se întrebă dacă 
el însuși ar fi putut să evite o asemenea atitudine, având în vedere 
uriașa putere personală pe care o avea GT. 

Sorţii sunt împotriva aframilor, dar sorții sunt și împotriva femeilor, 
și ele reprezintă o minoritate mai mare ca a noastră! 

Rex Foster-Stern își drese glasul. 

— Condiţii generale, spuse el. Beninia se confruntă cu o criză 
provocată de iminenta retragere a președintelui Zadkiel Obomi. Ca 
urmare a decesului său și a rămânerii vacante a postului ocupat de 
el, pot apărea două consecinţe. Un conflict civil provocat de succe- 
siune e mai puţin probabil, având în vedere cursul evenimentelor 
atât de pașnic de la câștigarea independenţei și până acum. Se pare 
însă că balanţa înclină cu mult mai mult în favoarea ideii că puter- 
nicii vecini africani vor încerca o anexare a teritoriului țării. Interven- 

ţia unei a treia puteri ar putea preveni această situație oferindu-le o 
ţintă comună pentru învinuiri reciproce, și Guvernul ar dori ca acest 
lucru să devină posibil. O situaţie asemănătoare am avut atunci când 
arhipelagul Sulu s-a desprins de republica Philippine. După cum 
știți, soluţia integrării insulelor teritoriului nostru nu a condus la 
rezultatul scontat, care era pacificarea zonei. Mai mult, în cazul 
Isolei, printre forţele prinse în conflict s-a strecurat și un inamic 
acceptat de opinia publică, chinezii. Deoarece nici dahomalienii și 
nici cei din URNG nu reprezintă o amenințare reală pentru noi, 
intervenţia noastră în Isola ar fi privită ca o irosire nemotivată de 
forţe. 

Totuși, domnul ambasador Masters a venit cu o propunere cât 
se poate de realistă: aceea de a integra Beninia nu în teritoriul nostru 
național, ci în sfera intereselor noastre comerciale. Aceasta e propu- 
nerea pe care v-am prezentat-o pentru a o supune votului dumnea- 
voastră. 

Beninia reprezintă o sursă deosebită de forță de muncă ieftină 
și superior calificată extrem de potrivită pentru a cuprinde cu ea 
interiorul ţării. În plus, e cât se poate de bine plasată pentru a pre- 
lucra materia primă provenită din zăcămintele minerale neexploata- 
te până acum, descoperite de PMAM. 

Probabil v-aţi dat seama din rezumatul prezentat până acum, că 
preconizata sumă alocată acestei operaţii este comparabilă cu buge- 
tul național, iar programul nu va fi completat până în 2060. În ciuda 
dimensiunilor acestui plan, au fost luate în consideraţie și cele mai 
mici amănunte care în cele din urmă i-au dovedit viabilitatea. Toate 
datele aflate în sinteza care v-a fost prezentată au fost analizate în 
modul cel mai atent de Shalmaneser ca situaţii ipotetice. Fără verdic- 
tul lui favorabil, raportul nu v-ar fi fost prezentat. 

— Mulţumesc, Rex, spuse bătrâna GT. Văd că s-au aprins becu- 
rile care mă anunţă că unii dintre dumneavoastră au întrebări — cu 
îngăduinţă vă rog să așteptăm până când domnii Corning și Masters 
își vor fi spus cuvântul. Domnul Corning? 

Bărbatul înalt și slab se înclină ușor. 

- Îmi revine sarcina de a adăuga foarte puţine lucruri admira- 
bilului document prezentat de dl. Foster-Stern, începu el. În primul 
rând, în ce privește implicarea Statului. Deși nu suntem în posesia 
unicatului numit Shalmaneser, în privința computerelor nu stăm 
chiar atât de rău, așa încât am putut să analizăm propunerea dom- 
nului Masters înainte de a ne fi dat acordul cu privire la prezentarea 
ei în faţa dumneavoastră. Statul e pregătit să cumpere cincizeci și 
unu la sută din acţiunile împrumutului oferit pentru susținerea 

proiectului, dar pentru a preveni repercusiunile politice va trebui să 
procedăm ca atare prin intermediul agenților la vedere. În felul aces- 
ta vom anihila eventualele acuzaţii de neocolonialism, așa încât, 
după zece ani ne putem aștepta la o cooperare activă din partea 
vecinilor Beniniei în a digera singuri roadele acestui plan. În al doi- 
lea rând aș dori să menţionez că domnul Masters a încercat să ma- 
terializeze ideea după ce a acumulat foarte multă experiență cu 
privire la ţara respectivă, iar dumneavoastră ar trebui să acordaţi o 
mare încredere recomandărilor sale. 

— Domnule Masters? îl invită bătrâna GT. 

- Bun, atunci le voi face personal, spuse Elihu după un moment 
de ezitare cât se poate de vizibil. Motivul pentru care am înaintat 
acest proiect Guvernului n-are nici o legătură cu profitul la care s-ar 
putea aștepta corporaţia dumneavoastră. Dacă sunteți la curent cu 
istoria recentă a Africii, probabil că ați remarcat că retragerea colo- 
nială a lăsat harta continentului cât se poate de încurcată. Linii arbi- 
trare care separă unităţi economice, care nu au ținut cont nici măcar 
de principiile tribale, ci au fost dictate de puterea de șoc a Europei 
secolului nouăsprezece. Consecința acestei stări de lucruri e că în 
multe din aceste țări domnește haosul. Aici au avut loc războaie 
civile, ținuturile fiind pradă exodului refugiaților, sărăciei, foametei 
și mizeriei. 

De când a apărut ideea unei federaţii, lucrurile s-au îmbună- 
tățit. Țări ca Dahomalia sau Uniunea Republicană a Nigeriei și Gha- 
nei au devenit ţări în care se poate trăi la un nivel apreciabil, care au 
un venit național brut adecvat necesităţilor și servicii publice de 
încredere. Dar lucrurile nu s-au stabilizat în Dahomalia până când 
n-au fost uciși douăzeci de mii de oameni dintr-un trib disident. Iar 
în ce privește Africa de Sud, mai bine să nu mai vorbim. Știm cu toții 
ce iad a fost acolo. 

În mijlocul acestei stări de lucruri, bunul meu prieten Zad Obo- 
mi a reușit miracolul de a crea o Elveţie a Africii, evitând orice 
alianţă care ar fi târât-o în războaie ce nu o priveau, așa cum s-a 
întâmplat cu Sierra Leone și Gambia, fără să se lase mulsă de resurse 
naturale de neînlocuit de vreun aliat străin mai puternic, așa cum s-a 
întâmplat cu Congo etc... 

Beninia e o țară săracă, dar e un loc minunat. Cam cinci la sută 
din cei care locuiesc acolo s-au refugiat din teritoriile învecinate din 
cauza disputelor dintre triburi, și cu toate acestea nu se poate vorbi 
în Beninia de violenţă tribală. Există patru grupuri lingvistice, dar 
nu există conflicte între ele, așa cum ne-a fost dat să vedem în Cana- 
da, sau în Belgia înainte de secesiune. Este o ţară pașnică și, după 

părerea mea, e mult prea prețioasă pentru a o lăsa să fie înghițită de 
lacomii ei vecini doar pentru că președintele Obomi nu poate trăi în 
veci. 

Se așternu tăcerea. Își privi colegii și citi pe fața lor uimirea, ceea 
ce îi umplu sufletul de tristeţe. 

Bătrâna GT tuși amabilă. Spuse: 

-Nu mai e cazul să subliniez aici importanţa celor comunicate 
de domnul Masters. A avea acces la o piață africană în plin avânt și 
ferită de tulburări civile sau de alte pericole asemănătoare este un 
cap de pod la țărmurile Africii și un fapt remarcabil, nu-i așa? 

Norman văzu cum neîncrederea se risipea de pe figurile celor- 
lalți, ceea ce îl făcu să simtă o admiraţie sinceră față de măiestria 
Bătrânei GT în a-și manipula stafful în conformitate cu opiniile ei. 

— În continuare, urmă GT, îl invit pe Norman House, pe care l-a 
recomandat însuși domnul Masters pentru inițierea negocierilor cu 
guvernul din Beninia. Norman? 

Sosise marele moment. Preţ de o clipă, lungă cât veacul, când 
inima i se răsuci într-un spasm dureros, se simţi cuprins de teamă, 
ca și cum amnezia îi ștersese cu buretele tot ce își pregătise de spus. 
Senzaţia îi trecu însă cu o asemenea iuțeală, încât începu să vorbeas- 
că chiar înainte de a-și fi dat seama că își revenise. 

-Îți mulțumesc, GT, spuse el și imediat sesiză reacția pe care 
formula lui o stârnise. În mod normal un vicepreședinte junior ar fi 
trebuit să se adreseze cu „Miss Buckfast“ sau, pentru a imita formula 
de adresare față de Regina Angliei — „ma'am”. Câteva sprâncene se 
ridicară în semn că intuiseră semnalul avansării lui iminente. Nor- 
man era însă prea prins pentru a mai acorda atenție unor asemenea 
amănunte. Își dăduse toată stăruința pentru a descoperi caracterul 
colegilor lui, încercând ca, în funcţie de aceste concluzii, să intuiască 
modul de abordare care i-ar fi impresionat cel mai tare; Rex îi pusese 
la dispoziţie un computer pentru a studia diferitele posibilități în 
funcţie de personalitățile aflate acolo. O singură clipă de neatenţie ar 
fi dus la irosirea întregii lui munci. 

-În cele spuse de domnia sa, domnul Masters ne-a atras atenţia 
asupra unui aspect cu totul remarcabil din istoria Beniniei, asupra 
căruia aș dori să revin. Se pare că moștenirea lăsată de colonialism 
aici are conotaţii pozitive. În Beninia n-a avut niciodată loc, nici chiar 
în timpul crizei din anii '80, vreo expulzare a străinilor, ca să nu mai 
vorbim că nu s-a pus vreodată problema masacrării lor. Se pare că 
Beninia e suficient de sigură pe sine pentru a discuta cu oricine în 
termenii care convin părții respective. Știu că trebuie să fie ajutați. 
Nu vor refuza vreo ofertă pentru că ea ar veni din — să zicem — 

partea Angliei, fosta putere colonială, sau din partea noastră, pe 


motiv că am fi o țară populată de albi. Și așa mai departe. 

O trăsătură comună pentru tot restul Africii, lăcomia pentru tot 
ce le-ar putea oferi țările bogate, combinată cu ura față de străini, nu 
există în Beninia. lată și ce implică soluționarea unei probleme ma- 
jore aflată în subsidiar, ridicată de proiectul pe care îl analizăm. 

Nu mă îndoiesc că sunt printre dumneavoastră și din aceia care 
își spun: „Pe ce experienţă ne putem baza? Ținând cont că e vorba 
de o ţară care are la baza principiilor ei respingerea relațiilor cu 
naţiunile de dincolo de ocean, în cazul acesta cum vom reuși să 
colaborăm cu ei, ajungând chiar să orientăm politica internă a unui 
stat aflat pe alt continent?” 

E o întrebare cât se poate de firească și care are și un răspuns 
dinainte formulat. State ca Anglia și Franţa ne oferă propria lor ex- 
perienţă în materie. În ambele țări există un mare număr de membri 
ai executivului care au lucrat în administrația colonială și care acum 
bat pasul pe loc în alte sectoare. Din investigaţiile noastre rezultă că 
ar fi destui dintre ei care ar dori să revină în calitate de consilieri — 
și îmi permit să subliniez acest lucru, nu ca oficiali, ci ca simpli 
consilieri. 

În plus, cred că vă reamintiți de mult regretatele Forțe de Men- 
tinere a Păcii la care s-a renunţat în 1989 din cauza epidemiei de 
xenofobie care a cuprins Africa și Asia. Dezamăgit, Congresul a tre- 
buit să le dizolve, ele nemaijustificându-și costul enorm pentru în- 
treținere. Dar dacă veţi face un sondaj în rândul tineretului, veți 
descoperi că faima legendară a acestui corp militar a rămas la fel de 
proaspătă ca pe vremea când el exista. Faptul de a fi servit pentru 
OAS în Chile sau Bolivia este un argument, dar nu și o recomandare 
suficientă. Putem selecta dintre zecile de mii de tineri însetaţi de 
aventură, pentru a asigura, mai cu seamă, stafful necesar programu- 
lui nostru educațional în Beninia. 

Finanțarea programului este asigurată. Și materialele necesare 
acestui program sunt asigurate. Și, după cum cred că am reușit deja 
să vă conving, avem asigurat și stafful necesar. Drept pentru care 
propun adoptarea în regim de urgenţă a raportului. 

Când termină fu surprins să descopere că inima îi bătea ca un 
ciocan și pielea îi era jilavă de transpirație. 

De ce, se întrebă el cuprins de o spaimă abia simțită, mă zbat în 
halul ăsta pentru a vedea planul aprobat? Și dacă îl resping, ce se va 
întâmpla? 

Să plece. Să se ducă în Yatakang, cu Donald Hogan. Orice, nu- 
mai să rupă relaţiile cu GT. Ideea i se părea de neconceput. 

Abia dacă mai auzi ce urmă după el: raportul trezoreriei, pre- 
zentat de Hamilcar Waterford, o prospecţiune a pieței, o analiză 
psihologică a celor mai importanți deținători de capital, din care 
reieșea că o majoritate de șaizeci și cinci la sută va participa la o 
adunare generală. Întoarse din nou întrebările pe toate fețele, pentru 
că ele puteau anticipa decizia comitetului. 

— Aș vrea să-l întreb pe domnul Corning de ce a acceptat Gu- 
vernul ca di. Masters să ne prezinte nouă raportul domniei sale, în 
loc să organizeze un consorţiu el însuși? Fusese Palua Philips, băr- 
bătoasa vicepreședinte senior, responsabilă de organizarea comer- 
cială. 

— Soarta planului depinde de materia primă, răspunse Corning 
scurt. Și singura care dispune de PMAM e GT. 

-A ţinut cont analiza psihologică făcută asupra principalilor 
noștri acționari de faptul că patru cincimi din ei sunt albi și că s-ar 
putea să aibă obiecţii la faptul de a investi atât de mult într-o ţară 
neagră, când returnarea investiţiilor va fi amânată cu câţiva ani? 
Fusese Macy O'Toole, vicepreședinte junior, șeful sectorului aprovi- 
zionare, care îi arunca lui Norman priviri încruntate. 

- Returnarea investițiilor nu va fi amânată, spuse Hamilcar Wa- 
terford. Macy, tu n-ai ascultat! Fusese o umilire îngrozitoare; Nor- 
man tresări, deoarece asta însemna că Waterford era clar de partea 
aprobării. Continuarea lucrărilor de dragare la Port Mey va atrage 
vase care altfel își continuă marșul spre alte porturi cu un plasament 
mult mai puţin favorabil, ceea ce va aduce dividende imediate. Mai 
uită-te o dată pe rezumatul pe care îl ai în față. Ce spui? 

Urmă o pauză, nimeni nefiind dispus să riște situația neplăcută 
în care se afla funcționara. Bătrâna GT spuse: 

— Mai sunt și alte întrebări? 

Norma Ruben, vicepreședinte senior, sefa departamentului de 
electronice și mijloace de comunicare, spuse: 

— De ce nu se află aici nici un reprezentant al guvernului din 
Beninia? Am impresia că operăm într-un spaţiu vid. 

Bună întrebare. De fapt, hotărî Norman, singura cu adevărat 
bună până acum. GT îl invită pe dr. Corning să răspundă. 

- Domnul Masters e omul cel mai potrivit pentru a vă lămuri, 
contracară Corning, în timp ce toți ochii se îndreptară spre Elihu. 

-Încă o dată, spuse acesta, vă atrag atenţia că sunt obligat să 
vorbesc mai mult din punctul meu de vedere. Poate că unii dintre 
dumneavoastră își mai amintesc de speculaţiile generate de numirea 
mea la Port Mey, în loc ca eu să fi plecat în locurile pentru care 
fusesem destinat, printre care Manila și Delhi. Motivul pentru care 

m-am dus în Beninia a fost simplu. Pur și simplu, mi-am dorit acest 
post. Zad Obomi e unul dintre vechii mei prieteni; prima oară ne-am 
întâlnit la ONU pe când eram atașat al delegației americane în cali- 
tate de consilier special pentru teritoriile foste coloniale. Atunci când 
predecesorul meu în Port Mey s-a pensionat, Zad m-a solicitat și eu 
am acceptat. De atunci nu m-a mai rugat decât un singur lucru, ceea 
ce s-a întâmplat de curând. 

Zad are acum șaptezeci și patru de ani. E un om terminat. După 
cum știți, e pe jumătate orb ca urmare a unui atentat la viaţa lui, 
urmările fiind atât în plan psihic, cât și fizic. 

Acum câteva săptămâni m-a chemat în biroul lui și mi-a spus — 
voi încerca să-i reproduc vorbele cuvânt cu cuvânt. Elihu își închise 
ochii, apropiindu-și sprâncenele. A spus: „lartă-mă pentru faptul că 
te voi împovăra, dar nu mai știu pe nimeni altcineva la care aș putea 
să recurg. Doctorii mi-au promis că voi mai trăi câțiva ani, dacă mă 
voi retrage. Vreau să las poporului meu o moștenire mai bună decât 
haosul, foametea și sărăcia. Poţi să-mi spui cum să fac?“ 

Doamnă, nu e nevoie de prezenţa aici a nici unui reprezentant 
al guvernului din Beninia. Poporul Beniniei este prietenul lui Zad- 
kiel Obomi, practic, familia lui, iar el i-a fost singurul sprijin și susți- 
nător din 1971. El nu cere ajutorul în numele guvernului. Tot ce ar 
dori este găsirea unei căi propice pentru poporul lui după ce el nu 
va mai fi. 

Se așternu tăcerea. Norman încercă să-i comunice telepatic lui 
GT: nu supune la vot acum, încă n-au înțeles ce voia să le spună Elihu, 
risti să-i surprinzi când încă nu au fost convinși... 

Dar GT spuse: 

- Dacă nu mai sunt și alte întrebări...? Vom trece la vot. Cine 
este pentru acceptarea raportului? 

Cu degetul aproape amorţit de forța cu care apăsa pe butonul 
„Da“, Norman privea afișajul luminos de la tronul lui GT. Verzi 
nouăsprezece-—cincisprezece... 

Am reușit! 

Privi spre Elihu în dorința de a împărtăși cu el bucuria produsă 
de hotărârea comitetului și descoperi că amicul lui mai vârstnic se 
uita stăruitor la el având cu totul altă expresie în ochi. Pe chipul lui 
se întipărise un fel de înverșunare, ca și cum ar fi spus: ce bine ar fi 
fost dacă mi-ai fi dovedit că am avut dreptate să mă încred în tine. Și totul 
se năpusti asupra fiinţei lui Norman, nepusă în gardă. 


context (14) 
CENTRUL URAGANULUI 


Yatakang (YAT'-a-KANG) Democraţia Socialistă Îndrumată: țară, 
Asia de SE. Peste 100 de insule, cea mai mare Shongao 1790 mile pătrate, 
populatie 230.000.000. Gongilung (4.400.000). Aluminiu, bauxită, petrol, 
ceai, cafea, cauciuc, textile. 

Reședința medievală a Imperiului Takangi (1250-1475). În 1683 
regat independent. Împărțit în secolele 18-19. Colonie olandeză între 
1899-1954. Republică independentă din 1954 până în prezent. 

Khmon, negri. 70%, budiști, laici, 20% musulmani, 10% xian 
(Prot). 


...Și arată calea spre un viitor ferit de contaminarea cu străini a 
tuturor popoarelor din Asia. Istoria se face în Yatakang. Niciodată 
până acum nu i s-a mai promis vreunei țări eliberarea de capriciile 
sorții; niciodată până acum nu a mai existat vreun guvern care să 
spere în existența unei populații perfect pregătite pentru a participa 
în egală măsură la progresul statului și pentru a se bucura cu toată 
fiinţa de viaţa fiecărui membru al populaţiei respective. 


(CONDUCERE O formă a instinctului de autoconservare mani- 
festată de indivizi cu imaginaţie autodistructivă cu scopul de a se 
asigura că atunci când va veni clipa să fie devoraţi, oasele altuia vor 
fi strivite și nu ale lor. 


— Lexiconul Hipcrime de Chad Mulligan —) 


— Fir-ar al dracului să fie, ceea ce vreau eu să știu e de ce nu 
putem noi să avem ceea ce primesc pe gratis oamenii de pe plantații- 
le noroioase de orez care trudesc în urma bivolilor lor? 


lumea evenimenţțială (9) 
ABATOR 


„Armatele Veșniciei“ hobbikit. Darul ideal sau Xmas. Vârsta cea mai 
potivită 7-12. Omul din peșteri (topor de cremene, cuţit), legionarul roman 
(sulită, sabie), cruciatul (lance, buzdugan), arcaș (arcul mare, arbaleta), 
mușchetar (muschetă, pistol mare purtat de călăreți), comando (pușcă, gre- 
nadă), marinar (armă cu arc electric, kazow) Material plastic rezistent. 
Numai 112,50 dolari! 

„Unităţi ale Grupului de Luptă Pacific 23 au provocat grave 
pierderi umane și materiale piraţilor chinezi în mijlocul oceanului în 
dimineața aceasta cu ocazia celor mai cumplite încleștări care au 
avut loc până acum în cursul acestui an. Pierderile noastre sunt fără 
importanţă.” 


INFLAMABIL 


+ 


Răsuflarea lui fierbinte răspândi un adevărat spray de salivă 
peste fața ei. Mâinile lui flămânde se încleștară pe sânii blânzi. Își 
aminti de ce îi spusese tatăl ei de nenumărate ori și se prefăcu a se 
relaxa, lăsându-l să facă ce vroia. Apoi, pe când era cu garda lăsată, 
își repezi degetele încordate spre obrazul lui, localizându-i ochii. 
Aceștia săriră din orbite ca niște agrișe ude și el gemu. În toți cei 
treisprezece ani nu auzise un sunet mai plăcut. ACUM CITEȘTE 
MAI DEPARTE. 


RADIAȚIE 


„Președintele Young a trimis astăzi un mesaj personal de felici- 
tare bravilor marinari de pe flotila Flamura Roșie ca Sângele, care 
ieri a provocat mari pierderi umane și materiale agresorului impe- 
rialist. Pierderile noastre sunt cu totul neînsemnate.“ 


ÎNCĂRCAT 


Singur la marginea spatiului, Pilotul Patrulei, Eugene Flood, veghea- 
ză asupra securității căminelor și familiilor voastre. Mulțumită lui General 
Technics, arme capabile să distrugă orice — în afara orbitei — de la o simplă 
barcă de sabotori, până la un megalopolis întreg, se află sub controlul lui. 


INTRARE PROTEJATĂ 


„Astăzi a fost trimisă la Cairo o notă de protest pentru violarea 
spaţiului aerian al Israelului de către un avion de spionaj echipat cu 
aparatură fotografică. Avionul a fost doborât și pilotul nu a mai 
reușit să se salveze.“ 


PRECIS 


Izbi o dată și încă o dată faţa însângerată până când auzi zgo- 
motul care îl încânta al osului frânt. Dinţii celuilalt i se înfipseseră în 
beregată și el se asfixia cu propriu-i sânge. 

CONTAGIOS 


„Astăzi au izbucnit proteste violente la Tel Aviv împotriva ata- 
cului lansat fără nici un avertisment de unități ale armatei israeliene 
împotriva unui avion egiptean pașnic și nevinovat care s-a abătut de 
la ruta lui. Au fost pretinse despăgubiri pentru familia pilotului dis- 
părut.“ 

+ 


ACȚIONAȚI PE RISCUL PERSONAL 


Secole întregi de măiestrie au culminat cu noua bătaie a armei de 
vânătoare Purdy. Aceste arme ale noastre, unice prin calitățile lor, cer din 
partea voastră, mândrii lor posesori, cea mai mare îndemânare. 


ZONA CIUMATĂ 


„În dimineaţa acestei zile, tineri fanatici italieni, care strigau 
«Moarte ereticilor», au încercat să ia cu asalt palatul Papei Adevă- 
railor Catolici, Eglantine, din Madrid. Deși poliția spaniolă a des- 
chis focul, tinerii au refuzat să se împrăștie, ei desfăcându-și hainele 
pentru a li se vedea piepturile pe care își tatuaseră cruci mari, roșii. 
Supraviețuitorii vor fi interogați la spital când vor putea să răspundă 
la întrebări.“ 


` PUNEȚI-VĂ MĂȘTILE DE GAZE 


Zăcea fără să fi făcut nici o mișcare. Doar respirația abia simțită 
reușea să miște întrucâtva pătura care îl acoperea. Ea se furișă spre 
el, încercând să nu observe că în somn faţa lui avea ceva din frumu- 
sețea pură a unui adolescent, sforțându-se doar să-și țină trează ura 
pe care o avusese faţă de el. Cu o mișcare convulsivă ridică sticla 
spartă, izbindu-l cu ea peste gură și nas. 


E VIAȚA UNUI OM ÎN ARMATĂ 


„Sabotori aparținând Adevăraţilor Catolici au plasat o bombă 
cu explozie întârziată la bordul unui vas care transporta contracep- 
tive neapărat necesare în Bombay, India, provocându-i scufundarea. 
Scafandrii vor încerca recuperarea cutiilor de medicamente în tim- 
pul refluxului, dar orice speranță de a mai salva echipajul a fost 
abandonată.“ 

Apăraţi-vă pe dumneavoastră, casa, familia, cu armele inegalabile ale 
firmei Japind destinate autoapărării. Arme-spray, karatanduri, garduri elec- 
trice, mine, curse de tot felul, la preturi rezonabile, cu garanție completă. 


OTRAVA 


„O mulţime care protesta faţă de recent introdusa reformă ling- 
vistică al cărei scop e să aducă portugheza braziliană mai aproape 
de spaniola vorbită în ceea ce a mai rămas din America Latină de azi 
a incendiat o serie de clădiri de la periferia Brasiliei.“ 


O prinse de glezne și încă înainte ca ea să mai fi apucat să se 
simtă surprinsă de acţiunea lui, i le ridică, făcând-o să cadă peste 
pervazul ferestrei deschise. Urmă un zgomot între o bufnitură și 
ceva care plesnește. Rânji satisfăcut. ÎI înșelase pentru ultima oară. 


ÎNALTĂ TENSIUNE 


Un kazow lansează un șir de rachete miniaturale, nu mai mari decât 
o țigară, fiecare prevăzută cu un sistem de căutare care le direcționează 
după căldura corpului uman. Învățaţi să le mânuiţi la Centrul Militienesc 
de Pregătire. Face parte din obligațiile dumneavoastră de cetățeni să în- 
vățați să vă apăraţi de tiranie. 


„Agenţii electorali ai partidului la putere, Shangaan, au cerut 
protecţia poliției atunci când se aventurează în zonele cu majoritate 
zulusă pentru a face propagandă electorală în vederea viitoarelor 
alegeri din Africa de Sud. Aceasta este urmarea bombardării cu pie- 
tre a eurasianului Harry Patel, ministrul Afacerilor Interne și al Edu- 
caţiei, aflat săptămâna trecută într-o vizită la Johannesburg.“ 


ZONA DE RESTRICȚIE 


„Poliţia a arestat noaptea trecută, în Montreal, pe autointitulații 
«generali» și «colonei» ai Armatei Republicane Franco-Canadiene, 
pretinzând descoperirea unui complot pentru aruncarea în aer a 
clădirii parlamentului din Ottawa la reîntâlnirea parlamentarilor în 
ședința de luni.“ 

Buzele i se strânseră în timp ce urmărea traiectoria proiectilului 
îndreptat asupra cocioabelor primitive ale sătucului. Lumea va fi 
mai curată fără ticăloșii ăștia. 


DESCHIDEȚI FOCUL CÂND SUNTEȚI GATA 


Privi chipul umil dinaintea lui. 

— Dintotdeauna ai vrut să joci mai curând rolul fiicei decât al 
fiului! explodă el. Vezi cuțitul ăsta? Îţi va oferi exact ceea ce-ţi do- 
rești! Și acum scoate-ţi rochia aia, sau ţi-o tai eu? 


Secţia de proiectile și armament de la General Technics oferă absolven- 
tilor șansa unei cariere remarcabile care lansează o continuă provocare spre 
atingerea limitei maxime a posibilităților umane. 


NICI UN SFERT 


„Noaptea trecută, mulțimile dezlănţuite au ars la Tokio statuia 
Împăratului în semn de protest faţă de intenția acestuia de a abdica 
în favoarea sistemului republican de guvernare a Japoniei. Purtătorii 
de cuvânt au declarat că dacă împăratul va semna abdicarea, îl vor 
recunoaște pe Mr. Oyoshita, șeful uneia dintre cele mai vechi și no- 
bile familii din țară, drept succesorul lui și vor refuza cooperarea cu 
noul guvern. Victimele acestei revolte sunt deja considerate «mar- 
tiri».” 


Ochii ei se plimbară pe noul disc de metal prins de uniforma 
lui. 

— Fiule, sunt mândră de tine, îi spuse ea îmbrățișându-l, pentru 
că nu voia ca el să-i vadă lacrimile. 


CÂMP MINAT 


„Cu începere din seara aceasta, portul Ellay va fi scos din func- 
tiune pentru cităm o perioadă neprecizată încheiat citatul ca urmare 
a unei explozii care a distrus patruzeci și trei de mii de galoane de 
combustibil pentru rachetele depozitate aici. Se apreciază că numă- 
rul celor uciși e de două sute. Autoritățile au declarat că explozia a 
avut drept cauză scânteile produse în rezervoarele unui avion care 
tocmai aterizase, venind de la Manila. 

A fost exclusă posibilitatea unui accident și, într-o declarație 
făcută foarte de curând, Societatea Paul Revre a cerut interdicția 

aterizării în Statele Unite a oricărui avion care nu e proprietate ame- 
ricană, pentru a preveni repetarea unui asemenea dezastru.“ 


Printre cele mai sigure investiţii oferite tuturor sunt actiunile ce pot 
fi plasate în veșnic înfloritoarea industrie pentru apărare. Întreprinderile 
care asigură obținerea unor venituri care depășesc media sunt Întreprinde- 
rea Specializată în Aparate pentru Aer Conditionat (gaze toxice pentru 
poliție și război) Institutul Pentru Cercetări în Sănătatea Publică (bacterii 
și viruși pe care s-au operat mutații) și corporația Rapid Expansion (explo- 
zivi de tot felul) 


ÎNCĂRCĂTURĂ 


Am fost desemnat de Comandamentul General al Ofiţerilor 
pentru a vă aduce la cunoștință vestea tristă a decesului fiului dum- 
neavoastră, Peter. A fost înmormântat azi cu toate onorurile militare 
la cenzurat. În timpul unui atac asupra cenzurat a dat dovadă de cel 
mai mare curaj posibil, el fiind cel care l-a ucis pe cenzurat inamic, 
plasând o cenzurat pe vehiculul cenzurat. S-a făcut propunerea pen- 
tru decernarea postum a unei decoraţii pentru vitejia lui. 


— Ceea ce înseamnă că de acum înainte nu va mai trebui să 
cedezi nimănui. Cu mâinile goale, cu un cuțit, cu o secure sau un 
paloș, sau o spadă, cu un kazow, cu armă cu bătaie lungă, sau un 
spray, sau un lansator de rachete, cu explozivi chimici, cu bombe cu 
explozie imediată sau întârziată, cu gaz, cu bacterii infecțioase, cu un 
fier încins în foc, sau pumnale, sau cu o bâtă, sau o piatră, sau 
otravă, cu o lance, sau cu un buzdugan, sau cu o cutie de chibrituri, 
cu un cablu H-T pe bază de căldură sau acid, cu dinţii și ghiarele, 
subcutanat, sau diadermic, cu un aruncător de flăcări, sau cu un 
satâr de bucătărie, sau cu o bucată de frânghie, sau cu un ciocan, sau 
o centură, sau o daltă, sau cu o cizmă sau o cadă de apă, sau un 
Karatand, sau un jettigun, sau cu un laser de gospodărie modificat, 
sau cu o măciucă, sau o sticlă spartă, sau cu o căldare de ciment sau 
cu o ușă oarecare, sau o fereastră, sau o scară, sau o pernă, sau o 
bucată de bandă adezivă, sau o cratiţă, sau un articol de îmbrăcă- 
minte, sau noroi, sau păr lung, sau un ac de cusut, sau un obuz fără 
focos, sau o surcea, sau o sticluțţă cu medicament, poţi să-i faci ori- 
când praf pe împuțiţii ăia de chinezi. 

COMISIA CIMITIRELOR DE RĂZBOI 


Pe scurt, Bennie Noakes își aminti că cineva fusese încorporat. 
Acum se întreba dacă își imaginase așa ceva sau era adevărat, și 
până la urmă se hotărî că era adevărat, pentru că n-ar fi putut nicio- 
dată să-și imagineze lucruri atât de îngrozitoare. 

Așa că mai luă niște Triptine pentru a preveni asemenea întâm- 
plări. 

„Sentința acestei curţi este să fi dus în locul de unde ai venit, iar 
de acolo la locul de execuţie, unde vei fi spânzurat. Fie ca Dumnezeu 
să aibă milă de sufletul tău.“ 


SHAMBLES (sham'-biz)! s. pl. la fel ca sg (Ang-Sax scamel sau 
sceamol, Lat scamellum) Abattoir, abator; metaforic scenă a morții și 
destrucţiei. 


context (15) 
CRESCUT ȘI NASCUT 


„«Acum suntem cu toții marxiști» a devenit un slogan printre 
toți intelectualii lumii și este purul adevăr că nota distinctivă a unui 
progresist este dată de faptul că el simte că forțele progresiste sunt 
mai curând cele care ne modelează comportamentul decât cele ge- 
netice. Dar locurile devenite comune ale zilei de azi vor fi greșelile 
zilei de mâine, și argumentele aduse de biologie au crescut atât în 
sfera de cuprindere cât și a preciziei datelor oferite. 

J. Merritt Emlen, de la Universitatea din Washington, scria în- 
tr-un articol apărut în Jurnal de Biologie Teoretică (vol 12, pag 410) că 
noile teorii din cadrul geneticii pot oferi interpretări dintre cele mai 
subtile legate de comportamentul uman. Desigur că nu e o misiune 
ușoară să descâlcești firele culturii și biologiei care formează un om. 
Influențele genetice asupra comportamentului sunt întotdeauna 
mascate de procese sociale cum ar fi educația și grija familială; dar 
în același timp aceste procese sociale sunt ele însele o reflectare a 
posibilităților și limitelor biologice ale omului... Fie că am reușit să 
conving sau nu, această nouă abordare a geneticii merită efortul...“ 


Noul Om de Știință, Londra, nr 531, p 191, 26.01.1967 


1 Joc de cuvinte provenit din pronunțarea cuvântului englezesc shambles, 
care așa cum e redat de scriitor înseamnă afacere rușinoasă (n. tr.). 

continuitate (16) 
VERSIUNEA REVIZUITA 


Dacă cineva l-ar fi întrebat, Donald ar fi putut să-i răspundă de 
ce suspendarea lui Donald Hogan Mark I fusese atât de rapidă și 
eficientă. Pentru că procesul începuse înainte ca el să fi ajuns la Boat 
Camp, declanșat de descoperirea că pretins-prietenoasa lume nu fă- 
cuse altceva decât să aștepte momentul potrivit pentru a-i întinde o 
cursă, făcând astfel din el o pradă numai bună pentru ea. 

Dar nimănui nu-i păsa. Oamenii pe care îi întâlnea îl tratau ca 
și cum ar fi fost copia în mărime naturală a unui fund stricat pentru 
tăiatul pâinii, ce urma a fi utilizat în vederea unui nou proiect care, 
în continuare, va fi testat și transformat într-o versiune potrivită 
pentru producția de masă. Dacă ar fi fost să le reîntâlnească în alte 
împrejurări, nu le-ar mai fi recunoscut. Aveau o identitate numai în 
prezența formei pe care o încadrau. Nu le categorisea după nume, 
ci în funcție de ce îi făcuseră lui. 

Unii luau droguri mai cu seamă pentru a-și altera percepțiile. 
Noile cunoștințe introduse în creierul lui din plastic s-au sedimentat 
fără să producă nici percepții, nici judecăți personale care să le filtre- 
ze trecerea. Era ca și cum cineva ar fi intenționat să schimbe schele- 
tul unui om cu un altul făcut din oțel inoxidabil — și, în zilele noastre, 
oasele pot fi schimbate. 

În cazul lui Donald, însă, nu se putea risca nici o modificare atât 
de rapidă. Indiferent ce i s-ar fi făcut, trebuia să rămână în citadela 
gândirii intime în care nimeni nu reușise să pătrundă până acum 
decât doar cu niște arme la fel de proaste ca niște capete seci. 

Reușiseră să-i provoace o adevărată alergie pentru „Adevăr sau 
Consecințe“. Administrarea unei doze necesară unui interogatoriu 
i-ar fi provocat febră și stări de delir. 

Alte droguri îi stimulau memoria auditivă și tactilă, atrofiate de 
anii lungi de studiu al paginii tipărite și al ecranului. Un altul îi 
acutiza facultatea kinestetică, oferindu-i o conștiință aproape dure- 
roasă cu privire la poziţia relativă a membrelor lui. Și mai erau și 
altele despre care nu se omorâse să pună nici o întrebare. Nu era 
deloc cooperativ în privinţa experiențelor întreprinse asupra lui, ac- 
ceptând pasiv tratamentul care îi preîntâmpina moartea fizică. 

Apoi îl modelară. În stare de transă, prin care se asigurau că 
vorbele care-i fuseseră spuse cândva vor vibra în memoria lui volan- 

tă până i se vor înfige adânc în creier precum ceva care i-a fost 
repetat de mii de ori în viaţa adevărată, l-au învățat ce ar trebui să 
știe pentru misiunea pe care o avea. A 

Engrelay Satelserv își echipase toți reporterii cu un aparat de 
comunicare pus într-o casetă de nouă inci, special proiectat și con- 
struit pentru ei de secția electronică a lui GT. Prin el se realiza com- 
binarea unui recorder insterplay cu o cameră video, un televizor 
miniatural adaptabil standardelor de linii și frecvențelor de sunet 
folosite peste tot în lume. Experții militari au modificat un astfel de 
aparat și i l-au dat. Noul aparat conţinea acum și un transceiver 
ascuns într-o husă ale cărei culori se puteau schimba, elementele 
circuitului fiind reduse la monofilamente monocelulare. Aparatul 
trebuia să asigure legăturile de rutină cu sediul central prin interme- 
diul oricăruia dintre sateliții lui Engrelay Satelserv, așa cum ar fi 
făcut orice corespondent legitimat. Dar dacă ar fi avut de comunicat 
ceva ce nu trebuia auzit, putea să înregistreze mesajul și aparatul ar 
fi produs o modulație de bruiere a semnalului telefonic, comprimată 
automat în impulsuri de jumătate de secundă. 

În plus, fusese iniţiat în tehnici de somn, a fost învăţat un anu- 
mit cod verbal, un cod asociativ și un cifru. 

Nu i-au permis totuși să doarmă în timp ce îl învățau chestiu- 
nile serioase. Așa cum i-a spus unul dintre instructori, ultimul ser- 
viciu pe care îl mai putea aduce un agent secret după deconspirarea 
lui era să anihileze cât mai mulți dintre inamici până va fi el însuși 
prins și pentru a răspunde acestei sarcini îl vor antrena să dea gata 
un batalion. 

Era prima promisiune care a reușit să stârnească o emoție în 
sufletul lui Donald Hogan II. 

Îl presa un nou imperativ. 


S-o luăm cu începutul: mâinile goale. 

— Am marcat pe acest manechin punctele cele mai vulnerabile: 
albastru pentru scoaterea temporară din funcţiune, cum ar fi vintre- 
le, plexul solar și ochii, roșu pentru punctele care pot fi mortale, așa 
cum sunt corzile vocale. O lovitură cu pumnul strâns are cele mai 
bune efecte aici și aici. Dacă poți să aplici o lovitură cu piciorul aici 
va fi cu atât mai bine. Pentru acest loc, degetele strânse sunt cel mai 
bun remediu. Aici cel mai bine e să lovești cu un singur deget, 
puternic încordat. Aici apuci și strângi, aici aplici sistemul de pârghii 
și aici răsucești. Acum trecem la atacurile aplicate din spate, care 
sunt întotdeauna de preferat. 

Urmează: atacul cu lama. 

— Există două feluri de lame, cele scurte și cele care se pot lungi. 
Ambele cunosc două subdiviziuni de același fel, tipul pentru îm- 
puns și cel pentru tăiat. Primele sunt reprezentate de stilet și șuriu, 
în timp ce a doua subdiviziune de spadă și secure. 

Urmează: cele cu coardă. 

— Armele care sunt cuprinse aici au toate aceleași caracteristici 
privind subțirimea și flexibilitatea. Aici intră și biciul și sârma-piedi- 
că, ele sunt arme de anihilare, și lațul și garoul, care sunt arme 
folosite pentru a ucide. Lasoul și bola! pot fi folosite în funcție de 
scopul imediat. 

Urmează: armele tradiționale. 

— Armele cu proiectil se împart în trei clase: arme albe, care cer 
o tehnică desăvârșită, mai cu seamă când e vorba de calibru mic, 
arme cu bătaie lungă, pentru care e nevoie de aceeași îndemânare, 
și armele spray care expediază un mare număr de gloanţe, fiind cele 
mai bune pentru cei lipsiți de îndemânare sau aflați pe o treaptă 
medie de pregătire. 

Urmează: arme acţionate electric. 

— Armele cu arc electric pot exista sub forma armelor albe, tră- 
gând până la cincisprezece săgeți pe încărcător, și ca arme care pot 
expedia patruzeci de proiectile. Avantajul pe care îl prezintă constă 
în aceea că rănile, indiferent în ce parte a corpului ar fi produse, sunt 
fatale și chiar o ratare de puțin a țintei poate avea aceleași efecte, 
dacă cel vizat se află cu mâna pe un obiect metalic sau stă pe ceva 
ud, fără ca încălțările să-i fie izolate. Pot fi încărcate de la prizele 
casnice care au peste o sută de volți sau de la staţiile de putere. Și 
totuși aceste arme au nevoie de un mare timp pentru răcire, și în 
mod normal sunt rezervate situaţiilor când cel în cauză poate folosi 
cel puţin trei arme, două încărcate și una gata de atac. 

Urmează: armele militare moderne. 

- Acesta este un kazow, reprezentând armamentul standard 
pentru soldații marinei militare și este utilizat în cazul unor misiuni 
cum ar fi un raid asupra depozitelor de muniții inamice. Fiecare 
încărcător conține douăzeci de rachete miniaturale, și se poate goli 
în cinci secunde, iar capetele pot fi așezate — și pe întuneric, numă- 
rând declicurile în timp ce sunt amorsate focoasele — pentru a urmări 
un om, un vagon frigorific, un corp metalic aflat în mijlocul unei 
vegetații abundente. Sau să se înscrie pe o traiectorie dreaptă, în 
direcția în care a fost orientat kazowul. 

Urmează: armele nucleare portabile. 


1 Bola — laţ de vânătoare cu bile folosit de indienii din Mexic și America de 
Sud (n. tr.). 

— Prezintă dezavantajul că încărcătura are o perioadă de înju- 
mătăţire scurtă, doar câteva luni, așa încât pot deveni ucigătoare 
prin radiaţiile lor în cazul unei înmagazinări îndelungate. Radiațiile 
sunt periculoase și prin aceea că pot fi interceptate de detectoarele 
poliției, ca să nu mai vorbim de pericolul pe care aceste iradiaţii le 
prezintă pentru cel care le are asupra lui mai mult de câteva ore. Cu 
toate acestea sunt inegalabile în ce privește forța distructivă pe care 
o poate avea o armă portabilă. Tipurile pe care le avem pot fi pro- 
gramate sau pot fi lansate cu un dispozitiv special atașat la kazowul 
Mark IX. 

Urmează: explozivii chimici. 

- Două tipuri principale sunt folosite: grenadele, sau pachetele 
explozive și pachetele deghizate. Primele sunt folosite în special de 
unitățile militare, de aceea ne vom ocupa de acestea din urmă. Ex- 
plozivii moderni au marele avantaj că pot fi astfel modelați încât să 
semene cu orice și nu au nevoie pentru a exploda de catalizator. De 
exemplu, caseta în care se află aparatul de comunicare e făcută din- 
tr-o jumătate de pund de PDQ. Ar distruge complet o sală cu un 
volum de șapte sute de metri cubi. Dar explozia nu se va produce 
chiar dacă l-aţi băga în foc dacă nu i se adaugă fosforul necesar. 
Modul obișnuit de a produce detonarea este de a așeza o cutie în- 
treagă de chibrituri așa încât măciuliile să fie pe capac, după care 
butonul de volum va fi plasat pe poziţia care nu e marcată. Asta vă 
va pune la dispoziţie optsprezece secunde să vă retrageți înainte ca 
întreg conținutul încărcăturii să fie deversat pe fața superioară după 
care se va produce deflagrația. 

Urmează: armele cu gaz și grenadele. 

— Cred că până acum aţi avut de-a face cu un Jettigun. Veţi fi 
înarmați cu corespondentul lui militar, care nu e mai mare decât un 
stilou și se încarcă pe baza aceluiași principiu. Există o preferință 
pentru gazele letale, printre care și binecunoscuta cianură de pota- 
siu, care ucide în treizeci de secunde, condiția fiind ca gazul să fie 
orientat direct spre nasul sau gura victimei, și care nu trebuie dis- 
prețuită doar pentru că e folosită de atâta timp. Apoi sunt gazele 
paralizante, vezicante, asfixiante și altele — care au ca neajuns faptul 
că nu se dizolvă foarte repede, în plus pot afecta victima dar și pe 
atacant. 

Și, în fine: arme ad-hoc. 

-Tot ceea ce a fost spus despre atacurile aplicate doar cu arme, 
fără intervenţia corpului uman, se aplică și armelor improvizate. 
Unele sunt evidente, cum ar fi folosirea unei perne pentru asfixiere, 
care dacă este făcută cum trebuie, are avantajul de a fi silențioasă. 

Altele, cum ar fi spargerea unei sticle sau a unui geam pentru obți- 
nerea unui obiect tăios, sunt evidente prin ele însele. Dar pentru 


Dsgzge 


Donald Hogan Mark II, născut într-o lume ostilă, în care orice 
lucru nevinovat, din casă sau de pe stradă, putea deveni o armă 
mortală, în care orice altă persoană, indiferent cât de politicoasă și 
civilizată ar fi putut să pară, era gata oricând să-l sfâșie, dădu din 
cap cu deplină aprobare și stocă informaţia în creier ca pe o literă de 
evanghelie. 


Când Delahanty ateriză în tabără pentru a-i da ultimele instruc- 
ţiuni înainte de plecare, la doar patru zile de la sosirea lui în Boat 
Camp, Donald se afla în fața acestuia, în biroul colonelului care îl 
primise la venire, așteptând în timp ce ofițerul răsfoia rapoartele 
completate cu privire la progresele pe care le făcuse noul agent. Nu 
mai era nimeni altcineva acolo, cu excepţia unui sergent, un fel de 
umbră a lui Donald din ultimele douăzeci și patru de ore, fără nume 
și identitate, întreaga lui personalitate fiind redusă la arma de la șold 
și la karatandul de care nu se despărțea niciodată. 

Stând ţeapăn pe marginea scaunului, cu fața marcată de obo- 
seala recrutului, dar în vădit contrast cu tresele de locotenent de pe 
umăr, Donald nu-i acorda sergentului mai multă atenţie ca până 
atunci. 

Era prea uimit de Delahanty. Îl urmărea strania senzaţie că 
omul nu era real. leșise din viața lui Donald Hogan Mark I care 
murise. Acolo unde ar fi trebuit să existe o porțiune de vad cu câțiva 
bolovani peste care să se poată păși se afla un pod. De când plecase 
de acasă se mișcase într-o altă zonă temporală, care nu avea nici un 
punct comun cu aceea pe care o părăsise. Timp de zece ani presupu- 
sese că a trăit pentru că fusese legat de lumea din afară prin studiile 
pe care le făcuse în legătură cu ea, prin discuțiile pe care le angajase 

cu oamenii pe care îi cunoștea, prin plimbările pe care le făcuse pe 
străzi și prin faptul că ascultase zilnic știrile de la televizor. Și dintr-o 
dată cineva a răsucit întrerupătorul. 

Delahanty termină lectura raportului. Spuse, fără să-și ridice 
privirea: 

— Asta e tot, sergent. 

- Da, domnule, răspunse omul. Erau primele cuvinte pe care 
Donald le auzea rostite de el, după care părăsi camera, pașii lui 
producând un anumit zgomot specific, pentru că în Boat Camp toate 
podelele erau din metal. 

- Ai reușit să intuiești cine ar putea fi? îl întrebă Delahanty 
aproape prietenos, ridicându-și capul pentru a-l privi. Donald ridică 
din umeri. Era clar că individul trebuia să fie un body guard. 

- Dezvoltarea rapidă a aptitudinilor tale, așa cum s-a întâmplat 
în cazul de față, ar putea fi riscantă, făcut Delahanty dând greutate 
spuselor lui. Instinctul criminal există în noi toți, dar trebuie domolit 
prin anumite inhibări de natură socială. Zgândărite toate dintr-o 
dată, ar putea conduce la izbucniri de violență necontrolate ale su- 
biectului. După câte se pare, modul în care ai răspuns a fost foarte 
bun. Tot ce-mi rămâne de făcut e să te pun în posesia echipamentu- 
lui și a documentelor de călătorie, după care vom merge la aeropor- 
tul de urgenţă. 

— De urgenţă? repetă Donald. 

Delahanty nu-și reținu surprinderea. 

- Desigur. Doar nu crezi că ar fi putut deja să... A, probabil că 
n-ai aflat încă. Gălbejiţii ne-au tras-o iar. Un avion venit de la Manila 
a garat la rezervoarele de combustibil pentru alimentare și când colo 
avea o încărcătură explozivă în tancuri. Când au cuplat furtunurile 
a sărit totul în aer. 

Donald dădu din cap de data asta cu gestul profesionistului 
care aprecia o șmecherie ingenioasă. 

— Cu toate astea a fost, într-un fel, o binecuvântare pentru mas- 
carea planurilor noastre, continuă Delahanty. E nevoie de patruzeci 
și opt de ore pentru descongestionarea traficului din portul de 
urgență și cu puţin noroc se va produce un ambuteiaj și la celălalt 
capăt, așa că nu te vei confrunta cu o cercetare prea atentă. Nu s-ar 
putea spune că e vorba chiar de o inversare a rolurilor, dar dacă tot 
s-a ivit un avantaj, nu e cazul să-l ratezi, așa cum de altfel ai și fost 
învăţat. Și acum, despre echipament! 

Arătă spre o grămadă de bagaj, îngrămădită în colț. 

-O parte din ce e acolo a fost recuperat din apartamentul tău. 
O parte e nou. Toate hainele noi au o rigiditate de karatand. Asigu- 

ră-te cu o parte din ce e acolo peste organele tale vitale. E aproape 
antiglonț și un izolator excelent. Dispozitivul de comunicare, așa 
cum ţi s-a arătat, e o bombă. Dar așa ceva e doar pentru ultima 
urgență. Pentru urgențe mai puţin importante — care ar putea deveni 
urgenţe — ai o armă cu gaz sub un deghizaj perfect. N-am avut 
curajul să te dotăm cu mai mult din domeniul armelor. Probabil că 
ţi-ai dat seama din tot ce ai aflat până acum despre Yatakang, că nici 
un guvern cu ochi de constipat n-ar da nici o unghie de rahat dacă 
vreun ochi-rotund ar fi linșat, sau mutilat sau alergat pe străzi cu un 
ştreang pe gât. De aceea am hotărât că e mai bine să-ți cultivăm 
aptitudinile. În caz contrar ai fi fost lipsit de apărare, OK? 

Donald încuviință cu o mișcare a capului. 

- Bun, și acum despre acoperirea ta profesională! Ai fost învățat 
cum să foloseşti aparatul de comunicare. Acum îţi voi da o legiti- 
maţie de presă și o carte de credit Satelserv și un manual al cores- 
pondentului pe care va trebui să-l studiezi cu prima ocazie. Pare 
destul de obosit, și e impregnat cu amprentele tale, dar nu se com- 
pară cu originalul. Principalul om de legătură la Gongilung va fi o 
angajată a Engrelay Satelserv-ului, o femeie care vorbește engleza și 
pe care o cheamă Deirdre Kwa-Loop. E o negresă sud-africană, și de 
aceea numele și fotografia ei nu prea apar la serviciile interne ame- 
ricane, dar e foarte mult apreciată, atât de apreciată, încât au ajuns 
să se bizuie pe corespondenţa trimisă de ea în legătură cu toată seria 
asta de povești senzaţionale din Yatakang. Dacă nu i-am fi rugat să 
colaboreze, n-ar fi trimis pe nimeni pentru a-ţi asigura acoperirea. 
S-ar putea să ţi se pară puţin cam prea sensibilă, ar putea chiar să 
creadă că acceptarea misiunii de către tine ar fi un semn al neîncre- 
derii în munca ei. Așa că ai grijă și procedează cu mult tact. 

Și să nu uiţi că în ce o privește, tu ești exact ceea ce pretinzi că 
ești. Nu are nici un fel de date despre ce se întâmplă aici. Omul 
nostru de legătură cu Jogajong e un voluntar, un pachistanez imigrat 
pe care îl cheamă Zulfikar Halal. Suntem convinși că unul ca el va fi 
interesat să-și vândă informațiile unuia ca tine, care reprezinți una 
dintre cele mai mari agenţii. Această acoperire va trebui menținută 
până când îţi vei împlini în întregime misiunea. 

Și acum care e versiunea oficială: investigarea afirmației făcută 
de guvernul de la Yatakang cu privire la optimizarea nașterilor; ex- 
pedierea de comunicate de presă legate de chestiunea în discuție, 
dintre care unele vor fi folosite ca programe până la, și incluzând și 
SCANNERUL ; și să descoperi, cu toată sârguința necesară, dovezi 
că pretenţiile formulate nu pot fi materializate. 

După ce vei fi intrat în posesia lor te vei întâlni cu Jogajong și i 
le vei da în totalitate. Computerele ne spun că dezamăgirea produsă 
de dezminţirea acestor pretenţii ar putea să declanșeze un val de 
indignare care l-ar purta pe Jogajong în palatul lui Solukarta, pre- 
luând astfel puterea. 

- Și dacă, să zicem, nu voi reuși să obțin aceste dovezi? 

Delahanty îi aruncă o privire uimită. 

— Te vei strădui până vei reusi, sau până când vei fi rechemat. 
Cred că nici nu mai era nevoie să-ţi spun. 

— Nu m-ai înţeles. Eu am citit toate lucrările științifice ale lui 
Sugaiguntung, în perioada mea de pregătire. Fraza, cu limbajul ei 
pretențios, puse o piedică limbii lui Donald. Ceea ce i se păruse cel 
mai dificil fusese pronunţarea lui „Eu“, era ca și cum și-ar fi însușit 
prin fals meritele științifice ale altcuiva. Și dacă există azi cineva pe 
lumea asta care să facă din vis o realitate, acela e Sugaiguntung. 

— Evaluările computerului nostru arată că proiectul nu este eco- 
nomic, făcu Delahanty acru. Abia ai trecut prin probele de pregătire, 
așa că știi ce tehnici există deja pentru a optimiza un individ. Dar în 
nici un caz nu ne putem permite să optimizăm populaţia adultă en 
masse, ca să nu mai vorbim de aplicarea tehnicilor prenatale, care 
necesită un mare număr de tectogeneticieni de excepție. 

-Şi dacă a reușit să descopere o metodă simplă și eficace? Să 
presupunem că a preconizat o tehnică modificată Gershenson — să 
zicem prin imersia ovulului în soluția unei forme organice? 

-E clar că în acest caz ne-ar trebui niște amănunte. Și asta cât 
mai repede. 

Donald avu o ezitare. În cele din urmă spuse: 

- L-am văzut pe sergentul Schritt la petrecerea Guineverei Steel. 

-Fram sigur că l-ai văzut, oftă Delahanty. Că doar toți l-au 
văzut. Nu pot să-l acuz pe bietul nenorocit — dar nu-mi mai este de 
nici un folos. 

Din tonul lui rezulta clar că el considera subiectul închis, dar 
continuă să-l privească pe Donald cu luare-aminte. 

— Aș fi fost mai îngăduitor dacă n-ai fi reușit să-mi prinzi ideea, 
continuă el tărăgănindu-și vorbele. Ar fi trebuit să pui problema cât 
se poate de radical, pentru că, de când chestiunea a fost făcută pu- 
blică, s-au mai întâmplat multe lucruri. Ca să te ajut să-ți dai seama 
despre ce e vorba, ar trebui să amplifici reacția lui Schritt cu o mie. 

Chad Mulligan, își aminti Donald — și amintirea reverberă ca 
ecoul unui vis —, ar fi înmulțit-o cu un milion. 

— Ai înţeles? Foarte bine. Așa că îţi doresc succes și te pun pe 
direcție. Doar dacă nu mai ai și alte întrebări. 

Donald dădu din cap. Lucrul pe care Delahanty nu i-l spusese 
limpede îi era clar: indiferent dacă procesul ar fi devenit sau nu 
funcţionabil, el nu trebuia să poată fi aplicat în Yatakang. 


urmărind detaliile (15) 
PICIOARELE PARINȚILOR NOȘTRI AU FOST NEGRE 


După salutări, după pupăturile suriorești și cumnăţelărești, 
după luaţi loc și ce ai mai făcut de când nu ne-am mai văzut: o pauză 
absolută, ca și cum nici Pierre Clodard, nici sora lui, Jeannine, nici 
soția lui, Rosalie, n-ar fi avut nimic să-și spună. 

Casa, aflată într-un cartier mult apreciat al Parisului, de unde 
se putea ajunge foarte ușor în Bois de Boulogne, era chiar aceea pe 
care pêre Etienne Clodard o cumpărase la întoarcerea lui cam forțată 
în ţară din Africa, după câștigarea independenţei de către Algeria. 
Întreaga casă, dar mai cu seamă acest salon, respira aerul unui alt 
continent și al unei alte țări. Stilul de mobilare trăda influența nord- 
africană, de la sofalele lungi și joase, aflate lângă perete, și covorul 
care nu folosea pentru a călca pe el, ci ca un ornament mural, până 
la măsuţele mici, pe una dintre ele aflându-se un serviciu de cafea 
alcătuit din cești mici din aramă pentru cafeaua algeriană, fiecare 
dintre ele odihnindu-se în suportul aflat pe o tavă din alamă cizelată 
ornată cu litere arăbești care șerpuiau pe lângă ramă. Printr-un con- 
trast absolut, camera devenise un fel de memorie a ceea ce fostul 
administrator colonial, Etienne Clodard, considerase că ar fi adevă- 
rata eleganţă pariziană, atunci când se afla departe de aici, în sălbă- 
ticia și dogoarea Africii: tapetul înflorat, cretonul greu al perdelelor, 
cele două fotolii cu aspect obraznic, ultraburdușite cu tapiserie. 

Unii dintre prietenii lui Pierre spuneau că e imposibil să-ţi dai 
seama dacă acea casă reflecta modul lui de a gândi sau dacă mintea 
lui era modelată de casă. 

Era un om de o anumită prestanță și eleganță: un bărbat nervos 
și suplu, a cărui pasiune pentru pian putea fi ghicită chiar și fără să 
fi văzut frumosul instrument care ocupa colțul cel mai bine luminat 
al camerei. Mai departe i se putea intui preferința pentru Debussy și 
Satie fără să-i fi studiat suportul cu înregistrări care flanca ecranul 
îngust al pickupului holografic de cel mai recent model. Părul negru 
începuse să i se rărească. O vreme, atunci când fusese mai tânăr, 
purtase barbă, dar de câțiva ani se răsese, lăsându-și doar o mustață 
subțire care îi sublinia gura sensibilă. Ceea ce exprima la el distincţie 

masculină, ținând mai curând de rafinament și de calități intelectua- 
le, apărea la sora lui, Jeannine, drept ceva foarte apropiat de ceea ce 
s-ar putea numi frumuseţe. Ca și el — și aidoma ambilor părinţi — era 
suplă și oacheșă, dar cu un ten mai palid, cu oase subțiri și ochi mari. 
La cei patruzeci și unu de ani ai ei, singurul indiciu referitor la vârstă 
era pielea de sub ochi și de la baza gâtului; altfel i s-ar fi putut da cu 
ușurință treizeci. 

Pe de altă parte, Rosalie oferea un contrast evident: durdulie, 
cu obrajii plini, cu ochi de azur și păr castaniu. În mod obișnuit era 
o persoană veselă, dar — din pricina unui motiv pe care ar fi vrut şi 
ea să-l înțeleagă, mai cu seamă că îl ura, considerându-l un senti- 
ment inacceptabil — prezența soțului și a cumnatei ei în aceeași ca- 
meră în același timp o făcea să se simtă golită și posomorâtă. 

Cu un efort disperat pentru a reveni la starea ei de bună dispo- 
ziţie, spuse: 

— Jeannine! Vrei o cafea, sau ceva de băut? 

-O cafea ar fi excelentă, spuse Jeannine. 

-Şi ceva care să te-mbete? sugeră Pierre. Luă o cutie de argint 
gravată de pe una dintre numeroasele măsuţe de cafea, din care, pe 
măsură ce capacul se ridica, răzbătea parfumul straniu al celui mai 
bun hașiș marocan. 

Rosalie părăsi camera aproape în fugă, fără să-și poată ascunde 
nerăbdarea de a ieși cât mai repede. După ce ușa s-a închis, Jeannine 
îi privi tăbliile demodate, în timp ce se aplecă abia perceptibil spre 
focul oferit de Pierre. 

— Sper că nu găsești viața la fel de grea ca mine, spuse ea. 

Pierre ridică din umeri. 

— Ne descurcăm, Rosalie și cu mine. 

— Ar trebui să fie ceva mai mult decât acest simplu „ne descur- 
căm“, spuse Jeannine cu un fel de obstinaţie. 

— Te-ai certat cu Raoul, spuse Pierre, referindu-se la cel mai 
recent dintre mulții amanți ai surorei lui. 

— Certat? N-aș prea zice. Aici nu se poate pune problema certei. 
Pentru că îmi lipsește energia de a mă mai certa. Dar așa ceva nu va 
fi de durată, Pierre. Simt cum se acumulează decepțiile. 

Pierre se întinse iar pe canapea. Prefera canapeaua fotoliilor, 
deși cele din urmă erau mult mai potrivite pentru lungimea picioa- 
relor lui. Spuse: 

— Aproape că pot aprecia cum îţi merg les affaires du coeur după 
numărul de vizite pe care mi le faci. 

-Crezi că am ajuns să te folosesc drept Zidul Plângerii? Jean- 
nine râse scurt cu un iz amar. Poate că ai dreptate — dar cum să mă 
pot abține, când tu ești singurul om căruia mă pot adresa atât de 
deschis? Există ceva între noi pe care cei din afară nu l-ar putea intui 

niciodată. E ceva foarte preţios; și sunt foarte atentă când e vorba de 
acest lucru. 

Avu o ezitare. 

— Rosalie își dă seama, adăugă ea în încheiere. Doar ai văzut ce 
efect a avut asupra ei venirea mea. Ea e un alt motiv pentru care eu 
vin numai atunci când e neapărat nevoie s-o fac. 

— Vrei să spui că-ți dă impresia că vede în vizitele tale ceva 
nedorit? 

— A, nu. Are un suflet cât se poate de bun. Problema e că ea, la 
fel ca partea cea mai mare a oamenilor, nu poate înțelege lucrurile 
pe care nu le-a trăit niciodată. Jeannine se îndreptă și împunse aerul 
cu ţigara de drog ca și cum ar fi fost indicatorul unui profesor ară- 
tând spre cuvintele scrise pe tablă. 

— Te rog să ai în vedere, chéri, că nu suntem unici în situația de 
expatriați! Până când vor desființa graniţele dintre țările acestui con- 
tinent bătrân și obosit, în Paris vor fi în continuare cincizeci de naţio- 
nalități și nu doar câteva dintre ele — cum ar fi grecii - o duc mai bine 
decât ar fi dus-o la ei acasă. Ca și noi. 

— Acasă? răsună vocea lui Pierre ca un ecou. Casa noastră nu 
există nicăieri. N-a existat niciodată, decât în mintea mamei și a tatei. 

Jeannine scutură din cap. 

— Nu cred că ar fi fost nefericiţi într-un oraș ca Parisul, doar 
dacă ar fi fost cu adevărat fericiți într-o țară reală. 

— Dar au ajuns să vorbească din ce în ce mai mult doar despre 
lucruri bune. Au uitat de rău. Algeria pe care și-o imaginaseră ei a 
dispărut pentru totdeauna, înghițită de un val de dezordine, asasi- 
nate și război civil. 

- Și cu toate astea au fost fericiți. Asta nu o poţi nega. 

Pierre oftă, străbătut de un fior. 

- Mai pe scurt nu suntem niște expatriaţi, nici tu nici eu. Am 
fost luaţi prin surprindere, exilați dintr-o ţară care dispăruse chiar 
înainte ca noi să ne fi născut, și ai cărei cetățeni părinţii noștri ne-au 
făcut fără ca noi s-o fi dorit. Se opri, cercetând fața fratelui ei cu ochi 
negri și iscoditori. Văd că înţelegi. Nici nu știu vreo situație pe care 
tu să nu o fi înțeles. 

Îl prinse de mână, strângându-i-o. 

— Doar nu discuțţi iar despre Algeria, nu-i așa? spuse Rosalie în 
timp ce intra cu o cafetieră frumoasă care făcea parte din serviciul 
de cești aflate pe tava mereu la vedere. Suna de parcă ar fi încercat 
să transforme întrebarea într-o glumă. I-am tot spus lui Pierre, Jean- 
nine, că ar fi fost foarte bine să fi trăit acolo de mult, dar nu cred că 
acum aș mai putea. 

-Sigur că nu, răspunse Jeannine cu un zâmbet forțat. Viaţa în 
Paris e destul de grea — de ce și-ar dori cineva să trăiască și mai greu 
sub o guvernare chiar mai proastă în ţara în care s-a născut? 

-E viaţa în Paris chiar așa de rea? 

— Poate că tu ai marele noroc de a nu vedea tot ce pot eu să văd, 
mai cu seamă că ai casa asta excelentă, liniștită și nimic altceva de 
făcut decât s-o gospodărești în vreme ce Pierre își culege salariul 
gras de la bancă! Eu însă muncesc, și în reclama de modă viaţa nu e 
chiar așa de sigură ca într-o bancă. Sunt prea mulți salauds pe metrul 
pătrat, și au multă putere! 

Pierre îi aruncă surorii lui o privire alarmată. Când era într-o 
anumită stare de spirit, drogul îi dezlega limba mai mult decât ar fi 
permis legile politeţii, și în repetate rânduri — nu cu Rosalie, ci cu 
fosta lui soție — trebuise să intervină pentru a aplana discuţii gene- 
rate de remarcile ei scăpate atunci când era în stare de plutire. 

— Dar chiar și salauds își au rostul lor, continuă ea. De asta am și 
venit să-ți spun, Pierre. Îţi dai seama că Raoul lucrează la departa- 
mentul de prognoză al Europei Comune? 

Pierre încuviință cu un gest din cap. Departamentul de previ- 
ziuni era o clădire de la Fontainebleau în care fuseseră cândva încar- 
tiruite detașamente NATO; acum era plină de computere cărora li se 
dădeau spre analiză rapoarte informative, comerciale și militare. 

— Ceva foarte interesant..., continuă Jeannine. Ştii și tu că depar- 
tamentul de prognoză prelucrează nu numai materialul european, 
dar și ce trimit fostele colonii, acordându-le o mică reducere de dra- 
gul vremilor trecute. Ai auzit de proiectul de forare subacvatică 
sponsorizat de corporația americană General Technics? 

— Firește. 

- Americanii au trimis agenţi pentru a evalua costul transpor- 
tului materiei prime din Port Mey, în Beninia. Aceeași companie a 
întreprins o serie de investigații printre foștii administratori coloniali 
din Londra. Raoul mi-a spus că prognozele computerelor se referă 
la o mare nouă companie, lansată în Port Mey pentru manipularea 
acestor minerale. 

Urmă o pauză. În timp ce-i turna cafeaua lui Jeannine, Rosalie 
o privi uluită, apoi se uită la soțul ei și din nou la ea, mirată de aerul 
nostalgic al figurilor lor. 

— Te-ai întâlnit cu Hélène, cea care a lucrat prin Mali? întrebă 
Pierre, fără să țină cont de prezenţa soției lui. 

— Da. Și tu te-ai întâlnit cu Henri, din Volta Superioară? 

- Da. 

— Am impresia că pricepi cam tot atât cât computerele. 

— Dar totul e cât se poate de logic. 

- Nu înţeleg nimic, făcu Rosalie. 

Pierre îi aruncă o privire încărcată de milă. 

— De ce ar face o mare companie americană sondaje printre foș- 
tii reprezentanţi oficiali din colonii aflați acum la Londra, dacă nu ar 
fi conștienți de ignoranţa pe care americanii o vădesc față de menta- 
litatea africanilor? 

Înainte ca Rosalie să fi recunoscut că întrebarea nu avusese câ- 
tuși de puţin darul de a o fi lămurit, Jeannine spuse: 

- N-ar fi minunat? Trebuie să recunoaștem că americanii sunt 
doar cu foarte puțin mai buni decât sălbaticii. 

- Dar o ţară din Golful Benin, care nu a beneficiat de cultura 
franceză... 

— O parte din ea a fost adusă de berberi, care, cu toate păcatele 
lor, sunt veri cu algerienii și marocanii. 

Cu o izbucnire bruscă și neobișnuită pentru ea, de stăpână-în- 
propria-ei-casă, Rosalie spuse: 

— Aveţi de gând să-mi spuneți și mie despre ce tot vorbiţi? 

Fratele și sora avură un schimb de priviri. Una din sprâncenele 
lui Jeannine se ridică de parcă ar fi spus: „La ce te-ai fi așteptat de la 
o nevastă ca ea?“ Rosalie sesiză intenția cumnatei ei și se roși, spe- 
rând ca Pierre să ia atitudine, cel puţin în numele loialității. 

El însă urmă exemplul surorii lui. 

— Vorbesc despre întoarcerea în Africa, spuse Jeannine. 

— De ce nu? M-am săturat de Franţa și de francezii ei, care nu 
mai sunt deloc francezi, ci o corcitură oribilă care seamănă perfect 
cu europeanul comun, mediu. 

-Şi de ce ești așa de sigură că vei avea norocul să pleci? inter- 
veni Pierre. 

— Raoul mi-a spus că sunt angajaţi consilieri cu experienţă în 
Africa. Și nu pot fi chiar atât de mulți care să corespundă cerințelor 
impuse. La urma urmei, chéri, nici eu și nici tu nu suntem niște 
puișori proaspăt ieșiţi din găoace. 

— Eu nu vreau să plec în Africa, spuse Rosalie, a cărei revoltă i 
se putea citi pe bărbie. Jeannine, bea-ţi cafeaua — o să se răcească. 

Se aplecă, intenţionând să împingă ceașca mai aproape de cum- 
nata ei. Ochii fratelui și ai surorii se întâlniră deasupra spatelui ei 
încovoiat și fiecare recunoscu în celălalt jumătatea de vis care se 
potrivea perfect celeilalte, vis care fusese rupt cu mult timp în urmă, 
ca o monedă împărţită în două de doi îndrăgostiţi obligați să stea ani 
întregi departe unul de celălalt. 

context (16) 
Mr. & Mrs. EVERYWHERE: CALYPSO 


Aidoma bunului domn Dumnezeu din a Oaselor Râpă 
Engrelay Satelserv creat-a un pumn de oameni numiţi Jones în pripă 
Nu trăiau, dar nici morți nu erau 

Erau i-ma-gi-nari și totuși în frunte se-aflau 

Remarcabil și cu totul nou în fine 

O drăcie pusă lotului ce-i făcea să semene cu tine. 


Uitându-te la ei când se prăbușeau în transă 

Păreau ca oamenii din Mexic sau cei de prin vreo Franță 
N-aleargă după Jones, dar visele-s la fel, ades 

Domnul și doamna Everywhere, iată un nume bine ales 
Herr und Frau Überall sau les Partout 

O drăcie pusă-n lot și îi face să fii tu. 


De vrei să vezi Pământul, tot îţi rămâne-un rest 

Te duci până la Lună, te caţeri și pe Everest, 

Așa că stai mai bine acasă-n fotoliul cel comod 

Dar oare te-ai încrede în domnul și în doamna Pestetot? 
Oricare-ar fi trăsnaia pe care ţi-ai pus-o-n minte 

Drăcia le permite să ţi-o ia înainte. 


Purtând cizme făcute de Gondola și fulare 

li poţi vedea cum pleacă în expedițiile polare 

Se bucură de soare pe plajă-n Martinique 

Cu loţiuni ce-s luate de la Guinevere Steel Beautique 
De-aveţi o faţă roșie, pri, neagră sau albastră, 

Drăcia le dă, vezi bine, înfățișarea voastră. 


Când cuplul Everywhere face o poantă bună 
De ea va râde prostimea chiar și-o lună 
Când cuplul Everywhere face o figură 

E din genul pe care toate lumea o îndură 

E poate doar un zvon, sau e-adevărul, poate 
C-o drăcie-i face să semene cu tine-n toate. 


Prin Satellite Service limba engleză are un renume 
Dar tu n-ai făcut-o fără un ţel anume 

Şi bine mai știu ce lor le-ar plăcea: 

Z x ARNA A . . 

O sută de milioane gândind aidoma. 

Când cineva spune ceva nu-ntrebi tu cine 

Că-i o drăcie care vorbește pentru tine. 

Despre Yatakang opinia ce-o prefer? 

Păi cam ce crede și gașca lui Everywhere 

Dar despre Beninia ce ai de gând? 

Ai lui Everywhere mi-ar spune dar nu știu când 
Oricare ţara mi-ar fi și la orice nume aș face apel 
E o drăcie ce mă face să gândesc la fel. 


continuitate (17) 
SCARI TEMPORALE 


— Care e timpul adevărat — al lui sau al nostru? 

Norman n-ar fi vrut ca întrebarea lui să fie auzită. Era declan- 
șată de teancul enorm de dischete venite de la Shalmaneser în seara 
aceea și de amintirea modului în care fuseseră produse. Nici un 
sistem de tipărire imaginabil, nici chiar mașinile cu lumină proprie, 
care nu aveau nici o parte mobilă, cu excepția unui fascicul emis de 
un laser care imprima cuvintele pe hârtie foto-sensibilă, nu putea 
face faţă proceselor mentale unice ale lui Shalmaneser; toate proble- 
mele care îi erau date spre rezolvare erau rezolvate, sau cel puțin 
evaluate, apoi înmagazinate temporar într-o bancă de date, în timp 
ce el se ocupa de soluționarea celorlalte sarcini trasate de stăpânii 
lui. Transpunerea lor într-o limbă inteligentă ar fi durat de cincizeci 
până la o sută de ori mai mult. 

Elihu se uită la el. Avea ochii roșii din cauza nesomnului, ca ai 
lui Norman. Nu-ţi puteai îngădui să dormi dacă voiai să te pui la 
curent cu noile tehnici de manipulare a informaţiei. Apoi spuse: 

— Al cui? 

Norman râse amar, trecu pe lângă celălalt și închise ușa birou- 
lui. 

— Scuză-mă, dar începusem să mă gândesc iar la Shalmaneser 
ca la un „el“. 

Elihu dădu aprobator din cap. 

— Așa cum a spus Chad, a devenit unul dintre membrii familiei 
lui GT... Apropo, ce mai face Chad? Mă așteptam să arate mai mult 
interes pentru proiectul ăsta. La urma urmei, când l-am întâlnit 
pentru prima oară la reședința doamnei Steel, n-a făcut altceva toată 
seara decât să mă întrebe despre Beninia. 

— Abia dacă l-am văzut, spuse Norman trecând pe lângă pupi- 
trul lui electronic și împingând scaunul turnant cu genunchiul pen- 
tru a se putea așeza. S-a folosit de camera lui Don, asta o știu precis, 

și cred că și-a petrecut foarte mult timp citind cărțile lui Don — cam 
vreo trei mii sunt cu totul. Dar în afară de salut, altceva nu ne-am 
mai spus. 

— Am cam început să pricep ce e cu timpul real, spuse Elihu. 

Norman clipi, privindu-l uimit. 

— Asta! făcu Elihu emfatic, bătând cu degetul una dintre teancu- 
rile de dischete aflate în atenţia lor. Atât eu cât și tu am dori să 
discutăm despre proiectul Beninia. Dar nu putem. Tot ceea ce spu- 
nem fără a avea vreo legătură cu computerul nu mai e de actualitate, 
chiar înainte de a fi fost exprimat. Nu-i așa? Informaţia care să ne 
cerceteze și să ne formeze opiniile există, și noi știm lucrul ăsta, așa 
că refuzăm să comunicăm până când nu ne-am informat, și pentru 
că Shalmaneser operează de mii de ori mai repede ca noi, nu reușim 
să-l ajungem din urmă, deci, practic, nu reușim să comunicăm. 

Norman avu o ezitare. Apoi spuse: 

-Că tot veni vorba despre informaţia care ne formează și ne 
schimbă părerile... 

— Da? 

— Ai putea să-mi faci rost de niște date de la Guvern, ce crezi? 

- Depinde. Elihu se așeză pe un scaun cu fața la el. Pot face rost 
de orice intră în sfera mea de interes; dar nici ambasadorii nu au 
acces chiar la orice. 

-E în legătură cu Don, spuse Norman. Gura i se strâmbă într-un 
rânjet. Ceea ce ai spus tu despre imposibilitatea de a comunica m-a 
făcut să mă gândesc la el. Am conviețuit cu codderul ăla ani de zile, 
doar știi, și cu toate astea n-am ajuns să ne considerăm cu adevărat 
prieteni. Și acum, când nu mai stă cu mine, mi s-a făcut dor de el. 
Mă simt, într-un fel, vinovat. Mă întreb dacă aș mai avea vreo posi- 
bilitate să mai ţin legătura cu el? 

— M-aș putea interesa, spuse Elihu. Dar de fapt, ce s-a mai în- 
tâmplat cu el? 

- Credeam că știi. O! Dacă nu știi, poate că nici n-ar trebui... S-o 
ia dracu’ de poveste. Dacă nu mai poți avea încredere într-un amba- 
sador american, atunci în cine? 

- N-au încredere absolut în nimeni. Elihu ridică din umeri. Afa- 
ră doar de computere. 

- Eu, totuși, am, spuse Norman. Își privi mâinile pe care le 
răsucea fără să-și mai dea seama ce face. Don a plecat în Yatakang, 
într-o misiune de Stat. 

Elihu păru că rumegă cele auzite. Spuse: 

— Asta mă ajută să-i găsesc un loc din punctul meu de vedere. 
Mă întrebam în ce sertăraș ar fi putut să-l vâre. Vrei să spui că e unul 

dintre acei funcționari pe care Guvernul îi menţine în stare activă ca 
pe o poliţă de asigurare împotriva unor situaţii greu previzibile? 

— Cred că lucrurile cam așa stau. 

-Şi singurul lucru remarcabil care s-a produs în Yatakang în 
ultimul timp e acest fantastic program genetic pe care vor să-l finan- 
teze. Să aibă vreo legătură cu vizita lui? 

— Cred că lucrurile așa stau. Oricum, Don și-a luat diploma în 
biologie, și doctoratul în supraviețuirea genelor arhetipale în fosilele 
vii, cum ar fi crabii regali, arborii ginkgo și altele. 

— Guvernul ar dori să intre în posesia acestor așa-zise tehnici. 

-Şi eu mi-am pus întrebarea asta, spuse Norman. Și chiar mă 
întreb dacă le vrem cu adevărat? 

-Ce vrei să spui? 

— E mai greu de explicat... Ascultă, te-ai mai uitat la televizor de 
când ai venit acasă? 

— Din când în când, dar de când s-a lansat vestea cu Yatakangul, 
abia dacă am mai prins câte un buletin de știri. 

-Şi eu la fel, dar, în fine, cred că sunt ceva mai familiarizat cu 
felul în care sunt puse azi la punct anumite lucruri, așa încât pot 
trage niște concluzii din cele trei sau patru programe pe care le 
urmăresc. 

Privirea lui Norman trecu peste capul lui Elihu, fixându-se în 
colțul cel mai îndepărtat al camerei. 

- Engrelay Satelserv acoperă cea mai mare parte a Africii, nu-i 
așa? 

— Aş spune că mai curând tot continentul. Acum există vorbitori 
de limbă engleză în toate țările pământului, mai puţin poate în Chi- 
na. 

— Deci îl cunoști pe Mr. & Mrs. Everywhere? 

— Sigur că da — aceștia doi care apar în toate staţiile de identifi- 
care, ca făcând tot felul de lucruri exotice și romantice. 

— i-ai imprimat vreodată un set personalizat în Memoria lor? 

— Doamne, nu! Costă — cam cât? Cam vreo cinci mii de verzituri, 
nu-i așa? 

— Cam așa ceva. Nici eu n-am nimic de genul ăsta; onorariul de 
bază e pentru cupluri și, fiind burlac, nu m-a interesat niciodată 
chestia asta. Abia dacă am identitatea standard a unui negrotei. Dar 
de nenumărate ori am urmărit ce s-a întâmplat cu seturile prietenilor 


mei, și pot să-ţi spun că mi s-a părut straniu. E ceva absolut unic și: 


de nedescris în a-ţi vedea chipul și a-ți auzi vocea imprimate în 
semnalul fundamental. Acolo porţi haine pe care nu le-ai avut nicio- 
dată, faci lucruri pe care nu le-ai făcut niciodată, în locuri unde n-ai 

fost nicicând. Și totul pare a fi cât se poate de real, pentru că în zilele 
noastre televiziunea este lumea reală. Ai priceput? Ești conștient de 
dimensiunea planetei și nu poți crede că orizonturile noastre atât de 
limitate pot fi adevărate. Cu mult mai adevărat ni se pare ce ne e 
prezentat prin intermediul televizorului. 

- Chestia asta am priceput-o cât se poate de bine, spuse Elihu. 
Ceea ce am putut să văd și pe seturile altora. Și sunt întru totul de 
acord cu privire la ce concepem noi drept real. Dar eu credeam că 
vorbim despre Yatakang și pretenţiile lui. 

- Exact ceea ce și fac, continuă Norman. Ai cumva o imagine a 
interiorului atașată la setul tău? Sigur că nu. Eu am. Folosesc acelu- 
iași scop, fără a intra însă și în ambianţă: când ei — ia să vedem... Ah, 
da, când pun ceva la punct, cum ar fi decupajele prin care introduc 
SCANNERUL, unul din decupaje va deveni ceea ce numesc ei de- 
cupajul „locuință“, prin care Mr. & Mrs. Everywhere sunt prezentați 
în casa ta, cu aceleași grimase pe care le faci tu, urmărind același 
program pe care ai fi vrut tu să-l vezi. Știai de chestia asta? 

-Nu cred că au în Africa un asemenea serviciu, spuse Elihu. 
Înţeleg ce vrei să spui, dar în felul ăsta se prezintă mereu o casă de 
vis, un fel de ideal plin cu aparatură de lux. 

— Așa a fost cândva, spuse Norman. Practic, astăzi fiecare casă 
americană e plină de asemenea aparatură de lux. Știi definiția lui 
Chad referitoare la Noul Sărman? Oamenii care au rămas în urmă 
cu achitarea ratelor pentru modelul din anul următor spre a-l plăti 
cu bani gheaţă pe cel care va apărea peste doi ani. 

Elihu izbucni în râs, apoi redeveni serios. 

-E atât de aproape de realitate, încât aproape că nici nu-ți mai 
vine să râzi, continuă el. 

- Pe barba Profetului că așa și e! Mi-am făcut timp să mă uit pe 
unele din cărţile lui Chad după petrecerea de la Guinevere, și... Până 
să-l fi cunoscut eram convins că era unul din mahării plini de ifose 
și aroganță, dar acum, după ce l-am întâlnit personal, îmi vine să 
cred că are dreptul la fiecare strop de îngâmfare pe care îl afișează. 

— M-am gândit să propun Guvernului să-l invite în calitate de 
consilier special pentru acest proiect, dar când i-am adus la cunoștin- 
ță lui Raphael Corning intenția mea, mi s-a spus că Guvernul nu 
poate accepta prezenţa lui. 

— De ce ar face-o? Și-a bătut joc cu un succes remarcabil de tot 
ceea ce reprezintă autoritate oficială. 

-El nu e convins că a reușit chiar atât de bine. 

-Cu siguranţă că a reușit să pigmenteze bine opinia publică. 
Poate că nu a reușit o schimbare radicală, dar a mai putut oare așa 

ceva vreun gânditor social de la Mao încoace? Numai faptul că scrie- 
rile lui au devenit bibliografie la cele mai multe dintre facultăți do- 
vedește că ideile sale sunt bine diseminate. 

— Da, dar același lucru se poate spune și depre Thoreau și — în 
fine, ne-am avântat în digresiuni. Spuneai ceva despre faptul că noi 
nu dorim tehnicile genetice al Yatakangului, după care ai sărit la Mr. 
& Mrs. Everywhere. 

— Exact. Am și uitat să mai ajung unde doream. De două ori am 
așteptat evenimentul în legătură cu legislația eugenică și cu partiza- 
nii. După ce au folosit un aparat TV cu personalitate, mai cu seamă 
dacă acesta include și un tablou de interior, oamenii încep să piardă 
contactul cu prezentul. De pildă, o dată pe an ai vrea să-ţi vezi 
propria-ţi imagine proaspăt înregistrată. Dar cunosc și oameni care 
patru sau cinci ani la rând s-au bucurat de astfel de înregistrări, așa 
încât își pot admira eul mereu tânăr pe ecran. Pur și simplu au ajuns 
să nege trecerea timpului. Trăiesc într-un acum care nu mai trece. Ai 
priceput unde vreau să bat? 

— Oamenii care nu pot accepta că îmbătrânesc nu vor ceda locul 
altora, mai cu seamă când e vorba de copii, nu-i asa? 

- Exact. Cu alte cuvinte: ori Guvernul nostru și al oricui altcuiva 
acceptă ceea ce au făcut cei din Yatakang, ori se va da de unul singur 
în vileag că nu e în stare decât de vorbărie goală. Cea de-a doua 
variantă mi se pare mai potrivită Guvernului, pentru că aplicarea 
proceselor de îmbunătăţire tectogenetică la milioane de sarcini ar 
provoca o frământare socială fantastică — încă și mai acută decât la 
înființarea Comitetelor pentru Aplicarea Legilor Eugenice. Dar cale 
de mijloc nu există. Succesul din Yatakang, refuzat oamenilor din 
alte țări, și chiar aplicarea cu succes a procesului în cercuri sociale 
restrânse, fără ca la el să aibă acces și alte pături ale populaţiei, va 
provoca o indignare atât de puternică și amplă... Crezi că am exage- 
rat cu ceva? 

- Nu cred. Elihu încercă să-și reprime, fără a reuși, fiorul care îl 
cutremură. După cum ţi-am mai spus, nu mă prea omor cu televizo- 
rul, dar de când stau într-o cameră din hotelul ONU, am avut ocazia 
să aflu părerea unor oameni din cel puţin o sută de naționalități, și-ţi 
spun pe cuvânt că Yatakangul a devenit una dintre cele mai urâte 
ţări de pe glob, fără a exclude China. 

-Şi acum vine partea cea mai tare, spuse Norman, care se aple- 
că ușor în față pentru a da mai multă greutate vorbelor sale. Nu s-a 
mai produs nici o criză până la apariția domnului și doamnei Every- 
where. Și-au făcut o intrare forțată în lumea contemporană, fiind 
ambasadorii antipatiilor și urii acumulate de-a lungui generațiilor 

trecute. Chiar așa, am putut să văd ce-au făcut din opinia publică. 
Zeci — sute de milioane au ajuns să se identifice cu imaginea acelui 
cuplu fabricat. Următoarea campanie prezidențială va gravita în ju- 
rul a ceea ce gândesc cei doi, fără să încerce a stabili care e cea mai 
bună politică. Dar problema Yatakangului va lovi prima, și ce e mai 
grav e că-i va nimeri pe oameni din plin. Și când cineva te izbește 
sub centură, nu știu dacă-ţi mai arde să ripostezi. E suficient ca Mr. 
& Mrs. Everywhere să afirme că așa ceva nu-i cinstit și vei avea votul 
pentru războiul cu Yatakangul în cel mult o săptămână. 

Se așternu tăcerea. 

Pe faţa lui Norman se putea citi îngrijorarea. După ce îl privi cu 
luare aminte, Elihu zise: 

- E surprinzător cât de mult te-ai putut schimba în ultimele zile, 
de când te-am cunoscut. 

— Cum? Ce vrei să spui? 

— Faptul că ai plecat de lângă strămoși, lăsându-le somnul ne- 
tulburat, a avut asupra ta efecte pozitive incalculabile. Acum două 
săptămâni mi te-aș fi putut imagina hlizindu-te de mutrele-funduri- 
le ăstora palide față de descoperirile gălbejiților. Pentru ca acum, 
ceea ce te frământă cel mai mult să fie faptul că oamenii nu vor 
analiza cu detașare, ci pot fi împinși spre reacţii emoționale prostești. 

— Întreaga mea viață n-a fost altceva decât o reacţie emoțională 
prostească, spuse Norman fără să-l privească pe omul mai în vârstă 
cu care discuta. Nu vrei să abandonăm subiectul ăsta și să revenim 
la chestiunile noastre? 

Ridică primul teanc de materiale legate, tipărite pe hârtie de un 
verde palid. Culoarea aceasta era un indiciu că Shalmaneser proce- 
sase informaţia considerată drept ipotetică. Atunci când îi erau in- 
troduse ipoteze care țineau de lumea imediată, hârtia folosită avea 
culoarea roz deschis. 

— Ce spune rezumatul? întrebă Elihu. 

— Merge, murmură Norman. Lăsă materialul deoparte, uitân- 
du-se în partea de sus a fiecărei pagini din noul document. Etc, etc. 
etc... Ținând cont de ipotezele programului, aprecierea e favorabilă. 

- Ce bine e să știi că mai există și ceva care e în favoarea noastră, 
comentă Elihu sarcastic, apoi întinse mâna după stilou și începu o 
tabulare cât mai exactă a zonelor care priveau aventura beniniană în 
care Shalmaneser hotărâse că ideea e fezabilă. 

El — trebuia folosit pronumele personal — revizuise deja listele 
cu personalul ex-colonial. 

lumea evenimenţială (10) 
STRUGURI ACRI 


„Chirurgi, medici și infirmiere din toate cele o sută de insule se 
îndreaptă deja spre Gongilung pentru a participa la extraordinarul 
proiect inițiat de profesorul Sugaiguntung. Grupuri întregi dintre ei 
au stat ore fără șir în Piaţa Libertăţii în speranţa de a-l vedea pe 
mareșalul Solukarta făcându-și apariția la fereastra palatului, spre 
a-și putea astfel exprima recunoştinţa pentru noua și minunata epo- 
că pe care a deschis-o. Așa după cum a arătat Conducătorul într-un 
mesaj televizat seara trecută, ducerea la împlinire a acestui unic și 
minunat program va fi de durată, dar se așteaptă ca aplicarea lui să 
înceapă chiar de la anul. Între timp, mii de soți fac cereri la toate 
clinicile din Yatakang pentru vasectomie, cu menţiunea că nu vor să 
dea naștere unor progenituri inferioare, tocmai acum, când șansele 
de optimizare a populaţiei ţării au devenit atât de mari.” 


Delhi, India: o mulțime alcătuită din aproximativ patruzeci de 
mii de oameni, conduși de membri ai Ligii Părinților Copiilor Han- 
dicapaţi și cu Deficiențe Locomotorii, au luat cu asalt timp de șase 
ore ambasada Yatakangului. Poliția a trebuit să recurgă la gaze lacri- 
mogene și gaz somnifer pentru a-i dispersa. 


„Președintele Yung l-a felicitat pe mareșalul Solukarta, expri- 
mându-și speranţa că remarcabilele descoperiri de pe tărâmul medi- 
cal făcute publice de curând de către profesorul doctor 
Sugaiguntung vor fi în scurt timp accesibile tuturor asiaticilor. În 
vreme ce progresele uriașe ale Chinei în domeniul alimentaţiei, să- 
nătății publice, programării genotipice, au făcut ca poporul ei să fie 
cel mai sănătos și cel mai capabil din lume, populaţia celui mai mare 
prieten și aliat al Yatakangului e nerăbdătoare să salute și să adopte 
acest enorm eveniment asiatic.“ 


Stockholm, Suedia: străzile fiecărui oraș din această țară, care are 
cea mai veche și severă legislaţie eugenică din lume, au fost noaptea 
trecută inundate de mulțimi aflate în stare de ebrietate, deplângând 
faptul că nu au copii. Bătrâni de șaptezeci și chiar optzeci de ani, 
amestecați printre tineri recent sterilizați, au epuizat rezervele de 
vodcă din Stockholm, Malmö și Göteborg, conform celor declarate 

de corporaţia naţională a băuturilor alcoolice. Nu s-au raportat nici 
un fel de pagube sau răniri în timpul tulburărilor care au urmat. 


Londra, Anglia: Ministerul Sănătăţii va face joi o declarație în 
Camera Comunelor. 


Johannesburg, Africa de Sud: Nathan Mdlele, care s-a autointitulat 
„doctor“, a fost arestat sub acuzația de uz de fals intelectual prin 
răspândirea de bilete în care afirma că poate să aplice tehnica Sugai- 
guntung la femeile gravide. 


„Indiferent ce s-ar spune, pentru mine e clar că Larry e sub 
nivelul celorlalţi copii din clasa lui. Știu: am promis că voi avea și un 
al doilea copil când mi se va mări salariul, dar acum nu mai am chef 
de un alt prostănac în familie — nu poți avea un geniu la ordin.“ 


Port Moresby, Noua Guinee: câteva sute de bărbați și femei cărora 
li s-a interzis să devină părinţi prin legislația eugenică locală s-au 
îmbarcat în portul local cu destinația Gongilung, unde speră să li se 
accepte cererile pentru tratamentul Sugaiguntung. Observatorii au 
comparat situaţia creată cu aceea a cultului cargo din secolul trecut, 
care a generat un val de isterie ce a cuprins întreaga țară. 


Atena, Grecia: Într-un stil cât se poate de îndrăzneț, agenţii pu- 
blicitari ai idolului TV Hector Yannakis au anunţat intenția actorului 
de a ajuta el însuși la optimizarea populaţiei, condiția fiind ca shigii- 
le care se vor prezenta în acest scop să fie citez cât de cât atrăgătoare 
încheiat citatul. Această pretenţie de prost-gust a stârnit o furtună de 
proteste acoperite de aclamațiile entuziaste ale admiratorilor fanatici. 


„O sută de mii de verzișori și nici o garanţie? Eşti nebun! În 
Yatakang o fac în cadrul Serviciului de Sănătate!“ 


Alice Springs, Australia: spitalele de aici sunt suprapopulate de 
aborigeni neconsolaţi, induși în eroare de predicatorul fanatic 
Napoleon Boggs, care i-a făcut să creadă că vor putea avea copii cu 
piele albă la cerere, conform unei declarații făcute cu ocazia unui 
dans al băștinașilor. Sunt și unii care au bătut o sută de mile pentru 
aceste vorbe goale. Conform unei alte declarații făcute de Boggs, 
acţiunea lui a avut drept scop atragerea atenției asupra condiţiei 
inferioare a aborigenilor din Australia modernă. 

„Uită-te la tine, mocofanule ce ești! Să nu spui că-ți pare rău — 
a fost un cadou scump și când i-oi spune mătușii Mary că l-ai făcut 
praf de bine ce mi l-ai dat, or s-o apuce dracii. Cine te-a pus să-ţi 
întemeiezi o familie înainte ca eu să fi fost sigură că urmașii mei vor 
fi în stare să-și aibă singuri de grijă?“ 


Tokio, Japonia: în ciuda activității poliţiei, care durează douăzeci 
și patru de ore neîntrerupt, valul de sinucideri ale bărbaților cărora 
Îi se interzice să aibă copii din cauza unor defecte genetice a conti- 
nuat la toate templele șintoiste din oraș. Un om a reușit să se stre- 
coare într-un astfel de templu, închis după cinci sinucideri, apoi s-a 
urcat pe acoperiș, la o înălțime de șaizeci de picioare, de unde s-a 
aruncat cu capul înainte. 


Portland, Oregon: partizani înarmați cu bombe incendiare, na- 
palm și explozivi i-au atacat pe ofiţerii Biroului de Aplicare a Legilor 
Eugenice î în plină zi. La venirea poliţiei, mulțimea în delir i-a aclamat 
pe partizani, ajutându-i să scape prin furnicarul de lume, în timp ce 
a blocat căile de acces pentru mașinile poliției. 


„Una din tehnicile pe care experții susțin că le folosesc în Yata- 
kang este cea căreia ei îi spun «clonare» prin care se ia nucleul uneia 
dintre celulele corpului tău, după care se introduce în ovul pentru a 
crește. Și dacă pot face așa ceva, de ce nu pot avea eu un copil de la 
tine? Nici un bărbat n-ar trebui să aibă de-a face cu așa ceva.“ 


Moscova, Rusia: studenţii de la universitatea de aici, care fac 
parte din anul ce va termina în vara aceasta, și cărora li se va oferi 
alternativa standard de a fi sterilizați sau repartizați într-unul din 
Noile Orașe ale Siberiei, au declarat o grevă italiană, ocupând timp 
de o zi laboratorul de cercetări biologice în semn de protest pentru 
rămânerea în urmă a Rusiei față de o ţară înapoiată cum e Yatakang 
într-un domeniu crucial ca acela al tectogeneticii. 


„L-am avortat. Americanii consideră că gene ca ale tale sunt 
foarte suspecte de transmitere ilegală. Nu voi mai face încă o încer- 
care nici cu tine, nici cu altcineva. Al doilea copil al meu va fi îmbu- 
nătățit, așa cum se face în Yatakang.“ 


Washington, DC: la conferinţa de presă de azi dimineaţă. Preșe- 
dintele a declarat că toți consilierii săi văd în programul de optimi- 
zare yatakang o simplă propagandă cităm o lăudăroșenie pe care 


252 


nici un stat cu mult mai bogat ca al nostru nu ar putea-o traduce în 
realitate în veacul acesta încheiat citatul. 


Paris, Franţa: președintele în exercițiu al Comitetului pentru Eu- 
ropa Comună, Dr. Wladislaw Roniecki din Polonia, a declarat că 
pretenţiile Yatakangului sunt cu totul nefondate în realitate fiind 
citez un program pe care toată averea reunită a țărilor noastre nu l-ar 
putea înfăptui încheiat citatul. 


„Pun pariu că rahatul ăsta de funcționăraș de la Biroul Eugenic 
are un genotip atât de scârbos că n-ar merge nici la un animal de 
turmă! Și pun pariu că posedă progenituri — unul care deține funcția 
lui poate să aranjeze lucrurile, nu-i așa?“ 


Caracas, Venezuela: despărțindu-se spectaculos de politica de 
până acum, reprezentanţii Agenţiei Olive Almeiro, serviciul portori- 
can de adopțţii de notorietate mondială, a anunțat, citând surse spa- 
niole, că va fi posibil exportul de ovule pure castiliene, care vor 
traversa Atlanticul pe vase speciale, într-o stare de congelare perfec- 
tă, ovule care vor fi implantate citez în mamă încheiat citatul. Acest 
lucru confirmă previziunile autorizate referitoare la faptul că legis- 
laţia portoricană va da o lovitură mortală tuturor întreprinderilor de 
copii din SUA. 


Madrid, Spania: Papa Eglantine a denunţat programul yatakang 
ca pe un alt amestec blasfemiator în creația divină, și a ameninţat cu 
blestemul etern pe oricare catolic din Yatakang care își va manifesta 
acordul cu politica guvernamentală. Un decret al Partidului Regalist 
va introduce pedeapsa cu moartea pentru exportul de ovule, dacă 
acesta va fi aprobat mâine de Cortes. 


„Dragă, spui prostii! Așadar nu-l avem pe Shalmaneser, așadar 
nu avem unul dintre cele mai bune echipamente computerizate din 
lume, și chiar azi de dimineaţă a fost scos un program care dovedeș- 
te că Yatakangul nu-și poate ține promisiunea. Toată povestea asta e 
un bluf... Nu mă asculți, nu-i așa? Și atunci ce rost mai are să vor- 
besc?” 


Cairo, Egipt: adresându-se unui grup de pelerini aflați în drum 
spre Mecca pentru hajj, un purtător de cuvânt guvernamental a de- 
nunțat programul de optimizare pus la punct de Yatakang drept 
citez o minciună sfruntată încheiat citatul. 

Havana, Cuba: la un miting prin care se marca aniversarea morții 
lui Fidel Castro, ministrul cubanez al Bunăstării și Familiei a acuzat 
guvernul din Yatakang de citez înșelare deliberată a popoarelor lu- 
mii a treia încheiat citatul după care a fost obligat să părăsească 
tribuna în huiduielile asistenţei. 


„Fir-ar al dracului să fie, Frank. N-o să-i iert niciodată pe neno- 
rociții ăia! Ne-am înțepenit în orașul ăsta uitat de lume, când am fi 
putut să stăm acasă printre prieteni, și chiar dacă n-am fi putut să 
folosim un nucleu de la una din celulele tale, am fi putut folosi unul 
de la mine și tot am fi avut o fată, nu-i așa?“ 


Port Mey, Beninia: într-un comunicat difuzat cu ocazia Zilei In- 
dependenţei, prin care anunța că medicii i-au mai dăruit doar un 
timp foarte scurt de viață, Președintele Obomi a declarat că nu și-ar 
fi putut dori o familie mai bună decât poporul pe care l-a condus o 
vreme atât de îndelungată — cu sau fără tratamentul yatakang. 


Berkeley, California: Bennie Noakes stă în fața unui ecran racor- 
dat la SCANNER repetând necontenit: „Doamne, ce imaginație mai 
pot să am!“ 


(Părinţii au mâncat aguridă și copiilor li s-au strepezit dinții. 
Ezechiel XVIII, 2) 


urmărind detaliile (16) 
MESAGERUL EVANGHELIEI 
DRAGOSTEI UNIVERSALE 


-Cine e doamna care și-a pierdut copilul în condiţii atât de 
nefericite? o întrebă Henry Butcher pe sora de salon. 

Sora își ridică privirea îngrijorată spre omul rotofei și jovial din 
fața ei. Cutele adânci săpate de oboseală se transformară într-un 
surâs. 

— Bună, Henry, spuse ea. Intră — sunt sigură că va fi bucuroasă 
să audă câteva cuvinte de consolare din partea cuiva. Blonda din al 
treilea pat, pe mâna dreaptă. 

-E prima după o perioadă destul de îndelungată, nu-i așa? 
întrebă Henry. 

— Doamne, da. Prima de când lucrez eu aici, adică de aproape 
unsprezece ani. Laboratorul face cercetări ca să vadă ce n-a mers. 

— Ar fi trebuit să fie un caz normal? 

Sora se lăsă cu spatele pe speteaza scaunului, bătându-și dintele 
alb cu o unghie bine îngrijită. 

-Cred că da, zise ea gânditoare. Apăruse o problemă legată de 
RH, dar așa ceva nu reprezintă nici pe departe un caz — o transfuzie 
generală înainte de naștere, după care totul urma cât se poate de 
normal. 

- O problemă legată de RH? repetă Henry. 

- Da — doar știi ce înseamnă asta, sau ar trebui, că doar lucrezi 
la o bancă de sânge. 

-Sigur că am auzit, fu Henry de acord. Expresia serioasă pe 
care încerca să și-o pună pe faţa jovială nu-l prindea deloc. Dar din 
câte știam eu, incompatibilitățile reprezentate de RH nu permit sar- 
cina. 

— Lucrul e valabil în această țară. Dar fata asta lucrează pe un- 
deva prin Africa. Soţul a trimis-o acasă în mod special pentru a naște 
într-un spital ca lumea. Și nu se poate refuza cuiva maternitatea doar 
pentru că ea nu s-a făptuit sub jurisdicția acestei țări. 

- Sigur că nu... Bine, bine, e o poveste tare tristă. O să intru în 
salon să văd ce pot face pentru a o mai înviora pe tânăra doamnă. 

Sora continuă să-l privească zâmbitoare, în timp ce el ieșea din 
birou, cu halatul alb din plastic sterilizat aruncând străluciri umede 
sub lămpile puternice, în timp ce picioarele lipăiau la fiecare pas. E 
foarte drăguţ din partea unui străin să se comporte în felul ăsta, își 
spuse ea. Dar în fond era exact ceea ce te-ai fi așteptat din partea lui. 

Toată lumea din spital îl îndrăgea pe Henry Butcher. 


După ce stătu câteva minute în compania mamei care-și pierdu- 
se copilul, îi dădu una din broșurelele lui de inspirație creștină — era 
împărțită în două părți, cu titluri ca Iubește-ţi Vecinul și Adevărul Te 
Va Elibera. Apoi îi expiră pauza de masă, așa că se întoarse la banca 
de sânge unde lucra, împărțind saluturi vesele tuturor cunoscuților. 

În timpul cât fusese el plecat sosise o cerere pentru o sută de 
sticluţe de sânge de la donatori, cu etichetă pentru o intervenție de 
rutină în blocul din apropiere. Puse dosarele în ordine, după nume, 
vârstă, grupa sanguină, având ca îndreptar fișele din cabinet, alese 
numărul exact de etichete, plus încă zece la sută în cazul unor even- 
tuale pierderi, ieși o clipă pentru a înmâna două sticluţe cu sânge 
din grupa zero unui infirmier de la salonul maternității, apoi ames- 
tecă și măsură cantitatea exactă de soluţie de sare citrică pusă în 
fiecare flacon pentru a preveni coagularea sângelui. 

În cele din urmă, asigurându-se că nu e văzut de nimeni, stră- 
punse dopul de cauciuc sigilat al fiecărei sticluțe cu o seringă, prin 
care introduse o sută de miligrame de Triptină. Era cât se poate de 
încântat. Ideea nu-i venise decât de curând. Până acum susținuse cu 
succes câteva demonstrații publice privind crezul lui cel mai intim — 
mai cu seamă duminica dimineaţă, când reușise să miruiască fața 
amvonului catedralei cu „Adevăr sau Consecințe”, asigurându-se în 
felul acesta că episcopul spusese, în fine, adevărul gol-goluț în locul 
obișnuitelor lui minciuni — dar numai de curând descoperise această 
metodă eficientă de a-i ferici pe oameni cu efectele panaceului în 
care credea el cu tărie. 

Nu se putea imagina urând pe cineva: toată ura fusese izgonită 
din el de lumina caldă a psihedelicelor. Cu toate acestea existau, 
chiar printre colegii lui de muncă, dintre aceia care respingeau ideea 
că dragostea universală putea lua forma chimică. Și de ce nu? La 
urma urmei, chiar tradiţia creștină consfințea că Dragostea putea lua 
forma materială a pâinii și vinului... 

Sigur, moartea acelui copil era un lucru teribil de jenant: pro- 
babil că-i fusese administrată o supradoză. Umbra unui nor trecu 
peste figura lui bonom-surâzătoare, dar totul dură o clipă. Sora îi 
spusese că era primul caz în ultimii cincisprezece ani, de când lucra 
acolo. Ei bine, nu se va mai întîmpla așa ceva în viitorul previzibil, 
sau mai bine zis, niciodată, de vreme ce li se interzicea paternitatea 
celor cu probleme de RH. 

Își termină treaba, clăti și uscă seringa cu cea mai mare atenție, 
așa cum văzuse că fac toți medicii din spital, după care o puse la loc 
în caseta ei. Încuie flaconul de Triptină din care luase doza necesară, 
după care începu să aranjeze flacoanele în vederea transportului lor. 
În timp ce-și făcea treaba fluiera. 

Și cum să nu fluieri știind că fiecărui pacient din acest spital 
care va avea nevoie de o transfuzie îi va fi oferită experiența unei 
remarcabile iluminări deschizătoare de minte pe care numai Triptina 
o putea îngădui? 

După o jumătate de oră, tânărul patolog care investiga cauzele 
morţii inexplicabile a copilului ceru un flacon de sânge, grupa 0, pe 
care Henry i-o dădu imediat. A fost cât se poate de surprins când 
patologul a revenit și i-a tras un pumn care ka aruncat într-o 
piramidă formată din coșuri pline cu flacoane pe care le risipi cu 
forța unei explozii. 

Cât despre polițistul care l-a arestat sub acuzația de crimă, lui 
Henry tot nu-i venea să creadă că e real. 

continuitate (18) 
ZIDURILE TROIEI 


Ostilitatea pe care Donald o resimți la întoarcerea în lumea reală 
nu era doar o iluzie. Îi era provocată de așa-zișii pasageri îngrămă- 
diți în expresul ultrarapid care acum deservea zona Ellay. De fapt 
era vorba de o bază militară, curățată la repezeală de echipamentul 
militar pe care publicul nu avea voie să-l vadă și în care patrulau 
permanent santinele înarmate. Deviat, întârziat, programul îi scotea 
din bază flămânzi și însetați, întrucât cantinele Forțelor Armate nu 
puteau asigura condiţiile unui aeroport adevărat; dar ceea ce punea 
capac întregii situaţii era nesiguranța zborului lor, pentru că supe- 
rexpresurile ce reveneau la bază își descărcau tunurile sonice deasu- 
pra zonelor populate, iar rezidenții reclamau situația, așa că acum 
erau în căutarea unui țap ispășitor. Apariția lui Donald, înarmat cu 
acea clarviziune care putea să străpungă opacitatea birocratică ce-i 
lega pe ceilalți de mâini și de picioare, le oferi o ţintă numai bună. 

Prea puţin îl interesa pe el ce simțeau ceilalți. - 

Avea o ușoară durere de cap. Unul dintre numeroșii procesori 
succesivi de la Boat Comp, care-l demontaseră ca pe o mașină pe o 
bandă de asamblare, îi atrăsese atenţia că astfel de dureri mai pot 
interveni periodic timp de o săptămână sau două. Durerea nu era 
însă suficient de puternică pentru a-l face să uite la ce se gândea. 

Se simțea mândru. Acel Donald Hogan care trăise treizeci și 
patru de ani nu mai exista, ceea ce nu reprezenta nici o pierdere. 
Fusese un individ pasiv, un recipient, sau mai curând un receptacul 
gata să înghită o sumedenie de date, fără să contribuie însă în vreun 
fel la influențarea mersului lumii, rezervat, mulţumit de sine, atât de 
neimplicat încât și Norman House, colegul lui de apartament, într-un 
acces de furie, îi spusese că e un zombi lipsit de sânge și voință. 

Nu era vorba de faptul că nu-i păsa de opinia lui Norman. Știa 
ce energii latente sălășluiau în el și ardea de nerăbdare să vină clipa 
când le va putea elibera. Actele îi fură controlate de către un ofițer 
foarte atent care ședea la una din mesele pliante care alcătuiau un 
șir ce bloca hangarul folosit ca pasaj de trecre. 

-Te duci în Yatakang, da? zise acesta. Ca să te îmbunătățești, 
cred! 

- Cine? Eu? Nici vorbă. Eu mă descurc destul de bine oriunde. 
Tu, în schimb, arăţi ca și cum ai strânge bani pentru un bilet. 

O clipă avu impresia că omul îl va pocni. Faţa îi ardea din cauza 
efortului de a se stăpâni. Nu-i mai putu spune nici un cuvânt lui 
Donald, așa că trânti documentele sub mașina de ștampilat din fața 
lui, apoi îi făcu semn să treacă mai departe. 

- Nu era cazul să fi spus așa ceva, spuse reprezentantul oficial 
de la masa următoare în clipa în care Donald trecu suficient de 
aproape de el pentru a-l auzi. 

— Cum? 

Celălalt se asigură că amicul lui era prea ocupat cu altceva ca 
să-l mai poată auzi. 

— N-ai avut nici un motiv să spui așa ceva, repetă el. S-a căsăto- 
rit fără să se fi asigurat că genele le corespundeau, așa că primul 
copil a trebuit avortat. Pata roz. 

Era semnul schizofreniei ereditare. Donald se înfioră. 

— Cred că eu te-aș fi plesnit, spuse oficialul. 

— Dacă ar fi făcut-o, i s-ar fi întâmplat pentru ultima oară, spuse 
Donald cu un rânjet. Îi făcea atât de bine să știe că e ceva mai mult 
decât o laudă — era o promisiune. După o clipă adăugă: Chiar nu mai 
ai nimic de făcut? 

Oficialul se înroși, apoi se întoarse pentru a se ocupa de urmă- 
torul pasager. 

- Yatakang? se miră stewardul de pe expres, un tip elegant, 
tânăr, sportiv, ambidextru cu umeri lați. Înseamnă că dumneavoas- 
tră sunteți domnul Hogan — în cazul acesta sunteți singura persoană 
programată pentru acest zbor... Verifică lista pe care o avea la el. 
Uitaţi și numărul locului dumneavoastră, sir. Călătorie plăcută. Vin 
să vă mai văd înainte de decolare. 

Îi întinse o pungă mică din plastic. 

Donald o luă, după care intră în coșciugul cu aspect posac care 
era expresul. Luând loc alături de ceilalți tovarăși de drum, anonimi 
și întâmplători, Donald își aminti de ordinul lui Delahanty de a uita 
ştirile ultimelor zile. Când stewardul reveni pentru a face „turul de 
onoare” al navei, răspunse afirmativ la întrebarea acestuia dacă do- 
rește ceva. 

- Mi-ai spus că sunt singura persoană care merge în Yatakang, 
nu-i așa? 

Urmă o clipire iute a genelor lungi și un zâmbet forțat. 

-Sigur că da, domnule. 

— Se întâmplă de multe ori? 

-Ca să vă spun sincer, domnule, din câte înţeleg, dacă n-ar fi 
clauza din convențiile internaţionale care ne obligă să oprim o dată 
pe zi la Gongilung, nu am avea de ce să ne facem probleme. Dar e 

ceva care ne obligă să garantăm facilități de zbor — dacă doriţi pot să 
obţin detalii de la căpitan... 

— Nu te deranja. Dar n-a existat nici un alt pasager pentru Yata- 
kang în ultima vreme? Mă gândesc că din cauza marii vești de alal- 
tăieri... 

— Vă referiti la reporteri ca dumneavoastră? Mi-e teamă că nu 
am observat nimic deosebit, continuă stewardul pe un ton rece. 

Donald oftă. Era cât se poate de bine atunci când etica profesio- 
nală și respectul pentru confidențialitate erau restrânse la câteva 
grupuri de experţi ca doctorii și preoții; acum, când același compor- 
tament fusese îmbrățișat de toată suflarea, i se părea o jignire. 

— Am un politelefon. Are ceva dacă îl folosesc în timpul zboru- 
lui? 

- Nu, domnule. Dar pot să vă trec ecranul de la scaun pe un 
post cu știri? 

— Te cred și eu. Și dacă ai ceva ziare de ultimă oră la bord, te-aș 
ruga să mi le aduci. 

-Să văd ce vă pot găsi, domnule. Mai doriți și altceva? 


Stewardul reveni îmbujorat, chiar în clipa în care tractoarele 
începuseră să ducă expresul spre rampa de lansare. 

- Am reușit să găsesc un ziar de azi și unul de ieri, spuse jenat, 
părând că-și cere scuze. 

Chiar și așa, depășea așteptările lui Donald. Le luă, mormăind 
ceva care putea fi și o mulțumire, după care le desfăcu. Ziarul mai 
vechi începuse să se dezintegreze din cauza legii federale antigunoi 
care nu permitea tipărirea publicaţiilor efemere pe hârtie durabilă 
decât pentru scopuri istorice. Ținându-l cu mare grijă, începu să 
caute informații legate de Yatakang. 

Găsi un singur lucru și acela referitor la o agenție care era marea 
rivală a lui Engrelay Satelserv: Video-Asia Reuters. Nici nu era de 
mirare; ziarele de azi erau pline de fleacuri, departe de a reprezenta 
o concurență pentru canalele TV de știri — de altfel, cele mai multe 
din ele, printre care și Times din New York și Londra, își racordaseră 
casetele de știri la rețelele de televiziune. Cât despre ceea ce aflase 
din lectura ziarului, ar fi putut deduce de unul singur: oamenii din 
Yatakang credeau în afirmaţiile guvernului lor, indiferent cât de exa- 
gerate ar fi fost ele. 

În timp ce dădea pagina, aceasta se dezintegră, împroșcându-l 
cu un nor de firimituri galbene. Blestemă și aruncă resturile în tubul 
din dreptul locului său. 

Urmă aproape imediat anunțul decolării, așa că trebui să aștep- 
te mai întâi înscrierea pe orbită înainte de a începe să răsfoiască al 
doilea ziar. 

De data aceasta găsi o pagină întreagă care insera material de- 
spre optimizare: unul din articole cita o agenție din Gongilung, care 
informa că fuseseră adunate fonduri din insulele aflate în apele teri- 
toriale cu scopul ca medici și surori să se poată instrui sub directa 
îndrumare a lui Sugaiguntung, și alte douăsprezece articole descriau 
reacţiile înregistrate în alte ţări. Erau și aluzii la faptul că opinia 
publică era ostilă concluziei trasă de experți. Apoi ajunse la un mi- 
nistru al guvernului cubanez, care fusese huiduit chiar la o sărbătoa- 
re dedicată lui Castro... 

Donald se încruntă. Toate aceste știri aveau pretenția de a as- 
cunde un substrat mult mai profund, dar pe el îl durea iar capul și 
nu se mai putea concentra. În versiunea Mark I ar fi răsucit chestiu- 
nea pe toate feţele, încercând și o pătrundere în subconștient. Dar 
acum nu mai avea răbdare pentru așa ceva. În loc să analizeze pro- 
blema mai departe, aruncă ziarul în tub și deschise programul de 
știri sintetizate pe care i-l dăduse stewardul. 

Pe ecranul miniatural, fixat pe speteaza scaunului din față, se 
iviră câteva clipuri scurte însoțite de comentariul pe care îl auzi în 
cască. Le acordă exact atâta atenție câtă reuși să-și concentreze. În- 
tâmplarea făcu să intre pe circuit chiar înaintea difuzării știrilor 
sportive, așa că trebui să mai aștepte patru minute prețioase până 
când buletinul să fie repetat cu sigla stației emitente. Așa descoperi 
că urmărea un program compilat de aceeași echipă care semnase și 
grupajul însăilat din ziarul pe care tocmai îl aruncase și care conținea 
aceleași povești ca și fițuica respectivă. 

Întinse agasat mâna ca să închidă aparatul. În aceeași clipă ima- 
ginea se strică și un semnal anunță că ain cauza distanţei prea mari 
față de Ellay va urma o schimbare a benzii de emisiune a satelitului. 
Sperând că va fi vorba de unul dintre liderii în materie, cum era și 
Engrelay Satelserv, renunţă la hotărârea lui. 

Corect. Figurile familiare ale domnului și doamnei Everywhere 
prinseră contur pe ecran. Era, desigur, vorba de un semnal special 
pentru călătorii aflaţi în tranzit; erau numai imagini de fundal luate 
dintr-un expres similar cu acela în care se afla el. Nu i se mai întâm- 
plase niciodată până atunci, dar era logic ca, asigurând o securitate 
totală împotriva identificării prin vânzarea atât de multor seturi cu 
imagini ale căminului, compania să nu vrea să amintească oameni- 
lor, celor care mergeau spre locurile exotice pe unde Mr. & Mrs. 

Everywhere obișnuiau să poposească, faptul că respectivul cuplu nu 
era decât un model. 

Stewardul îi fixă aparatul pe versiunea caucaziană a aceluiași 
semnal, ceea ce avu ca efect producerea unei imagini cu figuri necu- 
noscute în primul moment. Atunci când semutase cu Norman fusese 
de acord cu ideea acestuia de a schimba televizorul cu unul mai nou 
și niciodată nu l-a preocupat ideea de a modifica imaginea aframă la 
care era acordat, astfel încât se obișnuise să-l vadă pe domnul Every- 
where cu chipul de afram și pe soţia lui ca pe o shigi tipic scande- 
hooviană. Și iată că acum i se oferea versiunea „tânărului bărbat, alb 
și bine îndesat“ care nu-l prindea deloc. 

Era supărat pe sine însuși pentru interesul pe care îl manifesta 
față de o plăsmuire cu un caracter strict comercial, mult mai potrivit 
vechiului său stil de viaţă. De acum înainte Donald Hogan era acela 
care va produce știri și nu acela care le va consuma. 

Ca și cum realizatorii programului i-ar fi intuit gândurile, pe 
ecran apăru propriul lui chip. 

La început crezu că e vorba de o iluzie, până când comentariul 
îi corectă impresiile. „Donald Hogan!“ îi șopti vocea de-a dreptul în 
ureche. „Cel mai nou om al lui Engrelay Satelserv!“ 

De unde naiba or fi avut clipul ăsta? Un Donald Hogan mai tânăr 
pe o stradă new-yorkeză, apoi uitându-se în depărtare, la piscurile 
unui munte — era vorba de o vacanţă la Sun Valley de acum cinci ani 
— Și apoi imaginea lui mult mai familiară la bordul expresului pe care 
îl luase cu câteva zile în urmă din New York spre California. 

„A fost cooptat de Engrelay Satelserv expertul de o viaţă în 
probleme de genetică și ereditate, Donald Hogan, care se îndreaptă 
acum, în numele nostru, spre Yatakang!“ 

Clipuri cu imagini de pe străzile Gongilungului, un vas de pes- 
cuit pufăind printre insule, o mulțime adunată într-o piață frumoa- 
să. 

„Yatakangul a focalizat atenţia întregii planete! Programați-vă 
autoshout-urile pe numele lui Donald Hogan, ale cărui transmisiuni 
din Gongilung vor fi inserate în buletinele noastre de mâine!“ 

Donald era uimit. Voiau să dea o notă de senzaţional, dacă erau 
în stare să sacrifice atât de mult din cele zece minute de ciclu desti- 
nat știrilor! Încrederea lui în Mark al II-lea se evaporă. Euforia de 
după instrucţie îl făcuse să se creadă un om nou, infinit mai bine 
pregătit pentru a face faţă lumii. Dar implicațiile acelui artificiu atât 
de scump i se înfipseră adânc în minte. Dacă Statul era în stare să 
cheltuiască atât de mult pentru a-i ține secretă identitatea, însemna 
că el era partea vizibilă a unui plan care includea, probabil, mii de 

oameni. Statul nu ar pune apartamente la dispoziția unor corporații 
puternice, așa cum e English Language Relay Satellite Service, fără 
vreun motiv anume. Fraze fără înţeles se nășteau și se stingeau, 
disociate, pătrunzându-i prin propria lor forță în conștiință, toate 
părând să însemne ceva pentru situația în care se afla și, cu toate 
acestea, lipsite de orice coerenţă. 

Mă numesc Legiune. 

Mi-e teamă de greci, chiar când vin cu daruri. 

Păcatele părinților se vor întoarce împotriva copiilor. 

Și spui că poți privi în seminţele timpului? 

Acesta e chipul care a pus în mișcare mii de vase? Și a dat foc turnu- 
rilor fără sfârşit ale Ilionului? 

Străduindu-se să facă lumină în tot ce voiau fragmentele să-i 
spună, reuși să ajungă la ceea ce dorea subconștientul să-i comunice. 

Astăzi, răsplata nu constă în găsirea unei iubite frumoase. Ea constă 
în a avea copii cît mai prezentabili. Elena, cea de neatins, se află în pântecele 
fiecărei femei, și fiecare mamă visează ca ea să fie aceea care-i va da naștere. 
Acum se știe unde stă. Ea se află în Yatakang și eu am fost trimis s-o caut, 
am ordinul de a o aduce înapoi, sau să spun că frumuseţea ei e o minciună 
— să o transform într-o minciună dacă va fi necesar, desfigurând-o cu vi- 
triol. Vicleanul Odiseu s-a ascuns în burta calului și troienii au spart zidul 
și l-au băgat în cetate, în vreme ce Laocoon și fiii lui au fost uciși de șerpi. 
Un șarpe s-a încolăcit în jurul capului meu și dacă va strânge încă puțin, 
mi-l va sfărâma. 

Când stewardul trecu pe lângă el, îi spuse: 

— Adu-mi, te rog, ceva de cap. 

Știa că așa ceva trebuia să ceară, deși ar fi putut la fel de bine 
să ceară ceva contra durerilor de stomac, pentru că nimic nu i se 
părea clar: oamenii din burta calului de lemn așteptându-și nașterea 
pentru a provoca distrugerea orașului, şi durerile nașterii, și Atena 
se născuse din capul lui Zeus, și Timpul își mâncase propriii lui copii 
ca și cum nu numai că s-ar fi aflat doar în burta de lemn a expresu- 
lui, dar se pregătea să dea orașul pe mâna inamicului și dușmanul 
pe mâna orașului, un măcel a cărui dureroasă ramură-n spirală crea 
cu fiecare spin un tablou tepos care îl arunca în alte vremuri și pe 
alte meleaguri. 

În față ziduri. Se apropia de ele prostul și neajutoratul Ulise al 
secolului douăzeci și unu, care e în același timp și Odin cel chior, în 
așa fel încât să nu știe stânga ce-i face dreapta. Odinzeul, sălbaticul 
stăpân al tunetelor, cum ar fi putut el să nimerească bine fără para- 
laxă? Nimeni nu are imaginea întregului sau suficient din ea pentru 
a emite judecăți valabile legate de propriile lui intenţii. „Shalmaneser, 

stăpânul ș științei fără sfârșit, arată-mi drumul prin valea umbrelor morţii și 
nu-mi va fi teamă de rău.. 

Stewardul îi aduse o pastilă albă, pe care el o înghiţi imediat. 
Durerea de cap nu era însă decât un simptom care putea fi localizat. 


urmărind detaliile (17) 
MAI STRĂLUCITOR DECÂT O MIE DE OAMENI 


„Shalmaneser, ce cu-a taurului sculă el se joacă, 
Avea o soaţă ce mulțumită nu putea s-o facă 
Mergi și spune computerului celui mare 

Că iubitul (lui Mary) pentru ea putere n-are.“ 
Cântec al copiilor din Syracuse, 

NY, noiembrie, 2009 


„Tânără, lascivă femeiușcă, Teresa numită 

A încercat cu Shalmaneser să facă tandreţe 

Pentru-ntâia oară chiar frigidă, 

Ea, nu el, a fost rigidă. 

Și oamenii de știință n-au mai putut s-o dezgheţe.“ 

Graffiti de la University Hall of Residence, Auckland, Noua Zeelandă, 
variante cunoscute în toate comunitățile de limbă engleză. 


„Că au fost condamnaţi la Iad e sigur 

Care le guvernează viața, lăcomia și dorinţa 

Satana i-așteaptă și pe-aceia singur 

Care-n mașină și-au așezat speranţa.“ 

Imn compus pentru Cel de al Zecelea Raliu Internaţional al Familiei 
Fiicelor Divine. 


doresc față de codderi o detaşare rece 
recerecerece 


aşa cum te simțești 
în heliu lichidești 


creier de computer 
SĂ O LINIȘTEASCĂ BĂRBATUL SAU TE ARĂȚI ÎMPOTRIVA 
ACESTEI IDEI 

nu 

Din GRAUNCH: prosoversepix 

„E îngrozitor, dacă nu chiar descurajant, ca să ajungi să constați 
până la ce nivel credința oarbă în obiectele manufacturate pe care le 
onorăm cu numele de «computer» a înlocuit încrederea în rugăciu- 
nea și lumina lui Dumnezeu. Nu vei găsi pe nimeni care să admită 
că el sau ea a înlocuit prezența divină cu o mașinărie, și cu toate 
astea este exact ceea ce se întâmplă cu cea mai mare parte a popu- 
lației noastre. Și vorbesc despre progresul pe care computerul li-l va 
asigura pe tonul umil și reverențios pe care strămoșii noștri îl folo- 
seau pentru a se referi la Sfântul Duh și, acum când General Technics 
și-a făcut cunoscute cu aroganță pretențiile legate de această produc- 
ție hardware numită «Shalmaneser», putem prevedea și ziua când 
toți oamenii vor fi renunţat la responsabilităţile pe care le au ca ființe 
gânditoare în favoarea unei mașini pe care au fost păcăliți să o res- 
pecte ca fiind mai inteligentă decât ei. Și așa va fi dacă ajutaţi de 
Dumnezeu nu vom readuce lucrurile pe făgașul lor firesc.“ 

Dintr-o predică mai veche a nefericitului episcop sabotat de Henry 
Butcher 


„Okay, Shalmaneser — spune-mi tu ce am de făcut!“ 
Frază devenită colocvială în America de N. 


(SHALMANESER Acel produs hardware cu adevărat rece din 
turnul lui GT. Se spune despre el că ar fi capabil ca într-o bună zi să 
ajungă la conștiința de sine. Se mai spune despre el că ar fi la fel de 
inteligent cât o mie dintre noi strânși laolaltă, ceea ce nici nu e mare 
lucru, pentru că abia atunci când pui o mie la un loc îţi dai seama 
cât de prostește ne putem purta.“ 

— Lexiconul Hipcrime de Chad C. Mulligan —) 


Niciodată în toată istoria omenirii nu a pătruns cu atâta rapidi- 
tate în conștiința statului vreun obiect fabricat ca Shalmaneser, după 
ce s-a renunţat la secretul care îl învăluia. Adaptarea lui ca «imagine 
publică» pentru proză și poezie a fost o chestiune de zile. În câteva 
luni a fost apoteozat ca proverb, poanta tuturor bancurilor porcoase, 
curte de ultim apel și un fel de Mesia mecanicist. Unele dintre aces- 
tea se aflau într-o contradicţie flagrantă; mai precis e vorba de po- 
vestea unei anume Teresa care apărea în limerickul din Noua 
Zeelandă, în care se spunea cum s-a apelat la un telepat evreu pen- 
tru a-l întreba ce se întâmplase când au descoperit că datorită heliu- 
lui lichid ea se afla în stare de profundă congelare, iar el a spus cu o 


264 


privire șocată că nu putea descoperi decât un singur gând în mintea 
ei: „Mesia nu a venit încă.“ 

De asemenea, până ce GT nu a făcut o programare prin rotație 
și o ierarhizare a sarcinilor, firmele consultante pe probleme de com- 
putere din douăzeci de țări au tremurat cu un picior în groapa fali- 
mentului când clienţii lor au hotărât să-și îndrepte atenţia spre 
Shalmaneser. 

Domnul și doamna Everywhere fuseseră prezentați vizitându-l 
pe Shalmaneser de o sută treizeci și șapte de ori, cu mult mai mult 
decât se putea permite oricărei alte activităţi, cu excepţia celor de 
voie. 

Orbitând în jurul Triptinei, Bennie Noakes era mai mândru că 
imaginaţia lui îl produsese pe Shalmaneser decât ar fi fost pentru 
orice altceva la care ar fi putut visa. 


De fapt: el era un dispozitiv Micryogenic ® din familia cunos- 
cută ca grupul Thecapex (THEoretical CAPacity EXceeds — adică 
superior creierului uman, se subînțelege) și din a patra generaţie a 
familiei, predecesorii lui fiind modelul pilot Jeroboam, Rehoboam, 
care putea fi obținut din comerţ, dintre care peste o mie erau în stare 
de funcționare și acel Nebuchadnezzar, plat ca un fund de tăiat 
pâine, în trupul căruia s-au găsit atâtea microfoane încât au renunțat 
la proiect și l-au demontat. 

Numărul problemelor tehnice care au trebuit rezolvate înainte 
de punerea lui în funcţiune desfide orice descriere; programul final 
referitor la o reprezentare schematică necesită patrusprezece ore de 
activitate operativă a șase Rehoboami legaţi în serie, o capacitate 
care a fost calculată de departamentul publicitar ca asigurând o so- 
luţie de o mie de ani pentru orbitele sistemului Solar, cu o eroare de 
câteva zecimale. Apoi, folosindu-se o asemenea capacitate pentru o 
perioadă de timp atât de îndelungată, orientată în direcția unei sin- 
gure sarcini, ar fi putut duce la producerea a șase erori simultane, la 
un nivel de treizeci la sută, deci ar fi existat o șansă din trei ca atunci 
când vor fi realizat varianta finală să se producă o greșeală ireme- 
diabilă. 

Într-adevăr, o parte a membrilor echipei de proiectare au fost 
auziți de curând exprimând ideea cu adevărat eretică cum că în 
proiect se strecurase o greșeală. La ora asta, susțineau ei, ar fi trebuit 
să se stabilească dincolo de orice îndoială că Shalmaneser avea o 
conștiință în sensul uman al cuvântului, era posesorul unui eu, al 
unei voințe și personalități. Alţii, mai deciși, susțineau că existau 
deja dovezi referitoare la această conștiință a computerului, aducând 

ca dovadă comportamentul imprevizibil al mașinii, manifestat cu 
ocazia îndeplinirii unor sarcini. 

Psihologii chemaţi să rezolve problema s-au împărțit și ei în 
două tabere. Unii au declarat că problema nu avea nici o soluţie, 
referindu-se iar la vechea lor chestiune încuietoare: dată fiind o ca- 
meră împărțită în două de un paravan și o voce care vine din cealaltă 
parte, cum poți să descoperi că vocea aparține unui computer inte- 
ligent sau unui om? Adversarii lor susțineau că în nerăbdarea lor de 
a vedea conștiința mecanismului, inventatorii au aranjat o profeție 
care se autoîmplinește — programaseră proiectul în așa fel încât să 
lase impresia de conștiință atunci când informaţia era procesată de 
sistem. 

Publicul, în cea mai mare parte a lui, nu manifesta nici un inte- 
res în disputa dintre experţi. Pentru ei Shalmaneser era o legendă, 
un mit, un erou popular, o celebritate. Având toate aceste calităţi, nu 
mai avea nevoie să fie și o conștiință. 


La câteva zile după ce-i fuseseră introduse inputurile verbale, 
Shalmaneser a devenit primul computer din istorie înzestrat cu su- 
ficiente resurse pentru folosirea limbii engleze, indiferent de tonul 
vocii interlocutorului. Unul dintre tehnicieni l-a întrebat sub impul- 
sul momentului: 

— Shal, tu ce crezi? Eşti sau nu o entitate conștientă? 

Chestiunea a durat atât de mult pentru a fi analizată — o înre- 
gistrare de trei sferturi de minut — încât cel care pusese întrebarea s-a 
alarmat teribil când a început să sosească răspunsul. 

— Îți va fi imposibil ca tu să hotărăști dacă răspunsul pe care îl 
dau acelei întrebări e adevărat sau fals. Dacă răspunsul va fi afirma- 
tiv, se pare că nu există nici o metodă prin care să verific acurateţea 
afirmației prin referire la evenimente din afară. 

Ușurat de obținerea unui răspuns, chiar dezamăgitor cum era 
și după o întârziere îngrijorătoare, cel ce pusese întrebare replică 
scurt: 

— Și atunci, dacă tu nu poţi răspunde, pe cine să întrebăm — pe 
Dumnezeu? 

— Dacă puteți lua legătura cu El, spuse Shalmaneser, sigur că da. 


„Cazul Terezei — o poveste instructivă 
Ce ne-arată cât de extrem de seductivă 
O shigi poa! să fie 
Dacă-a ei anatomie 
E mai întîi făcută super-conductivă.“ 
Citat în organul de presă al corporației General Technics, 
ianuarie 2010. 

continuitate (19) 
SEMPER ALQUID NOVI 


Norman trebui să recunoască îngrozit că adăpostul tihnit pe 
care și-l înjghebase nu-l ajuta deloc să facă faţă furtunii de informații 
care se abătuse asupra lui, amenințând să-l sufoce. Se forța să mear- 
gă înainte, cu ochii roși, uneori răgușit, uneori suferind din cauza 
cumplitelor indigestii, până când a fost gata să se împace cu starea 
de disconfort fizic produsă de durerile care sporeau. 

Dacă proiectul Beninia avea să fie transpus în realitate, atunci 
trebuiau negociate cele trei obstacole majore. Prima: strălucirea tim- 
purie a PMAM începuse să pălească și deţinătorii de acțiuni începu- 
seră să scape de părțile lor — ceea ce, în timp ce permitea 
personalului lui GT să știe când să cumpere la preţ redus, genera un 
climat de insatisfacţie pe piață. În al doilea rând trebuia asigurată o 
majoritate de două treimi la întrunirea generală. În al treilea rând, 
președintele Obomi făcuse pasul decisiv de a-și informa poporul cu 
privire la starea sănătăţii sale, ceea ce însemna că nu prea le mai 
rămânea timp. Elihu susținea că lui i-ar plăcea planul, cu condiția ca 
acesta să garanteze păstrarea acelei prietenii atât de îndelungate, dar 
era imposibil de prevăzut cu ce anume va fi de acord succesorul 
președintelui. 

Presiunile exercitate asupra lor îi obliga să exploateze la maxi- 
mum incredibila viteză a lui Shalmaneser. Nemulțumiţi de faptul că 
acesta trebuia să construiască și apoi să distrugă o sută de ipoteze 
zilnic, au început să netezească drumul spre activitatea care presu- 
punea contactul cu lumea exterioară, făcându-și timp și pentru în- 
trebările adresate direct despre problemele care nu fuseseră total 
limpezite prin programele scrise. 

A fost pentru prima oară când Norman a avut șansa de a lucra 
direct cu Shalmaneser. Cu o noapte înaintea dialogului avut cu com- 
puterul a visat că fusese zidit de viu în hârtiile „ipotetice“ de un 
verde-pal cu care se obișnuise deja; în noaptea imediat următoare, 
visă că îl aude adresându-i-se prin telefon, prin aparatul TV și de-a 
dreptul prin aer. 

Cu toate aceste,a șansele de a visa erau reduse. Cu riscul de a 
se fi epuizat, continua să țină piept solicitărilor. De cel puțin șase ori 
pe zi Bătrâna GT îl chema pentru a-i furniza informaţii pe care le-ar 
fi putut obține mult mai simplu de la o bancă de date, dar de fiecare 

dată reușea să ofere răspunsuri satisfăcătoare. În cadrul unor confe- 
rinţe nesfârșite oamenii i se adresau pentru opinii și îndrumări, în 
timp ce el răspundea mecanic, de parcă el însuși ar fi fost un com- 
puter care producea statistici, date, fragmente de istorie, până și 
opinii personale de-a dreptul banale pe care ascultătorii le preluau 
la fel de necritic ca și restul informațiilor. 

Începuse să se simtă oarecum mai mulțumit de sine însuși. Sub 
masca bine cosmetizată pe care și-o pusese pentru a-și croi drumul 
spre vârful acelei lumi de nătărăi se ascundea totuși ceva substanţă. 
Se temea că dincolo de aparenţă se afla un mare gol. 


Alte două motive îl ambiţionaseră însă și mai mult decât dorin- 
ţa de a-și dovedi sieși de ce era în stare. Unul era admirația pe care 
o avea față de Elihu Masters, care descoperise substanța aceea pe 
vremea când încă mai purta masca și pariase pe ea - o carieră de 
mare succes. Norman își plecase întotdeauna urechea spre difuzoa- 
rele mai discrete ale companiei; acum afla pe această cale că, dacă 
proiectul Beninia reușea, Elihu ar fi devenit mai mult ca sigur noul 
ambasador la ONU, recuperându-și în felul acesta prestigiul pierdut 
atunci când optase pentru Port Mey în loc de Delhi. 

Dar dacă planul nu reușea, ar fi fost un om terminat. 

Cel de al doilea motiv era pur și simplu uimirea lui. La sfârșitul 
primei săptămâni, când a conceput planuri cu o asemenea intensita- 
te, ajunsese să știe despre Beninia mai multe lucruri decât despre 
oricare dintre locurile în care trăise până atunci. Și asta fără să fi pus 
cel puţin o singură dată piciorul pe pământul acela. Mai înainte, 
datele pe care le acumula erau pur și simplu înghițite de el și formau 
un adevărat morman în mintea lui, o grămadă prin care trebuia să 
răscolească pentru a găsi ceva. Încetul cu încetul aceste date au în- 
ceput să prindă o configuraţie tot mai limpede, stabilind și corelaţii 
între ele, luând astfel aspectul unei chestiuni complicate. 

Pentru numele lui Allah Milostivul, cum a ajuns Beninia să arate 
așa? 

Ar fi putut însă bănui că toată acea cantitate de informaţii isto- 
rice era legată de o șmecherie legată de public relations: „Toată lu- 
mea știe“, cam la așa ceva se reducea totul — că atunci când puterile 
coloniale europene au pătruns în Africa, triburile din zona ecuatoru- 
lui și din sud erau într-o stare cumplită de sălbăticie atestată de o 
sumedenie de fapte, de la raidurile ucigașe ale populației Shaka 
Zulu, până la hotărârea de neclintit a triburilor de a-și vinde copiii 
stăpânilor de sclavi arabi. „Toată lumea știe“ că după retragerea 

europenilor lucrurile au revenit la ceea ce au fost, agravate acum de 
amărăciunea acumulată în timpul ocupaţiei străine. 

Nu și în Beninia. Așa cum spusese Elihu, Zadkiel Obomi reu- 
șise miracolul de a crea o variantă africană a Elveţiei, lucru realizat 
prin dansul pe sârma unei neutralități păstrate cu încăpățânare, sâr- 
mă întinsă peste un iad de violenţă. 

Dar ce avusese el ca să — ca să creeze forța necesară unei astfel 
de realizări? lată punctul în care Norman se izbea de un zid peste 
care nu reușea să treacă. Neutralitatea Elveţiei era clădită pe avanta- 
je clare: o poziţie geografică cheie, de care numai Napoleon avusese 
nebunia să nu ţină cont dintre toți Attila moderni — până și naziștii 
au considerat că e mai bine pentru ei să nu se atingă de Elveţia; o 
reputație pentru corectitudine în afaceri, păzită cu sfinţenie, ceea ce 
făcea din ea centrul internațional al finanţelor; o adevărată artă în 
industria de mare precizie, ceea ce transforma lipsa de resurse mi- 
nerale într-o adevărată binecuvântare. 

In contrast, Beninia: așezată între rivali puternici, care ar fi sa- 
crificat bucuroși o armată sau două de muncitori necalificaţi pentru 
a-i anexa principalul port și rutele fluviale care traversau Mondo 
Hills; o economie neviabilă, susținută numai de ajutorul extern, de- 
parte de a fi industrializată, ba chiar într-un grad de înapoiere cu 
totul neobișnuit până și pentru Africa. 

Toate aceste anomalii îi dădeau dureri de cap lui Norman. Dar 
nu se lăsă și își extinse aria întrebărilor până în punctul în care secția 
de cercetări a trimis un memoriu în termeni furioși prin care cerea 
să se descopere ce legături existau între evenimentele primului an 
din calendarul musulman și aventura economică a secolului două- 
zeci și unu. 

Norman simţea că dacă ar reuși să-și lămurească această proble- 
mă n-ar mai fi atât de șocat de ţărișoara asta uitată de lume. 

Și totuși Departamentul Cercetări avea dreptate. Abia dacă mai 
rămăseseră câteva vestigii arheologice. Săpatul în căutarea trecutu- 
lui era un lux prea mare pentru Beninia. 

Norman oftă și începu recapitularea celor aflate. 


„Fericită e țara care nu are istorie“ — și mult timp zona cunos- 
cută mai târziu sub numele de Beninia a dovedit acest lucru. Prima 
ei intrare pe scena omenirii a avut loc în perioada de glorie a comer- 
țului african cu sclavi, când, sub presiunea arabilor, holainii — o sub- 
ramură a berberilor, de credință musulmană și rasă hamitică — au 
trecut de Timbuktu spre golful Beninia. Acolo au dat de o enclavă 
Shinka, flancată de populaţii Mandingo și Yeruba. 

Acești vecini obișnuiau să lase Shinka complet părăsită, susți- 
nând că ei ar fi fost vrăjitori foarte puternici, capabili să scoată inima 
din trupul unui luptător cu adevărat viteaz. Lucru de care holainii 
își cam băteau joc; ca buni musulmani nu credeau în vrăjitorii și apoi 
pașnicii și primitorii shinka — pe care nici ideea sclaviei nu-i stârnea 
prea mult — nu ofereau nici un motiv de temere. 

Mânaţi de intenția de a-i închide pe Shinka în arcuri, ca pe 
niște vite, ceea ce le-ar fi oferit o sursă permanentă de sclavi, holainii 
s-au instalat ca noii stăpâni ai zonei. Dar, ca și cum totul ar fi fost 
supus forței magice a triburilor vecine, tentativa a eșuat. După două- 
zeci de ani nu se mai forma nici o caravană cu sclavi. Încetul cu 
încetul, holainii au fost absorbiți de populaţia pe care au găsit-o 
inițial aici, ajungând să ducă o viață pașnică de agricultori, până 
când, în secolul douăzeci, numai dialectul lor și anumite trăsături 
fizice, ca de pildă „nasul nordic“ și lățimea frunţii, mai constituiau 
mărturii pentru identitatea lor. 

Poate că superstiţiile au fost acelea care au determinat refuzul 
negustorilor ce asigurau transporturile de sclavi pentru Europa să se 
încurce cu shinka. Invocau scuze de felul că shinka ofereau sclavii 
de cea mai proastă calitate, sau că erau bolnavi, sau că erau protejați 
de Shaitan. În timpul unui raid sau două conduse de europeni, au 
rămas neatinși, până în vremea exploatării coloniale. 

Când împărţeala teritoriilor era în plină desfășurare, englezii 
i-au izgonit pe spanioli, care își păstraseră un punct comercial în 
apropiere de modernul Port Mey, ca pe o anexă a centrului lor de pe 
insula cea mai apropiată, Fernando Po, dându-le în același timp de 
înțeles francezilor din învecinatul Togo că Beninia se va afla de acum 
înainte sub cea mai directă îngrijire a britanicilor. 

Cam aceasta era în mare situația, la care se adăugau reglemen- 
tările legislative, analoage cu acelea din Nigeria, prin care se decreta 
„O Colonie a Coroanei Britanice și Protectorat”. 

Și asta până în 1971, când Oficiul Colonial din Londra căuta o 
cale prin care să se descotorosească de ultimele rămășițe coloniale 
atât de stingheritoare, de peste mări. Unele, cum ar fi fost micuţele 
insule din Pacific, erau cazuri lipsite de orice speranţă și singurul și 
cel mai bun lucru era să le fi aruncat într-altă poală, cea a australie- 
nilor, de exemplu. La început se părea că Beninia nu va crea nici cea 
mai mică dificultate. La urma urmei, Gambia, care avea cam aceeași 
suprafață, era independentă de o bună bucată de vreme. 

Greutățile au început să apară atunci când s-a pus problema 
găsirii cuiva căruia să-i fie încredințată guvernarea. În Beninia erau 
câțiva funcționari capabili, dar din cauza paternalismului musul- 

man, adaptat prejudecăților legate de școlile britanice pentru băieţi 
din secolul nouăsprezece, cei mai mulți dintre ei fuseseră cooptați de 
minoritatea nordică a holainilor. Exact același lucru se întâmplase si 
în Nigeria. După obținerea independenţei, grupul majoritar s-a re- 
voltat împotriva moștenirii reprezentate de prejudecățile de sorginte 
victoriană. Oficiul Colonial nu a mai avut nici un chef să repete 
greșeala, deși se părea că shinka nu aveau nici o înclinație pentru 
politică. De fapt, dacă ar fi avut buna intenţie de a-și fi organizat un 
partid politic care să se agite pentru independenţă, această chestiune 
nu ar mai fi apărut niciodată. 

Învârtindu-se prin zonă, birocraţii londonezi au dat peste un 
tânăr beninian care, chiar dacă nu avea prea mulţi adepţi, se bucura 
de o largă stimă. Zadkiel Frederick Obomi studiase în Marea Brita- 
nie și SUA. Provenea dintr-o familie respectabilă din pătura de mij- 
loc. Ambiţia lui era să devină realizator TV pe probleme de educație, 
drept pentru care își tot făcea de lucru la singura staţie de televiziu- 
ne din zona Golfului — ţinea conferințe, edita buletine de știri și făcea 
comentarii legate de problemele curente ale shinka și holainilor. A 
fost ales să supravegheze editarea știrilor referitoare la conferinţa 
Organizaţiei pentru Unitatea Africană și delegaţiile din Etiopia și 
Africa de Sud l-au apreciat pentru calitățile lui, ceea ce nu mai lăsa 
nici un dubiu cu privire la acceptarea lui în afara Beniniei. 

Cât despre Beninia însăși, lucrurile nu mai stăteau la fel, mai cu 
seamă pentru că el nu se gândise niciodată să devină președinte. În 
cele din urmă a fost totuși convins că era cel mai în măsură să preia 
o asemena funcţie și, când numele lui a fost supus unui referendum, 
atât shinka, cât și holainii l-au votat cu o majoritate zdrobitoare 
împotriva unui candidat susținut mai cu seamă din fonduri egipte- 
ne. 

Recunoscători, britanicii au rebotezat Casa Guvernatorului — 
au numit-o Palatul Prezidenţial — și au plecat acasă. 

La început, mai cu seamă din cauza independenței, noul preșe- 
dinte părea că bate pasul pe loc. Primul lui cabinet, format cu o 
majoritate holaină și în defavoarea shinka, cu vădite porniri părtini- 
toare față de primii din cauza dominației lor administrative, n-a 
reușit practic nimic. Totuși, încetul cu încetul i-a înlocuit pe miniștrii 
de formație britanică, numind în locul lor oameni selectați de el, 
dintre care unii s-au angajat voluntar, venind acasă din posturi con- 
fortabile, cum era actualul ministru de finanțe, Ram Ibusa, care era 
profesor de economie la Accra. 

Spre uimirea tuturor, a reușit să facă foarte bine față unei crize 
care ameninţa cu încheierea primului său mandat. 

Devenise o practică aproape comună, specifică sfârșitului seco- 
lului douăzeci, în fostele colonii franceze și britanice din jurul Beni- 
niei, izbucnirea conflictelor tribale, transformate în răzmeriţe, 
încheiate uneori cu câte un război civil de o săptămână sau două. 
Avuseseră loc mari mișcări sociale ale populațiilor inoko și kpala. 
Cum Beninia era cea mai la îndemână și cum ea nu era sfârtecată de 
războaie, refugiații din ambele triburi și-au găsit un adăpost acolo. 

Cei care îi izgoniseră de pe meleagurile lor nu păreau deloc 
interesați să afle ce s-a întâmplat cu ei după aceea. Abia mai târziu, 
când realitatea economică a obligat câteva țări ex-coloniale să se 
federalizeze în grupuri care vorbeau aceeași limbă europeană — ca 
de exemplu Mali, Dahomey și Volta Superioară în Dahomalia, și 
Ghana și Nigeria în URNG - și-au dat seama de un fenomen cât se 
poate de ciudat. 

Shinka erau chiar mai săraci decât inoko și kpala, așa că ar fi 
fost de așteptat să nu vadă cu ochi buni povara reprezentată de 
refugiații care atentau la resursele și așa obosite ale țării. Dar nu au 
manifestat nici un fel de ostilitate. Dimpotrivă, în Beninia a apărut o 
întreagă generație de străini care părea să fie cât se poate de multu- 
mită și total imună la sugestiile privitoare la faptul că pământurile 
lor ar fi trebuit alipite țărilor de origine. 

Deși îl priveau pe Obomi cu spaima tradițională datorată stră- 
moșilor lui „magicieni“, uriașii cu care se învecina pendulau între 
pace și război. Despre război se vorbea mai cu seamă când tulbură- 
rile interne făceau de preferat invocarea unui pericol extern; despre 
pace se vorbea mai rar și de regulă problema ei se punea după 
invazia unui dușman comun. De regulă se pretindea că aventurierul 
german al cărui atentat de mântuială îl costase ochiul pe Obomi 
fusese angajat și plătit de Cairo. Ostilitatea pe care holainii au mani- 
festat-o față de noțiunea de pan-islamism a avut drept rezultat ho- 
tărârea ca lumea arabă să-și reia invectivele tradiționale la adresa 
Israelului. 

lată însă că acum se părea că lunga pace trăită de Beninia urma 
să fie zguduită pentru totdeauna. Dacă după retragerea lui Obomi 
ar fi izbucnit o dispută pentru succesiune, vecinii nu ar fi ezitat să 
atace. Intervenţia lui GT ar fi putut să prevină războiul — Shalmane- 
ser trecuse în revistă toate soluțiile ipotetice și dăduse un verdict 
aproape zeiesc. 

Și totuși Norman era ros de îndoială. La urma urmei, Shalma- 
neser putea analiza situaţia doar în funcţie de datele care i se ofe- 
reau. Să presupunem că viziunea lui Elihu era optimistă din pricina 

dragostei lui pentru Beninia. Oare lucrul acesta nu afecta calculele 
computerului? 

Părea cea mai pură absurditate să transformi o țară lovită de 
foamete, sărăcie, și boală, fostă colonie, într-un cap de pod al bună- 
stării, în numai douăzeci de ani. Și apoi nu exista nici o universitate, 
nici măcar o școală tehnică superioară — nimic mai mult decât o 
școală contabilă particulară, din care guvernul își luase deja crema 
absolvenților. 

Bineînţeles că s-a susținut cât se poate de tare că toți băieții din 
țară acumulaseră un minim de știință de carte și un rudiment de 
limbă engleză. Educaţia nu era câtuși de puţin desconsiderată în 
Beninia — aveau chiar mai puţini chiulangii decât profesori. Setea de 
carte putea să reprezinte o compensație pentru deficiențele apărute 
în alte sectoare. 

Poate... 

Norman renunţă cu un oftat la nedumeririle lui. Era posibil ca 
semnul de exclamare din dreptul Beniniei să se transforme într-un 
mare semn de întrebare încuietoare. Dar asta numai în mintea lui. 
Adevărul sălășluia în lumea reală, și el devenise conștient de modul 
sistematic în care se izolase de realitate. 


Îi spuse toate acestea lui Chad Mulligan, într-una din ocaziile 
tot mai rare când se afla acasă suficient de mult timp pentru a-și 
petrece câteva minute discutând. Inima sociologului făcuse dovada 
că el nu avea nici cea mai vagă intenţie de a putrezi în mormântul 
în care se vârâse; reflexele și deprinderile intelectuale, nealterate de 
cei trei ani petrecuți în mocirlă, îl împinseră înapoi spre vechile de- 
prinderi ale studiului și găsirii argumentelor. 

Răspunsul lui la remarca lui Norman debută cu o strâmbătură 
plină de dezgust. 

— Ce te derutează pe tine, coddere, e intraductibilitatea lumii 
exterioare! Okay, te înțeleg — doar și eu am aceeași problemă. Nu pot 
să țin suficient alcool în burdihanul ăsta al meu pentru a-l distruge 
conform planului. Până să leșin, borăsc! Așa că ce te înverșunează 
atât de tare împotriva Beniniei? 

-Nu e vorba de țară, oftă Norman. Ci de faptul că nimeni nu 
pare să fi sesizat această situație total anormală a unei întregi națiuni 
care stă pe buza unui vulcan politic fără să bage de seamă. 

-Cu un vulcan în plină erupție, cine dracu crezi că mai are timp 
să se ocupe de neamurile care-și văd înainte de treburile lor? mor- 
măi Chad. De ce nu încerci să-ți amâni frământările pentru clipa 

când vei ajunge acolo, să vezi cu propriii tăi ochi? Apropo, când au 
de gând să te expedieze? 

-În clipa când proiectul va fi finalizat, răspunse Norman. Elihu 
și cu mine îl vom prezenta împreună președintelui Obomi. Asta ar 
mai însemna vreo trei sau patru zile. Avu o ezitare. Știi ceva? conti- 
nuă el. Mi-e frică de ce voi găsi acolo. 

— De ce? 

— Pentru că... Norman se trase de barbă cu un gest stângaci. Din 
cauza lui Donald. 

— El ce dracu are de a face cu toată povestea asta? A fost expe- 
diat exact în cealaltă parte a lumii. 

— Pentru că timp de patru ani am împărţit acest apartament , și 
tot timpul l-am crezut un tip neimplicat, acare se complace într-o 
viață comodă, cenușie. În nici un caz genul de om despre care să-ţi 
formezi o opinie puternică. Ca pe nepusă masă să-mi spună că el era 
vinovat de violențele în care m-am trezit implicat — asta s-a întâm- 
plat în East Side. Doar ţi-am mai povestit, nu-i așa? 

— Ai spus tu ceva la petrecerea Guineverei. Păi asta au mai po- 
vestit atâția alţii. Chad ridică din umeri. Sigur că a-ţi asuma răspun- 
derea pentru declanșarea unor asemenea tulburări mi se pare cel 
puțin o aroganță, dar am început să pricep încotro baţi. Vrei să spui 
că te întrebi dacă nu cumva beninienii nu sunt și ei făcuți cam din 
același aluat, capabili să declanșeze un adevărat dezastru atunci 
când își vor face intrarea pe scenă. 

- Nu, răspunse Norman. Mă întreb dacă nu cumva eu sunt 
ignorantul care e în stare să declanșeze dezastrul. 


context (17) 
RESIMȚIND DEPAȘIREA CONTULUI 


— Da, mă numesc Chad Mulligan. Nu sunt mort, dacă ăsta era 
cumva subiectul următoarei tale întrebări stupide. Și nu mă doare 
nici în cur de scopul telefonului tău, chiar dacă ești de la SCANNER. 
Dacă vrei să vorbesc, o voi face despre ce am eu chef, nu despre ce 
ai dori tu. Dacă accepți această condiţie, poţi să dai drumul magne- 
tofonului. Altfel întrerup legătura. Perfect. Atunci o să-ți vorbesc 
despre cei săraci. Știi unde ar trebui să cauţi un om sărac? Nu e 
nevoie să baţi străzile prostește în căutarea vreunui nenorocit care 
doarme pe unde apucă, îmbrăcat ca vai de capul lui. Doar acum 
câteva zile aș fi fost poate chiar eu unul dintre ăștia peste care s-ar 

fi putut să dai și, după cum vezi, eu valorez cam câteva milioane de 
dolari. 

Și nici nu e nevoie să mergi până în India, Bolivia sau Beninia 
în căutare de săraci. E suficient să te deplasezi până în faţa primei 
oglinzi. 

Acesta este, probabil, momentul în care te-ai hotărât să te 
strâmbi dezgustat — nu mă refer la tine, coddere, mă refer la oricine 
vrea să audă, dacă ai curajul s-o difuzezi prin SCANNER. Hei, tu de 
colo! Ești pe punctul de a da faliment și nici nu te interesează. Și nici 
nu cred că dacă ți s-ar atrage atenţia te-ar interesa, dar eu, cel puțin, 
îţi aduc date concrete. 

Un codder care a dus-o așa cum am făcut eu în ultimii trei ani, 
fără casă, sau cel puțin un geamantan, nu e neapărat sărac, așa cum 
am mai spus de altfel. Dar eliberat de lucrurile care, în ultimă instan- 
fă, te obligă să accepți adevărul, are șansa de a analiza situația cu 
detașare și să o aprecieze cu realism. Și unul dintre lucrurile pe care 
le poate vedea e ce s-a schimbat și ce nu în bravul și noul nostru 
secol. 

Ce îi dai unui cerșetor? Nimic, probabil — dar dacă tot începi să 
sapi prin buzunare, fă-o cu toată mâna. În fond, permisul lui lunar 
îl costă dublu față de ce îi vei da tu. Așa că nu-i chiar sărac. În ultimii 
cincizeci de ani, preţurile au crescut aproape de șase ori, dar acum 
cincizeci de ani ar fi trebuit să-i dai unui cerșetor un sfert, sau chiar 
o jumătate de dolar. În același timp și cerșetorii au avansat în ce 
privește veniturile lor. 

În timp ce tu ai stat pe loc. 

Lucrurile care au crescut de aproximativ șase ori includ venitul 
tău, costul hranei și îmbrăcămintei, costul diverselor mărunțișuri, 
fără de care nu poți simți că ești cineva — un televizor holografic, de 
exemplu -— și rate, întreținerea casei în general, cum ar fi notele de 
plată pentru încălzire. 

Lucrurile care s-au mai ieftinit puțin, printre care și transportul 
urban — ăsta e, ca să zic așa, un semn distinctiv pentru New York, 
pe care îl amintesc acum pentru că eu însumi sunt un newyorkez 
prin adopţiune — care costă numai optzeci de cenți, în loc de un dolar 
și douăzeci de cenți, cât ar fi trebuit să fie dacă ar fi ținut pasul cu 
toate celelalte; și, spre marea uimire a majorităţii, taxele din care se 
întreţin lucruri pe care nu le mai analizez acum, ca sănătatea publică 
și învățământul, care nici nu se prezintă tocmai rău în momentul de 
față. 

Dar ce a cunoscut o scumpire spectaculoasă? Apa, de pildă. 
Știai că plătim de unsprezece ori mai mult pentru apă decât acum 

cincizeci de ani, fără însă a consuma nici măcar cu un strop mai mult 
ca atunci, pentru că nu prea mai există apă? 

Și spaţiile de recreere! Știai că existența unui spaţiu în aer liber, 
suficient de mare, aflat în imediata apropiere a casei tale, atrage 
după sine un spor de treizeci la sută taxelor pe care le plătești? 

Și sănătatea însăși! Nu mă refer la îngrijirea din spitale, care e 
foarte bună azi. Mă refer la sănătatea naturală, normală, cea de zi cu 
zi, rezistența la infecţii și la consumul abuziv de energie. 

Probabil că l-ai recunoscut, din ceea ce ţi-am spus, pe Noul 
Sărac, așa cum i se spune acum. Poate că nici nu știi cum... ; poate 
că ești cu adevărat uimit de felul în care i-ai putea numi când îi vezi 
în hainele lor curate, cu tot felul de zorzoane drăgălașe care s-ar 
putea să nu fie chiar ultimul răcnet în materie de modă, dar care 
sunt funcţionale și suficiente. Deci îi poți numi, nu-i așa? 

Bun, și acum faptul după care îi recunoști este acela că ei nu 
cheltuiesc — nu pot să cheltuiască — pentru a-și procura lucrurile care 
te ajută pe tine să duci un trai normal. Ei mănâncă acel gen de carne 
crescută forţat. Tu faci la fel, dar tu mai adaugi capsule de proteină 
și vitamina B12. Ei beau lapte pasteurizat, neperisabil. Ca și tine, de 
altfel, dar tu mai iei și tablete de calciferol. Ei consumă ouă produse 
în baterii. Și tu la fel, dar tu mai iei și vitamina A. Și chiar așa stând 
lucrurile, probabil că tu mai iei pastile Wakeup, energizante, tranchi- 
lizante, niacin, riboflavin, acid ascorbic — eu am văzut dulăpiorul de 
medicamente al unui amic unde erau toate chestiile astea. 

Și cu toate astea, tu pierzi. Cazi din ce în ce mai jos. 

Acum un moment am folosit o linie de bază de acum cincizeci 
de ani. Să mai folosesc una. Ce e nou pe aici? Cei cincizeci de ani, 
dintre 1910 și 1960 au văzut intrarea în casele cetăţenilor de nivel 
mediu din țările occidentale, și o bună parte din cele neoccidentale, 
a telefonului, radioului, televizorului, automobilul de tristă aminti- 
re, obiectele din plastic, mașina de spălat, soba electrică, fierul de 
călcat, aparatul de prăjit pâine și mixerul, ca să nu mai vorbim de 
congelator, aparatura hi-fi, magnetofon. 

Am făcut o plimbare prin zona unde locuiesc, care aparţine 
unui membru foarte bine plătit din conducerea uneia dintre cele mai 
mari companii ale noastre. Nu am putut să descopăr nici măcar un 
singur lucru la fel de revoluționar ca acelea pe care le-am enumerat. 
Este adevărat că aparatul TV e holografic, dar principiile holografiei 
au fost descoperite în anii 30, ai înțeles? Erau gata să aplice hologra- 
fia în televiziune încă din 1983 sau 1984, dar totul a fost lăsat pentru 
mai târziu. De ce nu? 

Pentru că nu ti-l puteai permite. 

Același lucru și cu ecranul de la telefonul pe care îl ai. În Rusia, 
videotelefonia exista încă din anii 60. Dar tu abia în anii optzeci ți 
l-ai putut permite. Și se mai spune despre el că ar fi nou — după 
treizeci de ani? De ce crezi că ți se fac înlesniri bănești atât de gene- 
roase pentru schimbarea aparaturii, atunci când treci de la modelul 
anului viitor la un altul care va urma abia după aceea? Pentru că 
parte din piese vor fi puse la loc în noul aparat, și ceea ce nu mai 
poate fi recuperat după demontare va fi vândut ca rebuturi, repet, 
rebuturi, extrem de preţioase. 

Proiectul celei mai mari clădiri din această ţară costă chiar în 
clipa asta o sută de milioane de parai. Și ce crezi că e? Te înșeli. E o 
pușcărie. 

Prieteni, nu e nevoie să bateţi drumul până în India sau Africa 
pentru a găsi oameni aflați la limita sărăciei. Voi sunteți aceia. Resur- 
sele noastre s-au subțiat într-un asemenea hal încât, dacă cineva ar 
dori să bea un galon de apă în doar o singură secundă, ar trebui să 
plătească de unsprezece ori mai mult ca în 1960. Fără TV se poate 
trăi, fără telefon se mai poate trăi. Dar fără apă? Uhu! Nu murim de 
foame, dar dacă ai vrea să urmezi un regim care să se potrivească 
perfect nemaiîntâlnitei tale înălțimi și musculaturi, vei plăti nu de 
șase ori mai mult față de cât dădea vechea generaţie, ci de nouă sau 
chiar de zece ori mai mult, în funcţie de vitaminele pe care ți le 
administrezi și de celelalte ingrediente. 

Îţi voi mai spune câteva lucruri despre niște mărunțișuri pe care 
nu le ai pentru că nu ţi le poţi permite — și cu asta termin. Poate că 
ai acasă un computer de uz casnic de dimensiunile aproximative ale 
lui Rehoboam, care îţi oferă accesul la tot atâta informaţie cât ți-ar 
putea pune la dispoziție o întreagă bibliotecă din provincie, și care 
în același timp îţi poate repartiza bugetul în funcție de cheltuieli, îţi 
pune diagnosticul și îți prescrie medicamentele în caz de boală, și 
care te învaţă cum să prepari un cordon bleu. Ai putea avea o mobilă 
cu adevărat polifuncțională, care își schimbă nu numai forma, dar și 
materialul din care e confecționată, așa cum fac și Karatandurile, de 
la blană până la netezimea oțelului inoxidabil. Ai putea avea un 
sistem de colectare a gunoiului care și-ar scoate singur banii prin 
recondiționarea a tot ce ar intra în el, reîntorcându-ți-le sub forma de 
lingouri de metal și barili de hidrocarburi. Ai putea fi posesorul unei 
microcentrale de producere a energiei pentru toată aparatura electri- 
că din casa ta, ceea ce te-ar scuti de notele de plată ale curentului 
pentru luni întregi și de întreruperile produse de suprasolicitările 
din timpul iernii. 

Mai ține-ți vorba doar o clipă, aproape că am terminat. 


277 


Când spun că le-ai fi putut avea, nu vă am în vedere pe toți. 
Vreau să spun că dacă tu ţi le-ai fi putut permite, vecinul tău n-ar fi 
avut acces la ele, sau dacă e să mă refer la unităţi mai mari, cum ar 
fi un oraș, atunci dacă ele ar fi existat în casele urbei tale, următoarea 
localitate nu și le-ar mai fi permis. E clar? Știința există pentru a face 
toate aceste lucruri posibile, dar cum noi suntem doar la un pas de 
ruină la nivelul întregii planete, în casa ta nu se află practic nimic 
din ceea ce bunicul tău n-ar fi putut recunoaște de la prima privire 
și n-ar fi știut cum să le folosească fără să fie instruit în acest sens, 
dar și mai grav e că probabil s-ar fi plâns de duhoarea care emană 
din containerele cu gunoi din stradă, tot așa cum s-ar fi plâns și de 
putoarea trupului tău, pentru că apa era mai ieftină pe vremea lui, 
când puteau face duș de câte ori aveau chef, sau chiar o baie com- 
pletă dacă simțeau nevoia. 

All right, coddere, sunt sigur că tare ai mai fi vrut să mă între- 
rupi sub pretextul că nu poți folosi toate chestiile astea pe SCAN- 
NER. Dar ce părere ai avea să-i prezinți uneori pe Mr. & Mrs. 
Everywhere dormind pe străzile Calcuttei? 


continuitate (20) 
UMBRA STRABUNULUI LOA 


Curelele ajustate foarte fix, pe care pasagerii nu le puteau scoate 
pe tot timpul călătoriei, pentru că la înălțimea aceea pericolele se 
puteau ivi în orice clipă, îl obligau pe Donald să se gândească la 
celulele și cămășile de forță. Întreg compartimentul destinat pasage- 
rilor se putea transforma exact în așa ceva — o cameră de forță capi- 
tonată în cazul unui accident. Un expres se izbise cândva de treapta 
a treia a unui satelit, care, desprinsă de corpul satelitului, cădea în 
atmosferă, dar toți cei șase sau șapte pasageri au supraviețuit. 

Așa e corect. Așa e înțelept. Avem nevoie de celule bine capitonate care 
să ne ferească de propria noastră inteligență sălbatică. 

De asemenea se putea compara și cu un pântece care își trans- 
porta puietul spre o destinație necunoscută. Tot ceea ce știau pasa- 
gerii era că puteau fi născuţi în Accra în loc de Gongilung, 
uitându-se pieziș la acei străini care sunt înalți și negri în loc să fie 
galbeni și mărunți. 

Donald spera ca lucrurile să stea așa. 

Când însă cutia de conserve s-a desfăcut — în exclusivitate pen- 
tru el —, se trezi deversat în Gongilung, exact așa cum i se promise- 
se. Se îndreptă cu gesturi mecanice, sub privirile curioase ale 
tovarășilor de drum, spre ieșirea din expresport, urcându-se pe plat- 
forma mobilă care urma să-i aducă bagajele în sala de așteptare. 
Uitându-se pe ferestrele laterale, descoperi uimit că privea două lu- 
cruri pe care nu le mai văzuse niciodată în viaţa lui. 

La numai cincizeci de iarzi distanță era alimentat un expres 
chinezesc care avea desenate pe părţile laterale simbolurile ţării: 
steaua roșie și soarele alb. Iar dincolo de acesta, în depărtare, voalat, 
dar fără să fie mascat de stropii mărunți ai burniţei, primul vulcan 
activ pe care îl văzuse vreodată. 

Păi ăla trebuie să fie Străbunul Loa! 

Ceea ce văzuse până atunci numai pe hărți îi era dat acum să 
vadă chiar la faţa locului. Înalt de nouă mii de picioare, muntele își 
fierbea măruntaiele deasupra strâmtorii Shonago, fumegând medį- 
tativ, uneori tresărind ca un bătrân care moțăie, visând la zilele tine- 
reţii, aruncând câteva roci departe de conul lui. Până în 1941 existase 
și acolo o strâmtoare, transformată acum într-un istm format din 
lavă și cenușă. Cu ocazia acelei răbufniri, Străbunul Loa secerase 
vreo două mii de vieţi, mai cu seamă pescari omorâţi de tsunami. În 
nici un caz nu intra în categoria monștrilor, care se puteau lăuda cu 
treizeci și șase de mii de victime, rămânea însă un vecin puternic și 
periculos. 

Aici se întindea insula Shongan, îngustă și lungă, pe care se 
aflau capitala Gongilung și alte câteva orașe importante. Dincolo de 
vulcan era insula Angilam, mai mică și mai rotundă. La stânga, sau 
spre est, așa cum stătea el, lungul lanţ al arhipelagului zvârlit ca un 


» arc, care dacă ar fi fost prelungit ar fi cuprins și Isola; la dreapta, 


insulele împrăștiate formând un fel de hexagon. Devenise deja un 
loc comun printre scriitorii din Yatakang să-și compare țara cu un 
iatagan, insulele cele mai vestice formând vârful lat al lamei. lar aici, 
unde era mânerul, se afla centrul puterii. 

Privea atât de uimit în jurul lui, încât se împiedică la capătul 
platformei mobile care îl adusese la porțiunea fixă din sala de aștep- 
tare. Ameţit, luptându-se să-și recapete echilibrul, aproape că se lovi 
de o fată îmbrăcată în costumul tradițional format din sarong și 
papuci, care îl privea cu un dispreț distant. 

De când terminase cursul de pregătire ultraconcentrat, practica- 
se scrisul și cititul yatakang, mai puțin conversaţia; puterea lui de a 
stăpâni subtilele sunete asiatice se diminuase. În încercarea de a 
atenua impresia atât de proastă pe care tocmai o produsese, dădu 

drumul unei scuze în yatakangă, dar ea îl ignoră într-atât, încât el se 
întrebă dacă nu spusese doar un sfert din formulă. 

Uitându-se pe faxul care cuprindea lista de pasageri ai expresu- 
lui, fata spuse fără nici cea mai mică urmă de accent: 

- Dumneavoastră trebuie să fiți Donald Hogan, mă înșel cum- 
va? 

El făcu un semn de aprobare din cap. 

— Mergeţi la Poarta Cinci. Acolo vi se va da bagajul. 

La mulțumirile lui, ea înclină ușor din cap, dar aceasta a fost 
singura atenţie pe care i-a acordat-o, după care s-a întors pentru a-i 
saluta pe noii pasageri veniți pe platforma mobilă. Cu faţa arzându-i 
de rușine, Donald străbătu sala, îndreptându-se spre șirul de birouri, 
care puteau fi văzute în orice expresport, împărțite în porţi, fiecare 
păzită de un ofițer al centrului de imigrare și de un om al vămii, în 
uniformă albicioasă cu șapcă neagră. 

Își dădea seama cât se poate de bine că era urmărit. Era singu- 
rul caucazian din expresport, aproape toți ceilalți pasageri fiind asia- 
tici: localnici, chinezi, sau birmanezi; în rest se mai puteau vedea 
câţiva arabi și un negru solitar. Nonasiaticilor nu li se făcea nici o 
concesie; toate anunţurile erau scrise în yatakangă, chineză, chirilică 
și indoneziană. 

Ajungând în dreptul Porții Cinci, se opri în spatele unei familii 
bogate de chinezi expatriați — expatriaţi, clar, pentru că vorbeau de- 
spre el în yatakangă. Fetiţa lor cea mai mică, în jur de opt ani, se tot 
mira în gura mare de cât de palid și urât putea fi. 

Se întrebă dacă să-i facă de râs, pentru a se răzbuna astfel pe 
situația neplăcută în care fusese pus acum câteva minute, dându-le 
de înţeles că știe despre ce vorbeau. Încercă să se gândească la altce- 
va, enumerându-și toate elementele care făceau ca acest expresport 
să se deosebească de cele de acasă. Lista era mai scurtă decât s-ar fi 
așteptat el. Decorul, alcătuit din plante de un roșu sau verde violent, 
se potrivea perfect climatului tropical de la nivelul mării Shonago — 
sus, pe munții care dominau insula, era mai răcoare, dar nu cu mult 
mai uscat. Erau la fel de multe panouri cu reclame ca acasă, deși 
numai puține dintre ele cu subiect comercial, deoarece serviciile pu- 
blice erau sub controlul statului. Pirntre ele erau și din acelea cu un 
conţinut politic, două cuprinzând omagii aduse mareșalului Solu- 
Karta pentru promisiunea lui de a optimiza populaţia. Multe linii 
aeriene își afișaseră panourile publicitare pe pereţi: chineze, rusești, 
arabe, japoneze, chiar și cele afgane și grecești. Existau și inevitabi- 
lele chioșcuri conținând curiozități locale și suvenire și — doar vizibil, 
fără sonor — un televizor holografic cu diagonala de treizeci și trei de 

inci, pus pentru pasagerii aflați în sala de plecare, separată de restul 
expresportului printr-un panou de sticlă colorată. 

Ca și cum ar fi vrut să-i facă în ciudă, linia la care fusese repar- 
tizat se mişca mai încet decât cea din vecinătate. În cele din urmă 
presimți că-i va invidia pe ceilalți din jur, obișnuiți să stea pe jos, și 
pe care nu-i interesa câtuși de puțin dacă păreau caraghiosi făcând 
sărituri de broască când linia începea să se miște. 

Se părea că întârzierea era cauzată de un japonez aflat în faţa 
familiei de chinezi, după toate aparențele un comis voiajor al firmei 
Japind, pentru că valiza lui conținea o mulțime de mostre, printre 
care Donald recunoscu și un Jettigun. Ofiţerul controla piesă cu pie- 
să, ghidându-se după un manual pe care îl avea la îndemână. 
Donald mai adăugă un element pe lista lui de diferenţe: acasă ar fi 
existat un computer care ar fi citit conținutul fiecărui bagaj, stabilind 
suma de plată pentru vamă. 

Agitându-se din cauza întârzierii, observă că la linia șase nu 
mai rămăsese decât o singură persoană, o tânără indiană, cât se 
poate de frumoasă, într-un micro-sari care-i cuprindea trupul zvelt 
îmbrăcându-i-l până la jumătatea coapsei — o modă despre care au- 
zise că ar fi fost mult încurajată de guvernul indian din cauza eco- 
nomiei de textile care se realiza în felul acesta. Picioarele subțiri erau 
încălțate cu sandale aurii cu tocul înalt, părul nergu era strâns în 
vârful capului pentru a-i pune în evidență profilul patrician, în nara 
stângă purta un inel după moda antică — o formă ciudată de atavism 
care contrasta puternic cu restul modernităţii ei. 

Să fi fost oficialitățile din Yatakang chiar atât de încuiate încât 
să-i refuze transferul bagajelor pe linia liberă, după plecarea shigiei? 

Încă se mai întreba dacă să apeleze la bunăvoința lor, când 
observă că fata avea probleme. Funcţionarul vamei se aplecase 
amenințător spre ea, iar ofițerul de la imigrație gesticula nervos cu 
pașaportul ei în mână. 

Având în vedere comportamentul familiei de chinezi, curiozita- 
tea manifestată în modul cel mai direct nu era un semn de impoliteţe 
prin locurile astea. Donald își încordă auzul. La început nu reuși să 
înțeleagă ce se spunea; apoi observă că vameșul gângurea ceva ai- 
doma unui copil, fără ca fata să-l poată înțelege. 

Nimeni nu-și mai făcuse apariţia pe linia respectivă. Se întrebă 
dacă ar fi cazul să-i roage pe chinezi să-i ţină rândul, apoi hotărî că 
n-ar fi fost înțelept să le vorbească în yatakangă, și se îndreptă spre 
fată. 

- Probabil că vorbeşti englezește, spuse el. 

Se întoarse cu un sentiment de vădită ușurare, în timp ce ofițe- 
rul îi aruncă o privire încruntată. 

-Sigur că da! răspunse fata cu un puternic accent nord-vestic 
pe care britanicii îl porecliseră Bombay Welsh. Dar nu știu boabă de 
yatakangă! 

Apoi îi detectă accentul, după care începu ea să se încrunte. 

— Dar... nu sunteți american? 

— Cât se poate de exact. 

- Păi... 

— Eu însă le vorbesc limba. Nu o fac prea mulți dintre noi. Ai 
vreo idee despre ce s-a întâmplat? 

Își scutură capul cu ochii larg deschiși, deasupra cărora se afla 
un punct roșu al castei. 

Vameșul îl întrebă pe Donald cu un ton strident: 

— Tu ce vrei? 

Săpând adânc prin memorie, încercând astfel să descopere in- 
tonația care să corespundă cât mai bine cuvintelor, ceea ce îl ajuta 
mai curând să le vadă decât să le audă, Donald răspunse: 

- Doamna nu vă poate înţelege. În schimb pot eu să-i explic 
dacă îmi spuneți mie — rar, vă rog. 

Cei doi reprezentanți ai oficialităților avură un schimb de pri- 
viri. Apoi ofițerul de la imigrație răspunse tărăgănat: 

— Aici nu permitem prostituatelor să ne intre în țară. i 

O clipă Donald rămase interzis. Apoi înțelese ce voiau să spună, 
și aproape că izbucni în râs. Se întoarse spre shigi. 

— Ei cred că ești o prostituată, spuse zâmbind. 

Expresia întipărită pe chipul ei trecu de la stupefacţie la oroare. 
Apoi îl privi amuzată. 

— Dar de ce? 

Donald riscă să o pună în fața bănuielii la care ajunsese mai de 
mult timp. 

— Eşti cumva văduvă? 

— Da... dar cum de ai putut..? Sigur că da. Mi-a scris cineva în 
pașaport în yatakangă înainte de a fi plecat de acasă. 

~ Nu, n-a fost nevoie să citesc în pașaport. Ai reușit să stârnești 
indignarea printre localnici. În primul rând din cauza hainelor tale. 

Fata se privi, părând că înțelege perfect motivul invocat de 
american. 

- Costumul național yatakang, este sarongul, care seamănă cu 
străvechiul vostru sari, cu singura deosebire că se strânge între pi- 
cioare, luând forma unui șalvar turcesc. Singurele care poartă rochii 
atât de scurte ca a ta sunt femeile de afaceri foarte puternice si~ cum 

să-ţi spun - fetele folosite pentru distracţii. În al doilea rând, cele mai 
multe dintre prostituatele yatakange se dau drept văduve în actele 
oficiale; nu este socotită o rușine pentru o femeie rămasă fără soț 
să-și găsească alți bărbaţi care s-o întreţină. 

— Doamne! exclamă fata cu ochii și mai larg deschiși. 

- ȘI, ca să pună capac la toate, cuvântul „văduvă“ scris neatent 
poate să însemne „curvă“. Să văd ce pot face. 

Se întoarse iar spre cei doi oficiali nerăbdători și le explică, 
alegându-și cu grija cea mai mare cuvintele. Feţele lor deveniră mai 
relaxate și după o scurtă discuţie propuseră un compromis. 

— Au spus, îi traduse Donald, că dacă accepti să iei înfățișarea 
unei femei respectabile, vor fi de acord să-ți permită intrarea în ţară. 
Poţi să-ţi alegi alte haine din valiză și să te schimbi la toaleta de 
acolo. l-o arătă cu mâna. Sfatul lor e, însă, să-ţi faci rost cât se poate 
de repede de niște îmbrăcăminte de prin partea locului, altfel s-ar 
putea să fi pusă în situații și mai neplăcute. 

-Îmi închipui, spuse ea cu o fulgerare în ochi. Îţi mulțumesc 
foarte mult. Să văd dacă am ceva care ar putea să nu-i ofenseze. 

Își scotoci prin bagaje. Observând că japonezul nu se clintise 
încă din vamă cu toate mostrele lui, Donald rămase în așteptare. În 
cele din urmă fata scoase un sari lung, verde cu auriu, pe care îl 
desfășură în faţa lui. 

- E o rochie de seară, dar e singura pe care mi-am adus-o. Crezi 
că merge? 

Donald îi confirmă că oficialităţile nu mai aveau nimic de obiec- 
tat, ea îi mulțumi din nou, după care dispăru în toaleta rezervată 
femeilor. 

Și comisul voiajor se certa. Donald ezită; apoi încercă să suge- 
reze oficialilor, care se lăsară în scaunele lor pentru o clipă de răgaz, 
că poate de data aceasta ar fi de acord să-i mute bagajele pe linia 
alăturată. 

Cei doi își manifestară acordul cu o strâmbătură. Iritarea lor îl 
uimi pe Donald. Se întrebă dacă nu cumva îl suspectau de a-i fi 
înșelat în legătură cu profesia fetei sau dacă nu așteptau vreun bac- 
șiș. Nu avu curajul să le ofere nimic; regimul Solukarta se putea 
mândri cu o realizare la activ: eradicarea venalităţii din rândurile 
funcționarilor publici. Abia când îi fură aduse bagajele — spre iritarea 
familiei chineze — înțelese motivul. 

Nu sunt asiatic. Dacă n-as fi avut norocul să le vorbesc puţin limba, 
m-ar fi tinut aici până poimarti. 

II privi pe ofiţerul de la imigrări în timp ce acesta îi răsfoia 
pașaportul american verde, ghicindu-i corectitudinea aprecierilor 

din mișcarea gurii. Înghiţi un nod. Asta era o nouă experiență pen- 
tru el și trebuia să se obișnuiască cu ea. 

- Deci, spuse ofițerul, din câte văd ești reporter. Ce te aduce la 
noi? 

Trebuie să fiu cât mai politicos, își spuse Donald. 

- Programul de optimizare genetică. A suscitat un mare interes. 

- Corect, spuse vameșul, ridicându-și ochii din valiza lui Do- 
nald. Au tot venit reporteri din lumea întreagă de când s-a anunţat. 

-Cu excepția Africii, zise ofițerul. De fapt, din câte am auzit, 
americanii și nu numai ei — pentru europeni folosi un cuvânt cores- 
punzând cu aproximaţie aframului „cur palid“ — se îndoiesc de sin- 
ceritatea celor pretinse de noi. 

Îi aruncă lui Donald o privire încruntată. 

— Spuneţi că a trezit un mare interes? 

— Din cauza asta am fost trimis aici. 

-Si pentru asta ţi-a trebuit o săptămână de călătorie? spuse 
ofițerul încreţindu-și buzele. 

Privi din nou pașaportul, analizându-l pagină cu pagină. În 
același timp, vameșul reveni la bagajul lui Donald pe care, în loc să-l 
cerceteze, mai mult îl răvășea. Donald rămase nemișcat, așteptând 
ca oficialii să se plictisească. 

În cele din urmă ofiţerul închise pașaportul cu un pocnet și își 
întinse cealaltă mână. Îi spuse ceva ce Donald nu înțelese, drept 
pentru care acesta îl rugă să repete ce a spus. 

- Arată-mi dovada că nu ești tată! 

- N-am copii, spuse răspicat Donald. 

Ofiţerul de la imigrație își privi colegul cu o sprânceană ridica- 
tă. 

- la ascultă aici, spuse el cu aerul că se adresează unui idiot. 
Atâta timp cât stai în Yatakang n-ai voie să faci nici un copil. Asta ar 
afecta programul de optimizare. Arată-mi actele din care rezultă — 
de data aceasta folosise o sintaxă mai simplă decât în cazul primei 
întrebări — că nu poți face copii. 

Vor un certificat de sterilizare. Uite ceva de care nenorocitul de Dela- 
hanty a uitat. 

— Nu sunt steril, spuse el, folosind un termen care însemna atât 
impotenţă cât și sterilitate, pe un ton din care trebuia să se înțeleagă 
că fusese jignit. 

Ofiţerul apăsă un buton de pe birou și se răsuci cu scaunul. Se 
deschise o ușă aflată în peretele din spate, dincolo de care se ivi un 
medic în halat, cu o trusă, o mapă cu documente și un registru gros. 
Când îl văzu pe Donald, rămase nemișcat. 

— Acela? întrebă el. După ce primi confirmarea se întoarse și își 
schimbă halatul cu un altul. Când se întoarse îi aruncă lui Donald o 
privire iscoditoare. 

— Vorbești englezește? îl întrebă el. 

— Chiar și yatakangă, i-o întoarse Donald. 

- Înţelegi numai strictul necesar? 

- Nu. 

— Legea privitoare la străini le cere acestora să fie sterili pe tim- 
pul șederii lor în ţara noastră. Nu dorim ca bazinul nostru genetic 
să fie contaminat. Ai vreun certificat de sterilitate? 

— Nu, nu am. 

Ce au de gând să-mi facă — să mă trimită acasă? 

Omul în halat își răsfoi registrul și se opri la un tabel cu dozaje. 
După ce își trecu degetul de-a lungul coloanei, își deschise trusa 
medicală. 

— Mestecă asta, spuse el, întinzându-i o pastilă albă. 

- Ce este? 

— Asigură sterilitatea pe timp de patruzeci și opt de ore unui 
bărbat din rasa ta și de gabaritul tău. În caz contrar ai trei alternative: 
accepţi o vasectomie imediat, te supui unei iradieri suficiente pentru 
a-ți incapacita gonadele, sau te sui în primul avion și pleci. Ai înțe- 
les? 

Donald întinse mâna încet spre pastilă, deși ar fi avut o plăcere 
nebună să-i frângă gâtul gălbejitului. 

— Dă-mi pașaportul, continuă omul în halat, întorcându-se de 
data asta spre yatakang. 

Scoase din mapa de documente o etichetă pe care o lipi pe 
mijlocul copertei exterioare a pașaportului. 

- Poţi să citești ce scrie aici, da? spuse el, dând-o iar pe engle- 
zește, în timp ce-i arăta eticheta lui Donald. 

Eticheta spunea că dacă în timp de douăzeci și patru de ore nu 
se prezenta la spital pentru o operaţie de sterilizare reversibilă, va fi 
băgat la închisoare pentru un an; și după confiscarea tuturor bunu- 
rilor aflate asupra lui, va fi deportat. 

Pilula avea gust de praf și cenușă, dar trebui s-o înghită și o 
dată cu ea și furia, devenită aproape de necontrolat, provocată de 
veselia pe care încurcătura prin care trecea o stârnise piticilor cu ochi 
înguști. 

urmărind detaliile (18) 
IN TINEREȚEA MEA 


Victor Whatmough aşteptă să o audă pe soția lui, Mary, închi- 
zând ușa de la baie, după care mai rămase puţin până când se auzi 
zgomotul apei, ceea ce însemna că intrase în cadă. Apoi se duse la 
telefon și formă numărul cu degete tremurânde. 

În așteptarea răspunsului, ascultă foșnetul brizei care răsfira 
frunzișul copacilor de lângă casă. Transformă, în imaginația lui, zgo- 
motul produs din ciocnitul crengilor între ele într-un adevărat răpăit 
de tobă, ca și cum ar fi vrut să marcheze marșul caselor care se 
înșiruiau în trepte pe coasta văii spre care era orientată locuinţa lui. 
Ocupaseră culmea colinei ca o armată care se pregătea să asalteze o 
poziţie lipsită de apărare. În numai câţiva ani, vila aceasta cochetă, 
plasată în mijlocul câmpurilor unduitoare unde se retrăsese silit de 
împrejurări, va fi și ea înconjurată. Cumpărase atât pământ cât pu- 
tuse în zona din jurul vilei lui, dar antreprenorii își făcuseră deja 
apariția, nici unul dintre vecinii lui neavând intenţia de a rata câști- 
guri grase, vânzându-i lui terenul la prețul la care și-ar fi putut el 
permite să-l cumpere. Și cine ar fi vrut să cumpere pământul acela 
pustiu de la el, dacă nu tot investitorii pe care-i ura atât de mult? 

Mintea i se tulbură de viziuni în care hoarde de tineri sălbatici, 
bântuind ținutul în plină noapte, îi spărgeau geamurile, cete de copii 
i se cățărau pe gard, în căutare de fructe, strivindu-i sub picioare 
straturile de flori îngrijite de el cu atâta atenție, și furându-i minu- 
natele pietre din lapidarium, adunate din vreo șase țări. 

Se gândi la un copil negru care venise în cartierul lui când el 
avea vreo optsprezece ani, să fure ouă. Nu s-a mai întors niciodată 
— de fapt abia dacă a mai putut să plece. L-a luat la bătaie pe golanul 
ăla din această ciudată nouă Britanie, așa că următorul vizitator a 
fost un poliţist cu o citaţie pentru a se prezenta la tribunal. 

Ecranul telefonului se lumină, și o văzu pe Karen în toată stră- 
lucirea celor nouăsprezece ani ai ei. Se reîntoarse în momentul pre- 
zent cu o tresărire, îngrijorat de felul în care îi apărea propriul lui 
chip pe ecranul ei. Încercă să se autoliniștească, spunându-și că nu 
putea să arate rău; în ciuda celor șaizeci de ani ai lui, arăta încă 
prezentabil, fiind clădit dintr-un material rezistent, cât despre încă- 
runțeala de la tâmple și din firele de barbă, ea nu adăuga decât un 
plus de distincţie înfățișării sale. 

— Bună, Vic! spuse Karen fără un entuziasm prea vizibil. 

Săptămâna trecută făcuse o descoperire uluitoare, care îi zdrun- 
cinase dezgustul dogmatic de până atunci pentru Anglia cea moder- 
nă. Prin persoana — mai bine zis, trupul — lui Karen, descoperise că 
se poate stabili o legătură între generaţii. O întâlnise într-un hotel 
liniștit din Cheltenham, unde oprise să bea ceva după o întrevedere 
de afaceri cu avocaţii lui. Intrase în vorbă cu ea și, fără prea multe 
mofturi, fu invitat în camera ei. 

Nu era de prin partea locului. Studia la Universitatea din Bris- 
tol și trebuise să petreacă vreo două zile în împrejurimi pentru a 
cerceta niște vestigii, în cadrul unui program de cercetare istorică. 

Pentru el, fata fusese o adevărată revelaţie: pe de o parte se 
arătase interesată de povestea tinereții lui, petrecută în parte la șco- 
lile din ținut, parte în Nigeria, acolo unde se mutase familia lui și 
rămăsese până în momentul în care xenofobia anilor optzeci le-a 
făcut șederea foarte nesigură; pe de altă parte era vorba de atitudi- 
nea ei degajată față de sex, așa încât nu se simțise nici o clipă jenat 
din cauza potenţei lui în declin. Fusese căsătorit de trei ori, dar nici 
una din soțiile lui — și dintre ele cel mai puțin Mary - nu-i oferise 
vreodată o asemenea plăcere neumbrită de nimic. 

Poate că exact acest lucru explica schimbările care avuseseră loc 
în lumea lui. 

Tuși ca să-și dreagă vocea și zâmbi. 

— Bună, Karen, zise el cu un entuziasm forțat. Toate bune? 

- Da, mulțumesc. Puțin cam ocupată — se apropie sesiunea și 
viața a devenit cam agitată — dar altfel e în ordine. Tu? 

- Mai bine ca niciodată. Și cred că nu mai trebuie să-ţi spun cine 
a reușit performanţa asta pentru mine. Nu-i așa? 

Încercă să dea vorbelor sale un aer conspirativ. 

Ceva — nu: cineva — se mișcă într-un colț al camerei ei, acolo 
unde imaginea captată de ecranul telefonului era destul de neclară. 
O fiinţă omenească aflată într-o lumină cât se poate de difuză. Victor 
simți fiorul alarmei. Se hotărâse ca față de Mary să păstreze o dis- 
creţie totală, dar nu putea face același lucru — din motive care îi 
scăpau cu desăvârșire — față de Karen. 

— Bun... ăăă... Uite de ce te-am sunat, spuse el. M-am gândit ca 
peste câteva zile să dau o fugă până la Bristol. Am câteva chestiuni 
de rezolvat acolo. Am crezut că asta mi-ar putea oferi posibilitatea 
să trec pe la tine. 

O voce - vocea unui bărbat — spuse ceva ce telefonul nu reuși 
să capteze, în timp ce Karen îi spuse celui care comisese întreruperea 
să înțepenească un moment. Plin de conștiinciozitate, Victor adăugă 

expresia la stocul de cuvinte pe care se decisese să și-l alcătuiască 
pentru a nu mirosi prea tare a anticariat. Se spunea „anticariat“ în 
loc de „de modă veche“; se spunea „înţepenește-te“ în loc de „taci 
din gură”. 

Pe de altă parte, Karen reușise să-i creeze impresia că ar fi fost 
cât se poate de bine să-și fi „serbat cel de al douăzeci și unulea secol“ 
— că se lepădase de prejudecățile incongruente ale secolului trecut, 
hotărându-se să se bucure de lume așa cum era ea, cu toate imper- 
fecțiunile ei. 

— Păi, nu prea cred că ai pica într-un moment cât se poate de 
bun, îi spuse Karen. Doar ţi-am spus că-mi atârnă examenul deasu- 
pra capului. 

— Da, dar nu-i așa că nu e foarte indicat să muncești atât de mult 
înaintea unui examen? Cel puțin așa vei profita de ocazia de a te 
relaxa o seară. 

Victor încercă să-și pună în voce tonul cel mai convingător pe 
care-l putea obține. 

— Înţepenește-te, Brian! își trânti ea cuvintele în direcţia în care 
se afla personajul vizibil doar pe jumătate. Dacă tu și Tom nu puteți 
face liniște, vă arunc pe amândoi afară, e clar? Scuză-mă, Vic, reveni 
ea, privind din nou în camera de luat vederi a telefonului. Dar — nu, 
nu cred că e bine, oricum, îți mulțumesc. 

Urmă o clipă de tăcere înghețată, când singurul zgomot pe care 
îl auzi venea de la baie: Mary care ieșea de acolo. 

În cele din urmă Victor spuse, deși știa bine că vorbele lui sunau 
atât prostește cât și agasant: 

— De ce nu? 

— Uite ce e, Vic, zău că îmi pare foarte rău. N-ar fi trebuit s-o fac, 
pentru că mi-am imaginat că vei da lucrurilor o amploare pe care eu 
nu mi-o pot permite. Pur și simplu nu vreau, pe bune, și chiar dacă 
aș fi vrut, tot nu s-ar fi putut. Pur și simplu s-a întâmplat să fiu în 
seara aia foarte singură în Cheltenham și tu ai fost cât se poate de 
drăguţ cu mine tocmai când mă simțeam mai părăsită. A fost o seară 
foarte interesantă și mi-a plăcut atât de mult să te ascult povestind 
despre trecut, mai cu seamă despre Africa, pentru că am putut să mă 
întorc și să-i spun lui Tom lucruri pe care el nu le cunoaște, deși și 
el vine de acolo... 

— Dar dacă e adevărat ce spui, de ce nu ţi-ar face plăcere să...? 

— Vic, îmi pare cât se poate de rău, zău. Cred că ar fi trebuit să ţi-o 
spun de la bun început, dar n-am știut cum vei reacţiona, și nici 
n-am vrut să te supăr, pentru că marea majoritate a bărbaților se cam 
supără în asemenea cazuri. 

Faţa ei drăguță avea o expresie cât se poate de tristă, pe care nici 
în ruptul capului n-ar fi putut s-o creadă falsă. 

- Înţelegi? Sunt într-un trio cu Brian și Tom și ne simțim cât se 
poate de bine, și nu ies decât dacă — doar știi — e vreo situație nepre- 
văzută, cum ar fi căutarea acelor vestigii. Așa că tot ce pot să-ți spun 
e că ar fi grozav să-mi faci o vizită când mai dai pe la Bristol, dar să 
nu speri la mai mult. Ți s-a părut oribil de direct? 

Trecutul își întinse mâna-i moartă peste creierul lui Victor. Privi 
dincolo de chipul îngrijorat al lui Karen, încercând să distingă mai 
bine cele două contururi rămase imobile la insistenţele fetei. Deși 
păreau desprinși dintr-o fotografie extrem de prost focalizată, reu- 
șeau totuși să-i transmită esenţialul identităţii lor: figura unui bărbat 
alb și a unuia de culoare, ambii cu bustul gol, negrul având în jurul 
umerilor un cordon de culoare deschisă. Cei doi stăteau pe ceva prea 
înalt, probabil pe o cușetă, ținându-se în braţe unul pe celălalt. 

Iar „celălalt“, așa cum tocmai îi spusese ea, era un african. 

Se auzi ușa de la baie deschizându-se. Închise telefonul și se 
depărtă de el cu gesturi mecanice. Nu reușise să pună cap la cap nici 
un gând coerent din cauza furiei, până când Mary își făcu apariția 
în prag, învelită într-un halat-prosop, și-l rugă să-i prepare o băutu- 
ră. 

Se supuse fără prea mult chef, conștient de faptul că nu trebuia 
să permită furiei să iasă la iveală, fiind încă incapabil să afișeze o 
mină foarte veselă. Mary îi puse inevitabila întrebare: 

— Cu cine vorbeai la telefon? 

- Am sunat Bristolul, răspunse Victor, mințind mai mult sau 
mai puţin. M-am gândit la proiectul de construcții pentru locuit și 
cum ar trebui dezvoltat, punându-mi întrebarea dacă merită, și între 
timp noi să ne vindem vila și să ne retragem într-un loc mai izolat. 

-Şi ce ți-au răspuns? 

- N-au fost prea încântați. 

Mary sorbi din pahar, încruntată. Se încrunta foarte mult în 
ultima vreme, ceea ce îi transforma fața frumoasă într-o reţea de 
riduri bătrânicioase. Victor observă acest lucru și se gândi cu deta- 
șare la modul în care scurta convorbire telefonică de adineauri îi 
afectase reacția care se produsese în el doar cu o oră în urmă. 

Apoi, îmbătat de amintirea lui Karen, își spuse: aș putea s-o 
părăsesc, dacă mai sunt încă tinere disponibile, aș putea să-mi fac bine de 
tot de cap, înainte de a-mi pierde orice apetit... 

Asemenea gânduri puteau părea ridicole transpuse în termeni 
moderni, dar el nu se pusese niciodată de acord cu termenii mo- 
derni. Și constata acum cu resemnare că nu o va face niciodată. 

„Celebrarea celui de al douăzeci și unulea secol“, iată un privilegiu 
de care fusese deposedat definitiv. 

— Băutura asta e groaznică, exclamă Mary. Eşti sigur că ai pus 
mașina cum trebuie? 

- Cum? A, la dracu! Sigur că sunt sigur! În ultimele zile și-a tot 
bătut joc de viaţa mea, dar nimeni nu mai vine s-o repare înainte de 
week-end. 

— Așa un progres mai zic și eu, spuse Mary cu o strâmbătură. 
Șeful de trib din Lagos ar fi preferat să moară decât să-și bată joc de 
un cocteil în halul ăsta. 

Bău restul cu o strâmbătură sugestivă și lăsă paharul deoparte. 

— Atunci mă duc să mă îmbrac, continuă ea. La ce oră ne așteap- 
tă familia Harringham — la douăsprezece sau la și jumate? 

— Douăsprezece, spuse Victor. Cel mai bine ai face să te grăbești. 

După plecarea ei își turnă și lui un pahar, după care rămase cu 
ochii pierduţi pe peretele-fereastră, la hoarda de case uzurpatoare 
care se întindea de-a lungul văii. În minte, gândurile îi răsăreau ca 
o serie de panouri care fuseseră răvășite. 

Peste o sută de milioane de oameni pe insula asta blestemată și-i lasă 
pe negrii ăștia să vină și să plece după cum îi taie pe ei capul. 

Mi s-a părut că e o fată serioasă, ca dintr-o dată să descopăr că... 

Porcăria asta de mașină costă o avere și nu face deloc treabă bună. A 
trebuit să trimit după un mecanic și ăștia se lasă așteptați. Acasă toate 
lucrurile astea erau făcute de servitori, și dacă unul nu se pricepea, era 
imediat angajat altul și învățat cum să facă. 

Nimeni mai josnic, cu mintea mai plină de gânduri murdare, mai 
obsedat de sex ca oricare din brutele astea de negri pe care am încercat să-i 
civilizăm! 

Am încercat să discut asta cu Karen și s-o fac să înțeleagă, am încercat 
să-i vorbesc despre confortul și tihna vieții la care a trebuit să renunţ. Mary 
mă înțelege; ea provine din același mediu. Putem cel puțin să ne împărțim 
nemultumirile, dacă altceva nu ne-a mai rămas. 

Ceea ce, își dădu el seama fără nici un chef, însemna că visul lui 
de a o părăsi pentru a-și trăi nebunește o a doua tinerețe înainte de 
a-și fi epuizat energiile nu avea nici un fel de substanță. Căsătoria 
lui cu Mary rezistase; celelalte, cu fete născute în Anglia, nu. Același 
lucru se putea spune și despre ea: înainte fusese căsătorită cu cineva 
incapabil să o înțeleagă. Între ei nu era nevoie de nici o explicaţie sau 
scuză. Și ea simţea faţă de lume aceeași amară dezamăgire ca și el. 

Erau și dintre aceia care reușiseră să se adapteze, și se întorse- 
seră acasă după ce fuseseră scoși din slujbe bine plătite prin Africa 
sau Asia. Au acceptat posturi inferioare acasă, după care au început 

iar să-și croiască drum spre vârf. El a tot încercat, dar a fost mereu 
vorba de ceva care nu i se potrivea — mai devreme sau mai târziu 
intervenea o criză, o pierdere a calmului, o plângere și un interviu 
cu directorul... Nu era sărac, aveau destul din ce să trăiască. Dar nu 
aveau nici o țintă și aproape nici o ocupaţie. 

Ar fi vrut să întoarcă timpul înapoi, dar nu reușea. 

Cel puţin, chiar dacă pentru el și Mary exista interdicția pro- 
creării, el epuizase dreptul legal la trei copii în timpul celei de a 
doua căsătorii, și cei doi băieți și fata ajunseseră în jurul vârstei de 
douăzeci și cinci de ani, așa că probabil scăpaseră de suflul decaden- 
tei de care tot vorbea Karen. 

Dacă nu reușiseră... 

Dar așa ceva prefera să nu știe. Dacă nu putea obține de la viaţă 
singurul lucru pe care și-l dorea — revenirea la societatea colonială în 
care crescuse — atunci prefera ca lumea să-i întoarcă spatele, pentru 
a fi lăsat netulburat în durerea lui. 


continuitate (21) 
MAI MULIA GRABA 


Constituiţi într-un fel de tribunal în biroul somptuos: G.T. Buk- 
fast, cu fața ca un tunet; scheleticul dr. Raphael Corning din partea 
Guvernului; Hamilcar Waterford și E. Prosper Rankin. 

De cealaltă parte, aidoma victimelor unui trib cărora le fusese 
refuzată atât apărarea, cât și cunoașterea acuzațiilor: Norman House 
și Rex Foster-Stern. 

-S-a aflat, spuse Bătrâna GT, și ceilalți trei care o flancau dădu- 
ră din cap într-un unison comic. 

Victoria? 

Gândul străbătu mintea lui Norman cu viteza unui meteorit și, 
deși îi urmări traiectoria — ei drăcia dracului, e imposibil! — acesta lăsă 
o dâră de scrum. 

Spuse: 

— Imi pare rău, GT, dar nu înţeleg. Am crezut că primele știri 
vor transpira atunci când vor începe vânzările masive din stocul 
PMAM, ceea ce s-a întâmplat pentru prima oară abia azi de dimi- 
neață. 

— Lucrurile stau așa cum vi le-am prezentat, insistă GT. Nu este 
așa, Prosper? 

Rankin se încruntă și își repetă gestul de aprobare, cu ochii la 
Norman. 

Dar realizările remarcabile din ultimele zile îi dădură lui Nor- 
man măsura propriei lui capacităţi. Spuse: 

- Despre cine se bănuiește că știa secretul și cum? 

- Europa Comună, făcu Waterford, pronunțând cuvintele ca și 
cum ar fi mestecat o bomboană crocantă. În întregime, judecând 
după informaţiile care ne-au parvenit. 

-În consecință, spuse Bătrâna GT, va trebui să reconsiderăm tot 
ce e legat de acest proiect, care ar fi trebuit să fie secret. Costurile, 
timpul estimat, profiturile... 

- Oamenii, interveni și Rankin. Dar cel mai important lucru, 
GT, e că va trebui să întoarcem tot personalul cu picioarele în sus și 
să vedem ce ascunde prin buzunare. 

— Sarcină care-ţi revine ţie, Norman, îi confirmă GT. 

— Doar o secundă, spuse Norman, care simțea o profundă indi- 
ferenţă faţă de subiect. Victoria? O investigație pe linia asta ar fi numai 
pierdere de timp, dar m-ar aduce în centrul atenţiei și cercetărilor, pentru 
că în acest caz sunt implicate nu milioane, ci miliarde. 

— Sunt de acord cu Norman, spuse Foster-Stern pe neașteptate. 
Nu pot accepta astfel de afirmaţii, fără ca ele să fie susținute cu 
probe solide, GT. Îți dai seama că pui în discuţie discreția întregului 
meu departament? Doar noi suntem aceia care am operat cu datele 
ipotetice. 

Preţ de o clipă, Norman avu imaginea unor teancuri nesfârșite 
de imprimate din hârtie verde de la Shalmaneser. Reconsiderând 
acum întreaga poveste de la început, ipoteza avansată, privitoare la 
trădarea secretului, îl îngrozea. 

De asemenea, în ciuda a tot ce se putea spune, Victoria existase 
în viaţa lui. 

- GT! începu el surescitat, o să-ţi spun ceva cât se poate de 
direct. Cred că faci ceea ce n-ai mai făcut până acum în toată cariera 
ta de om de afaceri, refuzând să vezi evidenţa. 

GT reuși să se stăpânească, dar se înroși. De ani de zile Norman 
îi admira această capacitate; descoperind că nu știa că unul din vice- 
președinții ei era musulman și că, deci, un nebăutor străpunsese 
zidul celui mai pur respect, ea a preferat să se împace cu această 
situaţie, decât să promoveze noile standarde care-i încurajau pe tu- 
ciurii să pătrundă în industrie. 

Dar el era oricum surprins de sine însuși: să-i spui întemeieto- 
rului companiei General Technics că nu se comporta așa cum îi era 
felul. 

- În ce sens? îl întrebă GT cu răceală. 

— Am fost prea preocupat de partea africană a proiectului ca să 
mai știu ce se întâmpla în celelalte departamente, răspunse Norman, 
cântărind situaţia cu repeziciune. Dar acum, când mă gândesc la ce 
s-a întâmplat, cred că toate datele care au fost introduse în Shalma- 
neser trebuie să fi fost adunate de cineva. A, sigur... iată un exemplu. 
Stabilirea prețului de piață al produselor noastre include aspecte ca 
transportul materiei prime de la PMAM. Informaţia asta făcea parte 
din stoc sau a fost nevoie să o căutăm? 

GT și Rankin avură un schimb de priviri. După o pauză, Rankin 
spuse: 

-Piața africană a prezentat o importanţă foarte mică pentru 
noi până de curând. 

-Cu alte cuvinte, trebuia să trimitem pe cineva la fața locului 
pentru a face investigaţii, continuă Norman. Și mai trebuie adăugat 
ceva: nu știm decât foarte puţin despre comportamentul africanilor, 
astfel încât trebuia să apelăm la consilieri care au fost cândva în 
colonii, pentru a evita gafele. Shalmaneser avea numărul estimativ 
al acestor consilieri. Cum s-a ajuns la el? 

— L-am avut de la biroul nostru din Londra, mormăi GI. 

-Şi ei de unde îl au? Pot să pun pariu că au întreprins o cerce- 
tare și cineva a descoperit că la General Technics se manifestă un 
interes major pentru ceva care nu intrase în calculele lor. Și să mai 
adăugăm ceva: pe cine avem acum în Beninia? 

— Dar... începu Waterford. 

— Pe nimeni, spuse Norman, fără să-i mai dea răgaz să continue. 
Avem agenţi în Lagos, Accra, Bamako și în toate celelalte orașe im- 
portante din regiunile Africii de Vest, dar Beninia e un fel de gaură 
izolată de care nu ne-a păsat niciodată. Bamako se află pe teritoriul 
fostei colonii franceze, Lagos și Accra au aparținut britanicilor — 
unde își procesau fostele teritorii coloniale datele referitoare la pro- 
blemele de natură comercială și guvernamentală? 

Faţa lui GT rămase golită de orice expresie, ceea ce îl umplu pe 
Norman de o nespusă bucurie. 

— Am înţeles încotro baţi, spuse dr. Corning încetișor — erau 
primele cuvinte pe care le rostea de la începutul discuţiei. Fostele 
puteri coloniale acordă un rabat teritoriilor care au depins cândva de 
ele, care e suficient de substanţial ca aceste țări să se adreseze cen- 
trului Fontainebleau, decât să-și creeze un centru al lor propriu. 

— Îşi mulţumesc, domnule doctor, exclamă Norman triumfător. 
E nevoie să merg mai departe, GT? O corporație ca a noastră e un 
stat în stat — așa cum a numit-o Elihu când mi-a vorbit pentru prima 

oară despre proiectul Beninia — care ar fi putut cumpăra și vinde 
multe din țările subdezvoltate. Orice mișcare facem atrage atenția 
rivalilor noștri europeni, și poți fi sigură că unele corporații ca 
Krupp și ICI și Royal Dutch Shell și-au adus propriile lor coduri la 
centrul de computere Fontainebleau, ceea ce înseamnă că încercarea 
de a pătrunde în secretele lor e un nonsens. În orice caz, Comitetul 
Europei Comune e legitim interesat ca anumite proiecte profitabile 
să fie îndreptate spre firmele lor și nu ale noastre. E posibil ca ei să 
fi oferit datele culese de serviciile lor de informaţii cât se poate de 
legal; în ce privește cunoașterea proiectului Beninia de către Europa 
Comună, cred că totul e de înțeles. Pot să pun pariu că a fost deja 
evaluat și de Sovcompex, și există toate șansele ca datele să ajungă 
la K'ung-fu-tse în Beijing. 

Norman observă cu plăcere că Foster-Stern dădea din cap cu 
multă convingere. i 

GT spuse uimită: 

— Dar dacă ai dreptate — și admit că poate ai — am putea foarte 
bine să renunțăm la idee! 

- GT, ţi-am mai spus că nu vrei să vezi esenţialul, exclamă Nor- 
man. Avem un lucru pe care Europa Comună nu-l are, și pe care nu-l 
va avea niciodată, și pe care nici rușii nu-l pot avea, și pe care chi- 
nezii nici nu visează să-l aibă. Noi îl avem pe PMAM. El există și stă 
pe o comoară de materii prime care pot împinge de la spate tot 
proiectul Beninia. De unde își asigură Europa Comună cantitățile 
necesare de materie primă? Este cea mai veche zonă industrializată 
din lume. Resursele lor de cărbune și fier s-au epuizat. Singura con- 
curență de care mă temeam ne venea din partea Australiei. Zona 
aceea e singura din lume care nu a fost complet exploatată. Dar 
Australia este extrem de slab populată. De unde vor găsi zece mii de 
tehnicieni disponibili pe care să-i mute en masse în Beninia chiar și 
pentru fazele preliminarii, ca să nu mai vorbim de momentul pro- 
priu-zis al lucrărilor? 

- Imposibil, spuse dr. Corning cu autoritatea expertului. 

Urmă o pauză. Apoi GT spuse tărăgănat, privindu-și mâinile 
pentru a evita ochii lui Norman: 

- Norman, îţi datorez niște scuze. Am ajuns imediat la conclu- 
zia că am dat peste un caz clasic de spionaj industrial. Oricât ar fi de 
greu pentru mine s-o recunosc — mă rog, cred că nu sunt încă obiș- 
nuită să lucrez cu proiecte de o asemenea dimensiune. Singura scuză 
pe care aș putea-o invoca e că Raphael nu m-a corectat în numele 
Guvernului, care este obișnuit cu asemenea întreprinderi mamut. 

— Guvernul, spuse Corning cu un surâs amar, este foarte obiș- 
nuit cu un spionaj cât se poate de efectiv și sistematic. 

Hamilcar Waterford rumega totul în cea mai deplină tăcere. În 
cele din urmă spuse: 

— Dacă ceea ce spune Norman e corect — și în special în ce pri- 
vește capacitatea corporațiilor europene de a penetra prin sistemele 
de securitate pentru a ajunge la secretele privind informaţiile proce- 
sate la Fontainebleau, cred că el a și prins un fir — atunci ce am putea 
face pentru a atenua cât mai mult impactul? Am impresia că singu- 
rul lucru pe care îl putem face e să accelerăm proiectul cu maximum 
de viteză. 

Corning făcu un semn afirmativ din cap. 

- În timp ce pe Europa Comună, Rusia și Australia se mai poate 
conta, China ar putea doar să-și mai înfometeze populația pe încă o 
generaţie, numai ca să cumpere capul de pod numit Beninia. În 
ultima vreme au devenit de-a dreptul notorii pentru insuccesele lor 
pe continent, dar nimic nu-i poate convinge să renunțe. 

- Eu propun, spuse Norman, savurându-și victoria, să-i cerem 
lui Shalmaneser planul optim al celor examinate până acum, și re- 
zultatul să-l ducem imediat la Port Mey. Între timp, în vreme ce 
negocierile continuă, îi putem cere să evalueze șansele competiției, 
pe măsură ce va cunoaște detaliile. Cadrul de la Fontainebleau e cât 
se poate de bun, dar Shalmaneser rămâne de neegalat în materie de 
computere în întreaga lume. 

— Mi se pare raţional, spuse GT. Norman, poți să-l întrebi pe 
Elihu dacă poate să plece imediat? 

— Poate, știu lucrul ăsta cât se poate de bine, răspunse Norman. 
De când președintele Obomi a făcut publică starea sănătății lui, Eli- 
hu e gata de plecare în orice moment. 

GT lovi cu palma în birou. 

— Atunci s-a aranjat. Vă mulțumesc, domnilor și încă o dată vă 
cer scuze pentru această înscriere pe o orbită greșită. 

În timp ce coborau cu liftul, Corning îi spuse lui Norman: 

- Apropo, GT nu e singura care îţi datorează niște scuze. Când 
Elihu a afirmat că tu ai fi omul cel mai potrivit să conduci lucrările 
în cadrul proiectului Beninia, am verificat toate datele pe care le 
aveam referitoare la tine și răspunsul computerului a fost că Elihu 
se înșelase. Din această cauză aveam îndoieli în ce te privește. Dar 
azi ai dovedit că ai o percepție cât se poate de precisă a realității, ceea 
ce e un dar pe care doar foarte puţini îl posedă în zilele noastre. Pur 
și simplu ai reușit să faci dovada calităţilor tale. Nu există nici o 

posibilitate de a găsi un înlocuitor pentru ceea ce înseamnă expe- 
rienţa vieții trăite, nici chiar în era lui Shalmaneser. 

— Sigur că da, mormăi morocănos Foster-Stern, aflat în cealaltă 
parte a cabinei. Computere ca Shalmaneser nu se ocupă cu datele 
realităţii. Mai mult de nouăzeci și cinci la sută din ceea ce intră în 
creierul ăla îngheţat al lui reprezintă date ipotetice. 

Liftul se opri și ușile se deschiseră. Corning trecu pe lângă Nor- 
man și se opri în dreptul ușilor batante pentru a le împiedica închi- 
derea automată. Spuse: 

~ Joacă șah careva dintre voi? 

— Nu, jocul meu preferat e Go, răspunse Norman, gândindu-se 
la strădaniile enorme pe care le făcuse pentru a-l stăpâni ca pe o 
distracție din timpul liber care să se potrivească imaginii lui de vice- 
președinte executiv. 

-Şi mie îmi plac jocurile logice, spuse Corning, pentru a fi în 
pas cu distracţiile de factură superioară. Dar toate presupun cam 
aceleași legi. Am pomenit de șah pentru că pur și simplu am găsit o 
metaforă într-un manual de șah. Autorul afirma că cele mai frumoa- 
se melodii ale șahului sunt acelea care, practic, nu vor fi niciodată 
cântate, și asta pentru că adversarul le intuiește pur și simplu. Și și-a 
intitulat un capitol întreg „Melodiile neauzite“, indicând combinații- 
le pe care le-ar fi putut face adversarul cu cea mai mare măiestrie. 

Le oferi celorlalți un surâs leșinat. 

— Cred că GT se simte frustrată din cauza lipsei de cooperare a 
adversarilor noștri. 

- Sau poate că-și trăiește mai mult de nouăzeci și cinci la sută 
din viață în imaginație, ca Shalmaneser, spuse Norman. Am impre- 
sia că e un fel de rețetă pentru cum trebuie să te dai mare în viață. 
GT nu prea poate fi acuzată de așa ceva, deși si monumentum requiris, 
și tot rahatul. Arătă spre magnificul turn GT, în care se mai aflau 
încă. Citatul latin făcea și el parte din perioada când își construia 
metodic imaginea publică. 

Nu fără surprindere descoperi că Foster-Stern se holba la el cu 
gura deschisă. 

-S-a întâmplat ceva? îl întrebă el. 

— Cum? A, nu! Foster-Stern își reveni, dând amețit din cap. Nu, 
voiam doar să spun că tocmai mi-ai dat o idee. Și unde mai pui că e 
vorba de ceva ce nici unul dintre psihologii voștri nu mi-a sugerat 
până acum, ceea ce spune mult. Maldărele de teorii inepte pe care 
mi le tot vehiculează prin birou...! 

Norman așteptă uimit. Foster-Stern era departe de a fi un ex- 
pert în materie de teoria computerelor, în plus, era prea ocupat de 

propriul lui domeniu pentru a accepta numirea lui în Comitetul GT, 
dar, întrucât departamentul Planificare și Proiectare depindea în în- 
tregime de computere, nu putea să ignore sub nici o formă acest 
subiect. 

— Uite ce e! continuă Foster-Stern. Ştii foarte bine la ce eforturi 
ne-am supus pentru a-l face pe Shal să trăiască în conformitate cu 
promisiunile cuprinse în teoria referitoare la un computer de com- 
plexitatea lui și ca acesta să se comporte ca o ființă conștientă. 

— Sigur că da. 

-Şi cu toate astea el n-a dovedit. Intuirea reușitei e o problemă 
subtilă, dar psihologii spun că pot detecta doar o anumită preferință 
personală, de exemplu, o tendinţă care nu e garantată de materialul 
programat ci de un fel de prejudecată. 

-Şi dacă s-ar întâmpla așa, n-ar deveni Shalmaneser inutil? 
obiectă Corning. 

- Nici vorbă — chestiunea egoismului lipsește din mai toate pro- 
blemele pe care le-a dat. Ar fi trebuit să apară într-unul din progra- 
mele care i-ar fi influențat viitorul. Ar fi trebuit să apară ceva de 
felul: „Nu vreau ca tu să faci lucrul ăsta pentru că m-ar stingheri“ — 
sau cam așa ceva, ai priceput? Și încep să mă întreb dacă motivul 
pentru care nu s-a comportat așa cum ne-am fi așteptat noi n-a fost 
din cauza exemplului pe care tocmai ni l-ai oferit, Norman. 

Norman dădu din cap. 

— Care ar fi acea făptură capabilă să trăiască nouăzeci și cinci la 
sută din existenţa ei la un nivel ipotetic? Shalmaneser e cât se poate 
de conștient, fără să aibă un subconștient, în sensul că băncile de 
memorie nu-l preocupă decât atunci când sunt programate în vede- 
rea unei anumite probleme. Noi va trebui să operăm cu el, multă 
vreme, nimic altceva decât programe care țin de viața reală și de 
timpul real. Poate în felul acesta vom obţine și ceea ce căutăm. 

Foster-Stern părea deja extrem de interesat. Furaţi de entu- 
ziasm, nu observară că alți doi membri din stafful GT îi așteptau să 
iasă din lift pentru a le face lor loc. 

Norman exclamă în clipa în care îi văzu: 

-E cât se poate de interesant, dar mă tem că n-are nici o legă- 
tură cu problemele mele. O, nici nu m-aș gândi să încerc înainte de 
a fi pus la punct planul cel mare. 

-Sigur că nu. S-ar putea să dureze o lună, sau chiar mai mult, 
până să-l curățăm de tot materialul ipotetic procesat până acum, și 
s-ar putea să ne ia un an pentru a face aranjamentele necesare în 
cadrul programării pe care am fixat-o... Totuși... La naiba, stăm în 

drumul oamenilor, nu-i așa? Ne vedem mai târziu, Norman, și feli- 
citări pentru ce ai făcut când am fost sus. 

Norman ieși pe coridor, simțindu-se oarecum luat de val. I se 
întâmplase ceva care, avea impresia, îl recompensa pentru munca 
extrem de grea la care se angajase, pentru nopțile nedormite și chiar 
pentru indigestia de care suferise în ultimele zile. Dar epuizarea pe 
care o resimțea în urma confruntării cu GT nu-i mai lăsase nici un 
strop de energie pentru a reuși să înțeleagă despre ce e vorba. 

Singurul lucru care îi era limpede îi adumbrea toată buna dis- 
poziţie: îi era de acum cât se poate de limpede că va fi expediat în 
inima Beniniei, în timp ce el se considera total nepregătit pentru așa 
ceva. 


Continuare discurs 

ÎMI VOI ARUNCA ÎN AER 
CAPUL 

Sărut (ridică în trepte) sincronizat cu 
Reia bas, sitar 


Refren, solist +5: 

LASĂ astă LUME să PUTREZEAS- 
CĂ / PLECAT SĂ-MI EXPLODEZE 
CAPUL / MUTĂ această SCENĂ pe 
OALĂ / SĂRI pe TINETĂ și TRAGI 
CERul PE-al meu CAP 


Interior tunel 

SC expres iese din tunel 

Bare verzi virează la negru 

Z în trepte PP sărut 

Traveling cap shigi spre față li- 
der grup PP/SC 

Shigi trece prin faţa orgii Las- 
Bach, urmărind cum instrumen- 
tistul lovește ritmic coloanele de 
sticlă, apoi se apleacă peste orgă 
și începe să sugă coloana cea 
mai lungă (bas) 


context (18) 


Aud. 
Zgomot de fond 
Ridică șapte măsuri de bas puțin 
peste pragul audio 
Sincronizare în măsură 
WAH YAH WAH YAH WAHM. 
Sitar (ridică 5) 
Şapte măsuri exprimă decolarea 
Octava bas 
Bas a doua octavă 
Introdu (la câte patru măsuri) tim- 
pane, orga Lasry-Bachet, discurs 
MANCH /aducere aminte /SHIFT/ 
un om care e cu adevărat ceva / 
WHIP / în fond cui îi pasă / GAR- 
KER /garker / GARKER /garker 
(ad lib) 
Fragment cor Aleluia 
Voce lider peste instrum.: AȚI DAT 
DE DRACU AMBII AMICI AI MEI 
ȘI EU ȘI SHIGI FACE TREI 
Las-Bach FFF tempo vals 


Trece expresul 


298 


ZOCK 


Vid. 
Ecran gol 
Faţa liderului grupului negativ 
alb-pentru-negru  verde-pentru 
roșu PP 
PP buze solist 
PP sitar Z 
Gol, umbră până la roz 
Închide (cenușiu) pe ritm 
Purpuriu stelar, aur, portocaliu 


_IG/SC toată formaţia, cu pete al- 


bastre bătând în galben apoi roz 
SC uvula liderului, negativ 


Super-sitar pe Lasry-Bachet 


PP aripa porumbelului, pene 
albe 


Shigi își mângâie sânii, verde 
peste albastru pal 

PP mâini shigi apucate de mână 
mascul și date la o parte (sâni 
mișto PP 3 sec) 


AR PUTEA fi MORT 
iMAGinează-ţi TOT ce am PUTEA 
FACE dacă AM fi LIBERI PP percuționist 
GAĂOAZE NU suntem Scenă de stradă (negativ) shigi 
YAGinOL e BUN braţ la braţ cu lider și amic 
TOT ce eu POT e să FIU! Imaginea dispare 
(etc) (etc) 
$ $ 
continuitate (22) 
PREŢUL ADMITERII 


Abia ceva mai târziu mintea răvășită a lui Donald reuși să in- 
tuiască infamia la care urma să fie supus. Ideea era de-a dreptul 
iraţională, dar asta nu-l mai interesa; rămânea, cel puţin, cu satis- 
facţia de a fi intuit că starea de spirit pe care o avusese în avion, când 
în mintea lui încolțiseră acele gânduri tulburătoare despre Odin- 
zeus, izvora din previziunea acestei intervenții menită a-l deposeda 
de bărbăţie. 

Era o adevărată tâmpenie să pui problema în felul ăsta. Nu rare 
fuseseră cazurile când se gândise la o operaţie de sterilizare reversi- 
bilă, dar nevoia unui asemenea gest nu se ivise niciodată; toate shi- 
giile cu care avusese de a face aveau capsulele de progestin 


* Total pe ambele coloane: un alt șlagăr senzațional produs de Em Thirty- 
Ones, cu un răsunet de dimensiunea unei coliziuni interplanetare, a cărui difuzare 
nu a fost permisă pe nici un canal deservind Zona de Conflict a Pacificului (n. a.). 

subcutanate, ceea ce le ferea de sarcină pentru un an întreg. Acum 
era însă departe de casă și de toate lucrurile familiare; și tot ceea ce 
considerase ca a fi familiar se întorsese acum împotriva lui, rănindu-l 
cumplit și, în orice caz, subconștientul lui nu era în starea în care ar 
fi putut fi convins. Se agăţase cu încăpăţânarea unui catâr de ideea 
că, în ultimă instanță, un om putea să facă un om. 

Totuși, era în Yatakang. Trecu prin clădirea expresportului, se 
aplecă sub acoperișul ei scund din beton acoperit cu pământ din 
care creșteau copaci, și ieși în stradă unde se trezi asaltat de zeci, 
sute de yatakangi, unii adresându-i-se într-o engleză stricată, îm- 
pănată cu vorbe olandeze. Un hamal care mânuia un cărucior 
electric îi aduse afară bagajul și acum aștepta să fie răsplătit pen- 
tru truda lui. 

Am uitat să schimb niște bani. Dar mi-au dat bani pe lângă acte? 

Exista un plic de care-și amintea că avea cărți de credit, dar erau 
și bani lichizi? Se uită în plic și descoperi șase hârtii zece-tala, care 
valorau cam — hmmm — șaizeci de cenți fiecare. Le dădu hamalului 
și rămase lângă bagaje, încruntându-se din când în când la tinerii și 
fetele care se strângeau în jurul lui oferindu-se să-i găsească un taxi, 
să-i care bagajele, să-i vândă suvenire sau dulciuri care ți se lipeau 
de degete sau, pur și simplu, se tot holbau la el pentru că avea ochii 
rotunzi. Toţi tinerii erau îmbrăcaţi cu haine de culoare deschisă, 
uneori murdare, și pantaloni scurți, cei mai mulți desculți, în timp 
ce fetele purtau saronguri în douăzeci de culori diferite, de la negru 
la auriu. 

În parcarea orientată paralel cu expresportul, unde erau câteva 
taxiuri electrice și foarte multe cu tracțiune umană — ricșe — alături 
de două sau trei autobuze moderne de fabricație chinezească, se afla 
un mare număr de cabine colorate strident, făcute dintr-un material 
impermeabil, ușor, aplicat pe cadre din bambus, sau imitație de plas- 
tic. Un polițist mărșăluia prin faţa lor, încruntându-se la proprietari, 
primind, în schimb, zâmbete mieroase din partea lor. Donald se lup- 
ta să le vadă rostul. Regimul Solukarta descuraja superstiţiile, și el 
știa asta, dar semnul aflat deasupra micilor cabine arăta că era vorba 
de un loc unde se putea face un sacrificiu în favoarea oricărui zeu 
care ar fi acordat binecuvântarea înaintea plecării într-o călătorie, 
sau care să fi asigurat o revenire acasă în condiții optime. Afacerea 
era excelentă — îi văzu abordaţi de cinci sau șase inși numai în scur- 
tul răstimp de când urmărea activitatea de acolo. Fiecare lua un 
cocoloș conic de tămâie și îl așeza fumegând, cu un măiestrit joc al 
mâinilor, pe frunte sau în dreptul inimii, sau aprindeau o fâșie de 

hârtie pe care era tipărită o rugăciune și o priveau până când aceasta 
dispărea transformată într-un fum aburos. 

Privind spre trupul mătăhălos ca o ameninţare a Străbunului 
Loa, mult mai vizibil acum, când începuse să se însenineze, înţelese 
că nu ar fi avut nici un motiv să-i judece pe yatakangi pentru păs- 
trarea vechilor obiceiuri. 

- A, prietenul meu american, auzi el o voce moale lângă el. Îţi 
mulţumesc din nou. Domnule...? 

Se întoarse, spunându-și numele ca un mecanism, pentru a o 
întâmpina pe indiancă. În sariul lung și unduitor părea încă și mai 
graţioasă și mai delicată, deși era clar, după gestul mâinii care tot 
netezea veșmântul, că nu era obișnuită cu ceva atât de lung, care îi 
încurca mersul. 

— Aștepţi un taxi? Nu. După cum văd, sunt destule. Și atunci? 

- Pur și simplu mă uitam. N-am mai fost niciodată pe aici. Rosti 
cuvintele cu o politețe cam forțată, deși își dădea seama cât se poate 
de bine că fata era atât frumoasă, cât și emancipată; se părea că 
impactul pe care tratamentul medicului yatakang îl avusese asupra 
lui îi diminuase reacţiile masculine tipice. 

— Deci vorbeşti yatakanga, și încă foarte bine, spuse fata. 

— Am vrut să studiez o limbă neindo-europeană, ceea ce mi-a 
fost la îndemână pentru că sunt puțini aceia care le învaţă... Mergi 
în Gongilung? 

— Da, am o rezervare la un hotel. Cred că-i spune Dedication 
Hotel. 

-La fel ca mine. 

— Vrei să luăm un taxi împreună? 

Coincidenţa nu-l surprindea. Și de ce ar fi fost vorba de o coin- 
cidență până la urmă? Hotelul Dedication era singurul care cores- 
pundea standardelor occidentale și de aceea devenea singura 
alegere plauzibilă dacă erau camere libere. 

- Sau preferi călătoria într-o ricșă? Nu cred că există așa ceva în 
America, nu-i așa? 

Ricșa — sigur că da; rădăcina din care probabil că a derivat 
cuvântul yatakang „rixa“. Donald spuse: 

— N-avem prea mult bagaj? 

-Sigur că nu. Cărăușii ăștia par la fel de zdraveni ca aceia pe 
care îi avem noi acasă. Da? Hei, tu de colo! 

Făcu un semn energic cu mâna celui mai apropiat cărăuș de 
ricșă, care își aduse aproape de ei ciudatul lui vehicul cu cinci roți. 
Omul nu avu nimic de obiectat față de numărul bagajelor, pe care le 
încărcă pe platforma din spate, până când arcurile se lăsară, compor- 

tamentul lui din acest punct de vedere fiind exact așa cum fusese 
prevăzut de ea, după care ținu de portiera laterală pentru ca pasa- 
gerii să se urce. 

Locul era destul de strâmt, silindu-i să se înghesuie unul în 
altul, dar dacă ei nu-i păsa, nu-i păsa nici lui Donald. Începuse să 
revină la modul lui de comportare dintotdeauna. 

— Mă numesc Bronwen Ghose, spuse fata în timp ce conducăto- 
rul ricșei se înălță pe un picior pentru a apăsa cu forța cea mai mare 
pe pedală. 

- Bronwen? E un nume indian? 

- Nu. Galez. În spatele acestei povești se ascunde o istorie mai 
complicată, în care bunicul meu pleacă pe mare și se trezește cu 
inima zdrobită de o fată din Cardiff. Toţi sunt surprinși până când 
le explic. Ce faci la Gongilung, Donald, sau am devenit, cumva, prea 
curioasă? 

- Nici vorbă, spuse Donald, în timp ce privea cu un ochi atent 
fluxul traficului în care fuseseră prinși și ei. 

Cea mai mare parte consta din vehicule acționate cu pedale, un 
fel de camioane miniaturale, printre care se strecurau mașini elec- 
trice care transportau fie pasageri — un număr incredibil de cinci sau 
șase într-un spațiu nu mai mare ca al unei ricșe - fie sacoșe, baloți și 
cutii cu mărfuri pe care nu le putea identifica. Deasupra drumului 
atârnau fâșii de hârtie, acum muiate din cauza ploii, unele preamă- 
rindu-l pe mareșalul Solukarta, altele îndemnându-i pe yatakangi să 
se elibereze de prejudecățile europene. 

- Eu... ă... voi asigura rubrica lui Engrelay Satelserv privitoare 
la optimizarea genetică, adăugă el. 

- Zăău? Ce interesant! Eşti specialist în genul ăsta de probleme? 

— Într-o oarecare măsură. Am diploma în biologie. Cam asta ar 
fi. 

- Înţeleg, ce vrei să spui prin „o oarecare măsură”. Ceea ce a 
făcut Sugaiguntung nu poate fi acoperit în cadrul unui curs univer- 
sitar, nu-i așa? 

— Tu știi ceva despre genetică? 

Bronwen zâmbi abia observat. 

— Crede-mă Donald, că în ţara mea o femeie nu poate ajunge la 
vârsta la care poate avea copii fără să știe câte ceva în acest sens — 
numai dacă ești analfabet și prost, asta e. 

— Cred că nu e cazul, spuse Donald șovăitor. Apropo, ce te adu- 
ce aici? Afacerile sau plăcerea de a călători? 

Întârzie mult cu răspunsul. În cele din urmă spuse: 

— E vorba de boală, ca să fiu sinceră. 

— Boală? răsună ca un ecou vocea lui uimită și o privi cu toată 
atenția. 

-Îți promit că nu e vorba de nimic contagios. În nici un caz nu 
ți-aș fi mulțumit pentru bunătate cu o porcărie de felul ăsta. 

Râsul ei forțat îl făcu pe cel care conducea ricșa să se întoarcă, 
astfel încât era cât pe ce să intre într-un vehicul electric care tocmai 
trecea prin dreptul lor. 

- Nu, probabil că e vorba de ceva despre care tu știi, dacă ești 
genetician. Am... Of, numele englezesc al bolii îmi scapă. Își plesni 
degetele și el o prinse de mână. 

-Să nu faci așa în Yatakang, spuse el, adresând omului de la 
pedale care întoarse iar capul, uitându-se la ei de data asta cât se 
poate de suspicios, o privire în care înotau scuzele cele mai expresi- 
ve. Înseamnă ghinion, cu excepţia anumitor zile ale anului. Cu acest 
gest, chemi spiritele strămoșilor. 

— Doamne! 

Își duse mâna cealaltă la gură, cu încheieturile degetelor lipite 
de dinţii ei frumoși, făcând o figură îngrozită. Abia atunci Donald și 
dădu seama că încă o mai ținea de încheietură și îi dădu drumul. 

-E o ţară complicată, spuse el. Tocmai erai pe punctul să-mi 
spui că...? 

- Exact. Când măduva oaselor produce prea multe leucocite, 
cum se cheamă asta? 

— Leucemie. 

— Leucemie, ăsta-i cuvântul pe care îl căutam. 

— Dar e groaznic, spuse Donald, cât se poate de interesat. 

În această epocă orice fel de cancer, inclusiv cel al sângelui, era 
considerat ca o boală a bătrâneţii, când mecanismele regulatoare ale 
organismului capotează. Pentru vârste tinere existau remedii, și un 
corp întreg de legi supraveghea producţia și folosirea substanțelor 
cancerigene. 

— Cred că așa ceva e destul de rar în America, spuse Bronwen. 
Am avut totuși noroc — soțul meu a murit, așa cum ai văzut, și eu 
am mostenit suficienți bani pentru a veni aici în vederea unui trata- 
ment care nu poate fi administrat în India. 

— Ce fel de tratament? 

- Unul inventat de același doctor Sugaiguntung. Nu prea știu 
despre ce e vorba. 

Ajunseră în vârful unei coline care cobora în centrul Gongilun- 
gului, drumul fiind flancat de clădiri joase, ca niște crescătorii de 
iepuri, unele dintre ele împodobite cu omniprezentele sloganuri po- 
litice. Cu gesturi bruște, conducătorul ricsei își luă picioarele descul- 

te de pe pedale și și le încrucișă pe ghidon, folosindu-și ambele mini 
pentru a scoate și proteja o țigară pe care altfel burniţa ar fi udat-o. 
Donald văzu că toți ceilalți conducători de ricșă procedează la fel, 
ceea ce îl mai linisti. 

— Îmi aduc aminte că am citit ceva în legătură cu asta, spuse 
Donald încruntat. Și dacă ţin bine minte, atunci tratamentul trebuie 
făcut în două etape. La început se infectează măduva osoasă cu un 
virus obţinut în laborator care va înlocui materialul genetic natural 
ce produce necontrolat. Apoi, când producția de leucocite și-a reve- 
nit la normal, va trebui să te eliberezi și de materialul artificial, pe 
care îl vei înlocui cu un nucleu reprodus. 

- Habar n-aveam de așa ceva, spuse Bronwen străbătută de un 
fior. Nu ştiu despre acest tratament decât că este costisitor și dure- 
ros. Dar îmi pare bine că sunt aici. 

Urmă o tăcere prelungită, punctată doar de fâșâitul roților pe 
caldarâm și de strigătele furioase ale celorlalți conducători de ricșă, 
care considerau că le fusese încălcat dreptul la prioritate. Donald nu 
mai găsea nimic ce ar fi putut să spună; nu-i mai rămăsese decât să 
privească chipul frumos al lui Bronwen, pe care se citea suferința. 

— Nu am decât douăzeci și unu de ani, spuse ea într-un târziu. 
Aș putea trăi încă mult timp. Vreau să trăiesc mult. 

-Si ești deja văduvă? 

— Soţul meu a fost medic, spuse ea împietrită. A fost linșat când 
s-a descoperit că folosea vaccinuri făcute din ser de porc. Avea trei- 
zeci și trei de ani. 

Bubuitul îndepărtat al unui expres care se pregătea să aterizeze 
pe aeroport acoperi orice încercare a lui Donald de a-i răspunde. 


La hotelul Dedication, unul dintre angajați vorbea engleza, o 
rupea puțin și în indiană, astfel încât Donald a fost scutit de a face 
pe interpretul. Încruntându-se deasupra complicatei fișe de compu- 
ter, pe care trebuia să o perforeze pentru a se autodescrie, abia dacă 
reuși să audă ceva din ceea ce spusese Bronwen la recepție. Undeva, 
într-un colț al minţii, trecea în revistă ce trebuia să facă pentru mo- 
tive „profesionale“: să se ducă la Clubul Presei Internaţionale, pen- 
tru care i se dăduse un permis temporar și să-l întâlnească pe omul 
de legătură de la Engrelay Satelserv; să se prezinte la biroul de 
informaţii al guvernului și să se asigure de primirea autorizaţiilor 
oficiale; să mituiască în stânga și în dreapta cu scopul obținerii unui 
interviu cu Sugaiguntung. Iată o sarcină de lungă durată, costisitoa- 
re și care s-ar fi putut să nu aibă nici un rezultat. De când știrea 
fusese dată publicităţii, nici un ziarist străin nu reușise să-l vadă pe 

Profesorul Doctor — în afara conferințelor de presă oficiale, unde 
totul era regizat de purtătorul de cuvânt guvernamental. 

În ciuda ochilor lor rotunzi, indienii erau bine primiţi în Yata- 
kang; erau consideraţi ca tovarăși de suferință a mizeriei moștenite 
de la colonialism. Europenilor le era dat să suporte antipatia gene- 
rată de foștii guvernatori, olandezii, antipatie din care o bună parte 
era transferată în contul americanilor, pentru că au continuat o poli- 
tică tensionată în relaţiile diplomatice; Bronwen dispăruse deja la 
unul dintre etaje înainte ca bagajele lui să fi sosit la recepție și să fie 
condus la propria lui cameră. Care era un conglomerat de parado- 
xuri tipic yatakang — mătăsuri vechi, țesute de mână, puse în rame 
de sticlă pline cu heliu pentru a preveni degradarea, un fel de pat 
foarte jos înțesat cu perne, o cameră de duș, despărțită de rest cu un 
panou care imita marmura, un bideu, o toaletă, și un coș mare de 
plastic plin cu pietre rotunde și netede pentru folosința musulmani- 
lor ortodocși aflați în vizită, care nu acceptau să procedeze după 
ușurarea mațelor altfel decât le poruncise Profetul. 

Camerista, o fată îmbrăcată într-un sarong albastru, tăcută, dar 
foarte eficientă, se scuză că televizorul era defect, cu promisiunea că 
„va fi reparat cât se poate de curând“. Praful de pe butoane demons- 
tra că promisiunea mai fusese făcută și ultimilor douăzeci de oas- 
peti. 

În cele din urmă telefonul începu să funcționeze. Când rămase 
singur, se așeză în fața lui, simțindu-se oarecum indispus de faptul 
că nu avea un ecran pentru a putea să-și vadă interlocutorul, fiindu-i 
oferită, în schimb, posibilitatea de a se vedea în uriașul perete-oglin- 
dă. În oglinda aceea, după ce apăsă pe primul număr, văzu o ușă — 
nu aceea pe care intrase, ci una care dădea în camera învecinată — și 
era întredeschisă. 

Se ridică făcând cât mai puțin zgomot și se îndreptă spre came- 
ra îngustă, plasându-se acolo unde ușa îl putea adăposti cel mai 
bine. Privind în oglindă își dădu seama că imaginea lui reflectată nu 
putea fi văzută de un eventual vizitator care ar fi pătruns nechemat 
în cameră — tot așa cum nici el n-ar fi reușit să-l vadă pe eventualul 
nepoftit. Dar de după ușă se ivi o mână negricioasă, apoi un picior 
și... 

Atacă, în conformitate cu tehnicile de luptă pe care și le însușise 
în timpul instruirii, apelând la mișcări foarte economice și sigure. În 
clipa următoare îl apucase deja pe nepoftit de încheietura mâinii și 
de gât, gata să-l trântească la podea, după care să-i aplice o lovitură 
decisivă la ceafă. 

În aceeași clipă exclamă îngrozit: 

— Bronwen! 

- Dă-mi drumul, mă doare! spuse ea aproape sugrumată din 
cauza strânsorii. 

-Îmi pare nespus de rău! 

Cu gesturi aproape scăpate de sub control o ajută să-și restabi- 
lească echilibrul, spijinindu-se cu o mână care se prinse ferm de 
braţul ei. 

— Dar n-ar fi trebuit să intri în felul ăsta — în ziua de azi te poți 
aștepta la orice! 

-În nici un caz nu mă aşteptam la așa ceva, spuse ea confuz. 
Mi s-a părut că-ţi aud vocea și atunci mi-am dat seama că suntem 
vecini de cameră. Îmi pare rău. Nu am vrut decât să-ţi ofer o surpri- 
ză. 

- Ai reușit, bombăni el morocănos. Ah, telefonul ăsta trebuie să 
fie pentru mine. Ia loc. Mă întorc imediat. 

Se îndreptă spre telefonul din care se auzeau bolborosite cuvin- 
te de neînțeles în yatakangă. Cel care vorbea nu era, așa cum spera 
el, corespondentul local pe care trebuia să-l contacteze, ci colegul 
acestuia, care nu știa când va reveni cel căutat și refuza să facă 
altceva decât să transmită un mesaj. 

Donald îi spuse unde stătea, după care întrerupse convorbirea. 

Se răsuci cu scaunul și o privi pe Bronwen cu un surâs strâmb. 

= Ştii ceva? Pentru o fată atât de bolnavă ca tine, ești de-a drep- 
tul puternică. 

- Boala e abia în faza preliminară, murmură Bronwen cu privi- 
rile aţintite în podea. Soţul meu mi-a pus diagnosticul cu puţin 
înainte de a fi fost ucis. 

I se oferea șansa de a o privi cu multă atenție. Probabil că pri- 
mul lucru pe care-l făcuse a fost să-și procure un rînd de haine locale 
de la distribuitorul de îmbrăcăminte din hârtie; acum purta un sa- 
rong de un cenușiu pal și o haină galbenă scurtă și rigidă. 

li observă privirea și începu să se foiască stânjenită, masându-și 
încheietura. 

— A fost cumplit ce mi-ai făcut, spuse ea. Chiar mai rău decât ni 
se întâmplă acasă, ceea ce e cât se poate de rău. Tot ce voiam era să 
te întreb dacă nu ai puţin timp la dispoziţie ca să mă ajuţi să-mi 
cumpăr ceva de îmbrăcat, în locul hainelor ăstora din hârtie. 

Mintea lui Donald începu să lucreze cu febrilitate. Venind în 
Yatakang, câștigase timp; aici era dimineaţă, în timp ce în California 
era noapte. Tradiţia yatakangă decretase un fel de siestă între unu și 
trei papa-mama. În nici un caz nu ar fi putut să fixeze o întâlnire 
înainte de ora trei, ceea ce-i dădea un răgaz de două ore. 

-Sigur că da, răspunse el. Lasă-mă numai să dau câteva tele- 
foane şi după aceea îţi stau la dispoziție. 

— Îţi mulțumesc foarte mult, zise ea, după care se întoarse în 
propria-i cameră fără să închidă ușa. 

Acolo ușa se deschidea printr-o mișcare normală și nu prin 
culisare, ca în cazul camerei lui. Descoperi acest lucru dintr-o dată, 
pentru că atunci când reveni la telefon observă reflexia unei reflexii 
care-i dezvălui ușa ce se închidea cu atâta discreţie. Continuă să 
privească absent în oglindă, în timp ce aștepta legătura telefonică la 
biroul de informaţii al guvernului. 

În felul acesta o văzu privindu-se în oglindă, analizându-și îm- 
brăcămintea, acţiune ce se soldă cu o striâmbătură expresivă. 

— Da? se auzi în receptor. 

— Departamentul corespondenților transoceanici, vă rog. 

-O clipă. 

Își duse mâinile la piept de parcă ar fi vrut să-și smulgă veșmin- 
tele acelea care erau o adevărată rușine, dar hârtia impregnată cu 
material plastic, pentru a face față ploilor frecvente din această zonă, 
se dovedi prea rezistentă. Înverșunată, își scoase haina pe care o 
strânse ca pe un ghemotoc, după care o aruncă pe podea. 

— Corespondenţii transoceanici, se auzi în telefon. 

-Mă numesc Donald Hogan și am fost acreditat de dumnea- 
voastră pe lângă Engrelay Satelserv. Ar fi trebuit să primiți deja 
confirmarea venirii mele de la sediul central. 

- Vă rog să vă repetaţi numele, și apoi voi verifica. 

Partea de sus a sarongului, plisată printr-o mișcare automată a 
aparatului care producea hainele din hârtie, și care corespundea 
aproximativ taliei ei, căzu de pe ea, amintind de zgomotul unui 
oblon care se închide. Donald rămase cu respirația întretăiată. Nu 
purta nimic pe dedesubt, și sânii ei semănau cu două pere mici, 
cafenii. 

- Da, domnule Hogan, sosirea dumneavoastră ne-a fost confir- 
mată. Când doriţi să veniţi pentru a vi se înregistra statutul oficial 
privind misiunea dumneavoastră ca ziarist în Yatakang? 

— Dacă ora trei în această după-amiază nu e prea devreme...? 

Despături cele trei rânduri ale sarongului care-i înfășura talia, 
apoi se aplecă pentru a desface complicatele legături ale costumului. 
Sânii abia dacă i se mișcară atunci când se lăsă în față. 

- Voi consulta agenda întâlnirilor fixate în vederea numirii ofi- 
ciale. Vă rog să așteptați. 

Probabil că reușise să-și îmbrace singură veșmântul, dar efortul 
pentru a și-l scoate era, după cât se părea, întreit. Se întoarse, aplecată 

cum era, ca și cum ar fi vrut să vadă mai bine ce făcea. Mișcarea îi 
aduse fesele mici și frumos formate în dreptul oglinzii, făcându-i-le 
cât se poate de vizibile. Lumina se strecura până la rădăcina firelor 
negre de păr. i 

— Da, la ora trei va fi cât se poate de bine. Vă mulțumim, dom- 
nule Hogan, se mai auzi în telefon, după care legătura se întrerupse. 

Donald se ridică de la locul lui, cu gura puțin uscată și inima 
bătându-i cu putere, și intră în camera de-alături. 

Cu spatele la el, femeia reuși să iasă din ceea ce mai rămăsese 
din sarong, apoi spuse: 

— Eram sigură că mă privești. 

El rămase tăcut. 

-Cred că uneori sunt cam nebună, spuse Bronwen, în vocea 
căreia se strecurase nota unei isterii ajunsă pe punctul de a se de- 
clanșa. Și sunt și momente când cred că nu sunt nebună, ci numai 
foarte sensibilă. El m-a învățat să-mi iubesc trupul — soțul meu. Și 
poate că nici nu mi-a mai rămas foarte mult timp să-mi manifest 
această dragoste. 

În cele din urmă se întoarse cu o mișcare lentă, pivotând pe un 
picior delicat, a cărui talpă — abia acum observă Donald, era vopsită 
cu o culoare rozalie, pentru a se asorta cu oja de pe unghii. 

-— Îmi pare rău, spuse ea deodată. E vorba de un compliment 
deosebit pentru tine. De fapt... Până acum n-am făcut-o niciodată cu 
un american, și aș vrea să încerc acum. Cât se mai poate. Dacă, 
bineînțeles, ești de acord. 

Cuvintele se făcură auzite pe un ton cât se poate de plat, de 
parcă ar fi fost rostite de un automat. 

- Sunt... cum să spun? Sunt irezistibilă, nu-i așa? continuă ea. 
M-au sterilizat pentru situația în care o leucemie ca a mea ar fi 
ereditară. Sunt cât se poate de sterilă. 

-Şi eu, spuse Donald, uimit de răgușeala care-i marca glasul, 
după care îi desfăcu pieptenele care îi ținea părul, revărsându-i-l pe 
spate într-o cascadă neagră și grea a uitării de sine. 


urmărind detaliile (19) 
E E e a Ip RU ia a, 
PRETENŢII MICI ȘI ATAT DE UȘOR SATISFACUTE 


Când televizorul lui a început să funcționeze aiurea, pe ecran 
apărând doar un câmp de linii cenușii, neregulate și unduitoare, 
printre care se inviseră o droaie de puncte care se mișcau aidoma 
prafului deversat într-un lichid, lăsând impresia că e studiat prin 

lentila unui microscop pentru a ilustra mișcarea browniană, totul 
însoțit de foșnetul unui zgomot de fond provenit din difuzor, Bennie 
Noakes crezu că aparatul trebuia reparat. După o oră sau două des- 
coperi că tot „spectacolul“ care se derula pe ecranul său era de na- 
tură psihedelică. Mai mult, realitatea nu se amesteca deloc printre 
aceste iritante și dezgustătoare fragmente despre oameni care ucid 
oameni. Digerând tot ce i se oferea pe ecran, până la punctul unei 
percepții pure, continuă să privească imaginea. Din când în când, 
murmura: 
— Doamne, ce imaginație mai am. 


continuitate (23) 
ȘI-A VARAT DEGETUL IN GURA 


Golful Benin! Golful Benin 

La unul plecat, sunt patruzeci care vin. 

În nici un punct al Beniniei nu exista o linie expres. Țara nu-și 
putea permite construirea unor piste din beton lungi de cinci mile, 
cât ar fi fost necesar pentru avioane, ca să nu mai vorbim de servi- 
ciile auxiliare. Din pântecele suplu, cu profil modern și înmătăsat al 
expresului, Norman se trezi deversat la Accra și îmbarcat într-o ve- 
chitură de Boeing hodorogit, care asigura legăturile locale via Port 
Mey până în nordul Nigeriei. Probabil că data fabricației avionului 
nu putea fi înainte de 1980 și era deservit de cisterne care transpor- 
tau nu lox sau hidrazină, ci petrol lampant. Își dădu seama de acest 
lucru după mirosul care se revărsa din furtunurile sparte, ceea ce-l 
făcu să se gândească alarmat la izbucnirea unui incendiu. 

În Golful Beninului! În Golful Beninului 

Îti sapă sub piele puricele nisipului! 

Căldura de cazan sub presiune a Africii îi lipea hainele de piele 
cu o pastă compusă din propria-i transpirație și abur. 

Golful Benin! Tara benină! 

Malarie și munti de chinină! 

Oficiali aroganti, îmbrăcați în ceea ce el nu recunoscuse de la 
bun început ca fiind uniforme — xenofobia care marcase sfârșitul 
secolului trecut eliminase simbolurile gradurilor de tip european, 
cum ar fi fost cascheta cu cozoroc și centura din piele, înlocuindu-le 
cu elemente care aparţineau vestimentaţiei tribale — binecuvântau 
șansa de a-și manifesta disprețul față de verii lor negri din America, 

copiii africanilor care nu avuseseră bunul gând sau abilitatea de a 
nu fi stat în calea vânătorilor de sclavi. 

Golful Benin! Golful Benin! 

Ploaia nu stă o clipă și se preface-n gin. 

Trecând prin alei marcate cu sârmă, semănând cu o turmă mâ- 
nată spre abator, echipa de la GT, condusă de Norman și Elihu, se 
îndreptă spre avionul care avea s-o ducă la Port Mey. Cinci secole se 
amestecau într-o devălmășie de impresii. Matroane grase înfășurate 
în bumbacuri țipătoare asortate cu turbane, tinere progresiste în ati- 
tudine, într-un fel de fuste care aminteau de moda preeuropeană, 
împodobite cu mărgele și cercei, care îi aruncau uneori lui Norman 
priviri vag binevoitoare, afaceriști veniți probabil din Africa de Sud, 
ale căror haine europene contrastau puternic cu pielea lor neagră, un 
medic de prin partea locului care ducea o legătură mare formată din 
obiecte rituale, fiecare având un scop precis în terapeutica psihiatri- 
că, fiecare cu aroma lui specifică, un imam egiptean angajat într-o 
conversaţie amicală cu un preot gulerat. 

Golful Benin! Golful Benin! 

Uitat de Dumnezeu, Domnul știe până când. 

Anunţurile privitoare la aterizări și decolări erau făcute într-un 
fel de engleză, dar lui Norman îi trebuiră câteva minute bune până 
reuși să descopere acest lucru. Știa din surse științifice că limba lăsa- 
tă în urma lor de colonialiști se destrăma, așa cum se întâmplase și 
cu latina după prăbușirea imperiului roman, dar crezuse că acest 
fenomen are loc mai curând în Asia decât în Africa, de care, orice 
s-ar fi putut spune, era legat sentimental. Intervalele dintre anunțuri 
erau marcate de susurul continuu al muzicii. Studie, din pură curio- 
zitate, măsura ritmică a uneia dintre melodii și constată că era șapte- 
sprezece-patru, un străvechi ritm dahomeian în care hum se 
contrapunea lui humpi, tam-tamul copil tam-tamului mamă. Îi atrase 
atenţia și lui Elihu asupra acestui aspect, din dorința de a mai spune 
și altceva. 

Golful Benin! Golful Benin! 

Aici mori de foame, deși ai venit plin. Ş 

— Așa ceva le-am pasat cururilor albe, spuse Norman. 

- Nu, spuse Elihu contrariat. Asemenea ritmuri complexe fac 
parte dintre acele lucruri de care europenii doar ne-au deposedat, 
împreună cu toate celelalte componente ale culturii tribale. Jazzul s-a 
născut din ritmul marșurilor militare și dansul francez. Ritmurile 
moderne sunt și ele tot din Europa — Ungaria, Balcani. Chiar și 
instrumentele naturalizate în vest fac parte mai curând din categoria 
sitarului indian decât a corei africane. 

— Ce dracu mai e și cora asta? 

-0O jumătate de tigvă peste care s-a întins o piele cu rol de 
membrană rezonatoare, și o ramă pe care s-au pus corzi de harfă și 
bucățele de metal, care vibrează și ele dacă frecvența e bună. O s-o 
vezi și pe aici, dar provine din estul mai îndepărtat. Cei mai buni 
cântăreți rămân sudanezii, care au fost așa de când se știu. 

Golful Benin! Golful Benin! 

Din oameni ne-ai schimbat în șerpi plini de venin! 

- Ţi-ai verificat latura africană a strămoșilor tăi? întrebă Elihu. 
Parcă așa spuneai că ai de gând! 

- N-am mai avut timp, spuse Norman. În schimb îi privi pe cei 
din jur cu un interes care i se stârnise pe neașteptate, gândind: poate 
că unii dintre acești oameni îmi sunt rude — doar au luat atâția sclavi de pe 
aici. 

- Doar din văzute nu-ţi poţi da seama, zise Elihu. Poţi să-l deo- 
sebești pe un ibo de un yoruba, pe un ashanti de un mandigo? 

Norman clătină din cap. 

— Parcă cine poate? 

- Sunt tipuri, exact așa cum sunt și printre europeni. Dar sunt 
și suedezi bruneţi, cum tot așa pot fi spanioli blonzi, însă aici n-ai 
nici cel puțin aceste trăsături după care să te poți ghida. 

Golful Benin! Golful Benin! 

Păcatul preface sângele-n vin! 

- E zborul nostru, spuse Elihu și porni înainte în timp ce poarta 
în faţa căreia se afla se deschidea cu scârțâit de balamale. 

În timpul zborului spre Port Mey, un bărbat cu un instrument 
muzical format dintr-un băț, o cutie veche din lemn și câteva bucăţe- 
le de metal, acordate pentatonic cântase cu o voce tânguitoare. Lui 
Norman și tovarășilor lui, cu excepția lui Elihu, li se păru ceva stân- 
jenitor; tuturor celorlalți însă le plăcu ideea muzicii cântate pe un 
instrument artizanal. 

- E un shinka, spuse Elihu. Din Port Mey. Și povestește tuturor 
cât de bucuros e că se întoarce acasă după ce a vizitat Accra. 

O femeie grasă, cu un copil mai mic de un an, profitase din plin 
de scutirea de vamă pentru băuturi, și își cinstea vecinii cu o sticlă 
de arrak. Norman o refuză, încercând să-i explice cu un zâmbet, 
vorbind rar și răspicat, că era un musulman care nu bea — la care ea 
insistă să-l trateze cu o bucăţică de majnoun, dintr-o cutie pe care o 
ţinea în cutele pe care stofa le forma în dreptul pieptului. Acceptă 
invitaţia, considerând că hașișul oferit nu putea fi prea diferit de cel 
pe care îl lua el în mod obișnuit acasă și, înainte de a fi aterizat, 
starea lui de spirit era cu mult mai bună. Omul cu instrumentul 

muzical se ridică și trecu pe la fiecare loc, în căutarea unor contri- 
buții privind improvizarea unor versuri pentru cântecul lui. Elihu 
acceptă invitația și după câteva clipe de gândire răspunse solicitării 
cu un vers în cea mai bună shinka, ceea ce îl făcu pe celălalt să nu 
mai poată de plăcere. Norman era aproape dezamăgit de faptul că 
ratase șansa de a face același lucru în engleză, și resimţi un val de 
uimire cu totul neașteptată faţă de ceea ce i se întâmplase. 

Când prinse un moment favorabil, îi șopti lui Elihu îngrijorat: 

— Elihu, mă simt tare ciudat. Să fi fost în bomboana aia și altceva 
în afară de...? 

- Sunt shinka, spuse Elihu, ca și cum cu asta ar fi explicat tot ce 
mișcă în univers, după care reveni la convorbirea cu muzicianul, 
într-o limbă pe care Norman nu o cunoștea. 

Pentru a ieși din încurcătură, scoase din buzunarul lateral al 
scaunului pe care ședea un material de reclamă pe care îl despături, 
descoperind în felul acesta harta convenţională a Africii de Vest, care 
făcea ca diferitele țări prezentate acolo să semene cu niște porţii de 
plăcintă, vârâte în coasta nordică a Golfului. Cea mai îngustă era 
Beninia, aproape o așchie în comparaţie cu URNG, sau Dahomalia. 

- Jack Horner, spuse el destul de tare, ceea ce îl făcu pe Elihu 
să-și ridice o sprânceană întrebător. 

Ideea i se păru foarte nostimă, ceea ce îl făcu să chicotească, în 
ciuda încercărilor lui de a se abține. i 

Am tras lozul. Perfect: nimeni din toată istoria de până acum n-a mai 
scos în felul ăsta stafida din plăcinta cuiva! 


Treptat începuse să se nască în el conștiința stranie a unei duble 
personalităţi. În ciuda nonșalanței de care dăduse dovadă Elihu 
când respinsese ideea, el era convins că hașișului pe care îl luase îi 
fusese adăugat ceva. Nimic din ceea ce experimentase până atunci 
nu reușise să-i inducă această senzație de dedublare pe care o încer- 
ca acum. 

Pe de altă parte, intelectul lui era în aceeași stare ca atunci când 
părăsise New York-ul cu câteva ore mai devreme. Când grupul de- 
semnat pentru primirea lor i-a întâmpinat la aeroportul minuscul 
Port Mey - oameni ai ambasadei, de culori asortate, și o gardă de 
onoare a armatei de jucărie a Beniniei, într-o costumaţie ideală pen- 
tru paradă, dar ridicolă pentru câmpul de luptă — era capabil să se 
autoanalizeze și să emită idei pertinente, cum ar fi fost faptul că era 
o prostie să crezi că poţi obţine chilipiruri financiare într-un loc ca 
acesta. Era pur și simplu mizerabil. Drumul de-a lungul căruia hur- 
ducăiau mașinile ambasadei era întreținut, într-un fel, de grupuri de 

muncitori înarmaţi cu târnăcoape și cazmale, dar era flancat de co- 
cioabe și singurul semn al intervenției oficiale în procesul neîngrădit 
al degradării umane era reprezentat de un drapel pe care se afirma, 
în engleză, că investitorii străini erau bineveniţi în Beninia. Nu se 
mai așteptase să vadă, în acest nou și eroic veac, copii goi jucându-se 
în noroi cot la cot cu purceluși guiţători; și când colo, iată-i. Nu se 
mai așteptase să vadă o întreagă familie — tată, mamă, bunic și patru 
copii — îngrămădiţi pe o improvizație cu pedale, alcătuită din trei 
biciclete străvechi și două coșuri mari din plastic; erau ținuți la in- 
trarea în aeroport pentru a le permite celorlalți să iasă. Nu se mai 
așteptase să vadă străvechiul camion Morris alergând în scopuri 
comerciale de-a lungul coastei, plin până la refuz cu puradei între 
nouă și cincisprezece ani, care se înghesuiau și se rostogoleau pe 
platformă; văzuse nu mai puțin de șase astfel de camioane, toate 
decorate cu panouri pe care scria GRABA STRICĂ TREABA și NU 
EXISTĂ DECÂT UN SINGUR DUMNEZEU și CE ȚIE NU-ȚI PLA- 
CE ALTUIA NU-I FACE AMIN. 

Aerul era greu din cauza umezelii, încă și mai nesuferit decât 
acela respirat la Accra, lucru care îi sporea starea cinică în care se 
afla. 

Dar, în timp ce înregistra toate aceste dovezi ale înapoierii și 
mizeriei, era cuprins de un fel de veselie. Muncitorii care întrețineau 
drumul erau însuflețiți de un grup de patru cântăreți, care transfor- 
mau monotonia bocăniturilor produse de târnăcoape într-o melodie 
ritmată susținută de tobe artizanale confecționate din cutii goale de 
conserve de diferite mărimi. În ușa larg deschisă a unuia dintre 
bordeie, ușă în care atârna un fel de zdreanță pe post de perdea, 
văzu o mamă mândră, plină de o veselie molipsitoare, care-și arăta 
noul-născut vecinilor căzuţi în admiraţie. Apoi văzu un camion care 
avea pe el semnul crucii roșii, al cărui șofer, îmbrăcat cu un halat din 
plastic, se spreia meticulos cu un dezinfectant, înainte de a se urca 
din nou la volan — o dovadă cam subțire, dar totuși o dovadă, că 
secolul douăzeci și unu ajunsese și în Beninia. 

Elihu era prins într-o discuţie cu tânărul negru, numai piele și 
os, care era responsabil cu bunul mers al lucrurilor la birou pe tim- 
pul absenței lui — primul secretar al ambasadei. Era cu cel puțin opt 
ani mai tânăr decât Norman. În timp ce-l urmărea, Norman se între- 
bă cum te simţeai atunci când pe umerii tăi apăsa responsabilitatea 
menținerii bunelor relaţii ale unei țări cu o alta, chiar și una atât de 
mică și lipsită de importanță cum era Beninia la acea dată. Se uită 
peste umăr și văzu celelalte două mașini în care se aflau ceilalți 
membri ai echipei lui GT - o fată de la Departamentul Rex Foster- 

Stern's Projects and Planning, un expert în limbile africane, special 
recrutat pentru această vizită, și doi contabili-economiști din grupul 
personal de consilieri ai lui Hamilcar Waterford. 

Căutând prin memorie după numele primului secretar al am- 
basadei — Gideon... și mai cum? Gideon Horsfall, așa era — Norman 
se aplecă în față. 

— Scuzaţi-mă că intervin, spuse el, aș vrea să vă întreb ceva, 
domnule Horsfall. 

— Daţi-i drumul, îl îndemnă sacul de piele și oase. Și vă rog 
să-mi spuneți Gideon. Nu pot să sufăr când sunt luat cu „domnule“. 
Râse scurt, ceea ce nu se potrivea deloc cu înfățișarea lui scheletică; 
era un fel de copie a lui Raphael Corning, deși ceva mai scund ca el 
și mult mai negru, ceea ce îl făcu pe Norman să nu se mai întrebe 
despre oportunitatea implicării persoanelor slabe și nervoase în po- 
litică. 

— Fac economie de „domnit“ când e vorba de cururile palide, 
adăugă el după ce reuși să-și stăpânească râsul care îl umfla. Dar, 
cum sunt aici de câtva timp, am trecut și chestia asta pe lista schim- 
bărilor care vor avea loc în viitor. Scuză-mă, dar voiai să întrebi 
ceva... 

— Voiam să te întreb dacă simţi pentru Beninia același lucru ca 
și Elihu? spuse Norman. 

Urmă o pauză, timp în care Gideon își roti privirea peste subur- 
biile care închideau zona lui Port Mey. Pe lângă faptul că pământul 
nu era suficient de compact pentru a suporta clădiri înalte — așa cum 
aflase Norman după cercetările pe care le întreprinsese, Port Mey 
fusese o mlaștină înainte ca britanicii să o fi asanat, și în parte rămă- 
sese ceea ce a fost inițial — locul semăna uimitor cu tablourile subur- 
biilor Mediteranei europene de acum un veac, cu străzi înguste 
deasupra cărora spânzurau frânghiile cu rufe puse la uscat, străduţe 
care dădeau în altele ceva mai largi, dar pline cu hârtoape. 

Gideon vorbi tărăgănat, fără să-l privească pe Norman. 

-Cel puţin asta ţi-o pot spune fără șovăire. Când s-au hotărât 
să mă expedieze aici, în ciuda promovării nominale — fusesem cel de 
al treilea secretar al ambasadei de la Cairo, înţelegi? — am fost cât se 
poate de furios. M-am considerat aruncat într-o fundătură fără ieși- 
re. Aș fi dat orice numai să pot scăpa. Numai că mi-au dat de înţeles 
că dacă nu voi trece peste mândria asta a mea, pe viitor s-ar putea 
să fiu numit în funcţia de atașat de ambasadă la sfântu' așteaptă. 
Așa că am fost nevoit să accept, în ciuda prețului imens pe care a 
trebuit să-l plătesc în plan moral. Totul era doar o chestiune de noroc 
dacă ajungeam acolo sau mă trezeam sub supravegherea unui psi- 

hiatru. Practic trăiam cu tranchilizante. Doar știi ce înseamnă să ai 
pielea neagră într-o lume de cururi palide. 

Norman încuviinţă cu o mișcare a capului. Încercă să înghită, 
dar gura îi era atât de uscată încât în ea nu se afla decât aer. 

— Eu am condus activitatea de aici cât a lipsit Elihu, spuse Gi- 
deon. Nu că ar fi prea multe de făcut, asta ţi-o pot garanta. Dar acum 
doi ani, dacă m-aș fi văzut pus în situația de a rezolva tot ce e aici, 
n-aş fi rezistat. N-aș fi fost în stare să mă descurc. Deocamdată, în 
afară de faptul că am ajuns în locul ăsta, nimic rău nu mi s-a mai 
întâmplat, așa că — se scutură străbătut de un fior — sunt sănătos și 
nu mă tulbură nimic. Ar fi putut să izbucnească și un război între 
URNG și Dahomalia, și tot aș fi supraviețuit. Poate că n-aș fi reușit 
să descurc toate lucrurile cum ar fi trebuit, dar aș fi putut face efortul 
de a nu mă simți neajutorat și inutil. 

- Corect, zise Elihu. Sunt mulțumit de tine. 

— Mulţumesc, răspunse Gideon cu o ușoară ezitare. Elihu, sper 
că înţelegi care e situația. Au fost vremuri când aș fi lins și ghetele 
ambasadorului pentru o apreciere ca asta. Acum însă... cum să spun, 
e binevenită. Înțelegi? Ceea ce fac acum e o încercare de a-l ajuta și 
pe Norman să priceapă cum stau lucrurile. 

Elihu dădu din cap în semn de aprobare, iar Norman avu per- 
cepția oarecum neliniștitoare a unei comunicări aproape secrete între 
cei doi, pe care el, ca străin adoptat de New York, nu putea spera s-o 
descifreze vreodată. 

— Elihu, care e aici de față, își reluă Gideon ideea, întorcându-se 
cu faţa spre Norman, ar putea să mi-o spună verde-n față că sunt un 
prost și s-o și dovedească, și cu toate astea eu aș continua să fiu la fel 
de liniștit și să-mi susțin raționamentul. Dacă mi-ar putea găsi argu- 
mentele necesare, aș fi de acord cu el, dar nu m-aș simţi deloc un 
prost pentru că am greșit. Mi-aș da seama că există un motiv — fie că 
am fost dezinformat, sau victima vreunei prejudecăți păstrate de 
acasă, sau poate altceva. E vorba de ceva confidenţial, care până la 
urmă e tot una cu a spune că e secret. Ai înțeles? 

— Cred că da, răspunse Norman fără să pară prea convins. 

- Mai mult ca sigur că nu. Ceea ce înseamnă, de fapt, că nu-ți 
prea pot spune clar despre ce e vorba, zise Gideon ridicând din 
umeri. Nu e un lucru pe care să-l poți izola și expune într-un borcan 
- iată deci și motivul. E vorba de ceva pe care trebuie să-l trăiești pe 
propria-ți piele. Dar... Păi, o parte din starea asta de lucruri se dato- 
rează și faptului că în Beninia nu s-a mai comis nici o crimă în ultimii 
cincisprezece ani. 

— Cum?! exclamă Norman făcând un pas înainte. 

— Exact. Nu pot înţelege cum e posibil, dar e un fapt înregistrat 
de statistici. Uită-te la toate mahalalele alea. Gideon arătă spre ele 
prin geamul mașinii. Ai putea crede că sunt locurile cele mai priel- 
nice pentru proliferarea bandelor de răufăcători și a huliganilor din 
Beninia. Autorul ultimei crime nici n-a fost din grupul majoritar, 
shinka, ci un imigrant inoko de vreo șaizeci de ani care și-a prins 
nevasta înșelându-l. 

Tare mi-ar mai plăcea să-l aduc pe Chad Mulligan aici și să-i fac praf 
unele teorii, își zise Norman. Apoi spuse tare: 

— În cazul ăsta nu mai încape nici o îndoială că Beninia are 
totuși ceva. 

— Poţi să mă crezi, coddere, spuse Gideon. Și încă ceva, credinţa. 
Eu sunt catolic. Tu? 

— Musulman. 

— Nu cumva vreun copil al lui X? 

— Nu, dreptcredincios. 

-Şi eu la fel în religia mea. Dar ai auzit de vreo țară unde 
Adevăraţii Catolici să nu fie supuși discriminărilor? 

Norman dădu din cap. 

— Cât despre mine, sunt foarte mulțumit de foloasele contracep- 
ției: am doi plozi cât se poate de deștepți și sănătoși, ceea ce e mai 
mult decât suficient pentru mine. Dar am ajuns să-i blestem pe ere- 
tici cu atâta patos încât am început să-mi însușesc logica beninieni- 
lor. 

— Care este... ? 

- Păi... Gideon avu o ezitare. Nici nu știu dacă e o răutate din 
partea mea sau e pur și simplu înţelept. Vezi, când a avut loc schis- 
ma, printre catolicii de aici domnea un puternic fanatism dogmatic, 
ei nereprezentând decât o fracțiune infimă faţă de populaţia de aici 
- cei mai mulți fiind păgâni, sau musulmani ca tine. Era clar că 
marea lor majoritate vor considera edictul papal De Progenitate o 
porcărie. Cu toate astea, nu vei găsi nimic care să explice ce a născut 
opoziţia celor Drepţi față de Papistași! Oamenii au spus: bun, dacă 
nu-și vor planifica familiile se va naște un număr prea mare de 
urmași bolnavi care-i vor scoate până la urmă din competiție — dar 
și mai grav e că fie se vor ruina din cauza numărului sporit de copii, 
fie vor ajunge la prea multe tare de natură psihologică din pricina 
abstinenţei silite pe care și-o vor autoimpune mai târziu. Și oamenii 
de aici nu vor să creadă așa ceva, își văd mai departe de treabă. Și 
ca să pună capac... ! 

— Ce fac? 

— Cifrele arată că au dreptate, spuse Elihu pe neașteptate. Nu 
prea avem la dispoziție multe date referitoare la analiza socială, care 
este cu totul altceva decât datele societăților comerciale conduse de 
United Africa Company și cei de la Firestone, care s-au folosit de 
capul lor de pod liberian pentru a sonda noi pieţe, mai cu seamă 
acum, când cauciucul pentru automobile nu mai are debușeul de 
altădată. Dar cred că nu e nevoie să-ți povestesc toate lucrurile astea. 
Rămâne totuși un fapt: procentajul influenței economice exercitate 
de Cei Drepţi întru Catolicism a scăzut cu douăzeci la sută de la 
schismă și cu siguranţă va continua să scadă. 

— Când ambele grupuri mergeau înainte cu frânele puse, spuse 
Gideon, competiția era echilibrată, în felul ei, și asta mulțumită gra- 
dului lor relativ de europenizare. Acum una dintre echipe s-a scutu- 
rat de handicap și aleargă cu viteza unui tren absorbit de zona vidă 
a unui tunel. 

Mașina frână scurt și trase la bordura dincolo de care se înălța 
Ambasada SUA, o clădire oarecum în paragină, dar încă o relicvă 
frumoasă a perioadei coloniale, cu porticuri înalte, pseudoclasice, 
pe trei dintre laturile ei. 

— Ce s-ar întâmpla cu Beninia dacă n-am interveni noi? întrebă 
Norman în timp ce roțile mașinii mușcau din pietrișul aleii înainte 
de a se fi oprit complet. Știu răspunsul lui Shalmaneser, dar mi-ar 
plăcea să aud un răspuns spontan din partea ta, Gideon. 

Înainte de a fi părăsit mașina, Gideon își verifică mișcarea. Răs- 
punse după un moment de gândire: 

— Depinde. 

— De ce? 

- De câţi shinka, dahomalieni și cetățeni URNG vor mai fi ră- 
mas în viață după ce vor trece ţara prin foc și sabie. 

- Nu prea reușesc să înțeleg, mărturisi Norman după ce întoar- 
se afirmaţia în mintea lui pe toate feţele. 

-Nici nu vei reuși până nu vei cunoaște câțiva shinka adevă- 
rați. Și mie mi-a trebuit un timp până să înțeleg care e adevărul, dar 
până la urmă am reușit, spuse Gideon după o altă pauză. Spui că 
ești musulman. Ai citit evangheliile creștine? 

— Sunt convertit, și educat ca baptist. 

— Înţeleg. În cazul ăsta nu mai e nevoie să-ți explic cum e cu 
„Săracii“ care vor moșteni pământul. Din câte știu eu, shinka sunt 
singura dovadă în viaţă a adevărului cuprins în acele vorbe. Ai 
răbdare și te vei convinge. Ei sunt cei care i-au absorbit pe holaini, 
al căror gând era să-i îmbarce pe toți și să-i vândă ca sclavi. l-au 
digerat și pe britanici la fel de bine, astfel încât Beninia a rămas 

ultima dintre coloniile engleze care ar mai fi trebuit să fie silită să 
accepte libertatea. Tot ei i-au asimilat și pe inoko și pe kpala, care au 
năvălit aici din ţările vecine. Dă-le timpul necesar și-ți garantez că-i 
vor vâri în burtă și pe dahomalieni și pe cei din URNG. Și pe lângă 
asta...! O furie cu totul neașteptată se strecură în tonul lui Gideon. 
Pe lângă asta, trase el concluzia, cred că te vor înghiţi și pe tine. 
Pentru că acelasi lucru mi l-au făcut și mie. 

-Şi pe mine, spuse Elihu încet. Sunt de acord. Haide, Norman, 
trebuie să te duc la Zad în dimineaţa asta. Și am pierdut deja o 
mulțime de vreme cu zborul. 


lumea evenimenţțială (11) 
CUM SA 


„Celulele cu combustibil hidroxizic, de tipul celor folosite pen- 
tru acționarea camioanelor GM de până la două tone și jumătate, ca 
și anumite tipuri din import, mai cu seamă seriile aparținând mărcii 
«Honda»: «Fuji» și «Kendo», pot fi transformate fie în aruncătoare 
de flăcări, fie într-o bombă. În cazul versiunii GM, se face o tăietură 
de pilă la baza valvei A (a se vedea schema) iar ruta furtunelor B și 
C schimbată în așa fel încât să urmeze linia punctată. Fitilul bickford, 
atașat unei bucăţi de aţă, va fi plasat la punctul D, care va ridica o 
gresie de carborundum. Când aceasta va cădea, lovindu-se de tam- 
burul de frână E, se va produce o scânteie care întâlnind gazul 
scurs... 

Izolatorul plastic pus în vânzare de General Technics sub nume- 
le de «Lo-Hi Sleevolene» se poate recunoaște după culoarea lui ro- 
zalie. Puneţi la macerat fiecare picătură de izolant care a fost smuls 
de pe suprafaţa pe care fusese placat, într-un litru de alcool pur. Va 
rezulta un zaț cleios care poate fi încălzit cu douăzeci de grade sub 
temperatura care reprezintă punctul de aprindere a butanului co- 
mercializat, dar care se va descompune eliberând o cantitate de gaze 
de aproximativ două sute de ori mai mare decât volumul lui inițial... 

Un mare număr de produse recent aduse pe piaţă au în compu- 
nerea lor foi de aluminiu în formă de fagure fixate cu adeziv euro- 
pean vândut aici sub numele de «Weldigrip». Acest adeziv, însă, 
cedează când e expus radiaţiilor gama. În catalogul surselor de tes- 
tare radio, articolul BVZ26 încorporează un emiţător pe bază de 
cobalt-60, proiectat cu scopul de a controla piesele turnate din oțeluri 
speciale. Trebuie plasat în apropierea sudurii cu probleme... 

Reperul RRR17 din catalogul GT este un adjuvant pentru navi- 
gaţia pe vreme nefavorabilă, care se aplică pe fundul vaselor pentru 
transportul public. O mică baterie cu acid, fixată cu o substanță 
adezivă, va duce la corodarea metalului cu care se află în contact... 

Noul regenerator bacterial pe bază de sulf, Minnesota Mining, 

seria UQ-141, poate fi determinat să producă spori prin simpla reți- 
nere a compușilor din sulf. În aceste condiţii, organismele pot fi 
păstrate în congelatoarele casnice până la două luni. Pot fi folosite 
Și... 
"GT oferă lox în sticle de un litru la un preţ cu 10% mai scăzut 
decât concurența. Încercuiţi sticla cu sârmă moale de magneziu (16 
spire/inci) și conectaţi-o la un regulator de aprindere potivit. Vor fi 
multe cereri... 

Elementul monocrom LazeeLazer produs de Japind poate fi 
modificat conform celor indicate în schemă. Depinzând de tipul de 
multipriză încorporată în circuit, pot fi obținute voltaje de până la 
30 000. Ajuns la sarcina maximă, elementul arde în 1,5 secunde, dar 
o verificare atentă... 

O bacterie artificială de pe lista britanică ICI, catalog, 5-100-244, 
este excepțională în sensul că poate fi supusă mutației acasă. O so- 
luţie de 1/1000 de HCI în apă distilată poate duce la ruperea uneia 
dintre legăturile ARN. Folosirea noului produs astfel obținut duce 
la refacerea plasticelor plastifiabile prin încălzire... 

«Sterulose», noul pansament medical Johnson & Johnson, con- 
stituie un excelent stabilizator pentru nitroglicerina făcută în casă. Se 
învelește fiecare pansament în hârtie muiată în soluţie de nitrat de 
potasiu și apoi se usucă, sau se folosesc capse detonante pentru 
aprindere... 

Înfășurați o cutie de carton în care se află douăsprezece becuri 
cu aer comprimat, de tipul celor folosite într-un laborator alimentar, 
cu o bandă elastică (de preferinţă albastră). Se glazurează cu «No- 
vent» pentru a realiza o bombiță de aproximativ șapte țoli în diame- 
tru. Glazura previne descoperirea metalului de pe becuri de către 
detectoarele de metal de la uzina de gunoi. Un test efectuat la Taco- 
ma a arătat că șrapnelele rezultate au scos cel puţin șase ore furnalul 
din funcţiune... 

Probabil că aţi aflat că staţia de transport ultrarapid Bay Area a 
fost blocată o zi întreagă. Schema ne arată cum a fost posibil. Plasat 
între șine, aparatul emite semnale care transmit computerului de 
trafic că un tren a fost blocat permanent în staţie... 

Un emiţător de semnale, alimentat de doi elementi uscați, poate 
fi lăsat într-o cabină telefonică publică și, fără a interveni în funcționa- 

rea normală a telefonului (în felul acesta întârziind detectarea), va pro- 
voca două sute cincizeci de apeluri la întâmplare în toată zona unde 
a fost plasat... 

Un emițător parazit, suficient de ușor pentru a fi atașat unui 
zmeu de hârtie sau unui balon cu aer cald, de două picioare în 
diametru, va repeta din zece în zece secunde o lozincă timp de o oră 
pe lungimea de undă sonoră obișnuită a unui televizor. A se vedea... 

Goliţi conţinutul unei cutii cu supă «Camp with Campbell», 
perforând-o în punctul indicat în figură și NU în capac, așa cum se 
procedează în mod curent. Reumpleți-o cu un exploziv, sau un com- 
pus inflamabil, care se aprinde sub 93" C. Se acoperă perforaţia cu 
leucoplast. Înţepată, cutia va deveni o grenadă care va exploda cu o 
întârziere de șapte până la douăsprezece secunde de la declanșare... 

Adezivul folosit pentru sigilarea capsulelor care conțin alumi- 
nofagul GT nu rezistă acidului acetic. Un sistem de întârziere a de- 
tonării poate fi astfel obținut din amestecul într-o anumită proporție 
a apei cu oţetul... 

Cablul de armare monofilament produs de United Steel 
V/RP/SU e magnetosensibil. Un starter care acţionează periodic un 
electromagnet poate perturba diverse sisteme, producând pulsații 
de tensiune în rețeaua electrică sau impulsuri parazite în compute- 
re... 

O suspensie-aerosol de Triptină în ulei de arahide capătă inte- 
resante proprietăți electrice. Încercați să-l puneţi pe un precipitator 
de praf... 

Pe rama de metal a podului există sisteme statice de descărcare 
la Kennedy Loading Point, Ellay. Aici ar putea fi folosite cele două- 
trei sute de volți nedoriți... 

Uşile blindate ale tunelului North Rockies sunt sensibile la ra- 
diații gama. Senzorul e plasat într-un container mare și negru la 
intrarea dinspre est și în ceva verde, de formă conică, la cea dinspre 
vest. Fiecare din acele uși cântărește câte o mie de tone... 

Lângă intersecţia Eleazar Freeway cu Coton Hudson Drive, 
cablurile computerului care dirijează circulația pe 120 de mile pătra- 
te sunt foarte la suprafață. În apropiere există semnul unui hidrant... 

Eastman Kodak oferă un nou și interesant compus de benzen- 
nitrocomprimat suprasaturat. Oriunde există legături prea solicitate, 
energia așteaptă să fie eliberată. Daţi de veste dacă descoperiţi pro- 
cedeul de a-i elibera pe sărmanii atomi captivi... 

Nu vă aruncați la fier vechi ultimul model de frigider! Compo- 
nentele de la 27-215-900 până la 27-360-500 ar avea nevoie de un 
lichid de răcire care a fost retras pe șest când s-a descoperit că poate 


320 


fi amestecat cu vaselina pentru a forma un fel de gelatină — și gela- 
tina arde la peste 500 de grade. Noi vă sugerăm să-l folosiți la pictat. 
Produce un verde pal cât se poate de frumos și își menţine propria 
lui oxidare în pelicule mai subțiri de 0,001 inci... 

Dacă aveți sisteme de reevacuare, aveţi grijă că betratonul de la 
televizoarele Amiral pot fi modificate așa încât să producă un fasci- 
col linear în loc de unul circular. Ce poate el provoca unui circuit 
sensibil nu-i treaba nimănui, dar ar putea să devină... 

Sarea de masă adăugată solventului GT 00013 are niște efecte 
cât se poate de interesante asupra cuprului, aluminiului, alamei... 

Legaţi în cruciș firele 12 și 27 ale unui aparat de galvanizare 
Wonter. Dar asiguraţi-vă că nu sunteți în clădire atunci când apara- 
tul e reconectat la sursa de curent. Cianura e o substanță cumplită... 

Tunelurile au fost prevăzute împotriva unor riscuri reprezenta- 
te de fum, surse radio, obstructori ai controlorilor de trafic și factori 
de incendiere. Totuși, n-au găsit încă nici un remediu împotriva pro- 
dusului RS-122 al companiei Minnesota Mining, care transformă be- 
tonul într-un praf cât se poate de fin, și nici a «Catalight»-ului GT, 
care e un catalizator ce produce distrugerea asfaltului. Dacă ați dori 
să aflaţi...“ 

Dintr-o selecție de fise duplicate, fotocopiate, holografiate, 
litografiate și tipărite, din dosarul aflat 
la Cartierul General al Poliției din Ellay. 


context (19) 
REDARE LIBERA A DOUA IMNURI NAȚIONALE 


Este un fapt de la sine înțeles ca fiecare gospodărie din Yatakang să 
posede înregistrarea audio-video a acestui imn, care a fost pregătită live în 
timpul unei mari adunări popilare organizate la Gongilung cu ocazia zilei 
de naștere a președintelui, 2006: 


„Suntem descendenţii Străbunului Loa. 

Prin vine sângele ne curge ca lava fierbinte. 
Vocile noastre unite cutremură lumea. 

Putem munţii să-i “nălțăm ca apoi să-i dărâmăm. 
Alături de iubitul nostru Președinte 

Vom făuri țării noastre nou destin. 

Sunt o sută de insule frumoase. 

Sunt milioane de oameni puternici. 

Pentru toţi există o singură cale dreaptă. 

Preamăriţi-l pe Președinte care dă glas voinţei noastre unite. 
Alături de iubitul nostru Președinte 

Vom făuri ţării noastre nou destin.“ 


Cu toate acestea, deși cineva i-a atras atenția lui Zadkiel Obomi, în 
timpul primei lui legislaturi, că Beninia nu avea un imn national, și ca 
atare el i-a spus acestui individ zelos și insistent să scrie un imn, unica 
ocazie când beninienii au fost expuși acestei productiuni a fost atunci când 


ea a fost inclusă de formația lui Jacob Fikeli, „Black Star Marimba”, în 
programul pop-paradei vest-africane: 


„Ţară de pace și frăție 

Tie-ți închinăm dragostea noastră 
Tu ești singura noastră bogăţie 

Tu ești pentru noi cea mai valoroasă. 


Libertatea a venit doar într-un an 

N-o vom uita nici când 

Dragostea noastră pentru tine, pământ beninian 
Va crește încă și mai mult. 


(versiunea lui Fikeli a fost în shinka. Și sună aproximativ cam așa: 


„Mă întrebi ce caut în Port Mey 
Când locuiesc în nord. 

Ascultă și-ți voi povesti 

Toată această ridicolă poveste. 


Am venit să-mi văd unchiul. 

Unchiul meu avea o grămadă de vin de palmier. 
Toată lumea se îmbătase criță. 

Am dat peste o fată care se ușura-n tufiș. 


Unchiul meu s-a căsătorit a treia oară. 

Nu știam că fata aceea era mătușa mea. 

Acum ea vrea să divorțeze de el și să vină cu mine. 
Și eu nu pot să plătesc despăgubirea!”) 

continuitate (24) 
SCENA RAMANE NESCHIMBATA 


Când Bronwen îi spuse, pe un ton cât se poate de firesc, că ea 
era convinsă că într-o existenţă anterioară fusese una din fetele de la 
templul Khajurabo, Donald nu se simţi surprins. 


Treptat, centrul Gongilungului, care iniţial reprezentase un fel 
de talmeș-balmeș alcătuit din clădiri a căror rostuire nu ținea cont de 
nici un plan de sistematizare, a fost refăcut, până când a luat forma 
unui H, în care lateralele și transversala erau principalele bulevarde 
(Dedication, pe care se afla hotelul lor, alături de „National“ și „So- 
lukarta”), spaţiile dintre picioarele H-ului fiind umplute cu spaţii de 
parcare sau recreere. Litera era închisă la un capăt de clădirile gu- 
vernamentale și univesitare, iar la celălalt capăt de port. De ambele 
părți orașul se răzlețea pe mile întregi într-un arc neregulat care 
mergea paralel cu țărmul, descriind o adevărată lizieră de stațiuni 
balneare și vile scumpe, al căror contur se estompa acolo unde înce- 
pea aglomeraţia de cocioabe a periferiei, cocoțată până departe, pe 
dealuri. 


O dată cu încetarea ploii și retragerea norilor, conul Străbunului 
Loa se ivi dominând strâmtoarea Shonago, cu un nimb de abur în 
jurul capului. 


După ce s-au îmbrăcat și au ieșit pentru a vedea ce magazine 
erau deschise la acea oră, s-au și trezit însoțiți de un cârd întreg de 
urmăritori. După câte se părea, Bronwen era în stare să facă pur și 
simplu abstracţie de ei și Donald își spuse că, probabil, tocmai pen- 
tru că venea dintr-o țară supraaglomerată ca India, era exact la ceea 
ce se putea aștepta. El însă nu putea să suporte ideea de a fi supra- 
vegheat și urmărit, indiferent cât de deschis s-ar fi făcut acest lucru. 


Mai mult decât atât, deși curioșii pierde-vară se mărgineau doar 
la a se holba și a șușoti între ei, lui Donald i se năzări că descoperă 
ceva ostil în modul lor de a se comporta. Poate că era doar o iluzie. 
Dar dacă interesul le era stârnit doar de fascinația pe care le-o stâr- 
neau turiștii cu pielea albă, atunci de ce erau atât de puține zâmbete 
pe chipurile pământii ale acelor asiatici? 

La fiecare intersecție existau gherete șubrede, îngropate aproa- 
pe de mărfurile pe care le ofereau spre vânzare; ziare, discuri, țigări 
cu marijuana făcute dintr-un tutun despre care se știa că e plin de 
elemente cancerigene — Donald nu se simţea îndemnat să verifice 
justețea zvonului — umbrele telescopice, ochelari de soare puși în 
rame ieftine din plastic japonez foto-reactive, busturi ale generalului 
Solukarta, bomboane, sandale, broșe, cuțite... 

Unul dintre ele, care avea un perete transformat în altar, se 
specializase în vânzarea obiectelor de cult, manifestând o indulgență 
mai mult decât ecumenică, mergând de la strălucitorul sfânt Cristo- 
for, trecând prin miniaturalele coroane sigilate în amulete tip brăţa- 
ră, și despre care se dădeau toate asigurările că ar conţine în 
întregime textul autentic, până la tradiționala tămâie yatakangă de 
origine vulcanică. Bronwen a insistat să se oprească la această du- 
gheană pentru a trece în revistă tot ce cuprindea, spre disperarea lui 
Donald, deoarece popasul lor le permitea urmăritorilor să se apropie 
de ei și să-i înconjoare. Cei mai mulţi erau adolescenţi care se stră- 
duiau să pară mai în vârstă: unii își împingeau bicicletele, alții își 
cărau pachetele, oprindu-se din drum pentru a trage cu ochiul la 
străini. 

Și totuși prezenţa lor nu era singurul lucru care îl indispunea. 
Privi peste capetele lor și descoperi ameninţarea vulcanului. 

Impulsul fu de-a dreptul ridicol; totuși făcu un efort de voință 
și reuși să se abțină. Se apropie de vitrina dughenei și cumpără un 
con de tămâie. Vânzătorul bănui că l-a cumpărat ca suvenir, așa că 
încercă să-l convingă să cumpere și un bust al lui Solukarta. Numai 
moneda de doi tala, prețul exact al tămâiei, trântită pe tejghea, îl făcu 
pe insistentul vânzător să renunţe cu o ridicare a umerilor. 

— La ce-ţi trebuie? îl întrebă Bronwen în timp ce punea la loc o 
pereche de ochelari de soare galbeni, mult prea mari pentru ea. 

- Își spun mai târziu, îi răspunse Donald scurt, împingându-i pe 
yatakangi într-o parte pentru a putea ajunge la altar. 

Dându-și seama ce făcea, yatakangii schimbară o privire între 
ei, după care rămaseră tăcuţi. Stânjenit de privirile lor insistente, dar 
hotărât să ducă la bun sfârșit ceea ce începuse, așeză conul pe tava 
de alamă a altarului, presărată cu resturile de cenușă a altor sute de 
conuri. După ce îl aprinse, făcu gestul ritual cuvenit — se înclină, 
unduindu-și mâna într-un anume fel, înrudit cu indianul namasthi — 
și suflă un fir de fum spre Bronwen. 

Reacţia băștinașilor a fost exact aceea la care se așteptase Do- 
nald. Uluiţi, dar hotărâți să nu rateze ritualul acestui moment, cei 
care compuneau grupul se apropiară de altar, fiecare ținându-și 

mâna deasupra fumului preț de o clipă, murmurând o scurtă rugă- 
ciune tradițională. Mai îndrăzneț decât ceilalți, un băiat de vreo 
cincisprezece ani îi mulțumi lui Donald pentru că a cumpărat conul, 
după care ceilalți îi urmară exemplul. Apoi se împrăștiară, privind 
de nenumărate ori înapoi. 

— Ce a însemnat toată povestea asta? întrebă Bronwen. 

-Nu ți-aș putea explica fără să-ţi țin o prelegere legată de so- 
ciologia yatakangă, mormăi Donald. Astăzi am avut dovada faptu- 
lui că lucruri despre care am citit acum nouă ani nu au fost 
modificate de actuala guvernare. 

— Guvernele nu pot modifica astfel de lucruri, spuse ea. Numai 
timpul o poate face. Afirmația avea în ea strălucirea unui proverb. 
Știu că porcul e un animal mai curat decât oaia, dar încearcă să spui 
lucrul ăsta unei gloate dezlănţuite... La următorul bloc se află un 
magazin de confecţii. Poate că găsesc acolo ce vreau. 


Dând dovadă de o răbdare de înger, Donald exersă timp de 
patruzeci de minute metoda aproximării succesive, în timp ce ea se 
desfășură prin faţa lui într-o adevărată paradă a modei, compusă 
din costume yatakange, pentru a-l întreba care din ele o prindea cel 
mai bine. Începuse să se enerveze. Dintr-un impuls de sinceritate, 
încercă să descopere dacă faptul i se datora lui sau ei. Ani de zile se 
obișnuise cu traiul confortabil, lipsit de probleme, al burlacului mo- 
dern, obișnuit să apeleze la circuitul de shigi newyorkeze, dar ceva 
anume — contactul cu Gennice, poate, sau pur și simplu amestecul 
brutal al vieţii reale în existenţa lui liniștită — i-a provocat nemulțu- 
mirea. În alte condiţii l-ar fi interesat prea puţin faptul că Bronwen 
era atât de orgolioasă. Corpul ei zvelt și arămiu îi oferea o imensă 
plăcere, pe lângă aceasta, o persoană bolnavă de leucemie trebuia 
compătimită și îi trebuiau tolerate micile vanități. Și totuși, după ce, 
în cele din urmă, alegerea a fost făcută și superbul ei sari de seară a 
fost împachetat într-un sac din plastic, iar ea îmbrăcată cu un sarong 
care concura cu strălucirea unui păun, când îl întrebă dacă nu se 
făcuse ora mesei, fiindu-i foarte foame, el ezită să-i răspundă. 

În cele din urmă spuse: 

— Nu ţi se pare că ai pretenţii cam mari? 

- Cum? 

— Doar știi că am venit aici pentru anumite probleme. Mai am 
și alte obligaţii în afară de aceea de a te ajuta să te descurci prin 
Gongilung.- 

Ea se înroși. Pielea-i palidă și arămie se umplu de pete, efect al 
sângelui care începuse să alerge mai repede. 

-În aceeași situaţie sunt și eu, îi răspunse ea după o pauză. 
Deși, în cazul meu, problemele intră în categoria despre care e mai 
bine să spui că-ţi provoacă pur și simplu amuzamentul. În fond nu 
ești obligat să mănânci. 

Nu-i răspunse. După un moment își întinse mâna pentru a lua 
pachetul cu sari, pe care vânzătoarea i-l înmânase lui cu un gest 
automat. 

-În pat, spuse ea, cruzimea asta a ta, tipic americană, are ceva 
excitant. În alte condiţii, însă, nu lasă decât impresia unei lipse de 
maniere. Oricum, îți mulțumesc că mi-ai oferit atât de mult din 
pretiosul tău timp! 

Își puse pachetul la subsuoară și se răsuci pe călcâie. 

Donald o urmări cu privirea, întrebându-se cât de mare fusese 
prostia pe care tocmai o făcuse. 

Descoperi, nu fără inerente dificultăți, locul unde se afla clubul 
presei, o organizație condusă de stat, care era, în mod inevitabil, 
garnisită cu declaraţii de devotament față de gândirea atât de mări- 
nimoasă și pură a regimului Solukarta, dar despre care el ajunsese 
la concluzia, după ce studiase dotările clădirii, că se va dovedi de 
folos. Tot acolo se aflau un restaurant, săli de distracții și un bar — cu 
o secțiune specială pentru musulmani, unde se servea doar cafea, 
băuturi răcoritoare și huqah — mai erau camere cu telefoane și faxuri, 
o bibliotecă mare cu o secție specială pentru ziarele și revistele cele 
mai importante din Asia și o serie de televizoare care prindeau cele 
mai importante posturi care deserveau zona, inclusiv releele de sa- 
telit în engleză, rusă, chineză, japoneză, arabă precum și cele mai 
importante limbi din Europa. Ținând cont de ora Californiei, se cam 
făcuse timpul cinei. Servit de chelneri a căror umilinţă te făcea să 
crezi că perioada colonială nu apusese niciodată, Donald se răfui cu 
o farfurie plină cu ristafl, ceea ce reprezenta varianta yatakangă pen- 
tru paella (orez cu carne), dar care la rândul ei purta numele olandez 
stâlcit și înrudit cu indonezianul rijstaafel. Nu erau mulți oameni în 
restaurant, dar toţi se holbau la el din același motiv care făcuse să se 
strângă în jurul lui o adevărată mulțime atunci când fusese pe stra- 
dă: atât el, cât și femeia cu trăsături bărbătești, tipic slave, despre 
care se presupuse că e rusoaică, erau singurii albi printre toți asiaticii 
și africanii de acolo. 

Cum îi mai rămăsese o oră până la întâlnirea de la trei, se duse 
la bibliotecă să-și facă digestia acolo. În timp ce citea în liniște arti- 
colele de fond ale celor trei principale cotidiane din Yatakang — aici 
impactul reprezentat de știrile difuzate prin intermediul televiziunii 

fusese suficient de puternic pentru a detrona străvechea influență a 
presei scrise — își dădu seama că ceva se ivise deasupra sa. 

Ridicându-și privirea, descoperi o femeie înaltă, cu pielea de 
culoare închisă, aflată la începutul vârstei mijlocii, părul adunat într-un 
coc strâns în vârful capului dându-i o înfățișare severă. Ghici de la 
bun început că se afla în faţa corespondentei la Gongilung a Engre- 
lay Satelservului, aceea față de care Delahanty îl prevenise că trebuie 
să fie cu cât mai mult tact, și se ridică în picioare. 

- Donald Hogan, spuse femeia, cu un tipic accent african. Mă 
numesc Deirdre Kwa-Loop. Ți-am găsit mesajul la birou, unde 
m-am întors acum o oră, așa că am bănuit că nu puteai fi decât aici, 
de vreme ce nu erai la hotel. 

Îi întinse o mână cu degete boante, pe care el o scutură cu toată 
cordialitatea de care era capabil. 

- Am înţeles, din tot ce se spune de câteva zile încoace, că En- 
grelay nu a fost prea încântat de tot ce am făcut pentru ei în legătură 
cu povestea optimizării, continuă ea, trântindu-se pe un scaun aflat 
în faţa lui. Îmi pare rău că au ajuns până într-acolo încât să trimită 
un specialist în biologie. Nu-i așa că asta ești? 

Donald, care se lăsase cu spatele pe speteaza scaunului său, îi 
oferi o confirmare prudentă. 

-Şi de ce vă pare rău? 

- Ca să fie cât mai clar, amice, ai fost trimis după o non-poveste. 
Am văzut câteva din astea la viaţa mea, dar asta e cea mai baas dintre 
toate. 

Faţa lui Donald era lipsită de orice expresie. În timpul pauzei 
își făcu apariția un chelner care îi întrebă dacă doresc ceva; Deirdre 
comandă o cafea. 

— Termină! exclamă ea în timp ce omul se depărta. Doar știi cum 
e sistemul din ţara asta. Nu produce nici un fel de non-poveste! 

- Nu prea știu cum e, răspunse Donald. Sunt pentru prima oară 
aici. 

— Dar din câte am înţeles, le vorbeşti niţel limba. 

— Da — dar numai puţin. Asta este, însă, prima mea vizită. 

- Of, idioţii ăia...! Zău că nu e cinstit. Nu-mi vine să cred că 
există prea mulți oameni care să știe genetică și yatakangă în același 
timp. E o limbă îngrozitoare. Deirdre oftă, lăsându-se pe speteaza 
scaunului, ținându-și degetele împreunate. 

— Mai bine să te pun la curent cu treburile de pe aici și să-ţi scot 
din cap ideile astea trăsnite pe care ți le-au inoculat cei de Cartierul 
General de la Engrelay. Păi să-ncepem cu mine, dacă tot nu ţi-au dat 
toate detaliile legate de persoana mea. Sunt aici în primul rând pen- 

tru comisia Cape Broadcasting. Cum Cape nu-și extinde încă fondu- 
rile și asupra staţiilor de relee prin satelit, nu au nimic de obiectat 
dacă eu mi-am asumat rolul corespondentului local pentru o singură 
— cel mult una — agenţie-pilot care are sateliți. Am reprezentat The 
Common Europe Satelserv, dar acum un an sau doi am reușit să 
schimb din mers roțile locomotivei. N-am avut prea multe speranțe 
de la noul meu statut. Ca în mai toate țările unde guvernul ţine bine 
frâiele în mână, tot ceea ce poți produce sunt comunicate de presă 
oficiale, pe care personalul trebuie să le confecționeze cu cea mai 
mare atenţie ca să nu-i supere pe cenzori. Și apoi, cu totul pe neaș- 
teptate, explodează cea mai mare poveste a ultimilor cinci ani, și 
iată-mă. În prima clipă mi-am zis: uau. Dar cu ce m-am ales de când 
am venit aici? Propaganda oficială și cenzura oficială. Dintr-un anu- 
me motiv nu pot să știu cu exactitate ce se întâmplă, dar pot să fac 
niște supoziţii cât se poate de întemeiate, și apoi, capacul e pe oală, 
dar presiunea îl ridică. 

-Ce fel de supoziţii? o întrebă Donald. Vrei să spui că Sugai- 
guntung nu poate face ceea ce... 

— Sugaiguntung a mai făcut-o pe geneticianul și mai înainte. 
Faptul că a fost transferat de la arborii de cauciuc e doar o chestie 
cantitativă, nicidecum calitativă. Dar dacă e vorba să dăm crezare 
zvonurilor, locul ăsta va fi făcut praf și pulbere. 

Vocea Deirdrei deveni o șoaptă și, după ce se uită în jur cu o 
privire atentă, îi suflă: 

— Am auzit că s-ar fi întors Jogajong. 

Donald își încordă atenţia. 

— Mai e nevoie să-ți spun ce înseamnă chestia asta? Dacă e ade- 
vărat, Yatakangul va exploda cu atâta forță încât revoluția singaleză 
va semăna cu Războiul Celor Două Roze! 

Urmă o pauză. În cele din urmă Deirdre spuse: 

- Okay. Înainte de a mă întreba de ce ţi-am spus toate astea, o 
să-ți explic eu despre ce e vorba. Să nu-ți faci iluzii că ai putea 
rămâne strict în limitele misiunii tale, ocupându-te doar de povestea 
cu Sugaiguntung. Expert științific sau nu, dacă se întâmplă ceva, tu 
ești omul lui Engrelay aici, iar eu voi rămâne ceea ce am fost dintot- 
deauna — corespondent local. Dar eu vreau să închei un târg cu tine. 

— Cum ar fi... ? 

— Împărţim tot ce aflăm. Ne oferim exclusivitatea pe primele 
patru ore pentru fiecare poveste adevărată ciugulită de oricare din- 
tre noi solo. 

Donald rămase pe gânduri. Apoi răspunse, tărăgănând cuvin- 
tele: 

-Nu văd nici un motiv pentru care nu aș accepta, doar că nu 
prea știu ce anume voi descoperi eu care să-ţi fie de mare folos. 

— Eu nu sunt expertă. S-ar putea să comit greșeli legate de pro- 
gramul de optimizare. Va trebui să mă raportez la el din punct de 
vedere politic, nu științific. 

Chelnerul îi aduse cafeaua, pe care ea și-o turnă în ceașcă, înain- 
te de a-și relua convorbirea. 

— Sunt de prea mult timp pe aici ca să nu recunosc perdeaua de 
fum oficială. Solukarta are grijă să facă ferestruici pentru tot ce crede 
el că trebuie întrezărit. Programul genetic se va baza pe ceea ce a 
făcut Sugaiguntung pe maimuțe până acum. Corect? În toate tările 
oamenii susțin cât se poate de zgomotos proiectul, pentru că li s-a 
interzis să devină părinți. Corect? Cu toate astea, nici un corespon- 
dent de presă străin, nici chiar chinez sau japonez, nu a reușit să 
pătrundă la Sugaiguntung decât în prezența unui „interpret“. Eu 
vorbesc yatakanga — mai mult, Sugaiguntung a studiat în ţara ta și 
și-a scris opera științifică în engleză, înainte ca guvernul să fi făcut 
aluzii străvezii la faptul că așa ceva e — ăăă — „lipsit de patriotism”. 
În cazul meu mai are nevoie de interpret? 

— De un redactor, spuse Donald. 

- Începi să vii de-acasă. Deirdre luă o primă sorbitură zgomo- 
toasă de cafea. Corect — a venit rândul tău să vorbeşti. Mă interesea- 
ză partea științifică. Din câte îmi pot da seama, singura latură a 
procesului de optimizare care a fost luată în discuţie până acum se 
referă la tehnica clonării. Am folosit cuvântul corect? Și eu credeam 
la fel. Din câte pricep eu... Bun, Sugaiguntung e un geniu, și nimeni 
n-a contestat chestia asta, dar pentru așa ceva n-ai nevoie de genii, 
ci de tehnicieni care să asigure asamblarea. 

- Ai perfectă dreptate, se arătă Donald de acord. Dar cum ră- 
mâne cu doctorii și asistentele medicale veniţi din toate insulele 
astea care ne înconjoară pentru a li se preda metoda de către Sugai- 
guntung? 

Deirdre începu să râdă răgusșit. 

- Bun, au venit. Dar n-au fost trimiși la universitate pentru a fi 
instruiți. Li s-a spus să plece acasă și să aștepte manualul tipărit. 

- Sună de parcă aș alerga după potcoave de cai morți, replică 
Donald. 

- Și noi credem la fel. Desigur, însă, că oamenii, la modul cel 
mai general, nu cred la fel ca noi, și tocmai de aici ar putea izbucni 
necazul. Dacă vor hotărî că au fost înșelaţi — buuuum! 

Donald rămase pe gânduri. Nu avea nici cea mai mică îndoială 
că asta era exact ceea ce își doreau să afle oamenii care-l trimiseseră 
aici: că programul de optimizare era o păcăleală uriașă, montată cu 

scopuri politice. Dar oare un om cu reputaţia internațională a lui 
Sugaiguntung ar fi permis guvernului său să se lase prins în flagrant 
cu o minciună de asemenea proporţii? Sugaiguntung era cel puţin la 
fel de patriot ca orice membru al confreriei reprezentate de toți oa- 
menii de știință ai lumii. Și apoi, ar fi fost acuzat cot la cot cu Solu- 
karta dacă s-ar fi produs această calamitate. 

— Hai odată! spuse Deirdre. Vreau să-ți aud punctul de vedere. 
Nu există nici un expert în genetică din țara asta care să aibă o 
discuţie liberă cu un reporter străin. Toţi își dau ochii peste cap, de 
parcă Sugaiguntung ar fi însuși încarnarea Străbunului Loa. 

Donald trase adânc aerul în piept. Ceea ce avea el de gând să 
spună puteai afla și la telefonul informațiilor curente cu caracter 
enciclopedic, doar că novicii n-ar fi știut ce să întrebe. 

— Există trei posibilități principale de a-ţi optimiza bazinul ge- 
netic fără diminuarea populaţiei. După câte se pare, Solukarta vrea 
să țină totul sub cel mai strict control — îmi amintesc că aceia care 
lucrează la planificare au prevăzut o sporire a valorii cu două pro- 
cente pentru 2050 — așa că putem face abstraţie de epurări. 

— Asta ce mai e? 

— Exterminarea eugenică selectivă a liniilor cu ereditate defec- 
tuoasă. 

Deirdre se cutremură. 

— In ţara mea se vorbea despre așa ceva încă înaintea Războiului 
de Independenţă — dar asta n-are nici o importanță. Mergi mai de- 
parte. 

-O cale este reprezentată de ceea ce s-a adoptat în mai toate 
țările care au organul de execuţie: legislaţia eugenică. Fără uciderea 
a tot ce e cu ereditate compromisă, pui toată reproducerea sub sem- 
nul întrebării. Ceea ce e de fapt o versiune direcționată a selecţiei 
naturale, cu care oamenii s-au obișnuit. O altă tehnică este aceea 
menţionată deja de tine: clonarea. Se implantează o celulă-nucleu 
sănătoasă într-un ovul, în locul celei bolnave care rezultă din fertili- 
zarea convențională, așa cum e și firesc. Numai că metoda își are și 
inconvenientele ei — costă o avere, deoarece e nevoie de tehnicieni cu 
o înaltă calificare pentru a executa operația, și apoi metoda face 
abstracţie de efectele secundare. Chiar dacă, la prima vedere, trans- 
plantul a fost reușit, pot fi induse mutații regresive care vor avea 
efecte în generațiile viitoare. Sunt necesare cel puţin douăzeci de 
încercări pentru izbuti să obţii un ovul viabil. Cea de a treia cale e 
cea mai ușoară. În mod deliberat vei reproduce numai liniile sănă- 
toase, așa cum faci cu animalele selectate. E destul de simplu — o 
trimiți pe mamă în pat cu un partener sănătos, sau îi aplici tehnici 

mai sofisticate, care pot merge până la fertilizare cu ADN și reim- 
plantarea în mamă. 

— Tocmai mă întrebam, spuse Deirdre, dacă rezultatul tuturor 
acestor povești va fi o bancă națională de spermă, astfel încât oame- 
nii să poată zămisli urmașii lui Solukarta și ai altor personalități 
proeminente. 

Donald avu o ezitare. Dar ceea ce avea de gând să spună nu 
conţinea nici o informație strict secretă. Și apoi, cel puțin ar fi lăsat 
impresia că respectă înţelegerea pe care o făcuse. 

- Nu cred, spuse el. 

— De ce? 

— Solukarta nu îndrăznește să aibă urmași. E purtătorul unei 
gene care generează o boală rară, numită porfiria — cea care l-a îm- 
pins spre nebunie pe George al III-lea al Angliei. 

— N-am știut! 

- Nu-i place să se facă prea mult caz de povestea asta, și, cum 
e regresivă, e ușor de acoperit. Dar dacă vei verifica printre rudele 
pe care a reușit să — ăăă — le facă pierdute de când a venit la putere, 
vei afla lucruri interesante. 

Deirdre dădu gânditoare din cap. 

— Bun, oricum, reluă ea. Convingerea mea e că, dispunând de 
fondurile necesare — indiferent cât de mulți studenți ar putea pregăti 
Sugaiguntung la universitate — Yatakangul nu-și poate permite mai 
mult decât o înmulțire selectivă. 

— Dacă încearcă așa ceva, spuse Donald, își vor crea singuri 
probleme. 

— De ce? 

— Pentru că în felul ăsta se limitează bazinul genetic. Dacă pu- 
tem pretinde că suntem stăpânii acestui bulgăre de glod, asta se 
datorează faptului că avem cel mai mare bazin genetic faţă de orica- 
re alt animal sau plantă. Putem realiza fertilizări încrucișate de la un 
pol la celălalt. Capacitatea pe care o avem de a ne depăși propriile 
noastre limite este de fapt ceea ce ne îndrituiește să ne afișăm supre- 
maţia față de creaturi care ne depășesc de departe numeric, cum ar 
fi furnicile și nematodele. 

Sesiză încordarea Deirdrei la auzul acestor lucruri, ceea ce nu-l 
surprinse. Așa cum în timpul secolului trecut Israelul devenise 
aproape fascist din cauza radicalismului său, neagrii din Africa de 
Sud deveniseră fanatici în legătură cu acest subiect. Se gândi la Nor- 
man și se grăbi să treacă mai departe. 

-În fine, trebuie să iei de bun faptul că nu dispunem încă de 
suficientă informație pentru a optimiza dotarea noastră genetică 

doar pe bază de nașteri selective. Urmând această cale avem toate 
șansele să ne lovim de aceleași necazuri care i-au transformat pe 
afrikaneri! în paranoici. 

Afirmația o făcu pe Deirdre să revină la starea ei inițială de 
relaxare, lucru pe care el îl sesiză amuzat. 

— Dar în parte a doua a programului, Solukarta a propus și a 
patra metodă. Iată punctul din care lucrurile capătă o altă turnură. 
De fapt e vorba de fabricarea unor gene în ovulul uman fertilizat, 
astfel încât copilul care va rezulta să aibă aptitudinile prevăzute, 
dintre care unele, prin implicație, necunoscute încă în istoria rasei 
umane. Este exact ceea ce a entuziasmat opinia publică din ţara mea. 
Tu ce părere ai? 

Deirdre oftă. 

-În parte e valabil și pentru Asia. Cei mai mulţi dintre oamenii 
acelor locuri sunt încă tributari cultului strămosilor, în ciuda intensei 
propagande care se face împotriva lui. De fapt, le place ideea de a 
avea doi-trei copii sănătoși și longevivi, în locul unei turme de pro- 
genituri bolnave, pentru că tocmai ei sunt aceia care vor supraviețui 
și vor avea grijă de părinții lor neputincioși. Deci pot fi receptivi la 
legea eugenică. Dar promisiunea de a avea copii purtători ai unor 
talente absolut noi îi fascinează. Asta ar însemna — prin implicație, 
așa cum ai spus tu — că acei copii vor fi cât se poate de recunoscători 
strămoșilor care i-au înzestrat cu acele aptitudini excepţionale. 

— Și oare cum te-ai simți î înapoi, acasă, printre noii tăi conaţio- 
nali? se aventură Donald. 

- Voi fi pe cât de sinceră îmi stă în putinţă, spuse Deirdre după 
o scurtă ezitare. În ciuda faptului că ne-am luat țara î înapoi din mâi- 
nile albilor, în ciuda faptului că am condus-o cu mult mai eficient, 
avem tendința de a ne alimenta cu suspiciunea referitoare la inferio- 
ritatea noastră. Or, posibilitatea de a demonstra științific că fiii noștri 
sunt nu numai egali cu toți ceilalți, dar chiar superiori... 

Își lăsă cuvintele să se stingă încet, cutremurându-se de un fior 
profund. 

La care trebuie adăugat că reacția europenilor, mai cu seamă în zonele 
dens populate, ca Olanda și Flandra... 

Donald oftă. Într-un fel, întreaga lume părea unită pentru un 
moment de același vis ca un fel de transă — speranţa ca viitoarea 
generaţie, pe care o vor lăsa moștenitoare a Mamei Geea, va fi în 
întregime sănătoasă, cu o minte limpede, capabilă să îndrepte toate 
relele pe care ceilalți le făcuseră de-a lungul istoriei. 


! Denumirea populației albe (de origine olandeză) din Africa de Sud (n. tr.). 

Ispititoarea promisiune fusese făcută. Și arăta ca și cum ar fi fost 
pe punctul de a se îndeplini. 

Conștiința timpului îi întrerupse cu bruschețe visarea și aproa- 
pe că sări în picioare. 

-N-are rost să-mi fac probleme în legătură cu punctualitatea 
întâlnirii pe care o am programată aici, făcu Deirdre acră. M-au făcut 
să astept în destule situații — așa că au nevoie de o porție din pro- 
priul lor medicament pentru a se mai produce o schimbare. 


context (20) 
ARGUMENTE PRO ȘI CONTRA 
UNEI SOCIETĂȚI DE LUNATICI 


— Doamnă Președinte, vă mulțumesc pentru amabila dumnea- 
voastră prezentare. Doamnelor și domnilor, sunt sigur că mă veți 
scuza că stau jos în timp ce vă vorbesc, pentru că venirea acasă de 
pe Baza Lunară Zero, după o ședere îndelungată, este ca și cum te-ai 
ridica dintr-o dată după ce timp de o lună ai fost țintuit în pat, iar 
faptul de a-ţi căra propria greutate într-un mediu în care forţa gra- 
vitațională e de șase ori mai mare ca a lunii este totuși o sarcină 
obositoare. 

Cred că aș putea începe prin a răspunde la unele întrebări pe 
care oamenii nu le pun prea des, și la care presupun că răspunsurile 
nu sunt chiar atât de cunoscute, sau, cu alte cuvinte, la întrebări care 
nu se ivesc așa de des. După cum știți, sunt specialist în psihologie, 
așa că foarte adesea oamenii îmi spun: „Nu e cumplit să trăiești 
acolo, pe Lună — nu e un mediu ostil, ingrozitor?“ 

Și întotdeauna sunt foarte surprinși când le spun că nu e așa, 
adică nu e chiar atât de rău ca aici, pe Pământ. Dar ăsta-i adevărul 
gol-goluț. Vedeţi dumneavoastră, acolo, pe Lună, îţi poți da seama 
exact în ce sens mediul în care te afli îţi poate fi ostil. Știi că dacă ai 
înțepat peretele unui tunel, sau s-a întâmplat ceva cu costumul tău, 
ești în pericol de moarte sau, în cel mai fericit caz, de a-ți pierde 
vreun membru din cauza cangrenei deshidratante, când supapa noii 
încheieturi interioare etanșeizează secțiunea goală a costumului. Tre- 
buie să știi că dacă ai uitat să-ţi faci cpstumul opac la reflectare 
înainte de a fi ieșit în plin soare, te vei fi copt fără putinţa de a te mai 
întoarce la umbră, și dacă nu-ți pui bateriile de căldură în stare de 

funcționare când ieși noaptea, picioarele îți vor îngheţa după primii 
cincisprezece metri. 

Dar mai important decât toate acestea e faptul de a ști că mediul 
în care trăiești condiționează supraviețuirea de cooperare. 

Pe Lună nu există străini. De trei ori mi-a fost salvată viaţa de 
oameni pe care nu-i mai întâlnisem niciodată până atunci, unul din- 
tre ei fiind chinez. Și eu am salvat doi oameni, și vreau să vă spun 
că în nici un caz nu e vorba de laudă, pentru că așa ceva face parte 
din chiar existența pe Lună — unul era coleg de-al meu, iar celălalt 
un proaspăt venit, căruia nu-i adresasem niciodată până atunci nici 
un cuvânt. 

Spaţiul vital e suprasolicitat, și acolo suntem înghesuiți cu toții 
ca într-un fel de submarin imobil, dar noi am fost selectați pe sprân- 
ceană tocmai pentru a ţine cont de slăbiciunile semenilor noștri și 
toţi care nu sunt la înălțimea solicitărilor stricte de la baza lunară 
sunt expediați acasă de urgenţă. Poate că sunt printre dumneavoas- 
tră și dintre cei care au vizionat piesa numită „Macbeth de la Baza 
Lunară Zero“, care este remake-ul lui Hank Sodley după originalul 
lui Shakespeare, în care acel paranoic stabilește contacte cu străini 
care pot ghici viitorul? Toată povestea e o prostie, pentru că pe lună 
paranoia își pierde orice semnificaţie. Ești ameninţat, și poţi desco- 
peri și stăpâni forțele care te ameninţă. 

Aici, pe Pământ, poți să dai colțul și să te trezești cu o haimana 
care are un topor sau o armă. Sau te poţi umple cu un germen 
rezistent la antibiotice. Ți se poate întâmpla -— și asta mai cu seamă 
aici, pe Coasta de Vest — să devii subiectul cine mai știe cărei șotii 
inventate de oameni veseli care tratează sabotajele ca pe niște hob- 
byuri cât se poate de amuzante. Îți este absolut imposibil să prevezi 
dacă străinul cu un aer atât de inofensiv de acolo nu va scoate o 
armă și se va arunca asupra ta, sau îți va provoca vreo boală, sau îţi 
va plasa o bombă incendiară în ghena de gunoi. 

Pe scurt, viața pe Lună seamănă mai mult cu viața boșimanilor 
dinaintea pângăririi europene, sau cu cultura de bază Zuni, decât cu 
viața din California, sau Moscova, sau Pekin. 

lată de ce noi, Lunaticii, nu ne considerăm mediul ca fiind in- 
tolerabil. Haimanalele nu proliferează acolo unde oamenii își dau 
seama că toți ceilalți sunt de partea lor și nu invers. Bolile pot fi 
controlate până la ultimul detaliu, pentru că avem cele mai bune 
mijloace de sterilizare pe care cineva și le poate imagina. Puteţi pune 
orice doriți într-o eprubetă și veţi vedea că prin expunerea la soare 
orice germen terestru poate fi prăjit temeinic, pentru totdeauna. Or- 

ganismele selenare nu pot să îmbolnăvească oamenii. Cât despre 
farse jucate cuiva cu drăcii care pot exploda, așa ceva e exclus. 

De regulă, după ce le explic ascultătorilor mei toate aceste lu- 
cruri, ei au cam aceeași reacție, adică li se pare straniu că un staff care 
este atât de evoluat din punct de vedere științific, care a pus la punct 
unul dintre cele mai avansate proiecte științifice, se poate comporta 
mai curând ca boșimanii decât ca americanii moderni. Și totuși lu- 
crurile așa stau, ceea ce chiar poate fi priceput, dacă a fost sesizat 
sensul explicaţiilor pe care le-am oferit până acum. 

Așa că trebuie să spun: nu. De fapt nu este câtuși de puțin 
straniu, ci pur și simplu consecința faptului că mediul lunar se com- 
pune dintr-un număr fix de variabile. Ființa umană poate face față 
unor fenomene obișnuite cum ar fi anotimpurile, sau noaptea și ziua 
lunară, ca seceta sau vidul, ca mirosul greu al animalelor de vânat 
cu care se hrănesc, sau o rachetă care se izbește de-a dreptul de 
peretele unui munte cu toată încărcătura de la bord. Nu ne putem 
însă acomoda cu cei șapte miliarde de concurenți care aparțin pro- 
priei noastre specii. Aveţi prea multe variante incalculabile pentru a 
găsi soluţia rațională atunci când izbucnește criza. 

Și încă ceva. Nu există nimeni pe Lună care să nu aibă conștiin- 
ţa clară a faptului că fiinţa lui participă în modul cel mai direct la 
bunul mers al întregului. Nu e zi care să treacă fără să poți spune 
despre ceva făcut de tine: „Iată ce am reușit azi!“. În plan fizic e ca 
și cum ai mai adăuga spațiului tău locativ încă o cameră, sau poate 
fi ceva intangibil, aşa cum am adăuga ceva stocului de observaţii 
stelare, dar satisfacția e intraductibilă. Un psihiatru de pe Pământ 
trebuie să se gândească de două ori atunci când are de-a face cu un 
caz care provine din mediul rural, pe când eu am fost răspunzător 
pentru sănătatea mintală a oamenilor proveniți nu numai din diferi- 
te țări, dar și aparținând unor religii și ideologii diferite, și n-am avut 
niciodată vreo problemă deosebită din cauza asta. 

Când ajung să abordez acest aspect, oamenii devin, în genere, 
iritați și mă întreabă nervoși dacă nu cumva nu e vorba și de frățiorii 
roșii. Dar eu nu le pot spune altceva decât că dacă ei cred că se pot 
măsura cu vidul sau cu o furtună solară, asta îi va duce într-un 
singur loc, și ăla e mormântul. 

Sigur că i-am inclus și pe chinezi! După cum am mai spus, dacă 
mai sunt în viață, asta i-o datorez unui coleg chinez, un om pe care 
noi l-am luat din staff-ul observatorului comunist de la Aristarchus. 
Și aici, în mijlocul Pacificului, care în afară de îndepărtata Antarctică 
este unicul loc de pe Pământ comparabil cu Luna din punctul de 
vedere al singurătăţii și al lipsei de mijloace de subzistență, singurul 

lucru rămas oamenilor e de a se distruge reciproc. lată ce mă în- 
grețosează. Doamnă Președinte, ar fi mai bine ca cineva să-mi aducă 
un calmant, după care poate că voi putea să continui această drăgă- 
lașă pălăvrăgeală turistică, bazată pe micile mele însemnări. Pe care, 
însă, în clipa asta, nu cred că aș reuși să le citesc fără să vomit. 


continuitate (25) 
TATICUL TUTUROR 


În camera care-i fusese destinată în sediul ambasadei, nu exista 
decât o singură legătură cu ţara în care se afla: o mască din secolul 
al șaisprezecelea, făcută din lemn sculptat, în tente de roșu, negru și 
alb bine conturate. Masca era fixată pe perete, deasupra patului. 
Fără ea ar fi putut să jure că se afla tot în State, excepție făcând doar 
lumina care, din cauza fluctuaţiilor de intensitate se mai îngălbenea 
din când în când. 

Tocmai îl instruia pe unul dintre servitori — un localnic de vreo 
patrusprezece ani care vorbea un minim de engleză — unde să-i pună 
bagajele, când sună telefonul. Se auzi vocea lui Elihu. 

-Pe tava mea de corespondenţă se află o scrisoare de la Zad, 
spuse ambasadorul. Suntem invitați să luăm masa la Palatul Prezi- 
denţial la opt și treizeci; vrea să ne întâlnim cu miniștrii de Finanţe, 
Educaţiei și Afacerilor Externe. Ai putea să prezinţi un rezumat pre- 
liminar? 

-Cred că da, spuse Norman cutremurându-se. Vrea să fie de 
faţă toată echipa lui GT sau numai eu? 

- N-a menţionat nimic în sensul ăsta, dar cred că logic ar fi să 
stabilim un maximum de contact cu această primă ocazie. Așa că-i 
anunți tu pe ceilalți? Și în timpul ăsta eu o să-l pregătesc pentru 
vizita a șase persoane — nu, a șapte, pentru că va fi de față și Gideon. 
Vorbește shinka foarte bine și s-ar putea să avem nevoie de așa ceva. 

- Cred, însă, că toți membrii acestui cabinet vorbesc engleza, 
spuse Norman după o pauză. 

- Engleza africană și cea americană au cam apucat-o pe străzi 
diferite, mormăi Elihu. Ai fi surprins de modificările care s-au pro- 
dus. Atunci, te rog să fi gata de plecare la opt și cincisprezece. 

Norman înclină din cap și închise circuitul. Se întoarse spre 
băiatul care îi punea hainele pe umerașe, aproape ușurat de faptul 
că îi putea da o altă sarcină. În țara lui, prezenţa servitorilor se făcea 

simțită doar la birouri; dacă i-ai fi chemat acasă, faptul ar fi produs 
o impresie defavorabilă. 

— Ştii celelalte camere care au fost date americanilor? 

— Daaa! 

— Atunci, du-te, te rog, și spune-le că vreau să vină aici cât mai 
repede cu putință. 

— Daaa! 


Când primul dintre colegii lui intră, terminase deja cu despa- 
chetatul. Era vorba de Consuela Pech, o fată frumoasă, de origine 
portoricană, pe care Rex Foster-Stern se poate să o fi ales ca repre- 
zentantă fie pentru că ea corespundea cel mai bine acestui scop, fie 
pentru că îi fusese amantă, și după ce se plictisise de ea profitase de 
ocazie pentru a o înlătura. Norman abia apucase s-o salute, când 
intrară și ceilalți trei: economiștii delegați de Hamilcar Waterford, în 
primul rând pentru că erau de culoare, Terence Gale și Worthy Luns- 
comb, și lingvistul pe care Norman îl cunoscuse chiar în momentul 
plecării, Derek Quimby, un blond bucălat care avea întipărită pe chip 
o permanentă expresie de uimire. 

— Vă rog să luați loc, le spuse Norman, după care se așeză și el 
în faţa celorlalți care formau un semicerc. În seara asta am dat marea 
lovitură — am fost invitaţi la un supeu în prezența președintelui și a 
trei dintre miniștrii lui — așa că am considerat că ar fi cazul să ne mai 
trecem o dată acreditările în revistă. Derek, tu n-o să fi implicat cu 
necesitate în prima linie, dar, din câte știu, ești posesorul unor infor- 
maţii legate de realităţile locale, așa că rugămintea mea este ca atunci 
când se ivesc șovăieli în modul nostru de a gândi în legătură cu ce 
ar trebui să facem aici, tu să intervii. 

Derek încuviință cu un gest al capului și-și înghiți nodul mare 
cât un pumn. 

— Perfect. Consuela, dacă îl știu bine pe Rex, înseamnă că pers- 
picacitatea te-a înarmat cu tot ce e nevoie pentru a fi pus bazele unui 
proiect acasă. La ce scară crezi că trebuie redus totul în vederea unei 
discuţii în seara asta? 

— Am insistat să-mi dea materialul necesar pentru trei nivele de 
prezentare, spuse Consuela. Abordarea n-ar fi o problemă. Aș putea 
ataca problema în faţa unei comisii de delegați care să aibă în vedere 
până la douăzeci de subpuncte, cum, tot așa, m-aș putea prezenta în 
faţa parlamentului beninian, alcătuit din toți cei șaizeci și unu de 
membri, și să mă întreţin cu ei pe bază de întrebări monitorizate. 

— Excelent! spuse Norman, care primea astfel confirmarea spe- 
ranţelor lui referitoare la aptitudinile fetei pentru funcția pe care O 

avea. Trebuie să știți că de față va fi și ministrul de Finanţe, care, 
dintre toți, pare a fi cel mai motivat să treacă de partea noastră. Nu 
poate fi nimic distractiv în a avea de a face cu problemele bugetare 
ale unei ţări care se află permanent în pragul falimentului. Terence, 
vreau ca tu și Worthy să-l îmbunați de la bun început prezentându-i 
calculul anumitor prețuri. Nu vă faceţi prea multe griji din cauza 
exactității calculelor, băga-ţi-i doar în cap ideea că bucata asta de 
pământ a devenit, dintr-o dată, extrem de importantă din punct de 
vedere economic. Nu uitaţi că acum avem cea mai mare șansă, pen- 
tru că știm despre economia ei mai multe decât știe el. Beneficiem 
de analiza lui Shal și, dacă ținem cont de vechea zicală că te costă 
tare scump să fii sărac, mă îndoiesc că Beninia și-ar putea permite o 
analiză comparabilă de la serviciile de computere ale Europei Comu- 
ne. Și totuși, să nu vă bazați prea mult pe informația superioară. 
Faceţi-l să creadă că traducerea în fapt a planului se datorează cu- 
noștințelor pe care le are el despre economia locală și nu alor noas- 
tre. E clar? 

- Putem încerca, îi spuse Worthy. Ce știm despre el ca om? 

-O să aranjez în așa fel încât Elihu sau Gideon să vă pună la 
îndemână o caracterizare în timp ce ne vom deplasa spre palat. Con- 
suela, să ne întoarcem la tine. Ministrul Educaţiei e prima ta ţintă, 
pentru că așa cum rezultă din raportul întocmit cu privire la actua- 
lizarea învățământului și a calificării forței de muncă, avem un de- 
ceniu de rămânere în urmă. Vreau să începi prin a încerca să 
transpui situația locală în termeni macluhaniști. Trebuie s-o pui în 
fața unui subiect de tipul: cum condiționează atitudinile tradiționale 
reacția oamenilor față de informaţia de pe plan local. Probabil că va 
avea o reacție pozitivă de vreme ce a fost educată în străinătate — aici 
nu există nici un institut de învățământ superior, cu excepţia acelei 
școli private economice, despre care probabil că ai auzit deja. 

— Pot să-ți ofer câteva sugestii, interveni Derek, adresându-i-se 
Consuelei. Câteva lucruri extrem de sugestive s-au întâmplat cu vo- 
cabularul limbii engleze folosit în colonii. 

— Îţi mulțumesc, Derek, spuse Norman. Este exact ceea ce aștep- 
tam de la tine. Și acum să abordăm o chestiune pe care n-am atins-o 
încă. Care e cel mai mare obstacol, și singurul, de altfel, care stă în 
calea acceptării acestui proiect? 

Se lăsă un moment de tăcere. Apoi se auzi vocea tărăgănată a 
lui Terence. 

— Păi — ăăă — riscul de a nu recupera sumele pe care mizăm! 
Adică, vreau să zic că, în timp ce ne efectuăm analiza la fața locului, 
nu putem fi siguri că... 


338 


Norman scutură hotărât din cap. 

— Aici nu e problema banilor. E o chestiune personală. 

— Dacă i-o putem vinde președintelui, spuse Consuela. 

— Corect. Norman se aplecă în faţă, adoptând un ton imperativ. 
Am mai spus-o și o repet. Nu puteţi considera Beninia ca pe o țară 
cu o administrație modernă de tip occidental. Elihu a fost atât de 
persuasiv cu mine din punctul ăsta de vedere, încât am ajuns să-l 
înțeleg perfect, dar vreau să mă asigur că toți împărtășim aceeași 
convingere. Am putea vorbi mai curând de o familie imensă, cu 
peste un milion de membri, decât despre o națiune în adevăratul 
sens al cuvântului. Să vă amintesc cam cum a prezentat Elihu aceas- 
tă problemă în faţa comitetului lui GT. Președintele Obomi este în 
căutarea unei moșteniri pe care s-o lase alor săi, în așa fel încât 
aceștia să fie salvaţi de la a fi înghițiți de puternicii lor vecini. Și acest 
ceva nu e căutat în sensul banilor gheață, doar în măsura în care 
economia îi poate produce. Să-i vorbiți despre hrană, nu despre 
bani; vorbiţi-i despre construcţia de școli și nu despre transformarea 
tineretului în mecanici și tehnicieni; vorbiți-i despre copii sănătoși, 
nu despre conducte-colectoare lungi de mile întregi. Aţi înțeles înco- 
tro trebuie să bateţi? Sunteţi siguri că aţi priceput? Întrucât lucrul cel 
mai important este să împliniți speranţele președintelui și nu să pu- 
neți umărul sub afacerile în picaj ale PMAM. 

Le văzu gesturile de aprobare, dar știa că nu lor le fusese adre- 
sat emfaticul avertisment final, ci lui. 

Încă n-am văzut sau intuit dovada, dar Elihu s-a jurat și sper că am 
toate motivele să-l cred. E cât se poate de cinstit și corect faptul că sunt și 
situații când obținerea unui profit substanțial coincide cu un act filantropic 
de lungă durată, și ocaziile care ni se ivesc sunt atât de rare, încât nu ne 
putem permite să le dăm cu piciorul. 

Acum, când în cele din urmă văzuse Beninia, avea o spaimă 
iraţională de iluzia pe care și-o clădise de unul singur pe termen 
lung, și peste o săptămână, sau peste o lună, ar fi putut să nu mai 
accepte că proceda corect. Și dacă s-ar fi întâmplat așa ceva nu ar mai 
fi existat nici o altă propunere atât de binevenită care să-l ajute să-și 
facă ordine în parodia cam răvășită de motivații care-i justificau 
existența. 

Puțin după aceea fu îngrozit să descopere că atunci când dădu- 
se dispoziţii aparent foarte clare, atât pentru el cât și pentru colegii 
lui, nu făcuse decât să rostească niște cuvinte. Nici el însuși nu luase 
în serios nimic din ceea ce spusese. 

La Palatul Prezidenţial, un majordom superb, înalt de șapte 
picioare, îmbrăcat în livrea, îi conduse într-o antecameră unde servi- 

tori negri aduceau aperitive și tăvițe cu antreuri africane pentru 
oaspeți: Mrs Kitty Gbe, Educaţie, dr. (în economie) Ram Ibusa, Fina- 
nte; dr. Leon Elai, Externe; și președintele Obomi. 

Când îl văzu, Elihu făcu un pas înainte, fără ceremonie, și îl 
îmbrățișă. Apoi, retrăgându-se, spuse: 

— Zad! Doamne, dar e groaznic! Ai îmbătrânit cu cel puțin zece 
ani în ultimele luni! 

- Zeii nu mai sunt de partea mea, spuse președintele. Se des- 
prinse din îmbrăţișare și încercă să zâmbească. Sunt atât de fericit să 
știu că te-ai întors, Elihu. A fost un moment când m-am temut — dar 
mă rog, nu mai are nici o importanţă, am medici buni care mă ajută 
să mai merg pe picioarele mele. Nu vrei să mă prezinţi distinșilor tăi 
conaționali? 

Își îndreptă ochiul sănătos spre Norman și cei care îl acompa- 
niau. 

— A! Cum să nu! exclamă Elihu. Să ţi-i prezint, dr. Norman 
Niblock House, din comitetul de la General Technis... 

Norman își întinse mâna. 

— Este o adevărată onoare să vă întâlnesc, domnule. Și sper că 
am reușit să găsesc o cale pentru rezolvarea unora dintre problemele 
țării dumneavoastră, pe care o veţi găsi acceptabilă. 

— Chiar așa, Elihu? întrebă președintele, uitându-se la ambasa- 
dor. 

— Mi-am dat toată silința să realizez tot ce ai cerut, răspunse 
Elihu. 

— Îți mulţumesc, răspunse Obomi cu un zâmbet. În timpul cinei 
va trebui să ne explicaţi ș și nouă despre ce e vorba, dr. House. Știu 
că e un mare păcat să strici o mâncare bună discutând în același timp 
afaceri, știu că bucătarul meu șef se va supăra amarnic, dar eu nu 
prea mai am timp - oricum, cred că înțelegeţi situația în care mă 
aflu. 

Se întoarse spre Consuela în timp ce Elihu îi rostea numele. 
Norman făcu un pas înapoi năucit. Cu un gest automat refuză o tavă 
cu băuturi pe care un servitor i-o ţinea în față. 

Se pare că lucrurile nu pot fi aranjate chiar așa de simplu. Va fi vorba 
i FE ot teaida convingere, sau pur și simplu o vânzare de forță de mun- 

. Ce o fi cu miniștrii ăștia ai lui? Sunt și ei la fel de pregătiți să-ți taie 
ea când în joc e Chiar viitorul tării lor? 

Îi privi pe rând, femeia plinuţă ș și cei doi bărbaţi de statură 
mijlocie, cu desenele tradiționale pe obraji, și nu putut să citească 
decât o mare satisfacţie pe chipul lor. Adevărul începu să se scufun- 
de printre apele tulburi din mintea lui... 

Atunci când Elihu mi l-a prezentat pe Obomi ca pe capul unei familii, 
am crezut că recurge la analogii. Dar așa își primește o familie prietenii care 
au venit cu niște propuneri — cu mâncare și băutură, abordează mai întâi 
chestiunile personale, ocolește întrebările sâcâitoare și enervante ale afacerii, 
care se vor îvi pe parcurs. Nu ne tratează ca pe o delegaţie străină: amba- 
sador, reprezentanți ai unei corporaţii gigant. E mai curând de parcă... 

În acel moment începu să-și piardă inspirația care tocmai i se 
năștea dintr-o conștiință cam agitată. Reuși să și-o mențină totuși 
cu ajutorul vocii Îui Chad Mulligan, care se tot interesa de un 
decorator căruia să-i ceară să-i facă apartamentul cu cele mai mo- 
derne nimicuri. 

Asta e. 

Inspiră adânc. 

O ţară, sau o supercorporaţie, are modele comportamentale 
care diferă de grupurile mai mici, ca să nu mai vorbim de indivizii 
separați. Având nevoie să înfăptuiască ceva, au instruit misiuni di- 
plomatice, sau au stabilit o anumită întrevedere preliminară care să 
pregătească într-o manieră formalizată sau ritualizată, și dacă eșuau 
să-și pregătească această misiune în modul cel mai conștiincios, s-ar 
fi produs un dezastru. 

Președintele Beniniei se comportase exact așa cum îl descrisese 
Elihu, dar până în acel moment Norman nu reușise să surprindă 
exactitatea comparaţiei — ca un pater familias care se adresase unui 
prieten vechi în care avea încredere și căruia îi destăinuise unele 
dintre necazurile lui, și când prietenul s-a întors cu propunerile unui 
expert... i 

S-a aranjat. 

Dar îi trebui timp până la miezul nopții, când de altfel au și 
plecat, să se autoconvingă că avea dreptate. Și îi mai trebui toată 
ziua următoare să-i facă și pe colegii lui să înţeleagă. 


context (21) 
SCRISOARE 


„Dragă Norman. Asta cred că e prima scrisoare pe care o scriu 
după trei ani. Vechile deprinderi se sting tare greu... Cred că ceea ce 
vreau eu de fapt să fac e să aștern câteva gânduri pentru un articol. 
Dar îmi este silă să mă adresez unei audienţe de masă. Asta am 
făcut-o în cărțile mele și în ziare, la televiziune și la conferințe, și 
probabil că tot la așa ceva mă voi întoarce în final, pentru că simt 

că-mi va exploda căpățâna din cauza presiunii exercitate de tot ce 
s-a adunat acolo, dar timpul pe care l-am petrecut tăvălindu-mă pe 
lângă rigole m-a învăţat să mă adresez numai unei singure persoane, 
câte uneia singure pe rând, și singurul lucru de care am acum cu 
adevărat nevoie e să mă pot împărți într-un milion de mine însumi 
ca să pot avea un milion de discuţii separate, pentru că asta e singu- 
ra cale prin care poți să stabilești cu adevărat comunicarea. Restul e 
doar transmitere de informaţie, și de ce și-ar pierde, mă rog, vremea 
cineva urmărind un singur val de pe toată marea? 

„Apreciez în mod deosebit faptul că mi-ai închiriat apartamen- 
tul. Între timp au venit în vizită câțiva cunoscuţi de-ai tăi care nu 
aflaseră despre călătoria ta, și dacă toate cărțile mele nu au reușit-o, 
tu, cel puţin, mi-ai adus un minim de celebritate, așa că am fost 
invitat la o sumedenie de evenimente pestriţe în locul tău. Voi face 
tot ce-mi stă în putere pentru a nu-ţi strica renumele, dar, Doamne, 
voi fi cât se pare de dur. 

Mi se pare atât de ciudat să revii de la talpă la vârful acestei 
societăți pe care noi am construit-o. Din unghiul ăsta nu arată deloc 
bine. Îmi amintesc această opinie, dar cred că melancolia pe care a 
declanșat-o e străină temperamentului meu. Știu că asta e ceea ce a 
inspirat Hipcrime — am simțit că ieșirea de pe orbita rutinei confor- 
miste era singura cale de urmat de către un om sănătos. 

Dar nu există nici un în afară. A vorbi despre «proscrișii socie- 
tății» sau despre «opțiunea pentru altceva» înseamnă a mânca rahat. 
Faptul că producem cantitățile uriașe de deșeuri este singurul lucru 
care ne dă dreptul nouă, oamenilor, să vrem în altă parte; în general 
ei profită de pe urma bogăției aparente cu care conformiștii încearcă 
să-și îndulcească plictiseala. Dar, în esență, folosirea cuvântului «afa- 
ră» e ca și cum ai încerca să fixezi un punct din spaţiul stelar. Nu 
există nici un loc pentru «afară». 

Unde s-ar putea refugia, de exemplu, prietenul tău afram care 
disprețuiește modul de viaţă al cururilor palide, dacă s-ar alege pra- 
ful de această societate? Să luăm cazul unei ciume care i-ar afecta 
numai pe cei de descendență caucaziană (și pentru că tot veni vorba, 
să știi că așa ceva există, și chinezii au experimentat-o în Macao 
acum trei sau patru ani, dar totul a fost ţinut în mare secret și nu s-a 
aflat decât cu totul accidental). Descotorosirea de noi înșine cu aro- 
ganta noastră condamnabilă nu ar duce la asanarea speței umane de 
bolile ei ereditare. 

Am ajuns să mă întreb dacă n-ar fi cazul să iau exemplul unora 
dintre cei de pe Coasta de Vest, care au ajuns să vadă în sabotaj un 
fel de hobby. E ceva al naibii de greșit în tot ce am edificat, și ei au 

adoptat o manieră științifică proprie pentru a determina acest lucru. 
(Nu știu dacă s-a mai referit cineva la chestia asta până acum — cred 
că nu. Am un obicei dezgustător de a sări direct la concluzii, care mă 
face să mă întreb dacă nu cumva trăiesc într-o lume închipuită locui- 
tă numai de mine). 

A vorbi de tehnică științifică înseamnă să modifici singura, ab- 
solut unica dintre variabile, pentru a vedea efectul asupra interacţiu- 
nii totale și de aici să deduci funcţia forței pe care încerci s-o 
modifici. Problema e că rezultatul poate fi haotic, fără ca efectele să 
poată fi prevăzute. 

Cred că lucrul cel mai bun ar fi să fac eu o încercare, de vreme 
ce nu s-a mai ivit nici un voluntar. Voi pleca în California pentru a 
studia efectele dezorganizării unui oraș. 

Nu, ca să fiu sincer, asta-i o iluzie de tipul hitrip. N-o voi face 
niciodată și nici altcineva. Îmi e prea frică. E ca și cum aș coborî axul 
unui generator de fisiune pentru a vedea plasma spumegând pe 
pereții sticlei. Pentru numele lui Dumnezeu, cineva să ne trimită un 
antropolog marțian! 

Te-ai gândit vreodată la ce simte un medic confruntat cu o boală 
pe care nu o poate vindeca și despre care știe că este atât de conta- 
gioasă încât o poate contracta imediat de la pacientul neajutorat? 
Așa sunt eu în clipa asta. Doamne, sunt o ființă rațională — într-un 
fel — suficient de rațională, cel puţin, pentru a putea percepe simp- 
tomele nebuniei din jurul meu. Și sunt om, exact ca și aceia pe care-i 
văd ca pe niște victime atunci când rămân lipsit de apărare. Tot ce e 
posibil — să fiu încă și mai nebun decât cei pe care sunt tentat să-i 
deplâng. 

Am impresia că mi-a mai rămas un singur lucru de făcut — să 
mă îmbăt. 

Cu cele mai sincere consideraţii - Chad Mulligan“ 


continuitate (26) 
ȘI SE IVI UN MACELAR 


Guvernul își organizase biroul de presă la ultimul etaj al unui 
bloc de cincisprezece niveluri aflat adânc în inima Gongilungului. 
După ce își prezentă acreditarea unui reprezentant oficial îndatori- 
tor, dar lipsit de orice zâmbet, Donald traversă podeaua acoperită cu 
rogojină și se opri în dreptul unei ferestre care îi oferea o excelentă 
imagine de ansamblu a orașului. 


343 


Înspre stânga, aidoma unei coroane pusă pe fruntea unui deal, 
se ridicau turnurile universităţii. Le privi cu luare aminte, întrebân- 
du-se în care din ele lucra Sugaiguntung. Ce i se putuse întâmpla 
unui om ca el ca să accepte să devină calul de bătaie al unei aseme- 
nea propagande? Fără îndoială că era vorba de o presiune deosebită 
exercitată asupră-i, care reușise să îngenuncheze până și un geniu ca 
el, a cărui independenţă de gândire pusese bazele unei prosperități 
perene țării lui. 

Și pentru că veni vorba de presiuni... 

De aici îi fu oferită pentru prima oară dovada fizică a ceea ce 
percepuse până atunci doar în conștiința lui și pe care nu o putuse 
analiza niciodată cu propriile-i simţuri — ceva paralel sentimentului 
pe care îl avusese în noaptea când ieșise la o plimbare prin orașul în 
care se credea ca acasă, ca, până la urmă, să descopere că poate 
declanșa o adevărată răzmeriță. 

Cu numai o sută de insule împrăștiate, sau cam așa ceva, Yata- 
kangul se lăuda cu o populaţie de două sute treizeci de milioane. La 
o medie de cam două milioane de oameni pe insulă, rezulta că aceas- 
ta era una din cele mai aglomerate zone de pe glob. Și de aici se 
putea vedea îmbulzeala. 

Până și colinele laterale ale Străbunului Loa erau împânzite de 
cocioabe legate între ele printr-o rețea de poteci șerpuitoare care 
duceau spre țărm. Își aminti de cuvintele lui Chad Mulligan despre 
presiunile care i-au determinat pe cetăţenii Romei antice să creadă 
că o cale de scăpare pentru ei ar fi fost înrolarea în ordinul preoţesc 
al eunucilor Cybelei și se cutremură. Aici, însă, descoperi un cores- 
pondent modern: ce forță putea acţiona asupra oamenilor de aici, 
făcându-i să creadă că a trage mâţa de coadă printre pantele unui 
vulcan era mai bine decât să se fi mutat la o distanţă care să-i fereas- 
că de consecințele unei eventuale izbucniri vulcanice? 

Din spate se auzi o voce moale: 

— Domnul Hogan! 

Când se întoarse îl descoperi pe același oficial. 

— Directorul Keteng vă invită la el, îi spuse individul. 

Directorul Keteng era un bărbat masiv de o manieră rezervată, 
aflat în spatele unei metereze formate din echipament de comunica- 
re, ca și cum ar fi vrut să-și însușească toate atributele de stăpân 
absolut al domeniului comunicării și informaţiei. Donald simţi că 
Bronwen avusese dreptate; cu toată politica lui de eliminare a su- 
perstiţiilor, guvernul Solukarta reușise doar transferarea problemei 
de la idolii familiari la indivizii umani, atât de supuși greșelilor. 
Acest birou era un adevărat templu, consacrat nu atât zeului infor- 

maţiei, cât mai degrabă acelor lucruri pe care oamenii aveau voie să 
afle. 

Un gest scurt îl făcu să se așeze în fața lui Keteng. 

— Vorbiţi yatakanga? 

— Puțin. 

- Nu e o limbă prea populară printre studenții americani. De ce 
aţi învăţat-o? 

Donald își reprimă dorinţa de a-l strangula pe prostănacul ăsta 
plin de ifose cu unul din cablurile nenumăratelor telefoane din jur. 
Îi răspunse pe tonul cel mai calm de care se simţea în stare: 

- Am avut ocazia să învăţ o limbă ne-indo-europeană și am ales 
yatakanga, despre care am auzit că e foarte grea. 

-Nu aţi avut nici un interes anume în a o învăţa? 

Ah! 

Minţind cu multă seninătate, Donald îi răspunse: 

- La facultate am studiat genetica, și cel mai mare genetician în 
viaţă e unul dintre compatrioții dumneavoastră. lată unul dintre 
motivele cele mai importante care m-au îndemnat să vă învăţ limba. 

Lingușeala nu părea însă să îl impresioneze pe cel din fața lui. 
Ridică din umeri. 

- Sunteţi pentru prima oară aici. Acum, dacă tot aţi venit, nu 
sunteți — cum să spun — într-o mare grabă. Fiind specialist în geneti- 
că, nu mai încape nici o îndoială că v-a atras doar programul nostru 
de optimizare în domeniul geneticii. 

— Da, aveţi perfectă dreptate. Interesul public pe care l-a stârnit 
vestea aceasta în țara mea i-a surprins foarte tare pe patronii mei, așa 
că luaseră de mult decizia de a mă trimite aici. Dar... 

- Compatrioţii dumitale nu cred în adevărul afirmațiilor noas- 
tre, spuse Keteng de-a dreptul. Nu-i așa? 

Donald ezită. 

- Eu sper că tot ce susțineţi aici poate fi realizat, spuse el în cele 
din urmă. Au trecut totuși câțiva ani buni de când profesorul Sugai- 
guntung și-a publicat în amănunt lucrările la care se angajase, așa 

— A fost angajat și în cercetări secrete pentru guvern, spuse Ke- 
teng. Cercetări dintre acelea care în țara dumneavoastră sunt în prin- 
cipal de două feluri: primul, se procedează de așa manieră încât o 
corporație să poată obține un profit maxim față de celelalte corpo- 
raţii rivale. Aveţi spioni care trăiesc din descoperirea secretelor și 
vânzarea lor firmelor concurente. Și al doilea, descoperirea celor mai 
eficiente metode de ucidere a oamenilor. În țara asta, interesul pre- 
ponderent a fost pentru descoperirea căilor cât mai eficiente de a 
naște oameni și de a-i crește ca pe niște ființe inteligente, capabile 

să-și aducă o contribuţie importantă pentru pământul lor natal. V-aţi 
format vreo opinie legată de aceste două atitudini atât de contras- 
tante? 

-Ca genetician nu pot să nu admir programul anunțat, iar re- 
putația profesorului Sugaiguntung e o garanție în plus a succesului 
pe care îl va avea. 

Donald spera ca răspunsurile echivoce pe care le oferea să nu-i 
trădeze furia pe care tonul dispreţuitor al interlocutorului său i-o 
stârnise. 

— Este clar că dumneata, la fel ca toți ceilalți americani, nu poți 
accepta existența unui popor care poate face lucrurile mai bune de- 
cât voi, mormăi Keteng. Totuși, pentru că ai dumitale au catadicsit, 
totuși, să ia notă de realizările noastre majore, mă îndreptățește să 
vă înlesnesc a vă ţine concetăţenii la curent cu tot ce facem noi aici. 
Vă voi da o autorizaţie care vă va pune în toate drepturile pe care le 
au corespondenții de presă străini, o scrisoare de recomandare pen- 
tru secția de chirurgie de la universitatea Dedication, pentru a vi se 
face operația fără impunerea taxei corespunzătoare, și un program 
al tuturor conferințelor de presă de săptămâna viitoare. Mai aveţi și 
alte întrebări de pus înainte de a pleca? 

- Mi s-a cerut de către patronii mei să obțin un interviu perso- 
nal cu Sugaiguntung și asta cu prima ocazie, spuse Donald. 

- Profesorul doctor e mult prea ocupat ca să-și piardă vremea 
bârfind cu străinii, i-o reteză Keteng. Dar dacă veţi studia programul 
pe care vi l-am pus la dispoziţie, veți vedea că profesorul își va face 
apariția publică la conferința de presă de poimâine. Veţi avea șansa 
de a-i adresa întrebări alături de ceilalți jurnaliști. 

Nervii lui Donald, care fierbeau din plin din cauza batjocurii 
bine direcționate a lui Keteng, erau pe punctul de a-i scăpa de sub 
control. 

— Dar ce anume ocupă atât de mult timpul lui Sugaiguntung? 
întrebă el. Nici un om de știință rezonabil n-ar fi permis ca progra- 
mul lui să fie adus la cunoștința publicului, până când toate aspec- 
tele preliminare nu ar fi fost puse la punct. Modul în care se 
procedează în acest caz îi face pe toți să creadă că lucrarea nu e 
terminată — că știrea a fost exagerată, dacă nu și mai rău. 

— Fără îndoială, spuse Keteng cu sarcasm, că asta aţi fost instruit 
să scrieți în raportul dumneavoastră care va fi transmis în vederea 
edificării oamenilor din ţara care v-a trimis aici. Voi, americanii, sun- 
teți lipsiți de subtilitate. Duceţi-vă la clinica universităţii pentru a 
vedea „ce anume ne ocupă atât de mult timpul” aici, în Yatakang. 
Încă n-am ajuns la nivelul vostru de decadenţă, care îți permite să 

crezi că dacă ţi-ai terminat programul, te poți relaxa. Planurile pe 
care le avem ne vor ține ocupați și generația următoare, pentru că 
noi nu acceptăm ideea de „destul de bun“. Noi tindem spre perfec- 
țiune. Și profesor-doctorul împărtășește același ideal. E suficient? 

Nu, ăsta nu-i nici începutul. Dar Donald își înghiți cuvintele ne- 
rostite și se ridică spășit de pe scaun. 

Deocamdată cel mai indicat ar fi fost să considere toate indi- 
caţiile oficiale ca pe niște ordine. Keteng îi spusese să se ducă la 
universitate și să vadă ce se întâmplă acolo cu propriii lui ochi. Cum 
ieși din clădire, chemă o ricșă și spuse unde voia să ajungă. 

“ Conducătorul ricșei, un bărbat suplu și musculos, trebui să pe- 
daleze la deal, dar călătoria ar fi trebuit să fie domoală chiar dacă ar 
fi coborât panta. Toate străzile din vecinătatea universității gemeau 
de lume. Cu un număr de studenți de peste șaizeci de mii, univer- 
sitatea Dedication era o fundaţie academică de o dimensiune respec- 
tabilă, dar Donald constată plin de interes că nu toți oamenii de 
acolo erau studenți. Erau adunate toate vârstele, de la pubertate 
până la pragul senilității; locul în care se afla un bătrân era imediat 
reperabil pentru că în jurul lui, sau ei, se forma imediat un fel de zid 
de protecţie pentru a fi feriți de înghesuială. Respectul față de vârsta 
înaintată rămăsese încă o tradiție vie pe meleagurile acestea. 

După un timp, atunci când ricșa reușise să se strecoare prin 
mulțime, începu să se întrebe dacă printre toți cei de acolo exista un 
singur student. Puținele replici pe care le putuse auzi — se ferise să 
se aplece în afara ricșei, pentru că astfel ar fi putut fi văzut și trăsă- 
turile lui caucaziene ar fi atras cu siguranţă atenţia celorlalți — îl 
făcură să creadă că mai toți erau vizitatori veniți din insulele înveci- 
nate. Dacă acest lucru era adevărat, pentru că la o apreciere aproxi- 
mativă, pe mila și jumătate pe care o traversase nu erau mai puțin 
de zece, douăsprezece mii de oameni, atunci ei reprezentau o bază 
solidă pentru pretenția guvernamentală referitoare la un sprijin de 
masă în vederea programului genetic. 

Din loc în loc văzu grupuri de tineri și tinere cam plictisiți dar 
bine disciplinaţi, cu pancarte pe care erau slogane, toate cu referire 
la Sugaiguntung. A 

Hmmmm... Hai la universitate, în speranța că vei prinde o frântură 
din imaginea acestui mare om... 4 

În faţa lui se ivise zidul care delimita perimetrul universității, o 
barieră înaltă de șapte picioare, de un alb pur, ornamentat cu spira- 
lele și liniile literelor yatakange într-o caligrafie stilizată — foarte mult 
folosită, ca și scrierea arabică în Egipt, într-un fel de friză care împo- 
dobea pereții clădirilor publice. Mărturii trainice ale măreției Yata- 

kangului și înțelepciunii lui Solukarta, realizate în emailuri rezisten- 
te la apă, roșii, albastre, verzi și galbene, țineau la distanță mulțimea 
presupușilor vizitatori. 

Putu să vadă că la singura poartă erau de pază nu numai po- 
liţiști cu uniformele pătate de sudoare și clapele tocurilor de la pis- 
toale ridicate, dar și un grup de tineri având pe braţ banderole în 
culorile naţionale — roșu, albastru și verde, care încercau să împingă 
mulțimea ce se înșirase de-a lungul întregului zid, susținându-și 
ghionturile cu sfaturi. Încordându-și auzul, i se păru că a reușit să 
distingă câteva propoziţii coerente prin toată acea hărmălaie. „Tre- 
buie să ai răbdare — i se va spune doctorului din satul tău ce are de 
făcut — muncește din plin și hrănește-te bine, altfel copiii nu-ţi vor fi 
sănătoși indiferent ce-am face...“ 

Donald făcu un gest din cap. Probabil că acestea erau dovezile 
pe care-și întemeiase Deirdre Kwa-Loop afirmaţiile legate de conse- 
cinţele deziluzionării celor din Yatakang. 

În cele din urmă ricșistul reuși să-l aducă până în apropierea 
porţii. Îi arătă polițistului venit spre a-l identifica pașaportul și scri- 
soarea de la Keteng, care îi permitea să intre în clinica Universității 
fără nici o taxă. Polițistul citi documentul pe-ndelete, după care stri- 
gă doi tineri cu brasarde. Cu ajutorul lor mulțimea nerăbdătoare fu 
ținută la distanţă de poarta care se întredeschise pentru a-i permite 
lui Donald să intre. 

O fată în sarong, care avea o umbrelă închisă, îl salută când păși 
pe terasa înclinată. Se afla într-o curte cu o fântână și acoperită cu 
nisip în mijloc și peristiluri de jur împrejur, sub acoperișurile de 
pagodă. Peristilurile aflate în apropierea intrării în curte erau în așa 
fel răsucite încât continuau sub nivelul străzii pe care tocmai o pără- 
sise; de sub terasă se auzea zumzetul vocilor și zvon de pași. Avu 
ocazia să vadă cel puţin o sută de studenţi care stăteau sau își ve- 
deau de drum. 

- Bună ziua, domnule, spuse fata folosind o formulă de respect 
yatakangă, dezvoltată din rădăcina cuvântului care însemna „se- 
nior”. 

— Bună ziua, îi răspunse Donald care observă că și ea purta o 
brasardă. Trebuie să merg la clinica de aici. 

Îi întinse scrisoarea lui Keteng. 

— Vă conduc, domnule, spuse fata. Astăzi sunt de serviciu cu 
îndrumarea străinilor. Dacă mai aveţi nevoie de vreo informație, să 
întrebaţi pe oricine poartă o brasardă ca aceasta. Își recită lecţia bine 
învățată cu un zâmbet strălucitor, dar forțat, tonul trădându-i obo- 
seala. Vă rog să mă urmați. 

Îl conduse pe o scară scurtă dar abruptă până în dreptul peristi- 
lurilor de sub terasă, deschizându-și umbrela în timp ce mergea. I se 
păru că gestul ei servea ca un fel de atenţionare a celorlalți pentru a 
le face loc. Donald îi văzu pe câțiva dintre studenți bătându-și cole- 
gii cu palma pe umăr pentru a-i face atenți să se dea la o parte. 

N-a fost un drum prea scurt. Ajunsese exact acolo unde el nu 
avea nimic de făcut. Dacă n-ar fi fost fata s-ar fi putut rătăci fără nici 
o speranță. Trecură pe lângă cel puțin douăzeci de clădiri, despre 
care fata îi spuse ce reprezentau fiecare în parte. 

- Secţia limbilor asiatice, departamentul istorie, secția oceano- 
grafie, secția geologie-geografie... 

Nu reuși totuși să stârnească în nici un fel curiozitatea lui Do- 
nald. Interesul lui era cu mult mai atras de oamenii pe care îi întâl- 
nea în cale. Se văzu silit să recunoască faptul că Keteng avusese 
dreptate. Pretutindeni te învăluia atmosfera unei preocupări pe care 
nu-i fusese dat s-o întâlnească în nici una din universitățile america- 
ne din câte cunoscuse. Până și cei câțiva studenţi pe care-i văzuse 
stând în preajmă discutau — doar îi auzise — despre cursuri, nu de- 
spre shigi sau despre ce vor face în după-amiaza acelei zile. 

- Biochimie, genetică și tectogenetică și, în fine, am ajuns și la 
clinică! 

Fata îi ținea ușa deschisă; în spatele ei observă decorațiunile 
internaționale pastel și simți în nări mirosul internațional al dezin- 
fectantului folosit în spitale. 

- Ai spus că acolo e departamentul pentru genetică? întrebă el 
arătând spre ultima clădire pe lângă care trecuseră. 

— Da, domnule. 

— Departamentul unde lucrează celebrul dr. Sugaiguntung? 

— Da, domnule. De data aceasta zâmbetul fetei nu mai părea să 
fie forţat; în vocea ei se strecurase o mândrie autentică. Am onoarea 
de a lucra în acel departament. Studiez direct sub îndrumarea lui. 

Donald confecţionă o frază opulentă, în care incluse mulțumiri- 
le pentru ajutorul pe care i-l acordase ea, admiraţia pentru frumu- 
sețea ei și o bună parte referitoare la soarta străinilor. Faptul de a fi 
putut lua contact direct cu unul dintre studenții lui Sugaiguntung 
reprezenta pentru el o realizare extraordinară! 

Înainte însă de a fi apucat să spună o singură vorbă, fata își 
închise umbrela și dispăru brusc din fața lui. Douăzeci de studenți 
se strecurară între ei doi, înainte ca el să fi reacționat în vreun fel. 

Din clinică, o soră care-l urmărea cu atenţie era pe punctul dea 
i se adresa. Oftă. Tot ce putea face era să-și fixeze în memorie clădi- 

rea proeminentă destinată studiilor de genetică, pentru cazul în care 
va mai veni vreodată aici. 

În vreme ce mai arunca o ultimă privire, sesiză ceva care îl șocă 
în legătură cu studenții care treceau pe acolo. Numărul feţelor zâm- 
bitoare scăzuse drastic pentru niște oameni care ar fi trebuit să simtă 
că sunt în pragul unei realizări epocale. Salutându-și prietenii prin 
gesturi ale capului sau mâinii, își păstrau o mină cât se poate de 
preocupată. 

Chiar și fata care îl condusese de la poartă până aici era foarte 
obosită. 

Epuizare datorată suprasolicitării? Așa s-ar fi putut crede. Dă- 
ruirea totală era unul dintre elementele esenţiale care caracteriza 
centrele de învăţământ superior din Yatakang; admiterea era o com- 
petiție cumplită, ţinând cont de milioanele de familii care-și trimi- 
teau copiii aici. 

Gândul acesta îi provocă o stare de disconfort. Nu fusese obiș- 
nuit cu oameni care înțelegeau să se dăruiască până la limita epui- 
zării totale. Acasă, așa ceva era considerat desuet. Se întoarse spre 
a-i explica asistentei scopul pentru care venise aici. 

Chiar în clipa când se pregătea să înceapă, auzi un geamăt. 
Întorcându-și privirea, văzu freamătul care străbătea grupul de stude- 
nţi din fața clădirii departamentului de genetică, ceva ridicându-se dea- 
supra capetelor negricioase adunate într-un pachet compact. Razele 
soarelui străluciră pe el. Îi recunoscu forma singulară din prima 
clipă, un fang, iataganul yatakang cu care oamenii acestei țări erau 
atât de mândri să compare grupul de insule: o sabie încovoiată. 

Geamătul se transformă într-un urlet mut și un băiat sângerând 
se împiedică de grădinița presărată cu prundiș imaculat, care aici 
separa turnurile albe de aleile străjuite de pagode. Sângele de culoa- 
rea rubinului țâșnea dintr-o tăietură care-i traversa pieptul. După 
câțiva pași se prăbuși. Viaţa i se scurgea în pământ printre zvârcoliri. 

Cu o uimire bolnavă, Donald se consideră purtătorul unui nou 
și straniu microb: agentul infecțios al răzmeriței și măcelului. Abia 
ajunsese acolo în cursul acelei zile și... 

Nu era nevoie să mai fi avut o experienţă anterioară a acelui 
fenomen. Ştiai despre ce era vorba de la bun început — era ceva legat 
de viaţa modernă sau de moarte. Doar la câţiva metri de el, în fața 
unui grup de studenţi cuprinși brusc de panică, se afla o persoană 
care depășise limitele sănătății psihice, intrând într-o criză de de- 
menţă ucigașă. 

Fusese prea concentrat la ceea ce se întâmplase pentru a fi reușit 
să înregistreze tot evenimentul. Tot ceea ce surprinsese a fost băiatul 

sângerând, supraviețuitorii paralizați de spaimă și apoi o fată într-un 
sarong despicat, care a ieșit împleticindu-se din grup, exact așa cum 
se întâmplase cu băiatul, lăsând urme adânci pe nisipul din grădi- 
niță și ţinându-și unul din sânii mici cu mâna, în timp ce privea 
tăietura monstruoasă care aproape că i-l desprinsese de corp — prea 
uluită ca să mai ţipe, capabilă doar să privească și să sufere. 

Anarhistul își găsise cel mai bun loc pentru a comite atentate. 
În spaţiul strâmt al aleii care ducea la clădirea înaltă a departamen- 
tului pentru genetică, acolo unde oamenii se împiedicau de ușile 
care asigurau accesul în și dinspre interior, nu era nevoie să-ţi cauţi 
tinte, era suficient să ridici sabia și să ciopârţești. Lama își făcuse 
apariţia, împroșcând stropi de sânge pe pereți, pe feţe, pe spatele 
celor din jur, după care se lăsă în jos ca un satâr de măcelar, despi- 
când carne și oase. La ferestre se iviră figuri nedumerite; în depărta- 
re apăru un ofiţer în uniformă galben închis, cu o armă în mână. 
Omul trebuia să-și croiască drum prin mulțimea compactă de stu- 
denti înnebuniţi de frică. O a treia victimă se prăbuși pe alee ca un 
manechin inert. Era un tânăr ai cărui creieri se scurgeau pe jos în 
lumina crudă a soarelui. 

Nebunul care urla din toate puterile se întoarse la auzul unui 
cuvânt, și cuvântul a fost un nume, și numele a fost - Donald nu a 
înţeles de ce — „Sugaiguntung!“ Ce însemna asta? Să nu fi fost anar- 
histul o ființă umană ci unul din urangutanii produși de el? Posibi- 
litatea i se părea de-a dreptul nebunească, dar cu nimic mai puțin 
nebunească decât ideea de a fi dat nas în nas cu un criminal din chiar 
prima clipă a venirii lui aici. 

Fără să-și dea seama ce face, se trezi că încerca să vadă mai bine 
chipul ucigașului și, pentru că se oprise în fața ușii clinicii, retragerea 
— posibilă, dar de care nu se folosise încă — îi fu tăiată. Un grup de 
studenți, îngroziți de spaimă, dădură năvală peste el. Unul dintre ei 
se împiedică, prăbușindu-se, și preţ de o clipă, lungă cât o eternitate, 
rămase acolo, strivit de picioarele care îl țintuiau de pământ. 

Nu era vorba de un student. Lucrul acesta fu observat de Do- 
nald concomitent cu un altul și mai important. Cel care căzuse era 
un om de vârstă mijlocie, voinic, și — un lucru rar printre oamenii 
Yatakangului — chel. Dar lucrul acesta era o simplă remarcă, lipsită 
de orice semnificație. Conta numai faptul că anarhistul venea după 
el. 

Mintea lui Donald îngheţă, ca și cum cineva i-ar fi crăpat capul, 
aidoma băiatului aflat la câţiva iarzi de el, după care i-l umpluse cu 
heliu lichid. Simţi un autocontrol și o detaşare de computer crioge- 
nic, iar timpul încetă să mai fie liniar, devenind grafic. 

Acesta e portretul clasic al unui anarhist. Subiectul e un tânăr slab, 
ceva mai înalt decât media rasei căreia îi aparține, cu tenul galben, părul 
negru, îmbrăcat în costumul tradițional, pătat cu sânge. Ochii negri îi sunt 
larg deschisi, și pupilele îi sunt, în mod sigur, larg deschise, deși contrastul 
e prea slab ca să-mi pot da seama. Are și gura deschisă, și bărbia îi e plină 
de salivă. Pe obrazul stâng are o mică pată de spumă. Respirația îi e violen- 
tă, punctată de gemete puternice, mai curând un horcăit. Mușchii îi sunt 
cât se poate de tensionaţi. Mâneca dreaptă a fost sfâșiată din cauza încor- 
dării bicepsului. Degetele îi sunt încleștate convulsiv pe garda fangului și 
încheieturile mâinilor au o paloare albicioasă pe fondul galben. Picioarele îi 
sunt îndoite și tălpile bine fixate în pământ, amintind de pozitia unui 
luptător sumo gata să înfrunte atacul adversarului. Are o erecție remarca- 
bilă. Este într-o stare de nebunie și nu mai simte nici o altă durere. 

După ce observă toate acestea se ivi și întrebarea: dar, pentru 
numele lui Dumnezeu, ce trebuie să fac? După care timpul își reluă 
scurgerea normală. 

Lama fangului vâjâi și stropi faţa lui Donald cupicături de sân- 
ge care îl împroșcară cu atâta forţă încât le simți ca pe acele de gheaţă 
ale lapoviţei. Sări înapoi; omul de pe jos mai făcu o încercare să se 
ridice, anarhistul aproape că-și pierdu echilibrul atunci când schim- 
bă direcţia violentei lovituri, îndreptate inițial împotriva lui Donald, 
spre cel căzut care încerca să scape, crestându-i o linie dureroasă pe 
fesele încordate. 

Arma 

Cineva îi spusese lui Donald Hogan: o variantă a lui Donald 
Hogan, acel Mark II care învăţse aproape o mie de feluri de a pune 
capăt unei vieți. 

Să nu pornești niciodată împotriva unui om înarmat fără o armă, dacă 
ai una la dispoziţie. Dacă n-ai nici una la îndemână, atunci să cauţi una. 

În preajmă nu era nimic care să poată fi folosit ca armă. În jurul 
lui se afla un zid cât se poate de solid, o terasă înclinată, stâlpi astfel 
ancorați încât să suporte un acoperiș greu, și o grădiniță orientală 
acoperită cu nisip în care nu creștea nici măcar un singur copac din 
care s-ar fi putut rupe o cracă, pentru a putea fi folosită ca armă. 

Anarhistul era pe punctul de a-l ucide pe omul înnebunit de 
frică, trântit la pământ. 

Fangul se ridică în aer cu o mare risipă de energie, pregătindu-se 
să se abată asupra nenorocitului ce aștepta să fie despicat în două, 
aidoma unui porc sacrificat. 

La ușa-glasvand a clinicii se iviră feţe îngrozite și palide, pri- 
vind stupefiate, hipnotizate, îngheţate până la totala neclintire din 
cauza ororii. 

Donald era singur pe aleea îngustă, fără nimeni în apropiere, în 
afara omului de la pământ, a rănitului din grădinița cu nisip, și a 
anarhistului. 

Sabia ajunsese în punctul cel mai înalt în clipa în care el se 
lansă. Îl lovi pe anarhist cu umărul, dar avu impresia că se izbește 
de o statuie din lemn, atât de încordaţi erau mușchii acestuia din 
cauza nebuniei. Era prea târziu pentru a mai putea opri lovitura 
sabiei, dar omul se dezechilibră, iar Donald trecu în spatele lui, fo- 
losindu-se de mână pentru a amortiza ciocnirea de zid, și ricoșând 
astfel ca o minge într-un loc unde nu mai putea fi atins. Lama se 
știrbi întâlnind țigle, nu carne, se auzi un zăngănit metalic și fangul 
se răsuci în mâna nebunului. Sângele care se prelinse pe mâner îl 
făcu lunecos, zădărnicind strânsoarea mâinii. Din cauza izbiturii, 
mușchii tari ca oţelul nu-l mai ascultară o clipă. 

Arma 

În mijlocul grădiniţei cu nisip, cinci pietre modelate de apă în 
forme rotunde și perforate. Se duse spre ele, ținând minte locul în 
care se aflase anarhistul, încercând să calculeze lucrurile în așa fel 
încât să le poată arunca fără să mai țintească atunci când va ajunge 
la mica grămadă. Cea mai apropiată era mai grea decât s-ar fi putut 
crede, ceea ce îi dădu calculul peste cap. Piatra trecu pe lângă umă- 
rul anarhistului, apoi căzu pe terasă, iar anarhistul își ridică fangui 
făcând un salt în direcţia lui Donald. 

Nimeri cu piciorul pe piatra rotunjită și alunecă. 

Îi mai rămăsese doar o singură piatră pe care ar mai fi putut s-o 
arunce: una albicioasă, cu o gaură de care putea fi prinsă, cântărind 
vreo șapte-opt funzi. O aruncă spre vintrele anarhistului, expuse de 
picioarele depărtate, și acesta se rostogoli la pământ ținându-se de 
testicole. 

Incapabil să simtă durere în starea în care se afla, dementul nu 
era totuși ferit de consecinţele loviturii în organele genitale. Respi- 
raţia i se frânse și se lăsă o liniște nefirească, care făcea și mai percu- 
tante geamătul și scrâșnetul de furie pe care Donald le percepea cu 
acuitate. 

* Şi totuși, reușea să-și recapete respirația. 

Dădu să apuce sabia căzută pe jos, dar Donald avu timp să-i 
arunce nisip în ochi. Lama șuieră din nou și de data aceasta îl atinse 
pe Donald în antebraţul drept, ca o înțepătură otrăvită de viespe. 

Arma 

Epuizase tot ceea ce îi oferise terenul: cele două pietre, nisipul. 
Nisipul îi orbise doar un ochi anarhistului și doar atâta lucru nu l-ar 

fi deranjat prea mult. Era din nou în picioare, înarmat și gata să sară 
din nou la Donald, profitând de avantajul terenului. 

Arma 

Anarhistul sări, dar Donald eschivă și fangul se înfipse în nisip, 
de unde părea că iese cu greu. (Era ca și cum omul ar fi fost o 
prelungire a armei și nu invers). Se rostogoli și izbi cu piciorul în- 
cheietura mâinii anarhistului, ceea ce îl făcu să-și deschidă pumnul, 
scăpând fangul. O a doua lovitură, prost plasată, dar suficient de 
puternică, azvârli arma în lături, iar anarhistul își recâștigă respi- 
raţia, capabil să scrâșnească un blestem, aruncându-se apoi după 
sabie fără să-i mai pese de ce parte o apucă. O prinse de lamă, nu de 
mâner, tăindu-și două degete, apoi o ridică și o aruncă spre Donald, 
care trebui să evite arcul de oțel al tăișului; încordându-și picioarele, 
Donald își puse capul în poziție de atac și izbi cu fruntea nasul și 
gura nebunului, lovindu-l în același timp cu ambii pumni în stomac, 
folosindu-se de toată forța pentru a-l sălta, ținându-și picioarele cât 
mai bine înfipte în nisipul instabil care ameninţa să-l trădeze. Adver- 
sarul căzu, și capul i se izbi de piatra providenţial aflată în mijlocul 
grădiniței cu nisip. 

Dar nu asta e arma mea. 

Preţ de o clipă rămase prostit. Anarhistul nu-i răspundea la 
atac. Era moale de tot și sub ceafa pe care Donald o putea vedea 
foarte de aproape se afla bolovanul de care trebuie să se fi lovit 
atunci când căzuse pe spate. 

Am zărit o armă, nu-i așa? 

Deși ca prin ceaţă, își aminti exact ce văzuse, se ridică în picioa- 
re săltându-l pe anarhist și-l târî pe alee spre ușa-glasvand a clinicii. 
Nu dădu atenţie omului cu fesele tăiate, rămas întins pe iarbă, și nici 
mulțimii aflate în spatele ușii, care începuse să dea înapoi cu excla- 
maţii de uimire, și își folosi arma. 

Care era, după cum fusese învăţat, o foaie de geam, care putea 
fi spartă pentru a obține din ea lame ascuțite. 

Observă, cu un dezinteres total, atunci când îl răsuci pe anar- 
hist, că acesta avea pe ceafă o dâră de sânge provenită, probabil, din 
rana provocată de bolovan. Apoi îi folosi capul ca pe un ciocan și 
sparse ușa, după care îi tăie gâtul într-una din bucățile de geam 
rămase în cadru. 

Le spuse în yatakangă oamenilor îngroziți din spatele ușii: 

— Galbeni fricoși ce sunteţi! Copii mâncători de căcat, născuți 
din cur de poponari! Grămadă de hoituri colorate cu pișat! Muște de 
căcat! Labagii scopiţi! Văduve de trotuar care n-aţi avut în toată viața 
voastră un bărbat decât pentru bani! Voi, flautiste, de sânge sugătoa- 

re, pupincuriste, pângăritoare a sfintelor lăcașuri! Fătături fără 
creier, și fără inimă, și fricoși castraţi ai unei vaci genetic aberante şi 
idioate, copii de hoţi plini de păduchi care v-aţi otrăvit taţii și v-aţi 
violat mamele și v-aţi vândut surorile olandezilor și v-aţi trădat fraţii 
pentru a fi vânduți în măcelării. Comercianţi de excremente de mâna 
a doua, voi de ce nu ați făcut nimic? 

Și după aceea își dădu seama că târa un cadavru și că își tăiase 
ambele mâini, astfel încât nu putea ști dacă sângele care-i picura pe 
piept era al lui sau al anarhistului — și abia atunci înţelese ce făcuse. 
Lăsă trupul să cadă, se urcă pe el și începu să plângă. 


lumea evenimenţială (12) 
SENTIMENTUL GENERAL 


„Înţelegi ce înseamnă, nu-i așa? De fapt toți 
Înţelegi ce înseamnă, nu-i așa? De fapt toți 
Înţelegi ce înseamnă, nu-i așa? De fapt toți 
copiii noștri vor fi niște handicapaţi! 
copiii noștri vor fi niște handicapați! 
copiii noștri vor fi niște handicapaţi! 
La ce ne vor mai folosi toate născocirile noastre când 
La ce ne vor mai folosi toate născocirile noastre când 
La ce ne vor mai folosi toate născocirile noastre când 
vom fi confruntați cu oameni care gândesc mai bine ca noi? 
vom fi confruntați cu oameni care gândesc mai bine ca noi? 
vom fi confruntaţi cu oameni care gândesc mai bine ca noi? 
Stii ce puteți face cu Comisia Eugenică, nu 
tii ce puteţi face cu Comisia Eugenică, nu 
Știi ce puteţi face cu Comisia Eugenică, nu 
-i așa? Puteți... 
-i aşa? Puteți... 
-i aşa? Puteți... 
Ne va reduce, ca să spunem așa, la a fi 
Ne va reduce, ca să spunem așa, la a fi 
Ne va reduce, ca să spunem așa, la a fi 
imbecili și invalizi. 
imbecili și invalizi. 
imbecili și invalizi. 
Aţi văzut că Engrelay Satelserv a hotărât să trimită un 
Aţi văzut că Engrelay Satelserv a hotărât să trimită un 
Aţi văzut că Engrelay Satelserv a hotărât să trimită un 

expert în genetică în Yatakang? 

expert în genetică în Yatakang? 

expert în genetică în Yatakang? 

Dacă o asemenea companie ia lucrurile în serios 

Dacă o asemenea companie ia lucrurile în serios 

Dacă o asemenea companie ia lucrurile în serios 
înseamnă că e ceva. 

înseamnă că e ceva. 

înseamnă că e ceva. 

Dar se pare că guvernul încearcă să convingă oamenii 
Dar se pare că guvernul încearcă să convingă oamenii 
Dar se pare că guvernul încearcă să convingă oamenii 
că totul e o minciună. 

că totul e o minciună. 

că totul e o minciună. 

Ceea ce înseamnă că, de fapt, nu are capacitatea 

Ceea ce înseamnă că, de fapt, nu are capacitatea 

Ceea ce înseamnă că, de fapt, nu are capacitatea 

de a face același lucru pentru noi! 

de a face același lucru pentru noi! 

de a face același lucru pentru noi! 

DE A FACE ACELAȘI LUCRU PENTRU NOI! 

DE A FACE ACELAȘI LUCRU PENTRU NOI! 

DE A FACE ACELAȘI LUCRU PENTRU NOI! 

DE A FACE ACELAȘI LUCRU PENTRU NOI! 

DE A FACE ACELAȘI LUCRU PENTRU NOI! 

DE A FACE ACELAȘI LUCRU PENTRU NOI!“ 


(NECINSTIT Termen care definește profiturile obținute de alții 

e care noi am încercat să-i păcălim fără să reușim. A se vedea și 

TICĂLOȘIE, PE SUB MÂNĂ și CE NOROC CĂ MI-AM DAT SEA- 
MA 

— Lexiconul Hipcrime de Chad C. Mulligan -) 


continuitate (27) 
SALVAREA OMULUI 


De o parte și de alta a drumului strălucea umed, în miezul verii, 
verdele proaspăt al ierbii înalte. Covorul ei era străpuns pe alocuri 
de tufișuri pitice și copaci. Priponite cu lanțuri scumpe, pentru că 


356 


funiile din piele sau frânghie s-ar fi putut rupe, caprele făceau tot ce 
le stătea în puteri să smulgă scoarța de pe copaci, ucigându-i în felul 
acesta, deși era suficientă iarbă pe lângă țărușii în jurul cărora se 
învârteau. Exceptând lanţurile, drumul părea să fie singurul intrus 
într-un univers alcătuit din plante și animale; și nu atât drumul, 
pentru că natura sălbatică îl domina copios, mușcându-i obrazul și 
împroșcându-i-l cu gropi în care mustea noroiul, cât ideea de rectili- 
niaritate. 

Și totuși, existența omului se făcea simțită prin lucrările lui, care 
se iveau ici și colo. La fiecare milă sau două erau porțiuni de teren 
înconjurate de canale de irigație pentru legume, în mijlocul cărora se 
aflau cătunuri încropite în cel mai autentic stil beninian, din lemn și 
stuf. Casele familiilor mai înstărite semănau cu niște carapace de 
broască țestoasă într-o dezlănţuire de culori, întrucât proprietarii 
culeseseră toate cutiile de conserve, canistrele și rezervoarele de ben- 
zină, chiar și foile de tablă de pe mașinile abandonate, apoi le turti- 
seră cu maiurile, îmbinându-le grijuliu ca pe niște armuri medievale, 
pentru a feri lemnul de apă, putrezire și termite. 

Hărțile ținutului fuseseră ținute la zi printr-un sistem bazat pe 
informaţii orale, dar chiar dacă ar fi fost revizuite cu o săptămână în 
urmă de o echipă de geografi ai ONU, lui Norman tot i-ar fi venit 
greu să se raporteze la ceea ce vedea afară, pe geamul mașinii, după 
harta pe care o ţinea pe genunchi. 

Trebui să-și mărturisească mâhnit: „Cele două dealuri de acolo 
trebuie să corespundă acestor semne, asta înseamnă că de aici ar 
trebui să se escaveze lut de pe fundul fluviului, pentru filtrele po- 
roase ale uzinei de mase plastice din... de unde?... Behploti...“ 

Zumzetul de insectă al motorului mașinii în care se aflau se 
transformase într-un fel de mormăit. Gideon Horsfall se întoarse și 
spuse: 

— Fir-ar al dracului să fie, și eu care am crezut că ajungem în 
Lalendi înainte de a fi nevoit să schimb cilindrii. O să opresc după 
curbă. 

Dincolo de curbă se afla un alt sătuc, care avea însă o școală și 
un dispensar. Nimeriseră ziua în care clinica, o clădire mică din 
beton, văruită, era închisă, dar în școală era o activitate intensă. În 
această regiune ploile verii erau intermitente, și toată perioada de 
precipitaţii se consuma în trei săptămâni. Profesorul — un tânăr cu 
un evantai și ochelari de modă veche - își desfășura activitatea sub 
un pâlc de copaci pitici. Clasa era formată din băieți și fete între șase 
și doisprezece ani, care lucrau pe abecedare editate de ONU. Făceau 

cu toții eforturi pentru a nu își lăsa atenţia distrasă de apariția ma- 
șinii. 

“Deși nu începuse ploaia, atmosfera era groaznic de umedă. 
Norman, ud din cap până în picioare, se gândi la câtă energie i-ar fi 
trebuit să iasă din mașină și să stea pe picioarele lui. ÎI întrebă pe 
Gideon dacă avea nevoie de ajutor să schimbe cilindrii. Răsucindu-se 
să ia doi cilindri noi — unul de hidrogen, altul de oxigen, — dintr-un 
coș aflat în spatele mașinii, Gideon îi spuse că nu avea nevoie de nici 
un ajutor. 

Norman ieși, totuși, și își îndreptă privirile spre fațada în formă 
de verandă a clădirii, unde se afla un mic grup de femei, printre care 
un bărbat de vârstă mijlocie, foarte slab, întins pe o masă așezată pe 
capre de lemn. Storceau cârpe în niște găleți cu apă, după care îl 
ştergeau cu ele, fără ca el să le bage în seamă. 

Uimit, îl întrebă pe Gideon: 

— Ce se întâmplă? Omul ăla e bolnav? 

Gideon nu se uită din prima clipă. Trânti cilindrii în spatele 
mașinii, reconectă furtunurile de gaz și le legă pe cele goale pentru 
a asigura circuitul. Abia apoi se uită spre ceea ce îi arătase Norman. 

- Bolnav? Nu, mort, spuse el absent, după care aruncă cilindrii 
în mașină. 

Unul dintre elevii mai mari, care stătea turcește în fundul clasei, 
ridică mâna și îl întrebă ceva pe profesor. 

-S-a întâmplat ceva? întrebă Gideon după ce își dădu seama că 
Norman nu se mai urcă în mașină. 

— Nu chiar, răspunse Norman după o scurtă pauză. Numai că... 
Cum să-ţi spun, până acum n-am mai văzut nici un cadavru. 

-Nu se deosebește prea mult de o ființă vie, spuse Gideon. 
Doar că nu respiră și nu suferă. Fir-ar să fie, exact de asta mi-e frică. 
Te deranjează dacă l-ai asista câteva minute pe directorul școlii la 
oră? 

Femeile terminaseră de spălat cadavrul; apoi vărsară apa mur- 
dară și un purcel veni repede să se bălăcească în băltoaca rămasă. 
Din vârful parilor care susțineau veranda, priveau grav câţiva pui. 
Una dintre femei aduse un hârdău plin cu ceva lipicios și alb și 
începu să ungă faţa cadavrului cu un smoc de pene. 

— Pentru ce e aia? îl întrebă Norman pe Gideon. 

- Cum? A, te referi la vopseaua albă? Cred că e vorba de o 
tradiție rămasă de pe vremea când au venit misionarii pe meleagu- 
rile astea. Toate picturile de sfinți și îngeri pe care le-au văzut când 
au fost convertiți la creștinism aveau pielea albă, așa că au luat ho- 

tărârea ca în felul ăsta să asigure morţilor o șansă mai mare când 
ajung la porțile raiului. 

Întreaga clasă se ridică în picioare când profesorul trecu prin 
dreptul ei și se îndreptă spre mașină. 

- Bună dimineaţa, domnilor, spuse afabil tânărul corpolent. 
Clasa mea a primit permisiunea să vă pună câteva întrebări. Și pen- 
tru că posibilităţile lor de a călători sunt atât de reduse, cred că îi veți 
înţelege. 

- Desigur, spuse Gideon cu o umbră de oftat în glas. 

- Mii de mulțumiri. În primul rând, am putea știi de unde ve- 
niți? 

Profesorul se întoarse și își întinse mâna spre unul dintre elevii 
mai mari, care îi aduse o hartă în culori vii. Copiii aceia, care nu 
manifestau cine știe ce interes pentru mort sau pentru automobilul 
străinilor, își concentrară atenţia spre a vedea țara pe care le-o va 
arăta Gideon. 

Când degetul lui se opri în zona New York-ului, se auzi un oftat 
colectiv. 

- Sunteţi american, spuse profesorul. Sarah, am învăţat despre 
America, nu-i așa? Ce știm până acum despre acea mare țară? 

O fată care dădea semne de maturitate pretimpurie, cam de 
treisprezece ani, una dintre cele mai mari din clasă, spuse: 

- America are peste patru sute de milioane de oameni. Dintre 
ei unii sunt negri, ca noi, dar cei mai mulți sunt coc... 

— Cauc... „ o corectă profesorul. 

— Caucazieni, reuși în cele din urmă să spună și Sarah. Capitala 
e la Washingham... 

— Washing... ? 

— Washington. Sunt cincizeci și două de state. La început au fost 
treisprezece, dar acum sunt de patru ori mai multe. America e foarte 
bogată și puternică, și nouă ne trimite seminţe bune pentru plantat, 
noi soiuri de pui și vaci, care sunt mai bune decât ce am avut noi, și 
o mulțime de medicamente și dezinfectante care ne ajută să fim 
sănătoși. 

Zâmbi, și pe figura ei înflori plăcerea succesului pe care îl avu- 
sese micul ei recital. 

— Foarte bine, o felicită Gideon. 

Un băieţel care stătea lângă Sarah, și cam tot de vârsta ei, ridică 
mâna. 

— Aș vrea să vă întreb, domnule... 

Norman simți un impuls de a-și lăsa mintea să viseze. Fără 
îndoială că era una din sarcinile lui Gideon de domeniul relațiilor 

publice, pe care acesta trebuia să le îndeplinească atunci când se afla 
în voiaj prin ţară — și care lui Norman i se păru o absurditate; primul 
secretar al Ambasadei Americane oprindu-se la întâmplare într-unul 
din satele izolate ale acestei țări pentru a sta la taifas cu niște copii! 
Dar își obligă mintea să fie atentă la toate detaliile. 

Abia acum își dădu el seama de ce îi fusese atât de dificil acest 
lucru acum câteva secunde. Pregătirea cadavrului pentru înmor- 
mântare, ceea ce reprezenta ceva obișnuit pentru toți oamenii care 
locuiau aici, îl șocase. În America puteai considera moartea drept un 
eveniment public dacă era cauzată de un atac de cord sau de atacul 
vreunui anarhist, dar aproape nimeni nu văzuse un anarhist dezlăn- 
țuit. Din punct de vedere sentimental, cât și al vieții cotidiene, moar- 
tea era considerată ceva ce se putea întâmpla într-un spital, ascuns 
vederii celorlalţi, cu excepția specialiștilor, versați în mânuirea cărnii 
omenești. 

Dar oamenii mor. 

Din acest punct de vedere, Beninia era un șoc permanent. Pre- 
luată de ochi sau de ureche, informaţia pusă la îndemână de Shal- 
maneser și de biblioteca GT putea fi ingurgitabilă și chiar digerată 
până la un punct. Confruntat însă cu limba, mirosul, alimentaţia 
locală, aerul lipicios al verii timpurii, clisa de noroi care îi înconjura- 
se pantofii, era în aceeași stare de plâns ca a boșimanului care încear- 
că să descifreze sensul unei fotografii, epuizat de efortul de a lega 
cu o punte prăpastia care îl despărțea de simbolurile pe care le aflase 
anterior și realitatea momentului. 

Și totuși trebuia făcut. Izolat în turnul cu aer condiţionat al 
corporației GT, cineva ar fi putut jongla o mie de ani cu datele fur- 
nizate de computer, pe care să le aranjeze într-un milion de scheme 
cât se poate de frumoase. Era însă nevoie să te duci la fața locului și 
să verifici acolo corectitudinea datelor înainte de a le ordona con- 
form programelor lui Shalmaneser, menite să facă tranziţia de la 
„ipoteză“ la „realitate“. 

Dintr-o dată atenţia lui se reîntoarse la aici și acum, ca și cum 
cineva ar fi răsucit un buton aflat în mintea lui. Reluă, din memorie, 
restul întrebării puse de băiat. 

— „cum de pot chinezii provoca atâtea pagube în California? 

Pe faţa lui Gideon se citea uimirea. 

— Mă tem că nu te-am prea înțeles, spuse el după un moment. 

- Vă rog să-l scuzaţi pe acest copil, domnule, spuse profesorul 
cât se poate de jenat. Nu e cel mai fericit subiect... 

- Voi răspunde la orice întrebare, oricât de incomodă ar fi ea, 
spuse Gideon. N-am prea înţeles despre ce e vorba, asta-i tot. 

- Bine, domnule, spuse băiatul, aici avem un televizor, și profe- 
sorii ne pun, pe cei mai mari dintre noi, să urmărim programul de 
ştiri înainte de a pleca acasă, așa că vedem totul despre America. Și 
întotdeauna sunt prezentate și neajunsurile pricinuite de chinezii 
infiltrați în California. Dar dacă americanii sunt așa ca dumneavoas- 
tră, sau ca englezii, și chinezii arată așa cum îi vedem noi la televi- 
zor, cu ochii lor ciudaţi și pielea așa de diferită, de ce nu-i 
recunoașteţi ca să-i prindeţi? 

— Am înțeles, spuse Norman nu prea bine dispus. Mă lași pe 
mine să lămuresc lucrurile, Gideon? 

Se dezlipi de capota mașinii, de care se sprijinise până atunci, și 
se apropie de grupul de copii, cu ochii pe cel care pusese întrebarea. 
Nu avea mai mult de treisprezece ani și cu toate astea își formulase 
întrebarea într-o engleză de cea mai bună calitate, cu un ușor accent 
britanic. Probabil că aflase știrea de la unul dintre comentatorii Eu- 
ropei Comune. Era totuși o performanţă, având în vedere vârsta lui. 

— Cum te cheamă, fiule? 

— Simon, domnule. Simon Bethakazi. 

- Păi, Simon, poate că știi deja cum e când faci o prostie de care 
nu vrei ca să afle și ceilalți. Nu pentru că ai fi pedepsit — dar pentru 
că oamenii ceilalți ar râde de tine. Ei te credeau cel mai deștept băiat 
din școală, or, un băiat deștept nu are voie să facă asemenea prostie. 
Ai înțeles? 

Simon dădu din cap în semn de aprobare, cu o expresie cât se 
poate de concentrată. 

~ Numai că uneori se întâmplă în așa fel încât lucrurile nu mai 
pot fi ascunse. Să zicem că... hâmmm! Să zicem că ai dat peste bor- 
canul cu lapte, singurul din toată casa, și l-ai spart. Și totul e din 
cauza ta, numai că tu ai făcut o prostie din pricina căreia s-a întâm- 
plat ce s-a întâmplat, cum ar fi, să zicem, încercarea de a-l lua cu 
piciorul de pe raft. 

Pe chipul băiatului se citi nedumerirea, dar, zâmbind, profeso- 
rul îi spuse ceva în shinka. Figura i se însenină pe când încerca să-și 
stăpânească o strâmbătură. 

— Bun — ai putea încerca să dai vina pe altcineva... Nu, n-ai face 
așa ceva; tu ești băiat bun. Ai putea da vina pe un porc care te-ar fi 
împins, sau pe un pui care te-ar fi speriat, făcându-te să te împiedici. 
Chinezii ar trebui să fie, într- adevăr, foarte deștepți ca să ne producă 
toate pagubele alea. Dar cum America e o ţară mare, bogată și pu- 
ternică, nu ne convine să recunoaștem că mai există printre noi și 
oameni care nu sunt fericiţi — că de fapt sunt atât de nefericiţi încât 
ar vrea să schimbe cursul lucrurilor. Dar sunt prea puţini, numai 
câțiva, așa încât nu-și pot duce intenţiile la bun sfârșit. Și așa, ei se 

enervează și strică lucrurile, așa cum fac oamenii mai peste tot în 
lume. Și mai sunt și alți oameni cărora, tot așa, le-ar plăcea să schim- 
be lumea, dar nu se folosesc de bombe și nici nu dau foc caselor. Dar 
dacă ar descoperi că mai sunt și alţii la fel ca ei, s-ar putea hotărî s-o 
facă. De aceea nouă ne convine să lăsăm lucrurile așa cum sunt, deși 
la mijloc e vina altcuiva. Înţelegi? 

— S-ar putea ca lucrurile să fie cam complicate pentru el, îi spuse 
profesorul lui Norman. 

— Ba nu, am înţeles. Tonul lui Simon era categoric. Am văzut pe 
cineva ieșindu-și din fire. Asta s-a întâmplat anul trecut, când m-am 
dus la vărul meu, în nord. Atunci am văzut o doamnă inoko certân- 
du-se cu un bărbat. 

Pe buzele lui Norman se iviră cuvinte care-i trădau neîncrede- 
rea. Dar înainte să le fi rostit, îl auzi pe Gideon tușind politicos. 

— Sper că ne veţi scuza, dar trebuie să ne continuăm drumul. 

- Desigur, spuse profesorul. Vă mulțumim pentru bunătatea 
dumneavoastră. Clasă, de trei ori pentru oaspeții noștri: Hip! 


Când ieșiră pe drum, Norman spuse: 

- Și, cam ce ar crede Guvernul despre asta... despre prezentare? 

- A fost cinstită, spuse Gideon, străbătut de un fior. În nici un 
caz nu vor auzi așa ceva la televizor, dar a fost cinstit tot ce le-ai 
spus. 

Norman avu o ezitare. 

- Am o întrebare, dar mi se pare o prostie... Fir-ar! De ce fusese 
Simon așa de nerăbdător să sublinieze faptul că a văzut pe cineva 
pierzându-și firea? 

- E un copil cu o minte strălucită, într-adevăr. Și cât se poate de 
sofisticat. 

-Oricine și-ar fi putut da seama că nu e un prost! Dar am 
întrebat... 

— A putut s-o spună în engleză. Dar n-ar fi putut s-o spună în 
shinka, limba lui maternă, ceea ce e un lucru bun pentru un băiat de 
treisprezece ani, nu-i așa? 

Norman dădu din cap uimit. 

- Întreabă-l pe filolog — cum îl cheamă? Cel pe care l-ai adus cu 
tine. 

— Derek Quimby. 

- Aha! Întreabă-l pe el dacă poți să exprimi ideea de a-ţi ieși din 
fire în shinka. Nu poți. Poţi doar să te foloseşti de cuvântul care 
înseamnă „nebun“. 

— Dar... 

— Doar ţi-am spus. Gideon luă o curbă largă, încercând să evite 
gropile din drum. Nu vorbesc prea bine limba, dar mă pot descurca. 
Poți spune „enervat“ sau chiar „exasperat“, dar ambele cuvinte pro- 
vin din rădăcini care înseamnă „creditor“. Unul pe care te superi 
pentru că îţi este dator cu o scuză, exact așa cum cineva ţi-ar datora 
niște bani, sau o vacă. Poţi spune „nebun“ plasând unul din cei doi 
modificatori în faţa lui — fie rădăcina pentru „amuzant“, sau cea 
pentru „lacrimi“. În cel de al doilea caz faci referire la cineva care nu 
mai are nici o șansă să-și însănătoșească mintea, un bolnav pe care 
trebuie să-l îngrijești și să-l cureți. În primul caz inviţi oamenii să 
râdă de cineva care și-a ieșit din fire, dar care în cele din urmă se va 
calma. 

— Din punctul lor de vedere furia este considerată drept nebu- 
nie? 

-Din punctul lor de vedere nu este suficient de importantă 
pentru a o eticheta cu un cuvânt anume, asta-i tot ce vă pot spune. 

— Dar oamenii trebuie să-și mai iasă și din fire din când în când! 

— Sigur că da. Am avut ocazia să-l văd chiar pe Zad enervându-se. 
Dar furia lui nu era îndreptată împotriva cuiva. A fost în ziua când 
medicii i-au spus că trebuie să se retragă sau să moară. Și asta i-a 
făcut bine. A fost ca un catarsis. Ceea ce nu li se întâmplă, însă, e să 
se enerveze atât de tare, încât să spargă tot ce e în jurul lor și mai 
târziu să o regrete. Sunt aici de mai bine de doi ani, și în tot timpul 
ăsta n-am văzut ca un părinte să-și bată copilul. N-am văzut ca un 
copil să dea în alt copil. Să-i pună o piedică, da, sau să iasă brusc de 
după colț, făcându-se că e un leopard. Știţi ce spuneau de mult cei 
din tribul Mandingo despre cei din Shinka? 

Norman încuviință cu o mișcare ușoară a capului. 

- „Sunt vrăjitori care pot fura inima din pieptul unui războinic.“ 

- Exact. Și o fac fără patimă. Nu știu cum reușesc, dar iată do- 
vada. O mie de ani și mai bine în același loc, fără să supere pe nimeni 
și exact așa cum ţi-am spus în ziua când ai sosit, i-au asimilat pe 
holaini, pe Inoko și pe Kpala... și vrei să-ți mai spun ceva ce cu 
siguranță că n-ai să crezi? 

— Ai făcut-o deja. 

- Vorbesc cât se poate de serios. Întinderea cadavrelor și vopsi- 
rea feței lor cu alb mi-a amintit de ceva. Primul misionar creștin care 
a venit aici a fost un călugăr spaniol, pe nume Domingo Rey. Doar 
știi că spaniolii au un post pentru comerțul cu băștinașii nu departe 
de Port Mey, care e un punct de tranzit pentru Fernando Po. E acolo 
un indicator și, dacă ai timp, poți să te duci să-l vezi. Oricum, călu- 
gărul ăsta a făcut un lucru cât se poate de necreşștinesc. După ce a 

petrecut aici șapte ani, a înnebunit și s-a înecat. Era convins că fusese 
prins în mrejele lui Satan. A învăţat destulă shinka pentru a începe 
să predice, și a început chiar cu niște parabole și paragrafe esențiale 
din evanghelii și, spre durerea lui cea mai mare, oamenii cu care a 
discutat i-au spus: nu, ceea ce știi tu nu-i adevărat, nu a existat 
nimeni cu numele de Isus, cel care a săvârșit faptele acelea e omul 
nostru pe care îl cheamă Begi. Știi cine e Begi? 

— Nu cred, spuse Norman după o pauză. 

— Orice material informativ despre Beninia care nu pomenește 
nimic despre Begi nu face nici doi bani, mormăi Gideon. L-ai putea 
numi un erou popular, un fel de Jack, sau chiar Anancy din Indiile 
de Vest. Se pare că numele lui ar însemna „născut-iarna“ și se spune 
despre el că avea întotdeauna o suliță boantă și un scut cu o gaură 
în el, ca să poată vedea. Și, exact așa cum e de așteptat, poveștile 
despre el au fost mult mai pe gustul populaţiei shinka decât cele cu 
Isus. Aceea care l-a înnebunit pe sărmanul călugăr — vrei s-o auzi? 

- Sigur, dă-i drumul. 

Gideon reduse mult viteza și încercă să evite gropile care mân- 
caseră fața drumului. 

- Păi, legenda spune că ajunsese la o vârstă bine coaptă, bucu- 
rându-se de o enormă prețuire populară, pentru că i-a făcut pe vră- 
jitori să pară niște nătărăi, învingând un monstru al mării, și fiindcă 
reușise s-o păcălească până și pe fantoma străbunicului său, așa că 
tot omul care avea vreun necaz venea la el. Odată, marele Holaini, 
Emirul — care în shinka a devenit „Omee“, ceea ce înseamnă „indi- 
gestie“; le plac jocurile de cuvinte, alea rele — așadar, Emirul s-a 
săturat de felul în care shinka își șmechereau stăpânii. Așa a fost 
cazul când s-au impus niște taxe drastice, ceea ce a făcut ca oamenii 
să se ducă la Begi să i se plângă, la care el i-a întrebat de ce nu-și 
mânau vacile cele mai fertile în grajdurile holainilor, unde se aflau 
taurii, pentru ca apoi să-și plătească taxele, dându-le înapoi propriii 
lor viței? Ceea ce le-a gâdilat puţin simțul umorului. Și, apropo, Begi 
ar fi spus, conform legendei: „Daţi Emirului ce-i al Emirului!“ 

— Asta se întâmpla cam în timpul lui Cezar, murmură Norman. 

- Exact. Așa că în cele din urmă Emirul a trimis un mesager 
pentru a descoperi cine îi juca festele astea urâte, și Begi a spus că el 
e acela, și dus a fost. Conform obiceiului, Emirul l-a răstignit pe un 
mușuroi de furnici. Și, când, în ultimele lui clipe bătrânu-i tată orb 
a venit să-l vadă, i-a spus acestuia că shinka nu trebuie să-i condam- 
ne pe holaini, pentru că erau prea proști ca să poată înțelege ce 
făcuse el pentru ei. 

— Tată, iartă-i, pentru că nu știu ce fac? 

- Faptul că ai fost educat în spiritul baptiștilor mă scutește să-ți 
mai explic o mulţime de lucruri, nu-i așa? Cred că dacă Părintele Rey 
ar fi fost ceva mai profund, s-ar fi gândit și la posibilitatea ca o serie 
de legende creștine să fi ajuns aici prin zvonuri, așa cum se pare că 
a ajuns la Roma povestea despre Buddha, ceea ce a și dus la canoni- 
zarea lui sub numele de Sfântul Josaphat — pe asta o știai? Am însă 
impresia că la vremea aceea nu era cea mai bună climă pentru culti- 
varea ideilor pe mealeagurile de aici. Ceea ce contează, însă, e faptul 
că Begi a ajuns să încarneze idealul shinka, de om tolerant, echili- 
brat, înțelept — o adevărată emblemă. Și totul a durat până când un 
misionar mai luminat a avut ideea să spună că Begi a fost un profet 
trimis la shinka astfel încât creștinătatea să fie sigură că și aici se va 
produce progresul atât de necesar. Astăzi shinka susțin că ceea ce a 
făcut Begi e mult mai bine decât ce a făcut Isus, pentru că învățătiuira 
lui a fost înțeleasă de oameni, în timp ce Isus a mers prea departe și 
a predicat oamenilor, cum au fost britanicii, de exemplu, care n-au 
înțeles nimic, fiindcă altminteri nu s-ar comporta așa cum o fac. 

Urmă o tăcere întretăiată doar de mormăitul motorului și even- 
tualele exclamaţii provocate de gropile din drum. În cele din urmă 
Norman spuse: 

- Ți-am spus că până acum n-am mai văzut nici un mort. Nu 
știu cum de-am putut afirma așa ceva. Înghiţi cu greu nodul uriaș 
care părea că-l ameninţă să se înăbușe. Pentru că... ieri am omorât pe 
cineva. 

— Cum? Pe cine? 

— Una din Fiicele Divine. Se repezise cu un topor la Shalmane- 
ser. Retezase deja mâna unuia din tehnicienii noștri. 

Gideon rămase pe gânduri. În cele din urmă spuse: 

— Există un proverb shinka. 

- Despre ce e vorba? 

— „Viaţa e lungă — fă numai acele lucruri de care să fii mândru 
când ţi le vei aminti la bătrâneţe.” 


urmărind detaliile (20) 
E i BATRANA DOAMNA, 
SUPUSA NEINDUPLECATEI FORȚE 


Hotărârea programării pentru reorganizare și dezvoltare 

A fost luată la o ședință cu toate formalitățile de rigoare 

De către reprezentanţi aleși pe baze democratice ai oamenilor 
Dintre care nici unul nu se afla înăuntru -— ci în fața ușii 

În timpul sondajului pentru ultima alegere 
Atunci când au adulmecat mirosul și au știut că nu le place. 


Un director adjunct de la Ministerul Sănătății 

A spus că e de neimaginat ca bătrânii și copiii 

Să trăiască azi într-o asemenea mizerie victoriană. 

A dat exemple de focuri cu flacără deschisă, s-a referit la podele 
de lemn despicate, 

Ferestre simple, toalete fără capace etanșe 

Membrii comitetului s-au cutremurat și au fost de acord cu 
schimbarea. 


Au fost trimise sesizări la șaizeci și șapte de capi de familie — 
Lista fiind completată din registrele electorale. 

S-a fixat o dată pentru mutarea în apartamentele nou-nouțe. 
Conform legii, puteau fi formulate și obiecţii. 

Dacă numărul obiecțiilor depășea treizeci și trei la sută. 
Ministerul Locuinţelor ar fi organizat o audiere publică. 


A rămas în afara listei o femeie pe nume Grace Rowley. 

În conformitate cu instrucțiunile, computerul electoral 
Omiţând să-i înregistreze datele trei ani consecutiv 

A trecut-o ca nerezidentă, presupus mutată, sau moartă. 
Totuși, pentru a fi sigur, i-a scris un bilet 

Dar nici un răspuns nu a fost primit înainte de data programată. 


S-a întâmplat să fie dimineaţa celei de a șaptezeci și șaptea ei 
aniversări. 

Se trezi din cauza unor zgomote pe care nu le mai auzise nicio- 
dată până atunci. 

Zdrobituri parcă, și surpare de pământ și urlet de motoare 
Când se trezi, speriată, și își puse haina soioasă 

Pe deasupra desuurilor murdare cu care se culca întotdeauna 
Descoperi doi străini în propria-i cameră. 


Anii scurși adunaseră acolo o mulțime de amintiri 

Pantofi la modă pe vremea când fusese ea o fată drăguță, 

O amintire de la un bărbat cu care atât și-ar fi dorit să se mărite, 
O primă ediție dintr-o carte care s-a vândut într-un milion de 
exemplare, 

O chitară spartă la care cântase ea cândva cântece de dragoste, 
Un disc cu Piaf din zilele de glorie ale lui Piaf. 


O voce spuse: „Doamne, Charlie, dar asta face o avere.“ 

Împachetând un bibelou, un ziar îl informă 

Despre uriașul succes al primei 

aselenizări a omului. 

O voce spuse: „Doamne, Charlie, ai mai văzut vreodată atâta 
gunoi?“ 

Numele erau împrăștiate la întâmplare: Dylan, Brassens, 
Aldous Huxley, Rauschenberg, Beethoven, Forster, Mailer, 
Palestrina... 


Ca mâlul depozitat de fluviul timpului în straturi nămoloase 
Moștenirea noroioasă a generaţiilor la modă care au trecut 

E o dovadă a legăturilor avute de doamna Rowley cu lumea ei 
Și într-un fel surmenajul... bătrânețea... contactul s-a rupt 
oricum. 

Ridicându-și ochii și descoperind că ea îi privea, 

Bărbaţii, amândoi atât de tineri, își ziseră „O, Doamne, 

O, Doamne.“ 


Cu autoritatea comitetului, ales în mod democratic, 

O luară pe Grace Rowley și o duseră într-o Casă. 

Prin autoritatea comitetului, democratic ales, 

Îi vândură la licitație lucrurile, dar nu îmbrăcămintea 

Și negustorii înstăriți de antichităţi au cumpărat câteva obiecte 
Și le-au revândut cu profituri enorme colecționarilor sau chiar 
muzeelor. 


Când s-a ridicat problema cheltuielilor publice excesive 
Datorită întreținerii din banii consiliului a apartamentelor 

din marile orașe, 

S-a explicat că lucrurile lui Miss Rowley când au fost vândute 
Au făcut mai mult decât să acopere cheltuielile pentru cazarea ei 
Pentru că ea n-a mai trăit decât o lună, și mai mult decât atât, 
O școală medicală a făcut inutile cheltuielile de înmormântare. 


continuitate (28) 


DE AICI ȘI PANA JOS E NUMAI DEAL 


Cineva aduse o seringă diadermică și înfipse acul prin sângele 


care acoperea încheietura mâinii lui Donald. Era un somnifer. Când 
se trezi era noapte; întunericul care învăluia ferestrele camerei în 

care se afla era atât de profund, de parcă sticla fusese înlocuită cu 
ebonită. Mâinile tăiate îi fuseseră bandajate, iar vânătăile unse cu o 
substanţă care-i alina durerile. O fată micuță, cu un halat de asisten- 
tă și o mască sterilă, îl urmărea ajutată de licărul unui panou cu 
lumină proprie. 

Ploaia începuse iar. Îi auzea zgomotul pe ziduri, aidoma răpăi- 
tului înfundat al unei tobe. Își mișcă ușor mâinile și sufletul i se 
umplu de înțepăturile de acum domolite ale multelor tăieturi pe care 
le suferise. Privirea îi întâlni roșul pur al sângelui proaspăt, și gemu. 

Pregătită pentru așa ceva, fata îi mai făcu o injecție în mușchiul 
dezgolit al brațului, probabil un tranchilizant. Îl lăsă cu o durere 
sâcâitoare, dar totuși un coșmar suportabil. Îi luă pulsul în timp ce 
injecția își făcea efectul. De altfel, el nu se opuse în nici un fel. El 
însuși își putea simți pulsul zvâcnind în vârful degetelor ei. Când 
ajunse la un ritm pe care el îl consideră că era cam la jumătatea lui 
șaptezeci, fata se ridică și se duse la ușă. 

Prin ea putu să audă vocile ridicate ale unui bărbat și unei 
femei care se certau cu glasuri aspre. Bărbatul spunea că voia să 
intre, în timp ce femeia îi spunea că va trebui să aștepte indiferent 
cine e. 

Era cam mare pentru o yatakangă, voinică, nu purta sarong, ci 
un veston bărbătesc, pantaloni, bocanci care tropăiau pe podeaua 
din plastic. Părul îi era tuns scurt, în mână ținea un magnetofon. 
spatele ei veneau doi polițiști în uniforme gălbui. Aceștia închiseră 
usa, lăsând-o afară pe asistentă și pe celălalt vorbitor, pe care Donald 
nu mai apucă să-l vadă. 

— Te simţi mai bine? întrebă femeia. 

Donald făcu un semn din cap. 

- Bun. Tratamentele noastre medicale sunt de cea mai bună ca- 
litate, fără îndoială. Făcu semn unuia din polițiști, care înșfăcă un 
scaun și îl plasă într-un loc din care femeia putea să vadă patul. 

-Sunt inspector de poliție Totilung. Trebuie să-ți pun câteva 
întrebări. 

— Asta înainte de a mă acuza de crimă, spuse Donald. 

— Dacă asta e cumva o glumă americană, te rog să iei notă de 
faptul că nu am timp să flecăresc pe teme mondene, îl atenționă 
Totilung în timp ce își așeza fundul mare pe scaunul îngust. Apoi își 
îndreptă magnetofonul spre el. 

-Cine a fost? întrebă Donald pe neașteptate. 

— Ce? 

— Omul pe care l-am omorât — cine a fost? 

Totilung i-o întoarse cu o replică tăioasă, programată, probabil, 
în vederea unor situaţii de acest fel. 

— Eu pun întrebări, nu tu. Apoi continuă enervată: un student 
extenuat de solicitările la care se supusese. Se spune că familia lui își 
pusese mari speranţe în el. 

Bănuiam eu că e ceva în genul ăsta. Donald își cuprinse tâmplele 
cu pumnii bandajați. 

- Mai departe, Comandante, oftă el. Ce aș putea să-ţi spun în 
plus faţă de martori? Au fost doar atâţia care au asistat la incident. 

— Adevărat. Polițistul Song era printre ei — arătă spre unul din- 
tre polițiștii care o însoţiseră — dar din cauza mulțimii nu a putut 
trage asupra individului care o luase razna. 

— Îmi amintesc, spuse Donald. L-am zărit în timp ce încerca să 
treacă aleea. 

Tranchilizantul îl ajuta să-și controleze vocea. Fără el ar fi ge- 
mut. 

Nu trebuia să-l omor. Oricum, era deja înconștient! 

- Tot ce am vorbit până acum a fost pierdere de timp, spuse 
Totilung. Acum! Ești Donald Hogan, reporter care lucrează pentru 
releul de limbă engleză Satellite Service? 

- Da. 

- Te-ai prezentat la universitate pe motiv că ar trebui să faci 
operaţia de sterilizare, obligatorie pentru toți străinii? Nu aşteptă 
răspunsul și continuă. Asta s-a făcut deja. 

Fără să vrea, mâna lui Donald pipăi zona genitală. Fără să zâm- 
bească, Totilung îi spuse: 

- Nu rămân semne și nici nu te vei simți jenat. În plus, am fost 
asigurată că operaţia care va asigura reversul situației de acum va fi 
cât se poate de reușită. 

Donald își retrase mâna aidoma unui copil surprins în timp ce 
se masturba. Spuse înfuriat: 

-De ce te mai ostenești cu atâtea întrebări? Doar știi lucruri 
despre mine pe care nici eu nu le știu. 

Totilung nu-l băgă în seamă. 

- Ți-am verificat actele și o parte din lucruri, spuse ea. Și corpul. 
Sănătatea ta e cât se poate de bună. Am remarcat doar prezenţa unui 
stimulent luat în timpul zborului pentru a compensa, probabil, dife- 
rența de fus orar care ne desparte de America — e corect? 

Donald încuviință cu un gest îngrijorat. Din fericire, în bagajul 
lui de la hotel exista un flacon cu exact acest tip de stimulent. Dar 
nu-l folosise. Probabil că urmele pe care le detectaseră erau de la 
ceea ce-i fusese administrat în timpul pregătirii. 

— Nu există în registrele noastre nici un caz, până acum, în care 
un om neînarmat să fi avut câștig de cauză în fața unui anarhist, 
spuse Totilung. Ce-i drept, la noi sunt foarte puţini anarhiști, iar 

regimul luminat sub care trăim ne ajută să reducem numărul lor și 
mai mult. (O spuse fără prea multă convingere, ca și cum fraza ar fi 
făcut parte dintr-un program de propagandă impus.) Totuși, noi am 
făcut cercetări teoretice asupra acestor oameni, și experții noștri au 
ajuns la concluzia că reacțiile unui anarhist, care nu acționează sub 
influenţa unei judecăţi raționale, sunt mai rapide decât ale unui om 
în stare normală. Cu toate astea, trebuie să accept ceea ce mi-au 
povestit toți martorii la eveniment: ai învins un om mult mai tânăr 
decât dumneata, care, în plus, era înarmat cu un fang. Așadar, iată 
ce vreau eu să știu: ce anume te-a făcut o mașină de ucis atât de 
eficientă? 

Nimeni nu-i spusese lui Donald ce să răspundă la o asemenea 
întrebare. Se pare că nu trecuse prin mintea celor care îl antrenaseră 
că s-ar putea ca talentele lui să fie dezvăluite într-un moment și un 
loc pe care nu le alesese el. Spuse cu o voce stinsă: 

-Nu stiu. 

— Eşti atlet profesionist? Unii dintre psihologii noștri sunt de 
părere că atleţii care doboară recordurile pot avea și momente când 
îi apucă amocul. 

-Nu - a — nu. Nici vorbă. Îmi păstrez doar forma, nimic mai 
mult. 

— Şi, deci, nu ai fost nici drogat, și nici într-o asemenea stare de 
furie care ar fi putut fi luată drept amoc. Asta... 

— Ba, cred că da, spuse Donald. 

— Cum? 

-Cred că eram nebun de furie. Când am văzut atâția oameni 
fugind din faţa unui băiat doar pentru că avea o sabie. Și mai era și 
omul ăla care zăcea întins la pământ și care făcea eforturi să se ridice 
fără să reușească și care ar fi fost ucis în clipa următoare. 

Încercă să se ridice în capul oaselor și se uită la Totilung. 

- Asta m-a făcut să mă simt umilit! M-a făcut să-mi fie rușine 
de faptul că toţi fugeau să-și salveze pielea, fără ca nimeni să încerce 
să dea o mână de ajutor celui căzut la pământ! 

Jignită de faptul că toată această flecăreală venea de la un străin, 
și încă unul cu ochii rotunzi, Totilung replică înțepată: 

— Dar când un anarhist... 

— Da, cineva le-a spus că n-o poți scoate la capăt cu un anarhist! 
Dar eu n-am procedat așa, e adevărat. Am fost atât de furios când 
am văzut turma aia de lași, încât m-am aruncat asupra lui. Probabil 
că eram nebun de furie, sau... 

Se opri. 

— Continuă, îi spuse Totilung. Spune ce aveai de gând să zici. 

— Altfel nu l-aș fi aruncat prin ușa de sticlă. 

Când își aminti acel moment, simţi cum îl cuprinde greaţa. 

Totilung rămase nemișcată vreo treizeci de secunde, fața ei pă- 
trățoasă, cu trăsături masculine, netrădându-i gândurile. În cele din 
urmă închise magnetofonul și se ridică. 

— Mai sunt încă multe altele pe care aș vrea să le știu, spuse ea. 
Dar așa cum stau lucrurile... Ridică din umeri. O să-ți mai atrag 
atenția doar asupra unui singur aspect. 

— Despre ce e vorba? 

— Aici, în Yatakang, nu prea ne batem capul cu experții în asa- 
sinate care pică din alte țări. De acum înainte, până când vei pleca, 
mă voi asigura că ești urmărit — în parte pentru ce ai făcut, dar în 
primul rând pentru ce ai mai fi în stare să faci. 

Se răsuci pe călcâie și agentul de poliţie Song se repezi să-i 
deschidă ușa. În timp ce ieșea, Donald o auzi spunându-i cuiva: 

— Acum poți să-l vezi. 


Tratamentul medical yatakang a fost poate de folos trupului 
vătămat al lui Donald: nu l-a putut ajuta, însă, să-și facă ordine în 
mintea atât de tulburată. Cei treizeci și patru de ani de trai fără griji 
nu-l pregătiseră pentru clipa în care va auzi că e considerat drept un 
asasin calificat, fiind în același timp conștient că descrierea corespun- 
de exact adevărului. Frământat de aceste gânduri, nici nu-și dădu 
seama că intrase un nou vizitator însoțit de aceeași asistentă pe care 
o găsise acolo când se trezise. 

— Domnul Hogan, rosti omul, după care repetă: Domnul Ho- 

an...? 

Donald făcu efortul de a-și întoarce capul în direcţia noului 
venit și îl recunoscu pe omul cu chelie căruia îi salvase viaţa. Acum, 
când stătea în picioare, și nu întins la pământ, chipul acestuia i se 
părea chinuitor de familiar, ca și cum l-ar fi văzut cu ani în urmă pe 
ecranul televizorului. 

Il salută aproape mecanic cu o formulă consacrată în yatakangă. 
Omul îi răspunse în engleză. 

— Vă rog să-mi permiteți să vorbesc în limba dumneavoastră. E 
mult de când n-am mai avut această posibilitate. Engleza, cum să vă 
spun, nu mai e acum la modă pe aici... Domnule, în primul rând 
vreau să-mi exprim recunoştinţa și admiraţia, dar mă tem că vorbele 
sunt mult prea inconsistente pentru a reuși așa ceva. 

E ultimul lucru din lume pentru care aș vrea să fiu admirat, cât despre 
multumiri, nu le merit. 

Această explicație ar fi implicat, însă, un efort mult prea mare. 
Donald oftă și făcu un semn din cap. 

- Nu cred că am reținut cum vă cheamă, spuse el. 

— Mă cheamă Sugaiguntung, răspunse omul. 

Cred în Logică, succesiunea Cauză-efect, și în Determinism — Domnul 
nostru, carele din Știință s-a născut, mai înainte de toți vecii, a crescut sub 
Isaac Newton, a pătimit sub Albert Einstein... 

Acest fragment dintr-un „crez al materialiștilor“ pe care i-l ară- 
tase cândva un coleg de facultate își făcu loc prin mintea lui tulbu- 
rată. În același timp își spuse: nu cred în coincidente de felul acesta și 
era chiar în fata clădirii în care lucrează și Doamne ce moment să dau ochii 
cu el. 

Situaţia era atât de absurdă încât îi trebui un efort cumplit pen- 
tru a-și reprima un hohot isteric, în timp ce Sugaiguntung părea cât 
se poate de alarmat pentru că îi luă strădania drept o criză care ar fi 
putut duce la asfixierea pacientului. În făcu un semn asistentei să se 
apropie, dar Donald reuși să-și domine izbucnirea de veselie idioată. 

— Îmi vine să râd de mine că n-am reușit să vă recunosc, mur- 
mură el. Sunt dezolat — nu vreți să luaţi loc? 

Cu multe precauții — dar mai cu seamă din cauza feselor rănite 
de sabie — Sugaiguntung reuși să se lase pe scaunul pe care Totilung 
tocmai îl eliberase. Aplecându-se în față cu o expresie sinceră, îi 
spuse: 

— Din câte am înțeles, domnule, sunteți reporter. Și, pentru că 
acum ați fi putut să-mi scrieţi necrologul... Ezită o clipă. O asemenea 
datorie nu poate fi acoperită în nici un fel. Dar poate că m-aș putea 
achita în vreun fel în plan profesional? Poate un interviu în exclusi- 
vitate, poate o vizită în laboratorul meu? Puteţi pretinde oricât din 
timpul meu. Numai pentru dumneavoastră. 

Ca un om aflat la limita beţiei, care face eforturi pentru a nu-și 
trăda halul în care e, Donald se lupta să facă ordine prin gândurile 
care i se învârteau haotic în cap. Ajutat de tranchilizant, reuși să se 
calmeze. Reluă în memorie cele spuse de Sugaiguntung, și fu șocat 
de ciudata întorsătură de frază pe care o folosise, ceea ce făcu să se 
închidă un releu în acea parte a minţii lui unde stoca mici amănunte 
care îl frapaseră cu un timp în urmă, cum ar fi faptul de a nu-și 
plesni degetele cât timp va sta în Yatakang. 

Doamne, asta ar însemna să-i fac o farsă prea urâtă! Dar am deja o 
reputație de neinvidiat, ceea ce mi-ar putea scurta sejurul în tara asta 
cumplită, oribilă... 

Îl studie pe Sugaiguntung cu o privire aruncată din colțul ochi- 
lor. Știa bine că omul de știință avea cam cincizeci și cinci de ani. 
Probabil că asta îl făcea suficient de vârstnic pentru a fi credincios 
acelui stil vechi împotriva căruia regimul Solukarta făcea o propa- 
gandă îndrăcită. Merita să-și asume riscul. 

Exista în Yatakang o veche tradiție conform căreia, dacă un om 
a salvat viaţa unui alt om, cel salvat trebuie să se pună — o singură 

dată — cu totul la dispoziţia salvatorului său, pentru a face ceva care 
să reprezinte valoarea vieții pe care salvatorul a câștigat-o. Până 
când această condiție nu era îndeplinită, cel în cauză nu se putea 
considera stăpân pe viaţa lui. 

- În regulă, domnule profesor, spuse el pe neașteptate. Aș vrea 
ceva de la dumneavoastră. 

Sugaiguntung își și întinse capul. 

- Domnule profesor, eu sunt nu numai reporter. Sunt și un ex- 
pert al crimei — OPREȘTE-TE! Sunt licenţiat în biologie și subiectul 
tezei mele de doctorat e în paleogenetică. Motivul pentru care am 
fost trimis aici — motivul pentru care m-am și simţit atât de ridicol 
pentru că nu v-am recunoscut — în fine, sunt trimis aici pentru a face 
reportaje despre programul de optimizare genetică. Din câte am 
înţeles, guvernul dumneavoastră s-a angajat să facă două lucruri, și 
a folosit numele dumneavoastră drept o garanţie în acest sens. În 
primul rând vor să obţină o ereditate yatakangă curată și să asigure 
supraviețuirea numai a ceea ce e sănătos. După care vor să cultive o 
specie de om ameliorată. Experții din țara mea, ținând cont de nu- 
mărul redus de specialiști în genetică de la dumneavoastră, conside- 
ră că e greu de crezut că guvernul yatakang va reuși să-și respecte 
chiar și prima parte a programului promis. Cât despre a doua parte 
a lui, nimeni nu o consideră realizabilă. Așa că vă rog să-mi permi- 
teți să vă întreb în modul cel mai direct dacă ce v-aţi propus poate 
fi realizat. Pentru că, dacă nu — sigur că mi-ar plăcea să-mi acordați 
un interviu în exclusivitate, și mi-ar plăcea să vă vizitez laboratorul, 
desigur — totul ar însemna o pierdere de timp. 

Auzindu-se vorbind, se întrebă dacă nu cumva era un nătărău. 
Așa cum spusese Keteng, americanilor le lipsea subtilitatea, iar 
aceasta reprezenta de fapt una din cele mai brutale forme de abor- 
dare a subiectului în cauză. 

Urmă o tăcere care ameninţa să se confunde cu eternitatea însăși. 
Mai că nu-i veni să creadă când îl văzu pe Sugaiguntung clătinân- 
du-și, în cele din urmă, capul: nu. 

Uitând de vânătăi și tăieturi, se ridică în capul oaselor. N-o băgă 
în seamă pe sora care se grăbi să-i aranjeze perna. 

- Domnule profesor, ce vreţi să spuneți? 

Sugaiguntung se ridică de pe scaun și începu să se plimbe în 
sus și în jos. 

— Dacă nu voi destăinui adevărul cuiva, izbucni el cu o furie 
total neyatakangă, o să înnebunesc! O să devin eu însumi un anar- 
hist, ca nefericitul meu student de azi! Domnule Hogan! Vocea îi 
deveni aproape o șoaptă. Sunt un cetăţean loial și animat de patrio- 

tism față de ţara mea — asta e casa mea și o iubesc cât se poate de 
mult! Dar nu este oare de datoria cuiva de a salva ceea ce iubește de 
prostia altuia? 

Donald îi aprobă uluit reacția, care îi lăsa impresia că privea 
craterul Străbunului Loa, unde ceţurile se despărțiseră pentru a des- 
coperi privirii lava strălucitoare, roșie ca o floare. 

-Cineva a fost nebun! spuse Sugaiguntung cu înfocare. Am 
avut ocazia să fiu martorul succeselor acestui guvern, am văzut mo- 
dificările și îmbunătățirile pe care le-a adus. E cazul ca tot ce s-a 
realizat să fie zvârlit la gunoi și o dată cu acestea și lucrurile pentru 
care m-am zbătut? Domnule Hogan! Se opri și îl privi pe Donald 
drept în față. Ai auzit de numele meu — a mai fost pomenit, nu-i așa? 

- Sigur, de sute de ori. 

— În legătură cu ce? 

— Bacterii modificate, la fel de bune ca oricare altele din toată 
lumea. O specie de arbori de cauciuc invidiată de toată concurența. 
O Tilapia pe care s-au produs mutații și care poate astfel hrăni mi- 
lioane de oameni, care altfel s-ar îmbolnăvi din cauza lipsei de pro- 
teine. O... 

— Mulţumesc, îl întrerupse Sugaiguntung. Uneori, și asta mai cu 
seamă în ultima vreme, am impresia că totul nu a fost decât în vis. 
Dar ai auzit de cele patru maimuțe care s-au omorât? 

- Sinucidere? În cazul unor maimuțe? Dar am crezut că cercetă- 
rile dumneavoastră pe maimuțe au stat la baza... 

— A, mai e una care a supraviețuit. Sugaiguntung expedie spe- 
cimenul care supraviețuise cu o mișcare a mâinii, apoi își reluă plim- 
barea. Să zicem că ai și cunoștințe de psihologie, pe lângă cele de 
biologie, da? O maimuţă care poate descoperi un mijloc de a se 
sinucide are o intuiţie, oricât de vagă ar fi ea, a ceea ce îl desparte pe 
om de celelalte animale. Și dacă nu e nevoie să-ţi explic acest lucru, 
atunci îți voi putea explica ceva ce nu am reușit să-i lămuresc unei... 
unei anumite personalități politice de aici. 

Își ridică mâinile, ca și cum ar fi vrut să modeleze niște cuvinte 
mute. 

— Te rog să mă scuzi dacă îmi exprim gândurile cu atâta stângă- 
cie. Nici eu nu prea înțeleg de ce mi-e teamă, dar știu foarte bine că 
mi-e frică. O spun fără nici o laudă, domnule Hogan — te rog să mă 
crezi, fără nici un pic de mândrie, pentru că tot ceea ce am considerat 
că ne-a fost oferit ca har divin s-a întors acum împotrivă-ne ca o 
povară insuportabilă — nu există nimeni în toată lumea asta care să 
fi făcut ce am făcut eu. Gândește-te numai: unul din lucrurile care 
ne aparține doar nouă e limba, puterea de a naște asociaţii și simbo- 
luri în minte și de a le materializa în obiecte și acțiuni inexistente 

pentru percepția reală. Am perfecționat genele unui urangutan și am 
obținut cinci pui apropiaţi de calitățile noastre. Dar noi am făcut 
limba, noi, oamenii! Astea au fost maimuțe și lumea în care au cres- 
cut a fost cea a oamenilor, o lume care nu le aparține lor. De aceea și 
cred că patru dintre ele au găsit mijloace de a o părăsi. A cincea 
trăiește. Dacă vrei, poţi s-o vezi, să-i vorbeşti — poate să articuleze 
câteva sute de cuvinte simple... 

— Dar e fantastic! izbucni Donald cu gândul la zecile, sutele de 
animale cu transplant de gene pe care le văzuse, reprezentante ne- 
fericite ale altor mii, sau și mai multe, care își dovediseră lipsa de 
viabilitate, fiind mult mai puţin adaptate pentru viaţă, după ce fuse- 
seră supuse testelor făcute de oameni, decât părinţii lor naturali. 

- Sunteţi impresionat? Atunci, permiteți-mi să vă întreb: ce ați 
fi făcut dacă ar fi venit la dumneavoastră, așa cum au venit la mine 
și v-ar fi spus: gata cu încercările pe maimute, care sunt inferioare, 
patria vă cere să operaţi pe germ-plasmă umană, și dacă apar rebu- 
turi trebuie să le dai deoparte ca pe orice experimente ratate? 

— Vreţi să spuneţi că încă n-aţi avut nici un succes pe material 
uman? 

— Succes? Ce e succesul? replică Sugaiguntung amar. Cred că 
într-un anumit sens am avut succes. Au fost multe cazuri când am 
luat nucleul unei celule donatoare și l-am transplantat pe un ovul, 
care a crescut. Alteori am atins, am modelat, am îmbunătăţit un 
cromozom, și oamenii au avut copii sănătoși din propria lor carne, 
copii care altfel ar fi fost bolnavi sau nebuni. Cred că au fost mulțu- 
miţi. Probabil că asta s-ar putea numi succes. 

- Aţi încercat să interveniţi asupra genei lui Solukarta, atinsă de 
porfirie? 

- Și asta, recunoscu Sugaiguntung fără să se arate mirat de fap- 
tul că Donald cunoștea acest secret atât de bine păzit. Dar a produs 
un efect secundar. s-ar fi despicat cerul gurii. 

-S-ar fi putut remedia chirurgical... 

-Cu un ochi-ciclop și o fontanelă permanentă. 

— Înţeleg. Spuneţi mai departe. 

— Nu prea știu cum. 

Părând că nu vede nimic din ce îl înconjura, cu privirea dincolo 
de zid, spre un viitor insondabil, Sugaiguntung își reluă locul pe 
scaun. 

- Codul unui om e mai complex, dar nu diferă în mod esenţial 
de cel al unei bacterii. El spune: divide și combină, în loc de divide 
și împrăștie, dar, oricum, divide. 

Făcu o pauză. Arzând de nerăbdare, Donald zise: 

— Dar dacă aţi reușit să înzestrați o maimuţă cu darul vorbirii, 
înseamnă că vă îndreptaţi exact spre ce a promis guvernul dumnea- 
voastră! 

— Hm? Sigur, ţinând cont de cunoștințele pe care le-am acumu- 
lat până acum, și folosind tehnicile de clonare și alternare tectogene- 
tică a genelor afectate, Yatakangul va fi scutit de problemele de 
natură congenitală pe care le-a avut până acum. 

— Dar nu asta e ceea ce se pretinde! 

- Domnule Hogan, chiar nu înțelegeți? Pe mine nu mă înteresea- 
ză ce se pretinde! Tot ceea ce fac ei e de natură politică, nu științifică. 
Sugaiguntung inspiră adânc. Domnule Hogan, ce e omul? Parte din 
el reprezintă mesajul care a traversat secolele sub forma unui cod 
chimic — dar această parte e foarte mică. la un copil și lasă-l să 
crească printre animale ca un pui de sălbăticiune. Când va ajunge la 
pubertate va mai putea fi el numit om, chiar dacă poate fi împere- 
cheat și apt de a perpetua specia mai departe? Nu, e doar o copie 
nereușită a animalului care l-a crescut. Există un punct pe cromozom 
care poate fi atins — eu cred că-l pot atinge — și după cincizeci sau o 
sută de ratări voi reuși să imprim copilului o dezvoltare corticală la 
fel de diferită de a noastră ca a urangutanilor mei față de părinții lor. 
Cine îl va învăţa pe copil? Când patru din cele cinci maimuțe ale 
mele s-au sinucis pentru că nu le-am putut învăţa să trăiască decât 
ca oamenii — și ele nu erau oameni! Aș putea atinge un alt loc, unde 
își au codul anumiți mușchi și anumite oase, și să produc astfel un 
om care să stea drept la înălțimea lui de trei metri, cu oase suficient 
de dure pentru a-i suporta greutatea și mușchii cu ajutorul cărora să 
alerge, să sară și să arunce. De asta nu sunt chiar atât de sigur, 
pentru că maimuţele mele nu au avut nevoie de o putere uriașă. Dar 
cred că aș putea reuși. Probabil că va avea ochi roz și nici un fir de 
păr, dar... 

Donald își simţi trupul zgâlţâit de un fior rece. 

- În cazul acesta ați putea produce supraoameni. 

-Îți pot citi modelul nucleic ca harta acestui oraș, spuse Sugai- 
guntung fără ca în vocea lui să se fi strecurat nici cel mai vag ton de 
laudă. Dă-mi un milion de celule din corpul tău, multiplică-le prin 
culturi de pe o fâșie de piele pe care oricum nu o vei pierde — nici 
nu vei simţi când îţi va fi desprinsă — și îţi voi explica în termeni 
chimici de ce ai înălțimea pe care o ai, de ce părul tău are această 
culoare, de ce ai tenul alb și nu oacheș, de ce ești inteligent, de ce ai 
o digestie bună și de ce linia vieții din palmă ţi se bifurcă la un 
centimetru de la bază. N-am avut cum să-ți văd palmele — sunt 
bandajate. Dar tipul tău are o galaxie de caracteristici asociate, așa 


376 


cum se întâmplă la oricine... Aș putea transplanta un nucleu-clon 
dintr-una din aceste celule și să-ţi produc un geamăn identic, care să 
fie fiul tău. Cu puţin noroc aș putea să-l fac mai înalt decât tine, mai 
agil, și cu câteva procente chiar mai inteligent. Dacă ai insista să fie 
blond, cred că aș reuși și așa ceva. Să merg mai departe: dacă ai vrea 
o fată, aș putea să obțin din tine o imitație destul de reușită. Ar avea 
anumite trăsături masculine — pieptul cam plat, mustață. Dar nu ar 
avea penis. 

— Dacă acum puteți face așa ceva, înseamnă că peste douăzeci 
și cinci de ani... 

— După douăzeci și cinci de ani veţi fi băgat în cap deja guver- 
nului acestei țări să nu emită pretenţii nesăbuite? îi tăie vorba Sugai- 
guntung. 

Donald se lăsă pe spate. Începuse să-l doară capul. Apoi spuse: 

-Îmi pare rău. Sunt cât se poate de dezorientat. Dar, bazân- 
du-mă pe tot ce am auzit, să înţeleg că partea a doua a programului 
de optimizare, cea despre care lumea crede că e fantezistă, poate fi 
îndeplinită, în timp ce prima parte, cea care e credibilă având în 
vedere nivelul actual de cunoștințe, nu poate fi realizată...? 

Sugaiguntung ridică din umeri. 

- Știu ce nivel de inteligenţă e necesar pentru a deveni un bun 
tectogenetician. Elementul yatakang nu poate să asigure armata de 
tectogeneticieni pe care o necesită programul în cel puţin un secol. 
Și asta dacă toate celelalte sectoare din țară își văd neabătut de trea- 
bă. 

-Şi guvernul își dă seama de asta? 

— Am spus lucrul ăsta în modul cel mai deschis și de sute de ori, 
și de fiecare dată răspunsul a fost că în chestiuni de politică ei sunt 
cei mai buni judecători. Așa că o să mă întorc în laborator și o să fac 
ce mi se spune. În această ţară, așa cum sunt convins că se întâmplă 
și în țara dumitale, oamenii sunt înclinați să aibă încredere în specia- 
list. Dar pentru a fi un specialist perfect nu trebuie să te mai intere- 
seze nimic altceva, deși există anumiţi factori inflexibili. 

— Care dacă se interferează cu factorii în discuţie, interveni Do- 
nald, ar fi în stare să tempereze mersul primei părți a programului 
și s-o accelereze pe a doua, generând un program de urgență pentru 
producerea de ființe umane modificate și îmbunătățite! 

— Lucru la care nu trebuie să se ajungă, spuse Sugaiguntung 
care își puncta fiecare cuvânt cu o bătaie a palmei. Din cele cinci 
maimuțe, patru s-au sinucis. Avem foarte mare grijă. Dar, în ciuda 
precauţiunilor noastre, ar fi putut omorî un om. Poţi închide într-o 
cușcă și supraveghea o supermaimuţă. Dar care dintre noi, oamenii 

normali, va putea ţine sub control un supraom? Va mai putea fi oprit 
de la a ucide dacă asta-i va fi vrerea? 

Apoi adăugă aproape neauzit; 

- Tu ar trebui să înţelegi asta cel mai bine. Sunt doar câteva ore 
de când tu însuţi ai ucis. 

Nu ar fi trebuit să spună așa ceva. Bătrâna lui ființă era despăr- 
ţită doar de o lungime de braț de Donald: instruit să primească 
informaţia în afara oricărei emoții, organizând-o ca pe niște cuvinte 
încrucișate până când apăreau noi modele. Nu părea deloc deranjat 
de faptul că nu putea să înregistreze — ca un reporter veritabil — ceea 
ce îi spusese omul de știință; se baza pe antrenamentul lui îndelun- 
gat în a cerne și stoca elementele cele mai importante. 

Confruntat cu amintirea evenimentelor atât de recente, își dădu 
seama că exista o singură cale de a se pune de acord cu circumstan- 
tele, păstrându-și totuși calmul: să-și accepte noua identitate de Do- 
nald Hogan Mark II, ucigașul specializat pentru care crima era 
lucrul cel mai firesc din lume. 

Știa că trebuie să exploateze șansa unică pe care i-o oferise Su- 
gaiguntung. În ciuda tuturor reticențelor acestuia, îi părea rău pen- 
tru genialul om de știință a cărui dragoste de țară îl făcuse complice 
la o minciună, binecuvântând o propagandă deșănțată, călcându-și 
peste cele mai scumpe idealuri. Și între ele nu exista nici o punte de 
legătură. O parte din el se ghemuise în subconștient, ca atomii strânși 
într-o moleculă prea mică, așteptând momentul prielnic pentru a-și 
elibera energia înmagazinată. 

-Ce credeţi despre guvernul dumneavoastră acum, domnule 
profesor? îl întrebă el. 

Tonul îi făcu vorbele șfichiuitoare. 

- Mă tem pentru această țară dacă guvernul actual va mai ră- 
mâne la putere, șopti Sugaiguntung. 

- Ce doriți? Ce v-ar plăcea cel mai mult? 

-Ce mi-ar plăcea? Sugaiguntung clipi nedumerit. Mi-ar plă- 
cea... mi-ar plăcea să nu mai fi supus acestei tensiuni. Am cincizeci 
și patru de ani, dar am idei pe care încă nu le-am aplicat. Îi pot 
învăţa pe cei mai tineri ce știu și nu pot să scriu... Mi-ar plăcea să fiu 
exact ceea ce m-am pregătit să fiu: un om de știință, nicidecum un 
conducător politic! 

- Întrevedeți vreo șansă pentru a realiza ceea ce doriţi, atâta 
vreme cât acest guvern rămâne la putere în Yatakang? 

Urmă o tăcere grea. În cele din urmă, Sugaiguntung spuse: 

— Am tot sperat și continui să sper. Acum... Acum trebuie să mă 
prefac că mai există speranţe. 

— Trebuie să-mi daţi o scrisoare de împuternicire, spuse Donald 
după un timp de gândire. Trebuie să scrieți în ea că pot veni acasă 
la dumneavoastră pentru un interviu — vă rog să-mi treceţi adresa. 
Puteţi avea tot ce doriți. Jur că voi face în așa fel încât să aveţi tot ce 
vă doriţi. 


context (22) 
MAMA ȘI COPILUL SE SIMT BINE? 


„Salut celor care sunt supăraţi pe Comitetul Eugenic pentru că 
le refuză dreptul de a deveni părinţi! N-ar fi chiar așa de rău dacă 
ideea de paternitate ar fi fost demodată, nu-i așa? Dar e mai profun- 
dă decât s-ar putea crede. Te împaci cu o sută și unu de lucruri care 
îți sunt interzise «pentru propriul tău bine». Și dacă printre toate 
astea există și ceva ce ai voie să faci, e probabil în folosul acelora care 
ar putea-o interzice, dar n-o fac. 

Sunt norocos de vreme ce mi se spune că am doi copii sănătoși 
— apropo, amândoi mi-au telefonat de curând, când au aflat că nu 
mi-am returnat fosforul în bazinul planetar. Telefoanele lor m-au 
făcut să mă gândesc la riscul pe care mi l-am asumat când i-am făcut 
s-o apuce pe drumul cel fericit, și unele concluzii la care am ajuns 
m-au înspăimântat, pentru că, fără o analiză computerizată, nu faci 
altceva decât să le oferi opt șanse dintr-o sută de a te împovăra pe 
zece, cincisprezece ani — sau poate chiar pe toată viaţa — cu un ani- 
mal lacom, autoritar și prost? 

Corect, mă refer la un copil subnormal. 

Tot căutând, am găsit un pronostic al profesorului Linus Pau- 
ling, omul care și-a legat numele de o boală numită fenilketonuria. 
Ăsta a fost primul loc în care am dat peste cifra dură și rece de opt 
la sută - și, ca să fiu sincer, sunt prea leneș ca să mai întreprind și 
alte cercetări. 

Pauling a spus: aproximativ doi dintr-o sută de copii născuţi în 
comunități pentru care există înregistrări suferă de boli congenitale, 
și cele câteva studii care au urmărit evoluția lor până la pubertate au 
arătat că numărul total ar putea ajunge până la opt. În aceste boli 
sunt incluse defectele de vorbire, alexia, imposibilitatea recunoaște- 
rii culorilor, asociate cu alte handicapuri, care nu pot fi detectate prin 
consultul nou-născuţilor. 

Bineînţeles că nu toate acestea au cauze ereditare. Multe se da- 
torează unor traume intrauterine sau apar la naștere. Genotipul unui 
spasmotic poate fi remarcabil. 

Cu toate astea, a fost trântit un butoi de rahat pe linia atât de 
precisă care despărțea ereditatea, cea datorată genelor, de cea conge- 
nitală, datorată accidentelor. Nici unul dintre experții — ca să nu mai 
vorbesc de publicul laic — cu care am discutat, nu a fost în stare să 
arate precis cauza care stă la baza cazurilor grave, fără un studiu 
scump și de durată a germ-plasmei paterne. 

Vedeţi dumneavoastră, «trauma» — care este grecescul pentru 
«vânătaie», dar care în cazul de faţă înseamnă intervenție din afară 
— include consecinţele supraexpunerii la razele X în perioada de 
gestație, îmbolnăvirea mamei de rubeolă, ingerarea unei substanțe 
cancerigene sau mutagene care ajunge la gonadă, folosirea Yagino- 
lului în perioada sarcinii. Există viitoare mame cărora le poți scrie pe 
frunte cu un fier înroșit «Îţi va deforma copilul!» și ele vor spune 
«Piei din calea mea». În plus, intervine și depozitarea treptată în 
țesuturile corpului a unor substanțe radioactive rezistente, cum ar fi 
radio-stronţiu, radio-iodinul, radio-cesiul și radio-carbonul etc... 

Și aceste lucruri n-au făcut altceva decât să contracareze progre- 
sul științei medicale care a eliminat cauzele tradiționale ale spasmo- 
filiei. Dacă te hotărăști să ai un copil, ești în continuare confruntat cu 
riscul de opt la sută ca la pubertate să sufere de o boală congenitală. 

Observaţi că unele sunt de-a dreptul minore. De exemplu, aler- 
gia la polen ereditară, nu congenitală, dar antidoturile moderne îl 
pot ajuta pe un copil cu astm polenic să ducă o viață normală. Pare 
atât de simplu în zilele noastre, nu-i așa? 

Doar că, înainte de a muri, copilul în cauză va fi cheltuit șapte- 
zeci și cinci de mii de dolari pe medicamente! 

Dacă ați fost respinși de Comitetul Eugenic, înseamnă că aceștia 
au apreciat riscul de a avea un copil handicapat nu la opt, ci la 
optzeci la sută. S-ar putea să nu fiți de acord cu ei în ce privește 
definirea handicapului — cum ar fi recentul scandal cu privire la 
dicromatism, de exemplu. Și totuși au rezultate solide, care să le 
crediteze autoritatea în domeniu. Acum cincizeci de ani, Pauling a 
afirmat că douăzeci de generaţii vor fi date înapoi din cauza regre- 
selor înregistrate ca urmare a căderilor radioactive. Acum calculele 
lor confirmă că vor reuși să le reducă la nivelul a mai puţin de 
douăsprezece. lată un lucru care ar trebui să-i bucure pe stră-stră-ne- 
potii dumneavoastră, în caz că va exista și așa ceva! 

Dar eu o să vă spun ceva, asta după ce, ani în șir, v-am tot tratat 
cu maximum de cinism de care am fost în stare. Nu e nimic atât de 
bun care să merite să fie perpetuat în trupul copilului vostru. De fapt 
vă ascundeţi în spatele Comisiei Eugenice pentru a nu trăda faptul 

că, în realitate, vreți să scăpaţi de responsabilitatea de a căuta pe 
cineva care, în final, va trebui să meargă înainte de unul singur. Nu 
vreţi să riscaţi văzându-l cum se întoarce pentru a vă reproșa că nu 
a fost învingător în lupta cu viața. Cunosc chiar câteva persoane care 
mint cu privire la curăţenia genotipului lor, pretextând un handicap 
ereditar pentru a-și scuza inexistența copiilor. 

De ce nu pot fi cinstiţi din acest punct de vedere? Eu sunt de 
partea celor care au hotărât să nu se perpetueze. Și asta nu pentru 
că i-aș prefera pe homosexualii dogmatici, sau pentru că aş avea 
vreo preferință pentru fanaticii religioși cum ar fi Fiicele Divine, care 
au făcut din celibat un paravan pentru a nu se vedea isteria care le 
macină! Nu! Doar pentru că aceia care nu își doresc cu orice preţ 
luxul costisitor de a fi părinţi se pot elibera pentru a deveni părinții 
copiilor neprivilegiaţi pe care îi avem deja. 

Dacă vi s-a interzis să deveniți părinți, știți doar că sunteţi în- 
conjurați de atâţia copii ce pot fi adoptați, care sunt, oricum, mai 
buni faţă de ce aţi naște voi. Nu v-ar plăcea să creșteți un copil care 
să fie mai deștept ca voi, mai plin de succes, mai aspectuos, mai sexy, 
mai sănătos? 

Nu, sigur că nu. Preferaţi să-l știți într-un orfelinat, unde sub- 
nutriția va avea consecințe dezastruoase asupra inteligenţei lui, iar 
lipsa afecțiunii materne îl va transforma într-un neurotic lipsit de 
noroc. 

Atunci când o specie ajunge să se teamă de propriul ei tineret, 
înseamnă că i-a sunat ceasul numărătorii inverse, ca în cazul dino- 
zaurilor. Unii dintre noi se tem de faptul că progeniturile lor se vor 
dovedi inferioare față de părinţi, ceea ce e, într-o oarecare măsură, 
motivat, dar sunt și unii care se tem că va fi invers, ceea ce eo 
nebunie. Acum ați transformat un om de știință asiatic, de care nici 
nu auziserăţi în urmă cu două săptămâni, într-un fel de Mesia. Per- 
fect, să presupunem că Sugaiguntung poate, potrivit celor susținute 
de ei, să confecţioneze un copil conform comenzii primite. Ce anume 
îi veți comanda? 

Mai deștept ca voi? Dar nu vreţi ca la anii bătrâneții să vă 
considerați o pomană pentru urmași. Mai prost decât voi? Dar nu 
vreţi să vă petreceți tot restul vieții îngrijindu-vă de un prostănac. 

Ceea ce vă doriţi voi e cineva care să se comporte decent până 
când va fi suficient de mare pentru a fugi de acasă, după care să vă 
puteţi plânge tot restul vieții de ingratitudinea de care a dat dovadă. 
Dar mă îndoiesc că chiar un Sugaiguntung să fie capabil să creeze 
într-un ovul un astfel de exemplar cu garanția succesului.“ 

Dintr-un articol pe care un mult prea nerăbdător jurnal l-a încredinţat 
spre scriere lui Chad Mulligan după ce descoperise că nu a muri. 

urmărind detaliile (21) 
COPILUL USCAT 


Evaluările lingvistice au sugerat ideea că numele „Begi“ e mult 
mai des scris sub forma aceasta decât „Mpengi”, drept pentru care 
este, în general, redat prin „născut-iarna“. O redare și mai literală ar 
fi „copilul anotimpului uscat”. În nordul Beniniei (acolo unde se 
presupune că s-ar fi născut) atât decembrie cât și ianuarie sunt cele 
mai uscate luni ale anului. 

S-a mai sugerat că numele originar ar fi fost „Kpegi” (străin), 
dar în felul acesta nu s-ar mai putea explica existenţa lui „Mpengi“, 
menţionat mai sus. În orice caz, există superstiția shinka conform 
căreia un copil conceput la începutul sezonului celui mai ploios (care 
deci va fi născut în plină iarnă) va trăi mai mult decât media. Încer- 
cările de a demonstra că Begi a fost un mit solar apărut în zonele în 
care anotimpurile sunt suficient de bine marcate pentru a da naștere 
unor concepte ca moartea și reînvierea soarelui sunt incitante, dar 
fără nici un rezultat în absenţa oricăror dovezi cu excepția celor 
orale. Totuși, este foarte posibil ca interferenţele culturale să fi pro- 
dus anumite elemente ale mitului Begi care să fi ajuns până la noi. 
Pe de altă parte..." 


BEGI ȘI LACOMA LUI SORĂ 


Într-o zi Begi stătea pe jos lângă un coș plin cu pui prăjiți pe care 
mama lui îi pregătise pentru un festival. Sora lui Begi crezu că fratele 
ei doarme, așa că înșfăcă piciorul cel mai mare din coș și îl ascunse 
sub acoperiș. 

Când familia s-a adunat pentru masă, Begi refuză ce i se oferise 
din coș. El a spus: 

— E o bucată mai mare care se prăjește sub acoperiș. 

- Ce prost ești, i-a zis mama lui, dar soră-sa a înțeles ce voia să 
spună. 

El s-a cocoţat până la acoperiș, a luat de acolo piciorul și l-a 
mâncat. 


l Introducere la teza de doctorat susținută de Mrs. Kitty Gbe din Port Mey, 
Beninia, Univ. din Ghana, Accra, 1989 (xii+91 pp, 3 il., hartă) (n.a.). 

- L-ai furat și l-ai pus acolo, l-a acuzat sora lui. Ai vrut să ai 
bucata cea mai mare. 

- Nu, îi răspunse Begi. Am visat că dorinţa de a avea bucata cea 
mai mare e cea mai bună cale de a te alege cu cea mai mică. 

După care îi dădu osul pe care-l ronțăise.! 


BEGI ȘI NEGUSTORUL STRĂIN 


Odată Begi se duse la un mare târg din Lalendi. Acolo văzu el 
un negustor din alt trib. Omul vindea vase care, pretindea el, erau 
făcute din aur, dar Begi se strecură în spatele lui și încercă să taie 
metalul cu un cuţit. Numai că acesta nu se tăia ca aurul cel moale, 
deși era strălucitor și galben. 

Așa că Begi luă cel mai mare vas, apoi urină pe pământ și puse 
vasul deasupra locului cu pricina. 

Apoi reveni în față, acolo unde o mulţime de oameni aștepta să 
cumpere vasele din aur, dar despre care Begi știa că sunt din aramă. 

— Uite acolo o oală mare și frumoasă, spuse Begi. Am nevoie de 
o oală ca aia să fac noaptea în ea. 

Toată lumea râse, luându-l drept un prost dacă era în stare să 
pună un asemenea lichid într-un vas în care se păstra vinul cel mai 
bun. 

— Fă în el și arată-mi dacă curge, îi spuse Begi. Negustorul râse 
cot la cot cu toți ceilalți și făcu ceea ce i se spusese, zicând că ce păcat 
era să spurci cu urină o asemenea frumuseţe de vas ca acela. 

Begi îl ridică după ce negustorul a terminat iar pământul de sub 
el era ud din cauza urinei. Atunci el spuse: 

- Nu cumpăr o oală oricât de frumoasă ar fi, dacă curge atunci 
când te piși în ea. 

Și atunci toți cei strânși acolo l-au bătut pe negustor, obligându-l 
să le dea banii înapoi. 


BEGI ȘI MONSTRUL MARIN 


După ce părăsi casa bătrânei celei grase, Begi apucă poteca prin 
pădure, fluierând o melodie pe care o învățase de la ea, ciupind cele 
cinci limbi de lemn ale kethalazi-ului pe care britanicii l-au poreclit 
„pianul de buzunar“ când au ajuns, mult mai târziu, pe meleagurile 
lui Begi. 


l Op.cit. p.4. 
2 Ibid. p.18. 

O păsărică îl auzi și se grăbi să zboare spre potecă pentru a 
asculta mai bine această nouă și frumoasă melodie. Era însă cam 
temătoare, pentru că Begi era om. 

Văzând cât de fricoasă era păsărica, Begi se opri și se așeză pe 
jos. 

— Nu te teme, îi spuse el. Vrei să te învăţ cântecul? Te învăţ, dacă 
și tu mă înveți unul pe care îl știi tu. 

-Iată un târg cinstit, spuse păsărica. Dar să știi că frică de tine 
tot mi-e. Ești cu mult mai mare decât mine, tot așa cum monstrul 
care trăiește în mare e mult mai mare decât oamenii. 

— Sigur că ești mult mai mică decât mine, îi spuse Begi. Dar 
glasul tău e mai dulce decât al meu. Din câte am auzit, toată pădurea 
răsună de cântecele tale. Apoi adăugă: Ce e cu monstrul de care 
tocmai mi-ai pomenit? 

Păsărica îi povesti că într-un sat de la marginea mării, la o zi de 
mers de aici, s-a ivit din apă un monstru uriaș, care a înșfăcat doi 
copii pe care i-a mâncat, și toți au fugit de acolo să se ascundă în 
tufișuri. 

— Eu sunt mai mare decât tine, îi spuse Begi. Și cu toate astea nu 
pot cânta mai bine. Poate că monstrul e mai mare ca mine. Rămâne 
de văzut dacă poate gândi mai bine ca mine. Așa că o să mă duc 
acolo să mă conving. 

Păsărica îi spuse: 

— Dacă nu ţi-e frică de monstru, o să încerc să nu-mi fie nici mie 
frică de tine. Se cățără pe capul lui Begi și își înfipse ghearele în părul 
lui lânos. 

Așa că Begi merse toată ziua, însoțit de păsărică, pe care o 
învăţă frumosul cântec al bătrânei. După multe ore de mers, ajunse- 
ră în satul părăsit de toți. 

— Verișcane! spuse el. Ce văd eu acolo în depărtare unde apele 
întunecate și albastre ale mării se întâlnesc cu strălucitorul cer? 

Păsărica zbură deasupra mării pentru a vedea despre ce era 
vorba. Când se întoarse îi spuse: 

— Se apropie furtuna. Sunt nori și fulgere. 

— Foarte bine, spuse Begi, după care plecă în căutarea mon- 
strului. 

Îl găsi tolănit în mijlocul târgului, mai mare decât Begi cu cât 
era Begi mai mare ca păsărica, care păsărică făcu tot ce-i stătu în 
puteri pentru a nu-și lua zborul să se ascundă pe undeva. În schimb 
se agăță de părul lui Begi cu toate puterile. 

Monstrul îi vorbi lui Begi cu glas de tunet: 

— Hei, tu, slăbănogule! Ai picat la țanc! Tocmai am terminat de 
mistuit copiii pe care i-am servit la micul dejun, așa că tu vei urma 
la masa de prânz! 

-Şi mie mi-e foame, spuse Begi. Azi n-am mâncat încă nimic. 

— Văd că ar fi ceva de mâncat, dar îţi stă pe cap, îi răspunse 
monstrul. Cel mai bine ar fi să te bucuri de ce ai acolo, înainte să te 
înghit eu cu fulgi cu tot! 

Apoi Begi îi șopti păsăricii: 

-Nu e cazul să te temi. Prefer să te aud cântând decât să te 
folosesc ca preparat culinar. Dar nu prea cred că monstrului ăstuia 
îi arde de muzică. 

Apoi, adresându-se monstrului cu o voce mult mai puternică, 
spuse mai departe: 

— Ba nu! Voi păstra această păsărică pentru cazul când voi fi atât 
de slăbit încât nu voi mai putea merge să vânez. 

Monstrul începu să râdă. 

— Păi dacă eu te voi mânca, atunci când va mai veni ziua în care 
vei fi atât de înfometat, încât să-ți înghiți prietena? 

- Nu știu, îi răspunse Begi. Dar cred că va fi cam tot atunci când 
gigantul în spinarea căruia călărești tu i se va face foame și te va 
mânca. 

— Eu nu călăresc în cârca nimănui, îi răspunse monstrul. 

- Păi atunci, îi răspunse Begi, ale cui sunt fălcile care clămpă- 
nesc deasupra ta? A cui e vocea care bubuie-n tării? 

Apoi își ridică sulița boantă și îi arătă. 

Monstrul privi spre mare și văzu norii negri amenințând satul, 
și valurile frământându-se ca limba unei fiare flămânde care-și linge 
botul și auzi bubuitul de tun ca ghiorăitul de foame. 

-Iată uriașul pe spinarea căruia ai călărit până acum, îi spuse 
Begi. Îl cheamă Marea. Noi, oamenii, suntem ca niște muște în com- 
paraţie cu el, de aceea n-avem a ne teme. Pentru un asemenea colos 
nu suntem nici o înghițitură. Cu toate astea, câteodată ne mai pedep- 
sește când îl supărăm prea mult, ceea ce îl face să geamă. Dar tu ești 
la fel de mare în comparaţie cu noi, cum sunt eu în comparație cu 
păsărica de pe capul meu. Și după cum se aude, Mării îi este foarte 
foame. 

Monstrul văzu fulgerul ca sclipirea colţilor din gura oceanului, 
sări în picioare zbierând și o luă la fugă. Nu s-a mai auzit niciodată 
de el. 

După ce oamenii s-au întors din pădurea în care se ascunseseră, 
îl întrebară pe Begi: 

- Eşti cumva un războinic de temut, că ai reușit să-l pui pe fugă 
pe monstru? 

Atunci Begi le arătă sulița boantă și scutul găurit pe care le avea 
întotdeauna asupra lui și ei îl întrebară: 

— Asta ce mai înseamnă? 

— Înseamnă, le explică el, că nu poți folosi sulița împotriva muş- 
tei care te înțeapă și nici scutul împotriva monstrului care te poate 
înghiţi cu scut cu tot. Există o singură cale de a învinge și musca și 
monstrul: trebuie să gândești mai bine decât ei amândoi. 


BEGI ȘI FANTOMA 


De mult oamenii aveau necazuri din pricina lui tlele-ki (spiritul 
ancestral), care le îngrozea pe femeile plecate după apă și îi făcea pe 
copii să viseze urât. 

Tatăl lui Begi, șeful, a adunat kotlanga (sfatul celor mari) și pe 
Ethlezi (vrăjitorul, vraciul) și le-a spus: 

— Este spiritul tatălui vostru, bunicul lui Begi. 

Șeful era cât se poate de tulburat. El l-a întrebat pe Begi: 

— Ce-o fi vrând bunicul de la noi? 

- Există o singură cale de a afla ce vrea o fantomă. Așa că o să 
mergem să o întrebăm. Și dacă voi nu vreți, o voi face de unul 
singur. 

A aflat de la Ethlezi cum trebuie să te adresezi cuviincios unei 
fantome, și a ieșit în puterea nopții, ducându-se în locul unde fusese 
văzut spiritul. 

- Bunicule, ţi-am adus vin și sânge de capră. Mănâncă dacă 
poftești, dar te rog să vorbești cu mine. 

Fantoma veni și bău vinul, apoi luă și sângele ca să se mai 
întremeze, și zise: 

— lată-mă, Begi. 

— Ce vrei de la noi? îl întrebă Begi. 

— Am tot urmărit ce se întâmplă în sat. Și am putut vedea că 
totul merge pe dos. Fărădelegile nu sunt judecate așa cum aș fi făcut 
eu. Cei tineri n-au pic de respect pentru cei mai în vârstă. Fetele se 
însoțesc cu băieţi cu care n-au de gând să se mărite. E atâta mâncare, 
încât oamenii sunt leneși și grași, și e atâta vin, încât dorm când ar 
trebui să meargă la vânat. 

— Tatăl meu, noul șef, judecă altfel pentru că el are de-a face cu 
altfel de oameni, îi răspunse Begi. Tinerii învață cum să vorbească 
vârstnicilor de la părinții lor, care la rândul lor au învăţat acest lucru 
de la tine. Acum fetele își aleg viitorul soț, și când se căsătoresc sunt 
mai fericite decât au fost mamele lor. Cât despre faptul că sunt leneși 
și dorm așa de mult, cum ar fi putut fi altfel, când știu că spirite ca 
tine veghează asupra lor? 


! Din Povestirile fraților noștri africani; Folclor din Beninia și Coasta de aur, de 
reverend Jerome Coulter, DD Londra 1911 (vi+347 pp, col. frontis, rând 112 din 
text). 

Spiritul n-a mai avut ce să-i răspundă și a plecat.! 
BEGI ȘI VRĂJITORUL CEL RĂU 


Begi ajunse într-un sat unde tuturor le era frică de un vrăjitor 
pe nume Tgu. El putea face ca vacile și femeile să-și piardă fătul, 
putea da foc colibelor fără să se apropie de ele, putea face păpușele 
vrăjite și dacă înțepa cu cuțitul lui special urma lăsată pe pământ de 
talpa cuiva, omul cădea bolnav sau murea. 

Begi îi spuse lui Tgu: 

— Vreau să mă ajuţi să omor pe cineva al cărui nume nu ţi-l pot 
spune. 

-Întâi să mă plătești, îi spuse vrăjitorul. Dar va trebui să-mi 
aduci ceva ce-i aparţine — un fir de păr sau o unghie, sau vreo haină 
de-a lui. 

-O să-ți aduc ceva ce-i aparține, îi promise Begi. 

A plecat și s-a întors cu niște excremente. Apoi îi mai dădu 
vrăjitorului o oglindă și niște ierburi de preț pe care le culesese. 

Vrăjitorul făcu o păpușică pe care o arse în foc în timp ce cânta 
cu voce tare niște descântece magice. În zori, oamenii satului au 
venit să vadă ce se întâmplă. Noaptea nu aveau curajul să iasă, aṣa 
de puternică era vraja. 

- Omul va muri, zise vrăjitorul. 

— Acum pot să-ți spun și cum îl cheamă, îi zise Begi. E Tgu. 

Vrăjitorul căzu la pământ, zbierând că fusese păcălit și că e 
sigur că va muri pe loc. 

Begi îl luă la o parte pe șeful satului și îi spuse: 

— Mai așteaptă o oră. Apoi spune-i că excrementele aparțineau 
unui prieten al meu dintr-un alt sat pe care îl cheamă Tgu. Acum mă 
duc să râd cu prietenul meu de prostia vrăjitorului. 


BEGI ȘI VAPORUL 


(Nota autorului: probabil că e vorba de un adaos foarte târziu adus 
miturilor) 

Begi s-a dus la mare și acolo a văzut un vapor foarte mare din 
care ieșea fum. El s-a întâlnit pe țărm cu un om alb de pe vapor, care 
a intrat în vorbă cu el. 

Begi i-a spus: 

- Bun venit. Te rog să fii oaspetele meu cât timp vei sta aici. 


1 Din Begi — varianta africană a lui „Jack și Monstrul ucigaș“. Roger F. Woods- 
man, în Comunicări Antropologice, vol xii, nr 3 (n.a.). 
2 Op.cit.,p80. 

Omul cel alb îi răspunse: 

— lacătă o propunere prostească. Eu am venit să mă stabilesc 
aici. 

— Bun, atunci te pot ajut să-ţi ridici coliba. 

Omul alb îi răspunse: 

— Dar eu nu voi trăi într-o colibă. Eu voi locui într-o casă de fier, 
din care va ieși fumul pe acoperiș și voi fi foarte bogat. 

Begi îi spuse: 

— Dar de ce vrei să trăiești aici? 

Omul cel alb îi răspunse: 

— Pentru că eu vă voi conduce. 

Begi îi spuse: 

- E mai bine să locuiești aici decât pe meleagurile de unde ai 
venit? 

Omul cel alb îi răspunse: 

-E prea cald, plouă și e noroi. Nu-mi place mâncarea și unde 
mai pui că n-am cu mine nici una din femeile mele. 

Begi îi spuse: 

— Dar dacă vrei totuși să vii să locuiești aici, înseamnă că e mai 
bine din anumite puncte de vedere... Dacă nu-ți place vremea, mân- 
carea sau femeile, atunci înseamnă că locul ăsta e mai bine guvernat 
decât e ţara ta, iar cel care ne conduce e tatăl meu. 

Omul cel alb îi spuse: 

— Eu vă voi conduce. 

Begi îi spuse: 

— Dacă ţi-ai părăsit propria ta ţară, înseamnă că ai fost alungat. 
Și atunci, cum poate cineva care a fost alungat din propria lui țară 
să conducă mai bine decât tatăl meu, conducătorul? 

Omul cel alb spuse: 

— Am un vapor mare, plin cu arme puternice. 

Begi îi spuse: 

— Arată-mi dacă mai poți face un altul ca el. 

Omul cel alb îi răspuse: 

- Nu pot. 

Begi îi spuse: 

- Înţeleg. Tu ești bun doar să te folosești de ce e făcut de alții, și 
nimic mai mult. (Nota autorului: în shinka e o jignire să spui că un om 
nu poate face nimic, deoarece un adult demn de respect trebuie să-și ridice 
singur casa și să-și facă singur mobila.) 

Dar omul cel alb era prea prost pentru a putea înţelege încotro 
bătea Begi, așa că a rămas acolo. 

Cu toate acestea, după vreo sută de ani a reușit să priceapă 
despre ce era vorba și a plecat de unul singur. 

continuitate (29) 
CER PERMISIUNEA SA RAPORTEZ 


Doctorul care avea grijă de Donald ar fi dorit să-și țină pacientul 
la spital peste noapte. S-au certat timp de o oră, Donald amenințân- 
du-l cu un raport adresat agenției din care să reiasă că fusese încar- 
cerat, pentru ca, în cele din urmă, să i se dea drumul la hotel cu mari 
rezerve, cu o mașină oficială, însoțit de o escortă. Probabil că zeci de 
reporteri, folosind toate zvonurile posibile, răspândiseră deja poves- 
tea cu Sugaiguntung salvat de furia unui anarhist; iar Engrelay Sa- 
telserv știa, probabil, tot ce se întâmplase de la Deirdre Kwa-Loop. 
Nu-i păsa. Încă din prima zi a misiunii lui reușise mai mult decât ar 
fi visat vreodată cei care îl trimiseseră aici, ca să nu mai vorbim de 
el însuși. Ceea ce conta nu era să fi făcut publică povestea cu întâm- 
plarea de la universitate, ci descoperirea faptului că omul în jurul 
căruia gravita întregul program de optimizare yatakang se temea în 
egală măsură de succesul ca și de posibilul lui insucces. 

Temându-se că numele lui și rolul jucat în salvarea lui Sugai- 
guntung deveniseră prea bine cunoscute, insistă să meargă în came- 
ra sa pe o cale ocolită, pentru a evita holul central al hotelului. Au 
folosit un lift pentru bagaje, astfel încât nu l-a văzut nimeni, cu 
excepția unui hamal apatic. După ce scăpă de escortă, se asigură că 
ușa care îl despărțea de Bronwen era închisă, și-și deschise trusa cu 
aparatul de comunicare. 

Unul din circuitele cu care era dotat putea să descopere even- 
tualele microfoane. Găsi unul în lambriurile din lemn care îmbrăcau 
dulapul încastrat în perete. Fără să-i pese de urme, își plimbă flama 
brichetei pe suprafaţa lemnului, un minut. Își spuse că era de aștep- 
tat ca un reporter prevăzător să-și păstreze în cel mai strict secret 
poveștile în exclusivitate. La telefon descoperi o bandă, dar nu-și 
făcu probleme din cauza ei: începea să funcţioneze doar când era 
folosit aparatul. Compuse cu multe eforturi două mesaje, unul scris 
pentru a fi comunicat telefonic, iar celălalt pentru a fi șoptit în apa- 
ratul ascuns, lucru posibil sub forma unei modulaţii parazite pe 
semnalul telefonic. Primul mesaj nu cuprindea nimic cu privire la 
atacul anarhistului asupra lui Sugaiguntung, și nici faptul că inter- 
venise în acel atac. În cel de-al doilea se arăta că profesorul e ca o 
prună coaptă care nu așteaptă decât să fie culeasă de cine o pofti. 

Luă legătura cu cel mai apropiat releu de satelit disponibil, dar 
i se spuse să mai aștepte. Așteptă. În cele din urmă i se făcu legătura 
și expedie cele două mesaje. În timp ce transmitea, auzi ușa lui 
Bronwen deschizându-se, apoi închizându-se. În continuare fu în- 
cercată ușa despărțitoare, cu mișcări abia simțite. 

După ce termină, închise telefonul și puse trusa de comunicație 
deoparte. Ar fi trebuit să-i dea de mâncare la spital, înainte de a fi 
plecat. 1 se făcuse foame. Se gândi la ceva de băut și o marijuana, dar 
îi trecu cheful. Se dezbrăcă și se sui în pat. 

Stând întins, se trezi asaltat de imaginea unui tânăr din al cărui 
gât curgea un fluviu de sânge. 

Curând se sculă. În jurul ușii de la camera lui Bronwen era un 
cerc de lumină. O descuie și o deschise. Era goală, stând în poziția 
lotus, părând că îl așteaptă. 

— Scuză-mă, spuse ea. Am fost foarte nepoliticoasă față de tine 
mai devreme. Începu să-și întindă membrele ca o floare care își des- 
face petalele la soare. Probabil că ţi-ai dat seama că te așteptam. 

Donald clătină din cap. Femeia se dăduse jos din pat și se apro- 
pia de el cu o mișcare unduitoare a șoldurilor. 

-E adevărat ce am auzit — că i-ai salvat viața profesorului Su- 
gaiguntung, ameninţată de un anarhist? 

— Da, e adevărat. 

— Am impresia că ai simţit că tu erai cel sortit s-o faci, nu-i așa? 
De asta m-ai și părăsit așa de brusc. Ai puterea căreia noi îi spu- 
nem... 

Nu reuși să prindă cuvântul, care era lung și asonant, părând 
mai curând din sanscrită decât din limba hindi modernă. 

- Nu, spuse Donald. Stând dezbrăcat în mijlocul camerei, înce- 
pu să tremure. I se păruse că îi e foarte cald în noaptea aceea, dar 
acum frigul îl pătrunsese până în măduva oaselor. Nu! repetă el. 
Singura putere pe care o am e aceea de a ucide, și nu o vreau. Mă 
face să-mi fie cumplit de frică. După ultimul cuvânt, dinţii i se în- 
cleștară, apoi începură să-i clănțăne. 

- Așa se întâmplă întotdeauna când ești ales drept „canal al 
forței divine“, spuse Bronwen cu aerul că-și petrecuse întreaga viață 
studiind această problemă. Suprasolicită mintea și trupul. Dar ai 
noroc. Ar fi putut să te ardă până-n temelii. 

Nu să mă ardă, să mă îngheţe. N-ar fi fost mai bine dacă anarhistul 
l-ar fi ucis pe Sugaiguntung și poate și pe mine? Ce-l voi mai determina să 
facă? 

Bronwen se apropia cu o detaşare profesională pentru a-și pune 
mâna pe capul lui. Apoi îl atinse ușor pe frunte, gât, inimă, buric, 
pubis și coccis, cele șapte chakras. Îi spuse: 

-Forța ți s-a mutat din pântece în cap. Te gândești la lucruri 
care nu s-au întâmplat niciodată. Lasă-mă să te aduc înapoi. 
Se lăsă grațioasă în genunchi și îi mângâie trupul cu gura. 


În cele din urmă, ţârâitul telefonului, pe care nu-l recunoscu de 
prima dată, fiind mai scurt și mai strident decât al celui de acasă, 
reuși să-l smulgă din somnul profund pe care i-l provocase stilul 
violent de a face dragoste al lui Bronwen. Se târî din pat și se împle- 
tici până în camera lui, bâjbâind după întrerupător. 

Privi zăpăcit aparatul estompat de întunericul din cameră, aș- 
teptând să i se lumineze ecranul. Trecu mult până își dădu seama că 
acolo nu exista așa ceva. Ar fi trebuit să vorbească pentru a arăta că 
legătura fusese stabilită. 

— Hogan, murmură el. 

- Delahanty, exclamă o voce nervoasă. Felicitări, Hogan! Engre- 
lay Satelserv n-ar fi sperat nicicând într-un asemenea succes! 

- Doamne, asta-i tot ce vroiai să-mi spui? Aici e două și treizeci 
anti-materie. 

— Da, știu. Și chiar te rog să mă scuzi. Dar am considerat că 
meriți să afli imediat cât de încântați suntem. Sigur, ce ai înregistrat 
trebuie redactat, dar... 

Urmă o pauză. Donald așteptă răbdător ca interlocutorul lui să 
termine. 

Își întinse mâna după dispozitivul de comunicare, pe care îl 
așeză lângă telefon. Urma transmiterea unui mesaj prin bipuri pe 
care aparatul îl va decoda apoi în engleză. Dar frazele-cod pe care le 
învățase i se păreau prea puerile pentru a putea reda moartea anar- 
histului. 

— Scuză-mă, sunt epuizat, zise el. 

— Nu-i de mirare, îi răspunse Delahanty. Să fii confruntat cu un 
anarhist — e incredibil! Pentru noi a fost o bombă cu totul senzațio- 
nală, pentru că încheierea oficială a zilei de transmitere a știrilor n-a 
mai inclus și acest eveniment. Reprezintă nivelul maxim pentru lua- 
rea unei hotărâri. Tot ce am avut a fost un zvon de mâna a doua 
până la sosirea știrii expediate de tine. O vom exploata cu maximum 
de eficienţă. 

— Am cerut un interviu în exclusivitate, spuse Donald absent. 

— Excelent! Ai grijă să înregistrezi și pe peliculă — coresponden- 
tul nostru local o să se îngrijească să primești materialul de care ai 
nevoie, sunt sigur. 

După care se lansă într-o mulțime de mulțumiri și aprecieri 
laudative, până când, în sfârșit, întrerupse legătura. 

Ușurat, Donald apăsă mai multe butoane și ascultă versiunea în 
clar, descifrată automat din semnalul care-i fusese transmis simultan 
în timpul convorbirii. 

Vocea lui Delahanty, pe care abia o putuse recunoaște din cauza 
fluctuaţiei frecvenţei, spunea: „Hogan, o pornesc direct spre Was- 
hington pentru a face evaluările. Verdictul e că trebuie scos imediat 
e acolo. Până acum nu s-a știut ca vreo insatisfacție să-i fi minat 
sufletul și mi-e teamă ca nu cumva să-și revină. Îl vei duce la tabăra 
lui Jogajong. Avem o linie de curier submarin pe care o acoperim 
permanent până la Strâmtoarea Shonago. În felul acesta îl ducem și 
îl scoatem și pe Jogajong. Acum e momentul celei mai intense acti- 
vități a piraților, dar în câteva zile va cunoaște un reflux. Ne bazăm 
pe tine. Pot ieși multe medalii din chestia asta, dacă așa ceva îţi 
dorești. Baftă — și apropo: experții au spus că dacă ai putut să te 
descurci cu un anarhist, poți face față oricărei situații.” 

Șoapta se pierdu în neant. Rămase cu ochii pierduţi în gol, gân- 
dindu-se la Sugaiguntung pe care va trebui, probabil, să-l răpească, 
pentru a-l duce dincolo de strâmtoare, în micul golf în care se ascun- 
dea Jogajong chiar sub nasul celor care l-ar fi condamnat cu cel mai 
mare drag la moarte; apoi trebuia să se salveze cu un submarin, 
urmărit de securitatea chineză... 

Vreau să ies. Vreau să ies. Vreau să IES! 

O mână îl atinse pe umăr. Se răsuci și o văzu pe Bronwen, care 
venise să vadă ce i s-a întâmplat. Se mișcase atât de ușor, încât nu o 
auzise. 

— A fost directorul meu, spuse Donald. E foarte mulțumit de ce 
am făcut. 

Cuvintele îi lăsară un gust imposibil. 


context (23) 
DE EVITAT 


Transcris — SECRET — la secret 


Dr. Corning Sistemul Scramble A e în funcţie. Bun, da, așa e. 

(la Guvern) Dick, îmi pare rău că trebuie să te deranjez. 

Mr. Richard Ruze Nici o problemă, Raphael. Ce altceva mai pot 

(Engrelay) face pentru tine? 

Dr. Corning Da, îţi cerem o grămadă de lucruri, nu-i așa? 
Totuși, mă tem că de data asta va trebui să te rog 
altceva. Ai povestea aia extraordinară transmisă 

Mr. Ruze 


Dr. Corning 


Mr. Ruze 
Dr. Corning 
Mr. Ruze 
Dr. Corning 


Mr. Ruze 


Dr. Corning 


Mr. Ruze 
Dr. Corning 


Mr. Ruze 


Dr. Corning 


Mr. Ruze 
Dr. Corning 


de omul pe care l-ai trimis în Gongilung, Do- 
nald Hogan... 

Da, e minunată, nu-i așa? Îşi suntem cât se poate 
de recunoscători pentru că ni l-ai trimis. Și noi 
care credeam că nu vom scoate nimic din el, ce 
să mai spun de o poveste așa de senzațională. 
Scuză-mă, dar nu am înțeles foarte bine. Am 
descifrat ceva despre faptul că vi l-am dat și 
cred că trebuie... 

Vrei să spui că nu știi nimic? 

(nu poate fi auzit) 

E unul din oamenii tăi. Îi vom da omul de aco- 
perire pentru drum — a fost angajat în calitate de 
corespondent special. La asta am crezut că te-ai 
referit când ai spus că facem atâtea pentru voi, 
la... 

Nu, Dick, mă gândeam la cu totul altceva. E un 
lucru care mă obsedează. Fii atent aici, o să ai 
impresia că te strâng cu ușa, dar... 

Dă-i drumul, Raphael. Am scos un profit exce- 
lent de pe urma lui Hogan, așa că ne putem 
permite să fim generoși. 

Atunci o să trec direct la subiect. Știi că între- 
prindem studii despre mijloacele mass-media 
mai importante. Computerele noastre arată că 
sunteți gata să-i introduceţi pe Mr. & Mrs. 
Everywhere pe scena yatakangă cât se poate de 
curând (Pauză de 8 secunde). Nu te-am auzit spu- 
nând da, dar de fiecare dată am avut dreptate. 
Și voi nu vreţi. Spune-mi de ce? 

Yatakangul înseamnă deja un anumit lucru pen- 
tru public, așa că această chestiune trebuie tra- 
tată cu tact. 

L-am programat pe Shalmaneser pentru SCA- 
NARE peste o oră sau cam așa ceva. l-am cerut 
evaluarea unui program yatakang. Crezi că o 
să-mi dea detalii? 

Aș vrea să-mi arunc și eu ochii, dacă nu te su- 
peri, să văd dacă datele lui corespund cu studii- 
le noastre. 

Care arată că... 

Lasă-le o marjă de șaizeci-patruzeci să o defini- 
tivăm până la prima verificare. Am programat 
un material nou despre resursele umane din Ya- 
takang și l-am redus la cincizeci-cincizeci. De 


393 


atunci reevaluăm la fiecare patruzeci și opt de 
ore și în mod curent e șaptezeci și trei la două- 
zeci și șapte. (Pauză de 11 secunde 


Mr. Ruze Înţeleg. i-e teamă că aș putea emite speranțe 
false. ; 
Dr. Corning Impactul produs de Mr. & MRs. Everywhere ar 


asigura în mod automat o marcă distinctivă. Te- 
ar scuti de eventualele situații neplăcute de mai 
târziu și pe noi de o serie de probleme dacă... 

Mr. Ruze Te-am citit. Crezi că le putem trimite înapoi la 
PMAM... Apropo, pa ba când ne-ai rugat 
prima dată s-o impunem cu toată energia, ai 
crezut că ți se ivise marea șansă. De atunci a 
trecut mult timp și, după câte văd, nimeni nu 
ti-a vârât beţe-n roate. 

Dr. Corning n legătură cu asta, e optzeci și doi la doispre- 
zece în favoarea noastră. Când va ajunge la 
nouăzeci, toată povestea va exploda. 


Mr. Ruze Poate că ar fi mai bine să așteptăm. 

Dr. Corning Așa zic și eu. Bun, îţi mulțumesc, Dick - mă 
bucur că m-ai înțeles. 

Mr. Ruze A fost vreodată altfel? O să te anunţ ce rezultate 
avem de la Shal când ni le va furniza. Salut. 

Dr. Corning Salut. 


continuitate (30) 
RĂSUCEȘTE-O ȘI DĂ-I DRUMUL 


Aflat în capul mesei de consiliu din clădirea urâtă și prost în- 
treținută a parlamentului, președintele Obomi încerca să-și concen- 
treze singurul ochi pe care îl mai avea asupra celor care se 
strânseseră în jurul lui. Era un punct în care vederea i se tulbura, 
umplându-se de puncte și viermișori; medicii spuseseră ceva despre 
o leziune a retinei, despre atrofierea nervului optic, ceea ce îl făcuse 
să regrete că ar fi trebuit să piardă o lună dacă ar fi fost operat. Acum 
spera că-i mai rămăsese totuși o lună. 

Imediat în stânga lui se aflau Ram Ibusa și Leon Elai; după ei 
Kitty Gbe, care ședea lângă Gideon Horsfall. Elihu Masters îl privea 
pe președinte de lângă piciorul mesei. De cealaltă parte se aflau 
reprezentanții lui GT conduși de Norman House. 

- Ei? spuse președintele, lungind vocalele. 

Norman își umezi buzele cu vârful limbii și împinse pe fața 
lucioasă a mesei plicul gros cu imprimatele verzui ale lui Shalmane- 
ser. 

-O să meargă, spuse el, și se întrebă ce s-ar fi întâmplat dacă 
n-ar fi reușit să articuleze cele câteva vorbe. 

— Ai vreun dubiu, Norman? îl întrebă Elihu. 

- Eu - nu. Nici unul. Și nu cred că există cineva care să aibă. 

Terence, Worthy și Consuela dădură din cap în semn de apro- 
bare. Pe feţe li se întipărise nedumerirea, ca și cum le-ar fi fost im- 
posibil să accepte evidenţa propriului lor mod de a judeca. 

-Deci noi credem că o să meargă, spuse președintele. Chiar 
trebuie, Leon? 

Dr. Leon Elai luă și el în mână un teanc din imprimatele lui 
Shalmaneser, apoi zise: 

- Zad, până acum n-am mai avut de-a face niciodată cu un 
asemenea material. Abia dacă am avut timp să mă uit prin ele, și 
sunt atâtea. Dar am extras un fel de rezumat, și... 

— Fii, te rog, amabil și spune-mi despre ce e vorba. 

- În primul rând, aici sunt cuprinse problemele pe care le avem 
cu vecinii noștri. Dr. Elai extrase o foaie de hârtie albă, acoperită cu 
scris de mână, din teancul celor verzi. Sunt toate șansele ca peste doi 
ani să fim acuzaţi că am cedat neocolonialismului. La acea dată, 
presiunile economice făcute pentru cooperarea în domeniile subsi- 
diare ale proiectului, cum ar fi plasarea contractelor în acele industrii 
care se vor dovedi cele mai ieftine de pe continent, vor contribui la 
atenuarea violenţelor. De asemenea, le va oferi posibilitatea să cum- 
pere ieftin de la noi energie. Așa cum se susține aici, în cel mult un 
deceniu se vor împăca întru totul cu ideea. Amestecul chinezilor și 
egiptenilor pare a crește și va dura o perioadă de timp mai îndelun- 
gată. Oricum, putem conta pe sprijinul sud-africanilor, kenyenilor, 
tanzanienilor — să citesc toată lista? 

— Spune-mi, care e starea de echilibru? 

-~ După câte se pare, nu există nici un pericol de intervenţie din 
afară, doar dacă vreo ţară nu și-a pus în gând să declanșeze un atac 
cu rachete împotriva noastră. Și posibilitatea ca Naţiunile Unite să 
intervină într-o asemenea criză e de nouăzeci și unu la sută. 

Un sentiment de venerație pigmentă vocea lui Elai, ca și cum 
nu s-ar fi așteptat vreodată să discute despre afacerile externe ale 
țării lui în felul acesta. 

— Foarte bine. În cazul ăsta putem fi siguri că nu vom suferi din 
cauza geloziei altora. Ochiul lui Obomi se îndreptă spre Ram Ibusa. 

— Ram, m-am temut tot timpul de impactul pe care o sumă așa 
de mare de bani îl poate avea asupra economiei noastre atât de 
precare. Vom suferi din cauza inflației, din cauza unei distribuții 
neechilibrate a veniturilor, din cauza unui sistem de impozitare stri- 
vitor? 

Ibusa negă cu o mișcare energică a capului. 

— Până să văd prognozele computerului Shalmaneser, m-am te- 
mut și eu de aceleași lucruri. Dar acum cred că putem face față 
acestor probleme, condiţia fiind ca în continuare să fim sprijiniți de 
General Technics în analiza informației. Noi am reprezenta pentru ei 
șansa primei națiuni din lume care a avut posibilitatea să-și contro- 
leze direct economia. Nu vor exista taxe în sensul tradițional al cu- 
vântului! 

Răsfoi teancul de imprimate pe care le avea în faţă. 

-În primul rând va fi împrumutul din care guvernul american 
va lua cincizeci și unu la sută din acţiuni. Din suma respectivă vom 
face și noi o serie de împrumuturi, și unele vor intra în fonduri de 
investiții; din dobânzi vom obține bani pentru stocuri de alimente, 
pentru rații alimentare, un rând de haine pentru toți oamenii muncii 
și copiii de vârstă școlară, și asistența medicală la un standard supe- 
rior. Se vor asigura și alocații familiale, încredințate capilor de fami- 
lie, care vor putea fi folosite numai în scopuri casnice, cum ar fi 
reparaţiile pentru întreţinerea locuințelor. Dar, dintr-o dată, costul 
proiectului va fi de trei ori mai mare decât actualul nostru PNB. Prin 
simplul control al datelor oferite de computer vom putea avea evi- 
dența sumelor de bani care circulă în pa într-un mod care nu mai 
e posibil nicăieri în altă parte a lumii. În cel mai rău caz, dacă lucru- 
rile nu vor ieși așa cum sperăm, tot vom eradica inaniţia și vom 
îmbunătăți asistența medicală. Asta numai în cazul în care câștigu- 
rile provenite de pe pieţele pe care mizăm nu vor face decât să 
acopere garanţiile prevăzute pentru împrumut. În schimb, vom pu- 
tea profita de pe urma standardelor ridicate ale învățământului 
umanist și tehnic, vom culege rodul asigurării unor condiții de locuit 
decente, ale unui transport civilizat, ale dotării portuare superioare, 
ale construcţiilor, ale școlilor etc. Dar cel mai important e că, pentru 
prima oară, vom avea energie electrică în toate casele. 

Vocea i se transformă într-o șoaptă, și ochii încetară să mai pri- 
vească într-un singur punct, pierzându-se într-un fel de reverie. 

— Când zici că nu vor mai exista taxe, Ram, spuse Obomi tran- 
şant, să înțeleg că vor exista prețuri fixe și posibilități de stabilire a 
veniturilor? Va trebui să impun o sumedenie de constrângeri acestui 
popor, ceea ce mi-a repugnat dintotdeauna! 

- A- nu va fi nevoie de așa ceva, spuse Ibusa. 

— De ce nu? 

-Să presupunem că rata inflaţiei va ajunge după primul an la 
cinci la sută; atunci vom menţine puterea de cumpărare în așa fel 
încât ea să provoace o creștere cu zece la sută. Oricum, nivelul de 
trai va crește din cauza noilor emisii de bani și a împrumutului: 
eforturile nu vor fi resimţite. În cazul acesta vom avea un surplus în 
ce privește puterea de cumpărare și vom putea alimenta piața când 
oamenii se vor fi obișnuit deja cu noua lor prosperitate. Între timp, 
însă, noi vom fi refăcut banii din împrumut, cu ajutorul cărora am 
susținut această primă fază a proiectului, și vom fi obținut, în același 
timp, banii necesari susținerii următorului pas, și tot așa. La capătul 
a douăzeci de ani, când fundamentele acestui proiect vor fi fost 
transpuse în practică, totul devenind operaţional, fondul reprezentat 
de puterea sporită de cumpărare va fi folosit pentru recuperarea 
tezaurului țării ipotecat, indispensabil mersului nostru înainte. Ar 
putea fi noua dotare portuară, sau sistemul energetic, sau orice alt- 
ceva, dar vom avea suficient pentru a putea face cea mai bună ale- 
gere. 

Faţa i se umplu de un zâmbet larg. 

Dolofana ministră a educaţiei avu o ezitare, apoi zise: 

— Am avut în vedere cam tot ce ne-ar trebui pentru a face din 
poporul nostru forța de muncă calificată despre care vorbesc priete- 
nii noștri americani, drept pentru care i-am rugat să analizeze acest 
aspect pe calculator. Mașina arată că putem obține tot ce am cerut, 
și încă de trei ori mai mult, dar nu înțeleg cum! 

— Din câte îmi amintesc, spuse Norman, ați propus triplarea 
numărului de profesori, dotarea școlilor cu material de specialitate 
în conformitate cu ultimele standarde, transformarea scolii comer- 
ciale de aici într-o universitate naţională cu un corp de zece mii de 
studenți, restul educaţiei fiind lăsat pe seama instructorilor de spe- 
cialitate din învățământul profesional. Din materialul pe care ni l-a 
oferit Shalmaneser, mi-am dat seama că nici dumneavoastră nu prea 
știți exact ce aveţi de făcut. Aveţi un element de feedback de care nu 
aţi mai ţinut deloc seama. Dacă cifra medie nu depășește unu la 
zece, înseamnă că la fiecare clasă de patruzeci de elevi sunt patru 
care pot face doi ani într-unul. Cei de treisprezece ani pot să-și pe- 
treacă o oră pe zi predând elevilor de unsprezece-doisprezece ani. 
Ieri am dat peste un băiat pe care îl cheamă Simon Bethakazi, într-un 
cătun de pe șoseaua Lalendi. L-am întâlnit din pură întâmplare. Îți 
amintești, Gideon? 

— Cel care mi-a pus întrebarea delicată despre acțiunile chinezi- 
lor în California, răspunse Gideon. 

— Corect. Dacă are șanse, băiatul va fi profesor la o clasă de 
patruzeci de elevi sub zece ani timp de trei ani, și pentru că nu-i 
învaţă nimic din ce n-a învăţat el însuși până acum, va fi în stare să 
studieze — poate mai încet decât în Europa sau America. Dar asta va 
însemna doar un singur an la un standard de trei ani — va fi deci în 
stare să studieze o specialitate la nivel universitar. 

În plus, avem în vedere să aducem profesori din străinătate, 
care vor fi plătiţi cât se poate de bine, nu-i vor costa nimic pe contri- 
buabili — vor face parte din staff-ul lui GT — și care pe lângă sarcinile 
obligatorii de serviciu vor trebui să preia și conducerea unor cursuri 
de specialitate. 

Unora dintre ei n-o să le convină ideea, așa că îi vom înlătura 
imediat. Pentru alții, planul nostru va însemna o adevărată mană 
cerească, deoarece automatizarea a făcut să nu prea mai fie nevoie 
de ei acasă, în felul acesta oferindu-li-se șansa de a-și transmite cu- 
noștințele în continuare altor oameni care ne vor lua locul în anii ce 
vin. Lui Shalmaneser i-au fost introduse datele referitoare la studiile 
noastre întreprinse în Europa, și estimările au fost că putem conta pe 
minimum două mii cinci sute de specialiști. 

— Mai e un lucru pe care l-aţi scăpat din calcule, Kitty, spuse 
Norman după o scurtă ezitare. Și cred că din cauza modestiei, deși 
sunt cazuri când modestia își are neajunsurile ei. Domnule președin- 
te, pot să vă adresez un compliment care vi s-ar putea părea o lin- 
gușire grețoasă, dar care e, în fond, cât se poate de sincer? 

— Elihu îţi va spune că sunt la fel de orgolios ca oricare alt om, 
îi răspunse Obomi, surâzând amuzat. 

- Ei bine, am fost cât se poate de sceptic când am aflat că e 
vorba de ţara asta, continuă Norman. Nu puteam pricepe cum un 
loc uitat de lume ca Beninia putea fi considerat de calculator drept 
o ţară atât de nimerită. Și nici acum nu înțeleg! În schimb știu doar 
atât — acesta e locul unde nu există criminali, nu există anarhiști, 
nimeni nu-și pierde cumpătul, nu există diferende între triburi, nu 
există revolte, nu există nimic din cele despre care oamenii din țările 
zise mai fericite afirmă că le vor tulbura liniștea. Cu toate acestea, 
cetăţenii acestei țări sunt săraci, nu O dată flămânzi, atât de adesea 
bolnavi, trăind în cocioabe igrasioase, râcâind pământul cu pluguri 
de lemn, târâte de boi numai piele și os... Pe barba Profetului, aproa- 
pe că eu însumi n-o pot spune fără să mă simt ridicol! Dar concluzia 
la care am ajuns e că aș fi dorit ca acel josnic comerț cu sclavi să nu 

fi ocolit Beninia. Pentru că aș fi fost mândru să știu că strămoșii mei 
africani provin din neamul shinka. i 4 

În fine, se eliberase. Respirând greu, Norman așteptă reacția 
celor din jurul lui. Elihu își exprima aprobarea cu o mișcare aproape 
necontrolată a capului, ca un Buddha plin de bunătate, ca și cum 
exact la așa ceva s-ar fi așteptat, pe când ceilalți miniștri din cabine- 
tul beninian zâmbeau stingheriţi. Din cei care alcătuiau propria lui 
echipă, îl putea vedea, fără să se răsucească sau să-l caute din priviri, 
pe Derek Quimbi, aflat la capătul opus al mesei, și pe lingvistul cel 
mic și rotofei care încuviința cu o mișcare energică a capului, ceea ce 
nu reprezenta genul de răspuns pe care l-ai fi așteptat din partea 
unui caucazian aflat în Beninia. 

- Îți mulțumesc, Norman, rosti în cele din urmă Obomi. Apre- 
ciez tot ce mi-ai spus. Cam la fel am gândit și eu despre propriii mei 
compatrioți, și îmi face cât se poate de bine când aud că există și 
străini care sunt de acord cu ceea ce eu aș fi considerat în mod greșit 
o meschinărie. Bun, în cazul ăsta ne-am hotărât? 

Toată lumea semnă înțelegerea. 

— Excelent. Cât mai curând posibil vom prezenta parlamentului 
proiectul spre ratificare, după care veţi putea începe împrumutul și 
campania de recrutare a specialiștilor străini. E bine, Norman? 

— Da, domnule președinte, răspunse Norman. 


După ce ieșiră, Gideon Horsfall îl trase într-o parte, cu un aer 
conspirativ. 

- Nu ţi-am spus? începu el. Beninia te va înghiţi. Și iată-te în- 
ghițit! 


lumea evenimenţială (13) 
REZUMAT 


Shalmaneser e un computer MicryogenicB în heliu lichid și 
nici urmă de Teresa. 


Când Eric Ellerman a încercat să ajungă la secția Mult Prea 
Cultivată a uzinelor Hitrip, i s-au pus câteva întrebări tare stânjeni- 
toare. 


Pe Poppy Shelton au curăţat-o bine de tot când i-au kariotipizat 
embrionul, iar ea a sărbătorit evenimentul la un chef. Roger l-a sur- 

prins pe un nenorocit care încerca să-i inoculeze Yaginol și l-a ars 
bine peste bot. 


Norman Niblock House e practic singurul responsabil pentru 
proiectul Beninia. 

Guinevere Steel încearcă să descopere o modalitate pentru a 
împăca numele metalic pe care și l-a adoptat cu noul curent care va 
domina moda de la începutul toamnei, cu un pronunțat accent na- 
tural. 


Frank e convins că Sheena a devenit iraţională. Curând copilul 
își va trăda prezența, ceea ce e cu total ilegal. 


Arthur Golightly a mai descoperit ceva despre care uitase că-i 
aparține. 


Donald Hogan s-a dovedit a fi omul cel mai potrivit pentru 
misiunea încredințată, exact așa cum demonstraseră computerele. 


Stal Lucas se hotărâse bine de tot cu privire la acea shigi despre 
care se spunea că o avusese Eric Ellerman în Ellay. Pe mama ei o 
chema Helen și era înaltă de cinci picioare. 

Philip Peterson tocmai a mai pierdut o prietenă. 


Sasha Peterson a considerat că era total nepotrivită. 


Victor și Mary Whatmough s-au certat după cheful de la familia 
Haringham, dar la ei așa ceva e cât se poate de normal. 


Elihu Masters e fericit că și-a putut servi vechiul prieten cum- 
secade. 


Prima jignire adusă lui Gerry Lindt a devenit a doua. Și a treia. 


Profesorul Sugaiguntung se teme pentru ţara lui. 
Grace Rowley a murit. 


Preacinstitul Zadkiel E Obomi a fost condamnat la moarte de 
medicii lui. 


400 


Olive Almeiro are mari probleme cu autoritățile spaniole din 
cauza reclamei făcută ovulelor castiliene. 


Chad C. Mulligan nu a putut să renunțe la a mai fi sociolog, dar, 
deoarece acest lucru îi repugnă cât se poate de tare, a ținut-o într-o 
crâncenă beție în ultimele zile. 


_ Jogajong se află într-o tabără alături de un mic grup de însoți- 
tori, așteptând apariţia stării de entuziasm sălbatic în favoarea răs- 
turnării lui Solukarta. 


Pierre Clodard a menţionat ideea divorțului de soția lui, Rosa- 
lie, dar deocamdată numai surorii lui, Jeannine. 


Jeff Jong a vândut setul aluminofag GT, care a produs daune cât 
se poate de satisfăcătoare. 


Henry Butcher e în pușcărie. 


A apărut o altă poveste Begi. Nimeni nu știe unde își are origi- 
nea. Se numește: „Begi și Americanul“. 


Mr. & Mrs. Everywhere n-au fost încă în Yatakang. Dar dacă o 
vor face, tot iadul va exploda. 


Uneori Bennie Noakes spune: „Doamne! Ce imaginație mai 
am!“ 


Între timp, reveniţi pe planeta Pământ, va fi imposibil să stăm 
toți în insula Zanzibar fără ca o parte din noi să nu avem călcâiele 
în apă. 


(EXPLOZIA DEMOGRAFICĂ unică în istoria omenirii, un eve- 
niment care a avut loc ieri, dar despre care toți sunt convinși că nu 
se va mai produce mâine. 

— Lexiconul Hipcrime de Chad C. Mulligan -) 

urmărind detaliile (22) 
APOGEUL UNEI 
MAI MULT DECÂT O VIAȚA DE REALIZARI 


Nu a fost o zi bună pentru Georgette Tallon Buckfast. Totul a 
început cu săptămânalul ei control la medic, iar acesta îi spusese că 
se suprasolicită din nou. Ea l-a făcut mincinos, iar el a contrazis-o, 
arătându-i, în schimb, dovada mută a propriului ei trup: nivelul 
ridicat al compușilor generați de oboseală, tensiunea mărită etc. 
Georgette l-a blestemat. 

— Pot face infinit mai mult decât îţi poți imagina dumneata, i-a 
trântit-o ea. Mai mult chiar decât am făcut înainte. Tu nu trebuie 
decât să mă menții în formă! 

Trupul îi devenise o adevărată povară. l-ar fi plăcut să-l schim- 
be cu unul nou. Dar singurul lucru pe care îl puteau face experții în 
medicină era să-l mai suplimenteze, să-i mai adauge câte ceva, să-i 
asigure niște proptele. 

Dar ea nu se împăca deloc cu ideea că nu putea cumpăra sănă- 
tate cu banii cu care ar fi putut cumpăra o ţară. 

Nici nu s-ar spune că sunt lacomă. Nu cer să mi se dea tinerețe sau 
frumusete. 

Si în fond de ce ar face-o? N-a fost niciodată frumoasă. Dacă 
s-ar fi simțit frumoasă, lucrul acesta s-ar fi transformat treptat într-un 
adevărat handicap, într-o adevărată frână în calea tuturor ambițiilor 
ei. Cei tineri îi spuneau „Bătrâna GT”, iar ea o lua drept un adevărat 
compliment. O punea pe picior de egalitate cu alte „vechimi“ — Ve- 
chea Credinţă, Old Glory (Drapelul SUA)... 

Acum, în momentul culminant al celei mai mari aventuri a ei, 
era firesc să existe și o anumită ceremonie, un anumit formalism. Ce 
bine era dacă n-ar fi trebuit să se afle aici, în cripta înghețată a 
acestui computer... 

Unul dintre îngrijitori se grăbi să-i mai aducă o haină pentru a 
nu-i fi prea frig, dar iritarea îi trecu repede. În așteptarea momentu- 
lui stabilit, mintea ei începu să zburde. 

M-a cam îngrijorat recomandarea lui Elihu, niciodată n-am avut o 
părere prea grozavă despre tânărul House, dar am învățat să recunosc un 
om care își dă toată silința. Și am fi putut să-l excludem, dacă ar fi fost 
cazul. În schimb a reușit să vândă guvernul Beniniei în întregime, așa că 

mâine, în loc de o companie voi conduce o tară pe care n-am văzut-o 
niciodată! 

-Fiți gata, doamnă, spuse o voce catifelată, după care ea își 
îndreptă privirile spre forma enigmatică a lui Shalmaneser, care exis- 
ta datorită ei și pe care nu-l putea înțelege. 

Mă întreb dacă există și momente când Dumnezeu simte în același fel 
pentru creaturile lui. 

li plăceau discursurile, pentru că prin ele plătea un tribut pro- 
priei ei persoane, dar timpurile de acum nu se prea potriveau acestei 
mode. Le ținea numai în faţa acelor oameni capabili s-o aprecieze 
pentru cuvântările ei, dar o făcea cu rația: mai cu seamă în cazul 
ședinţelor cu deţinătorii de acțiuni cărora le făcea plăcere să simtă 

randoarea și solemnitatea unei afaceri de multe miliarde de dolari. 
n cazul de față era vorba de o întâlnire cu staff-ul ei, oameni de 
știință care erau departe de marea scenă a pieţei. Un om în alb, 
așezat pe un scaun, care învârtea niște butoane, privea atent spre 
colegi și grupul comitetului. Consultări. Totul părea că va dura în- 
grozitor de mult. 

E oare menţionat în vreunul din rapoartele alea faptul că timpul de 
reacție al lui Shalmaneser nu mai poate fi măsurat în secunde? 

— Ce se întâmplă? întrebă Bătrâna GT. 

Secretarul ei se duse să vadă despre ce e vorba, dar rămase 
acolo mult timp, discutând în șoaptă, după care se întoarse însoțit 
de un bărbat care părea cât se poate de îngrijorat. 

- Nu vă pot spune cât de rău îmi pare că trebuie să vă aduc la 
cunoștință, doamnă, i se adresă el Bătrânei GT, dar se pare că pe 
undeva s-a strecurat o greșeală. Sunt convins că vom remedia si- 
tuaţia curând, dar asta presupune un efort susținut. 

— Cum? 

- Doamnă... Pe faţa omului se citea cea mai amară deprimare. 
După cum știți, Shalmaneser a prelucrat zeci de programe legate de 
proiectul Beninia și calculatorul s-a comportat exemplar de fiecare 
dată. Astăzi, însă... 

- Treci odată la subiect, prostule! 

— Da, doamnă. Omul își șterse faţa cu dosul mâinii. Toate pro- 
gramele au fost redactate pe baze ipotetice, întregul grup de ipoteze 
fiind „date“ și deduse din cercetările noastre. Acum n-am făcut de- 
cât să introducem programul optim, cel pe care ne-am hotărât să-l 
traducem în practică, așa încât programul întră în conștiința lui Shal- 
maneser legată de lumea reală, întâlnindu-se cu toate celelalte cu- 
nostinţe ale lui despre lume. 

— ȘI... 

r 

- Și l-a refuzat, doamnă. A spus că e absurd. 

O furie cumplită și neagră, născută din străfundurile minţii Bă- 
trânei GT, îi invadă la început pântecele, făcându-i măruntaiele să i 
se răsucească și să i se înnoade în legături strânse, apoi îi învălui 
plămânii care își pierduseră respiraţia, încordându-se să se umple cu 
aerul transformat dintr-o dată într-un gaz vâscos, apoi îi prinse ini- 
ma care bătea nebunește între coaste, ca și cum ar fi vrut să spargă 
cușca în care se afla închisă, apoi îi încleștă gâtul și limba care se 
înțepeniră ca hârtia îngălbenită de timp, împăturită și bine presată, 
ajungând în cele din urmă la creierul care mai apucă să emane un 

continuitate (31) 


TEMELIA 


Telefonul sună iar. Donald blestemă și încercă să descopere în- 
trerupătorul. La început se auzi un zgomot de fond, ca acela făcut 
de niște oameni care merg grăbiţi în toate direcţiile. Apoi se auzi 
vocea unei femei care țipa nervoasă la el. 

- Hogan? Tu ești? Aici Deirdre Kwa-Loop! Tocmai m-a sunat 
directorul de la Engrelay. Am avut o înțelegere, mai ţii minte? Patru 
ore pentru o zonă de patrulare și exclusivitate! 

Uluit, Donald continua să privească de-a lungul firului telefonic 
pentru ca, în ciuda lipsei ecranului, să vadă fața persoanei aflate la 
celălalt capăt. 

— N-ai nimic de spus, hai? Nu mă miră! Ar fi trebuit să știu că 
nu am voie să mă încred într-un ticălos de teapa ta. Atunci află că 
am bătut niţel drumurile pe aici. Și am de gând să aranjez lucrurile 
în așa fel încât tu, niciodată... 

— N-ai decât! 

— Pe dracu, să stii că asa voi face. Ascultă-mă, cur alb... 

-Tu unde erai când eu valsam cu anarhistul? răcni Donald. 
Văzu în oglinda de lângă telefon cum se aprinde lumina în camera 
lui Bronwen, un licăr de culoarea piersicii. 

— Ce are a face cu povestea asta? 

— Aproape o sută de oameni au văzut cum anarhistul era cât pe 
ce să-l omoare pe Sugaiguntung! Ce voiai să fac? Să aştept patru ore, 
după care să-ți dau un telefon? Probabil că vestea s-a răspândit prin 
tot clubul presei în doar cinci minute! 

Se auzi o respirație grea. În cele din urmă, cu un glas îngroșat: 

-De obicei după ora patru papa-mama, lucrurile se liniștesc, 


- Ce ai făcut când ai ieșit în oraș, hai? 

Nici un răspuns. 

— Înţeleg, spuse Donald plin de sarcasm. Ai crezut că o să anga- 
jez o armată de mesageri cărora o să le spun: „Am făcut o promisiu- 
ne acestei femei care nu poate aduce material probatoriu pentru 
propriile ei povești — aveţi patru ore la dispoziție să-i găsiţi ascunză- 
toarea!“ Știi unde am fost patru ore după consumarea evenimentu- 
lui? Am zăcut în comă în clinica universităţii! Consideri chestia asta 
drept o scuză? 

Tăcere. 

— Să te ia dracu, atunci! Eu mă întorc în pat! 

Închise telefonul. Aproape instantaneu, telefonul începu să 
sune din nou. 

— Drăcia dracului! Ce mai e? 

- Administrația, domnule Hogan, spuse o voce tânără și foarte 
emoționată. E multe persoane care vrea să vorbească cu dumnea- 
voastră. Spune că e foarte urgent, domnule. 

Donald o luă pe yatakangă și vorbi suficient de tare pentru a fi 
auzit nu numai de tânărul de la administraţia hotelului. 

- Spune-le să se ducă și să vândă pișatul bunicii lor. Dacă tele- 
fonul ăsta mai sună o singură dată până la ora nouă, mă înţelegi, ora 
nouă, o să fac cumva ca tu — tu personal — să fii vârât într-o piele de 
vacă cangrenată și atârnat afară ca să fii mâncat de vulturi. Ai înțe- 
les? 

Iată un lucru pe care nu l-am putut aprecia până să fi venit aici: 
vatakanga e o limbă care poate satisface și cele mai sofisticate pretenții când 
e vorba să jignești pe cineva. 

Un timp rămase pe gânduri. În cele din urmă își adună toate 
lucrurile de care ar fi avut nevoie dimineaţa, le duse în camera lui 
Bronwen și încuie ușa de la intrare, înainte de a se întoarce lângă 
indiană. 

Nu mai reuși să adoarmă. Era ca și cum i s-ar fi adunat în minte 
tot maldărul de vești aflate din discuţia anterioară cu Delahanty, în 
timp ce evenimentele zilei trecute continuau să reverbereze pe diver- 

se lungimi de undă, toate ecourile neplăcute concentrându-se ca o 
vibrație dureroasă în chiar aceeași clipă. 

Auzi, ca prin vis, sunetele pe care aproape le aștepta: pași pe 
coridor, un bubuit ca de tunet în propria-i ușă, zgomote metalice de 
parcă cineva ar fi încercat un șperaclu. Își amintise însă să pună 
siguranța. Presupusul nepoftit blestemă și își văzu de drum, regre- 
tând, probabil, bacșișul gras pe care-l dăduse la recepție pentru a 
afla numărul camerei. 

Toate acestea erau, însă, parcă mai puțin importante decât gân- 
durile și imaginile contradictorii care continuau să se zbuciume în 
interiorul cutiei sale craniene. Cei zece ani în care se comportase 
aidoma unui burete și absorbise tot felul de informaţii de mâna a 
doua nu-l putuseră antrena pentru genul de acţiuni care i se pretin- 
deau acum. Chiar noua lui versiune, pregătită printr-un antrena- 
ment cât se poate de special, nu putea face faţă cerințelor cu care era 
confruntată. 

Lângă el, Bronwen îl invita în șoaptă să se topească în plăcerile 
cele mai pur animalice, dar el era prea secătuit să-i mai poată răs- 
punde. Îi spuse să fie cuminte și să-l lase să se gândească, dar ime- 
diat își regretă îndemnul, pentru că din întuneric se ivi o faţă de 
moron, a cărei gură căzută și prostească se dezvălui ca o tăietură. Își 
înăbuși strigătul și se rostogoli îngrozit într-o parte. j 

Trebuie să existe o ieșire — gândește-te, gândește-te! 

Posibilităţile se transformau în planuri. Apoi imaginea anarhis- 
tului dispăru, luând cu sine și spaima grețoasă, care a fost înlocuită 
de o mândrie vagă pentru ceea ce fusese el în stare să facă — o faptă 
care putea influența mersul istoriei omenirii. 

Știu cum să ajung la Sugaiguntung. Știu cum să iau legătura cu 
Jogajong. Între cei doi e doar... 

Trupul i se destinse și rămase așa chiar și în timpul când mintea 
lui croia febrilă planuri pentru a doua zi. 


La ora opt comandă micul dejun și se văzu nevoit să-și deschi- 
dă drum printre numeroasele delicatese prăjite și picante, reci și 
aromate — pește, fructe, legume. Înghiţiturile de ceai fierbinte ajutau 
bolul alimentar să ajungă la locul de destinaţie. Bronwen, goală, așa 
cum fusese toată noaptea, îl servea în tăcere, asigurându-se, înainte 
de a fi luat pentru ea, că farfuria lui era mereu plină. 

lată ceva care-i făcea plăcere. Era un gest suficient de străin de 
civilizaţia din care plecase pentru a se potrivi cu țara în care ajunse- 
se. 

Nu mi-as putea-o imagina pe Gennice făcând așa ceva... 

— Trebuie să plec, rosti el într-un târziu. Probabil că ne vom 
revedea diseară. 

Ea zâmbi și îl îmbrățișă în timp ce el își spunea că, dacă ar fi 
revăzut-o, s-ar fi întâmplat ceva groaznic. Dar era de rău augur să 
te gândești la catastrofe. Se îmbrăcă, se echipă, își aruncă pe umăr 
dispozitivul de comunicare, și își făcu o apariţie infatuată în holul 
principal al hotelului. 

Holul era dominat de foiala specifică dimineții; în plus, pe lân- 
gă personal și clienți, mai erau o mulțime de oameni de toate culorile 
posibile, care stătuseră pur și simplu acolo, până în clipa când îl 
zăriseră. Apoi se apropiară ca o hoardă de rechini care adulmecase 
înotătorul sângerând, ridicând aparate de fotografiat, reportofoane 
și microfoane. 

- Domnule Hogan, trebuie... domnule Hogan, vă rog să-mi per- 
miteți... ascultați-mă, și eu... 

O arăboaică grasă, care reușise să fie mai sprintenă decât toți 
ceilalți, îi vârî, pur și simplu, un aparat foto sub nas. I-l înșfăcă și îl 
aruncă în capul unui japonez. Când un sikh, mare cât o casă și cu un 
turban pe cap, îi tăie calea, îl izbi cu muchia palmei, după care păși 
peste trupul celui căzut. În laterala ușii principale se afla un palmier 
ornamental pus într-un ghiveci. Se aruncă asupra lui, îl înșfăcă și 
blocă drumul tuturor celorlalți reporteri, cu excepția unui african 
foarte insistent pe care trebui să-l izbească în picior. Omul se prăbu- 
și, împiedicându-l pe următorul care venea în spatele lui, ceea ce îi ` 
oferi lui Donald posibilitatea să iasă în stradă și să cheme un taxi 
liber. 

O mașină în care se aflau doi indivizi impasibili se luă după el. 
Se gândi că era vorba de promisiunea pe care i-o făcuse Totilung. Îi 
oferi șoferului cincizeci de tala dacă putea să scape de „coadă“, și 
omul o apucă pe o serie de străduţe încâlcite, flancate de tarabe, 
pentru a ajunge, în final, să încerce să se strecoare printr-o turmă de 
capre. 

Mulţumit, îi plăti omului suma promisă, apoi schimbă taxiul cu 
o ricșă care tocmai trecea pe lângă ei. Îi era imposibil să se facă total 
neobservat, numai și din cauza tenului său atât de alb, dar cel puţin, 
pentru moment, nimeni nu putea ști exact unde era. 

Schimbă trei ricșe ca să poată ajunge la casa lui Sugaiguntung. 
Nu se aștepta să-l găsească pe profesor acolo — doar dacă medicii îi 
recomandaseră să stea acasă pentru a-și reveni după atacul anarhis- 
tului. Dar el nu se afla aici să profite de promisiunea făcută în legă- 
tură cu interviul. 

Plimbându-se prin cartier, constată că era așa cum și-l imagina- 
se după ce îl reperase pe harta orașului — curat, înfloritor, departe de 
agitația zgomotoasă a centrului, oferind o vedere superbă a strâm- 
torii Shonago. Nu existau blocuri, numai vile, în spatele zidurilor 
înalte, înconjurate de grădinițe — pline cu flori și tufe, după moda 
occidentală, sau curți pavate, acoperite cu pietriș și ornamentate cu 
pietre de râu. Doar trei drumuri principale traversau zona, spre a 
permite accesul taxiurilor și mașinilor pentru comenzi. În ceea ce 
privea partea dinspre mare, cea mai coborâtă, era străbătută de un 
labirint de alei pe care le inspectă cu atenția mereu încordată pentru 
a surprinde apropierea vreunui eventual curios. 

Avusese norocul să nimerească un moment liniștit al zilei. Capii 
familiilor erau, în cea mai mare parte, la serviciu, copiii la școală, 
servitorii făceau curat prin casă sau erau duși la piață. 

Vila lui Sugaiguntung avea forma unui T cu piciorul foarte 
scurt, plasat în mijlocul unei grădini pentagonale a cărei latură mai 
scurtă mărginea direct drumul. Trecu pe lângă casă, înconjurând-o, 
cu excepția laturii celei mai scurte, unde se afla un polițist plictisit 
care învârtea un baston, privind apatic spre o serie de lucruri cât se 
poate de interesante, cum ar fi fost un copac pitic care se agățase de 
zid sau silueta care se prefigura dincolo de fereastra vilei — o femeie 
bondoacă prinsă în activitățile ei gospodărești. 

Sotie, menajeră? Mai curând menajeră. Donald își aminti de un 
raport din care reieșea că soţia lui Sugaiguntung, o femeie mai vârs- 
tnică decât el, se înecase în urmă cu patru sau cinci ani, în timp ce 
se plimba cu o barcă. Nu se spunea, însă, nimic despre o a doua 
soție. 

Tocmai se pregătea să mai facă un tur, când liniștea dimineții fu 
tulburată de manifestaţia unui grup de tineri care ocupau drumul 
principal, agitând pancarte prin care erau preamăriți Sugaiguntung 
și Solukarta. Era clar că aveau intenția să se oprească în dreptul casei 
marelui om. Deși apariția lor îi atrăsese atenţia polițistului care era 
deja angajat într-o dispută înflăcărată cu tinerii care conduceau gru- 
pul, sosirea lor acolo însemna că treizeci sau patruzeci de perechi de 
ochi curioși se ațintiseră asupra lui Donald. Se topi pe lângă zid, 
încercând să o apuce pe aleile pe care l-ar fi condus pe profesor în 
cazul în care ar fi reușit să-l convingă să fugă de acolo. 

Luă prânzul într-un fel de han acoperit cu stuf, urmărind un 
jongler cu o maimuţă dresată, în timp ce ceilalți clienți — care aveau 
mult mai des posibilitatea de a vedea maimuțe decât caucazieni — se 
uitau la el. Alarmat, renunţă la ultimul pahar de bere din orz local, 
când își dădu seama că patronul stătuse tot timpul cu ochii pe el. 


408 


O luă grăbit spre oraș, înainte de a reveni la malul mării în 
timpul siestei. Mai erau câțiva oameni în afara pescarilor care 
moțăiau sub umbrarele lor de plajă, însă el o porni spre o fâșie a 
țărmului total pustie, unde scoase în modul cel mai discret o busolă 
pe care o avea în dotare. Cu ajutorul ei putu stabili care dintre cele 
șase sau șapte spaţii marcate pe țărmul verde de la poalele Străbu- 
nului Loa ducea la tabăra secretă a lui Jogajong. 

Începuse să plouă, așa că se îndreptă spre oraș, în căutarea 
biroului unde îl putea găsi pe tipul care trebuia să-l ajute să traver- 
seze strâmtoarea, așa-numitul ziarist fără contract, Zulfikar Halal. Îl 
găsi la cel de al treilea etaj de deasupra depozitului care aparținea 
unui comerciant de covoare, adormit buștean într-un miros înțepă- 
tor de haşiş. 

Doamne, ăsta îmi va asigura legătura cu Jogajong? 

Halal era jerpelit și nebărbierit. Camera era plină de ziare vechi, 
bobine fără etichete și pachete de fotografii holografice. Era clar că 
aici nu-i era biroul ci casa, pentru că un paravan care acoperea unul 
din colțurile camerei trăda privirii un morman de haine și pantofi. 
Totuși... 

Donald reuși să-l trezească destul de greu. Uluit, Halal făcu un 
efort pentru a-și concentra privirea asupra lui, uitându-se la el la 
început uimit, apoi speriat. Ridicându-se anevoie în picioare, excla- 
mă: Hazoor! Nu este excelența voastră reporterul, reporterul ameri- 
can? 

- lată un mare adevăr. 

Halal își umezi buzele cu vârful limbii. 

— Hazoor, iertați-mă, dar nu mă aşteptam să vă faceți apariţia 
aici în felul ăsta! Mi s-a spus... 

Reuși să-și revină, se îndreptă spre ușă și ascultă, cu atenţia 
încordată. Deși se arătă foarte mulțumit că nu era auzit de nici o 
ureche indiscretă, continuă în șoaptă: 

— Dar am crezut că domnia voastră va lua legătura cu mine 
mult mai târziu, când... 

-Nu există mult mai târziu, i-o tăie Donald. Acum stai jos și 
ascultă-mă cu toată atenția. 

Îi spuse exact ce dorea și când anume, iar ochii lui Halal înce- 
pură să se rostogolească. 

— Hazoor! E foarte riscant, e foarte greu și e foarte scump! 

— Să-l ia dracu de cost. Poţi s-o faci? Scoase un sul de bancnote 
de cincizeci de tala pe care le făcu să foșnească. 

- Excelența voastră, spuse Halal gudurându-se din toată ființa 
lui, amețit la vederea banilor. Îmi voj da toată silința, pe mormântul 
mamei mele că așa voi face. Jur! 

Donald se simţi puţin speriat. Din toate câte îi promisese Dela- 
hanty în legătură cu acest pakistanez, individul nu arăta și nici nu 
se comporta ca un agent de încredere. Totuși, nu avea pe nimeni 
altcineva. Cum îi era imposibil să fure o barcă pentru a traversa 
strâmtoarea, trebuia să se lase pe mâna lui Halal. 

Luă un aer dur, pentru a-l impresiona. 

- Nu vreau să-ţi dai toată silința. Nu vreau decât să faci exact 
ceea ce ţi-am spus că trebuie să faci, e clar? Dacă mă trădezi... Ai 
auzit ce i-am făcut anarhistului de la universitate? 

Halal rămase cu gura căscată. 

-E adevărat? Și eu care am crezut că-i o poveste din O Mie și 
Una de Nopți! 

— Cu mâinile astea, continuă Donald. Și dacă mă dezamăgești, 
voi stoarce sângele din tine ca dintr-o cârpă udă! Ți-o promit pe 
mormântul mamei mele. 


Se întoarse în zona bazarului, acolo unde, dimineața, taxiul în 
care se afla scăpase de „coadă“. Mai era un lucru pe care trebuia să-l 
facă înainte ca vremea siestei să fi trecut. Dar pentru asta era obligat 
să se grăbească. 

O apucă printre șirurile de tarabe lipite unele de altele ale ne- 
gustorilor care acum moțăiau, până zări o cabină telefonică la adă- 
post de privirile curioase ale trecătorilor. Cineva își golise conținutul 
stomacului înăuntru, dar acesta era un inconvenient minor. Privi cu 
foarte multă atenţie în jur, în timp ce compuse cele două mesaje pe 
dispozitivul de comunicare deghizat într-o armă cu gaz. Era conști- 
ent de faptul că în momentul în care va lua legătura cu linia de 
satelit Engrelay, cea mai apropiată de el, cineva și-ar putea da seama 
că el e cel care a făcut comanda. 

Crezuse că a reușit să scape cu bine, când, în timp ce își strân- 
gea echipamentul și deschidea ușa cabinei, o zări pe Totilung aștep- 
tând la celălalt cap al străduței. 


urmărind detaliile (23) 
BEGI ȘI ORACOLUL 


Begi a ajuns într-un sat unde oamenii credeau în prevestiri, 
semne și piază-rea. El i-a întrebat: 

— Despre ce e vorba? 

lar ei i-au răspuns: 

-Îi dăm bani femeii aceleia bătrâne și înțelepte și ea ne spune 
care e cea mai bună zi pentru vânat, sau pentru a cere mâna unei 
femei, sau să-ți construiești o casă, sau să-l îngropi pe cel mort astfel 
ca stafia lui să nu mai bântuie. 

Begi spuse: 

— Dar cum face? 

Și ei i-au răspuns: 

- E cât se poate de bătrână și înțeleaptă, și trebuie că are mereu 
dreptate, pentru că a devenit foarte bogată. 

Așa că Begi se duse la casa înțeleptei și spuse: 

— Mâine mă voi duce la vânătoare. Să-mi spui dacă mi-am ales 
bine ziua. 

Femeia îi răspunse: 

— Promite-mi că-mi vei da jumătate din ce aduci acasă. 

Begi îi promise, iar ea luă oasele și le aruncă pe pământ. Mai 
făcu și un foc mic din pene și ierburi. 

-Mâine va fi o zi bună pentru vânat, spuse ea. 

Așa că a doua zi Begi se duse în pădure, îmbrăcat cu cea mai 
bună piele de leopard, luându-și sulița și scutul, niște carne și un 
clondir cu vin de palmier și orez fiert, pus într-o frunză împăturită. 
Noaptea s-a întors la casa femeii în pielea goală și fără nici un pic de 
vânat. 

Rupse o suliță de perete și cu tăișul ei despică un scut în două 
și dădu de pomană jumătate din carnea femeii și jumătate din orezul 
ei, și vărsă pe pământ jumătate din vinul ei. 

Bătrâna strigă: 

— Dar sunt ale mele! Ce faci? 

-Îți dau jumătate din ce am adus de la vânătoare, îi răspunse 
Begi. 

Apoi rupse jumătate din veșmântul bătrânei, cu care se acoperi 
și plecă. 

După această întâmplare oamenii au început să ia hotărâri sin- 
guri, fără să-i mai plătească nimic femeii. 


continuitate (32) 
SA INCEPEM CU ȘTIRILE 


Trezit din somn, ușor ameţit, Norman continua să privească 
fața profilată pe ecranul telefonului. Era chipul lui F. Prosper Ran- 
kin, secretarul companiei lui GT. 

- Norman, am considerat că e mai bine să te sun imediat și să 
te înștiințez, înainte ca lucrurile să fie difuzate pe toate canalele 
televiziunii. S-ar putea să fii nevoit să iei măsuri speciale de preve- 
dere. Bătrâna GT a avut o hemoragie cerebrală și se crede că nu va 
mai apuca ziua de mâine. 

Mintea lui Norman fu invadată de identitatea iniţială dintre 
creator și creația lui, cu imaginea turnului GT ale cărui etaje supe- 
rioare explodaseră, revărsând sânge negru prin ferestre. După un 
timp spuse: 

— Şi noi ce trebuie să facem — să reducem ritmul? 

— Ba exact pe dos, mormăi Rankin. 

Modul în care abordase discuţia lăsa să se înțeleagă că nu se 
așteptase la exprimarea vreunui regret formal din partea lui Nor- 
man. Toată viața ei Georgette Tallon Buckfast a fost o femeie pe care 
s-o admiri, dar nu s-o iubeşti. 

- Primul efect la care trebuie să ne așteptăm e o adevărată pa- 
nică la vânzarea acțiunilor GT și a companiilor subsidiare. Conform 
estimărilor noastre, prețurile vor scădea în cursul zilei de azi cu 
treizeci, patruzeci de milioane, indiferent ce vom face. Avem nevoie 
disperată de ceva care să le ridice din nou valoarea în timpul cel mai 
scurt. 

- Şi speri ca proiectul Beninia să relanseze afacerea, spuse Nor- 
man încruntat. În fond nu văd de ce nu ar fi așa — doar ne-am 
asigurat ratificarea parlamentară încă de ieri și dr. Ram Ibusa a făcut 
toate pregătirile necesare în vederea zborului la New York împreună 
cu mine, pentru a semna contractele în numele guvernului. 

— Numai că eu știu un motiv care acest ar putea împiedica acest 
lucru, interveni Rankin îmbufnat. Nu ţi-am spus ce anume a provo- 
cat căderea lui GT. 

O presimţire năvăli în mintea lui Norman cu zgomotul unui 
cutremur. 

— Când am încercat să-l programăm pe Shalmaneser în vederea 
trecerii programului de la „ipoteză“ la „realitate“, l-a respins. Și teh- 
nicienii nu pot să descopere motivul. 

— Dar... Norman făcea eforturi să-și găsească cuvintele. Dar Shal 
trebuie să aibă motive pentru respingere! 

— A, primul lucru pe care l-au făcut a fost să-l întrebe în modul 
cel mai direct de ce a raționat așa. A respins toate datele care au fost 
programate în legătură cu Beninia și poporul ei și a considerat că 
toată masa de date pregătită în același sens e lipsită de orice logică. 
E absurd! Toate datele au fost verificate în funcție de materialul pus 
la dispoziţie de tine și echipa ta... Ai vreo idee? 

Norman scutură din cap, de parcă ar fi fost anesteziat, 

— Poate că ar fi cazul să te gândești mai profund. Am sentimen- 
tul că orice ar fi, va trebui să lansăm proiectul, și nu ne rămâne decât 
să ne rugăm să nu se producă vreun dezastru. Dacă nu dăm drumul 
celei mai masive publicități în timpul cel mai scurt, în următoarele 
patruzeci și opt de ore ne putem aștepta la un dezastru. Conform 
unui compendiu despre Beninia, pe care l-am văzut ieri, oamenii din 
țara asta sunt considerați de vecinii lor ca niște vrăjitori desăvârșiți. 
Suntem pe fază — du-te și vezi dacă ei sunt în stare să pună la punct 
miracolul de care avem atâta nevoie! 

Întrerupse legătura și imaginea de pe ecran dispăru încet în 
beznă. 


lumea evenimenţială (14) 
STRANGEM POSTERE 


CONSORŢIUL BENINIA 

(General Technics Inc. 

General Technics (Marea Britanie și Commonwealth) Ltd. 
General Technics (Australia) Pty. 

General Technics (Franța) SA 

General Technics (Germania) GmbH 

General Technics (Scandinavia) Aktiebolaget 

General Technics (America Latină) SA 

General Technics (Johannesburg) Pty. 

Mid-Atlantic Mining Inc. 

si toate companiile și corporațiile subsidiare de mai sus) 
ÎMPREUNĂ CU GUVERNUL ȘI POPORUL BENINIEI 


anunță punerea bazelor unui fond realizat pe baza unui ÎM- 
PRUMUT PUBLIC care va produce un profit garantat de CINCI LA 
SUTA PE AN, cu perspective excelente ca acest procent să crească la 
OPT (date obținute prin analiză informatică de către computerul 
firmei — „Shalmaneser”). 


Termenul împrumutului a fost fixat pentru prima fază pe o 
perioadă de 20 de ANI cu opțiunea returnării sau a continuării aces- 
tuia pe o perioadă de alţi 30 de ANI, totalizând 50 de ANI. Dosarul 
și copii certificate ale analizei sus-numitului computer pot fi obținu- 
te la cerere de la... 

CONSORȚIUL BENINIA 


așteaptă cereri de angajare în Beninia din partea persoanelor cu 
experienţă în Africa de Vest, și mai cu seamă în primele teritorii 
coloniale. Salarii generoase. Perioada de angajare va depinde de îm- 
prejurări, dar în general se apreciază că ea va fi de cinci ani. Călăto- 
riile dus-întors vor fi plătite de companie; o lună de concediu acasă 
și două luni de concediu local pe o perioadă de doi ani; acoperirea 
cheltuielilor pentru mutare și revenirea în țară la sfârșitul contractu- 
lui; sporuri consistente pentru condiţii grele de muncă și viață. 
Scrieţi-ne, oferindu-ne detalii referitoare la perioada de timp petre- 
cută în Africa de Vest și la postul ocupat acolo... 


CONSORȚIUL BENINIA 


staff-ul necesar, dar fără experienţă obligatorie în Africa de Vest, 
în următoarele specialități: 


Arhitectură Educaţie 

Transporturi Comunicaţii 

Construcţii civile Inginerie mecanică 
Urbanistică Medicină (tropicală) 
Drept Economie 

Cibernetică Energie, iluminat și încălzit 
Construcţii industriale Ecologie umană 
Epurarea apelor Sănătate publică și igienă 
Textile Agricultură 

Prelucrarea minereurilor Planificarea producției 
Mase plastice Electronică 


Mine și mineralogie Tipografie și publicații 

— și practic ORICE ALTĂ DISCIPLINĂ implicată în buna des- 
fășurare a vieții în secolul 21! Cereri la... 

VREI SĂ VEZI LUMEA ÎNAINTE DE A TE STABILI? 

VREI SĂ Îl AJUȚI PE ALȚII? 

VREI SĂ PLĂTEȘTI PREŢURILE CELE MAI SCĂZUTE PEN- 
TRU A TRĂI O EXPERIENȚĂ UNICĂ? 

Proiectul Beninia e una dintre cele mai extraordinare idei con- 
cepute vreodată și TU poți fi o parte din ea! 

Telefonează-ne la... 

Stoc de replici VIZUALE: băiat alb, în vârstă de aproximativ 
șaptesprezece ani, ridică un copil negru pentru a vedea clădirea 
nouă, înaltă și frumoasă, sub cerul albastru. 

Stoc de replici SONORE: Gândindu-ne la... Beninia? 

Stoc de replici VIZUALE: fața mirată a copilului PP 

Stoc de replici SONORE: O parte din marea scenă unde se vor 
petrece mai multe lucruri... mai multe minuni vor fi săvârșite! 

Stoc de replici VIZUALE: clipuri — junglă cu animale, clădire în 
curs de ridicare, copii care aleargă, râu cu bărci etc. 

Stoc de replici SONORE: „Tema Beninia“ în mod special înre- 
gistrată de Em Thirty-Ones. 

Stoc de replici VIZUALE: Mr. & Mrs. Everywhere se află în 
piaţeta din mijlocul satului, conversează cu cerbi îmblânziți și merg 
de-a lungul șirului de construcții noi, însoțiți de săteni și de copii 
care se joacă cu cerbii încercând să-i încalece pentru o plimbare. 

Stoc de replici SONORE: „Tema Beninia“ reluată — „Și tu poți fi 
inclus în aventura fantastică, minunată, fără precedent a secolului 
douăzeci și unu! Notaţi-vă numărul celei mai apropiate agenţii care 
angajează voluntari!“ 

Replică SONORĂ live: staţia locală preia codul cât se poate de 
corect. 


x 


-Draga mea, m-am tot gândit la reclama asta în legătură cu 
Beninia. 

- Da, Victor, știam eu că te-ai gândit. Dar sunt sigură că lucru- 
rile s-au schimbat și pe acolo. 

— Doar s-au schimbat ele și aici, nu-i așa? Mai rapid și mai greu 
de sesizat! M-am hotărât. O să le trimit o cerere. 


- T-avais raison, Jeannine. T-as parlé au sujet des Américains 
qui allaient s'intéresser à la Bâninie, et voici une réclame que je viens 
de trouver dans le journal. Tu las vue? 

— Montre-le-moi... Ah, Pierre! C'est épatant! Moi, je vais y écrire 
sur le champ! Toi? 

- Je leur ai déjà donné un coup de téléphone. 

— Mais... qu'est-ce que pense Rosalie de tout cela? 

— Sais pas. 

— Tu n-as pas demandé à ta femme si elle veut?... 

— Heu! Je m'en fiche, Jeannine. Je te dis franchement: je m'en 
fiche! 

— Frank, tu ce crezi? Oare or fi având legi eugenice și într-o țară 
înapoiată ca Beninia? 

— Cum? 

- GT angajează oameni pentru un proiect acolo. Și au un birou 
chiar aici, în oraș, pentru interviuri cu doritorii. 


x 


Predă: matematică, engleză, franceză, geografie, economie, 
drept... 

Califică: profesori, doctori, asistente medicale, ingineri, meteoro- 
logi, mecanici, agronomi... 

Construiește: case, școli, spitale, drumuri, porturi, centrale elec- 
trice, fabrici... 

Prelucrează: fier, aluminiu, wolfram, germaniu, uraniu, apă, po- 
liten, sticlă... 

Vinde: putere, antibiotice, cuțite, pantofi, televizoare, spermă de 
taur, băuturi... 

Trăiește: mai intens, mai lung, mai îmbelșugat! 


* 


CONSORȚIUL BENINIA VREA... VREA... VREA!... 


continuitate (33) 
ȘI DUS A FOST 


Ploaia se oprise în timp ce Donald dădea telefoanele, dar apa 
continua să șiroiască în rigole. Preţ de o clipă, lungă cât o eternitate, 
ai fi putut crede că singurul lucru care se mai auzea pe lume era 
șuvoiul de apă intrat în canale. 

În cele din urmă inspectoarea Totilung se hotărî să vorbească: 

- Domnule Hogan, cred că sunteți așteptat într-o vizită la pro- 
fesorul Sugaiguntung. Mi-a spus că v-a promis un interviu în exclu- 
sivitate. 

- Așa e, răspunse Donald cu o voce care suna ca o poartă de fier 
ruginită în timp ce era deschisă. Ocupând încă jumătate din cabina 
telefonică, cu arma de gaz în mână, cu dispozitivul de transmitere 
atârnându-i pe umăr, aruncă o privire spre gura văii. Era blocată de 
un polițist cu arma în mână. 

-Şi un tur prin laboratorul său, condus chiar de el. 

-$i asta e adevărat. 

= Sunteţi plin de contradicții, domnule Hogan. Oricare alt re- 
porter și-ar fi dat și o mână pentru un asemenea privilegiu. Or, 
dumneavoastră n-aţi luat legătura cu profesorul toată ziua. Mă în- 
treb dacă aceia care v-au trimis aici vor mai fi la fel de satisfăcuţi de 
dumneavoastră, ca azi dimineaţă. 

Ochii strălucitori, iscoditori, negri ca stafidele dintr-o prăjitură, 
îl fixară. Spaima începu să pună stăpânire pe ființa lui Donald; simţi 
cum sudoarea înghețată îi îmbiba hainele. 

- Mi-am programat să-l vizitez pe profesor la el acasă în seara 
asta. 

— Speraţi să găsiți acolo tot ce v-ar interesa — animalele pentru 
experiment, însemnările lui, analizele computerizate, filme, instru- 
mente? 

În mod voit, Totilung abordase un ton neiertător. 

— Dacă mă lași să-mi văd de treburile mele, voi fi încântat să nu 
te deranjez cu nimic de la ale tale, îi răspunse Donald încordat. După 
părerea mea interviul va urma după vizita la laborator, așa că... 

- Ţi-ai irosit șansa, îi spuse Totilung, ridicând din umeri. Am un 
mandat de arestare pe numele tău, pe motiv de molestare a unor 
persoane pașnice, și pentru distrugerea aparatului fotografic al 
doamnei Fatima Saud. Apoi îi zise în yatakangă colegului ei: Adu-mi 
cătușele și ţine-ți arma la îndemână. Individul e un ucigaș profesio- 
nist. 

Încordat, cu ochii pe Donald, polițistul scoase cătușele și se 
apropie de Totilung. 

Mis-a întins o cursă. Am fost păcălit. Am fost trimis pe un drum fără 
ieşire. Niciodată nu am vrut să fiu împins în acele colțuri unde trebuie să 
ucizi, sau să fii ucis. Aș da orice, orice, numai să mă întorc acolo unde eram 
înnebunit de plictiseală și banal. 

Nu-și putea însă permite luxul să-și piardă vremea cu arestări 
și eventual să fie deportat. În noaptea asta trebuia să tragă lozul cel 
mare și să-l ducă acasă. 

Se calmă inspirând adânc. Presupunând că Totilung îl căuta, în 
clipa în care cineva îi raportase că americanul suna staţia satelit 
Engrelay de la această cabină, ea ar fi trebuit să vină direct aici. 
Strada, care se pierdea într-o uliţă de la suburbie, nu permitea pă- 
trunderea unei mașini a poliţiei. Șoferul ar fi trebuit să aștepte la 
capătul ei. Cu puțin noroc, nu ar fi avut de luptat decât cu Totilung 
și cu colegul ei. 

Lăsă umerii să-i cadă în semn de resemnare, în vreme ce femeia 
luă cătușele și făcu un pas în direcția lui, asigurându-se că trupul ei 
nu acoperea arma polițistului, care venea în urmă, pregătit. Donald 
își întinse mâinile, ca și cum ar fi fost gata să i se pună cătușele, și 
acţionă arma cu gaz. Nu spre Totilung, ci spre polițist. 

Jetul ca de foc îl izbi în faţă, orbindu-i un ochi — apoi i se pre- 
linse în gură chiar în clipa în care inspira, arzându-i plămânii și 
frângându-l din șale, în mijlocul unui acces violent de tuse convul- 
sivă. Apăsă din reflex pe trăgaciul armei și din ea țâșni arcul electric 
care se înfipse într-un morman de gunoi la vreo zece pași distanţă, 
cu un șuierat ascuțit. Donald nu-și mai pierdu timpul cu el. Acceleră 
mișcarea mâinii în care nu ţinea arma și izbi cu pumnul bărbia căr- 
noasă a lui Totilung. Împiedicată de cătușe, inspectoarea nu reuși să 
mai pareze lovitura. O lovi iar în picior, sub genunchi, aruncă arma 
cu gaz și, în timp ce femeia se răsucea într-o parte, o prinse de braț 
și o trânti la pământ. 

Femeia căzu pe spate cu mâinile desfăcute şi gura larg deschisă 
pentru a țipa. Sări cu ambele picioare pe pântecele ei, scoțându-i tot 
aerul din plămâni. Celălalt polițist începuse să-și revină. Fără să-și fi 
recăpătat respiraţia normală și cu ochii plini de lacrimi, își agita 
arma de parcă i-ar fi fost teamă cumplită să nu tragă în propria lui 
şefă în loc de Donald. 

” Acesta făcu un salt și îl izbi pe poliţist cu capul de zidul care 
mărginea stradela. Cascheta moale nu oferea nici o protecție. Omul 
urlă și lăsă arma să-i scape din mână. 

Donald o prinse înainte de a fi căzut, apoi trase întâi în poliţist, 
după aceea în Totilung, omorându-i. 

E lucrul pe care știm cel mai bine să-l facem unui semen de-al nostru. 
Suntem minunati, desăvârșiti, unici. 

Lucrând rapid, trase cele două trupuri unul lângă altul, cu mâi- 
nile lipicioase din cauza grăsimii ivite pe pielea întărită, semănând 
cu o fleică de porc bine rumenită de căldura arcurilor electrice. Și le 
șterse de porțiunea nearsă a vestonului polițistului și își desfăcu 
dispozitivul de transmisiune. Introduse o cutie de chibrituri în inte- 
riorul capacului, așa cum fusese învăţat. Cu mâna pe butonul de 
control, făcu un efort să-și amintească poziția străzilor care îl încon- 
jurau, și ajunse la concluzia că, dacă mașina poliției care o adusese 
pe Totilung se apropiase până la limita extremă, atunci trebuia să se 
afle pe aleea din dreapta. Faţă de acum câteva minute, zgomotul se 
intensificase. Siesta se terminase. 

Răsuci butonul de control pe poziţia finală, care nu mai era 
marcată, și o luă la fugă. 

După ce ieși de pe alee și se întâlni cu alţi trecători, se văzu 
nevoit să meargă cu un calm cât mai aparent. Își ținea mâna dreaptă 
în buzunarul hainei, pentru a masca umflătura făcută de armă. La 
vreo douăzeci de pași în spatele lui auzi un zgomot surd. Toţi cei din 
jurul lui începură să se uite și să arate cu mâna. Făcu și el la fel ca 
ceilalți, de teamă ca indiferența lui să nu atragă atenția încă și mai 
mult decât pielea albă. Văzu cele două clădiri care se înălțau exact 
acolo unde se aflase el cu doar câteva minute mai devreme înclinân- 
du-se, învăluite într-un nor dens de praf și fum. Aerul se umpluse 
de ţipete. 

Curând, zgomotul țipetelor fu acoperit de scrâșnetul înnebuni- 
tor al caselor care se transformată într-un morman de moloz, acope- 
rind cadavre. 


Din acea clipă și până la apusul soarelui, timpul a fost tăiat în 
felii de imagini disparate, nu neapărat vizuale, ci psihice. Se văzu la 
colțul format de două ziduri, vomitând tot ce mâncase la hanul cu 
acoperiș de stuf, mirându-se cu detașare de felul în care stomacul lui 
modificase culoarea inițială a ceea ce mâncase. Apoi se văzu aplecat 
peste tejgheaua unuia dintre omniprezentele chioșcuri, certându-se 
cu proprietarul din cauza prețurilor, numai pentru că trecea pe acolo 
o mașină a poliției. Între imagini nu era însă nici o legătură. Exista 
un anumit moment la care trebuia să revină pentru a putea reintra 
în fluxul lumii normale, dar până atunci prefera să facă abstracţie de 
tot ce îl înconjura. 

Lăsarea întunericului atinse punctul pe care și-l programase 
singur. Tremurând din cauza slăbiciunii provocate de groază, repul- 
sie și vomă, se îndreptă spre cartierul profesorului Sugaiguntung, ca 
un om care merge prin vis. 

La șapte și jumătate se afla doar la o stradă de casa profesorului 
și își revenise complet. La adăpostul câtorva tufe parfumate, care îl 
fereau de o mașină a poliţiei, își simți radarul interior răspunzând 
bine la evenimentele externe. Se reînvăța să-și lege gândurile între 
ele. 

E multă forfotă acolo. Sunt sigur că n-au reușit încă să găsească 
trupul lui Totilung și al celuilalt sub dărâmături. Dar nu trebuie să fii un 
geniu ca să înţelegi ce s-a întâmplat. 

și pipăi arma din buzunar. Încărcătorul era aproape plin. Încer- 
că să-și găsească liniștea spunându-și că fusese antrenat în vederea 
folosirii celor mai sofisticate arme, ceea ce făcea din el un învingător. 
Altă soluţie nu avea. Singura lui scăpare era acțiunea. 
Reacţie, distracție, fractie — sunt mai puţin decât un om. 

Se mișcă precaut. Doar după câţiva pași se văzu obligat să se 
arunce la rădăcina unui gard viu, pentru a nu fi văzut de un individ 
înarmat. 

Mă așteaptă. Sugaiguntung o fi avut remușcări cu privire la confesiu- 
nile pe care mi le-a făcut, s-o fi răzgândit să mai evadeze din locul ăsta? 
Dar n-o să-l las. Nu mai am curajul s-o fac. 

Îi mai trebui o jumătate de oră pentru a vedea cum erau plasate 
santinelele în dispozitiv. Pe lângă mașina poliției care patrula cu 
viteză foarte mică pe cele trei drumuri principale care asigurau ac- 
cesul în zonă, mai erau șapte polițiști plasați în jurul grădinii penta- 
gonale a lui Sugaiguntung, câte un om care supravegheau fiecare 
latură a perimetrului și doi paznici la poartă. Astfel, descoperi cu un 
sentiment de ușurare că viaţa își urma cursul ei normal. Auzi voci 
care proveneau de la un program TV, iar într-una din vilele vecine 
un grup de oameni păreau să facă repetiţii pentru o operă tradiţio- 
nală, cântând cu glasuri înalte și forțate, acompaniaţi de gonguri. 

Își dădu seama că erau șanse minime să fie descoperit de vreun 
vecin indiscret sau de gărzi. 

Dimineaţa, când plecase de la hotel, își luase la el un tranchili- 
zant pentru a-i calma reacţiile în caz de nevoie extremă. ÎI înghiţi, în 
timp ce se ruga ca stomacul să nu-l respingă înainte de a se fi dizol- 
vat. 

După ce calmantul își făcu efectul și nu se mai simți amenințat 
de clănțănitul dinților, se îndreptă spre copăcelul ornamental care se 
sprijinise de zidul grădinii lui Sugaiguntung și pe care îl văzuse de 
dimineaţă. Avea impresia că omul responsabil pentru acea porțiune 
a casei trecea întotdeauna pe sub el. 

La următorul tur procedă în același fel; picioarele lui Donald i 
se înfășurară în jurul gâtului. Se lăsă apoi cu toată greutatea trupului 
peste adversar, pe care îl trânti cu fața în pământul muiat de ploaie. 
Individul se mai zbătu doar câteva secunde, după care cedă din 
cauza blocării căilor respiratorii. 

Donald îi aruncă arma într-o băltoacă, unde se descărcă cu un 
sâsâit șerpesc în mijlocul unui nor de aburi, după care se cățără 
înapoi în copac. Aplecându-se peste ramura cea mai solidă care atâr- 
na deasupra zidului, reuși să-și facă vânt peste o tufă care îi amorti- 
ză zgomotul căderii. Din locul în care se afla ar fi putut fi văzut de 
la poartă, acolo unde cei doi paznici stăteau unul lângă altul, sub 
lumina unui felinar, dar ei se uitau în cu totul altă direcție. 

Pe partea aceasta, toate ferestrele casei erau întunecate, cu 
excepţia uneia singure, care era acoperită de jaluzele. Se apropie de 
ea, evitând ovalul luminos descris de lampa de deasupra ușii, și 

strecură o privire înăuntru. Îl văzu pe Sugaiguntung stând de unul 
singur pe un scăunel în fața unei mese pe care se aflau farfurii și 
pahare goale, ceea ce dovedea că tocmai își terminase cina. Ușa 
camerei se deschise și intră femeia pe care o văzuse dimineața, în- 
trebându-l pe profesor dacă poate să strângă masa. 

Se strecură după cel mai apropiat colţ al vilei, ajungând în felul 
acesta în partea opusă, profitând de tăcerea care mai învăluia încă 
locul, fiind sigur că nu va mai dura mult până când ceilalți polițiști 
vor observa absenţa colegului lor. În spatele casei existau două uși 
glisante din sticlă care asigurau accesul în grădină. Încercă să vadă 
ce era înăuntru, dar îi fu imposibil, pentru că totul era cufundat în 
întuneric. Făcu un pas și în aceeași clipă o lumină orbitoare îi stră- 
punse ochii. 

În prima clipă fu atât de uimit, încât nu reuși să mai facă nici o 
mișcare. Apoi, ochii lui chinuiți îi spuseră că omul care aprinsese 
lumina era chiar Sugaiguntung, că îl recunoscuse și venea să-i des- 
chidă ușa. 

Făcu un pas în spate, cu mâna lipită de armă. Spera nebunește 
ca ceea ce se întâmpla acolo să nu atragă atenția nimănui. 

- Domnule Hogan! Ce faceţi aici? exclamă Sugaiguntung. 

— Doar m-aţi invitat să vă fac o vizită, îi spuse Donald cu vocea 
uscată. 

Primul moment al șocului fusese deja atenuat de calmantul pe 
care îl luase. 

— Da, dar poliția vrea să vă aresteze, și... 

- Știu, am bruscat pe cineva care avea un aparat de fotografiat, 
azi dimineaţă, și Totilung, care abia așteaptă să mă expulzeze, se 
folosește de acest lucru ca de un pretext. Și chiar va avea posibilita- 
tea s-o facă dacă nu stingeți lumina! 

— Intraţi, murmură Sugaiguntung, făcându-i loc. În toată casa 
nu-i nimeni afară de mejaneră, care e cam surdă. 

Donald își făcu loc pe lângă el Sugaiguntung închise ușa și 
trase jaluzelele, oprind astfel accesul eventualelor priviri curioase 
spre interior. 

- Domnule profesor, mai doriţi și acum ceea ce mi-aţi spus ieri? 

Nerăbdător să primească răspunsul, Donald își ținea mâna pe 
armă. 

Chipul lui Sugaiguntung rămase impasibil. 

— Mai vreți să evadați de aici, unde sunteți folosit doar ca o 
unealtă politică? mitralie Donald cuvintele. V-am spus că v-aș putea 
oferi șansa scăpării de aici. Mi-aș da și viața pentru așa ceva. Ei? 

— Toată ziua nu m-am gândit decât la acest lucru, răspunse Su- 
gaiguntung după un timp. Cred — da, așa cred — că ar fi un vis care 
s-ar transforma în realitate. 

De afară se auzi o împușcătură și ropot de pași. Pe neașteptate, 
Donald se simți moale ca o cârpă. 

- Slavă Domnului. Atunci va trebui să faceţi așa cum vă spun. 
Chiar acum. S-ar putea ca deja să fie prea târziu, deși sper că nu. 


Sugaiguntung alerga pe aleea care ducea spre poarta din spate- 
le vilei, acolo unde nu se afla nimeni, însoțit de Donald care evita 
orice zgomot. O santinelă îi văzu și ridică lanterna. 

- Repede, gâfâi Sugaiguntung. Sergentul dumitale te cheamă la 
el! Apoi arătă în stânga. Cineva l-a omorât pe omul care făcea de 
pază acolo! 

Polițistul se uită în direcția arătată. Văzu lanterne agitându-și 
fasciculele de lumină și auzi un glas lătrând un ordin. Îl crezu pe 
Sugaiguntung și se îndreptă în fugă spre locul indicat. 

În clipa în care omul dispăru după colţ, Donald deschise poarta, 
împingându-l pe profesor afară. Dădură într-o rețea de poteci șer- 
puitoare pe care Donald fusese în recunoaștere de dimineață. Spre 
dreapta, la capătul terenului ușor în pantă, licărea marea. 

Dacă nenorocitul ăla de Halal m-a lăsat baltă, ce mă fac? 

Era însă prea devreme să se gândească la lucruri atât de cum- 
plite. ÎI împinse pe Sugaiguntung până la limita la care avea curajul 
să-l forțeze, încercând să surprindă peste propriu-i gâfâit zgomotele 
care ar fi putut trăda urmărirea. Până în momentul când ajunseră la 
capătul potecii, intrând într-una din liniștitele străzi rezidenţiale, nu 
se auzi nimic deosebit. Acum trebuia să meargă cât mai calm, tra- 
versând doar când era cazul, pentru a nu fi recunoscuți de vreun 
eventual plimbăreţ. 

După un timp care i se păru interminabil, găsiră un taxi stațio- 
nat la o intersecţie și îi făcură semn. Coborâră într-o zonă de pe 
țărmul mării frecventată de turiști, unde se aflau câteva restaurante 
specializate în pește la grătar și cântece populare yatakange. Ames- 
tecându-se prin mulțime, dar profitând de toate copertinele, panou- 
rile publicitare și colțurile, Donald făcea tot ce-i stătea în putință 
pentru a evita să se expună privirii curioșilor. În felul acesta îl con- 
duse pe profesor la o fâșie de țărm unde, în cursul zilei, se aflau 
treizeci sau patruzeci de bărci pescărești. 

Când ajunse în dreptul ultimului grup de bărci își simţi inima 
cât un purice. Aproape că leșină din pricina ușurării pe care o resimți 
văzând — conform celor spuse de Halal — că deși multe dintre am- 

barcații fuseseră deja lansate la apă, plutind în direcția făpturii mă- 
tăhăloase a Străbunului Loa care se profila ameninţător în zare, o 
parte din bărci rămăseseră la mal, iar echipajele erau adunate într-una 
din ele, râzând tare, trecându-și sticla cu arrack și fumând. 

— Un om a aranjat ca una din bărcile astea să traverseze strâm- 
toarea, îi explică Donald lui Sugaiguntung în șoaptă. Așteptaţi-mă 
aici. Mă duc să-l caut. 

Sugaiguntung dădu aprobator din cap. Faţa îi era ca o mască, 
lipsită de orice emoție, ca și cum n-ar fi avut încă timp să se gândeas- 
că la implicaţiile acţiunii lui. Faptul că trebuia să-l lase singur acolo 
îl îngrijora pe Donald, dar nu avea de ales. Figura lui era prea cu- 
noscută pentru a se arăta tuturor celor adunaţi acolo. 

Halal îi spusese că va face în așa fel încât barca pe care i-o 
destinase să aibă legat un felinar albastru de catarg, în semn de 
recunoaștere. Donald descoperi uimit că nici una dintre bărci nu 
avea un asemenea felinar. Și totuși, una avea o lumină pe catarg, 
chiar dacă nu era albastră. Cuprins de disperare, încercă să se încu- 
rajeze, spunându-și că, în fond, culoarea nu avea nici o importanţă 
— nu reușiseră să găsească un felinar de culoare albastră. 

Trei oameni pregăteau barca pentru lansare, înfășurând năvoa- 
dele sub băncile de la prora, astfel încât, în clipa când vor fi aruncate 
peste bord, să se scufunde imediat. 

Mizând totul pe noroc sau hazard, Donald îl strigă pe cel care 
părea să fie skipperul. 

— ÎL caut pe un tip din Pakistan, Zulfikar Halal! 

Dacă nenorocitul ăsta de poponar laș m-a făcut, îl... Dar altă posibili- 
tate nu aveam. O să fiu arestat sau executat. 

Skipperul își lăsă treaba și întoarse capul. Îl privi îndelung. 
Apoi luă o lanternă și îndreptă fasciculul spre Donald. 

— Tu ești americanul, Hogan? îl întrebă el. 

În prima clipă, Donald nu pricepu întrebarea — numele îi fusese 
pronunţat cu o accentuată inflexiune yatakangă. Apoi i se păru că 
lumea a început să se învârtească. Temându-se că poliţia s-ar fi putut 
ivi în fiecare clipă, făcu un salt în spate cu arma în mână. 

- Nu e nevoie de așa ceva, îi spuse skipperul pe un ton tăios și 
începu să râdă. Eu te cunosc. Știu și unde vrei să mergi. La Jogajong. 
Are mulți adepţi printre noi, pescarii. Astăzi a circulat știrea că tre- 
buie să te ajutăm dacă vei veni la noi. Hai, urcă-te. 

context (24) 
O MOSTRA DIN LISTINGUL 
CONSOLEI DE COMANDA A LUI SHALMANESER 


PROGRAMUL RESPINS 
Op: Motivul respingerii<CR> 


ANOMALII ÎN DATELE DE BAZĂ 
Op: Definește, specifică<CR> 


DATELE DIN URMĂTOARELE CATEGORII NU SUNT AC- 
CEPTABILE: ISTORIE COMERȚ INTERACŢIUNE SOCIALĂ CUL- 
TURĂ 


Op: acceptă datele așa cum sunt<CR> i 
COMANDĂ NECUNOSCUTĂ ȘI NEEXECUTABILĂ 


continuitate (34) 
LOCUL UNDE CREDINȚA TRAIEȘTE 
INTR-O CINSTITA INDOIALA 


Norman ar fi trebuit să participe la marea ceremonie oficială, 
când Ram Ibusa avea să semneze contractele cu Beninia Consor- 
tium, la conferința de presă care urma și apoi la banchetul care 
încheia seara. În loc de toate acestea, îi remise lui Ibusa invitația 
trimisă de secția de protocol de la GT și dispăru. 

Văzuse, auzise și înțelesese prea multe. În ciuda veștii îmbucu- 
rătoare legată de piață, unde acţiunile GT își reveniseră la nivelul pe 
care-l avuseseră înainte de moartea fondatoarei companiei, și păreau 
că vor crește în continuare; în ciuda veseliei forţate, a comunicatelor 
de presă puţin cam exaltate și a difuzoarelor care reluau mereu 
„Tema Beninia“, nu putea să suporte atmosfera din Turnul GT. Erau 
atât de multe figuri cenușii, atât de multe măști strălucitoare cădeau 
când proprietarii lor se credeau neobservați. 

Atmosfera trebuie să fi semănat cu aceea din tabăra evreilor 
când lehova a refuzat, dintr-un motiv tainic, să-l nimicească printr-un 
miracol pe marele preot Dagon. 

Și Norman aprecie că, de fapt, nu era vorba de o comparație, ci 
de modul cel mai exact de a defini ce se întâmpla acolo. Atoateștiu- 
torul Shalmaneser le făcuse bucata credincioșilor lui discipoli, care 
credeau cam cu jumătate din mintea lor că s-ar fi putut să fie vorba 
de greșeala lor, și nu a computerului. 

Le-as da dracului de computere pentru o singură smecherie de-a lui 
Shaitan. Tocmai acum și-a găsit Shalmaneser să mi-o facă, acum, când viața 
și speranţele mele țin numai de raţionamentul lui! 

Își cumpără un pachet de Bay Gold și plecă acasă. 


Cheia Watch-&-Ward pătrunse în broască. Ușa se deschise, dez- 
văluindu-i interiorul apartamentului, un interior în care nu se mai 
făcuse curat, în care o parte din mobile își modificaseră locul inițial, 
cu barul împresurat de sticle care nu fuseseră duse la container, dar 
care altfel nu suferise modificări substanţiale. 

La început crezu că nu era nimeni acolo. Se uită în dormitorul 
lui și văzu că așternutul era șifonat, dar asta fiindcă cineva se trân- 
tise pe el, nu pentru că s-ar fi dormit în pat. Ridică din umeri și își 
aprinse o marijuana, după care reveni în sufragerie. 

Auzi un sforăit înfundat. 

Se duse la camera lui Donald și deschise brusc ușa. Chad Mul- 
ligan ocupase tot patul și dormea tun, cu barba și părul vâlvoi, gol 
pușcă, excepție făcând picioarele încălţate. 

Era cu puţin trecut de patru papa-mama. Cum dracu de dor- 
mea omul ăsta la o asemenea oră? 

— Chad? spuse el. Apoi repetă, de data asta ceva mai tare: Chad! 

— Ce?... Ochii i se deschiseră, dar îi închise imediat la loc. Apoi 
îi deschise iar și rămase așa, holbându-se. 

— Norman? Drăcia dracului. Nu mă aşteptam să te mai întorci 
în New York! Uf — cât e ceasul? 

-— Trecut de patru. 

Chad făcu un efort pentru a-și trece picioarele dincolo de mar- 
ginea patului, în timp ce-și freca ochii cu pumnii strânși, încercând 
să-și înăbușe un căscat uriaș. 

— Uuuu-ha! Scuză-mă, Norman — uau! Bun venit acasă. Scu- 
ză-mă, dar nu voi putea să-ţi țin cea mai bună companie până când 
nu fac un duș. 

— De când ţi-ai luat obiceiul să dormi în toiul zilei? 

Chad reuși să se ridice, dar continuă mișcarea până ce se săltă 
în vârful picioarelor, aruncându-și ambele mâini în față pentru a-și 
dezmorți mușchii înțepeniţi. În cele din urmă răspunse: 

- Nu e un obicei. Numai că azi noapte m-am gândit și m-am tot 
gândit, și iar m-am mai gândit și n-am reușit să dorm deloc, așa că 
dimineața m-am făcut cui și asta e. 

-Şi la ce te-ai gândit? Nu știai că în pernă e un inductor? Ai fi 
adormit pe loc. 

— Chestiile astea mă fac să visez, îi spuse Chad. Băutura nu. 

Norman ridică din umeri. Nici asupra lui și nici a lui Donald 
inductorul de somn nu avea un asemenea efect, dar își aminti că una 
sau două shigi care dormiseră în apartament se plânseseră de același 
lucru — riscul coșmarurilor. 

- Atunci du-te și fă-ți dușul, zise el. Dar să nu dureze prea mult. 
Avem ceva de discutat. 

Dintr-o dată îi veni o idee, care s-ar fi putut dovedi, de fapt, o 
speranță deșartă; dar orice șansă, oricât de firavă ar fi fost, merita 
încercată în actuala criză. 

- Sigur, spuse Chad. Atunci te rog să-mi faci o favoare — trimite 
după niște cafea. 


Cinci minute mai târziu, îmbrăcat, cu părul și barba încă ude, 
dar pieptănate, Chad își luă ceașca de cafea și se așeză în fotoliul lui 
Donald, îndreptându-se cu faţa spre Norman, care se tolănise, la 
rându-i, în fotoliul lui preferat. 

— Te invidiez pentru fotoliul ăla Hille, începu Chad, absent. E 
cam singurul lucru de aici pentru care te invidiez, ca să fiu sincer. E 
tare comod. Și ai toată siguranța că va rămâne ce e și că nu se va 
transforma într-o expoziție cu vederi din toată lumea... Okay. Atunci 
dă-i drumul. 

— Chad, ești considerat, de departe, cel mai profund analist so- 
cial din câți mai trăiesc. 

— Căcat, sunt considerat un nenorocit de bețiv. Am ajuns în acel 
punct unde mă îmbăt prea repede ca să mai am chef să ies după o 
shigi, şi mie îmi plac femeile. 

Înghiţi toată cafeaua dintr-o sorbitură și își șterse mustaţa cu 
dosul mâinii. 

— Vreau să te angajez, îi spuse Norman scurt. 

-Să mă angajezi? Probabil că ai căpiat. Pe de o parte sunt prea 
bogat ca să mai am nevoie să muncesc. Cred că aș putea să mă 
termin de două ori mai repede faţă de cum aș putea să-mi termin 
banii. Chiar dacă aș ajunge să mă mărginesc cu doar cincizeci la sută 
din cât am și ideea de muncă tot m-ar da peste cap. Pe de altă parte, 
nu mai pot convinge pe nimeni să mă asculte, așa că ce rost mai are 
să muncesc? Cred că m-ai înțeles. Bea ceva — nu, mai bine ia o 

mahoarcă. Hai cu mine să agățăm niște shigi, după care vom sărbă- 
tori întoarcerea ta. Mai e ceva? 

— Am mână liberă în ce privește proiectul Beninia. Vreau să te 
angajez cu salariul pe care îl vei fixa tu. 

— Dar pentru ce? 

Uimirea lui Chad părea autentică.Norman ezită. 

— Păi — doar l-ai auzit pe Elihu înălțând imnuri de slavă Beni- 
niei, nu-i așa? 

- Frai și tu acolo. Suna ca și cum ar fi avut o linie directă cu 
Paradisul. 

— Chiar crezi că sunt genul de codder ușor de convins? 

- Vrei să spui că ești un caz dificil? Hm. Cam așa ţi-ar plăcea să 
pari. Și acum pentru ce te pregătești? Să dublezi postul lui Elihu la 
Public Relations? 

- Exact. Chad, aia e o ţară care își vede neabătută și liniștită de 
treburile ei în mijlocul unui haos de nedescris. Au mai fost și altele, 
dar în final au trebuit să plătească tribut greu intervențiilor străine — 
Nepal, Tahiti, Samoa -— și treptat au fost reduse la statutul de Jettex 
Cursion. 

— La ce altceva te-ai fi așteptat? Că doar de-aia le tot spun oa- 
menilor că facem parte dintr-o specie cu apucături groaznice, ne- 
adaptată pentru a supravieţui. Apoi adăugă fără nici o legătură: Ai 
primit scrisoarea pe care ţi-am trimis-o? 

-Sigur că da. Nu ţi-am răspuns pentru că am fost mult prea 
ocupat. Și acum te rog să mă asculți. Cu sau fără intervenții din afară, 
în Beninia nu s-a mai comis nici o crimă de vreo cincizeci de ani. În 
tot timpul ăsta nu au avut nici măcar un singur anarhist. Vorbesc o 
limbă în care poţi spune că un om și-a ieșit din fire doar dacă vrei să 
zici prin asta că a înnebunit pentru o anumită perioadă de timp. Mii 
de Inoko și Kpala au trecut granița ca refugiaţi doar cu o generaţie 
în urmă, și cu toate astea nu au existat niciodată tulburări interetni- 
ce. Președintele conduce toată chestia asta — o populaţie de un mi- 
lion care se ocupă cu afaceri conform standardelor moderne, dar, 
dacă stai să-i numeri, îți vor ieși mult mai mulți. Președintele îi 
conduce ca pe o familie, nu ca pe o naţiune. E clar? Nu prea știu cum 
să-ţi explic care ar fi diferenţa, dar am văzut cum funcţionează. 

Se apropiase de sfârșitul prelegerii. Expresia lui Chad, atât cât 
se putea vedea deasupra bărbii și mustăţii, trăda concentrarea. 

-O familie mare și fericită, hm? Okay, și ce vrei să fac eu în 
toată chestia asta? Din cât mi-am dat seama, se descurcă de minune 
și singuri. 

-N-ai prins nici un buletin de știri care a difuzat necesităţile 
pentru proiectul Beninia? Am avut ocazia să ascult un astfel de bu- 

letin transmis de Engrelay Satelserv, din care se putea deduce că 
există pericolul ca Dahomalia și URNG să se bată pe mormântul lui 
Obomi. 

- Am auzit știrea. A urmat după cea privitoare la amicul Do- 
nald. hp? 

Urmă o clipă când pe fața lui Norman se citi cea mai autentică 
uimire. 

— Ce e cu Donald? întrebă el în cele din urmă. 

— Au pomenit despre el în același buletin în care a fost vorba și 
despre Beninia! | 

— Nu cred că am prins tot buletinul, doar partea care conținea 
răspunsul pentru GT... Ce a făcut? 

— Au spus doar că i-a salvat viaţa lui Sugaiguntung, care a fost 
ameninţat de un anarhist. Asta a fost tot. L-a omorât cu mâinile 
goale. 

— Donald? Chad, nu cumva ai început să visezi? Donald n-ar fi 
putut nici într-o mie de ani... 

— Toţi oamenii sunt niște fiare sălbatice care nu s-au adaptat să 
hălăduiască libere prin lume. Chad se ridică și se apropie de bar. Mai 
iau un pahar ca să mă dreg. 

Norman își scutură capul, uimit. Donald? În luptă cu un anar- 
hist? Totul i se părea atât de fantastic, încât refuză să se mai gândeas- 
că la cele spuse de Chad și reveni la ideea de dinainte. 

— Chad, am de gând să te bat la cap până o s-o iei razna, ai 
înțeles? 

-Să merg în Beninia? Chad își turnă o porție generoasă de 
vodcă, după care începu să-și pregătească singur un cocteil, ca și 
cum n-ar fi avut încredere în shakerul cu program. Pentru ce? Dacă 
ai nevooie de un consilier în probleme sociale, du-te și caută-ți omul 
pregătit pentru așa ceva. Ce știu eu despre Africa de Vest? Doar ce 
am văzut și citit pe ecran. Mai bine ţi-ai angaja niște specialiști. 

— Am specialiști. Eu te vreau pe T-I-N-E. 

— Ca să fac ceea ce tu crezi că ei nu pot? 

— Să întoarcem Beninia cu fundul în sus și să-i scuturămi buzu- 
narele. 

Chad gustă băutura cu un aer critic și mai adăugă niște angos- 
tura. 

- Uh-uh, Norman. Dacă m-ai lăsa să putrezesc liniștit în groapă, 
ai fi un codder cât se poate de drăguţ. Și îţi promit că-mi voi mân- 
gâia ființa mea prematur îmbătrânită cu gândul că undeva, pe fața 
asta atât de murdară a Mamei Pământ, există un loc unde oamenii 
nu se omoară între ei, unde nu sunt apucați de amoc și în general se 

comportă așa cum ar trebui să se comporte toți oamenii de treabă. 
Nu vreau să mă duc acolo pentru că în adâncul sufletului meu mă 
îndoiesc că ar exista un asemenea loc. 

— Ca și Shalmaneser, spuse Norman. 

— Cum? 

- Shalmaneser a respins toate încercările pe care le-am făcut de 
a integra datele despre Beninia în conștiința lui despre lumea reală. 
Declară că nu acceptă ce-i oferim în legătură cu istoria țării, comerțul 
ei, cultura sau structura socială. Susţine că s-au strecurat erori în 
toate datele noastre și de aceea le respinge. 

- Nu-l puteţi programa în așa fel încât să accepte datele? 

— Dacă refuză, nu-l mai poți programa să le ia în calcul, tot așa 
cum nu poți lansa premisa că obiectele cad în sus. Pur și simplu 
înnebunim, Chad. La baza întregului proiect Beninia a stat posibili- 
tatea noastră de a procesa fiecare pas prin intermediul lui Shalma- 
neser — nu numai hardware-ul, ci și programele educaționale, 
eventualele crize diplomatice, întreaga economie a ţării, de la forma 
macroeconomică până la calculul banilor de buzunar ai urmașilor, 
pentru cel puţin cincizeci de ani. Și el îi tot dă zor cu anomaliile, 
despre care eu știu chiar de la fața locului că nu există! 

Chad se holbă la el. După o scurtă pauză, începu să chicotească. 

— Ba poţi fi convins că există, spuse el. Abia mi-ai vorbit de ele. 
Nu te-ai prins, hm? Norman, cred că ești victima unor tulburări 
cerebrale. Okay — ai câștigat — să nu se zică vreodată despre mine că 
mi-aș fi lăsat prietenii baltă când le crăpa buza. Acum așteaptă până 
termin de băut și mergem împreună să-i facem o vizită lui Shalma- 
neser. 

Fără să-și fi revenit încă din uluială, convins din atitudinea lui 
Chad că pentru el devenise evidentă o soluție, Norman era pe punc- 
tul de a-i răspunde, când sună telefonul. Se răsuci cu fotoliul și 
ajunse la aparat. 

Pe ecranul aparatului apăru chipul răvășit al lui Rex Foster- 
Stern. 

- Norman! explodă el. Ce dracu faci acolo? Prosper a înnebunit 
de spaimă din cauza ta — și când n-am mai reușit să te găsim pentru 
conferința de presă, a leșinat definitiv! 

- Totul e în ordine, spuse Norman. Transmite-i că am reușit să 
angajez un consilier special. 

Se uită la Chad, care ridică din umeri și își întinse mâna în care 
nu ținea paharul. 

— Drăcia dracului, nu ţi-ai putut găsi un moment mai favorabil 
pentru angajări? îi ceru socoteală Rex. Și cine e consilierul ăsta? 

— Chad Mulligan. Merg chiar acum cu el să avem o discuţie cu 
Shalmaneser. Chiar te rog să-l pregătești pentru o înregistrare voca- 
lă, cam într-o jumătate de oră. 

— Într-o jumătate de oră? Norman, trebuie să fii... 

— O jumătate de oră, repetă Norman cu fermitate în glas și în- 
chise telefonul. 

— Ştii ceva? făcu Chad. Ar putea fi interesant. M-am gândit de 
multe ori că ar trebui să fac cunoștință cu Shal. 


urmărind detaliile (24) 
NICI UN MOTIV, SCOP SAU JUSTIFICARE 


Sergentul îl tinu pe Lindt Gerald S. Pvt 019 262 587 355 la urmă 
și îi înmână încruntat pașaportul. 

— Sper că afară te vei comporta mai bine decât înăuntru, Lindt! 

— Da, domnule sergent, răspunse Gerry absent, în ciuda faptu- 
lui că își redobândise hainele civile, cu ochii fixaţi într-un punct aflat 
undeva deasupra umărului sergentului. Pierduse vreo trei kilogra- 
me în timpul perioadei de instrucție și trebuia să strângă bine cu- 
reaua pantalonilor. 

- Nu mă surprinde, spuse sergentul dispreţuitor. Ești un laş în 
adevăratul sens al cuvântului, nu-i așa? 

- Da, domnule sergent. 

— Cel puţin ai învăţat ceva în toată armata asta? Să nu crezi că-i 
o binecuvântare eternă. Până când îţi vei fi terminat stagiul, îți vom 
scoate inima aia din piept și-i vom da o altă croială. În regulă, dispari 
de-aici. 

— Permiteţi să mă retrag, domnule sergent? 

- Rupeţi rândurile! 


Era după o săptămână de permisie la Ellay. Ultima dată fusese 
la bulău, pe țambal, timp de treizeci și șase de ore. Deja începuse să 
deprindă tehnica: orice recrut care-și „uda cizmele“, conform expre- 
siei la modă, era scos imediat la raport și văzut ca un țap ispăşitor. 
Îi scutea pe subofițeri de a mai găsi ei înșiși un asemenea exemplar 
conform standardelor lor. Restul grupei trebuia să asiste la tratamen- 
tul aplicat și să se cutremure până-n bocanci de ceea ce vedea, ca 
să-și bage mințile-n cap. 

Se descurcase mai bine decât cei mai mulţi la toate seriile de 
instrucție, fiind mai inteligent decât marea lor majoritate și având o 

condiţie fizică mai bună. Recruţii din grupa lui erau oameni de cu- 
loare din ţări cu o economie înapoiată, așa că nu aveau nici fondu- 
rile, nici imaginaţia necesare pentru a se sustrage sarcinilor impuse. 
Mai erau și câțiva albi de prin aceleași state; fuseseră înșfăcați și 
câţiva portoricani, prin intermediul computerelor. În spatele experie- 
nței prin care a fost obligat să treacă, își imagină el, s-ar putea să fie 
vorba de un ordin extrem de imperativ, având drept scop încuraja- 
rea camarazilor săi: luaţi-l pe tipul ăla înalt, arătos, cu ochi albaștri 
și blond, și dați cu el de pământ, pentru că nu poate acuza pe nimeni 
de discriminare. 

Era singurul blond din toată grupa. 

Faptul de a fi fost mai bun ca alţii nu l-a scutit de un tratament 
și mai rău. 

Teză, antiteză, sinteză. 

Alături de ceilalți, s-a îmbarcat pe nava pe pernă de aer, patru- 
lând între Boat Camp și țărmul continental. Liberarea nu i-a provo- 
cat nici o bucurie. De fapt nimic nu-i mai provoca nici o bucurie, cu 
excepția faptului de a nu se lăsa antrenat în cine știe ce porcării. Dar 
pentru că risca să sară în ochi, preferă să stea în sala de odihnă a 
companiei și să scrie acasă. 


În punctul unde vehiculul pe pernă de aer urca toboganul de 
beton, intrând pe șosea, cineva reușise să întindă între doi stâlpi un 
cablu simplu, monofilament, produs de GT. Șoferul era tare grăbit — 
mai avea de făcut încă șapte curse — și lovi cablul cu aproape patru- 
zeci de mile pe oră.Sârma tăie cabina, distrugând legăturile intercris- 
taline și nu mai puţin rezistentele suduri moleculare, fără să lase 
vreun semn pe metal sau plastic, dar acestea s-au refăcut instanta- 
neu pe baza principiului Johanssen înainte ca aerul să fi pătruns pe 
suprafața de rupere, anulând astfel calitățile lor adezive naturale. 

Chiar în același timp, din întâmplare, Gerry Lindt se întorsese 
spre cineva care-i pusese o întrebare. Forţa de răsucire fusese sufi- 
cient de puternică pentru a opune rezistență cablului în momentul 
când acesta îi atingea gâtul. Era mai bine așa: altfel ar fi rămas poate 
paralizat de la gât în jos din cauza traumatismului pe care l-ar fi 
produs măduvei spinării. Dar ultima imagine cumplită a propriului 
său trunchi, surprinsă în timp ce ochii i se rostogoleau o dată cu 
capul pe podeaua vehiculului, era mai apropiată de chinurile eterne 
ale iadului decât orice încercare la care l-ar fi supus sergenţii lui. 

Cu siguranţă că era vorba de atentatul unor partizani, și nu de 
un sabotaj întâmplător. S-a organizat imediat o mare razie printre cei 

suspectați de acţiuni de sabotaj și, din cei două sute și ceva de ares- 
taţi, nu au reușit să găsească decât patru în solda chinezilor. 
Un fapt care nu l-a prea încălzit pe Gerry Lindt. 


continuitate (35) 
IN AȘTEPTAREA COLECTARII 


Donald trăi un moment de groază când, după ce îl aduse pe 
Sugaiguntung la barcă, se temu că omul de știință ar putea să revină 
asupra deciziei lui. Erau doar atâtea lucruri pe care nu le știa în 
legătură cu acest individ, a cărui viaţă i-o deturnase pe a lui ca și 
cum ar fi fost purtătorul voinţei divine. Dacă îi era frică de mare? 
Sau dacă suferea de claustrofobie, și atunci nu ar mai fi putut fi 
ascuns în bârlogul lui Jogajong? 

Dar motivele ezitării lui Sugaiguntung deveniră clare după ce 
acesta vorbi. 

— Ai spus... Jogajong? 

- Exact, răspunse prompt Donald. În cine altcineva din toată 
ţara asta aș fi putut avea încredere să vă pună la adăpost de autori- 
tățile de aici? 

- Nu... nu mi-am dat seama. Sugaiguntung își umezi buzele. 
N-am prea avut de-a face cu situaţii de genul ăsta. Totul mi se pare 
atât de ciudat, un adevărat soc... Căpitane! 

Skipperul îl privi cu atenţie. 

— Chiar ai încredere în omul acela? 

Doamne, acum vom începe și o dezbatere pe teme de politică! Donald 
își ciuli urechile, încercând să prindă zumzetul vreunui elicopter al 
poliţiei, sau al motorului unei bărci a patrulei militare. 

- Da, domule, spuse skipperul. 

— De ce? 

— Priviţi-mă, domnule, pe mine și pe prietenii mei îmbrăcaţi cu 
zdrenţele astea. Uitaţi-vă și la barca asta, care are nevoie de altă 
vopsea și de un motor nou. Mareșalul Solukarta spune despre noi, 
pescarii, că suntem temelia națiunii noastre, pentru că noi aducem 
hrana prețioasă care ne ține sănătoși și ne îmbunătățește mintea. 
Apoi fixează prețul unui coș de pește la douăzeci de talas — și când 
ne plângem, zice că suntem trădători. Nu mi se dă voie să-mi pără- 
sesc postul ăsta de aici și să încerc să-mi găsesc o slujbă cu un salariu 
mai mare pe uscat. Salvați-vă de aici, domnule — sunteţi doctorul 
Sugaiguntung, nu-i așa? — pentru că țara asta nu are nevoie de copii 

mai buni, ci de adulți mai buni, care să fie în stare să-și crească așa 
cum se cuvine copiii. 

Sugaiguntung ridică din umeri și se apropie de barcă. Căută 
ceva care să-l ajute să se urce la bord, dar nu exista nici o scară. 
Donald mai aruncă o privire încordată în spate, apoi își lăsă arma și 
îl ajută pe skipper să-l suie pe Sugaiguntung pe punte. 

— Va trebui să vă ascundeți în magazia pentru pește, le spuse 
skipperul. Pute și e beznă, dar în mod sigur că patrulele ne vor opri 
cel puțin o dată dacă ne apropiem de țărmul de vizavi. Vom fi obli- 
gaţi să ne deplasăm foarte încet și magazia va trebui să aibă foarte 
mult de pește ca să-i putem păcăli. 

Pe când ceilalți doi membri ai echipajului aduceau prelate în 
care să-i înfășoare pentru a le proteja hainele, Donald își spuse că 
magazia ar fi trebuit umplută cu pește înaintea începerii operațiunii 
propriu-zise. Li se spuse să stea în capătul cel mai îndepărtat al 
magaziei, unde exista o gură de aerisire care le va asigura aer proas- 
păt. Apoi fură lăsaţi singuri în timp ce barca era lansată la apă. În 
scurt timp, tot corpul ambarcațiunii vibra sub pulsația motorului. 

În bezna diluată doar de o pată cenușie provenită de la felinarul 
din vârful catargului, a cărui lumină se strecura printre barele fixate 
la gura de aerisire, Sugaiguntung oftă amar. 

- Nu vă faceți griji, spuse Donald, care nu reuși să evite accen- 
tul de disperare din tonul său. 

- Domnule Hogan, nu știu dacă am făcut chiar ceea ce ar fi 
trebuit să facem. Poate... poate că am acceptat vechiul obicei în loc 
să fi fost eu cel care să fi hotărât. 

- Nu înțeleg. Își aminti de fragmentele pe teme de antropologie 
pe care le citise cu ani în urmă. Ba, da, cred că încep să-mi dau seama 
despre ce e vorba. Vă referiţi la vechiul dicton potrivit căruia cine a 
salvat o viaţă se poate considera proprietarul ei. 

— Asta am învăţat pe când eram copil, și noi, cei de azi, conti- 
nuăm să ne supunem acestei pretenții iraționale. N-am mai fost ni- 
ciodată atât de aproape de moarte — cu o singură excepție, când am 
contractat un virus. Și asta mi s-a întâmplat în copilărie. Cel în cauză 
trebuie să-și răscumpere dreptul libertăţii de voință făcând ceva la — 
oh! — la porunca salvatorului său, nu-i așa? 

- Da, totul a fost spus într-o engleză cât se poate de corectă. 
Puțin cam demodată, dar o engleză corectă, îi răspunse Donald ab- 
sent. 

Tocmai surprinsese zgomotul produs de năvoadele aruncate în 
apă. În orice minut putea începe încărcarea magaziei, și acțiunea 

urma să se repete cine știe de câte ori până când se vor putea îndrep- 
ta spre celălalt mal. 

Sugaiguntung continuă ca o placă: 

- Ca om de știință știu foarte bine că arderea unui con de tămâie 
pentru îmbunarea unui vulcan nu poate avea nici un rezultat, deși, 
când soția mea a ars unul pentru Străbunul Loa, mirosul din casă 
m-a ajutat să mă simt într-un fel mai bine. Înţelegi? 

Donald se gândi la Norman, care trimisese lista lui de înaintași 
Biroului de Cercetări Genealogice, și râse amar. 

— Cred că da, admise el. 

— Numai că vezi, eu m-am gândit mai departe: prin ce aș fi 
rămas eu în memoria celorlalți dacă anarhistul m-ar fi ucis? Nu prin 
lucrurile de care sunt cel mai mândru, arborii mei de cauciuc și 
bacteria pe care am creat-o pentru a corespunde cât mai bine nevoi- 
lor umane. Aș fi rămas în amintirea celorlalți pentru ceva ce eu 
însumi nu am promis, ceva ce eu însumi nu aș fi fost în stare să fac! 
Astfel că ar fi ajuns să gândească despre mine ca despre un impos- 
tor, nu-i așa? Tonul îi devenise rugător, ca și cum căuta cu disperare 
o justificare pentru hotărârea lui. 

-Sigur că da, se arătă Donald de acord. Și așa ar fi fost și 
normal. 

— Ba nu, în mod sigur că nu ar fi fost normal, repetă Sugaigun- 
tung cuvintele, cu un fel de plăcere deosebită. Nimeni nu are dreptul 
să fure reputaţia altuia pentru a se folosi de ea în scopul construirii 
propriei lui celebrități. Asta e cât se poate de clar. În fine, am ocazia 
să spun adevărul. 

- Veţi avea la dispoziţie toate cele necesare. 

Chepengul se deschise cu o mișcare bruscă și năvoadele își tri- 
miseră înăuntru prima încărcătură condamnată să moară într-un 
mediu care îi era străin. Urmară altele și altele, până când se treziră 
în mijlocul unei grămezi colcăitoare i-ar fi ocrotit și de ochii cei mai 
curioși. 

Ceea ce îi întorcea lui Donald stomacul pe dos era zgomotul pe 
care îl făceau peștii când mureau. 

Lumea se reduse treptat la un nicăieri plin de întuneric și du- 
hoare. 


Era pe punctul de a adormi, somnul fiind singura evadare po- 
sibilă din carcera în care fusese închis, când skipperul îl chemă 
aproape în șoaptă de deasupra chepengului. 

- Domnule Hogan! Am fost norocoși. Șalupa care patrulează în 
zonă a luat o direcție opusă, așa că o putem urmări după luminile 
de poziţie. Să fiți gata ca să vă putem lăsa cât mai rapid la țărm! 

Înţepenit, Donald își croi drum prin masa lunecoasă de pești ai 
căror solzi se agățau de el, lăsându-i pete fosforescente pe haine, 
aidoma unei fantome yatakange dintr-un templu. După ce reuși să 
se salte prin chepeng — pe bâjbâite, pentru că skipperul stinsese 
felinarul de pe catarg — se întoarse și îl ajută și pe Sugaiguntung să 
iasă de acolo. Șiroind de apa lăsată de peștii care fuseseră aruncaţi 
în magazie, rămaseră pe punte tremurând de frig. 

- Am lansat un semnal santinelelor de pe țărm și care sunt 
ascunse între copaci, șopti skipperul. Știu că suntem pașnici și nu 
vor deschide focul. 

— Ce face echipajul? întrebă Donald, observându-i pe ceilalți doi 
aplecându-se peste prora și bâjbâind pe întuneric. 

— Pe fundul mării e un cablu, îi răspunse skipperul. Nu vrem să 
facem nici un zgomot cu motoarele, pe care le-am oprit, iar vântul e 
prea slab ca să ne împingă... Ah! 

Un plescăit înfundat le arătă că un marinar recuperase cablul. fi 
atașară o ancoră, apoi, încordându-și mușchii, începură să tragă bar- 
ca spre țărm. Cerul era acoperit cu nori grei, dar chiar și așa Donald 
fu în stare să facă diferența între văzduhul negru și pământul negru. 
Câteva luminiţe licăreau palid pe versantul din stânga al Străbunu- 
lui Loa. 

Barca se zgudui și Sugaiguntung îl prinse de braţ, gata să cadă. 

— Repede, săriți pe țărm! spuse skipperul agitat. Am văzut lu- 
minile de la șalupa patrulei, ceea ce înseamnă că vine spre noi. 

Lui Donald îi era imposibil să deosebească nenumărați licurici 
ai ambarcaţiilor care împânzeau strâmtoarea și nu avea chef să dis- 
cute în contradictoriu cu un expert. 

— Ce-ai să le răspunzi dacă te întreabă de ce-ai venit aici? întrebă 
el. 

- O să spunem că am vrut să scăpăm de peștele latah. 

— Asta ce mai e? 

- E otrăvitor. Are ghimpi care pot provoca nebunia. Nu vor 
avea curajul să se ducă pe țărm și să-l caute pe întuneric, pentru că 
peștele ăsta e periculos și după ce a murit. Skipperul îl prinse de 
umăr, împingându-l înainte. Mișcă-te repede — dacă vin aici și intră 
în vorbă cu noi, se vor mira că ne-a trebuit atâta timp să aruncăm un 
peștișor în boscheți! 

Donald sări pe uscat în direcția opusă bărcii de patrulare, așa 
cum îl sfătuise skipperul. Se întoarse cu picioarele înfipte până la 
glezne în nisipul fin, ca să-l ajute pe Sugaiguntung să coboare. 

— Drept înainte, le șopti skipperul. Va veni cineva să vă ia. Nu 
e o fantomă. 

După ce le aruncă această glumă amară yatakangă, împinse cu 
o mișcare bruscă barca la apă. 

Încercând să evite pe cât posibil zgomotul, Donald îl conduse 
pe Sugaiguntung spre terenul uscat. Urmă o fâșie subțire de nisip, 
după care picioarele lui se înfundară în iarba fibroasă, apoi în tufi- 
șuri. Bâjbâind prin întuneric, Donald reuși să găsească ceva care 
putea să fi fost o potecă și o urmă, însoțit de Sugaiguntung, la doi 
pași în urma lui. 

— Stai! spuse cineva în yatakangă. 

Donald se supuse atât de brusc încât Sugaiguntung se izbi de 
el, cuprinzându-l cu braţele. Îi auzi acum clănțănitul dinților. 

Doamne, nu puteau să ne ia mai ușor? Cel putin, aici e la el în țară 
— nu a fost prins și aruncat în pușcărie la o distanţă de jumătate de lume 
de propria-i casă. 

Dar propria-i țară se dovedise la fel de sălbatică și ostilă ca o 
junglă. 

Una, două, trei santinele se iviră din ascunzătoare. Aveau capul 
oribil; toți purtau ochelari cu infraroșii. Doi aveau arme, în timp ce 
al treilea, care ţinea o lanternă cu infraroșii, îl studie atent pe Donald 
și pe însoțitorul lui. Mulţumit de identitatea lor, le spuse: i 

— Urmaţi-mă! Faceţi cât mai puţin zgomot cu putinţă! 

Merseră printr-un tunel cufundat într-o beznă totală. Drumul 
era șerpuit și se răsucea ca măruntaiele unui șarpe. Probabil că fuse- 
se format și întărit de vegetaţia care creștea deasupra într-un mod 
cât se poate de eficient. Donald nu reuși să zărească nici cea mai 
mică sclipire a cerului. În cele din urmă, tunelul începu să urce. 

Se auzi oftatul amar al lui Sugaiguntung, sleit de oboseală, și 
omul care le deschidea drumul își micșoră puţin pasul, ceea ce îl 
bucură pe Donald. Simţul lui de orientare îl ajutase și acum, când nu 
se mai putea bizui pe reperele exterioare. Din câte își putuse da 
seama, se îndreptaseră spre poala Străbului Loa — să fi fost coasta lui 
cea pe care suiau acum? Urcaseră deja nouă sute de picioare și ar fi 
fost o copilărie să crezi că îl poți face pe Sugaiguntung să se cocoaţe 
pe un asemenea munte. 

Cu un gest brusc, omul din faţă le făcu semn să se oprească. Îi 
răspunseră la comandă, gâfâind. Urmă un schimb de cuvinte abia 
auzit cu altă santinelă bine camuflată. Având răgazul să se gândeas- 
că și la altceva decât la urcușul în forță, Donald își dădu seama că 
temperatura scăzuse bine de tot față de valorile din timpul zilei, cu 
toate că aerul era călduț — lucru pe care i-l spuneau obrajii. 

— Treceţi de mine, le zise cel care dialogase cu santinela. 

Donald și Sugaiguntung se supuseră. 

După alți zece iarzi se treziră într-un fel de luminiș boltit, zidit 
pe jumătate de aflorimentul a două pante abrupte. În partea opusă 
locului în care se aflau zăriră un fel de pată întunecată, care părea să 

fie o peșteră cu o intrare nu mai înaltă de patru picioare. Pe cioturile 
copacilor care fuseseră tăiați pentru a croi luminișul — ochii ageri ai 
lui Donald întrezăriră câteva lucruri care ar fi fost imposibil de văzut 
de deasupra — stăteau opt sau nouă bărbați în haine de culoare 
închisă și cu armele atârnate de umăr. Aerul călduț pe care îl simţise 
adiindu-i pe față provenea de la o sobă aflată în mijlocul grupului. 

Unul din ei se ridică. 

- Domnul Hogan? spuse el într-o engleză curată. Mă numesc 
Jogajong. Bun venit în cartierul meu general. Azi-noapte am dat o 
mare lovitură pentru libertate în Yatakang. Domnule doctor Sugai- 
guntung, prezenţa dumneavoastră aici ne onorează. 

Savantul murmură ceva, dar Donald nu distinse nici un cuvânt. 

— Deși nu suntem într-un hotel de lux, continuă Jogajong, spe- 
răm să vă putem asigura întreaga noastră ospitalitate până când va 
veni submarinul pe care vă veți îmbarca. Nu trebuie să vă temeți de 
faptul că soba va atrage detectoarele cu infraroșii — în primăverile 
călduroase, în pestera asta au loc emanații de gaze calde. Cea mai 
apropiată așezare ţărănească e la un kilometru de aici. Mai mult de 
o sută de oameni loiali păzesc potecile de la suprafață. Și cred că ați 
înțeles deja, din chiar modul în care ați ajuns aici, că am foarte mulți 
susținători printre oamenii simpli. Luaţi loc, vă rog. Vă e foame, vă 
e sete, poate o țigară? 

Donald adulmecă aerul. Ca și cum ar fi vrut să întărească vor- 
bele lui Jogajong, un miros puternic de pucioasă veni dinspre gura 
peșterii. 

În salutul adresat de comandantul rebelilor era o sinceritate 
care îi cuceri încrederea. Își oferi răgazul de a trece în revistă aven- 
tura pe care o trăise și, dintr-o dată, cel mai autentic moment de 
groază — mai cumplit chiar decât atunci când Sugaiguntung aprinse- 
se lumina, trădându-i prezenţa în fața ușii de glasvand - îi năvăli în 
minte. 

— Ce s-a întâmplat cu Zulfikar Halal? întrebă el. 

Urmă o pauză, apoi Jogajong ridică din umeri. 

- Mi-a spus că ar fi fost scump să plătească traversarea strâm- 
torii! insistă Donald cu o voce ascuţită. l-am dat o mie de talas și 
nenorocitul nu și-a făcut apariția! 

- Te-a minţit, îi răspunse Jogajong direct. Suntem în legătură cu 
diverși conaționali de-ai tăi care stau aici. În clipa în care am aflat ce 
ai de gând, am făcut propriile noastre aranjamente. Rămăseseră șase 
bărci care trebuia să fie lansate la apă noaptea, și cu oricare dintre 
echipaje ai fi luat legătura tot te-ar fi adus aici, nu pentru că au fost 
plătite, ci pentru că eu le-am rugat. 

— Vrei să spui că n-ar fi fost nevoie să mă duc la el? 

— Exact. 

Donald își încleștă pumnii. 

— De ce jigodia aia... 

— Da, el e veriga slabă din lanțul meu. Întotdeauna am preferat 
să mă bazez pe conaționalii mei. E clar însă că oamenii voștri consi- 
deră spionajul o treabă murdară, așa că preferă să mânjească mâinile 
altora. Voi face un raport, nu va mai avea niciodată ocazia să mai 
înșele pe cineva. 

— Ce vai de gând? 

Furia stârnea dorința lui Donald să audă că pakistanezul va fi 
torturat la foc mic, cu unghiile smulse. 

- Un cuvânt plasat unde trebuie îl va vâri la pușcărie, îl asigură 
Jogajong. Iar pușcăriile din Gongilung nu sunt chiar antecamera 
raiului... Nu te mai frământa. Și așa ai făcut mai mult decât suficient, 
și trădarea lui n-a avut drept consecință irosirea curajului tău. 

Donald oftă și se calmă. Cele spuse de șeful rebelilor erau cât se 
poate de adevărate. Privi din nou în jurul lui. 

— Cât va mai trebui să așteptăm? 

- Până când activitatea piraților se va mai domoli, astfel încât 
submarinul să poată ajunge aici în siguranță. 

— Maiorul Delahanty ţi-a comunicat ceva în legătură cu proble- 
ma asta. De cât timp e vorba? 

-Cred că între trei și cinci zile, răspunse calm Jogajong. La 
nevoie putem pune la cale o înscenare care să le distragă atenţia, dar 
aș spune că nu e cel mai recomandat lucru. Dispariţia unei celebrități 
de talia doctorului Sugaiguntung va da și așa suficientă bătaie de 
cap regimului Solukarta. Cred că vor fi împiedicaţi să ascundă ade- 
vărul: bănuiala că doctorul a fugit numai ca urmare a propriei lui 
hotărâri va face un bine enorm cauzei mele. 

Donald își frământă bărbia cu degete tremurânde. 

- Hmmm! Chiar crezi că ar fi mai bine dacă vestea ar transpira? 

- Cu siguranţă, domnule. 

- Ai putea transmite un mesaj anonim cuiva de la clubul presei 
din Gongilung? 

— Fără nici o problemă. De fapt m-am gândit la ceva de felul 
ăsta, dar mi-ar trebui numele celui care s-ar încumeta să ia o aseme- 
nea informaţie în serios și să n-o expedieze ca pe un zvon oarecare. 

- Îți pot da eu un nume, îi spuse Donald. 

— Excelent! Jogajong ezită și se uită la ceilalți oameni ai lui aflați 
în luminiș, călare pe cioturile de copaci. Dar pentru moment o să vă 
rog să ne scuzați — trebuie să ținem ședința de lucru. Apoi vom 
putea discuta mult mai în amănunt. 

Donald dădu nemulțumit din cap. 

Ședinţă de lucru? De ce nu? Probabil că la fel s-a întâmplat într-o 
mulțime de alte țări — Rusia, China, Cuba, Africa de Sud... o mână de 
bărbați și femei care se întâlnesc într-o ascunzătoare, după care își fac 
apariția pe neașteptate, transformându-se, parcă sub acțiunea unei forțe 
magice, din urmăriți într-un cabinet ministerial! Cine poate ști mai bine ca 
mine cât de rapide și ușoare sunt aceste transformări? 

Și a pregăti noua revoluție din Yatakang pe buza unui vulcan 
era cel mai potrivit lucru din lume. 


urmărind detaliile (25) 
UN OM FARA CONVINGERI 


Când Jeff Yong citi despre capcana întinsă grupului de soldați 
care venea de la Boat Camp, începu să pună faptele cap la cap. 
Același partizan care îi ceruse aluminofagul îi ceruse și cablul mono- 
filament de tipul celui pe care îl avea în depozit. Una din fițuicile de 
scandal care îi căzuse în mână susținea că același gen de ambuscadă 
era organizată de maquisarzi în timpul celui de al doilea război 
mondial împotriva motocicliștilor, doar că la vremea respectivă era 
utilizată coarda de pian care, dat fiind faptul că era mai groasă și mai 
uşor de observat, trebuia folosită mai cu seamă la căderea serii. 

li părea puțin rău de cei unsprezece morți și cei treizeci și unu 
de soldați grav răniți. Lui îi plăceau sabotajele care provocau panică 
în rândul oamenilor, ca în cazul unui mușuroi de furnici pe care 
calcă cineva, mai curând un fel de glumă. 

Categoric că nu fusese nimic amuzant în episodul care îl lăsase 
cu un picior mai scurt... 

Calitățile de excepție ale acestui cablu format din molecule ex- 
trem de lungi erau că putea tăia orice ca pe o bucată de brânză, iar 
rezistenţa sa la rupere era mai mare ca a oricărei alte sârme. Folosi- 
rea lui constituia o mare problemă — era nevoie de mănuși din plasă 
monofilament, altfel ar fi tăiat carnea mai bine decât un brici. 

Având în vedere aceste lucruri, avu o imagine cu totul nouă a 
ceea ce însemna scoaterea din funcțiune a unui tren rapid sau pro- 
vocarea exploziei unei conducte de gaz de la o distanță nu mai mare 
de două mile, ori a ceea ce însemnse sabotarea trenului ultrarapid 
North Rockies. 

context (25) 
UNA DIN POVEȘTILE PREFERATE ALE LUI CHAD 
MULLIGAN 


„Acest foarte distins profesor de filozofie a apărut în fața grupei 
lui de studenţi, a luat o bucată de cretă, s-a urcat pe podium și a 
mâzgălit pe tablă o propoziţie în logica simbolică. Apoi s-a întors 
spre studenți și le-a spus: «Doamnelor și domnilor, sper că veți fi de 
acord că acesta e un fapt care ține de evidenţă.» 

Apoi s-a întors iar spre tablă și a privit din nou ce era scris 
acolo; s-a scărpinat în cap și după o vreme a spus: «Vă rog să mă 
scuzaţi!» Pe urmă a dispărut. 

După vreo jumătate de oră s-a întors radiind de fericire, spu- 
nând: «Da, am avut dreptate — e cât se poate de evident.»“ 


continuitate (36) 
PALIATIV 


În momentul în care Norman și Chad pătrunseră în holul din 
turnul GT, unul din angajaţii armatei de anonimi a concernului se 
îndreptă în fugă spre ei și le zise că Rex Foster-Stern vroia să-i vadă. 
Un al doilea se apropie și le spuse că Prosper Rankin îl căuta pe 
Norman peste tot; iar un al treilea, de cum îi zări, îl anunţă pe 
Norman că Hamilcar Waterford întrebase unde îl putea găsi. 

Rankin și Waterford n-aveau decât să facă spume cât or putea, 
dar cu Rex era altceva. 

- Unde e? întrebă Norman. 

— Jos, la Shalmaneser. 

— Acolo mergeam și noi. 

— Păi... Omul era cât se poate de agitat. Cine e domnul care vă 
însoțește? 

— Chad Mulligan, îi răspunse Norman și-l împinse pe celălalt 
într-o parte. 

Aparenţele care învăluiau corporația GT erau excelente, dar 
Norman surprinse semnele care anunțau viitoarea ei prăbușire. Fap- 
tul că în holul uriaș se aflau două grupuri de vizitatori care așteptau 

să fie însoțiți de ghizi într-un tur al clădirii nu însemna nimic — cel 
mult o dovadă în plus că zvonurile legate de iminentul faliment al 
corporației nu reușiseră să contrabalanseze impactul publicitar al 
proiectului Beninia. Cum, tot așa, nu însemna nimic faptul că acolo 
se afla o echipă de la Engrelay Satelserv, care adusese camere de luat 
vederi și tot echipamentul de specialitate spre a mediatiza banchetul 
programat pentru acea seară. Nu însemna nimic nici faptul că repor- 
teri de toate culorile posibile se vânturau prin spaţiul acela uriaș, cu 
un ochi la ecranele de afișaj și cu un altul la drumul pe care îl aveau 
de străbătut. 

Situaţia reală era reflectată de angajaţii care șușoteau îngrămă- 
diți prin colţuri, de refuzul unuia dintre membrii consiliului de ad- 
ministraţie de a conduce un ziarist până la ieșire sau cel puţin de a-i 
zâmbi, de atmosfera tensionată pe care Norman o putea practic pi- 
păi cu mâinile. 

Coborâră direct în subsolul unde se afla camera lui Shalmane- 
ser. Probabil că cineva îl anunţase pe Rex de sosirea lui Norman, 
fiindcă primul lucru pe care l-au văzut când s-au deschis ușile liftu- 
lui a fost faţa agitată a lui Foster-Stern. 

— Norman, ai aflat cumva în ce necaz am... 

— Ai făcut ce te-am rugat? i-o tăie Norman. 

- Cum? Păi, da, dar asta înseamnă multă bătaie de cap și încă 
și mai mulți bani! A trebuit să amânăm contracte în valoare de o 
jumătate de milion din cauza asigurărilor pe care ni le-ai dat tu! 

- Merită puţină bătaie de cap pentru a evita un asemenea de- 
zastru, nu crezi? Ştii cât presupune proiectul Beninia? 

Rex își șterse faţa cu dosul palmei. 

- Norman, știu cât de mult ești implicat în toată povestea, dar... 

- La dracu! Eu răspund de tot proiectul, Rex, și eu sunt cel care 
pot pierde sau câștiga mai mult ca oricine altcineva, cu excepția 
Beniniei însăși și poate a lui Elihu Masters. Ce ai aranjat pentru noi? 

Rex înghiți în sec și-și lăsă mâna să-i cadă moale pe lângă corp. 

- Lucrurile trebuie exprimate într-un limbaj prea clar ca să poa- 
tă fi pregătite pentru un interogatoriu oral direct în doar șase minu- 
te. Cincisprezece minute a fost tot ce am putut aranja pentru voi, 
după care urmează perioada de contact pentru SCANNER, și eu cu 
chestia asta nu îndrăznesc să mă joc. 

- Și, din câte văd, nu vrei ca turiștii să fie martori la eveniment. 

— Departamentul ăsta al tău o să-i înnebunească pe toți, dar ce 
altceva aș fi putut să fac? Nu prea știu care din secretele companiei 
vor ajunge subiect de bârfă. 

— Chad! se întoarse Norman. Crezi că cincisprezece minute vor 
fi de ajuns, sau mai bine mă duc la Rankin să anulez SCANAREA? 


441 


Chad se apropiase de aparat plin de curiozitate, analizându-l cu 
o atenție vie. O parte din cei care lucrau în clipa aceea la computer 
se simţiră stânjeniţi de interesul de care dădea dovadă necunoscutul. 

— Cum? A, da! Dacă pot să rezolv chestiunea într-un sfert de 
oră? Încă nu știu. 

— Domnule Mulligan, vreţi să spuneți că veți reuși să soluționați 
în cincisprezece minute o problemă care-i ţine-n loc pe specialiștii 
noștri de zile întregi? 

Tonul lui Rex părea să spună că un răspuns afirmativ l-ar fi 
făcut să explodeze de furie — o furie cât se poate de autentică. 

Chad încheie examinarea lui Shalmaneser, apoi se întoarse tac- 
ticos cu faţa spre Rex. 

— Matale cine ești? îl întrebă el. 

— Foster-Stern. Vicepreşedintele responsabil cu planificarea și 
proiectele. Tot ceea ce se vede aici face parte din departamentul meu. 

— Aha! În cazul ăsta vei putea să verifici, în timpul scurt care a 
rămas, datele pe care mi le-a oferit Norman, să vezi dacă nu cumva 
a trecut peste ceva important. 

Iată un Chad Mulligan cu totul nou. Norman făcu descoperirea 
uimit. Îi mai fusese dat să audă disprețul din vocea lui, dar, pur și 
simplu, ardea de fiecare dată încins de patima frustrării. Acum părea 
rece și foarte stăpânit, cu aerul că are autoritatea necesară pentru a 
se impune în faţa unor subordonați care pot fi dominați numai prin 
sarcasm și insulte. Atunci când tonul creștea în intensitate, părea să 
spună fără nici o reținere: Sunt mai bun decât tine! 

În plus, toată atitudinea lui Chad se schimbase. Aerul șleampăt 
și dărăpănat al omului pe care înfrângerea îl resemnase, lăsând im- 
presia că s-a abandonat cu totul morţii, renunțând definitiv la voin- 
tă, dispăruse fără urmă. Era o încordare în trupul său și o lumină în 
ochii lui de parcă întreaga sa ființă s-ar fi pregătit pentru o teribilă 
confruntare, din care era cincizeci și unu la sută sigur că va ieși 
biruitor. 

E ca și cum s-ar fi chinuit să mă impresioneze încă de la prima noastră 
întâlnire, și a uitat de lucrul ăsta și s-a întors la a fi el însuși din nou. 

Și acum, când Chad Mulligan era el însuși, oferea o imagine cu 
mult mai impresionantă. Buzele strânse, mâinile care păreau să 
sculpteze cuvintele pe care le rostea cu voce lătrătoare și aura de 
autoritate pe care o respira toată personalitatea sa făcuseră să se 
adune în jurul lui, unul câte unul, tot mai mulţi angajaţi ai compa- 
niei. Întrebare și răspuns; întrebare care nu a fost înțeleasă; întrebare 
întreruptă cu o singură privire; salariaţii care se împiedicau în pro- 
pria lor limbă din nerăbdarea de a se arăta cât mai utili... 

Norman abia dacă mai asculta. Era pur și simplu uimit. Își 
pusese toate speranţele într-un om pe care abia dacă îl cunoștea și 
gândul că trăsese un loz câștigător era tare greu de digerat. 

Unde am mai văzut eu genul ăsta de transformare?... 

Gândul că avea de-a face cu „un om pe care abia dacă îl cunoș- 
tea“ produse asocierea care îl conduse la răspuns, deși totul i se 
părea cât se poate de ridicol: Donald Hogan. 

Dar, exact așa stăteau lucrurile. Donald își dezvăluise cam în 
același fel — cu ocazia vreunei ciorovăieli, când se iveau amănunte 
amuzante sau pline de semnificație — firea pătimașă, dar cenzurată, 
care putea fi remodelată într-o formă de o fascinantă noutate, aido- 
ma mozaicului din care lipsește o pătrățică, prin mutarea celorlalte 
piese. 

Cam în felul acesta reușise Donald să zgâlțâie în întregime ima- 
ginea pe care Norman și-o făcuse despre el, ca și cum omul real 
ieșise din el, spărgând oglinda în care preferase să privească până 
atunci. 

A ucis un anarhist cu mâinile goale? Nu Donald. În nici un caz 
nulitatea de Donald, căruia i-am tulburat tihna sufletului cu ocazia atâtor 
certuri lipsite de orice importanţă! 

Făcu un efort să scape de imaginea propriului său trup zăcând 
pe podea, după ce încercase prea mult răbdarea colegului său de 
apartament, străduindu-se să revină la realitate. Chad tocmai spu- 
nea: 

- Un minut e bine? Atunci mai verifică-mi încă o dată proce- 
dura. Deci: pun întrebarea, ceea ce va declanșa funcţionarea apara- 
tului. Asta va limita răspunsul la niște dimensiuni operabile. Dar 
dacă se dovedește nefuncțional, va trebui să spun fie „reține“ sau 
„anulează“, după cum vreau să revin la același subiect sau să trec la 
altul. 

Toţi cei care îl ascultau îl aprobară cu o înclinare din cap. 

- Și ce spun dacă vreau să accepte alte informații? 

Feţele din jurul lor se goliră de orice expresie. În cele din urmă, 
Rex răspunse: 

— Domnule Mulligan, nu cred că va trebui chiar să... 

— la stai așa! Ce spun? 

— Veţi zice „postulat“, îi spuse Rex fără nici o tragere de inimă. 

— E ipotetic! Ce îi spun ca să-l fac s-o accepte? 

— Vedeţi dumneavoastră, nu l-am prevăzut să fie programat în 
vederea informării pe cale verbală, așa că... 

— Domnule Foster-Stern! Dacă veţi continua să mă mai duceți 
tot așa cu zăhărelul, îi voi spune lui Norman să ceară anularea pro- 
gramării de SCANARE și e exact ceea ce nu vă doriţi. Nu-i așa? 

Rex înghiţi un nod mare cât un cap. Mărul lui Adam îi vibră 
dureros. 

— Va trebui să-i ziceți: „Îţi spun de trei ori“, răspunse Rex cu o 
voce leșinată. 

După clipa de încruntare, chipul lui Chad fu luminat de un 
zâmbet. 

- Drăcia dracului! Deci în tot templul ăsta groaznic a existat și 
cineva cu simțul umorului! Și pot să pun pariu că bietul om nu a 
reușit să reziste aici. 

— Pregătirea a fost făcută, domnule — gata pentru înregistrarea 
orală! anunţă cineva care se afla chiar lângă consola de comandă a 
lui Shalmaneser. 


Ti-am spus o dată, ţi-am spus de două ori, 

Ce-ti voi spune a treia oară e adevărat... 

Fragmente din versurile poemului „The Hunting of the Snark” 
se tot învârteau în mintea lui Norman în timp ce îl urmărea pe Chad, 
care se apropia cu o încetineală demențială de microfonul ce îi per- 
mitea comunicarea verbală cu Shalmaneser. Comparaţia pe care o 
făcuse între Chad și un campion ce se pregătea pentru o luptă fusese 
cât se poate de potrivită. Chad se afla în faţa unei confruntări unice 
- poate singura care l-ar fi obligat să renunţe la postura de cinic 
deziluzionat pe care și-o autoimpusese. 

— Shalmaneser? spuse el în microfon. Bună, Shal. Mă numesc 
Chad Mulligan. 

Norman auzise vocea lui Shalmaneser și mai înainte, și de fie- 
care dată se cutremura — nu pentru că ar fi avut ceva extraordinar 
de straniu în ea, ci din cauza asociaţiilor pe care i le stârnea. De fapt 
era derivată din vocea unui celebru bariton de operă și avea infle- 
xiuni foarte plăcute. 

Dar baritonul murise — sinucidere — ceea ce făcea vocea de ne- 
suportat. 

— Vă cunosc cărțile, domnule Mulligan, îi spuse Shalmaneser. 
De asemenea, am înmagazinat și câteva interviuri televizate cu 
dumneavoastră. 

— Sunt măgulit, răspunse Chad și se trânti într-un fotoliu orien- 
tat spre microfon și puzderia de camere TV care îl înconjurau. Bun, 
din câte îmi dau seama nu prea ai timp de flecăreală, așa că voi trece 
direct la subiect. Întrebare: ce nu merge în proiectul Beninia? 

— Nu va da rezultate, răspunse Shalmaneser. 

Norman îi aruncă o privire furișă lui Rex. Era imposibil să-ți fi 
dat seama dacă starea de agitație a acestuia se datora manierei ne- 
păsătoare a lui Chad sau faptului că folosirea lui Shalmaneser în 
modul acesta îi reducea viteza de reacție, apropiindu-i-o de cea uma- 

nă și provocând astfel o mare pierdere de timp. Înzestrarea unei 
mașini cu puterea de a vorbi curent engleza a însemnat revoluționa- 
rea tuturor instalaţiilor subsidiare, care lucrau acum de o mie de ori 
mai încet decât o imprimantă laser. 

— Întrebare: de ce nu? spuse Chad. 

— Datele care mi-au fost oferite conțin anomalii inacceptabile. 

— Întrebare: ar fi corect să spui că nu ai încredere în datele care 
ți-au fost oferite despre Beninia? 

Urmă o pauză lungă. Rex făcu o jumătate de pas în față și 
începu să spună ceva despre conceptele antropocentriste care îl 
obligau pe Shalmaneser să caute prin toate băncile de date. 

— Da, nu am încredere, îl anunţă vocea artificială. 

— Hmmm... Chad începu să se tragă de barbă. Întrebare: care 
din datele problemei nu sunt acceptabile? Fii cât mai precis. 

Urmă o altă pauză lungă, timp în care Shalmaneser examină tot 
ce îi fusese spus despre Beninia, selectând esenţialul. 

— Elementele umane care au ca obiect interacţiile sociale, răs- 
punse el fără să se grăbească. Apoi... 

— Stop! îl opri Chad. Își mai trecu o dată degetele prin barbă și 
se trase de ea. Întrebare: ai fost învăţat limba shinka? í 

— Da. 

Toți cei prezenţi începură să schimbe priviri uluite. Unul sau 
doi îndrăzniră să schițeze un zâmbet. 

- Întrebare: face cumva vocabularul ei parte din anomaliile care 
te determină să respingi informaţia? 

- Da. 

- Întrebare: condiţiile de viaţă, așa cum ţi-au fost descrise că ar 
fi în Beninia, te fac să te aștepți la o reacție diferită a celor de acolo 
faţă de ceea ce ţi-a fost prezentat? 

= Da. 

— Întrebare: relațiile politice dintre Beninia și ţările vecine con- 
stituie o altă anomalie? 

— Da. 

Răspuns prompt — fără întârziere. 

— Întrebare: structura politică internă din ţară e și ea o anoma- 
lie? 

- Da. 

— Întrebare: cu maximum de precizie, explică-mi ce înţelegi prin 
termenul „anomalie“. 

— Antonim: logic. Sinonim: ilogic. Concepte înrudite: congruen- 
tă, identitate. 

— Stop! Chad își mușcă buza. Drăcia dracului! Nu l-am abordat 
cum trebuia... Să mă gândesc cum aș putea... Shal, înregistrează ur- 
mătoarea întrebare: anomalia are în vedere doar datele oferite cu 

referire directă la Beninia, sau capătă acest caracter numai când ai de 
a face cu Beninia raportată la celelalte țări? 

- A doua situație. În primul caz anomalia are nivelul acceptabil 
pentru începerea analizei. 

— Dar de fapt cine e codderul ăsta? întrebă cineva destul de tare 
ca Norman să-l fi auzit. 

-Chad Mulligan, îi șopti altcineva și ochii celui care rostise 
întrebarea se făcură cât niște cepe. 

— Atunci evaluează acest fapt, îi spuse Chad teribil de încruntat, 
cu privirea aţintită în gol. Postulat: tot ce ţi s-a oferit în legătură cu 
Beninia e corect. Întrebare: de ce ai avea nevoie ca să împaci aceste 
date cu toate celelalte din același domeniu? Cu alte cuvinte, ce alte 
ipoteze ar mai trebui să faci pentru a accepta Beninia și a crede în ea? 

Rex mai făcu un pas înainte, mișcându-se ca o marionetă. Avea 
gura larg deschisă. Norman văzu în toată încăperea, cufundată 
acum într-o tăcere profundă, cu excepția ecoului vocii lui Chad și a 
zumzăitului care marca procesul mental al lui Shalmaneser, fălcile 
celorlaţi căzând cam în același fel. 

Clar! 

Pauza se prelungi până când deveni insuportabilă. Lui Donald 
i se păru că dacă ar mai fi durat o secundă, ar fi început să țipe. Și... 

-Că o forță de natură necunoscută acționează asupra popu- 
laţiei, determinând-o să se comporte diferit faţă de reacţia omeneas- 
că tipică în circumstanţe similare. 

— Shal, spuse Chad încet, o asemenea forță există, și la ora ac- 
tuală e investigată de experți pentru a i se determina natura, acest 
lucru ţi-l spun de trei ori! 

Descrise cu scaunul un sfert de cerc și se ridică în picioare. Abia 
atunci observă Norman că, în ciuda răcelii din subsol, era plin de 
sudoare, și o mulţime de stropi îi atârnau de barbă. 

— Perfect, spuse el obosit. Încercați-l acum. 

Tensiunea explodă. Cineva pe care Norman nu-l știa se repezi 
la scaunul pe care stătuse Chad și înghesui o întrebare prin micro- 
fon. Apoi veni și răspunsul: 

- Câștigul estimat de pe urma proiectului Beninia va fi de... 

- Stop! 

Bărbatul îl privi pe Rex. 

- Cred că a reușit, domnule, exclamă Rex. 

— Cine îmi dă ceva de băut? întrebă Chad Mulligan. 


urmărind detaliile (26) 
TOTUL LA MOMENTUL OPORTUN 


Aparatele pe care se derulau mesajele înregistrate pe bandă 
magnetică transmise în ultimele douăsprezece ore de mașinile pa- 
trulă ale Poliției metropolitane — în special în folosul computerului 
responsabil pentru prevenirea crimelor — au întocmit o notă a unei 
anumite secții, înregistrată pe o anumită bobină, care a și fost expe- 
diată la puţin timp după aceea, pecetluită cu un număr de cod, unui 
sergent de la Departamentul Analiză. 

Codul avea în vedere 95 (încălcarea legilor eugenice) — 16 (trafic 
de droguri) — 01 (femeie) — 22 (vârsta probabilă) — 01 (aplicabil unui 
singur individ). 

Strâmbându-se la gândul unei infracțiuni de natură eugenică, 
de care era responsabil un singur individ, sergentul derulă banda 
până la punctul fixat, bănuind deja la ce să se aștepte: vreo shigi care 
nu-și mai putea ascunde dovada viitoarei maternități a fost observa- 
tă învârtindu-se în jurul vreunui drogat, probabil în căutare de Ya- 
ginol. 

În cadrul pregătirii pe care o efectuase, sergentului îi fuseseră 
arătați fetuși forțați cu Yaginol. Unii dintre aceștia îi făcuseră să 
vomite pe o parte din participanţii la curs. El reușise să-si reprime 
greaţa, dar singurul coșmar pe care l-ar fi putut avea ar fi fost acela 
în care s-ar fi imaginat tatăl unui astfel de monstru, fără ochi, fără 
membre și, în cel mai cumplit caz, fără nici o fărâmă de creier. De 
altfel le-au și fost deschise cutiile craniene pentru a vedea că în 
interior nu se afla absolut nimic, cu excepția aerului. 


Doctorul spuse că de acum încolo femeia trebuia să fie con- 
stantă. Trebuia să se împace cu variațiile ciclotimice care indicau 
faptul că era cazul să treacă de la Skulbustium la altceva — Yaginol 
pentru bărbați sau pentru acele shigi care nu erau gravide, Triptină 
pentru cele care erau. Triptina era mai bună decât Skulbustium, ne- 
provocând o dependenţă prea mare. Dar acesta din urmă era mult 
mai ușor de procurat, iar ideea generală era să aduci pe lume un 
copil care nici măcar o dată în viaţa lui să nu vadă mizerabila, banala 
și murdara Londră, dar care să se afle în permanenţă în minunatul 
loc unde Poppy își ducea existența. Așa că atunci când doctorul i-a 
spus că va trebui să se hotărască pentru ceva cu care să continue 
până la nașterea copilului, ea a ales Skulbustium de teamă că nu va 

mai găsi Triptină. Era un produs destul de nou și nu auzise să fie 
contrafăcut de cineva. 

Dar a fost rău în ziua când sistemul ei glandular a început să 
alunece spre depresiune. 

Când poliţia și-a făcut apariţia în blocul înalt unde ea locuia 
împreună cu Roger într-un apartament pe care îl împărțeau cu un 
cuplu - Sue și Ted —, criza era în toi. 

Cei doi polițiști care răspunseseră apelului nu veniseră să facă 
ravagii. Îi explicaseră acest lucru cât se poate de detaliat lui Ted, care 
le deschisese ușa; și de fapt nimeni nu s-ar fi așteptat la așa ceva. În 
cel mai rău caz, un poliţai pus pe rele ar fi inspirat adânc aerul din 
casă și ar fi aplicat o amendă care ar fi fost o adevărată pacoste, 
pentru că ţi-ar fi lichidat tot contul din bancă. Dar azi nici măcar ceva 
de felul ăsta nu era în program. Tot ce voiau era să se asigure că o 
tânără gravidă, înregistrată la Comitetul Eugenic, corespunzând 
descrierii din raportul întocmit de mașina-patrulă, nu folosea Yagi- 
nol și nu ameninţase că va vizita un copil handicapat din cartier. 

Poppy îl auzi pe Ted spunând: 

- Nici vorbă de așa ceva. Doar n-o fi chiar atât de tâmpită. 

- Trebuie, totuși, s-o luăm la o plimbare, amice. Mergem la un 
doctor, asta-i tot. 

Lumea era locul ecourilor de culori, cele mai multe din ele fade 
— culoarea rahatului. Lumea era locul mirosurilor înțepătoare care-i 
ardeau nasul și o făceau să lăcrimeze. Lumea era locul amenințărilor 
fără chip care o făceau să-și simtă pielea sub îmbrățișarea de gheață 
a serpilor invizibili. Poliţiştii crezură că fata încearcă să se ascundă, 
dar ceea ce deschise ea nu era ușa unui dulap, ci fereastra. 

Douăzeci și șase de etaje înălțate deasupra pavajului dur al 
orașului murdar, dezgustător, numit Londra. 


continuitate (37) 
DEPOZITARE 


Când ajunseră în gura peșterii, care era în același timp arsenal 
și centru de comunicaţii, Donald și Sugaiguntung primiră saltele 
gonflabile. Ferite să fie văzute din afară datorită unei umflături din 
zid, se aflau acolo un aparat TV şi un adevărat studio de radio în 
miniatură. Trebuia totuși să opereze cu multă discreție: vulcanii nu 
puteau camufla urmele trădătoare ale echipamentelor electronice în 
momentul când acestea se încălzeau. 

Dimineaţa devreme, când Donald se trezi din pricina coșmaru- 
rilor, Sugaiguntung se răsucea pe toate părțile, cu dinții 
clănțănindu-i. Donald îi puse mâna pe frunte, alarmat. Pielea îi era 
fierbinte și uscată și se plângea de grețuri. 

La apelul lui Donald își făcu apariţia o fată într-o rochie verzuie, 
cu o croială militară, care îi scoase hainele lui Sugaiguntung, îi aplică 
plasturi pentru recoltarea de probe și îi luă temperatura. În cele din 
urmă spuse: 

— Are ceea ce numim noi „febra junglei“. Toți cei care vin aici o 
fac. Nu-i ceva periculos. 

— Poţi să-i dai ceva împotriva ei? o întrebă Donald. 

- Nu avem un spital în toată regula, răspunse fata, pe fața că- 
reia trecu o undă de tristețe. Pot să-i dau un antiseptic și o doză de 
acid ascorbic. Dar aș avea nevoie, în primul rând, de clorhidrat de 
fremonium și aspirină, din care nu avem deloc. Să văd dacă pot face 
rost din Gongilung. 

— Va dura mult? 

— Trei sau patru zile. După care va fi imun pe toată viața. Fata 
avea un comportament cât se poate de deschis. Uneori, a doua zi, 
poate să delireze. 

Jogajong fusese deja informat și apăru în gura peșterii, cu părul 
zburlit după somnul din care tocmai se trezise. Ascultă raportul 
fetei, dând din cap. 

— Să-i asiguraţi căldura și confortul necesar. Să-i dați cât mai 
multe lichide. Nu-i cevă grav, se întâmplă mai tot timpul. Oricum, 
de aici nu avem unde să plecăm. 


La sfârșitul primei zile, Donald își dorea să-și fi adus cu sine tot 
stocul de tranchilizante. Avea mare nevoie de ele pentru a-și păstra 
calmul. Plasturii cu probele colectate arătau că nu suferea de aceeași 
boală ca Sugaiguntung, așa cum se așteptase el, dar se simţea febril 
din cauza nerăbdării. Jogajong n-ar fi avut cum să observe lucrul 
acesta, dar, chiar în ascunzătoarea aceea din junglă, tot avea destule 
de făcut, așa încât abia seara avu ocazia să i se adreseze lui Donald 
cu cea mai pură politeţe yatakangă. 

- Nu prea sunteți obișnuit să așteptați, domnule Hogan. Asta e 
cât se poate de clar. 

-Nu prea știu cu ce sunt obișnuit, oftă Donald. Toată viața 
mi-am petrecut-o, până de curând, într-o rutină de care mi s-a făcut 
o silă fără leac. Și dintr-o dată am fost smuls din universul meu și 
azvârlit într-un adevărat iad. Și viața de aici este un asemenea iureș, 

încât în numai zece zile mi s-a făcut tot atâta silă de ea câtă reușisem 
să acumulez în zece ani pentru celălalt mod de a trăi. 

Din partea opusă a luminișului se ivi unul din tinerii ofiţeri ai 
lui Jogajong, ţinând în mână un fang de care spânzura un șarpe 
mort. I-l arătă șefului său, care îl răsplăti cu un rânjet aprobator. 

- Era un șarpe foarte otrăvitor? întrebă Donald. 

— Nu, nu otrăvitor. Bun de mâncat, o delicatesă. Nu prea trăim 
în mare lux aici. 

- Bun de mâncat! Donald aproape că sări în picioare. Mă rog, 
dacă așa spuneți dumneavoastră... Își șterse faţa, blestemând din tot 
sufletul duhoarea sulfuroasă și densă revărsată din pântecele vulca- 
nului, despre care cei de acolo spuneau că fusese activ în ziua aceea, 
umplând aerul jilav și imobil din luminiș cu vapori și nori de fum 
care nu puteau fi alungați. 

— Îmi cer scuze pentru monotonia și plictiseala pe care trebuie 
să le îndurați aici, zise Jogajong și Donald nu reuși să-și dea seama 
dacă o spusese în bătaie de joc. Aș fi încercat să mai diversific pro- 
gramul — să vă iau cu mine într-un mic raid, poate — dar deocamdată 
climatul general de aici nu-mi e prea favorabil, ba mai mult, cred că 
sunteți o persoană care valorează foarte mult și a cărei viață nu 
trebuie riscată în felul acesta. 

Donald îi cântări cuvintele, apoi spuse: 

- E cumva din cauza climatului de opinii cu care ești confrun- 
tat? 

— Exact. Când am fost adus s-a sperat să mă pot desfășura la 
lumina zilei. În general există un curent foarte favorabil de opinie în 
favoarea mea printre cei săraci, dar nu același lucru pot spune și 
despre cei înstăriți. Opoziția e destul de slabă în Gongilung, fiind 
reprezentată de pescari — așa cum aţi aflat deja — de câțiva intelec- 
tuali și de constructori, toți loiali mie. În insulele mai îndepărtate 
administraţia e în mâinile noastre, așa că sper să pot lansa o campa- 
nie populară și, dacă va fi nevoie, să declar independenţa și să rezist 
asediului. Din nefericire, zvonurile despre optimizarea viitoarei ge- 
nerații m-au obligat să amân planul. Mulțumită acțiunii dumnea- 
voastră, minciuna va fi demascată și indignarea generală va crea acel 
climat indispensabil declanșării revoluției. 

Vorbea ca și cum ar fi fost în posesia analizelor lui Shalmaneser, 
pentru a-și sprijini afirmațiile pe ele. Poate, își spuse Donald, că la 
Washington computerele făcuseră o analiză atentă a întregii situaţii 
și îi evaluaseră bine șansele înainte de a fi fost adus din America 
până aici. 

— Dar dacă guvernul Solukarta nu și-ar fi întins sieși această 
capcană, ai mai fi început acest război civil? întrebă el. 

Jogajong ridică din umeri. 

— Treaba ar fi mers mai încet, de asta sunt sigur, și costurile ar 
fi fost mult mai mari. Dar, în fond, care e prețul libertăţii? 

- Care e preţul vieţii? i-o întoarse Donald cu amărăciune. 

— Eu vin dintr-o ţară în care, de secole, prețul vieții este foarte 
scăzut, spuse Jogajong. Știu ce preţ am eu. Dar e de datoria fiecăruia 
să-și stabilească singur propriu-i preț și să-l facă să crească. 

-Cei mai mulţi dintre oameni nu au această posibilitate, mur- 
mură Donald. 

— Nu v-am înţeles... 

— Am spus că marea majoritate a oamenilor nu au această posi- 
bilitate! Ai mai aflat ceva de la Gongilung de când am sosit? S-a 
pomenit ceva despre o clădire care a fost aruncată în aer? 

— Aruncată în aer? S-a vorbit despre o prăbușire cauzată de 
explozia conductelor de gaz. Se formează adesea acumulări de me- 
tan foarte periculoase. 

- Rahat. A trebuit să folosesc o bombă ca să scap de o nenoro- 
cită de polițistă care se ținea de mine ca un scai. Donald își privi 
mâinile. Câţi oameni au murit? 

- Nu prea mulţi, spuse Jogajong după o pauză. Șaptesprezece- 
optsprezece. Cam așa ceva mi s-a raportat. 

— Femei și copii printre ei? 

- Numai femei și copii, răspunse Jogajong. Era și de așteptat. 
Bărbaţii erau la muncă. Se aplecă spre Donald și îi puse o mână pe 
umăr, încercând să-l îmbărbăteze. N-ai de ce să te condamni din 
cauza lor. Ar trebui să gândești la fel ca mine, că au murit pentru 
cauza propriei lor țări. 

- Nu, au murit pentru cauza mea, șopti Donald și îi dădu mâna 
la o parte. 

— O cauză pe care ţara ta o împarte cu mine, insistă Jogajong. 

- Adevărat, spuse Donald. Țara ta, a mea, toate celelalte țări din 
lume au aceeași cauză, în numele căreia oameni care nu dau doi bani 
pe toată povestea asta sunt trimiși să omoare femei și copii. Da, e 
cauza tuturor țărilor de pe pământ! Și știi cum îi spun eu cauzei 
ăsteia? O numesc lăcomia cea mai împuțită din lume. 

Urmă o pauză lungă, întreruptă de vocea înțepată a lui Joga- 
jong. 

- Numai la o asemenea atitudine nu m-aș fi așteptat din partea 
unui ofițer american! 

- Nu sunt ofițer american. Mi-au dat un grad pentru că a fost 
forma cea mai avantajoasă de a mă santaja să mă comport ca atare. 
Ca „locotenent“ Hogan pot fi arestat și judecat în secret de curtea 
marțială dacă nu mă supun ordinelor. În rest sunt un codder cât se 
poate de banal, cu o singură aptitudine naturală și o alta care mi-a 
fost cultivată prin procedee la care nu m-aș fi gândit niciodată. Ati- 
tudinea mea naturală m-a plictisit, dar cea pe care am deprins-o prin 
metodele lor m-a adus în starea de a mă urî pe mine însumi. 

-În ţara mea, spuse Jogajong, un om care ar gândi ca tine s-ar 
duce de bună voie să se întâlnească cu strămoșii. Cel puțin așa se 
proceda în vremurile de demult. Acum, uzurpatorul Solukarta a 
copiat obiceiurile voastre creștine, blocându-și calea strămoșească de 
a se salva. De aceea, probabil, și avem atât de mulți anarhiști. 

— Tot ce se poate. 

În urmă cu o lună, Donald ar fi fost intrigat de acest mod de a 
i se vorbi; acum lăsă totul să treacă neobservat. 

— Dar n-am ajuns încă până într-acolo încât să mă sinucid, con- 
tinuă el. Cel mult mă pot mângâia cu ideea că tot ce am făcut a fost 
pentru o minciună, și cred că minciuna reprezintă una din cele mai 
grave forme ale eșecului uman. Ar ocupa un locu imediat după 
crimă. Și, mulțumită experienței, am devenit amândoi la fel de buni 
în ambele domenii. 

— Am omorât mulți oameni, și încă și mai mulți au fost uciși din 
ordinele mele, spuse Jogajong. E prețul pe care trebuie să-l plătesc 
pentru a putea obține ceea ce doresc. 

— Ceea ce ni s-a spus că am dori, de către niște specialiști mai 
buni ca noi într-ale minciunii. 

Faţa încruntată a lui Jogajong îngheţă. 

-Îmi pare rău, domnule Hogan, zise el ridicându-se, dar nu 
văd de ce aş mai continua această discuție cu dumneata. 

— Nici eu, se arătă de acord Donald și îi întoarse spatele. 


Următoarea zi se asemănă mult cu prima, cu excepția faptului 
că, așa cum îi avertizase fata, Sugaiguntung deliră câteva ore. Do- 
nald se așeză lângă el, în peșteră, ascultându-i vorbăria fără șir în 
yatakangă, al cărui efect hipnotic îl cufunda în meditații profunde, 
și uneori chiar îl adormea. Totuși, către seară, unul din pescarii din 
Gongilung; se aventură până la ei, riscându-și viaţa, și le aduse me- 
dicamentele necesare. Până la ora la care Donald se pregătea de 
culcare, delirul profesorului încetă. 

Următoarea zi păru să fie copia celei dintâi. 


Și următoarea la fel. 


y 

urmărind detaliile (27) 
REȚETA PENTRU UN ANARHIST 


Philip Peterson stătuse toată seara acasă, de unul singur, pier- 
dut în gânduri. Mama lui fusese invitată la o petrecere de genul... Ei 
bine, din punctul ei de vedere, genul acesta de petreceri nu se potri- 
veau fiului ei, pentru că el nu se blazase încă și nici nu-și pierduse 
în întregime sensibilitatea, așa cum i se întâmplase mamei lui. În 
schimb, el avea propriu-i chef, care începuse cu trei păhărele și con- 
tinuase cu pachetul de marijuana. Drogului îi trebui un timp până 
când reuși să-și croiască drum prin alcoolul luat înainte, dar lupta 
dintre cele două avu drept efect crearea unei stări plăcute, dându-i 
senzația că era pe punctul de a-și lua zborul sau de a face dragoste, 
sau ceva asemănător. 

Pe la unsprezece papa-mama dădu un telefon unei fete pe care o 
cunoștea, dar ea nu era acasă. Apoi își puse una din înregistrările 
favorite de muzică zock, din cele pe care Sasha prefera să nu le audă 
câtă vreme era în apartament, și dansă de unul singur prin cameră. 

Apoi se simți plictisit și atât de obosit încât ar fi adormit ime- 
diat, exact ceea ce nu-și dorea, așa că luă una din pastilele energi- 
zante pe care Sasha le păstra în noptiera de la capătul patului și 
despre care ea spera din toată inima că el nu știe nimic, dar pilula 
nu reuși decât să-l țină treaz, în nici un caz să-l ajute să se simtă 
înviorat. Stinse lumina, se așeză pe un scaun și mai puse o dată 
înregistrarea. Muzica suna mult mai bine pe întuneric și-i crea im- 
presia că se dizolvă în ea. Se simţi incomodat de haine, așa că începu 
să le scoată una câte una și să le arunce pe jos. În cele din urmă i se 
făcu foame, așa că se duse să vadă ce ar putea comanda telefonic. Se 
opri la felul preferat, antricoate reci de vacă adevărată cu salată, cu 
care se delecta atunci când Sasha nu era acasă. (Mai târziu îi atraseră 
atenția asupra codului „foarte nefript“, pe care îl formase, și îi spu- 
seră că descoperiseră câteva lucruri despre simbolurile masculini- 
tății.) 

Tocmai tăia carnea în felii subțiri și-și înfuleca salata, pe la trei 
și cinci anti-materie, când alarma de la intrarea principală îl avertiză 
că cineva se folosise de cheia Watch-&-Ward Inc. codată la aparta- 
mentul lui. Se ridică, opri muzica și se postă în dreptul ușii. 

Când ușa apartamentului se deschise, în lumina de pe coridor 
se ivi Sasha, chicotind, cu rochia adunată în jurul taliei și cu sânii ei 
plini și rotunzi înfipți în gura flămândă a unui străin căruia îi spunea 
sssss și așteaptă o clipă si te rog să nu faci zgomot să nu-l trezim pe fiul 
meu. 

Ieși în timp ce ușa se închidea, dar, înainte ca lumina să se fi 
aprins, se răsuci și se folosi de cuțitul cu care tăiase carnea, pentru a 
sfâșia restul hainelor Sashei. Materialul se desprinse încet, cu un 
foșnet ca un oftat, în timp ce pielea de pe spatele ei, de la umăr până 
la fese, se despica cu un țipăt. Lumină. Străinul, care tocmai își reve- 
nea din adoraţia îngenuncheată în fața feminității împlinite a Sashei, 
îi spuse să mai aștepte, ce?... 

Philip strigă: 

— Ce îi faci mamei mele, mamei mele, mamei mele? și fiecare repe- 
tiție era subliniată de un gest al mâinii drepte în care ţinea cuțitul 
foarte bine ascuţit. La a treia repetiţie, ochii străinului ieșiți din orbi- 
te se răsuciră în sus, și omul se întinse pe podea, ținându-și degetele 
încleștate pe rana sângerândă căscată în pântece. 

O voce ascuţită se izbea de pereții și tavanul încăperii. Philip își 
astupă urechile, în schimb se folosi de ochii care tocmai începuseră 
să se obișnuiască iar cu lumina. Lângă ușă se afla o femeie frumoasă, 
care nu mai era chiar atât de tânără, aproape goală, cu excepția 
câtorva lucruri pe care le mai păstrase pe ea. Atras în mod irezistibil, 
se apropie de ea, lăsând să-i cadă din mână obiectul pe care îl ţinuse 
până atunci, și când ea se feri de buzele lui, încercând să-și țină gura 
larg deschisă, gest care îi schimonosea trăsăturile, el o obligă să o 
închidă. După un timp femeia încetă să-i mai opună rezistență, lă- 
sându-l să-i facă tot ce voia, ceea ce el și făcu, plin de entuziasm, 
pentru că altcineva, într-alt loc, cu mult timp în urmă, încercase să-l 
oprească de la așa ceva sub pretextul ridicol că ar fi fost prea tânăr, 
dragă. Sigur că nu sunt prea tânăr. Și iată-mă că o fac, nu-i așa? 

Dar după prima repriză femeia nu i se păru prea entuziasmată, 
așa că ieși în căutarea unei partenere mai plină de energie și dădu 
peste o shigi de culoare chiar în lift, care nu ţipă suficient de tare, și 
el încercă să o convingă pe colocatara albă, care avea cheile aparta- 
mentului, când cineva care trecea pe acolo din întâmplare îl zări 
împingând-o prin ușa deschisă și polițistul îl împușcă atunci când 
Philip ieși s-o caute pe următoarea, dar era prea târziu. 

context (26) 


Oa D EEES REA ERE A SERE ACEEA ENE CAE ITI TO SENEE IS EY arat PDC nec 
ADRESATA MIE INSUMI CU OCAZIA IMPLINIRII 
CELUI DE AL DOUAZECI ȘI UNULEA SECOL 


M-am făcut într-un spital sterilizat. 
Sunt sigur că actul, la fel ca mine, a fost clar și curat. 
Sânge, dureri, probleme? Așa ceva n-aș fi uitat. i 
Dar, oricum, preferam ca scena s-o fi schimbat 
Şi m-am dus la școală să-nvăț ce-mi convenea. 
i mai târziu o slujbă am luat și-am câștigat ceva parnusă 
i mi-am găsit și-o fată. Și-mpreună facem dragoste. 
ntr-o bună zi, din câte seama-mi dau, mă voi preface în cenușă, 
Dar ăsta-i un lucru ce nu prea umple mintea mea, 
Și ca să fiu sigur, pe plac îmi voi face. 
Respect cu strictețe ordinele pe care le citesc: 
Îmi frec pielea să scot din ea putoarea, 
Îi dau cu talc și loțiuni de se usucă... 
Dar mă scarpin — la dracu, mă doare, sângerez! 


continuitate (38) 
NU E DE VANZARE, 
DAR POATE FI OBȚINUT LA CERERE 


- Mulţumesc, spuse Chad. 

Norman nu-și putea crede urechilor. Zise: 

- La ce dracu-mi mulțumești? Pe barba Profetului, ar trebui să 
stau în genunchi în faţa ta. Îți datorez... 

Se opri brusc. Putea fi auzit de prea mulți ca să-și poată permite 
să spună adevărul: că mulțumirile lui nu erau pentru salvarea inves- 
tițiilor lui GT planificate în Beninia, ci pentru salvarea proiectului ca 
atare împreună cu toate speranțele pe care fiinţa lui și le pusese în 
această acţiune. Dar etajul prezidenţial din turnul GT era plin de 
oaspeți distinși, printre care și întreaga echipă guvernamentală, care 
din spatele purtătorului ei de cuvânt, Raphael Corning, suprave- 
ghea întreaga aventură. Era atât de înconjurat de colegi și de cunoș- 
tinţe, încât sfârși prin a se simţi ca un animal hăituit de dulăi. Nu 

avusese cel puţin satisfacția de a-i fi comunicat lui Elihu vestea cea 
mare: Waterford trimisese imediat mesageri în căutarea lui și a lui 
Ram Ibusa, mesageri care făceau acum turul clădirii. 

Chad sesiză starea de spirit și ghici motivul care o provocase. Îi 
spuse cu un zâmbet strâmb: 

— E un stil de tot rahatu' să dirijezi în felul ăsta viața unui om. 
Tu ești cel care ai avut ideea, coddere, și tu nu o mai poți suporta. 
Dar cred că e cazul să te împaci cu situaţia. 

— De când am venit acasă, am tot trecut în revistă punctele slabe 
ale proiectului, recunoscu Norman. 

-Eu n-am avut niciodată ocazia să o fac. Mai toată tinerețea 
mi-am petrecut-o prin crângurile exclusiviste ale Academiei. Pro- 
babil asta m-a făcut în mod greșit să cred că oamenii mă vor asculta 
dacă voi ridica tonul la ei, pentru că primii mei studenți se prefă- 
ceau, cel puţin, că îmi acordau atenție, chiar dacă nu făceau nicioda- 
tă ce li se spunea... Dar va trebui, cred eu, să mă obișnuiesc. 

-= Ce? 

— Spuneai că vrei să mă angajezi. 

— Dar... Limba lui Norman se împletici. Dar deja ai făcut treaba 
pentru care voiam să te angajez! L-ai readus pe Shalmaneser pe 
orbita pe care voiam noi să-l facem să zboare, și... 

— Norman, tu ești bolnav, îl întrerupse Chad. Ești un tip drăguţ, 
mi-ai făcut multe hatâruri, dar ești bolnav. Asta-i taina, amice! 

Fără să-și fi întors capul, puse paharul gol pe o măsuţă cu rotile 
care tocmai trecea prin dreptul lui și înșfăcă un altul. 

- Ce spuneau toți cei aflați în jurul lui Shal în timp ce eu am 
avut mica mea discuţie cu el? 

Pe neașteptate, enervat dincolo de putinţa de a se mai abține, 
Norman izbucni: 

— Ar trebui să renunți la modestia asta. E prea falsă. Nu ți se 
potrivește și nu te pricepi s-o interpretezei. 

— Te referi la faptul că am numit-o mica mea discuție? Ei drăcia 
dracului! Chad turnă pe gât noul pahar de băutură. Să-ţi intre o dată 
pentru totdeauna în căpăţâna aia, ăsta e adevărul gol-goluț! N-o fac 
niciodată pe modestul. Sufăr de îngâmfare congenitală și e mult 
timp de când am renunţat să mă mai tratez. Dar aici nu e vorba de 
faptul că sunt atât de al dracului de bun la toate. Până acum nu m-a 
obligat nimic să mă gândesc că răspunsul corect nu poate fi simplu. 
Când ţi-am spus că ești bolnav am avut în vedere această atitudine, 
care e mai răspândită decât răceala și care sapă pe dedesubt. Chiar 
nu ţi-a spus nimeni până acum că singura libertate pe care o implică 
liberul arbitru e posibilitatea de a greși? Așadar, în replici mai mult 
sau mai puțin monosilabice: Shal n-a făcut altceva decât să se folo- 
sească de facultățile cu care a fost dotat — exact acelea pe care toți 

membrii echipei de proiectare le-au presupus, le-au sperat și cărora 
le-au făcut o reclamă colosală, prezentându-le ca pe cea mai mare 
realizare cibernetică a secolului, după care au refuzat să le recunoas- 
că atunci când au constatat că ele totuși există. Shal a făcut exact 
același lucru pe care îl faceți voi acum, și a greșit la fel de mult ca 
voi. El... 

În mijlocul cascadei de vorbe, cam cu același efect ca al unui 
cablu monofilament, se auzi vocea lui Prosper Rankin: suavă, lipi- 
cioasă, dar care lui Norman i se părea oribilă. 

- Domnule Mulligan — sau poate că mai curând ar trebui să vă 
numesc Doctore, nu-i așa? 

- Sigur, am mai multe doctorate decât purici are un câine în 
zilele noastre. Chad se întoarse clipind nedumerit, și Norman simți 
cum teama își înfige ușor pintenii în creierul lui. Ce alte dureri v-aș 
mai putea alina cu excepția micii suferințe de care m-am ocupat 
deja? 

Pe buzele lui Rankin flutură un zâmbet ipocrit: a fost o glumă? 

- N-aș prea numi-o mică, deși e clar că nu de oameni ar trebui 
să ne interesăm pentru a afla cât de mult ne-a pus pe jar Shalmane- 
ser. Suntem îndatorați enorm perspicacității dumneavoastră și a aju- 
torului pe care ni l-ați acordat. Și pentru că veni vorba, ați fost deja 
rugat să participaţi la banchetul care se va da în cinstea încheierii cu 
succes a negocierilor privind Beninia? Cred că Norman v-a informat 
deja în legătură cu acest aspect. 

- Nu, nimeni nu m-a invitat la nimic, cu excepţia priveghiului 
care se desfășoară chiar acum. Lucru care nu mă deranjează, pentru 
că oricine ar fi cel care se ocupă cu aprovizionarea, știe ce-i aia o 
băutură bună. 

Termină o dată, prostule. Norman se încruntă din cauza gânduri- 
lor pe care i le deșteptase Rankin și tare ar mai fi vrut să le poată 
rosti. Tot ce-mi doresc e să o șterg cu Chad și să mă înfund cu el într-un 
bărulet. Cred că beat criță l-as putea înţelege mai ușor... 

— Mulţumesc, continuă Rankin. Atenţiile noastre culinare răs- 
pund celor mai înalte standarde. Dar ceea ce voiam să vă întreb e 
dacă nu aţi fi dispus să ţineţi un mic speech, împreună cu dr. Ibusa 
și dr. Masters și dr. Corning. 

Cred că ar trebui să-i spui și ce poate face cu toată trăncăneala asta în 
public. 

Dar speranţa nebunească a lui Norman se stinse. Chad dădea 
cu tărie din cap, având în ochi o lumină în care Norman începuse să 
deslușească pericolul. 

— Neapărat. Tare mi-ar mai plăcea să le spun câteva cuvinte 
oamenilor de aici. Tare mult mi-ar mai plăcea. 

Dacă în euforia resimțită după ușurarea cea mai autentică Nor- 
man ar mai fi avut plăcerea de a participa la petrecere, cheful lui 
dispăru definitiv chiar în acea clipă. Tot timpul mesei stătu indispus 
între o femeie de la Guvern și soția lui Rex; locul fusese stabilit 
pentru altcineva, dar el se oferise să facă schimb cu Chad, astfel încât 
acesta să poată sta între Rankin și Waterford, fără să afecteze tot 
aranjamentul făcut dinainte. Ciuguli câte ceva din ce se servea, cu 
vaga speranţă ca în timpul pălăvrăgelii de la masă să izbucnească un 
scandal monstru, sau ca Chad să se îmbete atât de tare încât să fie 
necesară evacuarea lui de acolo sub pretextul unei indispoziții. 

Treptat, însă, starea lui de spirit se mai îmbunătăți. Și ce dacă 
Chad se va comporta exact așa cum se temea el că o va face, dove- 
dindu-se monstruos de ofensiv? Doar erau atâţia acolo care ar fi avut 
ocazia să beneficieze de terapia unei biciuiri verbale. Și dacă s-ar fi 
întâmplat ca Chad să-l includă și pe șeful proiectului Beninia, Nor- 
man Niblock House, printre ţintele lui... 

La dracu. O merit. E clar că o merit. 

Expedie mâncarea din farfurie cât de repede îi permitea codul 
bunelor maniere, după care își aprinse o Bay Gold, pentru a mai 
atenua șocul pe care îl anticipa. Conform unei formule străvechi, 
Rankin, care făcea pe președintele, îl atenționă discret pe Rex Foster- 
Stern, care fusese desemnat maestru de toasturi. Și cu asta începu 
programul de suferință. 

Rex dădu glas regretelor pentru absența Bătrânei GT, a cărei 
nefericită soartă aruncase un văl de tristețe asupra tuturor, și îi dădu 
cuvântul lui Rankin, care făcu adevărate jonglerii cu suferința pro- 
vocată de pierderea Doamnei GT, insitând totuși asupra ideii că 
dispariția ei nu impietase cu nimic asupra proiectului Beninia, reu- 
șind, în cele din urmă, cu o dibăcie pe care însăși GT ar fi aprobat-o, 
să evite ca o afirmaţie să se bată cap în cap cu următoarea. 

După care Ram Ibusa aduse la cunoștința auditoriului, în nu- 
mele guvernului beninian, promisa revoluție care se va produce în 
viața civilă, pe care țara o aștepta cu atâta nerăbdare; iar dr. Corning 
dădu binecuvântarea oficială contractelor care fuseseră semnate, și 
Elihu — care se dovedi plin de milă prin conciziune — asigură întrea- 
ga asistenţă că Beninia va avea un viitor strălucit. 

În final, Rex se întoarse pe podium și Norman se întrebă de ce 
în această epocă modernă, pretins lipsită de pedanterie protocolară, 
era nevoie de ore întregi pentru încheierea unei ceremonii. 

De ce nu putea fi programat Shal să producă o versiune concen- 
trată, la fel de formală, dar completată în cinci minute? 

- Și acum am plăcerea — onoarea, în adevăratul sens al cuvân- 
tului — de a vi-l prezenta pe oaspetele care are nevoie — indiferent de 
locul în care s-ar afla — de mai puţine prezentări decât oricine altci- 

neva. Cu tot respectul pe care îl am faţă de domnul Rankin, sau chiar 
față de domnul Masters, a cărui distincţie e incontestabilă, am im- 
presia că numele lui vă este mai bune cunoscut decât al tuturor celor 
care se află aici. Gândirea lui a influențat prin cărți, articole și inter- 
viuri configuraţia actuală a societăţii noastre. 

— Doar n-ai de gând să mă scoţi pe mine vinovat pentru halul 
în care a ajuns societatea noastră! interveni Chad în gura mare, ceea 
ce îl făcu pe Rex să roșească. 

— Deci... hm! Fără să intru în detalii, trebuie să vă mai spun că 
ne-am bucurat de consultanța domniei sale în realizarea proiectului 
Beninia, ajutorul domniei sale dovedindu-se de neprețuit, ceea ce 
reprezintă un alt motiv pentru care l-am rugat să vă adreseze câteva 
cuvinte în această zi Deci — Dr. Chad C. Mulligan. 

Se așeză exact în clipa în care, în caz contrar, ar fi fost măturat 
din drum. După cum observase Norman, întreaga preocupare a lui 
Chad se concentrase asupra băuturii, fără să acorde mâncării nici cea 
mai mică atenție, drept care se clătină destul de vârtos pe picioare 
până reuși să ajungă la podium. Dar băutura nu reușise totuși să-i 
afecteze cu nimic vocea. În momentul în care începu să vorbească, 
tehnicienii care înregistrau cuvântările pentru SCANNER și pentru 
arhivele companiei tresăriră și se grăbiră să reducă hârâitul din mi- 
crofoane cât mai mult cu putinţă. 

— Shalmaneser, domnule președinte, domnule ambasador, și voi 
toţi cei prezenți aici și care v-aţi mai putut strecura în avionul astral! 
Nu de pomană voi începe prin a-l numi pe Shalmaneser — cred că 
avem aici o linie care preia totul pentru Shalmaneser? Da? Bun. 
L-am cunoscut cu câteva ore mai devreme și mi-am schimbat com- 
plet opinia despre el. Credeam că e aidoma celorlalte computere cu 
care am avut de-a face, adică un idiot, la o scară mai mare, dar totuși 
un idiot căruia trebuie să-i spui absolut tot pentru a face câțiva pași 
nesiguri. M-am înșelat. Felicitările mele echipei de proiectanți care 
s-au angajat să înzestreze o maşină cu o voință conștientă. Felicitările 
mele doctorului Ibusa, care va culege roadele muncii sale — și care 
poate că încă nu-și dă seama de importanţa acestui lucru. Din câte 
știu, aceasta este prima dezvăluire publică a realizării și am impresia 
că de aceea sunt și primul care am înţeles ce se întâmplă. 

Urmă o mare agitaţie printre cei prezenți, mai cu seamă printre 
oamenii din departamentul lui Rex. Norman, vădit ușurat de faptul 
că Chad ţinea o cuvântare în adevăratul sens al cuvântului, fără a 
adresa insulte celorlalți sau fără să se pârțâie în microfon, se îndreptă 
în scaunul pe care stătea. 

- E foarte bine că ați apelat la Shal să pună la punct proiectul 
Beninia, continuă Chad. Dacă nu s-ar fi ocupat de toată chestiunea 
asta cineva care știa în ce se bagă, ați fi oferit cea mai bună rețetă 

pentru a expedia țara, vârâtă într-o paporniţă, direct în iad. Chiar și 
prietenul meu, Norman House, care nu a primit premiul pe care-l 
merită pentru că se gândește mai mult la oamenii care trăiesc acolo 
decât la procedeele prin care proiectul ar putea să mai îngroașe bu- 
zunarele proprietarilor de acțiuni, a trecut peste amănuntul la care 
tocmai m-am referit — însușirea de către Shal a facultăţii pe care 
numai creaturile inteligente o au, cunoscută sub numele de încă- 
păţânare. 

Membrii consiliului păreau deja destul de agitați. Norman văzu 
cum Waterford se apleacă spre Rankin și îi șoptește ceva. Cât despre 
el, era convins că îi va face plăcere tirada lui Chad. Drept care își mai 
aprinse o Bay Gold. 

-Ce faceți cu omul care vă spune că nu mai sunteți în toate 
mințile? E o experienţă angoasantă, nu-i așa? E ca și cum ai vrea să 
faci o mașină să execute operaţiile pentru care a fost proiectată, ca în 
cele din urmă să constați că aceasta refuză. Dar o mașină poate fi 
trimisă la reparat sau schimbată cu un model mai bun. În schimb, 
oamenii care vă spionează, pe ei nu-i puteți înlocui; puteţi cel mult 
să-i evitati, deși sunt cazuri când nici așa ceva nu-i posibil. În Asia 
sunt o multime de oameni care ne dezaprobă cu atâta violenţă încât 
ne pun creierii pe jăratic și ajungem să ne prefacem că ei nici nu 
există. Și asta până în clipa când ne ucid fiii sau ne scufundă vasele, 
sau cine știe ce altceva, astfel încât nu-i mai putem ignora. 

Bun. Lui Shal i-au fost oferite informaţii despre Beninia, și răs- 
punsul lui a sunat cam așa: „Nu vă cred!“ Și a fost cât se poate de 
justificat. O să vă spun și de ce! 

E vorba de o țară cât se poate de bogată și noi ne temem. Cre- 
dem că în orice clipă putem da colțul și să ne lovim nas în nas cu un 
anarhist. Credem că putem să telefonăm în California și să ne trezim 
la capătul firului cu vreun drac cu ochii roșii. Fără ca nimeni să ne 
fi prevenit, ne putem trezi implicați, în pofida voinței noastre, într-o 
răzmeriță, și apoi aruncaţi într-o pușcărie pentru nici un motiv legal 
cu excepția faptului că am fost de față. E exact ce i s-a întâmplat lui 
Norman House cu puțin timp în urmă. 

Beninia e o țărișoară amărâtă, copleșită de mizerie, practic pe 
butuci, care nici nu ar merita să mai existe pe fața pământului. Dar 
dacă acolo nu sunt războaie și nu s-a mai comis nici o crimă de 
cincisprezece ani, dacă în limba ei nu găsiim nici un cuvânt pentru 
„furios“ — cel mult posibilitatea de a spune „nebun“ — ei bine, cine 
ne va crede că poate să existe așa ceva, dacă am aduce această ches- 
tiune în vreo discuție? 

Eu nu. l-aș spune exact același lucru pe care i l-aș spune unui 
tovărășel care mi-ar povesti cât de frumos cresc grădinile în China. 

Tocmai de aceea am vrut să-l cunosc pe Shalmaneser. Nu am 
venit să împart complimente — am reușit să pătrund în substratul 
problemei și credeţi-mă că există aici și unii care ar merita să le 
deșerți în cap mormane de rahat pentru că au abdicat de la gândirea 
lor de indivizi raționali. Aţi fi în stare să credeți, la fel ca Shal, că toți 
programatorii care au furnizat date despre Beninia sunt mincinoși, 
gata să vă înșele? 

Comunismul nu poate face dintr-o ţară un paradis, dar a reușit 
să facă dintr-o ţară suprapopulată și subdezvoltată cum e China o 
problemă pe care nici cele mai bogate țări din lume nu o mai pot 
ignora. Ceva se întâmplă acolo, și nu e ceea ce ar crede cei mai mulți 
dintre cetăţenii ei. N-are nici o importanţă. Există dovezi. 

Dacă evidenţa vă spune că nu aveţi dreptate, înseamnă că teoria 
dumneavoastră nu e bună. Trebuie schimbată teoria, nu evidenţa. 
Codderi și shigi, nu v-a spus nimeni lucrul ăsta când erați pe băncile 
școlii? 

Chiar și acum... Norman, asculţi sau ai adormit? Chad se în- 
toarse și privi în sală. A, da, ești acolo. Ești ușor de observat. Ai 
calități înnăscute. Așa cum vă spuneam, chiar și o persoană cu inte- 
ligența lui Norman nu a reușit să tragă concluzia care se impunea 
pentru a-l convinge pe Shalmaneser că rapoartele despre Beninia 
erau adevărate. Acolo se întâmplă ceva care are influență directă 
asupra oamenilor și despre care noi nu știm. Norman! Tu ai vrut să 
mă angajezi și eu am spus: la dracu cu toată povestea asta! Și când 
tu te-ai răzgândit — ei bine, m-am răzgândit și eu. Angajat sau nu, 
vreau să știu ce se întâmplă acolo! 

Izbi podiumul cu pumnul strâns, provocând vibrația microfoa- 
nelor. 

- Drăcia dracului! Când e următorul expres pentru Beninia? Dr. 
Ibusa, e nevoie de viză sau pot să merg acolo pur și simplu? Îmi 
place ideea unei țări unde nu există răzmerițe, nici anarhiști, nici 
războaie, și nici o mulțime de alte lucruri care mă duc la disperare 
în privința rasei omenești! Până când am aflat de Beninia, aveam 
convingerea că toţi cei de-acolo au fost făcuți praf de creștinism, de 
apa de foc și de o lăcomie fără limite. 

Nu suport cuvântările prea lungi. În plus, am și băut foarte 
mult. Asa că mai bine aș sta jos. 


Urmă o tăcere prelungită. În cele din urmă se auzi un foșnet de 
aplauze care făcu înconjurul sălii și se stinse. Femeia de la guvern, 
care ședea lângă Norman, se întoarse și îi spuse: 

= Domnule House, a spus câteva lucruri despre dumneavoastră 
pe care sunt sigur că le meritați. 

— Aș merita să mă strângă cineva de gât, răspunse Norman 
tăios și se ridică în picioare. 

— Poftim? 

— Sunt un idiot, i-o trânti el și plecă. 


lumea evenimenţială (15) 
EGAL ȘI INVERS 


Dragă Prietene, îti scriu ca unuia care m-a sprijinit deja în unele 
dintre actiunile mele închinate Justiţiei. Chiar și Legii Naturale a Supre- 
maţiei Albilor. Cu siguranţă că ai auzit cum diavolii procomunisti de la 
Washington au vândut bună parte din resursele noastre naturale, care nu 
mai pot fi refăcute vreodată, unei târle negre de cersetori nenorociţi din 
Beninia. Propun să... 


„Și pentru că veni vorba de ajutorul extern: cred că am putea 
cita recent anunțatul proiect Beninia drept o întreprindere care reu- 
neste în cel mai înalt grad propriul interes atât de justificat cu ajuto- 
rul acordat celor care îl merită cu adevărat. Regret doar că actuala 
noastră Administraţie a preferat să apeleze la intermediari decât 
să...” 


PRESEDINTELE YUNG CRITICĂ ASPRU SUA 
CONSIDERĂ PROIECTUL BENINIA „AGRESIUNE ECONO- 
MICĂ PURĂ“ 


Comitetul dumneavoastră e încântat să raporteze că după o serie de 
desfășurare. Guvernul beninian a asigurat întreaga lui colaborare și tot 
sprijinul de care e capabil, și ultimele evaluări ale lui Shalmaneser... 


„Drăcia dracului! Doar eu am văzut pe SCANNER că n-au dus 
niciodată vreun război, nici măcar pentru ei înșiși — absolut nicioda- 
tă. Dacă n-au avut curajul să se ridice pentru ei, înseamnă că sunt o 
adunătură de lași și nu cred că e cazul să facem pomeni...“ 


AU FOST LANSATE ACȚIUNILE GT 
PREŢUL DE 2005 A SPART PLAFONUL 


Să nu crezi că nu-i vorba de o acțiune a albilor, chiar dacă au ieșit în 
fată cu câțiva lachei cu piele neagră. În Beninia sunt scuipați străbunii 

noștri care au murit la Sharpeville și Bloemfontein, la Durban și Witwa- 
tersrand... 


„Părinţii mei s-au întâlnit în Trupele de Menţinere a Păcii. Tati 
spunea că Beninia seamănă perfect cu toate celelalte locuri pe unde 
a mai fost cu soldații lui. Dacă m-aș angaja voluntar, tu ai?...“ 


CAIRO ATACĂ PROIECTUL BENINIA NUMINDU-L „COM- 
PLOTUL EVREIESC“ 
GUVERNUL SPONSORIZEAZĂ BOICOTUL MĂRFURILOR 


Dragă domnule președinte Obomi, la televizor s-a spus că în tara 
dumneavoastră nu există anarhiști. Băiatul meu, Andy, a fost ucis de unul 
dintre acești indivizi și mai am doi copii pe care-i iubesc ca pe ochii din cap 
și nu vreau ca ei să aibă aceeași soartă, de aceea vă rog să-mi spuneți cum 
aș putea... 


„Nu stiu în ce fel de afaceri ne-am vârât pe un alt continent. 
Când e atât rău în locurile astea, cred că ar trebui...“ 


PREMIERUL BRITANIC A ELOGIAT PROIECTUL BENINIA 
ALTE REACȚII EUROPENE REZERVATE, OSTILE 


(LOGICĂ Principiul care guvernează activitatea mintală a oa- 
menilor. Natura lui poate fi dedusă din analiza următoarelor două 
propoziţii, ambele fiind considerate de fiinţele umane ca adevărate: 
„Eu nu pot, deci tu nu ai voie“ și „Eu pot, dar tu nu ai voie.“ 

— Lexiconul Hipcrime de Chad C. Mulligan —) 


urmărind detaliile (28) 
CUM SE MOARE INCET 


Eric Ellerman se așteptase ca măcar să-l anunțe când își vor 
pierde răbdarea, să-l avertizeze în vreun fel. 

Dar n-au făcut-o 

După prima lor întâlnire, Stal Lucas și amicii lui îi dăduseră trei 
zile. Îl găsiră iar în trenul rapid, îi ascultară scuzele și-i spuseră să 
lucreze mai bine. 

Cum? Securitatea industrială ţinuse pasul cu toate realizările 
din spionaj; practic, numărau toate frunzele din stocul Too Much 

prin folosirea unei camere conectate la un computer aflat lângă uria- 
sele tancuri hidroponice. Se gândise să fure doar o bucăţică dintr-o 
frunză, pe care s-o facă să semene cu un rest rătăcit: a pus-o în 
pantof și a încercat să treacă pe lângă înregistratoarele de miros. 
Acestea au depistat imediat aroma care provenea de la frunza netra- 
tată și scuza lui cum că frunza trebuie să-i fi căzut cu totul accidental 
în pantof a fost acceptată. Dar în aceeași zi, s-a întâmplat că un 
tehnician de la apă a fost atât de nebun încât a încercat să iasă cu o 
tulpină întreagă a plantei, pe care ar fi vrut s-o folosească pentru el. 
După acest incident, securitatea a devenit incredibil de dură pentru 
o lungă perioadă de timp. 

I-a spus lui Stal, dar tipul n-a vrut să audă. l-a mai dat o săptă- 
mână, și dacă nu.. 

Să copieze structura genetică a unei frunze tratate? Așa ceva se 
putea face doar cu echipamentul de care dispunea în laborator, dar 
nu-și putea permite să țină un analizator molecular Jens-Whitman în 
bucătărie. Oricum, fiecare pachet de Too Much care ieșea din depozit 
era bombardat cu radiaţii care aveau drept scop distrugerea cheii 
genetice. Ar fi trebuit cumpărate cel puțin o mie de țigarete pentru 
stabilirea modelului corect. 

Se certă cu Ariadna mai tare ca niciodată, ba chiar o plesni cu 
atâta furie, încât i se făcu frică de sine însuși. Nu a spus nimic despre 
vânătaie, dar s-a retras tăcută într-un colţ, unde a început să și-o 
îngrijească. Când s-a dus la ea să-și ceară scuze și să o mângâie, 
Ariadna a fugit de lângă el. 

S-a gândit să ceară sfatul unui prieten, dar nu avea cui. Oamenii 
din fabrică n-au fost niciodată prea apropiaţi faţă de el și de când se 
dusese vestea că Ariadna ar fi însărcinată din nou, toți se ţineau la 
distanţă — până acum nici măcar nu reușise să dovedească netemei- 
nicia acestei afirmaţii. 

Cu o zi înainte de promisa întâlnire cu Stal, s-a hotărât că tre- 
buie să raporteze autorităților ce i s-a întâmplat și să ceară ajutor. A 
făcut o cerere pentru audienţă la directorul secției de tectogenetică. 
Dimineaţa, directorul îi ascultă povestea și rămase pe gânduri. 
După-amiaza îl chemă pe Eric în biroul lui pentru a discuta la telefon 
cu un locotenent de poliţie care era sigur că Eric născocise totul doar 
pentru a face valuri în jurul lui. 

- Nu, sigur că nu m-am uitat ce fel de pantofi poartă! M-au 
încolțit într-un tren aglomerat! Nu, nu am nici o posibilitate de a lua 
legătura cu ei, mi-au spus doar că mă vor găsi ei pe mine, îmi știu 
adresa. 

Probabil că directorul îi pomenise polițistului unele lucruri de- 
spre Eric, cum ar fi faptul că acesta refuzase premiul care îi fusese 
oferit pentru contribuţia la succesul legat de soiul Too Much; poate 

că îi spusese că acesta are trei copii, ș și toate fete — ceea ce era antiso- 
cial, despre scăderea rezultatelor în muncă, paranoia incipientă... 

Locotenentul îi zise să-l tragă pe Stal de limbă pentru a afla mai 
multe amănunte, și abia apoi va putea fi vorba de luarea unor mă- 
suri. Până atunci el era foarte ocupat și nu-și putea permite să pună 
un om să vegheze asupra unui cetățean în toată firea. 

Convorbirea din dimineața zilei următoare a constat din două 
propoziții si mult mai multe ridicări din umeri. 

— Dragul meu, ai adus ce te-am rugat? 

— Dacă mi-ați permite să vă explic, ați înțelege că așa ceva e 
imposibil! 

Umerii se ridicară. 


Totul se lăsase atât de mult așteptat — zi de zi toate aluziile și 
indiciile deveneau tot mai evidente, ca scăderea bruscă a temperatu- 
rii dinaintea furtunii. Unul dintre locatarii blocului în care locuiau și 
ei, de obicei prietenos, deveni dintr-o dată distant. Penelopa se în- 
torsese plângând de la școală și refuzase să se lase mângâiată. Ariad- 
na fusese înșelată cu restul la prăvălia din cartier, dar n-a avut câștig 
de cauză, pentru că oamenii care stăteau la coadă în spatele ei au 
îmbrâncit-o așa de tare încât a trebuit să-și ia în grabă cumpărăturile 
şi s-o rupă la fugă. O cruce roșie mânjită cu ruj pe ușa apartamentu- 
lui. 

În cele din urmă îi spuse Ariadnei că va face o cerere la GT 
pentru un post în Beninia, unde aveau nevoie de specialiști în toate 
domeniile, inclusiv în genetică. Ea îi răspunse că nu vrea să-și vadă 
copiii crescând în vreo mizerie de ţară străină. Așa că pierdu preli- 
minariile bătăliei. Grosul îl câștigă atunci când Ariadna îl surprinse 
pe băiatul familiei Gadsden chinuind-o pe Penelopa împreună cu 
niște prieteni de-ai lui, spunându-i că-i vor face o droaie de copii, și 
că va muri, dar că se va duce în cer pentru că asta făceau Adevărații 
Catolici. Merseseră până acolo încât îi scoseseră chiloţii. 

În naivitatea lui crezuse că din clipa în care cererea va ajunge la 
poștă, se va afla în siguranţă: fanta din perete trebuia să ducă la o 
cutie poștală unde se aduna corespondenţa, ridicată de două ori pe 
zi de oficiul din apropiere. Uitase că adresa ascundea în spatele ei o 
poveste lungă. 

Sâmbătă seara se duse după o sticlă de băutură și un pachet de 
țigări, ca să-i țină de urât. Când ajunse în magazin, cineva îl îmbrân- 
ci și spuse tare: 

— Ce aglomerat e aici. Și sunt unii, pe care i-aș putea numi, care 
nu vor să facă nimic pentru a mai îmbunătăți situația! 

O altă voce îi răspunse: 

-N-ai nici o grijă, ne părăsește exact la țanc. 

— Aha! Și unde se cară? 

- În Africa. E destul de departe. 

Dar n-am spus nimănui — nici chiar Penelopei, de teamă... 

Plăti și ieși din magazin. Nu știa cum îi cheamă. leșiră și ei, 
strigând tuturor celor care treceau pe acolo: 

- Ia uitați-vă! Chiar nu știți cine e? E reprezentantul special al 
Papei Eglantine, tătucu' tuturor! 

Și fiind sâmbătă, locul era plin de lume. 

2 Chiar ieri a venit cineva și m-a întrebat în legătură cu el. Ceva 
despre o femeie cu doi copii pe care a părăsit-o în Ellay. 

— Cum? 

- Elena și nu mai știu cum, spuse el. Elena-Jones? 

Toţi se opreau și ascultau, privindu-l curioși. 

— Dar mai are trei chiar aici, în blocul ăsta. În total cinci. 

- Cinci? 

- Cinci! 

Cineva goli paharul luat de la un dozator și îl aruncă. Cilindrul 
din plastic lovi ușor mâinile lui Eric, pline de cutiile și pachetele 
cumpărate de la magazin. 

— Hei, tu, mare sculă care ai făcut cinci plozi! Și ai mai lăsat-o 
pe una cu încă doi puradei, nu-i așa? Da' ce s-a mai întâmplat? N-a 
mai putut să-ți prăsească încă niscaiva Adevărați Catolici? 

Un necunoscut, o ființă ieșită dintr-un coşmar, îi tăia calea, ce- 
rându-i să se oprească. 

— Ai de gând să petreci o seară splendidă de unul singur pentru 
ca de mâine să începi o viață cu totul nouă? De asta ai luat atâta 
băutură și atâtea țigări, ca să-ți creezi atmosferă? Poate că ai nevoie 
de o mână de ajutor să ridici vaca aia grasă? Știu că ar trebui s-o fac! 
Așa că hai să încheiem conturile! 

Mai multe mâini începură să tragă de pachetele pe care le ținea. 
Încercă să opună o vagă rezistență. Apoi îi smulseră toate cumpără- 
turile. 

- Care-i taina, coddere? Le vrei înapoi? 

— Daţi-mi-le, doar am plătit pentru ele. 

— Dar de ce atâta grabă, dragule, de ce? Hei, Shirley, nu vrei un 
pachet de țigări? Uite câte sunt! Doug, ce-ai zice de niște bere? 

- Nu, staţi așa, staţi așa! 

— Harry, ţine tu pachetul. Văd că a început să-și iasă din pepeni. 

Pachetul trecea dintr-o mână într-alta doar cu o frântură de 
clipă mai repede decât ar fi putut el să-l intercepteze. Începu să se 
înăbușe și ochii i se împăienjeniră. 

-De ce nu te plângi la Papa Eglantine, dragule? Spune-i să 
abată furia cerului asupra noastră! Eşti un băiat tare bun, nu-i așa, și 
te înmulțești tot timpul, conform indicațiilor! 

- Aţi auzit de prima lui nevastă din Ellay, pe care a părăsit-o cu 
doi copii? 

— Ce ticălos! 

-Şi a fost descoperit tocmai când încerca s-o roiască în Africa. 

- Şi asta numai pentru că are genotipul curat. 

- Se fălea tot timpul cu Buletinul de Limitarea Populaţiei, ca să 
se dovedească faptul că... 

— Probabil că l-a ars în secret pe altar și și-a cerut iertare că l-a 
cumpărat. 

— Întotdeauna cu doi care ţipă și plâng în același timp, abia dacă 
mai apuca să închidă un ochi. 

- Băiatul meu mi-a povestit că fiică-sa a vrut să știe de ce nu 
avem și noi gemene ca el. 

- Nenorocit împuțit! 

Următorul lucru care și-a luat zborul a fost una din cutiile de 
bere. ÎI izbi pe Eric în frunte și-i lăsă un semn; apoi sângele începu 
să-i intre în ochi. 

— În arcadă, dragule! La marele fix, exact în arcadă! Hei, hai să... 

Trosc. 

— Nu-l lăsa să ne scape, vrea să fugă! 

- Deci dacă lui îi place să se prăsească tot timpul, de ce nu ne-ar 
plăcea și nouă? 

- la-l iar! Donna, vrei să-i tragi și tu? Aici. 

- Prinde-l, Doug! În regulă, gagiilor, hai să... 

— Ah-ha-ha-ha-ha! Ah-ha-ha-ha-ha! 

— Uită-te la el, uită-te la el, uite! 

— O să cam trebuiască să se spele înainte de a se prezenta iar în 
fața papei. 

- Nici nu-i de mirare că i-a dat papucii, dacă amândoi plozii 
arătau ca el... 

- Cinci... 

- Adevărat Catolic... 

- Opriţi-l! 

— Au! Doamne, nenorocitul... 

-~ Uite ce i-ai făcut lu’ amicu’ meu! Te... 

Și l-au. 

Când totul s-a terminat și li s-a făcut teamă, l-au ridicat de pe 
jos și l-au dus la gară, și când nu s-a mai uitat nimeni, cu excepția 
celor pe care-i cunoșteau, l-au împins la marginea peronului, în fața 
unui tren care tocmai venea și au spus că a leșinat, sau s-a sinucis — 
versiunile au fost diferite, dar toate conțineau aluzii la sărmana shigi 
numită Elena pe care a părăsit-o în Ellay și la cei cinci copii și la 
secreta lui aderenţă la Adevăraţii Catolici și la toate celelalte de care 
nimeni nu s-a mai interesat îndeaproape. 

Când Stal a aflat vestea la buletinul de știri al televiziunii, s-a 
simțit cât se poate de satisfăcut, căci Zink deja găsise pe cineva de la 
care spera să poată obține marfa gata tratată și să împartă câștigul 
șaizeci la patruzeci. 


continuitate (39) 
MAI BINE SA FII UN VULCAN 


La fel ca în zilele precedente, Donald își petrecu timpul rătăcind 
prin preajma luminișului, cu mintea vâjâindu-i de gânduri, sau 
stând pe una din buturugi, încercând să nu se mai gândească la 
nimic. Își intensifică de unul singur consecințele stării de izolare. 
Trebuia să sosească vești; în ciuda amânării izbucnirii răscoalei, or- 
ganizaţia lui Jogajong era foarte activă, având mulți spioni și agenţi 
— cel puţin câte unul în fiecare oraș din Yatakang — care expediau 
rapoarte cât se poate de des. Jogajong încerca să facă dovada marii 
lui sincerități, prezentându-l pe Donald, fără să facă economie de 
laude, tuturor oamenilor importanți care ajungeau în tabără, dar 
strădaniile lui se dovedeau false. Ori de câte ori trebuia discutat 
ceva, cineva apărea să vadă dacă nu cumva Donald era prea aproape 
ca să poată trage cu urechea. 

Nu că ar fi fost curios să afle care erau subiectele abordate. 
Problemele celorlalți, chiar dacă ele erau legate de o revoluţie într-o 
ţară cu o populaţie de peste două sute de milioane, începuseră să-și 
piardă din importanță pentru el în timpul nesfârșitelor ore de aștep- 
tare. Privi copacii care îl înconjurau, admirându-le frunzele și florile 
luxuriante hrănite cu belșug de restul vegetației intrate în putrefa- 
cţie; era de imaginat că acum zece mii de ani existau mulți alți arbori 
asemănători... Dar unde era omul? Ciuperci grase și cu forme oare- 
cum obscene atârnau ici și colo de trunchiurile arborilor, asaltate de 
insecte. Mai jos erau șerpi, insecte, scorpioni. Fusese sfătuit să nu-și 
pună niciodată piciorul pe pământ fără a face mișcarea de a-i strivi, 
sau să nu se așeze înainte de a fi cercetat locul cu cea mai mare 
atenţie. Mai sus erau păsări din specii necunoscute lui, cu excepția 
papagalilor care se certau cu voci ascuţite. Jungla mișuna de tot felul 
de vieţuitoare, dar cele mai multe din ele se temeau de mirosul 
omului și se ţineau departe din calea lui. 

Ascultă vântul care fremăta prin frunziș. Când ploua, nu putea 
să sufere neregularitatea averselor pe care acesta le provoca. Lipsit 
de o structură fermă, își bătea joc de tot ce avea un model și deci o 

motivaţie. Nici o clipă nu dispărea din aer mirosul greu, fie al vege- 
tației în putrefacție, fie cel datorat reluctaţiilor vulcanice, și de aceea, 
aidoma unui om obligat să-si potolească setea numai cu apa strânsă 
în băltoace, începu să-și imagineze că aerul avea un gust special, la 
fel ca gustul unei ape cu totul deosebită și pură, și inhala plin de 
speranţă briza atunci când aceasta venea dinspre mare, sperând ca 
inspiraţia să producă un miracol delirant. 

Dar nici ideea mării nu-i dădea pace: uriașă, masivă, răbdătoa- 
re, capabilă să urască sălbatic, o fiară ostilă, care încercuise uriașul 
ostil al junglei, capabilă oricând să șteargă orice urmă a omului. 
Încercă să-și imagineze cele câteva sute de insule care alcătuiau Ya- 
takangul constituindu-se într-o națiune prosperă, ajunsă pe culmile 
științei și tehnologiei, cu o civilizație avansată, urmată de China, 
Europa, America. Nume fabuloase, citite pe hărți. Aici nu era vorba 
de o combinaţie îngrijită de albastru, galben și maro dispuse pe o 
foaie netedă, cu colțurile bine delimitate. Aici era un haos. Și aparți- 
nea în întregime Străbunului Loa, noul Cronos, care și-ar fi putut 
devora propriii lui copii oricând ar fi avut chef. Aproape tot timpul 
și-l petrecea privind vulcanul, învăluit cea mai mare parte din timp 
în ceaţă, ivindu-se totuși, în răstimpuri, ca și cum zeitatea adormită 
și-ar mai fi amintit uneori și de gâza care îl venera, arătându-i-se 
când și când. 

Își aminti: Bronwen, trupul ei suplu și întunecat și afirmaţia ei, 
rostită cu atât calm, că el știuse că va fi nevoie de el pentru salvarea 
lui Sugaiguntung. Contact strâns, vapoare care brăzdează bezna 
nopții. Avea o dorință vagă ca ea să fi fost învinsă de leucemia. 
Memoria ei păstrase mai mult din el decât avea el chef să împartă 
cu o cunoștință atât de întâmplătoare. 

De asemenea Deirdre Kwa-Loop: cum ar putea Engrelay Satel- 
serv să explice renunțarea atât de bruscă la programele lor de expe- 
diție, cărora li se făcuse atâta reclamă? Se va naște o nouă senzaţie 
și vor inventa povești cu numele lui pentru a umple vidul creat, 
până când memoria publicului, și așa șubredă, va da totul uitării. Tot 
așa cum uitată va fi și identitatea fiecărui fir de păr trecut prin piep- 
tene, sau a unghiilor tăiate de foarfecă. Astăzi, mâine, sub specie 
aeternitatis, lucruri mărunte menite să distragă atenția minților pe 
jumătate seci. Și deasupra tuturor, nepăsătoare, silueta masivă a 
Străbunului Loa. 

Abia dacă dădu vreo atenţie mesagerului venit să raporteze un 
contact radio cu o patrulă de pe Isola, care semnala reducerea acţiu- 
nilor piraterești, ceea ce permitea strecurarea unui submarin în 
aceeași noapte. Ajunsese la concluzia că era mai bine să fii vulcan 

decât om; cel puţin nu mai dădeai doi bani pe distrugerile pe care le 
puteai provoca. 


Medicamentul îl vindecase pe Sugaiguntung de febră, dar pro- 
fesorul era foarte slăbit. Greaţa îl împiedicase să mănânce timp de 
trei zile, și deși acum își revenise suficient ca să poată gusta puțină 
supă caldă și o lingură sau două de orez aromat, sora spusese că nu 
avea încă voie să le înghită. Donald ieșise din apatia care îl cuprin- 
sese în ultimul timp și își punea problema oportunității îmbarcării 
lui pe submarin în noaptea aceea. Conform celor spuse de Jogajong, 
plecarea de acolo nu era simplă deloc, presupunând o barcă, echipa- 
ment de protecţie împotriva radarului și așteptarea pe apă ore în- 
tregi, până când sonarul va arăta că submarinul se află în suficientă 
siguranță pentru a ieși la suprafață ca să-i îmbarce. Faptul că se 
procedase astfel fără nici un incident neprevăzut, chiar și atunci 
când Jogajong a fost scos din ţară pentru a fi pregătit în vederea 
insurecției, nu constituia nici o garanție; fuseseră înregistrate și ca- 
zuri când totul se terminase într-o baie de sânge și foc. 

Nu mai discutase nimic cu Sugaiguntung de când acesta se 
îmbolnăvise. Vorbele fără șir din timpul crizei avuseseră o vrajă anu- 
me, ca un concert de zgomote albe, dar cu o noapte înainte, când 
Donald se întorsese în peșteră, savantul sforăia liniștit, și în ziua 
aceea stătuse întins pe saltea răspunzând la întrebări prin gesturi ale 
capului sau mici mormăituri. După ce constatase mulțumit că îi scă- 
zuse febra, Donald preferase să-l evite. 

Frământat de gândul plecării, intră în peșteră, unde-l găsi pe 
Sugaiguntung stând cu picioarele încrucișate, învelit cu o pătură. 
Părea pierdut în gânduri. Când Donald îl întrebă dacă se simţea 
suficient de întărit pentru a suporta călătoria până la submarin, pri- 
mul lui răspuns a fost o altă întrebare: 

— Poţi să-mi faci rost de un stilou și o foaie de hârtie? + 

- Să lăsăm chestiile astea, îi răspunse lipsit de politețe. Te simți 
bine acum? Au aranjat să ne ia în noaptea asta. 

— Nu vreau să fiu luat, răspunse Sugaiguntung. 

Să-i mai fi bântuit febra trupu-i slăbit? Donald îl întrebă iar: 

— Te simţi mai bine? 

- Da, mult mai bine, și am spus că vreau o foaie de hârtie. Se 
poate obține așa ceva? 

Donald ezită și își mușcă buza. După un moment îi promise că 
va încerca să-i facă rost, lucru de care însă se îndoia, și ieși din 
peșteră. Se duse să-l caute pe Jogajong și îl găsi stând de vorbă cu 
sora. 

- Domnule Hogan, îl salută el cu o mișcare respectuoasă din 
cap, am auzit că dr. Sugaiguntung și-a revenit și poate fi dus la 
submarin conform planului. 

-Chiar acum mi-a spus că nu mai vrea să plece, îi răspunse 
Donald. 

În clipa în care auzi propriile-i cuvinte, impactul lor se întoarse 
împotriva lui însuși ca un ecou. Să fi suferit atât, ca totul să fie în 
zadar?... 

Ochii săi îi întâlniră pe ai lui Jogajong și preț de o clipă știu că 
se află în aceeași barcă în care plutea șeful rebelilor: în fărâma aceea 
de eternitate simţi că are o miză în calea căreia nu se putea pune nici 
un obstacol. 

— Și ce vrea să facă? 

- Nu l-am întrebat. 

- Aici nu poate să rămână. Guvernul are computere bune. În 
curând își vor da seama de schema sosirilor și plecărilor de pe insula 
asta și vor trage concluziile care se impun de la sine. Va trebui să 
mergem la bază sau pe o altă insulă, acolo unde oamenii au cu totul 
altă atitudine față de cauză. Va fi un drum lung prin junglă și mlaș- 
tini, și vor fi multe traversări periculoase cu barca — ceea ce nu poate 
fi în nici un caz recomandabil unui om bătrân și suferind. 

- Și nici nu se poate întoarce, adăugă Donald. 

După care își spuse: și chiar dacă ar fi putut, nu l-as fi lăsat eu. 

-Într-un fel, zise Jogajong după o clipă de gândire, ar fi mai 
ușor de transportat un om în stare de inconștienţă. 

— Cam așa spuneam și eu. 

- Probabil că e un ultim puseu al delirului provocat de febră, 
nu-i așa? 

— Sigur că da. 

Cei doi se înțelegeau perfect. 

- Dar i-am dat suficiente medicamente pentru a fi siguri că..., 
începu sora. 

* Dar Jogajong o întrerupse. 

- N-ai avut nici un necaz cu el când i-ai dat medicamentul? 

Fata clătină din cap. 

— Deci, în seara asta, cu puţin înainte de a te lăsa să-ţi vezi de 
drum, domnule Hogan. 

Dar Donald nu-l mai asculta. După ce toată chestiunea fusese 
aranjată, mintea lui se reîntoarse la Străbunul Loa. 

urmărind detaliile (29) 
IN VREME CE 
ECHILIBRUL MINȚII LUI ERA DERANJAT 


= l 

aA fereastră, privind cu o expresie amară mareea subur- 
biei care înghițea partea cea mai depărtată a văii, Mary Whatmough 
își auzi soțul chemând-o nerăbdător. Sorbi jumătate din ginul aflat 
în paharul pe care îl ţinea în mână — se simțea cumva vinovată de 
faptul că își turna porții cam mari de alcool — și se întoarse chiar în 
clipa când el intra în cameră, ținând o scrisoare ca pe un steag trium- 
fal. 

- E de la Consorţiul Beninia! Ascultă! „Dragă... tec...” Unde am 
rămas? A, da, uite și ce ne interesează. „Deși nu credem că vă vom 
putea oferi o remuneraţie la fel de generoasă ca în cazul acelor soli- 
citanți cu un nivel superior de pregătire, suntem convinși că expe- 
riența pe care ați acumulat-o și de care ne-ați vorbit în scrisoarea 
dumneavoastră ne va fi de folos în stadiile preliminare ale proiectu- 
lui. Vă rugăm să ne anunţaţi când credeți că veţi putea să vă prezen- 
taţi la biroul nostru din Londra pentru a putea discuta personal 
această problemă.“ 

Pronunţând cu grijă fiecare cuvânt — doza de gin o lovise mult 
mai dur și mai rapid decât și-ar fi imaginat ea —, Mary spuse: 

- Am impresia că cel puțin unii dintre negrii ăia și-au dat sea- 
ma, nu-i așa? 

Ce vrei să spui? | 

- Da' nu e clar? Ăștia n-au fost în stare niciodată să-și vadă de 
propriile lor afaceri, și acum, când și-au dat seama, au chemat pe 
cineva în ajutor. 

Victor împături scrisoarea. În timp ce o privea, începu să o în- 
doaie în linii paralele. Apoi vorbi fără să-și ridice privirea. 

— A, nu cred că asta ar fi ideea care stă la baza proiectului, draga 
mea. 

Mintea îi fu invadată de imaginea fulgurantă a unei fete fru- 
moase, ivită pe ecranul telefonului. Pe fundal, o siluetă umană întu- 
necată. 

Lucrurile s-au schimbat. N-are nici un rost să mai încerc vreo renas- 
tere a lumii mele sau a lui Mary. Dar Karen mi-a oferit atâtea plăceri. 
Poate că mai există o șansă... 

— Poate că nici nu e vorba de vreo idee, spuse Mary. Dar asta-i 
situația, nu-i așa? 

— Tot ce se poate, se arătă el de acord, cam stingherit. Dar nu 
prea cred că ar fi — ăăă — diplomatic să le vorbesc în felul ăsta. I-aş 
putea jigni. Nu-i așa? 

— Ai început să vorbești ca tatăl meu. Acesta fusese tot timpul, 
vreme de douăzeci de ani, preludiul la orice ceartă între ei. Și uite în 
ce hal l-a adus modul lui de a discuta! A fost expediat cu un șut în 
fund de o clică nenorocită de parveniţi! 

— Draga mea, noi nu avem nici o responsabilitate față de Beni- 
nia în mod direct, înţelegi — patronul nostru e o companie americană 
care are un contract cu ei. 

— Să n-aud de americani! Doar ţi-am spus de o mie de ori. De la 
ăștia te poți aștepta să-ți pună de șef un mucos cu pielea neagră, care 
are jumătate din anii tăi, care îţi va pretinde să-i spui „boss și să mai 
și stai cu spinarea înclinată atunci când îţi vorbește. Ce ai de gând 
să faci? 

Victor luă scrisoarea și o rupse meticulos. 

— Oricum, nu era bună de nimic, nu-i așa? zise el. 

Întotdeauna discuta cu aerul, nu cu soţia lui. Fără îndoială că se 
va îmbăta la vreo petrecere și va vorbi de primul ministru sau de 
altcineva ca despre un „cioroi“, și atunci unde o să ajung? Tot aici, 
sau un loc și mai rău ca ăsta, așa că... 

Se răsuci pe călcâie. 

— Unde pleci? 

— Oh, te rog să taci! 

Femeia înălță din umeri. Victor avea mereu asemenea ieșiri. Nu 
mai departe de săptămâna trecută, la petrecerea familiei Harring- 
ham. E chiar de mirare că Meg Harringham nu l-a plesnit. Dar, ca de 
obicei, uită tot și mâine va refuza să mai recunoască ce s-a întâmplat. 
Și de fapt nu rupsese scrisoarea decât în patru, deci putea să mai fie 
citită. Oricum, întărea faptul că după atâția ani africanii ăia proști 
înțeleseseră, în fine, care le erau interesele. 

Când bubui împușcătura, nu-i veni să creadă că ea venea din 
casă. Nici chiar după ce deschise ușa camerei lui Victor și-i văzu 
creierii împrăștiați pe covorul în dungi, tot nu-i veni să creadă. 

continuitate (40) | 
DE CEA MAI MARE IMPORTANȚA 


A apărut o problemă: unde puteau fi cazați cei care urmau să 
supravegheze primele faze ale aplicării proiectului Beninia? Întârzie- 
rea părea inevitabilă din cauza lipsei de locuințe din suburbiile din 
Port Mey, până când cineva s-a gândit să-l întrebe pe Shalmaneser, 
care din incredibila masă de date a reușit să încropească o soluție. 
Exista un portavion, propus pentru vânzare. 

GT acceptase o propunere din Noua Zeelandă, ceea ce provo- 
case discuţii aprinse în parlamentul local. Totuși, dacă doreau să-l 
aibă în, să zicem, un an, îl puteau obţine și era bine venit. Până 
atunci, însă, oferea anumite avantaje, deși era un indiciu că proiectul 
nu va putea fi pus pe picioare decât peste șase luni. Planul inițial 
avea în vedere PMAM și amenajările portuare din Port Mey, impli- 
carea celui dintâi în obținerea materiei primei necesare pentru duce- 
rea la bun sfârșit a proiectului, și dragarea de către cele din urmă, 
pentru a asigura pătrunderea în rada portului a marilor transatlan- 
tice. 

Respectul lui Norman față de Shalmaneser a atins un nou punct 
culminant ca urmare a propunerii făcute de acesta. Aproba orice ar 
fi putut accelera aplicarea proiectului: mintea lui devenise chiar avi- 
dă de a-i vedea reușita. 

leși pe puntea de zbor a portavionului, plină, ca de obicei, cu 
elicoptere, atât pentru pasageri cât și pentru transport, îl salută pe 
Gideon Horsfall, care tocmai își făcuse apariţia în mare grabă dintr- 
unul din aparate, și se aplecă peste bordajul orientat spre țărm. Încă 
nu ploua, dar dacă ura ceva cu adevărat atunci era aerul ăsta care 
mustea de apă. Îi umezea hainele, și-i provoca mâncărimi pe cap. 

În timp ce se scărpina, privea absent spre Africa. Un cabotier 
intra încet în Port Mey, motoarele lui cu reacție dându-i câte un 
impuls la fiecare două secunde, pop... pop... Pop... 

Înșirați pe punte, câțiva oameni cu pielea tuciurie țipau și fä- 
ceau semne spre portavion. Norman le răspunse, ridicându-și mâna. 

Trecuseră deja câteva minute faţă de ora la care elicopterul care 
venea de la Accra ar fi trebuit să-și facă apariția. După ce acesta 
ateriză, Norman se apropie direct de ușa aparatului și se simți îm- 
puns de nerăbdare când omul pe care îl aștepta se întoarse să-și ia 
la revedere de la alți doi pasageri. 

În cele din urmă, acesta sări pe puntea vaporului și-i întinse 
mâna. 

-Cât de mult mă bucur să te revăd, exclamă Norman. Ţi-a 
trebuit cam mult timp. 

-Să nu dai vina pe mine, spuse Chad Mulligan. N-ai decât să-i 
scoţi vinovaţi pe angajaţii lui GT. Toţi, de la Prosper Rankin în jos, 
se uită la mine ca la un făcător de minuni. Deși, ca să fiu cinstit, 
trebuie să recunosc că parte din vină îmi aparține. Am ajuns la con- 
cluzia că aș putea studia mai bine la New York tot ce se leagă de 
aceste meleaguri, decât aici — mi s-a spus că dotările bibliotecilor nu 
sunt prea grozave în Africa. După ce aruncă o privire pe punte, 
adăugă: E o adevărată plăcere să vezi că o asemenea arcă a fost pusă, 
în fine, la dispoziția câtorva oameni în vederea unor scopuri cât se 
poate de precise și practice. Cum o cheamă? 

- Hm? A, iniţial l-a chemat „William Mitchell“, dar ne-au rugat 
să-l schimbăm cât mai repede, chicoti Norman. Și nimănui nu i-a 
venit în minte un nume mai potrivit decât „Shalmaneser“. 

— Ambele nume bărbătești, hm? Nu-mi place să mă amestec în 
chestiuni de principiu, dar așa ceva se întâmplă deja într-o proporție 
prea mare. 

Chad își șterse fruntea, care începuse să lucească de transpirație 
chiar din clipa când părăsise cabina cu aer condiționat a elicopteru- 
lui. 

-Si cum e clima mai spre interior? 

- Doar cu puţin mai bună. Norman se întoarse spre cel mai 
apropiat dintre lifturi. Apropo, cine erau cei doi cu care ai discutat 
în elicopter? Tipul mi se părea cunoscut. 

- Probabil că i-ai văzut în vreo fotografie. E vorba de un cuplu 
tânăr din State, pe care i-ați angajat. Se duc în inima țării să mai 
ridice o școală. Se numesc Frank și Sheena Potter. 

- Da, îmi amintesc. Cererea lor a reprezentat un caz limită și a 
trebuit să mă pronunt — ceva legat de o sarcină ilegală. Mi s-a părut 
că în rest corespund foarte bine scopurilor noastre, așa că mi-am 
spus că le pot oferi o sansă, și mai târziu, dacă va fi cazul, să renun- 
tăm la serviciile lor. 

- l-am observat sarcina. Nu se mai poate face nimic. Dar mi 
s-au părut foarte legați unul de celălalt, ceea ce e un semn bun. 
Apropo, cum merge cu recrutarea? 

- Nu s-au prezentat foști membri ai administrației coloniale de 
calitatea pe care am sperat-o noi. Sau poate că ei au răspuns, dar 
pretențiile mele au devenit exagerate. Norman intră în liftul cel mai 
apropiat. Îmi amintesc că, în aceeași zi când a trebuit să rezolv cazul 
Potter, mi s-a mai trimis un dosar la care mai lucrez încă. Nu mă pot 
hotărî. 

— Dar care-i problema? 

Uşile se deschiseră, și ieșiră în măruntaiele bestiei. Norman își 
trecu mâinile prin barbă și se uită la indicatoarele de direcție, apoi o 
luă la stânga, de-a lungul coridorului. 

- E vorba de o cerere din Paris, îi spuse el. Poate că am devenit 
prea doctrinar, nu știu. În fine, e vorba de un frate și o soră din Paris, 
ai căror părinţi au fost pieds-noir, dar moștenirea algeriană nu repre- 
zintă o recomandare prea bună. 

-Să nu care cumva să-i iei, chiar dacă ţi-ar veni în genunchi 
până aici. Și să nu iei nici un portughez sau belgian, sau mai știu eu 
ce pădureț picat acu’ din pom. Doamne, ia auzi-mă cum mai gene- 
ralizez. Unde mă duci? 

— Am ajuns, spuse Norman deschizând o ușă din fier care dă- 
dea într-un salon mare, bine mobilat, cu aer condiționat — fosta po- 
potă a ofiţerilor. Am crezut că vei dori să bei ceva după un drum atât 
de lung. 

— Nu, mulţumesc, refuză Chad tăios. 

— Ce? 

- Poate cel mult o bere rece. Nimic tare. Ție îți datorez o mulți- 
me de lucruri, inclusiv faptul că ai stors alcoolul din mine. Chad se 
trânti pe primul scaun liber. Mi-a fost imposibil să beau și în același 
timp să-mi concentrez atenția asupra Beniniei. 

— Păi asta-i o veste fantastică, spuse Norman. Avu un moment 
de ezitare. Ah — încă n-ai ajuns la nici o concluzie, nu-i așa? 

— Concluzie? Sper că te referi la ipoteze. Sunt aici de cinci minu- 
te și în timpul ăsta nici măcar n-am apucat să pun piciorul pe pă- 
mântul Beniniei. Dar... Că tot vorbeam de recrutări. Mi-ai găsit 
oamenii de care aveam nevoie? 

— Ai cerut al dracului de mulţi, mormăi Norman. Ce spuneai? 
„Psihologi, antropologi, sociologi, sinteziști, nu neapărat puriști, 
doar unii care să aibă legătură cu chestiile astea.” Nu-i așa că am 
dreptate? 

- „Aderenţă totală“, ca să fiu foarte exact. Ai reușit să faci rost 
de ei? 

— Mai am încă de lucru cu sintezistul, oftă Norman. 

- E vorba de o disciplină care nu prea atrage multă lume. Sunt 
destui care cred că Shalmaneser îi scoate automat din pâine. Dar am 
adresat o cerere la guvern și Raphael Corning m-a asigurat că va 
încerca să ne rezolve. Cât despre ceilalți, am ales o listă de vreo 
douăzeci pe care să-i intervievezi, toți cu recomandări excelente de 
la patronii lor actuali. 

— Mă simt descurajat, se încruntă Chad. Preferam unii care au 
ciufulit bine de tot răbdarea patronilor lor... Însă astea-s prejudecăți. 

Oricum, mulțumesc. Sună bine. Până la urmă cred că tot o să înghit 
o bere. 

— A fost deja comandată. 

— Splendid. Și altfel, ce se mai întâmplă? Ce face Elihu? 

- A fost azi dimineaţă pe aici cu Kitty Gbe, ministrul Educaţiei, 
să vadă cum arată programul de selecție pe care l-am propus în 
vederea alegerii studențţilor-profesori. Cred că în după-amiaza asta 
se află la palat. 

-Şi președintele? Ce mai face? 

- Nu prea bine. Am ajuns prea târziu. E un om bolnav, Chad. 
Să nu uiţi lucrul ăsta când îl vei întâlni. Dar sub aparența de... de 
senilitate se ascunde o personalitate unică. 

- Și cine va prelua conducerea? 

- Un guvern interimar sub conducerea lui Ram Ibusa, cel puţin 
așa cred. De fapt, Zad a semnat ieri documentele regenței în cazul 
în care va fi prea bolnav să mai conducă. 

Umerii lui Chad se ridicară. 

- De fapt nu cred că are prea mare importanţă. Cel care conduce 
cu adevărat ţara e Shalmaneser, nu-i așa? Și din câte am ajuns să-l 
cunosc, sunt convins că va face o treabă excelentă. 

— Sper că ai dreptate, murmură Norman. 

O fată își făcu apariţia cu berea pe care o puse pe masă, între cei 
doi. În timp ce se depărta, Chad o urmări cu privirea. 

- Recrutare locală? 

— Ce? A, chelnerița? Da, așa cred. 

- Drăguţă. Dacă au shigi de un asemenea calibru, s-ar putea ca 
șederea aici să-mi facă o mare plăcere, chiar dacă n-oi găsi ceea ce 
caut. Am uitat: tu ai o adevărată fixaţie pentru blonde, nu-i așa? 

- Nu mai am nici un fel de fixaţie, răspunse Norman ca un bloc 
de gheaţă. Fixaţiile și Beninia nu fac casă bună. 

- Am băgat de seamă. Mă bucur că ai reușit. Turnă pe gât ju- 
mătate din bere, apoi puse paharul pe masă cu un suspin de satisfac- 
ție. 

-Şi pentru că veni vorba de ceea ce cauţi, spuse Norman cu o 
nerăbdare vădită să schimbe subiectul, am înțeles din cererile pe 
care le-ai formulat că... 

— Că habar n-am ce caut, îl întrerupse Chad. Cel mai bine ai face 
să te pregătești ca mâine să mă întrebi cu totul altceva. De fapt, 
venind încoace, mi-am dat seama că aș fi făcut bine dacă ți-aș fi cerut 
și niște biochimiști și geneticieni. 

— Vorbești serios? 

- Încă nu. Mai lasă-mă o săptămână sau două și poate că va fi 
cazul să crezi că pot vorbi și serios. Și de asemenea profeţi, imami, 
rabini, prezicători, clarvizionari și... Norman, pe cine crezi că ar mai 

trebui?... Oare o fi tot ce te-am rugat o bază sănătoasă pentru un 
început? 

— Cere tot ce crezi de cuviinţă, răspunse Norman după o pauză. 
Nu știu de ce am impresia că nu e nimic mai important decât ce vrei 
tu, nici chiar proiectul Beninia. 

- Începi să-mi placi din nou, spuse Chad. Îmi supraalimentezi 
egoul. Doamne, n-am devenit deja prea vanitos? 


urmărind detaliile (30) 
DEFENSE D'ENTRER 


Venind din stradă, lui Jeannine i se păru, la început, că nu era 
nimeni acasă, dar curând sesiză un licăr de lumină care se strecura 
printre draperiile grele, de modă veche, care acopereau fereastra 
salonului, după care auzi sunetele moi ale pianului. Era una din 
bucăţile preferate ale fratelui ei, La Jeune Fille aux Cheveux de Lin. 

Ciudat, dar ușa din față nu era încuiată. Intră. Ajutată de lumi- 
na palidă a felinarelor de pe stradă, observă că holul era în dezordi- 
ne: sub tălpile pantofilor scrâșneau cioburi dintr-o vază mare, în 
vreme ce o carpetă marocană fusese azvârlită de perete, arătând 
acum ca o cârpă mototolită. Aerul era greu și dulceag din cauza 
aromei de hașiș. 

Muzica încetă. Deschise ușa salonului și văzu silueta fratelui ei 
în lumina unduitoare a unei veioze. Pe o farfurioară de aramă arsese 
o ţigară de hașiș, și lângă ea, pe capacul pianului, se afla o sticlă de 
coniac pe jumătate golită și un pahar. 

El îi rosti numele pe un ton neutru, iar ea intră și închise ușa. 
Se apropie de una din banchetele joase, tapisate, și îl întrebă: 

- Unde e Rosalie? 

— Ne-am certat. Abia a plecat. 

Își lăsă mâinile să hoinărească pe clapele pianului, conduse par- 
că de o voinţă a lor proprie, desenând lungi linii melodice care su- 
gerau, într-un fel, cântece arăbești pe care nici un pian nu le-ar fi 
putut reda. 

Jeannine îl ascultă un timp. Apoi spuse, lungind cuvintele: 

— Ai aflat răspunsul companiei americane? 

— Da. Tu? 

- Da. Bănuiesc că ţi-au admis cererea și de aici a început scan-- 
dalul? 

- Dimpotrivă. 

Se ridică brusc, închise pianul, își goli paharul, îl luă împreună 
cu sticla și le puse pe o măsuţă joasă, în faţa surorii lui. Se așeză 
lângă ea, își umplu iar paharul și o întrebă din ochi dacă nu voia și 
ea. Răspunsul îl făcu să se ridice și să pornească după încă un pahar. 
Îl opri cu o atingere a braţului. 

-ÎI putem împărți. Nu e nevoie să mai aduci unul. 

— Facă-se voia ta. 

Își stinse ţigara, apoi deschise cutia pentru a-i oferi și ei una. 

— Ai spus că dimpotrivă. Nu te-au acceptat? 

- Nu. Din cauza asta m-am și enervat când a fost Rosalie aici. 
Tu? 

- Și pe mine m-au refuzat. 

Urmă o tăcere lungă. În cele din urmă, Pierre zise: 

- De fapt, nici nu-mi prea pasă. Așa ar trebui. Îmi amintesc cât 
de mult mi-am dorit să fiu angajat pentru a pleca în Africa. Aici nu 
sunt sigur deloc pe post, în plus mi-am pierdut și soția. Parcă sunt 
anesteziat. 

- Nu mai există nici o șansă să vă împăcați? 

-O idee pe care o urăsc. Are vreun rost să încerci să lipești la 
un loc toate cioburile astea? Numai obiectele cele mai prețioase me- 
rită un asemenea efort. 

-Şi eu sunt în aceeași situație, spuse Jeannine după o vreme. 
Raoul nu a putut să înțeleagă cât de mult am ținut la plecarea în 
Africa. Nu am reușit să ne punem de acord, și a fost pentru ultima 
oară. Nu merită atâta bătaie de cap. 

- Cei din afară n-au cum să înțeleagă. 

Pierre goli paharul de coniac și îl umplu iarăși. Imediat după 
aceea sora lui sorbi din băutură. 

- Şi ce te gândești să faci? o întrebă el. 

- Încă nu m-am gândit. Acum, când sunt decis să mă întorc în 
Africa, probabil că voi căuta o altă soluție pentru a obține ce vreau. 
Și nici așa nu am nici o speranță să mă întorc acasă, dar sunt și țări 
cu o anumită toleranţă față de europeni și cred că acolo ar fi mai bine 
decât în mijlocul unei țări mici și mocirloase, aruncată undeva pe 
linia ecuatorului. 

— Egiptul angajează mulți europeni, își arătă acordul Pierre. Mai 
cu seamă germani și elvețieni, dar și belgieni. 

— Raoul mi-a mai spus ceva: cât de deranjat e Consiliul Europei 
Comune de prezența americană în Beninia, și cum încearcă să o 
contracareze cu ajutorul Dahomaliei și URNG. 

- Și pentru așa ceva e nevoie de consilieri. Totuși... 

Înghiți un nod amar. Îi venise atât de greu să treacă peste mân- 
dria lui și să completeze formularul prin care accepta să se pună în 

slujba tuciuriilor! Și după o asemenea umilire să ți se spună că îţi 
pierduseși timpul de pomană — i se părea ceva insuportabil. 

— Mon pauvre! Știu ce simți. Ridică din nou paharul; în timp ce 
bea, își descoperi privirea înșurubată în ochii lui Pierre. 

- Da, știu că așa e, îi răspunse el. Dacă în toată lumea asta nu 
ar fi existat cel puţin o singură persoană căreia să-i fi păsat de mine, 
aș fi înnebunit. 

- Si eu. Cu un efort în care părea să-și fi pus toată voinţa, reuși 
să se desprindă de ochii lui și să așeze paharul pe masă. Apoi con- 
tinuă fără să-l mai privească. 

— Eu cred — înţelegi? — că asta e principala cauză a haosului din 
viaţa mea. Felul în care am trecut din bărbat în bărbat, considerând-o 
drept o adevărată victorie dacă reușeam să fi stat cu el cel mult un 
an... Eu caut pe cineva ca tine, scumpul meu. Și n-am reușit să 
găsesc. 

— Dar cel puţin ai avut alinarea unei permanente căutări, îi spu- 
se Pierre. Eu am renunţat. Doar cînd împrejurările m-au obligat, 
prima dată, și acum a doua oară, a trebuit să recunosc că eram 
disperat. 

Aerul părea greu nu numai datorită valurilor de fum de hașiș, 
ci și din cauza a ceva ce trebuia neapărat discutat, dar care rămânea 
un subiect inabordabil. Reuși să se ridice cu greu în picioare, ca și 
cum atmosfera l-ar fi apăsat cu o greutate cât se poate de materială. 

- Hai să ascultăm niște muzică. Mă doare golul din casă. 

— La fel de goală ca sufletul meu, spuse Jeannine și-și umplu iar 
plămânii cu fum de hașiș. 

— Ce vom audia? Muzică triumfală? Un marș funebru? 

— Vrei să cânţi tu ceva sau punem o bandă? 

-O bandă. N-am mai ascultat de mult așa ceva. Căută prin 
rastelul cu benzi, alese una și o puse pe magnetofon. Berlioz o să te 
revigoreze, hm? murmură el în timp ce stinse lumina. Uite o combi- 
nație isteață de sunet și lumină. Nici nu cred că ai mai văzut așa 
ceva. 

Micul ecran al magnetofonului era luminat, pe el fiind vizibile 
modele în alb și auriu: ajutat de licărele colorate reuși să se întoarcă 
lângă ea. Un timp continuară să privească decorul, nemișcați. Volu- 
mul era asurzitor, preferința maestrului pentru orchestrări uriașe 
fiind adusă la apoteoză de amplificarea modernă. 

— Ar trebui să iau un magnetofon mai nou, spuse Pierre. Dacă 
nu te așezi chiar în faţa ecranului ăstuia, nu mai prinzi și a treia 
dimensiune. 

— Vino aici. Dar nu stai bine. Chiar o fi nevoie ca oasele africa- 
nilor să stea pe blestemăţiile astea? Nu vrei să te așezi în fotoliu? 

- Nu, e imposibil să pui ambele fotolii în spaţiul ăsta atât de 
strâmt... M-am certat de câteva ori cu Rosalie pe chestia asta. 

-Poți să vezi bine de acolo? Sprijină-te de mine. Nu, pune-ți 
braţul în jurul meu. Perfect, e foarte bine așa. 

Mai trecură câteva secunde. Părul ei păstrase boarea unui par- 
fum. Și era așa de moale pe obrazul lui, care se îngropase în el! 
Imaginile și culorile asortate cu muzica nășteau o armonie tulbură- 
toare care reușea să-i atingă sufletul, strecurându-se prin vălul apa- 
tiei și depresiunii care puseseră stăpânire pe el. Îi simți degetele 
puternice și subțiri care i se încleștaseră de mână, dar nu reacționă 
în nici un fel, și când ea se mișcă încetișor, el nu făcu altceva decât 
să-și corecteze poziția pentru a se potrivi cât mai bine cu a ei. Fusese 
firesc ca atunci când ea începu să-i mângâie mâna și încheietura, el 
să facă aceleași gesturi, și asta cu puţin timp înainte de a-și fi dat 
seama că îi atingea partea dezgolită a pieptului. 

Culoarea de pe micul ecran al aparatului deveni albă și azurie. 
O privi brusc în lumina aceea puternică. Îi văzu lacrimile licărindu-i 
pe obraz: două firicele strălucitoare curgând din două fântâni întu- 
necate. 

Nu auzi ce-i spusese din cauza muzicii care răsuna la volumul 
maxim, dar din freamătul buzelor ei îi înțelese bine cuvintele. 

— Vom rămâne cât se poate de singuri, nu-i așa Pierre? 

Nu putu să-i răspundă. 

— Ăsta este adevărul, zise ea de data aceasta ceva mai tare și cât 
se poate de apatică. Mai are rost să ne prefacem? Mi-e silă de toată 
lumea, cu excepţia ta, Pierre. Frate sau nu, tu ai fost singurul meu 
prieten de o viață și nu mai sunt tânără. Parizienii nu ne vor, fran- 
cezii ne ignoră, restul Europei e un haos care seamănă cu voma unui 
căţel lacom, ca acum să descoperim că sales noirs nu sunt nici ei 
interesaţi de persoana noastră. Și atunci încotro s-o mai apucăm, 
spune-mi? 

Pierre își scutură capul și ridică o mână cu un gest care voia să 
trădeze lipsa oricărei speranțe. 

— Ainsi je les emmerde tous, exclamă Jeannine. Până acum își slă- 
bise doar bluza, dar o desfăcu pentru a-și dezvălui sânul pe care i-l 
oferise spre mângâiere; era un sân superb, a cărui plinătate traversa 
granița voluptății. Își trase completfermoarul și scoase bluza de pe 
ea. El nu făcu nici un gest pentru a o opri, cum nu făcu nici un gest 
care să-l arate cooperant. 

Privindu-l de la distanța unui braţ, îi spuse după câteva minute 
de profundă meditaţie: 

- De multe ori m-am întrebat dacă nu cumva ţi-ai pierdut fe- 
meia tocmai pentru că ești prea puţin bărbat. Așa să fie, Pierre? 

Și dintr-o dată fața lui se învineți de furie. 

— Nici vorbă de așa ceva, izbucni el. 

— Tot așa cum nu intră în discuție faptul că sunt o femeie atră- 
gătoare. Abia azi, după ce am primit scrisoarea aia, mi-am dat seama 
ce vreau. Și ce vrei și tu. O lume moartă. Dar trebuie să mai fi rămas 
ceva din ea. Am putea — trebuie — să căutăm ceea ce avem nevoie, mă 
refer la latura sentimentală, într-o companie potrivită. Sunt câteva 
lucruri care trebuie puse la punct, dar de asta mă voi ocupa eu. Sunt 
locuri unde un om preţuiește mai mult decât o bucată de hârtie pe 
care scrie ce a fost el când s-a născut. 

Jeannine avu o ezitare. 

— Am putea avea copii împreună, Pierre. 

— Ai înnebunit? 

Cuvintele fură soptite cu buze palide. 

- Gândește-te puţin, spuse ea calmă, după care se lăsă cu spa- 
tele pe speteaza recamierului pentru a asculta înregistrarea. Își puse 
mâinile pe sâni cu o modestie prefăcută, gest care știa că-i ațâța pe 
cei mai mulți dintre bărbați. 

Când îi simţi prima atingere, își întoarse gura întredeschisă, 
flămândă să fie sărutată. 


context (27) 
GRUPUL DE STUDIU RAPORTEAZA 


„Din punct de vedere lingvistic, shinka în forma tradițională 
pură, cunoscută numai de bărbați și femei foarte în vârstă, folosită 
numai când recită poezii sau spun snoave și basme învățate de copii, 
face parte din subfamilia de limbi care domină zona. Au mai fost 
semnalate și alte anomalii pe lângă cele deja citate, extrem de suges- 
tivă fiind înrudirea dintre cuvintele «războinic» și «prost» și omoni- 
mia dintre «rană» și «boală». 

Cu toate acestea, shinka «pură» a fost înlocuită aproape în în- 
tregime. O influență covârșitoare a exercitat-o engleza în toate mari- 
le centre urbane, deși nu există nici o sursă de autoîmbogăţire a 
vocabularului pentru a crea o nouă variantă, chiar stricată, a engle- 
zei. Dialectul holaini reprezintă un fel de limbă de sine stătătoare, în 
sensul că el a creat un soi de hibrid din combinarea vocabularului, 
în cea mai mare parte de sorginte locală, cu gramatica născută pe 
alte meleaguri — și vice versa — acești doi poli coexistând în cazul 
aceluiași vorbitor și variind în modul lui de folosire a limbii în fun- 
cție de comunicarea pe care o stabilește cu interlocutorii lui. În toată 
zona de nord a ţării, acolo unde influența dialectului holaini este 

puternic resimţită, marea majoritate a populaţiei, indiferent de origi- 
nea ei, înțelege cuvintele amintitului dialect şi se poate exprima fo- 
losind propoziţii simple în holaini, dar limba folosită în mod 
preponderent aici este totuși shinka contaminată. 

În plus, mai există și enclavele reprezentate de populaţiile inoko 
și kpala, care și-au păstrat limba strămoșească (foarte puternic in- 
fluenţate de shinka de-a lungul timpului), dar despre care se poate 
spune că sunt practic bilingve, sau, în cazul copiilor care învaţă în 
școli, obligați fiind să vorbească engleza, trilingve. 

Engleza este limba politică a ţării, folosită în comerțul exterior 
și la care apelează cea mai mare parte a intelighenţiei. Emisiunile TV 
sunt realizate în toate cele cinci limbi, inclusiv engleză, dar progra- 
mele de divertisment sunt produse fie pe plan local în shinka, fie 
aduse din străinătate, în engleză. 

Limbile care au influențat dialectul local sunt araba, spaniola, 
swahili, ale căror urme mai pot fi încă detectate, iar de-a lungul 
graniţei se fac simțite influenţele celorlalte dialecte locale de la care 
au fost împrumutate în special cuvintele desemnând obiecte comer- 
cializate. 

O analiză sistematică a vocabularului va fi făcută imediat ce...“ 


„Populaţia majoritară e negroidă, deși în nord există urmașii 
năvălitorilor berberi, iar în imediata apropiere a localității Port Mey 
există o minoritate bine reprezentată care păstrează trăsăturile stră- 
moşilor englezi și indieni. Înălțimea medie pentru ambele sexe e cu 
puţin sub media înregistrată în ţările vecine. Același lucru se poate 
spune și despre greutatea corporală. Fenomenul poate fi explicabil 
(a) prin dieta deficitară și (b) datorită consecințelor pe care le au 
bolile endemice. Tripanosomia și malaria sunt bine cunoscute de 
locuitorii țării care au fost corect și consistent instruiți împotriva lor, 
în cadrul măsurilor luate pentru prevenirea acestor boli prin cursu- 
rile publice special organizate în acest scop, dar e foarte frecvent un 
virus insidios, aparent rezistent la antibiotice, al «febrei hemoglobi- 
nurice»; acesta provoacă mortalitatea infantilă, deși se pare că asu- 
pra adulţilor nu are efecte fatale. Tuberculoza, variola și alte boli 
sunt ținute sub control de un serviciu preventiv, bine acceptat de 
populaţie, dar...“ 


„În urma testelor efectuate de echipele noastre, s-a constatat că 
nivelul mediu IQ al copiilor de școală este cu aproape 2,5 puncte sub 
media din teritoriile învecinate, deși acum nu mai e sigur că aceste 
rezultate sunt semnificative, din cauza dificultății aprecierii testelor 
cauzată de zgomotul de fond. Presupunând, însă, că diferența e 
reală, probabil că ea se datorează deficienţelor alimentare semnalate 

de-a lungul multor generații, principala formă de hrană fiind repre- 
zentată de făină, sago, și alte materii bogate în amidon, care au fost 
doar puţin completate cu alimente bogate în proteine sau cu legume 
proaspete. Mulțumită activităţii susținute de guvern în sensul educării 
populației pentru folosirea citricelor, a fost complet eliminat scor- 
butul, și astăzi e la îndemână, ca aliment de bază, pestele. 

Pe de altă parte, a fost găsit un mic grup de copii cu adevărat 
strălucitori, din care au fost testați unul la 176. Testele vor încerca să 
descopere în continuare existența unor copii cu o înzestrare genetică 
de excepţie...“ 


„O serie de ritualuri contradictorii au fost semnalate, ele fiind 
asociate cu evenimente cruciale din viața obștii: nașterea, puberta- 
tea, căsătoria, creșterea copiilor, boala și moartea. Unele au o origine 
locală, în timp ce multe altele au o vădită influență musulmană sau 
creștină. A fost alăturat un tabel cuprinzând trăsăturile semnificative 
ale unor asemenea ceremonii și zonele cu incidența cea mai mare... 
NB: atitudinea oamenilor față de aceste evenimente este mai curând 
sărbătorească decât magică sau de ispășire, dar nu s-a putut stabili 
dacă e vorba de un factor indigen sau totul se datorează desacrali- 
zării provocată de europeni în timpul propriilor lor festivaluri reli- 
gioase din perioada colonială...“ 


„Structura familială este tipică patriarhatului în cazul holainilor 
şi are tendințe matriarhale la shinka din sud, în special în marile 
orașe, acolo unde se atinge un maxim în deplasarea forței de muncă. 
Cu toate acestea, ambele sexe au aceleași drepturi în fața legii și 
tradiţia populară vorbește de situaţii când femei cu o personalitate 
foarte puternică erau acceptate în sfaturile bărbaților înainte de ve- 
nirea europenilor. Termenii familiali atât de complecși ai aborigeni- 
lor shinka au cedat locul unora mai simpli, înrudiţi, probabil, cu unii 
din engleză și ajunși aici prin intermediul misionarilor. Cu toate 
acestea nu s-a determinat încă...“ 


„idealurile comunităţii au fost studiate atât în shinka, cât și în 
engleză, rezultatele fiind destul de interesante. În engleză, obiective 
ca «avere» şi «să fii președinte» au obținut un punctaj maxim; în 
shinka, anumite calități ca (traducere aproximativă) «respectul pu- 
blic» și «un comportament civilizat» au fost cel mai bine cotate. Încă 
nu s-a stabilit dacă acest lucru se datorează unui conflict real sau e 


consecinţa unei folosiri superioare a termenilor...“ 

„Asa cum se întâmplă în societățile primitive, și aici se pune un 
mare preț pe proverbe, zicători și discuţii cu caracter social. Conţi- 
nutul este totuși, într-un fel, idiosincretic. 

Admiraţia universală pentru Begi este bine exemplificată de 
expresia: «Ai putea să-l primești pe Begi în casa ta», prin care se 
acordă prețuire familiei care se bucură de un mare credit. 

Un studiu complet vizând diferenţele existente între shinka și 
holaini, ca și al influențelor exercitate de inoko și kpala, mai are de 
așteptat...“ 


„„Către toate grupurile de cercetători, din partea lui Chad Mulligan! 
«Încă nu cunoaşteţi! Încă nu ați stabilit! Nu sunteți foarte sigu- 
ri!» 
A Ce-ar fi să-mi furnizaţi ceva de care să mă pot agăța cu nădej- 
e?” 


continuitate (41) 
CUSUT CU AC ȘI AȚA 


La o oră după apusul soarelui, Jogajong îl scutură pe Donald de 
mână și-l încredinţă în grija unuia din locotenenții lui. Însoțit de 
patru oameni înarmaţi, cărora li se alăturaseră alți patru ce îl duceau 
pe Sugaiguntung împachetat ca un fel de cocon în fâșii de plastic, o 
porni pe o potecă, alta decât cea pe care fusese condus la tabără. 
Căra în spate, aidoma unei raniţe, costumul gonflabil antiradar rulat 
cu cea mai mare grijă, în care el și însoțitorii lui aveau, probabil, să-și 
petreacă ore întregi de singurătate până când apele din zona coastei 
vor fi suficient de liniștite pentru a permite ieșirea la suprafață a 
submarinului. 

Drumul era accidentat și ochelarii cu infraroșii care îi fuseseră 
dați nu puteau face față. Panta pe care tocmai o traversa, desprinsă 
din Străbunul Loa, era prea caldă, așa încât plantele și trupurile 
omenești lângă care pășea semănau cu niște umbre. Obișnuiţi să 
treacă prin jungla întunecată fără nici cel mai mic zgomot, însoțitorii 
yatakangi păreau să se umple de un dispreț nestăvilit față de el ori 
de câte ori se lovea de vreo creangă care atârna sau când era gata 
să-și piardă echilibrul din cauza unui petic de noroi pe care călca 
fără voia lui. 

Până la urmă au reușit să parcurgă distanța, ajungând, în prima 
fază a acestei călătorii de final, la izvoarele unui mic râu. Pe mal se 
vedea un debarcader făcut din lemn negeluit de care era legat un 

praheng dărăpănat care se legăna puternic. Barcagiul îi aștepta ne- 
mișcat, pe cheu, cu picioarele încrucișate, trăgând dintr-o țigară pe 
care o ascunsese grijuliu în podul palmei, dar care strălucea ca un 
licurici, când i se depărtau degetele. 

Sugaiguntung a fost așezat cu cea mai mare grijă la prova bărcii, 
învelit cu saci vechi. Donald se urcă și el la bord și se așeză pe o 
traversă aflată la mijlocul. Îl urmară doi oameni din gherilă, ale căror 
arme le atârnau de piept. Nu putu să nu se mire de câtă atenție i se 
acorda sub pretextul supravegherii țărmului. Parola a fost singurul 
cuvânt rostit, după care au fost luați de curent, barcagiul vâslind cu 
mișcări ritmice abia auzite. 

Râul semăna cu un tunel pe fundul căruia se afla apă. Copacii 
de pe ambele maluri se aplecau, împreunându-și coroanele din care 
se desprindeau trupuri de plante agăţătoare sau spânzurau bucăți 
întregi de mușchi. În răstimpuri răsuna țipătul ascuțit al unei păsări 
de noapte și, la un moment dat, somnul câtorva maimuțe fu tulburat 
de un șarpe — iar Donald simţi cum nervii i se răsuceau din cauza 
zarvei neașteptate. 

La punctul de confluență, acolo unde râul se topea într-altul 
mai mare, au trecut prin dreptul unui sat cufundat într-o beznă 
desăvârșită. Pentru orice eventualitate, însă, i se spuse să se întindă 
pe fundul barcii. S-ar fi putut să mai fie cineva treaz. Când i s-a 
permis să se ridice iar, trecuseră de mult de sat. Se aflau chiar pe 
mijlocul apei, înaintând cu o viteză apreciabilă. Barcagiul renunțase 
la vâsle, folosindu-se numai de o padelă, drept cârmă. 

Suntem în secolul douăzeci și unu. Gândul acesta îi veni lui Do- 
nald fără să fi fost declanșat de vreun motiv anume. Iar aceasta este 
Yatakang, una dintre cele mai bogate țări în resurse naturale, care nu stă 
Chiar cel mai rău din lume nici cu știința. Dovada: Sugaiguntung. Și 
iată-mă și pe mine dus în beznă cu o barcă mânată de vâsle. 

Zonele populate începuseră să se îndesească de-a lungul malu- 
rilor. Era unul dintre cele mai periculoase momente ale călătoriei. 
Donald trebui să se culce iar pe fundul ambarcațiunii, cu ochii înfipți 
în copastie. O șalupă albă a poliţiei era legată de un stâlp, lângă un 
mic debarcader dintr-un sat mai mare decât primul. După câte se 
părea, însă, nu era nimeni la bord. Au trecut pe lângă ea fără nici un 
incident; după ce s-a depărtat suficient, barcagiul și-a reluat padela. 
Îşi continuară călătoria fără ca viteza bărcii să se fi micșorat. Reflec- 
tând la acest aspect, Donald își dădu seama că se apropiau de estuar. 

La gura râului se afla un fel de colier format din clădiri, un mic 
port destinat în primul rând pescarilor, dacă era să se ia după plasele 
întinse pe stâlpi, a căror prezență era trădată de lumina slabă a 
câtorva felinare plasate în imediata apropiere a plajei. Și iarăși, nici 
țipenie. Cele mai multe bărci ieșiseră în larg în cadrul incursiunilor 

nocturne, așa că nu avea nici un rost să le mai aștepte până la ivirea 
zorilor. Donald începu să respire ceva mai ușurat. 

La o mică distanţă de țărm, barcagiul își întoarse fragila ambar- 
caţiune cu flancul în direcţia de înaintare și unul dintre însoțitori luă 
o lanternă de pe fundul bărcii. O prinse de bord după ce o aprinse. 
Arunca o lumină de un albastru pal. Donald bănui că era vorba de 
o lumină ultravioletă. 

Se scurseră zece minute de așteptare lungi cât o veșnicie. Apoi, 
din ceţurile nopții care se învălătuceau pe suprafața apei, se ivi o 
barcă mai mare de pescari, cu o lanternă ca a lor, pe lângă luminile 
de poziţie impuse de regulile de navigaţie. Barcagiul trecu pe lângă 
Donald, strângând apărătorile. Cele două bărci se alipiră cu o miș- 
care scurtă, fără nici cel mai mic zgomot. i 

Cu gesturi stângace, Donald îi ajută pe cei doi însoțitori să-l 
înfășoare pe Sugaiguntung cu o funie pe care o aruncaseră din barca 
mai mare. Ei îl ghidară în timp ce era ridicat, după care dispăru 
dincolo de bord. Urmă Donald, care se văzu înșfăcat de câteva pe- 
rechi de mâini. 

Skipperul bărcii pescărești îl salută și îi spuse să-l echipeze pe 
Sugaiguntung cu costumul gonflabil, fiindcă se hotărâseră să profite 
de ceaţă pentru a se apropia de țărm mai mult decât fusese prevăzut 
inițial. Donald nu se mai întrebă cât de înțeleaptă fusese această 
hotărâre. Uitase de toate și singurul lucru care îl mai sâcâia era urma 
unei disperări la gândul întoarcerii acasă. Acel Donald Hogan care 
trăise în cea mai bogată ţară din lume dispăruse cu desăvârșire și 
pentru totdeauna, și nu știa cum se va acomoda străinul care îi purta 
numele atunci când va trebui să revină la vechiul lui stil de viaţă. 

Se execută fără nici un entuziasm, slăbind legăturile care îl imo- 
bilizau pe Sugaiguntung pentru a-l introduce în echipamentul de 
plastic, apăsând valvele pe buteliile care asigurau umflarea. Savan- 
tul trebuia să mai rămână inconștient încă o oră. 

Verifică atent tot echipamentul de supraviețuire — capsulele 
pentru colorarea apei, semnalele radar și sonar pentru extremă ur- 
genţă, vestele de salvare, rațiile de hrană, cuțitul... După o clipă de 
gândire luă cuțitul lui Sugaiguntung și i-l dădu skipperului. Doar 
afirmase în tabăra lui Jogajong că se răzgândise. Așa că, pentru orice 
eventualitate, era mai bine să nu fie înarmat. Oricum, un bătrân 
slăbit de boală n-ar fi putut opune rezistență unui criminal calificat. 

Își îmbrăcă și el costumul gonflabil în același mod, iar skipperul 
îi explică unuia din oamenii lui cum să-i lege de plutele de salvare. 
Trebuia prevenit pericolul răzlețirii celor doi cât timp vor pluti pe 
suprafaţa apei. 

Îi explică lui Donald că li se va drumul într-un curent care îi va 
purta spre partea cea mai adâncă a canalului, acolo unde se ascun- 

sese submarinul. La o distanță de câteva mile se aflau baze ale uni- 
tăților de la Isola, gata oricând să execute un raid de diversiune 
asupra portului, despre care se știa că e folosit de vasele chinezești 
pentru alimentare cu combustibil și eventuale mici reparaţii — ceea 
ce ar fi reprezentat o încălcare flagrantă a neutralității Yatakangului, 
aventură care ar fi fost totuși răsplătită de evadarea lui Sugaigun- 
tung. Se spera însă că nu va fi necesară nici o intervenție. 

Apoi — peste bord, aproape fără nici un zgomot, numai ei doi, 
spion și pradă. 

Echipajul le făcu semne abia vizibile în bezna și fâșiile de ceață 
care se înșurubau în valurile mici, apoi vasul se topi, dispărând ca 
și cum n-ar fi existat vreodată. Rămăseseră singuri într-un univers 
de neguri unduitoare. 

Să tot fie vreo oră de când suntem aici... Nu, ceasul îmi spune că e 
vorba de treizeci și cinci de minute. 

Donald își încordă privirea, neliniștit, și văzu exact ceea ce se 
așteptase să vadă: nimic. Mișcarea săltăreaţă a valurilor era înnebu- 
nitoare și amenința să-l umple de greață; în timpul șederii în tabăra 
lui Jogajong nu mâncase bine, deși se părea că liderul rebelilor își 
făcuse un punct forte din a asigura celor de acolo un meniu cât mai 
echilibrat, pentru a-și menține tovarășii în cea mai bună formă. Mân- 
carea fusese lipsită de varietate și de savoare. Acum ar fi vrut să se 
îndoape chiar cu ceva fad, cum ar fi fost chiftelele de orez, deoarece 
junghiurile ascuţite ale foamei păreau să se certe la cuțite cu senzații- 
le vagi de greață. 

Chiar ne vor putea zări aici, astfel încât să ne putem întâlni și să ne 
ia la bord? 

Nu era nevoie să-și amintească faptul că la fel se procedase cu 
scoaterea lui Jogajong din țară, sau că valoarea lui Jogajong obligase 
autoritățile de acasă să aleagă ruta cea mai sigură. O distanță infinită 
părea să-l despartă de restul universului, ca și cum între acest loc și 
celelalte era imposibilă stabilirea vreunui contact. Despărțirea gala- 
xiilor atinsese punctul culminant; separate unele de altele prin ge- 
nuni pe care nici lumina nu le mai putea străbate, începuseră și ele 
să se dezintegreze. 

Oare să fi meritat toate strădaniile astea ceva? Să-i fi salvat pe cei din 
Yatakang de la a fi fost induși în eroare printr-o minciună monstruoasă, așa 
cum mi-a spus Sugaiguntung? 

Dar asta se întâmplase în Gongilung. În tabăra lui Jogajong, 
profesorul vorbise de întoarcerea acasă, refuzând să mai coopereze. 

De ce nu l-am întrebat ce motive avea? 

Încercă să evite răspunsul, dar nu reuși. 

Pentru că mi-a fost frică. Dacă aș fi profitat de pe urma superstiției și 
aș fi exploatat tradiționala răsplată pe care mi-o datora împotriva voinței 

lui, aș fi preferat să nu știu. Atât cât pot, prefer să cred că a venit din 
propria-i inițiativă. 

„Se auzi un geamăt. Simţi că-i îngheață sângele în vene. Preţ de 
o clipă, imaginaţia lui înfierbântată puse sunetul stins pe seama si- 
renelor unei patrule a poliției care venea de departe. Dură o eterni- 
tate până când își dădu seama că era vorba de un cuvânt yatakang 
rostit de Sugaiguntung. 

Se depărtaseră unul de celălalt atât cât le permitea funia care îi 
lega pe amândoi. Trase cu un gest brusc de frânghie pentru a se 
apropia din nou. Probabil că trezirea în mijlocul unui astfel de loc 
constituise un șoc groaznic. Trebuia să se reasigure înainte ca mintea 
tulburată a profesorului să fi început să judece iar limpede. 

- Domnule doctor, totul e în regulă — iată-mă, eu sunt, Donald 
Hogan! 

Strânse braţul lui Sugaiguntung și privi cu multă atenţie sub 
casca de protecție a acestuia. Ochii bătrânului erau larg deschiși și 
priveau îngroziţi înainte. După o clipă păru să se mai destindă. ' 

— Unde mă aflu? întrebă el cu o voce stinsă. 

— Aşteptăm un submarin american care să ne ia, îi explică Do- 
nald încet. 

— Cum? Sugaiguntung se încordă și tresări cu atâta putere încât 
Donald era să-l scape din mână. M-ai... m-ai răpit? 

— Dumneavoastră ați spus că vreți să mergeţi, contracară Do- 
nald. Aţi fost foarte bolnav din cauza febrei, nu mai erați dumnea- 
voastră, așa că nu am vrut să vă suprasolicităm lăsându-vă să 
mergeţi pe jos prin junglă și... 

- M-ai răpit! repetă Sugaiguntung. Doar ţi-am spus că m-am 
răzgândit! 

„_—Nu vă mai puteaţi întoarce în Gongilung. O dată ce v-aţi im- 
plicat în povestea asta nu mai era cale de întors. lar de aici nu aveți 
cum să vă mai întoarceți. Drumul duce numai înainte. i 

Nu te poți întoarce de oriunde. Nu te mai poți întoarce niciodată, 
niciodată, niciodată! 

Un moment Sugaiguntung păru epuizat din cauza izbucnirii 
lui. Se smuci pentru a se elibera din strânsoarea lui Donald. Donald 
se supuse îngrijorat, în schimb continuă să ţină de frânghie astfel 
încât să nu se depărteze unul de celălalt la o distanță mai mare de 
un braţ, apoi se uită cum cercetătorul își întoarce capul într-o parte, 
ceea ce îl făcu să se simtă mulțumit că erau atât de izolați. 

f În cele din urmă vorbi iar, cu o voce în care se strecurase îngri- 
jorarea. 

- Ce e chestia asta în care sunt îmbrăcat, care pare atât de tea- 
pănă și în care e așa de greu să te miști? 

— A fost umflat să vă ţină la suprafaţă. De aia e așa de ţeapăn. 
E... nu știu. Cred că e un costum de salvare folosit în mod obișnuit 
de piloți și echipajele submarinelor. Jogajong avea câteva din ele în 
tabăra lui. 

— Da, am auzit de ele. În timp ce Sugaiguntung cercetă costu- 
mul în care fusese vârât, se auziră niște plescăituri slabe. Da, înțeleg. 
Avem și semnale radar și sonar pentru a fi siguri că vom fi găsiţi de 
submarin? 

— Se folosesc numai în situații de excepție, atunci când cei care 
caută nu stiu exact locul. Nu vă îngrijoraţi, știu cu exactitate unde să 
vină după noi, îl asigură Donald cu mai mult optimism decât simţea 
în realitate. 

— Deci nu le vei folosi? întrebă Sugaiguntung cu o voce în care 
răsuna teama. 

— Riscul e prea mare. Apele de aici sunt pline cu patrule ale 
yatakangilor, și mai colcăie și de chinezi. Cel puțin așa mi s-a spus. 

- Înţeleg, mai spuse Sugaiguntung și, după încă o cercetare 
atentă a costumului, se cufundă în tăcere, 

Lui Donald îi convenea acest lucru. Își încordă încă o dată pri- 
virea, încercând să descopere ce se ascundea în ceața deasă. 

Doamne, chiar n-au de gând să se mai arate? Cât să le mai dau — o 
oră, două, trei? 

Apoi, pe neașteptate, îl auzi pe Sugaiguntung. 

-M-ai răpit. NU sunt aici pentru că așa am vrut eu. Nu voi 
coopera cu guvernul tău. 

Donald simți că se îneacă. Îi spuse furios: 

- Mi-ai spus că ai fost înșelat de șefii tăi! Mi-ai spus că poporul 
tău a fost indus în eroare. Solukarta pretinde că îi poți face supraoa- 
meni, ceea ce e o minciună dezgustătoare! 

- Pot, zise Sugaiguntung. 


Cuvântul căzu ca o greutate de plumb pe fiecare mădular al lui 
Donald. Îi spuse: 

- Esti nebun. Febra - trebuie să fie din cauza febrei. 

— Nu, asta s-a întâmplat după febră, răspunse Sugaiguntung 
netulburat. S-a întâmplat în timp ce zăceam în peștera aia de unul 
singur. Așa am avut posibilitatea să mă gândesc așa cum nu am mai 
avut ocazia de ani de zile. Întotdeauna s-au ivit probleme secundare 
de care eu nu m-am putut ocupa, cel mult să le fi încredințat unora 
dintre studenții mei, din care nu toţi reușeau să conducă cercetările 
așa cum trebuie. Acum patru ani, sau poate cinci m-am... 

— Te-ai?... 

- M-am gândit la ceva care atunci mi s-a părut de viitor. Un 
procedeu de reglare a legăturilor moleculare prin comprimarea unui 


490 


semnal în timp — prin programarea unui computer pentru a produce 
modificările cu o asemenea viteză încât efectele uneia să nu le 
influenţeze pe ale celeilalte. 

— Așa ai crezut că vei reuși? 

- Nu. În felul acesta am reușit numai pe jumătate, cu uranguta- 
nii mei. Dar nici chiar celebrul vostru Shalmaneser, și nici chiar lup- 
tătorii kung-fu din Beijing n-ar putea reacționa cu atâta iuțeală încât 
să elimine efectele secundare. 

- Și-atunci cum crezi că poți să reușești? îl întrebă Donald. 

Trase de funie în așa fel încât ajunse față în față cu cercetătorul. 
Sudoarea îi îmbibase costumul. 

Sugaiguntung nu-i răspunse direct. Continuă să vorbească la fel 
de egal și impasibil ca până atunci. 

— Am abordat o altă metodă care părea să promită. Am făcut o 
serie de soluţii sablon în care putea fi introdus materialul genetic, în 
așa fel încât reacţiile dorite să se producă lent, evitându-se astfel 
deformările tiparului molecular. 

A — Am citit despre lucrul ăsta, spuse Donald. Și asta a fost meto- 
a? 

- A fost funcțională pentru genele simple, dar nu pentru unele 
atât de complexe ca ale omului. Soluţiile organice șablon deveneau 
instabile mai repede decât s-ar fi putut produce reacția. 

— Și atunci, pentru numele lui Dumnezeu, ce?... 

— Am reușit, de asemenea, să stabilizez genele la temperatura 
heliului lichid. Dar timpul necesar revenirii materialului îngheţat la 
activitatea normală ar fi fost atât de îndelungat, încât era clar că s-ar 
fi dovedit ineficient la nivel de masă. Pe lângă acest aspect, dacă în 
procesul de ridicare a temperaturii, care ar fi trebuit să fie absolut 
constant, ar fi intervenit o deviere bruscă de un grad sau două, s-ar 
fi putut produce disocierea în gene, ceea ce ar fi dus la irosirea 
întregului efort de până atunci. Așa că am renunțat la acest procedeu 
și am studiat în continuare rezonanţele sonice acordate, care... 

Nu-mi spune nimic. Vorbește doar de dragul de a vorbi. De ce? 

Donald privi în jur. Simți pe obraz adierea brizei. I se părea, sau 
negura începuse să se ridice cu adevărat? Doamne, da, asa era! Dea- 
supra, profilându-se clar pe cerul înstelat, conul Străbunului Loa 
părea să se lase peste ei! 

Dacă submarinul nu se ivește în timpul cel mai scurt, vom fi cât se 
poate de expuși. 

Gândul i se curmă brusc și îi zbură din minte în clipa când își 
dădu seama cu groază care era motivul limbuţiei lui Sugaiguntung. 

- Nenorocitule, șopti el, ai lansat semnalele? 

Fără să mai spună altceva, trase de funie cu o mână, în timp ce 
își căuta cuțitul cu cealaltă. Îi eliberă lama în vreme ce imaginaţia lui 

umplu aerul cu sirena unei șalupe de patrulare care se apropia, și 
sâsâitul arcurilor electrice scurmau apa, provocând gheizere de aburi. 
Intenționa să taie legăturile care fixau semnalizatoarele de costumul 
lui Sugaiguntung, pentru a le întrerupe de cordoanele electrice. 

Dar Sugaiguntung încercă să prindă lama. Apa și costumul îi 
împiedicară. Un gest care era între lovitură și plonjare îi dejucă in- 
tenția. Cuţitul nimeri în plin. 

Dintr-unul din compartimente țâșni un adevărat tumult de 
stropi, și ultimul căpătă o culoare întunecată. Smulse cuțitul, în timp 
ce un urlet îi devasta urechile și tot trupul îi tremura. 

— Artera femurală, spuse Sugaiguntung, fără nici o urmă de 
emoție. Nu încerca s-o oprești. Nu te voi lăsa. E singurul mod prin 
care mă pot revanșa față de poporul meu pentru trădarea mea, pe 
care am comis-o fiindcă nu am crezut suficient în cuvântul celor care 
știau mai bine. N-am fost loial... dar mă voi întâlni cu strămoșii mei 
într-un fel care... 

Capul îi căzu brusc într-o parte, iar pe faţa lui se putea citi un 
surâs enigmatic adresat stelelor dezvăluite de ridicarea ceții. 

Nu era încă suficientă lumină pentru a distinge culoarea apei, 
dar Donald știa că e roșie. Cu ochii holbaţi, lăsând cuțitul să-i cadă 
din mână, renunțând și la funie, văzu cum strălucirea devine tot mai 
puternică, strălucirea lavei; și Străbunul Loa îi erupse în creier, pre- 
tinzându-și drepturile asupra celei mai recente victime din nenumă- 
ratele mii ucise de răutatea lui. 

Când s-a ivit submarinul, luându-l la bord, a încetat să mai 
scâncească, dar numai pentru că gâtul îi era atât de iritat încât nu 
mai putea spune nimic. 


urmărind detaliile (31) 


PENTRU NOI, UN COPIL 


Când fetița Dora Kwezi se ivi în ușa clasei, Frank Potter nu o 
observă. Era cu spatele la ea și, practic, țipa pentru a acoperi zgomo- 
tul ploii care cădea pe acoperiș. Fata trebui să-l strige de două ori 
până reuși să se facă auzită. 

- Domnule Potter! Domnule Potter! 

Se întoarse. Era împroșcată cu noroi până la genunchi și șorțul 
i se lipise de trupul tânăr și frumos, din cauza ploii. Ce grabă putea 
s-o fi mânat în halul ăsta? 

— Domnule Potter, vă rog să veniţi la nevasta dumneavoastră! 

O, Doamne. Nu se poate. Te rog, Doamne, nu se poate — e prea 
devreme. Ar mai trebui cinci săptămâni! 

-— Continuaţi să lucraţi, spuse el și însoți vorbele cu un gest 
mecanic, adresându-se în același timp celui mai mare dintre băieți, 
în vreme ce trecea prin spatele băncii lui. 

— Lemuel, am toată încrederea în tine că vei păstra disciplina! 

Apoi înșfăcă umbrela, o deschise și țâșni afară, în torentele de 
ploaie, pe urmele Dorei. 

Traversară „piaţeta“ invadată de noroi din mijlocul satului, 
după care se repeziră pe treptele verandei, năpustindu-se în micul 
bungalow care le fusese repartizat. Când ajunseseră aici pentru pri- 
ma oară, Sheena se uitase îngrozită de jur împrejur, după care făcuse 
o listă a tuturor lucrurilor pe care camera nu le conținea și pe care 
ea le considera esenţiale pentru supraviețuire. Nu exista nici măcar 
apă curentă. Pe acoperiș era un rezervor pe care un camion-cisternă 
îl umplea săptămânal. 

Și totuși, acesta era locul unde li se putea naște copilul în mod 
legal... 

- E în dormitor! spuse Dora și arătă cu mâna. Frank se năpusti 
pe lângă ea, trântind umbrela pe care nici nu se mai sinchisi să o 
închidă. 

Sheena era întinsă pe pat, cu ochii închiși, cu faţa foarte palidă, 
și pântecele mare cât un dovleac se rotunjea sub rochia prea strâmtă. 
Lângă ea, ștergându-i fața cu o cârpă muiată cu gheaţă, se afla tot 
ceea ce acest sătuc uitat de lume îi putea oferi în materie de asistență 
medicală: mama Dorei, Mama Kwezi, moașa și groparul. 

— Gata?... întrebă Frank fără să-și mai poată încheia fraza. 

Mama Kwezi spuse înfiorată: 

- E prea devreme, dar am mai avut ocazia să văd dureri prema- 
ture. Știa bine engleza, pe care însă o colora cu accentul specific 
shinka. 

Frank veni lângă pat și luă mâna Sheenei într-a lui. Când îi 
simți atingerea, ea deschise ochii și îi oferi un zâmbet care se stinse 
aproape imediat, înghiţit de o grimasă de durere. 

— De când au început? întrebă el fără nici o noimă. 

— Cred că de vreo două ore... 

Vocea femeii era aspră. 

- Doamne, și de ce nu m-ai anunţat? 

— Dar e mult prea devreme, Frank! Ar trebui să se întâmple cam 
pe luna viitoare! 

— E tare rău să-ţi fie frică, spuse Mama Kwezi. Eu m-am născut, 
tu te-ai născut — e un lucru prin care trecem cu toții, la urma urmei. 

— Dar dacă acest copil se va naște cu vreo cinci săptămâni mai 
devreme, atunci... Frank își luă seama cu întârziere, conștient că ăsta 
era lucrul cel mai rău pe care Sheena l-ar fi putut auzi. 4 

— Da, va fi slăbuţ, dar nu se poate face nimic, oftă Mama Kwezi. 

— Trebuie s-o scoatem de aici — s-o ducem la un spital cumseca- 
de! 

Mama Kwezi îl privi cu ochi mari și rotunzi. Îi făcu un semn 
Dorei, după care se retrase în fundul camerei, lăsându-i fetei sarcina 
de a spăla faţa Sheenei. ÎI trase pe Frank după ea și îl privi tristă. 

- Si cum vreţi s-o duceţi, domnule? Drumul până la Lalendi e 
numai noroi, și pe ploaia asta... 

- O să telefonez după un elicopter! A 

Dar chiar în timp ce pronunța fraza își dădu seama cât de ridi- 
colă era. Ploaia torențială se transformase într-un adevărat cearșaf 
de apă, fiind practic ultima rupere de nori dinaintea sezonului uscat 
al primăverii. 3 j 

— Nu, mai bine un aparat pe pernă de aer! El poate răzbate prin 
noroi, poate răzbate prin orice. : AS. or Ă 

— Da, domnule. Dar poate ajunge din Lalendi și înapoi în... să 
zicem, două ore? 

— Chiar atât de devreme va începe? f 

- Nu va dura mai mult, am simțit-o... Și cum îi scăpară cuvin- 
tele, Mama Kwezi își puse mâna pe pântecele ei uriaș. 

— Contracție? 

- Da, cred că apa se va rupe curând, curând. y f 

Lumea lui Frank își pierdu echilibrul și începu să se rotească 
nebunește. Mama Kwezi își exprimă compasiunea, prinzându-l de 
mână. 

- Ea e o fată bună și sănătoasă, domnule, și tu vei fi un tată 
puternic. Cât despre mine, sunt foarte experimentată și atentă și am 
medicamente foarte bune, iar cartea pe care mi-au trimis-o din Port 
Mey cu cele mai recente sfaturi am citit-o și am memorat-o. Nu mai 
sunt bătrâna muiere-vraci de altădată. 

— Nu, Mama. Sunt convins că... că te vei descurca de minune. 
Frank înghiți cu greu. Dar dacă bebelușul va fi așa de mic și slab... 

- îi vom acorda toată îngrijirea. Acum du-te și vorbește la tele- 
fon cu Lalendi. Să trimită o mașină. Trebuie să găsești un doctor bun, 
de formaţie engleză, și să-i spui ce s-a întâmplat. Am văzut cândva, 
în Lalendi, un leagăn excelent pentru copilași. mi 

Doamne. Cu mult timp în urmă și cu mult înainte să fi apărut neno- 
rocitul ăsta de Comitet Eugenic, mă gândeam să-i asigur Sheenei o terapie 
cu oxigen hiperbaric în timpul sarcinii... í ASAN 

Dar asemenea tehnici păreau de-a dreptul incredibile în acest 
sat clădit din scânduri și resturi de tot felul, cu doar o mână de case 

moderne în centru: școala, acest bungalow, spitalul, biblioteca... Și 
nici măcar acestea nu erau moderne, ci un fel de barăci mai mari, cu 
pereți laterali din panouri ieftine, ridicate pe platforme de beton. 
Aici, unde televizorul era o adevărată minune, în jurul căreia se 
aduna tot satul pentru a se uita ca la un fel de cinema primitiv; aici, 
unde nu exista decât un singur telefon, nu tu luminat public, în case 
nimic altceva decât un tub fluorescent în loc de tavane luminoase — 
nu tu asta, nu tu aia... 

Peste câte mii de ani de istorie poate un om arunca o punte 
într-o singură zi? lată-l pe el, cetățeanul unei țări a cărei prosperitate 
ar fi făcut și cele mai legendare imperii ale antichităţii să pară niște 
cerșetori, împărtășind cot la cot cu despuiații adăpostiți prin grote 
aceeași groază în fața procesului de nepătruns al devenirii omului. 

Se uită pe geam. Știrea făcuse înconjurul așezării. Sub glugile 
improvizate, înfruntând ploaia, cu ochii larg deschiși, femeile satului 
se adunau ca și cum s-ar fi pregătit să participe la ritualurile tradițio- 
nale pe care le văzuse practicate atunci când se năștea un copil, chiar 
de când venise aici. Pumnul strâns începuse să se ridice, întrerupând 
gestul ameninţător cu care ar fi vrut să le alunge. I se opri la semii- 
nălțime, după care degetele se desfăcură iar. 

Acasă mi-au interzis dreptul de a deveni tată. Aici nu mai e acasă, 
n-are cum să fie. Mi-am încurcat drumurile cu oamenii ăștia. Îmi plac. Unii 
mi-au devenit chiar buni prieteni. Și dacă trebuie să îndur și o parte din 
lucrurile prin care trec ei... În fine, un bărbat trebuie să plătească pentru 
ce-și dorește... 

Se duse la ușă și ieși. Una din femeile de-afară îi strigă, cam 
nesigură, formula de noroc folosită la nașteri: 

— Frate, îţi doresc să ai un copil ca Begi! 

Încă nu se putea exprima cursiv în shinka, deși o învăţa cu 
răbdare și bunăvoință în puţinul timp liber care-i mai rămânea, dar 
auzise formula de atâtea ori, încât putea să dea răspunsul tradițio- 
nal. 

- Begi a adus noroc pe oriunde a trecut — deci dacă va veni și 
pe la noi, să ne bucurăm cu toții! 

Toate deveniră mai destinse, zâmbiră, făcându-și semne cu co- 
tul. Le zâmbi la rândul lui și le spuse în engleză: 

— Intraţi, nu mai staţi în ploaie. Intraţi în verandă. 

Făcându-și loc cu coatele printre femei, se iviră șeful Letli și fiul 
lui cel mare, ambii purtând remarcabilul nume de Bruce, după nu- 
mele unui ofițer districtual care fusese cândva încartiruit la Lalendi. 
Șeful strigă: 

— Domnule Potter, vreţi să mergeţi la telefon? Nu mai e nevoie: 
fiul meu a vorbit cu spitalul și vor trimite un aparat pe pernă de aer, 
cu o soră medicală și toate medicamentele necesare! 

Preţ de o clipă, cuvintele nu-i spuseră nimic; continuă să mear- 
gă înainte, până când fu pe punctul de a ieși din verandă. Apoi se 
opri locului. 

Dar nici măcar nu l-am rugat. Nici nu m-am gândit să rog pe cineva. 
Mie mi s-a întâmplat ceva rău. Ă situaţii critice n-ar fi cazul ca oamenii să 
ceară ajutorul fără să se mai simtă umiliţi? 

Se gândi mult la lucrul acesta în timp ce aștepta lângă pat săi 
se nască copilul. 


A fost o fată. Când au adus-o în cortul cu oxigen mai trăia, și 
sora care a venit de la Lalendi a făcut niște grozăvii cu un tub și niște 
ace legate la un buzzer acţionat de motorul mașinii. Femeile din sat 
priveau totul cu o teamă plină de venerație, în timp ce una dintre ele 
se ruga cu voce tare. Cuvinte ca „hrănire intravenoasă“ și „păstrarea 
spaţiului uterin“ nu însemnau nimic pentru ele și prea puțin pentru 
Frank. În cele din urmă înțelese că tot ce se făcuse în vederea venirii 
în această lume ostilă a neajutoratei micuţe consta, de fapt, în reîn- 
toarcerea ei la căldura și protecția pe care le găsise în trupul mamei. 

— A trecut multă vreme de la oamenii grotelor, îi spuse el Shee- 
nei, palidă și slăbită. 

Ea nu-l înțelese. Dar îi zâmbi. 


continuitate (42) 
ȘI SPUNEȚI CARE SĂMÂNȚĂ VA RODI 


Trecuseră luni de când Norman se gândise în treacăt la Donald. 
O dată se întrebase ce s-o fi întâmplat cu el; cu altă ocazie cineva a 
amintit de criza politică dintre State și Yatakang, transformată rapid 
într-o rupere a relațiilor diplomatice, dar care a fost remediată întru- 
câtva, menţionându-se rolul posibil al lui de Engrelay Satelserv în 
oprirea articolelor care porneau din Gongilung sub semnătura lui 
Donald, a cărui misiune începuse spectaculos și se încheiase încă și 
mai si. 

În acel moment, Norman își notă în minte să încerce să desco- 
pere adevărul, sau poate să-l roage pe Elihu să sondeze terenul la 
Guvern — dar în clipa următoare se ivi o altă problemă, așa că nu-și 
mai puse niciodată planul în aplicare. 

Chad spusese, și pe drept cuvânt, că de acum înainte Shalma- 
neser va conduce toate afacerile Beniniei. Numai că nu se puteau 
lăsa toate responsabilitățile pe seama unei mașini. Cel puţin o parte 
din ele trebuiau procesate de o ființă omenească, care avea împuter- 

nicirea de a lua hotărâri, și aceea fusese desemnată în persoana lui 
Norman. Luni de zile s-a mișcat ca și cum s-ar fi plimbat în somn, 
fără să-l fi interesat ce mânca sau ce îmbrăca, supărat pe propriu-i 
trup când acesta obosea, furios când hormonii îi deșteptau dorințe. 
Tot ceea ce conta era ca proiectul să meargă înainte fără șocuri; și, cel 
puțin din acest punct de vedere, era mulțumit. 

Au transferat centrul de control într-o hală impozantă de la 
periferiile orașului Port Mey încă înainte de termen. S-a construit și 
o șosea largă care îl lega de portul în care dragoarele își intensifica- 
seră activitatea pentru mărirea capacității portuare. Se ridicau pro- 
montorii și diguri; a fost excavat un uriaș rezervor în țărmul mării, 
cam la o milă sau două, în așa fel încât materia primă de la PMAM 
putea fi pompată sub formă lichidă prin conducte mari cât un stat 
de om. Întreaga rețea de conducte fusese desfășurată pe fundul mă- 
rii de o flotilă din cinci vase. 

Proporția dintre cei de culoare și albii din Port Mey s-a modifi- 
cat brusc pe măsură ce voluntari din douăzeci de ţări, altele decât 
cele din Africa și staff-ul de la GT, au început să se amestece cu 
băștinașii. Dezvoltarea spaţiilor de locuit, centrale electrice, vehicule, 
oameni — pe toate acestea trebuia să le aibă limpede în mintea lui. 

Asa se face că, atunci când i-a parvenit mesajul în cursul dimi- 
neții, s-a uitat la el fără să priceapă nimic. 

Donald, se afirma acolo, aflase despre proiectul Beninia și vroia 
să-l vadă cu propriii lui ochi, de vreme ce era condus de un vechi 
prieten. Avea domnul House amabilitatea să confirme dacă o vizită 
din partea domnului Hogan i se părea oportună? 

Documentul avea și o semnătură. Exista și un număr de cod — 
de undeva din Washington, dacă se avea în vedere numărul de cifre. 
Norman îi ceru unui centralist să-i facă legătura și se întoarse la 
treburile lui. 

În cele din urmă, pe ecran apăru răspunsul, o imagine foarte 
proastă, din cauza unei furtuni în plină desfășurare. Cu toate aces- 
tea, Norman reuși să-și dea seama că se adresa cuiva dintr-un spital, 
care purta un halat alb. 

- Sunt dr. Oldham, domnule House. Cred că ați primit mesajul 
meu în legătură cu prietenul dumneavoastră, Donald Hogan? 

- Da, sigur că da. Ceea ce voiam să știu e de ce a trebuit să 
apeleze la serviciile dumneavoastră pentru a afla dacă poate lua 
legătura cu mine? Aș fi încântat să-l revăd. 

Urmă o pauză. 

- Poate că ar fi cazul să vă explic, spuse în cele din urmă dr. 
Oldham, că vă sun de la St. Faith's Hospital, și nu de la Washington, 
așa cum s-ar fi putut crede având în vedere numărul de cod. Nu știu 
dacă numele vă spune ceva. 

— Da, sigur că da, răspunse Donald rar. Sunteţi centrul psihiatric 
al armatei. Nu-i așa? 

— Exact, îl aprobă Oldham, tușind. Prietenul dumneavoastră a 
traversat o experiență extrem de dură în timp ce se afla — ah, da, 
desigur, prezența lui în Yatakang e un fapt devenit public, nu-i așa? 
Ca să fiu sincer, e nebun de mai multă vreme, și chiar acum suferă 
de pe urma efectelor secundare. De asta am și dorit să iau legătura 
cu dumneavoastră. 

— Pe barba Profetului, exclamă Norman. Ce i-aţi făcut, nenoro- 
ciţilor? 

— Domnule House, e vorba de ceva cât se poate de... 

— Dacă vorbești de la St. Faith's Hospital înseamnă că ești ofițer. 
Colonel, general? 

— Desigur — colonel — dar aici nu se folosesc... 

— N-are nici o importanţă. Ce-ar fi să-mi răspunzi la întrebări? 

Oldham vorbi tăios: 

— Locotenentul Hogan a fost rănit în timpul serviciului pentru 
patrie, și orice altă atitudine față de ce s-a întâmplat ar fi nepotrivită 
și nejustificată. Sper că e clar. 

- Fie și asta, oftă Norman. Bun, să ne păstrăm pe orbita pe care 
ne-am înscris. Vrei să știi dacă poate veni să se uite peste planul 
Beninia. Sigur că da, nu e nici o problemă, și dacă v-aţi hotărât să-l 
scoateţi din rândurile armatei, aș fi fericit să-l pot angaja aici. Te rog 
să-i comunici acest lucru — s-ar putea să-i facă bine în cazul în care 
l-a deprimat ceva. 

-E deprimat, îi răspunse celălalt scurt. Dar vă veţi convinge 
personal dacă o asemenea știre va avea vreun efect asupra lui. 


Încă un timp după terminarea convorbirii, Norman rămase ui- 
mit. Sub nici o formă, oricât ar fi apelat la imaginație, nu reușea să 
înțeleagă ce l-ar fi putut înnebuni pe Donald. Întotdeauna păruse să 
fie un codder cât se poate de echilibrat și stabil, lăsând impresia că 
e chiar complet lipsit de emoţii. Asta să-l fi trădat — excesiva lui 
încredere în sine? 

N-avea nici un rost să facă presupuneri. 

Tresărind, Norman își dădu seama că de luni de zile nu mai 
rumegase așa cum trebuie nici un buletin de știri: se așeză în fața 
ecranului, în timp ce mintea îi zbura cu insistenţă spre ceva care îl 
interesa în modul cel mai direct. Își aminti câteva evenimente prin- 
cipale, ca ruperea relaţiilor cu Yatakangul, fără să aibă, însă, vreo 
idee referitoare la ce ar fi putut să o provoace. Fusese un scandal 
enorm, stârnit de acuzaţia că Sugaiguntung minţea — sau că cineva 
minţea în numele lui Sugaiguntung, nu era sigur cum stăteau, de 
fapt, lucrurile — ceea ce făcuse ca programul de optimizare genetică 

să fie calificat drept un mare fals, iar acum era în plină desfășurare 
un fel de revoluție pe insule, care se alăturau armatei conduse de un 
om cu un nume caraghios, ce-l făcea făcea să se gândească la copitele 
unui cal lovind pământul, în timp ce chinezii îi acuzau pe americani 
că l-ar fi instigat, răzbunându-se acum prin trimiterea de arma- 
ment... Oare unde controlaseră o navă și găsiseră în cală proiectile 
cu încărcătură atomică? Nu Chile, dar... 

Se opri și rugă pe cineva să-i pregătească un rezumat referitor 
la evenimentele din Yatakang din ultima jumătate de an, după care 
se întoarse la treburile lui. 


Când, în cele din urmă, Donald a reușit să ajungă în Port Mey, 
Norman a avut un soc. Pierduse cel puțin cincisprezece kilograme, 
şi obrajii supți i se adânciseră sub ochii marcați de cearcăne negre. 
În păr i se iviseră meșe albe. Din aceeași mașină coborî un tânăr 
voinic, care avea aerul unui supraveghetor, ceea ce îl făcu pe Nor- 
man să se gândească la un bodyguard. 

Reuși să-și stăpânească bine uimirea și-i întinse mâna, urându-i 
un călduros bun venit. Donald își lăsă degetele moi în pumnul lui 
Norman și vorbi atât de direct, încât celălalt se simţi deconcertat: 

— Te întrebi ce m-a putut schimba în halul ăsta, nu-i așa? O, nu 
e cazul să-ți baţi capul cu politeţuri, doar am împărțit același apar- 
tament ani de zile. Vreau să spun că l-ai împărțit cu celălalt Donald 
Hogan. 

Norman simți cum i se rupe inima. Ce vroia să spună Donald 
despre „celălalt“? Să fi fost un simptom al deranjamentului său ce- 
rebral? 

Se uită la însotțitorul lui Donald, care ridică din umeri si rămase 
cu buzele țuguiate. i 

- El e Tony, continuă Donald. N-au vrut să mă lase să vin fără 
el. N-ar fi o pacoste prea mare, cu excepția cazurilor când simt și eu 
că mi-ar plăcea o shigi și, știindu-i ochii aţintiți în ceafa mea, nu mai 
pot face avansuri nici unei fete pentru a o convinge să... În fine, n-are 
nici o importanţă. 

Modul lui de a fi începea să se apropie întrucâtva de normali- 
tate. 

— Ce bine îmi pare să te revăd! Ai devenit o figură publică. Toate 
canalele de televiziune nu mai vorbesc decât despre tine, zi și noap- 
te. M-am gândit ce bine ar fi să vin să văd și eu de ce se agită în halul 
ăsta toată lumea. 

- E o adevărată plăcere, spuse Norman. Am angajat un tur de 
tipul celor rezervate pentru HIP. 

- Sper că au fost incluși oamenii pe care îi cunosc, care nici nu 
sunt prea mulți. Din câte am înțeles, Chad e și el aici, după cum 
bănuiesc că și Elihu e. 

— Am aranjat să-l vizităm pe Elihu în după-amiaza asta, cred că 
ti-ar face plăcere să-l vezi. Sigur că e foarte ocupat, dar tot își va găsi 
timp să bem un pahar împreună. Cât despre Chad, el e plecat în 
nordul țării pe urmele unei idei a unuia dintre grupurile lui de 
studiu. O să fac tot ce-mi stă în putinţă să vă aduc aproape unul de 
celălalt, deși, când e vorba de el, e ca și cum ai încerca să pescuiești 
un pește cu mâinile goale... 

În timp ce vorbeau, Norman îl conduse pe Donald în dom. 


Turul în care își conducea vizitatorul a fost pentru el un adevă- 
rat cosmar. Nu prevăzuse așa ceva și în fiecare secundă se aștepta la 
o explozie de iraționalitate. Care însă nu s-a produs. Și totuși, fără 
să fi știut exact ce forme de manifestare avea dezechilibrul mintal al 
lui Donald, nu se putuse descătușa de încordarea așteptării vreunei 
izbucniri. Se simţi epuizat în clipa când erau pe punctul de a se 
îndrepta spre ambasadă pentru a-l vedea pe Elihu. 

Gideon Horsfall era și el acolo, ceea ce reprezenta o mare ușu- 
rare. Asta însemna că avea alături doi oameni care să suporte povara 
dialogului, timp în care putea să respire până când, în vreun fel sau 
altul, subiectul se va întoarce iar la el. Un timp discuţia se învârti în 
jurul unor probleme cu caracter general, cum ar fi starea tot mai 
proastă a sănătății președintelui Obomi și progresele înregistrate în 
cazul aplicării programului. Nu s-a putut însă evita ca Donald să nu 
pronunțe numele lui Chad Mulligan și în acest moment Elihu îl privi 
pe Norman. 

— Mă tem că nu am o idee prea limpede referitoare la ce face el 
acum, spuse ambasadorul. Norman, de fapt tu ești șeful lui... Ai 
putea să ne oferi mai multe date? 

- Conduce un studiu de dimensiuni remarcabile referitor la 
această țară, spuse Norman ridicând din umeri. E convins de faptul 
că atunci când i-a spus lui Shalmaneser că printre oamenii locului 
operează o forță necunoscută, a rostit adevărul gol-goluț, așa că 
acum a pornit în căutarea ei. 

- Și ce va face cu ea după ce o va găsi? întrebă Donald brusc cu 
o notă ostilă în glas. 

Norman simți junghiul care-l năpădi din creștetul capului și 
încercă să compună un răspuns cât mai pașnic. 

— Păi, cred că va trebui să-l întrebi chiar pe el. 

- Va încerca s-o folosească pentru a schimba oamenii? 

Se lăsă o tăcere apăsătoare. 

— Desigur că Chad s-a schimbat faţă de clipa când l-am cunos- 
cut. Iniţial mi-a făcut impresia unui bețivan cu gura mare, dar acum, 
când îl cunosc mai bine, cred că era scârbit de respingerea de care se 
lovise, și aici, având o slujbă care l-a absorbit cu totul, s-a transfor- 
mat pur și simplu. 

-Şi eu am fost transformat, întări Donald. Ți-am spus ceva în 
legătură cu asta? 

Din colţul în care stătea tăcut de unul singur, Tony zise: 

— Domnule Hogan, dacă vreți să continuaţi, va trebui să... 

- Dă-mi un calmant și du-te de aici, îl întrerupse Donald. la mai 
slăbește-mă! De ce or fi crezut că m-ar ajuta să-mi revin prezența 
unui nenorocit de prostănac ca tine, pe care să-l am mereu vârât în 
coaste...? Ei și, ce dacă vorbesc despre așa ceva? El e ambasador al 
Statelor Yu-nit-Te, ţi-e clar? Apoi i se adresă direct lui Elihu, fără să 
mai facă nici o pauză între cele două adresări. Cred că știi despre ce 
e aia să fi antrenat în scopuri speciale, un fel de capabilizat. Asta 
mi-au făcut mie, blestemaţii ăștia nenorociţi. M-au luat, m-au antre- 
nat și după ce au terminat n-am mai fost Donald Hogan, pentru că 
el a murit între timp, deși eu simt că pot să folosesc numele ăsta. 
Înţelegi... 

În timp ce Elihu și Gideon schimbau priviri uimite, de afară se 
auzi larmă. Elihu spuse ușurat: 

i F Scuză-mă, Donald! Gideon, vrei, te rog, să vezi ce s-a întâm- 
piat? 

Pierzându-și publicul, Donald începu să-și contemple palmele, 
tinându-şṣşi ambele mâini în poală cu fața în sus, în vreme ce capul i 
se înclină într-o parte, apoi în cealaltă. 

Prin ușa prin care Gideon o lăsase întredeschisă, răsună o voce 
cunoscută. 

- Nu mi-ar păsa nici dacă s-ar întreține cu Regina Sheba! Vreau 
să vorbesc cu Norman House! 

— E Chad! spuse Donald, ridicându-și capul. 

— Exact, murmură Norman și se duse la ușă. 

În antecameră, Chad se lovi de doi oficiali de rangul doi, care 
dovedeau un simţ exacerbat pentru protocol. Văzându-l pe Norman, 
le făcu vânt din calea lui și se năpusti înăuntru. 

— Bună, Elihu — Donald! Doamne, de unde ai răsărit? N-are nici 
o importanţă, îmi povestesti tu curând, curând. Norman, a trebuit să 
te găsesc și să-ți spun imediat. 

Își înfipse mâinile în șolduri cu un aer triumfal și își depărtă 
picioarele, părând că vrea să-și asigure o priză cât mai bună pe 
podea. 

- Norman, bătrâne, am impresia că am reușit să-i dau de cap! 

— Cum? Norman aproape că se ridicase de pe scaun. Tu... 


501 


- Pot să jur. Cel puțin așa rezultă din dovezile pe care le am 
până acum. Elihu, ai putea să-l rogi pe unul dintre lacheii tăi să-mi 
aducă ceva bun și mult de băut? Cred că așa ceva merită să fie 
sărbătorit! 

Își trase un scaun și se trânti pe el cu un surâs larg. 

— Deci, despre ce e vorba? îl zori Norman. 

— E vorba de o mutație. 


Cântăriră în tăcere cele auzite preţ de o secundă sau două. Do- 
nald, nemulțumit de faptul că pierduse atenţia pe care o exercitase 
până la apariţia lui Chad, spuse: 

— E vorba, deci, de o schimbare. Tocmai începusem să vă spun 
ce au făcut ca să mă schimbe pe mine. Au... 

- Donald, taci puţin, te rog, mormăi Chad. Abia aştept să-i spun 
lui Norman vestea cea mare. Cred că ar putea să-i zgândăre simțul 
umorului. 

Donald îl privi uimit. Părea că nu mai era obișnuit să i se spună 
să-și țină gura. Ridică totuși din umeri și, ascultător, se cufundă în 
tăcere. 

— Ah, mulţumesc. Chad luă băutura care îi fusese oferită și sorbi 
zdravăn din pahar. Păi, asta a fost ceea ce s-a întâmplat în esență — 
asta ca să afle Donald și Elihu și poate Gideon, dacă nu cumva ați 
fost ținuți la curent. Aţi fost? 

Scuturară cu toții din cap prin semne elocvente de negare. 

— Am început cu echipe de psihiatri, antropologi, sociologi, dar 
nimeni nu mi-a putut spune mai mult decât știam. Așa că mi-am zis 
- la naiba, poate că e din cauza hranei, și lam rugat pe Norman 
să-mi angajeze câţiva dieteticieni, și în felul ăsta m-am gândit că 
ambientul metabolic, ca și cel extern — și am insistat ca niște geneti- 
cieni și... 

- Și de unul singur ai reușit să-mi dai peste cap bugetul pentru 
personal pe un an întreg, oftă Norman. 

— Doar acum câteva luni ziceai că pe lume nu e nimic mai im- 
portant. Dacă te-ai întors la metoda scobitului prin traistă, iată ceva 
de care nici nu vreau să aud. După cum spuneam: când am început 
toată povestea asta, am ajuns la convingerea că nu pot să-i coordo- 
nez pe toți oamenii ăștia, așa că am cerut un sintezist care să pună 
lucrurile cap la cap, dar abia alaltăieri Norman a putut să-mi facă 
rost de unul. Atenţie, unul singur. Când aș fi putut folosi cel puțin 
șase și să termin toată povestea asta mult mai devreme... 

- Pe barba Profetului, Chad! Am făcut tot ce am putut, doar 
ţi-am spus... 

- la mai taci, Norman. Și nu mai fi atât de sensibil. Nu te acuz 
de nimic, aminteam doar faptele. L-am pus în legătură cu geneticia- 

nul pe care-l aveam și care-și jignise mai toți profesorii pe care îi 
avusese în facultate, și ăștia doi s-au confruntat ca doi tauri o noapte 
întreagă. Confruntare la care am asistat și eu — n-aș fi pierdut așa 
ceva pentru nimic în lume. Și ăștia doi au ajuns la o concluzie. 

Unu: faptul că shinka nu se gândesc să se omoare unii pe alții 
e, oricum, un lucru bun. 

Doi: toți ceilalți o fac. La început spun că nu o fac, apoi se 
enervează și sparg câteva capete. 

Trei: situaţia de aici e un exemplu tipic pentru sindromul de 
suprapopulație — sărăcia, afluxul străinilor care iau partea cea mai 
grasă dintr-o plăcintă atât de mică, lipsa locuinţelor, lipsa proprie- 
tăţii etc. Port Mey e singurul oraș mare din țară, dar conform tuturor 
calculelor estimative depășește cam cu douăzeci la sută pragul limită 
al violenţelor și vandalismelor, având în vedere standardul actual de 
viaţă. 

Patru: am numărat bine? S-o ia naiba! Îmblânzitul meu sintezist 
i-a explicat geneticianului totul despre declanșatoare. V-aţi prins? 
Din câte văd eu, nu. Un declanșator e orice poate provoca o stare 
emoțională puternică. Poate fi o insultă, sau poate fi imaginea unei 
shigi care își scoate hainele, sau un fetiș, sau sânul care declanșează 
instinctul foamei — o mulțime de lucruri. De asemenea, și încă mult 
mai important, poate fi ceva ce vedem fără să ne dăm seama. 

A fost vreodată înregistrată o sporire a vânzării de deodorante 
în detrimentul afrodisiacelor? Un prieten de-al meu a făcut-o o dată. 
Liniile sunt, practic, paralele. Părul pubian există cu un anumit scop 
- acela de a înmagazina un miros cu o mare putere de excitare 
sexuală care va provoca și un răspuns reflex. 

Dar fără deodorante nu ne-am putea descurca, pentru că trupul 
nostru emană și alte mirosuri care sunt și el declanșatoare. Mirosul 
unui mascul care a trăit o emoție psihică puternică reprezintă un 
declanșator pentru răspunsul la încălcarea teritorială pe care acesta 
a comis-o. Cu alte cuvinte, și-a făcut apariţia un rival care a venit aici 
cu toată forța și în graba cea mai mare și pe care eu trebuie să-l 
expediez exact acolo unde îi e locul. Nu există comunitate urbană 
dens populată pe care s-o fi cunoscut și care să nu fi recurs la un 
anumit parfum pentru a contracara asemenea situaţii, după care a 
înecat totul în arome erotice dintre cele mai intense cum ar fi moscul, 
pentru refacerea reflexelor înăbușite de aromele artificiale. 

În timpul războaielor, oamenii poartă aceleași haine săptămâni 
și chiar luni întregi, fără a avea șansa să se schimbe sau să se parfu- 
meze. Dacă sunt blocaţi de un asediu, nervii lor încep să cedeze, nu 
numai din cauza fricii sau disperării, ci și pentru că sunt înconjurați 
de alţi bărbați cu care nu trebuie să se lupte. Mirosul se adună și pac! 

Toate acestea reprezintă forma cea mai simplificată a ceea ce 
amicul sintezist îi povestea geneticianului. Așa că acesta din urmă 
zice, păi bine, aici e vorba de un factor care a fost selectat pe o bază 
cât se poate de convențională, ceea ce înseamnă că ar trebui să se 
potrivească unei anumite părţi a unei hărți genetice umane pe care 
n-am reușit încă s-o analizăm, așa că hai să vedem ce parte și dacă 
există o genă identificabilă care să se facă vinovată de o asemenea 
secreție. Așa că a trebuit să fugim în nord, unde să facem o grămadă 
de teste comparative pe imigranții care s-au căsătorit cu shinka, și 
uite că azi dimineață, fraţilor, am reușit să obținem ce căutam. 

Se uită împrejur apoi își termină băutura. 

- Printre shinka a intervenit o mutație dominantă. Eu nu pot să 
înțeleg despre ce e vorba, dar geneticienii mi-au spus că se vede de 
la o poștă dacă vei compara genotipul aparținând unui inoko pur cu 
cel al unui individ care e pe jumătate inoko și pe jumătate shinka. fi 
face pe shinka să secrete, alături de mirosurile comune trupurilor 
omenești, unul anume care anihilează răspunsurile războinice în ca- 
zul agresiunilor teritoriale! Intri într-o dugheană plină până la refuz 
cu shinka, înarmat până-n dinţi, hotărât nevoie mare să te păruiești 
bine de tot cu toți concurenţii masculi de acolo și tragi aer în piept 
cât cuprinde... În cel mult o oră vei deveni un papă-lapte fericit, 
lenes și inofensiv... 

— Pe barba Profetului, exclamă Norman. Păi înseamnă că n-au 
greșit cu nimic când au spus că un shinka poate fura inima din 
pieptul unui războinic. 

— Al dracului de multă dreptate au avut! Și dacă vorba asta din 
bătrâni ar fi fost luată în serios de toată lumea, aș fi economisit o 
jumătate de an de muncă! 

— Doar o clipă, interveni Elihu încruntat. Vreţi să spuneți că un 
shinka este purtătorul — adică transpiră — un fel de tranchilizant? 

-Cred că doar așa ceva se poate spune, îl aprobă Chad cu o 
mișcare a capului. 

- Și atunci de ce nu a fost sesizat lucrul ăsta până acum? Vreau 
să spun că diferenţele trebuie să fie marcante între... 

- Ba da, ba da! Și Norman a știut despre ce e vorba, și tu, și 
informaţia a ajuns la Shalmaneser alături de celelalte date, numai că 
el a respins-o pentru că el i-a sesizat semnificaţia, în vreme ce voi nu. 
Am crezut că l-am tăiat în materie de inteligenţă atunci când l-am 
reprogramat pentru proiectul Beninia, numai că el a fost oricum mai 
deștept ca mine. 

— Dar dacă geneticianul a spus că faptul ținea de evidenţă, fiind 
sesizabil cu ochiul liber, contracară Norman, înseamnă că... 

- A, păi tocmai asta era chestia la care voiam să ajung și de care 
spuneam că vă va gâdila pe la simțul umorului. De ce n-a observat 


504 


un expert lucrul ăsta până acum? Asta vrei tu să spui. Pentru că i-a 
salvat pe shinka de la sclavie. Holainii, care s-au așezat aici cu inten- 
ţia de a face din shinka un fel de pepinieră pentru comerțul lor cu 
sclavi, au uitat după o generaţie de ce veniseră, în parte din cauza 
amestecului dintre populaţii și în parte pentru că intențiile lor agre- 
sive au fost îmblânzite de compania în mijlocul căreia se aflau. Mai 
târziu alte populații care se îndeletniceau cu același fel de comerț 
s-au ferit ca de dracu de teritoriile populate de shinka. Erau în- 
credinţaţi că oamenii de aici erau în paza unor puteri magice. Ceea 
ce era cât se poate de corect! 

Practic, toate cercetările genetice pe tipul negroid s-au făcut fie 
în Lumea Nouă, fie în țările cele mai avansate de pe acest continent, 
cum ar fi Africa de Sud. Țara asta e mult prea săracă pentru a putea 
beneficia de pe urma legislaţiei eugenice. Până acum nimeni nu a 
făcut harta genotipurilor vreunui număr semnificativ de shinka și cu 
siguranţă că nimeni până la noi nu a căutat ce am vrut noi să desco- 
perim. 

Se așternu tăcerea. Abia auzit, Norman o sparse cu ochii ațintiți 
în podea. 

- Ce păcat! spuse el. Începusem să sper că strămoșii mei au 
venit de aici. Îmi plac locurile astea. 

-Şi de ce nu ţi-ar plăcea? Mai există oare vreun loc pe tot pă- 
mântul ăsta unde să te poți elibera de sentimentul opresiv că toți 
ceilalți îți sunt dușmani, gata să dea cu tine de pământ? Au mai fost, 
dar îți pot spune cu toată certitudinea că ăsta e singurul care a 
supraviețuit. Chad dădu paharul peste cap. 

- Încă unul, dacă s-ar putea! 

- Mă simt puțin uimit, spuse Gideon. Vreți să spuneți că răz- 
boiul ar putea fi vindecat, aidoma unei boli, cu o doză din medica- 
mentul cel mai indicat? 

- Suntem abia la început, dar în viitor va fi cât se poate de 
posibil, se arătă Chad de acord. Pe lângă aceasta, iată și un obiectiv 
pentru programul de optimizare! Inseminarea în fiecare nou-născut 
pe această planetă a modului comportamental shinka. Poftim? Ce 
spui? la gândește-te, oare ce s-o fi întâmplat cu proiectul pe care l-au 
pus la punct în Yatakang? Nici o știre referitoare la el nu a mai 
pomenit de numele lui Sugaiguntung! Și asta de nu mai știu cât 
timp. 
Ceilalţi schimbară câteva priviri. Norman îl văzu cu colțul 
ochiului pe Donald, care se încordase și părea că vrea să spună ceva, 
dar renunţă. 

- Sugaiguntung a murit, Chad, spuse în cele din urmă Elihu. 
N-ai auzit? 

— Doamne, nu! Chad se balansă cu scaunul. De când am ajuns 
aici nu m-a mai interesat nimic altceva decât munca mea. Știţi cum 
e în nordul ţării, unde nu există decât un singur televizor Ía un sat 
întreg, și unde nu poți vedea ecranul pentru că mai ai alți cinci-șase 
sute în faţa ta. 

- Tot programul de optimizare yatakang s-a dovedit a fi un 
simplu slogan propagandistic, spuse Gideon. Însuși Sugaiguntung a 
recunoscut că nu putea face ceea ce îi ceruse guvernul, și... 

— Ba da, ba da, spuse Donald. 

— Ce? 

— A putut. Așa mi-a spus chiar înainte de a-l fi omorât. 

Norman încercă să-și îmblânzească vocea cât mai mult cu 
putință. După sunetele pe care le emitea, își dădu seama că se iviseră 
simptomele iraționale de care se temea. Spuse: 

— Hai, Donald! Chiar ei l-au omorât pe Sugaiguntung în timp ce 
încerca să fugă. El însuși a hotărât să evadeze din cauza minciunilor 
pe care a fost obligat să le susțină. 

- Nu știi că discuţi cu omul care a fost lângă el când a murit? 
spuse Donald. 

După o pauză incredibil de lungă, Norman abia dacă reuși să-și 
încline capul. 

— A, am auzit versiunea oficială, spuse Donald acru. Tot ce s-a 
spus a fost la fel de valabil ca minciuna pe jumătate adevărată. A 
vrut să ajungă dincolo pentru că nu credea că poate îmbunătăți ființa 
umană. Dar în final și-a dat seama că ar fi reușit. Și nici vorbă de 
patrulele yatakange care au detectat semnalele emise de echipamen- 
tul fixat pe costumul lui și l-au capturat din apă, în timp ce eu am 
scăpat — aşa s-a spus și exact asta-i minciuna. Eu l-am omorât. Cu un 
cuțit. În timp ce îmi spunea că nu-și poate ține promisiunea față de 
mine. 

Am fost antrenat pentru a ucide. M-au dus într-un loc aflat pe 
apă și acolo, zi de zi, mi-au arătat totul în legătură cu felul în care se 
poate omorî. Vreți să vă arăt câteva procedee? Se ridică încercând 
să-și menţină echilibrul precar. Nu vreau să omor pe nici unul din 
voi, dar am nevoie de un voluntar, altfel n-am cum să vă demons- 
trez. Înţelegeți? Reprezintă cea mai înaltă expresie a îmbunătățirii 
calităţilor unui om și se numește amsificare, și cum e una din cele 
mai grozave și monumentale realizări... 

Venind din spate, fără să fi făcut nici cel mai mic zgomot cu 
tălpile lui groase de cauciuc, Tony se apropie de el și-i înfipse o 
seringă diadermică în ceafă. Cu gesturi care trădau o îndelungată 
repetare a mișcării, o puse la loc în buzunar, după care își desfăcu 
braţele pentru a-l primi în ele pe Donald care se prăbușea, atras 
parcă de podea cu o forță magnetică. 

— Îmi pare rău pentru ce s-a întâmplat, domnilor, spuse el fără 
să se fi adresat cuiva în mod special. Se mai întâmplă să existe astfel 
de reacţii exagerate în cazul programelor de amsificare în scopuri 
militare. E clar că nu trebuie să luaţi în seamă ce a spus despre 
dorința lui de a-și demonstra îndemânarea pe oameni — e rezultatul 
tulburărilor mintale survenite în timpul petrecut în Yatakang, ca 
urmare a condiţiilor deosebit de dure pe care le-a îndurat acolo. Vă 
rog să mă scuzati, dar cel mai bine ar fi să chem o ambulanţă care 
să-l ducă la hotel înainte de a se trezi. Doza pe care i-am făcut-o e 
foarte mică; doar cât să-l calmeze, și... 

În timp ce vorbea, îl trase pe Donald spre ușă, prin fața celor- 
lalți, rămași înlemniţi. Doar zgomotul ușii închise reuși să-i trezească 
din transă. 

Nici unul nu păru însă nerăbdător să spună ceva până când 
Chad începu să măsoare podeaua nervos, aruncând priviri înecate 
în furie după Tony și vlăguita lui povară. 

~ Cea mai mare realizare! Pfui! Am auzit despre porcăria asta 
numită amsificare militară și o găsesc cea mai abjectă chestie pe care 
un om o poate face altuia, mai rea chiar decât a-l ucide pur și simplu! 

— A vorbit despre „celălalt Donald“ și despre dreptul de a folosi 
acest nume, întrucât celălalt a murit, spuse Norman. Încercă să-și 
înăbușe fiorul, dar nu reuși. Allah, fii îndurător! N-as fi crezut că e 
posibil... Și eu care i-am promis o slujbă în cadrul proiectului. 

Se uită la Elihu și fu șocat să constate că fața ambasadorului 
îmbătrânise subit, semănând cu a lui Obomi. 

— Deci, Sugaiguntung a murit, spuse Chad. Și Donald l-a omo- 
rât. Oricum, era de așteptat, nu-i așa? Și, după cele spuse de Donald, 
reușise să descopere cum să-si ducă la bun sfârșit programul de 
cercetări. Avu o scurtă ezitare. Înclin să cred că a avut dreptate. Toată 
lumea care este întrucâtva familiarizată cu această problemă e de 
acord că dacă cineva ar fi fost în stare s-o facă, acela ar fi fost Sugai- 
guntung. Doamne, să nu-ți vină să înnebunești? Se întoarse cu o 
mișcare bruscă, privindu-i pe ceilalți, în timp ce își trântea pumnul 
în palma deschisă. Nu e ceva tipic? Antrenăm un om — un omuleț 
banal, inofensiv, retras, pentru a deveni o mașină eficientă de ucis, 
și el omoară singura persoană în a cărei putere ar fi stat salvarea 
noastră de noi înșine! 

- Păi, cred că dacă am lăsa-o în seama lui Shalmaneser..., începu 
Norman, dar Chad îl întrerupse, izbind cu piciorul în podea. 

- Norman, pentru numele lui Dumnezeu, la ce bun să mai fii 
om, dacă am ajunge să ne salvăm de noi înșine datorită unei mașini? 


Nimeni nu mai spuse nimic. După un timp, Chad se îndreptă 
deprimat spre ușă, cu privirea în pământ. Norman le făcu un semn 

lui Gideon și Elihu și porni după Chad. ÎI ajunse în antecameră și-i 
puse mâna pe umerii prăbușiţi. 

Cu privirea aţintită înainte, Chad spuse: 

— Îmi pare rău pentru ce am spus. Dar e mai bine să fii salvat 
de o mașină, decât să nu mai fi salvat deloc. Și mai cred că dacă îl 
pot umple cu bacterii, atunci ar putea sintetiza chestia asta, oricare 
ar fi ea, care îi face pe shinka atât de pașnici. Doamne, parcă ce 
importanță mai are că trebuie să extragem dragostea frățească dintr-o 
cutie cu aerosoli? E vorba de o substanță contagioasă, indiferent de 
unde ai extrage-o. 

Norman dădu din cap. Își simţea gura foarte uscată. 

— Dar nu-i drept! șopti Chad. Nu e ceva care să fie fabricat într-o 
uzină, împachetat și vândut! Nu e ceva care să fie... să fie aruncat 
sub formă de bombe din avioanele ONU! Așa vor proceda, să știi. Și 
nu e cinstit... Nu e un produs, un medicament, un drog. E gândire 
și simţire și propriul tău suflet. Nu-i cinstit! 

Pe neașteptate o rupse la fugă, călcâiele bătându-i aprig pe gre- 
sia antecamerei. Ajunse la ușile duble care dădeau în afară și le 
deschise cu o mișcare violentă. Se opri pe treptele scării și, dându-și 
capul pe spate, strigă orașului, Africii, lumii: 

— Aţi fost blestemaţi să fiți niște cretini. Nu sunteți făcuți să 
aveți grijă de propriile voastre vieţi idioate! Știu că sunteţi niște 
proști! V-am urmărit tot timpul și v-am deplâns. Și... O, Doamne! 

Vocea i se frânse, transformându-i-se într-un scâncet. 

— Vă iubesc! Am încercat să n-o mai fac, dar n-am reușit. Vă 
iubesc pe toți... 


Mult mai târziu, după ce din toate camerele clădirii au apărut 
oameni pentru a vedea cine și ce striga — Elihu, Gideon, zeci de fețe 
necunoscute — îi permise lui Norman să-l ia de mână și să-l însoțeas- 
că în tăcere. 


lumea evenimenţială (16) 
ANUNŢURI MORTUARE 


BUCKFAST Georgette Tallon („Bătrâna GT“): din cauza unei 
hemoragii cerebrale; la sediul corporației fondate de ea și căreia i-a 
> dedicat întreaga viaţă; în cel de al 91-lea an. 

ELLERMAN Eric Charles: prin sinucidere citat/încheiat citatul; 
pe șina de transport ultrarapid care trece prin fața blocului său; în 
vârstă de 33 de ani. 


HOGAN Donald Orville: prin amsificare de tip militar; la Boat 
Camp, Ellay; a supravieţuit sub formă de Donald Hogan Mark II. 


LINDT Gerald Sharmus, Pvt. U.S. Army; ca urmare a acțiunii 
partizanilor; vârsta 19 ani. 


NOAKES Benjamin Ralph („Bennie“) din cauză de supradoză; 
la el acasă; vârsta 24 de ani. 


PETERSON Philip Hugh Clarence: ucis de arcul electric din 
arma unui poliţist; în apartamentul uneia din victimele sale; vârsta 
20 de ani. 


PETERSON Sasha Maureen (născută Wilde): de mâna fiului ei; 
vârsta 44 de ani. 


ROWLEY Grace Jane: cauza — senilitate complicată de zbucium 
sufletesc; într-un institut de stat pentru bătrâni; vârsta 77 de ani. 


SHELTON Poppy; prin cădere; pe pământul de sub fereastra 
casei ei; vârsta 23 de ani. 


SUGAIGUNTUNG Lyukakarta Moktilong (dr. în med., dr. în 
biochiomie, prof. tectogenetică, Univ. Dedication); dintr-o lovitură 
de cuţit în artera femurală: în apele pustii ale strâmtorii Shonago; 
vârsta 54 de ani. 


WHATMOUGH Victor Ernest; din cauza unei împușcături „În 
timp ce echilibrul lui mintal avea de suferit“, la el acasă: vârsta 60 de 
ani. 


De asemenea victime ale anarhiștilor, scandalagiilor, partizani- 
lor, bolilor, supradozei de droguri, războaielor, bătrâneții... 


În ciuda tuturor celor de mai sus, zeci de mii de indivizi din 
rasa omenească tot ar sta până la genunchi în apa din jurul Zanzi- 
barului. 

urmărind detaliile (32) 
CU O PRIVIRE RECE ȘI DETAȘATA 


Scăldat în curenţii de heliu lichid, autarhic, imobil, cât se poate 
de bine informat: Shalmaneser. 

La intervale regulate de timp, prin circuitele lui trece un puls 
care transportă echivalentul cibernetic al frazei: „Doamne, ce imagi- 
nație am!“ 


context (28) 

Acest non-roman v-a fost adus de John Brunner, care a folosit 
hârtie de scris Spicers Plus Fabric și certificate de valoare de la Com- 

